
Despre carte: 


In Sfârşit, a apărut şi cartea de care aveai nevoie! Lumea în care trăim e plină de pericole: 
incendii, inundații, cutremure, automobile care dau buzna, trenuri care deraiază sau se ciocnesc, nave 
care se scufundă, avioane care se prăbuşesc. Cum poţi scăpa de, din ele ? Urmând sfaturile din 
această cartel 

Ea îţi arată ce trebuie să faci ca să supravieţuieşti. Adică, să scapi din (aproape) orice fel de 
accident sau dezastru imaginabil în care te amenință moartea iminentă. Dar şi să vieţuieşti în 
siguranță, responsabil, în mod demn. După ce ai citit această carte, nu vei mai fi acelaşi om: vei avea 
o altă pregătire mintală. Un om pregătit face cât doi! Tehnicile de supraviețuire sunt foarte variate. Ele 


materiale), pregătirea celui surprins de criză, accident. Există diverse metode de supraviețuire, pentru 


orice fel de oameni. Poţi să te salvezi, poți trăi sau muri fie cu capul sus, fie ruşinos. Manualul dă 
sfaturi şi pentru Situaţii deosebite, care nu pot apărea la noi în fară; dar acum lumea circulă cu 
uşurinţă pe tot globul şi nu ştii unde te va surprinde ceasul rău... 


Despre autor: 


Şerban Derlogea a lucrat ca inginer mecanic până la pensionare. Este instructor onorific de 
arte marțiale: Aikido şi Taijiquan; a drumețit în țară şi a călătorit pe 3 continente. A scris cărţi de 
inginerie şi de sport. In prezent Şerban Derlogea încearcă să transmită - mai ales tineretului - 
experiența de viaţă pe care a acumulat-o. El caută soluţii neconvenţionale - cum ar fi educaţia fizică - 
la problemele sociale omniprezente. Adeseori spune lucruri neplăcute şi dezvăluie informaţii ascunse. 


Ideile care îl călăuzesc: Mens sana in corpore sano. Nu te baza pe alții! Priveşte, învaţă, fă 
şi taci! După ce te ajuţi pe tine, ajută-ţi aproapele! Dacă nu faci ceva azi, mâine (îţi) va fi mai rău. 
Nu contează ce poate face România pentru tine, ci ce poți face tu pentru ea. 

PREFAȚA 





Lumea în care trăim e plină de pericole. Cum poţi scăpa din ele? Urmând sfaturile din această 
carte! 

Ea îţi arată ce trebuie să faci ca să supraviețuieşti. Adică, să scapi din (aproape) orice fel de 
accident sau dezastru imaginabil în care te amenință moartea. Dar şi să viețuieşti în siguranță, 
responsabil şi în mod civilizat. 

După ce ai citit această carte, nu vei mai fi acelaşi om: vei avea o altă pregătire mintală. Vei şti 
cum să scapi de pericolul imediat. Vei şti cum să rezişti până sosesc ajutoare. Vei şti cum să 
supravieţuieşti. Un om pregătit face cât doi! 

Oamenii chibzuiţi ştiu că trebuie să se pregătească pentru orice eventualitate şi, pe cât pot, îşi 
iau măsuri corespunzătoare. E evident că un gram de prevedere face mai mult decât tone de reparaţii. 
Incendiile, inundaţiile, cutremurele, automobilele care dau buzna, trenurile care deraiază sau se 
ciocnesc, navele care se scufundă, avioanele care se prăbuşesc - toate distrug fără să aleagă şi fără să 
anunţe. Uraganul, ruperea de nori, viscolul, soarele dogoritor lovesc pe oricine, fără nici o discriminare. 
Totuşi, sunt foarte numeroşi cei care îşi închipuie că nu o să li se întâmple un accident tocmai lor, deşi 
astfel de situaţii neaşteptate, îngrozitoare, apar mereu, peste tot. Şi ele fac zeci, sute, mii de victime 
printre oamenii obişnuiţi, care, în toată viaţa lor, nu au avut decât un singur coşmar - ultimul. 

Când eşti pierdut în ceața de pe munte sau te târăşti înnebunit de sete în deşert, ori când 
rătăceşti înghețat până în măduva oaselor într-un pustiu de gheață, sau te atacă un derbedeu pe o alee 
întunecată, iluzia ta că aşa ceva nu ţi se poate întâmpla tocmai ție nu te mai ajută cu nimic. lată că acest 
imposibil îl trăieşti! În casă, aproape de casă - sau la capătul pământului. Ce te faci? 

Tehnicile de supravieţuire sunt foarte variate. Ele depind de specificul situației, dar şi de 
accident. Auzi poveşti contradictorii spuse de supraviețuitori care au scăpat din acelaşi pericol - deşi au 
acționat în moduri cu totul diferite; unii chiar se salvează fără să facă ceva conştient. Unii oameni vor 
să trăiască - alții nu! Deşi viaţa e o minune care nu se mai repetă. Medicii se mira că unii oameni 
supraviețuiesc în situații din care normal, ştiinţific, trebuiau să moară. Explicaţia este una singură: 
aceşti oameni nu s-au lăsat înfrânți de evenimente, ei au avut voința să trăiască, să gândească, să lupte 
pentru a scăpa. 

Vieţuitoarele moştenesc ereditar instinctul luptei pentru supravieţuire. În lumea animalelor 
mari sau mici găsim nenumărate exemple din cele mai variate: ca să scape, unele se zbat şi luptă, fug, 
înoată, ucid în jurul lor, se înmulțesc extraordinar, altele fac pe mortul, lansează mirosuri respingătoare, 
mimează o înfăţişare fioroasă ş.a.m.d. Se adaptează la mediu. Mulţi oameni fac la fel ca animalele: unii 
supraviețuiesc călcând peste cadavre, alţii ascunzându-se în grămada de fecale. Unii fac mulţi copii (ca 
să-şi salveze familia), alții suprimă gurile de prisos. Cate bordeie - atâtea obiceie. Unii emigrează, fug, 
fură, cerşesc milă, ajutor, hrană, bani, alții stau şi luptă, se salvează singuri din necaz. Sau, aflăm că 
pentru a supravieţui în trecutul recent, unii au devenit informatori la Securitate, în timp ce alți oameni 
s-au refugiat în munți, să lupte cu arma în mână contra ciumei roşii. Există metode de supravieţuire 
pentru orice fel de om. Te poţi salva şi poţi trăi sau muri - fie cu capul sus, fie ruşinos. Problema 
supravieţuirii se împleteşte şi cu enigma existențială a vieții şi a morţii, a rostului fiecăruia pe pământ. 
Preocuparea conștientă în acest sens ne apropie de Dumnezeu. 

Ca să răzbeşti într-o situaţie disperată n-ai nevoie nici de reflexele unui boxer, nici de muşchii 
unui halterofil, nici de mintea unui laureat al premiului Nobel. De ceva însă tot ai nevoie: voința de a 
scăpa şi știința ce să faci ca să scapi. În Manual sunt tratate amândouă. 

Nu e nimic nou sub soare: n-am inventat eu roata, nici supraviețuirea. Conţinutul acestei cărți 


se bazează pe experienţa multor supraviețuitori, pe unele cărți şi site-uri din Internet, dar şi pe poveştile 
multor tovarăşi de drumeţie. Non nova - sed nove (Nimic nou, dar altfel spus). Le mulțumesc şi pe 
această cale tuturor celor care m-au ajutat direct, indirect, cu voie, fără să ştie - să scriu acest ghid. O 
faptă cu adevărat bună nu e făcută cu premeditare, pentru o răsplată. În carte sunt date sfaturi şi 
pentru situații deosebite, care nu pot apărea la noi în ţară; dar acum lumea circulă cu uşurinţă pe tot 
globul şi nu se ştie unde te surprinde ceasul rău. Chiar dacă apariţia telefoanelor mobile a schimbat 
radical în bine problema salvării accidentaţilor izolaţi, metodele de supravieţuire tradiţionale, arhaice 
sunt încă bune şi acum, cu toată „globalizarea" comunicaţiilor. 

Sper că acest Manual de supravieţuire va ajuta pe mulți români să evite acci-dentele şi să 
scape din necazurile cu adevărat inevitabile. Iar pe câţiva adormiţi - să înceapă să gândească. 


1. PENTRU A SUPRAVIEȚUI - GÂNDEŞTE! 





1.1. Cauzele accidentelor: Lipsa de gândire; Pericole exterioare; Ce ne aduce viitorul 

1.2. Ce te faci? Supravieţuirea imediată; Supravieţuirea pe termen lung 

1.3. Gândeşte şi înfăptuieşte: Fii atent; Fii activ; Fii responsabil; Fii eficient; Fii optimist; Inventează; Comunică; 
Respectă Natura; Implică-te 

1.4. Foloseşte „cu cap" Manualul 


Supravieţuirea înseamnă să scapi cu viață dintr-un accident, catastrofă sau nenorocire. 
Supravieţuirea (şi opusul ei sinuciderea) fie individuală, fie colectivă, poate fi imediată sau înceată, pe 
termen lung. Ideal ar fi să scapi nu numai cu viaţă, ci chiar neatins, sau cât mai puţin afectat la trup, 
minte sau suflet. În mod obişnuit, supraviețuirea se referă la un pericol iminent, extrem de grav: 
moartea rapidă. 

Doar moartea e ireversibilă - celelalte necazuri sunt remediabile. 


1.1. CAUZELE ACCIDENTELOR 

Deşteaptă-te, române! 

Accidentele pot fi provocate atât de factori subiectivi (chiar de victimă) cât şi de factori 
exteriori (fără nici o legătură cu victima: cutremur, uragan, război etc). 

Lipsa de gândire 

Nimeni nu doreşte să ajungă într-o situație de supravieţuire, dar ea poate apărea pe neaşteptate 
oricând, oriunde - şi nu numai din cauze exterioare. Studiile psihologice arată că numai o mică parte 
din accidente este „întâmplătoare", datorită unor factori din afară. În majoritatea cazurilor persoana 
respectivă se pune singură în situația dificilă (și-o face cu mâna ei...). Foarte adesea accidentul este 
rezultatul unei purtări neconştiente a viitoarei victime (fără să se gândească), pentru a-şi satisface o 
nevoie sau o pornire subconştientă (de exemplu să impresioneze sau să atragă atenția cuiva; ca scuză 
pentru o anumită comportare; să pedepsească pe altcineva sau pe el însuşi ş.a.m.d.). 

Dacă analizezi la rece (stai strâmb şi judeci drept), ajungi la concluzia că NU ghinionul pur şi 
simplu, ci mai degrabă atitudinea sau modul de viață al victimei e motivul accidentului. De fapt, cauza 
e lipsa de gândire, de prevedere, de luciditate. 

Un om gospodar şi înţelept îşi planifică şi pregăteşte cu consecvență viitorul, astfel încât să 
poată rezolva crizele sau surprizele inerente oricărei vieţi, fără eforturi şi sacrificii deosebite -fără 
eroisme. În fond, eroismul (care subînţelege un sacri-ficiu personal în folosul comunităţii) e doar o 
soluţie extremă de rezolvare a situaţiei grave create de prostia, lăcomia, inconştienţa etc. (personală sau 
colectivă) cu care evenimentele au fost lăsate să se desfăşoare în voia sorții şi, în loc să se acţioneze 
preventiv şi responsabil. 

Oricât ar fi de lăudabil eroismul, se zice: vai de nația care are nevoie de eroi! Cu toate 
acestea, constatăm că foarte mulți oameni refuză să se gândească la viitorul lor, la sfârşitul inevitabil. E 
adevărat, gândurile despre moarte nu au happy-endul obişnuit la serialele TV. Dar ei vor să gândească 
cât mai puțin, s-o facă alții în locul lor. De fapt, vor să lenevească mental, autoamăgindu-se cu iluzia că 
toate „merg sau vor merge bine", spre a nu ajunge în situaţia (nedorită de ei) de a gândi cu mintea lor, 
pe care s-o chinuie ca să rezolve în chip optim problemele concrete, complicate, ridicate de viaţa reală. 
Trăiesc cu impresia că dacă nu se gândesc la o problemă, ea dispare de la sine. Au nevoie mereu de un 
„tătuc" care să le poarte de grijă, să-i scape de încurcături. Ideea şi iluzia unui astfel de om (din păcate 
întărită şi de educaţia religioasă) e că, până la urmă, din orice necaz te va scăpa Dumnezeu, Tătucu', 
Statul, Guvernul, părinţii, norocul. Adică mereu alții - numai el însuşi nu. 

Majoritatea oamenilor nu vor nimic altceva decât „liniştea" lor. Fără să-şi dea seama că în 
felul acesta se sinucid. Liniştea o găseşti doar în moarte - viața e tocmai neliniște. Scopul vieții unui 
om adevărat NU este ca la animale: să se îmbuibeze şi să trăiască mult, vegetând, necreând ceva pentru 
semenii săi, ci să facă ceva, să trăiască cu adevărat (chiar dacă prin aceasta ar putea muri mai 


repede...). 

Din păcate, după 50 de ani de educaţie sovieto-comunistă şi 10 de „tranziţie”, numeroşi 
oameni simpli (dar şi alţii) continuă să se comporte ca nişte animale cărora le trebuie stăpân, sau ca 
nişte sugari ce nu acceptă înțărcarea. Când fac ceva nu se gândesc deloc la consecinţe, iar când se 
petrece un accident, nu fac nimic pentru a se salva cu forțe proprii. Fie nu gândesc deloc, fie gândesc 
greşit. Ei nu cugetă deloc rațional asupra viitorului şi se bazează pe minuni. Au o spaimă grozavă față 
de ideea răspunderii individuale pentru propriul viitor şi propriul trecut. Este deprimant să vezi cu câtă 
lipsă de logică, de gândire constructivă, de coerență şi responsabilitate se comportă cei din jur. lar 
nenorocirea asta lenea de gândire, frica de a privi viaţa în față şi a acţiona în consecinţă - se manifestă 
peste tot: în familie, pe stradă, la masă, în politică, la lucru sau la iarbă verde. Multă lume chiar fuge şi 
se ascunde de realitate cu ajutorul drogurilor de tot felul: alcool, tutun, TV etc, numai pentru a scăpa de 
povara gândirii. Am auzit până şi declaraţii încrâncenate: „noi muncim, nu gândim". Se pare că 
gândirea doare. Mulţi se poartă la fel ca ciobănaşul din balada Mioriţei. Acesta află că va fi victima 
unui atentat, dar, în loc să-şi ia contra-măsuri de autoapărare, de supraviețuire, stă la taclale (cu o 
oaie!), irosind timp preţios şi acceptând astfel să moară prosteşte... (las celelalte interpretări ale baladei, 
mai favorabile, pe seama specialiştilor în folclor). 

Însă nu cu taclale, vaiete, dorinţe sau iluzii devii un supraviețuitor, un învingător, ci cu voință, 
fapte. Vorba lungă - sărăcia omului. Dacă nu-ţi porți singur de grijă, dacă nu te pregăteşti pentru viitor, 
dacă nu acţionezi, ai cele mai mari şanse să devii o victimă - să mori. O faptă oricât de mică acum, 
când e nevoie, valorează mult mai mult decât un sac de vorbe! 

Peste 80% dintre oameni văd copacii, nu pădurea; ei confundă cauza cu efectul; aleargă după 
himere (cum ar fi: îmbogățirea fără muncă, prin jocuri de noroc - de exemplu la Caritas, Bingo, Loz în 
plic etc), aşteaptă mereu ca alţii să facă o treabă neplăcută în locul lor (de genul: să vină nemţii, 
primăria - să le curețe gunoiul din faţa casei; sau să vină NATO - să-i apere). 

Astfel de exemple ar putea fi date la nesfârşit, căci inconştiența n-are margini. Plai cu boi... 
(vorba lui Mircea Dinescu). Diferenţa dintre geniu şi prostie e că geniul are totuşi limite. 

O nerozie, chiar repetată şi susținută de milioane de voturi - tot prostie sau neadevăr rămâne. 
Deşi, după atâta susținere, pare demnă de crezare. Aşa se face că oamenii noştri imită fără să judece 
orice imbecilitate văd sau aud, numai să fie „ambalată" frumos, lucios. Parcă le-ar plăcea să fie traşi pe 
sfoară. Apoi, când consecinţa inevitabilă (evidentă şi previzibilă pentru orice minte de adult normal) se 
produce, ei reacționează instinctiv, ca şi copiii: nu se uită la bârna din ochiul lor, ci caută aşchia la 
vecin sau străin. Dacă fac ulcer din cauza sucului Coca Cola, ţipă „moarte străinilor care ne-au vândut 
băuturi otrăvitoare", iar dacă propriul jeg, mârlănie sau inconştiență îi îneacă - ţipă „moarte țiganilor”, 
fără să vadă cauza relelor în sinea lor, la ei înşişi. Prostul dacă nu-i fudul, înseamnă că nu-i prost 
destul. 

Boala celor mai mulți este lipsa educaţiei. Aceasta e şi cauza, dar şi rezultatul lenei, prostiei, 
fuduliei, nepăsării, iresponsabilităţii sau comportării copilăreşti. Prea mulți cred că numai faptul că ei 
există şi trăiesc ar fi suficient pentru a-i îndreptăţi să ceară şi să capete, de la alții sau de la autorități, 
hrană, casă, loc de muncă, prime - la fel cum gândesc copiii. Ei refuză să accepte viaţa aşa cum e ea şi 
nu caută soluții practice la „problemele" care apar fără încetare. Din păcate, însă, viaţa e o continuă şi 
dură luptă pentru existență. Desigur, dacă se găsesc fraierii, interesații care să le satisfacă cererile 
nesfârşite, ei pot supravieţui -cerşind. Până la urmă, însă, tot vor pieri - şi nu-i va plânge nimeni! 

Am putea rămâne indiferenți faţă de oamenii care trăiesc de parcă ar vrea să moară şi să-i 
lăsăm În plata Domnului (zicând despre ei: e libertate şi fiecare are voie să facă ce vrea, de gustibus 
non disputandum, n-o să îndrept eu lumea, nu-i treaba mea etc). Dar NU o putem face, căci de soarta 
lor depinde şi soarta noastră, a naţiei, ei sunt o parte a poporului nostru. 

Supravieţuirea noastră, a tuturora, depinde de a lor. Uneori, pentru a supravieţui nu trebuie să 
fugi, ci să stai, să lupţi, să râneşti gunoiul (material, mintal). Adică, trebuie să pui mâna şi să schimbi 
mentalitatea fatalist-pesimistă, pasivă, miloagă, distructivă, egoistă, inconştientă, invidioasă sau 
compătimitor-iresponsabilă, corupția, toleranța faţă de ticăloşie, care îi caracterizează pe mulți (poate şi 
pe ține?!). 

Nu te mai baza pe alţii, pe autorităţi sau Dumnezeu - că o să te scape, salveze, sau o să-ţi dea. 
la gândeşte-te puţin: cum să te „scape" ei? Totdeauna Salvarea vine târziu, spitalele n-au bani, poliţia n- 
are dotare ş.a.m.d. Ce să-ţi „dea" alţii? Ei pot doar lua, sau pot distribui (preferenţial!) ce-au luat deja 
de la noi sau de la alții. Precis nu vor veni cu bani de-acasă să-i dea mulțimii, sau ţie! Ca să nu vorbim 
şi de ghinionul nostru endemic, cu politicieni şi manageri (din administraţia şi economia de stat) 
incompetenţi, lipsiți de orice gândire corectă, ridicaţi prin contra-selecție. Ţelul lor este doar 
îmbogățirea urgentă fără nici o judecată de perspectivă sau de interes cetățenesc, public sau național. Ei 
se pricep bine doar la minciuni, sforării, pile, relaţii, şpagă şi deloc la conducere eficientă, muncă, 
altruism. De la ei sau de la Cer nu putem aştepta nimica; nădejdea salvării rămâne în noi. Toţi 


politicienii promit doar lapte şi miere, iluzii, în loc să arate cinstit că nimic nu se rezolvă cu efortul 
altora, ci numai prin munca, sacrificiul fiecăruia - de la Vlădică până la opincă. Dragostea de ţară se 
arată înainte de orice prin curajul şi prin riscul de a mărturisi concetăţenilor adevărul (Mihail 
Manoilescu). Chiar dacă românii preferă să omoare, să alunge sau să exileze vestitorul, în loc să se 
implice pentru îndreptarea strâmbătății. 

Peste tot politicienii mint - însă, prin alte ţări, ei se mai şi trezesc, devin legendari când situația 
le-o cere. A rămas celebru programul de guvernare, oferta electorală „blood, sweat and tears" (sânge, 
sudoare şi lacrimi) cu care sir Winston Churchill a câştigat în 1940 alegerile parlamentare din Anglia. 
Englezii, care de 20 de ani se complăceau în vraja demagogilor pacifişti, tocmai fuseseră crunt bătuți 
de armata nazistă. Ca boxeurul „trezit din pumni", ei au înţeles atunci că pălăvrăgelile şi promisiunile 
politicienilor îi vor duce la dezastru. Au ales oferta cea mai neplăcută, dar realistă - şi au câştigat 
războiul. Cine are urechi de auzit... 

Nu te amăgi. Nu te salvează nimeni - afară de tine însuţi. Deşteaptă-te, române! Poate că se 
vor trezi din letargie şi cei predispuşi doar la contemplație, lene, responsabilitate civică, atât de slăbiţi 
şi îmbătrâniți înainte de vreme încât ai putea bănui că în aerul, apa, hrana de la noi e ceva dăunător sau 
debilitant. Sau că toți ar fi hipotensivi, ar avea insuficiență cardiacă! Oameni deja morţi sufleteşte, 
chiar dacă pe dinafară par vii. Care se „gândesc" doar la ce doresc să rămână, în loc de a face efortul să 
se gândească la ce ar putea să devină (Cioran dixit). Norocul -fie imediat, fie de lungă durată - este aşa 
cum şi-l face omul. Mai repede poţi muri NU din cauza unui cutremur, urs fioros sau război ş.a.m.d., ci 
pentru că NU GÂNDEȘTI cum trebuie. E la fel de rău şi dacă nu gândeşti şi dacă gândeşti greșit. De 
obicei, te pierde lipsa gândirii logice, cu bătaie lungă, provocată de: lenea, frica, graba, nepăsarea, 
murdăria, iresponsabilitatea, ne-ştiinţa, ne-simţirea în care poate trăieşti, sau pe care o accepţi. De fapt, 
până la urmă, oricare om are, obține doar ce-şi face singur. Ce-ţi faci cu mâna (şi mintea!) ta e sfânt. Şi 
în bine - şi în rău! 

De când ne ştim, mentalitatea lui „/asă”: lasă că merge şi aşa, lasă că n-o să se (ne) vadă (dacă 
fur, chiulesc, greşesc), lasă că trece şi necazul ăsta (fără să fac eu ceva!) ş.a.m.d. - ne tot bagă în belele, 
dar nu vrem să învăţăm sau să schimbăm nimic. Dacă vrei să intri în joc, trebuie să respecţi regulile 
respective: nu poți să fii și cu mâna în traista altuia şi cu sufletul în Rai. Refuzul de a accepta că ai 
greşit şi că pentru aceasta trebuie să plăteşti e simptomatic. Gălăgia făcută de presa românească în 
cazul descalificării unei gimnaste la olimpiada de la Sydney 2000 e numai o dovadă dintr-o mie. E mai 
simplu să arăţi spre alții decât să-ți recunoşti vina, în acest caz: amatorism, neglijență, neatenție, lipsă 
de informare - care au dus la acuzaţia de dopaj. Un filozof antic zicea: fii atent la ce îți spun duşmanii, 
căci ei iți descoperă cei dintâi greşelile. Din nefericire, ei îţi află nu greşelile mărunte, aparente, 
scuzabile, pe care le ştiai şi tu, ci pe cele grave, de fond (pe care le exploatează în folosul lor). 

Ca orice realizare din viața adevărată, supraviețuirea necesită consumul conştient al unui efort 
fizic şi mintal propriu. Ea nu poate fi făcută de un înlocuitor, cu procură. Cum îți așterni - aşa vei 
dormi. Toate pilele, sforăriile, eschivările, chiulul, furtul, închipuirile cu care încerci să înşeli viața sau 
pe alţii se întorc până la urmă împotriva ta. Nu fac doi bani când eşti singur în fața amenințării 
catastrofei. 

Singur - şi nu chiar. Iar cei din jur nu-ţi sunt totdeauna de ajutor, chiar din contră. 


Pericolele exterioare 

Pe lângă problemele pe care le naştem singuri (ne batem cuie în talpă...), inevitabil apar şi 
cele provocate de alţi oameni (apropiaţi sau veniţi de aiurea), sau de Natură. 

Homo homini lupus (omul se poartă cu alţi oameni ca şi când ar fi lup) ziceau romanii încă din 
antichitate. Interesul poartă fesul - de la indivizi până la marile puteri, toţi îşi urmăresc doar scopurile 
şi interesul propriu, fără să se gândească la alţii, la consecințele globale ale faptelor lor. În loc să 
trăiască rațional, oamenii sunt preocupaţi mai mult de sex, putere, distracții, violență. Fie că te loveşte 
în cap un membru al familiei sau un necunoscut; fie că îndurăm tranziția permanentă sau invaziile 
repetate (militare, economice etc.) ale unora sau altora dintre vecinii apropiaţi sau depărtaţi (barbarii de 
la Răsărit, păgânii de la Sud, perfizii de la Apus); fie chinul continuu de a prinde din urmă sau a ne 
adapta la neobositul „progres" al străinătăţii (care adeseori nu e un progres real, ci o invazie mascată), 
iată tot atâtea ameninţări grave la viaţa cuiva - sau a noastră, a tuturora. 

Dar astfel de „invazii" nu sunt dovada unei duşmănii, persecuții sau reavoinţe față de noi, ci o 
formă a luptei altora pentru supraviețuirea lor în cadrul durei competiții internaționale. Ei nu se 
preocupă de tine sau de noi - ci de soarta /or. Competiţia e un fenomen natural. O luptă-i viața... clama 
şi Coşbuc (tot cam fără ecou). 

Suprapopularea globului, sărăcia lucie a prea multora din cele 6 miliarde de oameni, stagnarea 
sau scăderea nivelului de trai din cauza accesului inegal la progresul tehnic (3 miliarde de oameni nu au 
acces la telefon, 2 miliarde la electricitate ş.a.m.d.), moartea violentă datorată numeroaselor războaie de 


tot felul, poluarea masivă a mediului - toate aceste pericole vitale pentru omenire şi țara noastră sunt 
reale. Ele sunt evidente pentru orice om cu scaun la cap. Doar în ultimii zece ani populaţia României a 
scăzut cu 1 milion oameni (iar în următorii 10 ani va scădea cu încă un milion), în timp ce populația 
globului a crescut cu 450 milioane, mai ales în ţările foarte sărace. Credeţi că această mare de oameni 
va sta liniştită la „casele" ei, aşteptând să moară de foame? Sau că în năvala ei pentru supraviețuire ne 
va ocoli pe departe, admirând cu respect blândeţea, omenia sau folclorul nostru (de fapt, lenea 
noastră)? 

E bine însă de ştiut că invadatorii, tâlharii, derbedeii se întind doar atât cât li se dă voie... Nu 
ei sunt de vină când apucă şi iau. N-ar reuşi ei să facă nimic dacă n-ar apărea „cozile de topor" (care îşi 
vând frații pentru 30 de arginți) şi iresponsabilitatea multor victime. 

De ce oare tot năvălesc unii şi alții peste noi, în loc să ducă în altă parte? Pentru că suntem o 
pradă uşoară. Având o ţară minunată, cu climă plăcută şi 

hrană suficientă, nu ne-am pus serios problema supravieţuirii, ba chiar am devenit nepăsători, 
fatalişti. Acceptăm şi credem uşor tot felul de prostii sau minciuni, risipim ineficient resursele, ne 
lăfăim pe teritorii uriaşe pe care nu le cultivăm (dacă am avea noi densitatea populaţiei din Olanda, în 
România s-ar înghesui 83 de milioane de locuitori) şi nu prețuim, nu păstrăm, nu apărăm deloc cele 
căpătate de la Dumnezeu. Până ce alții, mânaţi de nevoi: suprapopulare, şomaj, lipsă de terenuri 
agricole ş.a.m.d., vor da năvală să ni le ia. Alţii se zbat, luptă, sunt conştienţi de greutățile vieţii - pe 
când noi ne văităm, visăm, chiulim, aşteptăm, stăm, cerşim... 

In cadrul acestei dure competiţii internaționale (pe care însă prea mulți dintre noi refuză s-o 
vadă), cu inevitabili învingători şi învinşi, câştigători şi învinşi, supraviețuitori şi dispăruţi, s-a pus 
mereu şi se pune în continuare problema supravieţuirii nației noastre. (Re)citeşte Doina lui Eminescu! 
Pericolele sunt mereu actuale, chiar dacă se încearcă pe toate căile (cel mai adesea cu succes) şi cu tot 
felul de gogoşi adormirea brumei de vigilență ce-o mai avem. Slăbiciunile unora - devin foloasele 
altora. 

Se spune că un român şi un japonez mergeau prin savana africană. Obositi de drum şi căldură, 
când găsesc un copac se opresc bucuroşi la umbra lui. Se dezbracă, se descalță, beau apă. Deodată, 
dintr-un tufiş apare un leu fioros care se pregăteşte să-i atace. Amândoi încremenesc de frică. Totuşi, 
japonezul începe iute să se încalțe. Românul observă şi nu se poate abţine să-l întrebe: ce crezi, mă, că 
încălțat o să alergi mai repede decât leul? Nu, răspunde acesta tremurând, doar mai repede decât tine... 

Să nu uităm însă că orice rău are şi o parte bună: adeseori, de la străini s-au putut învăţa multe 
(cine a vrut), fie bune - fie rele. Noi suntem de vină că mai adesea am învăţat relele: organizarea crimei 
- nu ordinea publică; şpaga - nu eficiența administraţiei; grevele - nu eficiența muncii; noile tehnologii 
ale fărădelegilor - nu cinstea şi datoria. Uneori, chiar am primit ajutor de la ei şi continuăm să primim, 
de exemplu, sub forma ajutorului pentru integrarea europeană - vezi 420.4. Aşa că nu e nici bine, nici 
corect, să aruncăm toată vina pe trădare, străini sau soartă. 

În realitate, mai multă vină are propria lene, lipsa de gândire şi de acţiune cu bătaie lungă. 


Ce ne va aduce Viitorul 

„Tranziţia" actuală nu e ceva trecător: viitorul va fi o permanentă şi continuă tranziție - spre 
necunoscut. Orice clipă e una de tranziție. Schimbarea şi nesiguranța vor fi singurul lucru sigur. 

Capacitatea noastră de supravieţuire depinde de învăţăturile trecutului. Dar prezentul e mult 
diferit de trecut - iar viitorul va fi şi mai surprinzător. Istoria, trecutul ne pot ajuta doar parțial să facem 
față la ce ne aşteaptă în viaţa de zi cu zi: 

- Pericole social-economice: În ultimul secol, populaţia globului a crescut de 4 ori. Majoritatea 
oamenilor trăiesc în oraşe. Progresul ştiinţei (motivat prea mult de goana pentru câştig material şi prea 
puţin cenzurat de criterii etice sau morale) a produs noi şi noi tehnologii cu o influență majoră în viața 
oamenilor: antibioticele, aviația cu reacție, ingineria genetică, armele de distrugere în masă, internetul - 
şi multe altele. Ele au mărit dramatic densitatea, intensitatea şi ritmul interacțiunilor umane. 
Internaționalizarea sau globalizarea înaintează nestăvilite şi ne implică pe toţi, cu sau fără voia noastră. 

Sistemele sociale şi economice globale au, în prezent, mult mai mulți factori: oameni, 
organizaţii, întreprinderi, tehnologii sau ţări noi, cu mult mai multe legături reciproce. Între ele se 
transferă cantități mult mai mari de materiale, energie şi informaţie, cu viteze mult mai mari decât în 
trecut. De exemplu, între 1960-2000 populaţia globului s-a dublat, dar traficul anual global (numărul de 
km parcurşi de oameni În automobile, autobuze, trenuri și avioane) a crescut de 5 ori. Azi toate 
evenimentele se petrec mai repede, în număr mai mare şi cu o complexitate interactivă mai mare. 

Creşterea rapidă şi aparent fără sfârşit a legăturilor şi transferurilor între oameni provoacă o 
avalanşă de probleme sociale şi tehnice. Soluţionarea lor cere mai multă ingeniozitate, mai multe idei 
practice - pentru a lua decizii corecte la momentul oportun. Dar foarte des nu mai putem face faţă 
vitezei mari cu care toate se schimbă în jur, suntem incapabili să producem suficient de repede 


cantitatea de gândire novatoare necesară. 

Sistemele sociale, economice, ecologice şi politice se bazează din ce în ce mai mult pe 
calculatoare şi instalaţii automate, dar legile care conduc aceste sisteme complexe nu sunt încă bine 
cunoscute. Programele pe care se bazează automatizarea lor sunt deficitare. Ele ajung să depindă în 
mod neaşteptat de factori imprevizibili şi să se comporte (aparent) ilogic - de fapt, nelinear. 

Dacă omenirea nu se trezeşte ca să frâneze creşterea haotică a sistemelor pe care ea însăşi le-a 
creat (ca ucenicul vrăjitor) şi să le reducă viteza, ele vor fi zguduite din ce în ce mai des de defecţiuni 
catastrofale. Cu consecinţe dramatice pentru viața noastră. Fie că ne place sau nu, urmările vor fi: crize 
financiare, încetinirea dezvoltării mondiale, scăderea nivelului de trai. 

Totuşi, o veste bună: războaiele mari, mondiale, vor dispărea. Nu pentru că ar reprezenta o 
acțiune evident rea, ci pentru că sunt o dovadă clară de prostie: ele sărăcesc şi distrug sigur toate părțile 
participante la conflict. Ţările mari, civilizate, s-au deşteptat suficient. Dar războaiele mici, locale, 
terorismul vor mai continua, din păcate, să facă victime nevinovate. Vezi şi #18. 

- Pericole biologice: degenerarea indivizilor atât din societățile şi țările avansate (datorită 
sedentarismului: obezitate, boli grave, reducerea natalității etc), cât şi a celor subdezvoltați (din cauza 
foamei, suprapopulării, creşterii violenţei şi criminalității ş.a.m.d.), (re)apariţia unor boli, microbi, 
paraziți rezistenți la orice medicament cunoscut; utilizarea teroristă a armelor atomice sau biologice 
etc. Trebuie să recunoaştem că, pe lângă unele avantaje: obținerea mai uşoară a hranei, adăpos-tului, 
apărării etc, civilizaţia şi educaţia produc şi efecte rele asupra omului: deteriorarea funcțiilor sale vitale, 
slăbirea forţei fizice, descreşterea fertilităţii, slăbirea instinctului de supravieţuire şi spiritului combativ 
ş.a.m.d. Cu grave urmări negative: sedentarism, fuga de realitate (în imaginarul mai simplu şi comod - 
vezi realitatea „virtuală”, drogurile) ş.a.m.d. 

- Pericole ecologice: Echilibrul ecologic al planetei este grav periclitat. Pentru prima oară în 
istoria ei, omenirea a ajuns să poată mişca materiale, să producă energie şi gunoaie, în cantităţi de 
acelaşi ordin de mărime ca şi Natura. Omul Poate, prin acţiunile sale inconştiente, să provoace - direct 
sau indirect — catastrofe naturale (inundaţii, secetă, uragane, cutremure), accidente nucleare etc. Ca să 
nu mai vorbim şi de lipsa apei: în anul 2000 un miliard de oameni nu avea acces la apă potabilă, iar 2 
miliarde nu aveau acces la nici un fel de apă. Sau de lipsa aerului respirabil: milioane de orăşeni se 
asfixiază datorită smogului (ceaţă otrăvitoare cauzată de gazele produse de autovehicule). 

În goana ei pentru bani, omenirea se autodistruge prin: poluare, experimente genetice făcute 
fără a avea cunoştinţele necesare, utilizarea antibioticelor pentru îngrăşarea animalelor, netratarea 
gunoaielor etc. Iar gravitatea acestor probleme este mult accentuată de suprapopularea planetei. 


1.2. CE TE FACI? 

În viaţa obişnuită, în locuință, oraş, sat, mijloace de transport etc, suntem permanent 
amenințați de o mulţime de pericole. Fie produse de oameni: accidente de circulaţie, agresiune fizică, 
incendii, război etc, fie naturale: furtună, viscol, inundație, cutremur etc. Dar NU pericolele naturale 
sunt mai frecvente, ci cele artificiale - create de tine sau de alți oameni. 

Corespunzător varietăţii diverselor situaţii critice, supraviețuirea poate fi şi ea de mai multe 
feluri: urbană, în natură (survival), culturală, etnică ş.a.m.d. Sau, putem vorbi despre acțiuni imediate, 
de durată, ori de supraviețuirea individuală, colectivă - prin aceasta din urma înțelegând de la un 
tovarăş de drum până la o întreagă nație. 

Putem aprecia că unele metode de supravieţuire sunt primitive, necivilizate (cerşitul, hoția, 
prostituţia, agresarea simţurilor duşmanilor ş.a.m.d.) - pe când altele sunt civilizate (cum ar fi cele 
indicate în acest Manual). Există pericole, să le zicem (după moda actuală) de tip hard - pentru corp (de 
exemplu foame, sete, strivire, asfixiere etc), dar şi altele - de tip soft - pentru minte (cum ar fi spălarea 
creierului, pierderea identităţii culturale, interzicerea libertăţilor civice etc). Lor li se poate răspunde 
prin acţiuni de supravieţuire biologică, respectiv intelectuală. Globalizarea face ca în ţările dezvoltate 
lupta pentru existență să depăşească domeniul corporal pentru a se extinde în cel mintal (informaţional 
etc.) şi în cel spiritual (al identităţii, culturii, limbii naţionale etc). 

Adeseori termenul de supravieţuire este folosit greşit de oamenii simpli, ziariştii, politicienii 
(din opoziţie) cărora le place să se tot vaite: ei însă confundă greutăţile mari, dar obişnuite şi inerente 
vieții - cu moartea. S-ar putea spune şi aşa, că o mare parte din tot ceea ce facem sau trăim zilnic 
constituie acţiuni sau situaţii de supraviețuire, dacă acceptăm ideea că trăim permanent sub 
ameninţarea, chiar voalată, a foamei, setei, frigului ş.a.m.d. - a morţii premature. Deşi greutățile şi 
efortul zilnic de a circula corect pe stradă, a mânca şi bea doar ce şi cât trebuie, a folosi corpul numai 
pentru ce a fost el gândit, sau de a-ţi face igiena personală, de a te vaccina, a plăti la timp impozitele, a 
merge la serviciu, a creşte copiii, a avea grijă de toate obligaţiile sociale, a-i respecta pe ceilalți, a te 
ţine de cuvânt, inclusiv a câştiga un ban prin muncă cinstită - toate astea sunt de fapt viață normală, nu 
supravieţuire. 


Supraviețuirea imediată 

într-o situație care te amenință cu posibilitatea morţii rapide - este necesar un răspuns 
corespunzător: măsuri de supravieţuire imediată. 

Salvarea din accidentele prin care oamenii ajung pe neaşteptate izolaţi în natură, departe de 
civilizație, poartă denumirea consacrată de survival, din limba engleză. O mare parte din acest Manual 
se ocupă de rezolvarea acestei situaţii. 

însă în viaţă toate sunt legate între ele, aşa că învățătura şi deprinderile pentru survival au 
aplicaţii în numeroase aspecte sau domenii ale vieţii de zi cu zi (vezi şi 4 20.3). 


Supraviețuirea pe termen lung 

Pericolul morţii rapide, ca urmare a unui accident de maşină, de drumeţie, uragan, incendiu 
etc, este mai uşor de sesizat. Dar există şi altfel de pericole, adeseori mai greu de perceput. Aşa sunt 
situaţiile grave în care se pune problema dispariţiei lente, după un timp: de exemplu războiul armat, 
psihologic, economic, cultural, religios; conflictele interetnice; detenţia în închisoare; o boală sau 
epidemie gravă; poluarea morală sau a mediului; dispariţia limbii materne ş.a.m.d. 

Natura, cât şi istoria, arată clar că cei slabi vor pieri. Atât la nivel de individ - cât şi de grup: 
şatre, etnii, popoare. În vremurile noastre, slab -înseamnă: fără educație, fără şcoală. Aceşti oameni ori 
se vor întări prin educaţie - ori vor dispărea din cauza concurenței locale sau internaționale. Nici o 
soluţie miraculoasă, legislaţie binevoitoare, milă, ideologie maniheistă sau teorie a drepturilor omului 
(chiar impusă cu forța) - nu poate inversa legea selecției naturale. 

Se poate naşte întrebarea „Ce este mai eficient pentru supraviețuirea biologică": barbaria şi 
incultura sau educaţia şi civilizaţia? În istoria de până acum a omenirii -aşa a fost: barbarii au răpus 
colectivităţile civilizate (tări, imperii ş.a.m.d.). Dacă nu altfel - măcar prin forța numărului mai mare. În 
război conta enorm forța fizică şi numărul luptătorilor. Şi astăzi, emigranții analfabeți străpung 
fluierând graniţele statelor occidentale, păzite cu cele mai perfecționate tehnologii. 

Dar evoluţia ştiinţei şi civilizaţiei din ultimul secol a schimbat radical situaţia strategică. Cea 
mai evidentă (şi totodată tristă) manifestare a avantajelor ştiinţei o reprezintă capacitatea distructivă a 
armelor moderne cu care naţiunile se apară (dar cu care pot să şi atace). După apariția armei atomice, 
echilibrul de forțe între cei subdezvoltaţi (mintal) şi cei (super)şcolarizați s-a schimbat total. În prezent 
lumea e altfel! 

Pentru a supravieţui, fiecare din noi trebuie să se adapteze - altfel va dispărea. Ceea ce era bun 
înainte: atitudine, pregătire, eforturi - nu mai e acum nici adecvat, nici suficient. Letargia „mioritică" 
(deşi ruşinoasă, se pare că aceasta ne-a ajutat să supravieţuim de-a lungul ultimelor secole), nu va mai 
face doi bani în supratehnicizatul, năprasnic de iutele secol XXI. Metodele vechi, tradiţionale de 
supraviețuire ale înaintaşilor noştri - în majoritate țărani - erau bune pentru survival, dar nu mai sunt de 
mare folos în vremurile actuale. Or, la noi, tinerii nu mai ştiu nici ce ştiau pe vremuri țăranii gospodari, 
nici ce ştiu acuma profesioniștii americani. În prezent e nevoie de alte priceperi: limbi străine, meserii 
noi (cum ar fi programarea calculatoarelor) - care trebuie învățate, indiferent că-ţi place sau nu. Nu mai 
merge cu „pluguşorul" - azi trebuie „calculatorul"! Supravieţuirea în viitor este condiţionată de 
policalificare, de permanenta reorientare şi adaptare profesională - nu de clasica „meserie pentru viață”. 
Calificarea profesională depinde de „timpul de înjumătățire a valorii informaţiilor”, care a ajuns la 5 ani 
sau chiar mai puţin. Soluţia pentru chiverniseală şi dezvoltare durabilă este: muncă, muncă şi iar muncă 
(dar cu cap!). 

Niciodată să nu crezi că lucrurile se vor îndrepta de la sine; de obicei, criza lăsată în voia ei se 
înrăutățeşte. Un exemplu îngrozitor îl constituie datoria României faţă de statul suedez, pornită de la 27 
mil. dolari şi ajunsă, după 70 de ani de nepăsare, iluzii, tembelism şi iresponsabilitate a autorităţilor de 
toate culorile politice, la „doar"” 120 mil. de dolari. 

Desigur, inainte de a se ocupa de salvarea celorlalți, ar fi bine dacă fiecare concetăţean şi-ar 
rezolva mai întâi propria lui soartă - fără a cere ajutor. De exemplu, refuzând situația de muritor de 
foame, sărac, şomer, asistat social sau milog şi ieşind din ea cu propriile forțe. 

Adică - să se salveze gândind, nu cerşind. 

Se poate trăi fie de azi pe mâine, ca frunza în bătaia vântului, fără căpătâi, dar şi demn - ca om 
bine integrat în ţara şi societatea sa. Un membru valoros al comunității trebuie să fie conştient, treaz, 
responsabil, nu să alerge mereu după satisfacerea instinctelor primare, tot acceptând noi şi noi 
compromisuri mintale, morale sau corporale. Din păcate, o atitudine responsabilă, civică, prevăzătoare 
nu poate fi obţinută de la sine, cu forţe proprii; e nevoie de sprijin exterior, educaţie şi timp. Însă 
obligatoriu e nevoie şi de participarea şi voinţa individului. Dacă nu vrei să răzbeşti - nu te mai poate 
ajuta nimeni. 

Chiar şi emigrarea poate fi o soluție pentru supraviețuirea pe termen lung -când eşti într- 


adevăr în pericol de moarte. Mulţi însă emigrează acum nu pentru a-şi salva viaţa, ci pentru a profita de 
unele avantaje materiale. Oportunişti, nesăţioşi „fără mamă, fără tată", au existat în toate vremurile, sub 
lozinca: ubi bene - ibi patria (patria mea e acolo unde mi-e mai bine). Dar, dacă eşti om adevărat şi stai 
să gândeşti şi cântăreşti cu atenţie toate avantajele şi dezavantajele acestei soluții, constaţi că e mai 
demn şi bine să rămâi în ţara ta şi să rezolvi aici problemele existenţei. Să lupţi acasă pentru cauza, 
dreptatea sau viaţa ta. Să te ridici, să-i ajuţi pe părinţi, prieteni, camarazi. Nu face ca veneticii: Sări 
tigane, că arde satul; nu-i nimic, mă mut în altul! Locul românilor este în România. Dacă eşti român 
(deci sentimental) şi pleci, vei suferi tot restul vieţii de dorul de Țară şi vei fi peste tot un venetic. Cred 
că fiecare om trebuie să gândească mai departe, întrebându-se: ce-aş fi eu fără Țara mea? (probabil un 
biet derbedeu; der be der însemnând în arăbeşte: din poartă în poartă). 

Când n-ai pentru ce trăi - mori. lar pentru a vrea să supravieţuieşti nu e totdeauna suficientă 
frica de moarte. Adeseori există motive şi mai puternice -cum ar fi dorinţa să termini o acţiune în care 
eşti implicat, dar din care (aparent) n-ai foloase personale. De exemplu să ajuţi pe cineva (iubita, copiii, 
familia etc), să realizezi o faptă înălțătoare (patriotică etc). Oamenii sunt dispuşi să muncească pentru 
bani, dar sunt gata să moară - sau să trăiască - pentru o idee. O viaţă fără ţel e o moarte timpurie 
(Goethe). Nu numai indivizii au nevoie de un scop în viaţă, ci şi națiunile: dacă nu are un ideal, un 
proiect comun (naţional), națiunea se stinge, devine o populaţie (vezi istoria). Parafrazându-l pe marele 
Ronald Reagan (preşedintele american, „mare"” pentru că a reuşit să distrugă Uniunea Sovietică - 
„imperiul răului") putem zice: nu interesează ce poate face România pentru tine, ci ce poţi face tu 
pentru ea! Cine nu-şi iubeşte Patria nu poate iubi nimica. 

Aşa că la întrebarea: Va mai supraviețui oare România pe termen lung? se poate răspunde şi 
cu da - dacă vor exista suficient de mulți oameni care să gândească şi să făptuiască ce trebuie, la timp, 
dar şi cu nu - dacă băştinaşii indiferenți, iresponsabili vor continua să se preocupe numai de problemele 
lor mărunte şi vor refuza să gândească, să facă sacrificii pentru binele comun al nației. Un popor care 
se ocupă doar de fleacuri devine o nație de mântuială. 

Trebuie precizat că uneori, în cazuri extreme, există şi situaţii în care nu mai merită să lupți 
pentru supraviețuire, moartea putând fi alternativa preferabilă. Alegerea îți aparține, tu decizi! Din 
fericire - nu orice accident sau situaţie deosebită constituie un pericol iminent. 

Ce poți face într-o situaţie de criză? 


1.3. GÂNDEŞTE ŞI ÎNFĂPTUIEŞTE 


Pentru a supraviețui, gândeşte - altfel 

Supravieţuirea înseamnă: prevedere, pregătire, sânge rece, voință, hotărâre, întrajutorare, 
dezinteres material. A fi prevăzător şi a te gândi la accidentele posibile nu înseamnă să fii un pesimist 
fricos, descurajat sau nevricos, ci să-ți uşurezi viaţa. Nu înseamnă sa te temi de orice, ci să controlezi 
evenimentele, înseamnă să poţi distinge între păreri şi dovezi, între zvonuri şi fapte; între gândirea (şi 
acțiunea) emoțională, subiectivă, ilogică (bazată pe sentimente, instincte) şi cea logică (bazată pe 
rațiune). 

În zilele noastre oamenii civilizaţi devin din ce în ce mai sedentari, moi, leneşi în folosirea 
muşchilor proprii - pe care se bazează survival-ul. Modul de viaţă modern, cu sedentarismul său 
molipsitor, ne pregăteşte să devenim victime, nu supraviețuitori. Din păcate, fără o sănătate, condiţie 
fizica acceptabile, şansele de supravieţuire în caz de accident - în singurătate, natură sau pe lângă casă 
-sunt considerabil mai mici. 

Condiţiile de survival sunt prin definiţie: neaşteptate, neobişnuite, periculoase. În astfel de 
situaţii grele nu mai avem la dispoziție ajutoarele şi protezele pe care se bazează viaţa noastră 
obişnuită: electricitate, apă curgătoare, aragaz, haine, casă, scule, autobuz ş.a.m.d. Nici sprijinul, de la 
sine înțeles (dar oare real?) al celorlalți oameni: familie, prieteni, vecini, colegi, sindicat, poliţie etc. 
Chiar aşa: ia stai, opreşte-te câteva clipe din citit şi gândeşte-te puţin: vei fi fără nici un ajutor. Îţi dai 
seama? 

Ce te faci? 

Într-o astfel de situaţie nu dispui decât de: 

- tine însuţi (alcătuit din oase, piele, păr, dinți, unghii, salivă); 

- ceea ce ai asupra ta (ghete, ciorapi, pantaloni, cămaşă, rochie, ceas, poate bani, un pieptene 
etc); 

- ceea ce te înconjoară (nisip, pietre, apă, copaci, beton, dărâmături, balegă etc); 

- poate - un mijloc de transport distrus (automobil, tren, avion etc). Plus capul, mintea ta - cea 
mai importantă sculă (dacă ştii s-o foloseşti...). Sunt diverse păreri asupra cantității şi felului de 
echipament sau pregătirilor necesare ca să scapi dintr-o situație neobişnuită sau o catastrofă. În mod 
paradoxal, nu atât muşchii, rezistența fizică, priceperea ori echipamentul contează; mai importantă este 


atitudinea mentală față de situația critică. 

Toţi specialiştii sunt de acord că atitudinea mentală adecvată, optimistă -adică o gândire clară 
şi voinţa de a scăpa - este cel mai important factor (cam 90% din total!) pentru salvare. Din cauza 
atitudinii mentale diferite - unii scapă şi alţii nu. La unii oameni voinţa de a trăi este mai puternică 
decât la alţii, dar ea poate fi întărită prin şcolarizare (vezi # 20.3). Norocul îl ajută pe cel pregătit. 
Atitudinea este mai importantă decât trecutul, educaţia sau banii, decât nereuşitele sau succesele vechi, 
decât împrejurările, opiniile sau faptele altora. În fiecare moment al vieţii putem decide şi alege o nouă 
atitudine. Nu putem schimba nici trecutul, nici inevitabilul, dar putem să ne schimbăm atitudinea. 

Atitudinea mintală corespunzătoare este: conştientă, activă, responsabilă, preventivă, eficientă, 
pozitivă, creativă. 


Fii atent! 

O condiţie importantă pentru supravieţuire este să-ți dai seama de pericol. Adeseori oamenii 
nu înţeleg, nu sesizează că „în aer" pluteşte o ameninţare -iminentă sau nu încă: îngheţ, viitură, secetă, 
escrocherie, tâlhărie, criză financiară, război, invazie etc. Fii mereu atent la ce se întâmplă înjur, la ce 
faci sau vei face, fii conştient de interacțiunea celor cu care vii în contact, a mediului. Sau de alte 
pericole: de exemplu, după o călătorie lungă cu avionul se poate muri pe loc, din cauza înrăutăţirii 
circulaţiei sângelui provocată de imobilitatea forțată. Nu umbla cu capul în traistă! 

Informează-te, învaţă - şi judecă cu mintea ta (nu lua de bune judecăţile altora). Nu te baza pe 
minuni şi nu te speria de umbre. Dacă lucrurile merg bine prea multă vreme - necazul e iminent! Aşa e 
lumea, viaţa: nu poate exista nici o fericire perpetuă, nici o stare de nenorocire permanentă. De aceea 
chinezii spun: când îți merge bine - fii atent; când îți merge rău - fii demn. Căci la ananghie unii 
oameni sunt dispuşi să-şi vândă sufletul sau corpul (chiar şi numai pentru câţiva dolari), să facă orice 
compromis ca să supraviețuiască: cerşesc, mint, fură, toarnă, se prostituează, îi chinuie pe alţii ş.a.m.d. 


Fii activ! 

Atitudinea activă înseamnă să vrei cu tot dinadinsul să scapi şi să acționezi viguros în acest 
sens - spre deosebire de cea pasivă, în care stai şi aştepţi sau să te scape altcineva, sau să vină moartea 
să te scape de chinuri. Nu te lăsa doborât sau oprit de împrejurări, de situație. Luptă, nu renunţa. Vorba 
marelui explorator Nansen: ai reușit - continuă; n-ai reuşit - continuă! în funcţie de comportamentul 
lor într-o situaţie grea, oamenii se împart în 3 categorii: unii se străduiesc şi încearcă să rezolve 
problema, alții stau şi analizează situaţia, iar ceilalți comentează, se minunează de cele întâmplate. 
Evident că numai prima categorie supravieţuieşte! 

Fii conştient că mâine va fi mai rău - dacă nu faci azi ceva. Nu te speria de eşecuri, ci de 
şansele pe care le pierzi dacă nici măcar nu încerci. 


Fii responsabil! 

Atitudinea responsabilă înseamnă să nu te ascunzi după deget, ci să accepţi că TU trebuie să 
faci treaba asta şi chiar s-o faci. 

Pentru a scăpa dintr-o situaţie periculoasă trebuie să acţionezi. Acum, imediat, NU mai târziu. 
Totdeauna timpul înseamnă bani (time is money) - dar este şi viaţă. Primul ajutor trebuie să-l dai sau să 
ti-l dai urgent, adeseori întârzierea înseamnă moarte. Într-o situaţie disperată timpul lucrează împotriva 
ta! Decizia de a acționa într-un anumit fel trebuie luată repede. Trebuie tăiat în carne vie. Fii necruţător 
- cu tine şi cu ceilalți. Nu poți face jumări fără să spargi ouăle! Când vrei să scurtezi coada unui câine, 
fă-o o dată şi bine. Nu-l menajezi deloc dacă din milă i-o tai câte puţin în fiecare zi. Din păcate, 
deprinderea de a lua decizii bune, rapide este o calitate rară, care se poate învăţa numai prin experienţă, 
antrenament specific. 

Responsabilitatea înseamnă prevenire, adică să te pregăteşti şi să înveţi pentru a putea 
îndeplini sarcinile la care te angajezi, luând în consideraţie şi eşecurile previzibile. Să devii competent. 
Să ştii ce ştii, ce poţi - şi ce nu. Comunismul ne-a învăţat să mințim, dar şi mai rău: ne-a obişnuit să ne 
autoamăgim! Pentru vindecarea acestei boli sunt necesare acum mari eforturi. Nu te apuca de lucruri la 
care nu te pricepi. Nu te comporta astfel ca să-i pui pe alţii în situații periculoase (de exemplu să se 
chinuie sau să cheltuiască pentru salvarea ta, după ce ai făcut o prostie). În fond, cine şi ce eşti tu de le 
ceri asta? Cunoaşte-ţi lungul nasului! E important şi ce faci, dar, paradoxal - chiar mai important, şi 
ceea ce NU (apuci să) faci! Adică: nu-ți pierde timpul, banii, resursele disponibile cu acţiuni 
nechibzuite. Deci, gândeşte-te de două (ba chiar de trei) ori înainte de a face ceva iremediabil - cum e 
de fapt orice face omul pe lumea asta; nici o situaţie, oportunitate nu se mai repetă identică! 

Responsabilitatea mai înseamnă şi să-i ajuţi pe cei din jur. Egoismul, fudulia, proasta creştere, 
chiulul, hoţia, aroganța, incompetenţa, neseriozitatea, lipsa de punctualitate şi de cuvânt - nu aduc 
niciun folos, ba dimpotrivă. O dovadă printre altele: refuzul ţărilor civilizate de a ne accepta ţara ca 


membră a Uniunii Europene. Motivul real nu este sărăcia, migraţia ilegală, dosarele restante ş.a.m.d. - 
adică explicaţiile cu care suntem aburiți în mod politicos, oficial: ci lipsa de caracter şi a celor 7 ani de 
acasă, mârlănia, iresponsabilitatea prea multor concetăţeni de-ai noştri (de la simpli copii până la adulți, 
de la măturători până la personalul ambasadelor). Aceştia îi privesc pe cei din jur, pe străini, ori ca pe 
un gunoi, ori ca pe un fraier de jumulit. Lucrurile merg până acolo încât unii străini (nu răuvoitori), 
după ce sunt înecați de bădărănia sau hoția băştinaşilor, ajung să spună despre România: ce ţară 
frumoasă, păcat că e locuită! Vesticii au muncit mult şi din greu până să-şi educe oamenii lor (de 
exemplu Anglia secolului trecut era plină de ciungi - căci hoților li se tăia mâna stângă). Nu le-a mai 
rămas chef să facă din nou aceeaşi treabă pentru alţii. Ei se aşteaptă ca fiecare ţară candidată la 
aderarea europeană să-şi rezolve singură problemele, prin propriile forțe. Nu cerşind sau văicărindu-se. 
Deci - la treabă! Dar fă-o cu grijă pentru propria ta purtare: dacă te bagi printre porci (chiar ca să-i 
speli), nu se poate să nu te atingă noroiul. Nu te lăsa contaminat. 


Fii eficient! 

Atitudine eficientă înseamnă să acționezi urmărind rezultatele şi termenele -nu să te agiţi şi să 
lucrezi fără rost. De exemplu, chiar problema creşterii productivităţii în activitatea profesională de zi cu 
zi e până la urmă tot o formă a luptei pentru supravieţuire (de lungă durată). Eficienţă înseamnă să faci 
un lucru: bine, complet; simplu, economicos, ieftin; să nu necesite remedieri, refaceri, să-l începi la 
timp şi să-l sfârşeşti la termen; fără să deranjezi pe alţii. Nu te purta ca un amator, ci lucrează ca un 
profesionist. Nu te complica - americanii zic KISS, adică keep it simple, stupid. 

Orice faci - fă bine. Nu face lucrul de mântuială. Nu numai din cauză că lucrul bine făcut este 
mai profitabil şi avantajos pe termen lung, ci şi pentru efectul favorabil asupra grupului sau 
comunităţii. Într-o echipă fiecare membru are de îndeplinit sarcini proprii, distincte şi trebuie să le 
execute bine, eficient. Dacă un singur om chiuleşte sau greşeşte, întreaga echipă va funcționa prost. 
Sau, va pieri. 

Nu acţiona la întâmplare: atât înainte de a întreprinde ceva (o călătorie etc.) cât şi după un 
accident, fă-ţi un plan de acţiune, de viață, de salvare. Un exemplu simplu: în oraş fă-ţi nevoile 
fiziologice din timp, într-un loc amenajat; nu aştepta să-ți vină pofta când eşti pe stradă, în public şi nu 
găseşti unde. Asigură-ţi casa, viața, bunurile, învață o meserie nouă, limbi străine, utilizarea 
calculatorului. Sau, renunţă la droguri: tutun, alcool, televizor ş.a.m.d. Fă o facultate - nu numai pentru 
avantaje materiale, ci mai ales pentru suplimentul de antrenament mintal pe care-l impune. 

O gândire corectă ia în consideraţie consecințele fiecărei acţiuni şi alege un plan de lucru 
corespunzător, cu bătaie mai lungă. Există planuri strategice (de lungă durată - de exemplu câţi copii să 
fac, cum o să plătesc ratele la casă, ce vreau să ajung peste 10 ani etc.) şi altele tactice (de scurtă durată 
- cum ar fi: unde voi putea înnopta, să rezerv din timp camera la hotel, cui mă adresez în cazul că se 
strică maşina ş.a.m.d.). Planurile tactice se înscriu în şi se coordonează cu cele strategice. Atenţie: un 
plan bun are şi soluţii de rezervă, pentru cazul că acţiunea principală prevăzută dă greş. 

Un plan de viitor chiar slab sau prost e mult mai bun decât nici unul. Indiferent pentru ce 
perioadă plănuieşti, nu gândi în mic, cu bătaie scurtă, ci gândeşte global şi acționează local. la exemplu 
de la campionii de şah: ei joacă în perspectivă, prevăd nu numai mutarea următoare a adversarului, ci 
pe a cincea, a zecea, ba chiar şi pe ultima, victoria. Sau inspiră-te din modul cum fac ruşii sau chinezii 
politica externă: la fel cum joacă şah (respectiv go). Nu pentru mâine, ci pentru secolul următor! 
Necesitatea gestionării cât mai bune a crizelor sau a propriei vieţi se poate vedea şi din contra-exemplul 
soartei multor terchea-berchea din jur. Sau din prostul management din economia noastră: n-or fi toţi 
directorii noştri veroşi, dar prea mulți sunt precis incompetenți. 

Însă, nu te fixa (mintal) pe un anumit plan, idee, soluţie. Supravieţuirea necesită şi 
flexibilitate: capacitatea de a-ţi schimba la timp gândurile, meseria, locuinţa ş.a.m.d. Adaptează-te rapid 
situaţiei. Nu poţi schimba direcţia vântului - dar poţi să potriveşti (repede!) pânzele corăbiei. 

Gândeşte flexibil, fii gata să schimbi direcția sau metoda dacă se dovedeşte greşită, ineficace. 
Nu se ştie de unde sare iepurele. (Poate că acest principiu n-ar trebui evidenţiat românilor, ei au din 
naştere prea multă flexibilitate mintală şi ar profita dacă s-ar strădui să devină mai consecvenţi). Deci, 
nu te grăbi să sari imediat de la o alternativă de salvare la alta, aparent mai atractivă; oarecare stăruință 
şi consecvență este necesară; uneori e chiar obligatorie. Căci tot lumea zice: cine aleargă după doi 
iepuri nu prinde nici unul. 

Când acţionezi - nu o face cu reţinere, fără tragere de inimă, cu teamă. După ce ai cântărit 
(iute!) toate informaţiile şi implicaţiile, adversitatea, duşmanul, trebuie izbit cu hotărâre, impetuozitate, 
folosind toate forțele, mijloacele disponibile. Nu umbla cu jumătăţi de măsură că pierzi timpul (adică - 
viaţă, bani). 

Ce-i mult nu-i sănătos: e rea prea multă risipă, dar tot rea e şi prea multă economie. Trebuie 
evitate excesele - în orice sens. Încearcă să păstrezi o bună cumpănă între părți şi tendinţe - acea vestită 


aurea mediocritas (echilibrul de aur). 


Fii optimist! 

Atitudinea pozitivă înseamnă să vezi şi partea bună a situaţiei, a lucrurilor (jumătatea plină a 
paharului), nu să te tot văicăreşti şi să pui mereu răul înainte. Căci orice profeție, bună sau rea, odată 
făcută, tinde să se îndeplinească! Cel cu o gândire pozitivă, constructivă, nu stă, nu lâncezeşte, nu 
aşteaptă, nu se vaită, nu condamnă, ci caută soluţii, valorifică puţinele posibilități existente (însă şi pe 
unele care nu există, dar apar din senin când este suficientă preocupare - căci aşa e viaţa) şi luptă fără 
teamă cu adversitatea. Nu mai răspunde cu NU: nu pot, nu ştiu, nu vreau, n-am timp etc. Zi mereu DA 
ideilor, propunerilor cinstite -chiar dacă asta te obligă să faci eforturi, să cauţi soluţii noi ş.a.m.d. Însă 
nu da vrabia din mână pe cioara de pe gard. 

Când ţi-e greu, cere ajutor - nu te ruşina. Ruşinează-te înainte de a face vreo prostie sau 
acțiune necugetată. Din cauză că oamenii sunt în general binevoitori, cine cere - nu piere. Dar nici 
nume bun n-are. În fond, de ce te-ar ajuta alţii pe tine? Au şi ei treburile, greutăţile lor. Ce merite ai tu 
ca să te ajute? Ce-ai făcut tu pentru ei? Frate - frate, dar brânza e pe bani. 

Sarcina ta ca om este să nu devii un cerşetor, o povară pentru alţii, ba chiar să dai şi o mână de 
ajutor altor oameni mai slabi, copii, bătrâni, nevoiaşi, sau unora care n-au habar şi n-au citit o carte 
despre supravieţuire. Ajută, fă binele în jurul tău - şi lumea va deveni mai bună - chiar pentru tine. 

Dar una e să ajuţi un accidentat care se luptă să supravieţuiască - şi altceva e să dai de pomană 
unui milog care nu face nimic ca să scape din situaţia grea în care se află (şi în care a ajuns, de cele mai 
multe ori, din cauza lui însuşi, a defectelor sale cu care n-a luptat). Nu strica orzul pe gâşte. Nu-l 
încuraja să lenevească (dar nici nu-ţi bate joc de el). Mai degrabă învaţă-l, ajută-l să se ajute singur 
(vezi # 20.2). Supravieţuirea e deseori o problemă de alegere, o decizie dureroasă. Câteodată eşti nevoit 
să sacrifici o parte ca să salvezi restul, întregul. De exemplu să sacrifici un membru al corpului (braţ 
muşcat de câine, crocodil, rechin) ca să scapi restul (cum face şopârla, care-şi rupe coada prinsă şi 
scapă fugind). Uneori se ajunge la situaţii limită: trebuie să laşi să moară o persoană din grup - ca să 
scape restul, majoritatea. Nu e simplu, nici uşor sau creştineşte să iei o astfel de decizie. Dar în 
condițiile respective, extrem de dure. ea trebuie luată. 

Iată povestea unor evadări din lagărele nordului siberian. Deţinuţii de acolo nu erau prea bine 
păziţi, fiind evident că cine ar fi încercat să fugă, să meargă pe jos spre sud, prin sălbăticie, fără haine şi 
arme, murea sigur de frig şi de foame. Natura înconjurătoare ostilă descuraja orice evadare. Totuşi, unii 
prizonieri mai vechi, sătui de viață, făceau câteodată încercări disperate - şi totuşi chibzuite. Ei îşi luau 
ca tovarăş de evadare un deținut mai tânăr, proaspăt sosit, deci nepriceput la viaţa lagărului - pe care 
urmau să-l mănânce pe drum. Tânărul era foarte mândru că „bătrânii" îi acordă încredere - fără a-şi da 
seama că urma sa fie prima victimă (planificată) a încercării de evadare. 

Adică, fără a se gândi că nimica nu e gratuit pe lumea asta - poate doar bucăţica de brânză din 
capcana pentru şoareci (cum îi asigura maliţios în Parlamentul englez conservatoarea doamnă Thatcher 
pe opozanții ei politici, socialiştii demagogi). 


Inventează! 

Atitudinea creativă însemnă să vii cu idei noi, să faci alte legături între faptele, situaţiile, 
informaţiile existente, să-ți surprinzi adversarii şi situaţia, să cauţi şi să găseşti soluţii chiar şi acolo 
unde experienţa sau tradiția spune: nu se poate. Să-ţi pice fisa înaintea altora. Inventivitatea este 
trăsătura, atitudinea care deosebeşte omul de animal şi determină succesul sau înfrângerea (mai ales în 
noua lume informatizată); până la urmă, chiar supraviețuirea sau moartea -fie imediat, fie pe termen 
lung. 

Mai ales într-o situaţie critică, nu aştepta să facă altcineva ceea ce poţi face tu însuţi, pentru 
tine sau pentru camarazii, familia ta. Descurcă-te, NU sta cu mâinile în sân, aşteptând să te salveze alții 
sau Dumnezeu. Ajută-te singur! 

Încercarea moarte n-are! Chiar dacă nu ştii, nu te pricepi, gândeşte-te puţin, judecă, foloseşte 
bunul simţ şi fă ceva. Când izbucneşte criza sau apare accidentul - atunci şi acolo este momentul 
acțiunii. Nu prin eschivare sau chiul (la şcoală, serviciu, vot ş.a.m.d.) se pot rezolva problemele, 
obstacolele. Implică-te, pune osul la treabă. 

Deşi toate metodele de supravieţuire sunt bune pentru toți, există bariere fizice şi mentale care 
limitează gama de posibilităţi pentru un individ anume.Dacă un om simplu, dar zdravăn poate să fugă, 
sară, țipe, lovească ca să scape, pentru un intelectual slăbănog aceleaşi metode sunt sinucidere curată. 
Acesta ar trebui să-şi rezolve problemele nu bazându-se pe corp, ci mai mult cu mintea, prin: vorbe, 
scule ajutătoare, proteze, prevedere, bani, oameni angajaţi ş.a.m.d. 

Lupta pentru supraviețuire trebuie dusă nu numai cu armele sau metodele cele mai 
perfecţionate (care adesea sunt tocmai cele ale adversarului), ci şi cu acelea la care tu te pricepi, dar 


adversarul nu (chiar dacă sunt mai vechi). 


Comunică! 

În tot ce faci e nevoie de ordine, disciplină, gândire metodică, organizare. Dar şi de 
capacitatea, îndemânarea de a comunica, de a te pune în pielea celuilalt, de a gândi şi la nevoile 
celuilalt. Progresele extraordinare făcute de americani în ultimii 20 de ani se datoresc numai şi numai 
calculatoarelor, adică răspândirii informaţiei. Sau altfel zis - dezvoltării comunicării. 

Pentru a-i informa şi convinge pe ceilalţi să acţioneze într-un anumit fel, logic şi eficient, e 
obligatoriu să le comunici ideile tale, planul de acţiune, sarcinile lor. La noi lipseşte educaţia, pregătirea 
pentru lucrul în echipă, pentru solidaritate şi obținerea consensului. Or, unde-s doi puterea creşte! 

Gândeşte, dar acceptă şi gândirea altora. Nu-i considera pe toți proşti. Majoritatea conflictelor 
cu alți oameni apar din cauza lipsei respectului față de ei, manifestată şi prin: 

- Lipsa de comunicare, neconfruntarea deschisă a părerilor, necunoaşterea limbii celuilalt etc; 

- Surprinderea celuilalt cu o acţiune prea rapidă, neanunțată. 

Dar ce fel de comunicare, înţelegere poate avea loc la noi, când poate prima, cel mult a doua 
vorbă care iese din gura unui om simplu e de obicei o minciună, o sudalmă sau un zbierat? Prea puţini 
sunt convinşi că vorba dulce mult aduce, deşi e atât de simplu şi eficace să ceri scuze sau să zici 
„mulţumesc". Prostul are impresia că cel care ţipă ar avea mai mult succes în discuţia sau conflictul 
respectiv. 

Tactica şi satisfacția lui e: obraznicul mănâncă praznicul. Din cauza neimplicării celor din jur 
(să fie de vină „politeţea"” sau iresponsabilitatea acestora?) nesăbuiţii nu sunt puşi la punct cum ar 
trebui pentru bunul mers al societăţii. Iar urmările nefaste ale vorbelor rele şi ale lipsei de civism sunt 
evidente peste tot. 

Cu cât omul gândeşte mai puţin, cu atât vorbeşte mai mult (Montesgieu). Nu mai spune 
fleacuri sau prostii - tăcerea e de aur. Înainte de a vorbi, gândeşte, întreabă-te: la ce-mi foloseşte ce voi 
spune? Sau: cum să prezint ceea ce vreau să spun (tonul face muzică)? Sau: ce vor face interlocutorul şi 
ascultătorii cu informațiile pe care le voi spune? Numai Dumnezeu primeşte gratuit informaţiile, zicea 
Churchill. Mai mult ca sigur că după ce te gândeşti puţin, vei alege să taci. Chiar şi când vrei să ceri 
ajutor, înainte de a te apuca să tipi ca din gură de şarpe, întreabă-te: am cu adevărat nevoie de ajutor? 
N-aş putea să rezolv eu singur 

problema? 

Nu uita nici de puterea cuvântului, nici de faptul că se poate comunica (intenționat, dar şi 
involuntar) şi fără vorbe (prin gesturi, mimică, limbajul trupului). Merită să studiezi şi ceva despre 
„negociere". 


Respectă Natura! 

Supravieţuirea ecologică prin apărarea Naturii este de o importanță vitală pentru viitorul 
omenirii - şi al tău! Natura e mama noastră, aşa cum corpul omenesc e casa sufletului. Planeta pare 
nesfârşită doar primitivilor;, oamenii civilizaţi au văzut (cu ajutorul sateliților) că Terra este o planetă 
mică, cu spaţiu şi resurse limitate. Existenţa oamenilor nu e o binecuvântare pentru Natură, ci o 
continuă sursă de poluare şi gunoaie. Oamenii produc prin arderea cărbunilor şi petrolului de două ori 
mai mult bioxid de carbon decât toate celelalte surse naturale (păduri etc.) la un loc. Efectul de seră şi 
distrugerea stratului protector de ozon se accentuează datorită producției de gaze poluante de tot felul. 
Miările sunt secătuite de peşte, rezervele mondiale de petrol epuizate, deşertificarea avansează rapid 
datorită pădurilor defrişate şi solului distrus prin chimizarea excesivă, gunoaiele ne sufocă. 
Supravieţuirea omenirii civilizate este periclitată. Inconştienţa şi iresponsabilitatea cu care se poartă 
oamenii în acest sens ar părea înduioşătoare (poţi zice: bieţii de ei sunt săraci, înapoiaţi, lasă-i şi pe ei 
să trăiască; sau: lasă că or să vadă ei, or să înveţe cu timpul; sau: de ce să mă bag; ei sunt prea mulți şi 
tot nu pot face nimica) - dacă n-ar fi îngrozitoare (răul iremediabil făcut de ei se răsfrânge şi asupra ta, 
asupra noastră, a viitorului). 

Supravieţuirea în sălbăticie înseamnă să fii strâns legat de natură: s-o înţelegi, respecţi, s-o 
foloseşti. Dar ce legătură mai au acuma tinerii orăşeni cu Natura? Ei nici măcar nu pot deosebi iedul de 
miel, ţapul de vier, calul de catâr, grâul de secară sau găinaţul de balegă; ce să mai vorbim de 
sălbăticiuni, de buruienile pentru hrană sau leac. Ar trebui să (rejînveţe multe lucruri simple, 
tradiționale, pentru a putea face faţă amenințărilor complexe ale viitorului! 

Când încerci să supravieţuieşti nu strica, nu distruge totul împrejur. Economiseşte forțele, 
proviziile, resursele. Nu fii lacom sau inconştient. Numai animalele acţionează iresponsabil. Gândeşte- 
te şi la ceilalţi, la Natură. Gunoaiele aruncate peste tot, pungile de plastic (practic indestructibile pe cale 
naturală) care acoperă ogoarele - ne sufocă pe toţi. Sau, ce-ar mai rămâne din parcurile Bucureştiului 
dacă toți cele 2,5 mil. locuitori ar rupe câte o floare sau o cracă - aşa cum îi vedem pe mulți 


inconştienți? Lasă-i şi pe alţii să trăiască, să profite. Nu culege TU toate fructele, bea toată apa, tăia 
toate lemnele, distruge toate stalagmitele, murdări tot terenul. Căci: o felie de portocală are acelaşi gust 
ca şi restul portocalei! 

Iată de ce prin alte ţări, mai avansate, lumea a început să se trezească şi se dezvoltă mişcarea 
civică pentru o poluare zero. Un aspect - doar aparent minor - al acestei acţiuni de importanță naţională 
(la ei) este obligaţia fiecărui drumeţ de a lăsa locul pe unde a trecut sau poposit mai curat decât l-a găsit 
(adică să adune la plecare mai multe gunoaie decât a făcut el - pentru a le duce la o cutie sau groapă 
amenajată ecologic)! 

Fă şi tu la fel, devino un act. vist civic, ecologic - fără să fii silit. NU aştepta ca mereu alții să 
curețe înjur. Sau tot alţii să-i educe pe nespălați (şi asta fiind tot un fel de curăţenie). 


Implică-te! 

Toată lumea constată cât de mult se înmulţesc analfabeţii, copiii părăsiți şi handicapaţi. Se tot 
dă vina pe sărăcie. Dar sărăcia nu e motivul real ci doar scuza autorităţilor incompetente, cu care îşi 
maschează tembelismul. Omul priceput şi dornic să răzbească face din rahat - bici. Cauza problemei 
este educaţia insuficientă, necorespunzătoare a multor tineri şi părinți. Or, această lipsă nu le poate 
aduce, pe termen lung, decât: tembelism, inconștientă, iresponsabilitate, sărăcie, subalimentare, subdez- 
voltare. Pentru a supravieţui, aceşti concetăţeni vor fura, defrişa ilegal păduri, cerşi, înghiţi ajutoare 
sociale ş.a.m.d. Dezastrul social şi economic se amplifică de la sine: inculții săraci fac mulţi copii (tot o 
formă - iraţională - de supravieţuire) care la rândul lor devin tot inculţi şi săraci. Cu forţe proprii, 
singuri, nu pot ieşi din acest „blestem". Ei constituie o bombă socială cu explozie întârziată. Evident că 
educarea lor (cu orice preţ!) e o condiţie vitală pentru supraviețuirea Ţării noastre. Cu toate astea, 
societatea şi autorităţile nu intervin şi îi lasă să se desfăşoare în voia lor. Cu o inconştiență 
cutremurătoare - pentru viitorul nostru. 

Neimplicarea în treburile comunităţii a oamenilor educați, cu cei 7 ani de-acasă, echivalează 
cu un fel de sinucidere colectivă. Cine altcineva le-ar putea descurca: Analfabeţii? Vagabonzii? Cei ce 
primesc ajutor social? Handicapaţii sau inculții obraznici?îmbogățiţii tranziţiei? Trebuie să-ți pese! 
Dacă nu te angajezi - te sinucizi! Tu şi cei din jur, ba chiar tragi după tine toată Ţara. 

Pentru supraviețuirea colectivă pe termen lung, NU mai accepta sau tolera greşelile şi 
nesimțirea celor din jur: excesele de libertate greşit înțeleasă; proasta creştere, tupeul; prostia, 
tembelismul, nepăsarea; promovarea nemeritată a nonvalorilor în ierarhia economică, socială, şcolară 
sau culturală; hoția sau corupţia de orice fel; mârlănia; lipsa de educaţie a tinerilor, țiganilor, 
derbedeilor ş.a.m.d.; inconştiența sau nepăsarea față de problemele colective; preocuparea numai 
pentru satisfacerea instinctelor primare: umplerea burţii, euforia bahică, chefuri, sex, putere, bani; 
atentatele culturale, programele TV vulgare, violentarea limbajului etc; Ce-ai putea face? Printre altele, 
să-ţi valorifici drepturile cetăţeneşti, cel puţin la fel de bine cum o fac şi cei needucaţi, dar obraznici. Să 
arăţi - cât mai vizibil şi eficient, că-ți pasă: 

- Ziarele, posturile de radio şi TV trebuie inundate cu scrisori de protest şi comentarii în 
legătură cu articolele sau emisiunile lor, sau despre faptele urâte şi reprobabile constatate de tine; 

- „Mila", „facerea de bine" obişnuită, trebuie întoarsă pe dos: adică să-i faci milogului, 
derbedeului ce-i trebuie cu adevărat: educaţie, NU doar să-l laşi, ajuţi să rămână ce este! 

- Nespălaţii trebuie spălați, cerşetorii trebuie descurajaţi - chiar cu forţa (vezi # 20.3); 

- Ajută, stârneşte autoritățile (Poliţie, Primărie etc): reclamă verbal sau în scris pe toți cei ce 
nu se comportă civilizat: beţivii, scandalagii, hoţii, abuzurile părinteşti ori sexuale, contravenienții la 
regulile de circulaţie ş.a.m.d. Revino şi insistă dacă autorităţile nu reacționează corect. 

- Ajută şi susţine orice inițiativă ori intervenție individuală sau colectivă în acest sens, oriunde: 
în bloc, cartier, tramvai, localitate. NU lăsa pe cel care se implică să fie redus la tăcere, învins de 
„gaşca" derbedeilor. Luptă-te cu entropia socială. 

- Aderă la o organizaţie neguvernamentală care acţionează conform vederilor tale. Şi mai sunt 
şi alte lucruri pe care le poţi face. 


1.4. FOLOSEȘTE MANUALUL - „CU CAP" 


Cei mai mulți oameni au o idee foarte vagă despre supraviețuire. În primul rând, pentru că 
nimeni nu i-a învăţat, n-a vrut să-i înveţe. Dacă cineva îşi aduce câteodată aminte de subiectul acesta, 
precis e vorba de leacuri sau reguli băbeşti. 

De aceea Manualul de supravieţuire se adresează oamenilor obişnuiţi, cărora doreşte să le 
schimbe mentalitatea şi cunoştinţele. Oricine citeşte această carte va deveni mult mai priceput să 
reacționeze adecvat şi rapid la o situaţie sau criză neaşteptată, în loc să-şi piardă capul şi să stea 
paralizat de frică, aşa cum păţesc cei care nu au nici o idee (şi mai ales nici o pregătire) despre 


supravieţuire. 

Principiile de bază ale acestei cărţi sunt: 

- bazează-te pe tine (şi nu pe alții); 

- fii gata să te descurci în orice situaţie, folosind în primul rând mintea; 

- improvizează ce-ţi trebuie din orice găseşti (fără să ai pregătite echipamente 

adecvate); 

- când încerci să scapi - gândeşte-te şi la ceilalți. 

Chiar dacă „orice" descoperi în jur este aşa de puţin încât pare a fi nimica, adu-ţi aminte de 
comentariile des auzite ale salvatorilor ajunşi prea târziu la victime: „măcar să le fi trecut prin minte să 
se învelească în ziarele astea", sau „poate scăpau dacă ar fi săpat o groapă în zăpada asta, să se 
adăpostească" ş.a.m.d. 

Când dă necazul peste tine sunt mari şanse să nu ai această carte în buzunarul hainei, nici timp 
s-o citeşti. S-ar putea să fii fericit dacă mai ai o haină pe tine! Ca să te poți salva pe tine şi pe alții cu 
ajutorul sfaturilor prezentate în continuare, e nevoie să citeşti Manualul cu atenţie, înainte de apariția 
situaţiei periculoase. Experiența dovedeşte că după ce creierul a fost alimentat conştiincios cu 
informaţiile utile pentru salvarea pielii, când apare o necesitate acută, cunoştinţele respective vor fi 
extrase pe loc din adâncul memoriei pentru a fi folosite. 

S-ar putea să nu găseşti în carte răspuns chiar la orice întrebare. Pentru a rezolva totuşi 
problema: reciteşte cartea şi mai încearcă odată. Gândeşte (singur), 

caută şi vei găsi! 

Să nu-ţi închipui că dacă ai citit cartea - deja eşti şi priceput, şi capabil să acționezi. Din 
păcate, multe sfaturi din carte nu pot fi însuşite decât cu ajutorul practicii. Degeaba le citeşti sau pricepi 
doar teoretic. 

Dar, iată cum pot fi valorificate informațiile din acest Manual: 

- Previzionează şi evaluează pericolele, necazurile, accidentele ce-ar putea să-ţi apară în 
perioada sau activitatea viitoare, în locurile şi împrejurările ce pot fi anticipate (cum ar fi: în tribuna 
unui meci de fotbal, în cazul unei călătorii cu avionul, pe şosea la o oră de circulaţie cu intensitate 
maximă, în lift) şi restudiază paginile referitoare la aceste probleme; 

- Nu memora papagaliceşte metodele şi soluțiile expuse, ci cugetă şi foloseşte sau exersează-ți 
mintea pentru a le putea adapta şi aplica la nevoile sau condiţiile tale concrete, reale (mereu 
schimbătoare!); şcolarizează-te; exersează practic; 

- Intreține-ţi o condiţie fizică şi o sănătate bună, practicând sportul, mişcarea, luptând 
permanent cu sedentarismul care te amorțeşte. Urcă scările pe jos (NU cu ascensorul), mergi cu 
bicicleta (NU cu maşina, tramvaiul etc), fă excursii şi drumeţii des, pe jos (NU cu telecabina sau 
automobilul), înoată, joacă-te cu copiii etc; 

- Preocupă-te permanent de această problemă vitală, caută şi găseşte soluţiile cele mai bune, fă 
pregătirile cele mai potrivite necesităților, condițiilor, familiei tale; 

- Reciteşte din când în când întrega carte (mai ales # 20), ca să-ți împrospătezi memoria şi să 
devii mai apt de a reacționa eficient în eventualitatea oricăror calamităţi previzibile. 

Şi spre a recăpăta imboldul de a te pregăti continuu. Viitorul bun nu e un cadou al întâmplării. 
Dacă nu te gândeşti la viitor, nu vei avea viitor. 


2. REGULI GENERALE 





2.1. Cum se supravieţuieşte? 

2.2. Pregătirea unei călătorii 

2.3. Echipamentul pentru călătorie 
2.4. Pregătirea supravieţuirii 

2.5. În caz de accident 

2.6. Priorităţile 

2.7. Învață din experienţă 


2.1. CUM SE SUPRAVIEȚUIEȘTE? 


Supravieţuirea este arta de a scăpa cu viaţă. Nu este o ştiinţă, pentru că regulile pe care se 
bazează, de altfel foarte numeroase, nu sunt absolute. Folosirea lor depinde de cel care le aplică. 

Tehnicile şi soluţiile de supravieţuire sunt vechi de când lumea şi au evoluat împreună cu 
istoria omenirii. Nici nu e de mirare că tehnica supravieţuirii, a survival-ului, e strâns legată de istoria 
războaielor şi a devenit aproape o ştiinţă în timpul ultimului război mondial şi după aceea. Foarte mulți 
soldaţi, aviatori, marinari, prizonieri care s-au trezit în mare, în junglă, în deşert etc. trebuiau să se 
descurce - sau să piară - în condiţii cel puţin neobişnuite, neprevăzute de instrucția militară obişnuită. 


De exemplu, piloţii şi călătorii unui avion modern, forţat să aterizeze în pustietate, trec în 5 minute, din 
secolul XXI în epoca de piatră. 

Din studierea experienţei celor scăpați din accidente au rezultat metode şi soluții general 
valabile - bune atât pentru trupele speciale şi profesionişti ai riscului, cât şi pentru turişti şi oameni 
obişnuiţi. Tehnica modernă de supraviețuire îmbină cunoştinţe antice (de exemplu vânătoarea cu 
capcane, aprinderea focului prin frecarea a două lemne etc.) cu descoperiri de ultimă oră (de exemplu 
telefonia mobilă, orientarea în teren cu ajutorul sateliților, fizica nucleară etc). 

Într-o situație disperată trebuie să ştii ce, cum, cat, de unde să iei orice îţi poate oferi natura şi 
să foloseşti la maximum ceea ce găseşti; cum să atragi atenţia oamenilor, sau posibili salvatori; cum să 
parcurgi fără hartă sau busolă un teritoriu necunoscut, până ajungi într-o zonă locuită. 

Sau, sa ştii cum să-ți păstrezi sănătatea şi puterile, cum să te vindeci pe tine sau pe alţii, în caz 
de rănire sau de îmbolnăvire. Mai trebuie şi să fii în stare să-ţi păstrezi curajul şi să-i îmbărbătezi pe 
ceilalți membri ai grupului, chiar dacă viitorul nu ți se pare nici ție promițător. Şi mai important este să 
vrei: dacă vrei, poţi scăpa! Dacă nu vrei - rămâi o victimă ( milog, prost sau chiar mort). 

Ai dreptate şi când spui (despre o treabă): pot s-o fac, şi când spui: nu pot s-o fac (Henry 
Ford). 

Dar ce înseamnă oare să vrei ceva cu adevărat'? Se spune că odată, un învăţător şi elevul său 
traversau un lac cu o barcă. Profitând de liniştea călătoriei, discipolul dori să afle cum poate ajunge şi 
el maestru. Învățătorul îi răspunse că e suficient să vrea asta cu tărie. Văzând că elevul nu pricepe 
cum stau lucrurile, la un moment dat, bătrânul îi face vânt în apă. Tânărul, surprins, încercă să se suie 
înapoi în barcă, dar bătrânul îl prinde de cap şi-l ține cu forța sub apă. Tânărul se sufocă, aproape 
leşină. După câtva timp bătrânul îl lasă în sfârşit să scoată capul afară din apă, să respire şi să se suie 
în barcă. Tânărul îşi reveni şi mirat întrebă: „Ce mai fu şi asta?" învățătorul îi răspunse: „la zi, ce 
voiai tu când erai cu capul sub apa?" „Să respir”, zise tânărul. „, Voiai tare'?'",, Dar cum altfel!" „Mai 
voiai şi altceva?" ,„ Nu!" 

„Ei vezi,” conchise bătrânul, „asta înseamnă să vrei cu adevărat să vrei ceva la fel cum voiai 
tu să respiri, când stăteai cu capul sub apă. Nu mai puţin! 

La fel e şi cu supraviețuirea: ca să scapi trebuie doar să vrei cu adevărat... 

Orice echipament ai sau recuperezi dintr-un accident, trebuie considerat ca un dar de la 
Dumnezeu. În schimb, dacă îţi lipseşte orice fel de echipament NU trebuie să crezi că eşti deja 
condamnat la moarte, căci oricând ai la tine: mintea, experienţa, cunoştinţele, mâinile, picioarele. 

Dar, ca să poată fi de folos, mintea, cunoştinţele, corpul trebuie să fi fost mereu antrenate, 
îmbogăţite, ascuţite. Învață, învaţă, învaţă mereu. Nu aduce anul ce aduce ceasul!, darea să poţi 
beneficia de avantajele „ceasului" respectiv trebuia să te fi pregătit pentru el. 

Capacitatea de supravieţuire este la fel ca o casă: fundaţia este voinţa de a trăi. Cunoştinţele 
sunt pereții casei. Îndemânarea, antrenamentul constituie tavanul. lar echipamentul este acoperişul 
casei. Fără unul, oricare dintre aceste elemente, casa nu e întreagă; de fapt, nu e casă. 

Atitudinea cea mai bună este exprimată de salutul cercetaşilor: (mereu) gata! 


2.2. PREGĂTIREA UNEI CĂLĂTORII 


Călătoriile, în afara interesului lor economic, ajută enorm omului să se instruiască, să se 
educe. Mai ales celor tineri. Deci trebuie să călătoreşti. (Atenție: orice acţiune omenească e tot un fel de 
călătorie, o aventură în necunoscut, în viitor. Aşa că...). Dar în orice fel de călătorie (o tură de o zi la 
munte, expediţie la tropice, concediu la mare, studii în străinătate etc.) pot apărea situaţii grele, de 
supravieţuire. Partir c'est mourir un peu. (Când pleci, mori puţin) - zice pe drept cuvânt francezul, şi 
mulți dintre cei ce emigrează chiar mor de-a binelea. 

Înainte de a pleca de acasă, verifică dacă eşti bine pregătit pentru a înfrunta aspectele 
cunoscute, previzibile ale oricărei călătorii sau acţiuni. lată o scurtă listă cu întrebări esențiale: 

- Cât timp voi fi departe de casă? 

- Câtă hrană şi apă să iau la mine? 

- Hainele şi încălțămintea sunt potrivite? Să iau câte ceva de rezervă? 

- Ce echipament special îmi trebuie pentru condiţiile specifice ale acestei 

călătorii? 

- Ce trusă medicală, de prim ajutor îmi va fi necesară mie şi camarazilor de drum? Felul şi 
cantitatea de echipament, pregătirea necesară depind de mulți factori, dar esenţiale sunt bunul simț şi 
logica. 

Pregăteşte-te fizic prin antrenamente, de exemplu fă cros, înot, cățărare, călărie, autoapărare 
etc, sau: dezvoltă-ți rezistența la căldură, sete, frig, la schimbarea fusului orar etc, însă şi rezistența 
psihică, morală: la izolare, întuneric, stres, frică etc; învaţă limbi străine. Citeşte cărți scrise de 


supraviețuitori, despre experiența lor, manuale de supravieţuire. 

Atenţie - trebuie nu numai să citeşti, să înveţi, ci mai ales să exersezi, să aplici practic cele 
învăţate! 

Se povesteşte că un savant făcea o călătorie. Când ajunse la o apă mare, angajă un barcagiu 
să-l ducă pe malul celălalt. In timpul traversării, ca să mai treacă vremea, învățatul încercă să intre în 
vorbă cu barcagiul, evident despre ce se pricepea: „la zi, ce părere ai despre Platon?" Barcagiul însă, 
om simplu, nu ştia cine-i Platon. „Cum dom'le, nu l-ai citit pe Platon?" „,„Nu!", răspunse indiferent 
vâslaşul. „Păi, dacă nu l-ai citit pe Platon”, zise învățatul, „ai pierdut jumătate din viață." Barcagiul 
se minună, înghiți în sec, dar vâsli mai departe. Intelectualul mai încercă o discuţie despre Kant, cu 
același rezultat, şi se lăsă păgubaş. Întâmplarea făcu să vină deodată, din senin, o vijelie mare care 
răsturnă barca. Atunci barcagiul îl întrebă: „Ştii să înoți?” învățatul răspunse, zbătându-se de mama 
focului: „Nu ştiu!" „Ei vezi”, adăugă barcagiul, „acum o să-ți pierzi toată viaţa!" 

Sau altfel zis: degeaba te pricepi la calculatoare, marketing, management, afaceri ş.a.m.d. - 
dacă nu ştii să alergi, înoţi sau să te porți. 

Pericolele unei călătorii pot fi de natură: 

- subiectivă (care depind de om): încrederea excesivă în forţele proprii; inconştiență; neştiință; 
condiţie fizică şi/sau echipamente insuficiente ori necorespunzătoare; nepricepere etc. 

- obiectivă (produse de Natură): factori meteorologici, sau climatici; drumuri nepracticabile; 
alunecări de pietre, zăpadă etc. 

Oricât de bine ar fi pregătită o călătorie, riscul sau pericolul nu poate fi complet eliminat. 

Studierea condiţiilor de călătorie. Cu cât vei cunoaşte mai bine dinainte locurile şi oamenii pe 
unde vei călători, cu atât şansele să ajungi cu bine la capăt cresc. Studiază cu atenţie hărțile, fă rost de 
cât mai multe informaţii despre terenul, clima, vremea, felul vegetației, animalele pe care le vei întâlni. 

Studierea condiţiilor geografice, meteorologice, etnografice etc, din zona pe care intenţionezi 
ghiduri, Internet, cluburi, cadre didactice, alţi călători etc. 

Climatul temperat este cel mai răspândit pe glob. El oferă şanse mari de survival chiar fără să 
ai cunoştinţe şi îndemânări speciale. Însă alte zone, cu alte climate, necesită cunoştinţe deosebite, 
adecvate - vezi la 413. 


Planificarea călătoriei sau a acţiunii 


Prevederea este mama înțelepciunii 

Împarte planul (obligatoriu scris, NU verbal) de desfăşurare a expediției sau călătoriei în 
etape: 

a) de pornire; 

b) de atingerea ţelului; 

c) de odihnă - recuperare. 

Stabileşte clar scopurile şi calendarul fiecărei etape. Stabileşte soluțiile şi comportarea în caz 
de accidente cum ar fi: defectarea vehiculului, boală, transportul victimelor (vezi # 2.4). 

Nu planifica viteze prea mari de deplasare sau termene prea scurte. Obligaţia de a respecta un 
plan prea ambițios, prea greu, duce la epuizare, la greşeli de gândire, la pagube. 

Necesitatea de a face rost de apă din surse locale va influența mult alegerea traseului. 

E important şi cum începi o treabă, dar mai mult contează felul cum o termini. Aşa că verifică 
des îndeplinirea planului - de către tine sau de către alţii. Încrederea e bună, dar controlul e sfânt! 

Controlul medical: fa-ți un control medical şi stomatologic cât mai cuprinzător. (Pe vremuri, 
englezii care plecau să lucreze sau să stea în colonii, la tropice, îşi scoteau preventiv toţi dinţii, chiar cei 
sănătoşi, şi puneau proteze dentare; ştiau că nu vor găsi vreun dentist pe acolo). 

Verifică necesitatea injecţiilor de protecţie cerute sau recomandate pentru teritoriile, ţările prin 
care vei călători. Fă-le pe toate, de exemplu: 

- vaccinarea împotriva frigurilor galbene, pentru Africa tropicală şi America de Sud. (Injecţia 
trebuie făcută cu cel puţin 10 zile înaintea călătoriei şi asigură protecţia timp de 10 ani.) 

- protecţia contra malariei, prin pastile înghiţite permanent, începând cu cel puţin o săptămână 
înaintea călătoriei şi terminând după 4 săptămâni de la întoarcere; 

- vaccinarea contra holerei - pentru unele ţări africane; 

- vaccinarea contra encefalitei japoneze, pentru călătorii în Thailanda, India, Birmania, Nepal, 
Cambogia, Vietnam, Corea (Se fac două injecții la interval de două săptămâni, cu cel puțin două 
săptămâni înaintea plecării); 

- vaccinarea contra hepatitei A (infecțioase) cu gamaglobulină; (Se fac două injecții la interval 
de 4 săptămâni care asigură protecţia timp de 3 luni, sau de 9 ani, la varianta mai nouă de vaccin, în 


două etape), vaccinul contra hepatitei B asigură protecţie 5 ani; 

- vaccinarea contra meningitei, pentru călătorii în zonele din sudul Saharei şi o parte din Asia 
(obligatorie pentru pelerinii la Mecca); 

- vaccinarea contra febrei tifoide (protecţie 3 ani), a tetanosului (protecţie 10 ani), 
poliomielitei (protecţie 10 ani), tifosului ş.a.m.d. 

Călătoria în grup. Analizează capacitatea fiecărui membru-candidat de a face față greutăților 
care vă aşteaptă (buna înţelegere cu ceilalți membri e foarte importantă). S-ar putea să fie necesară 
respingerea celor nepotriviţi, nepregătiți, neadaptabili sau incapabili. 

Discutaţi de mai multe ori planul de desfăşurare a călătoriei sau expediției. Stabiliți 
responsabilitățile. Numiţi un medic, un bucătar, un mecanic, un şofer, un navigator etc. 

Convinge-te că fiecare participant ştie să folosească (practic, nu teoretic) echipamentul 
disponibil şi că aveţi echipamente sau soluţii de rezervă. Chiar mai multe seturi de rezerve; redundanța 
e o dovadă de seriozitate, de profesionalism. 

Comunicaţiile. Nu fi secretos, comunică - ţie îţi foloseşte. Nevoia de secret, sau de eroism e o 
dovadă de slăbiciune şi prostie, nu de înţelepciune şi tărie. 

Într-o călătorie la munte, în Deltă etc, informează gazda, cabanierul, Poliţia sau Salvamontul 
despre intenţiile tale şi ale grupului: unde vreţi să ajungeţi, pe unde, ora, data plecării şi sosirii 
aproximative. Informează din când în când respectiva persoană sau sediu asupra situaţiei, astfel încât 
lipsa contactului să declanşeze o alarmare. Navele şi avioanele sunt foarte bine controlate sub acest 
aspect. În cazul călătoriilor sau expedițiilor lungi în zone izolate, este obligatorie dotarea cu un mijloc 
de telecomunicaţie (radio, telefon celular - verifică acoperirea zonei respective de către relee şi sateliți) 
şi cu un aparat GPS de poziționare pe suprafaţa pământului (vezi 413.4). 

Stabileşte dinainte un program de apel şi de comunicare de două ori pe zi cu centrala de la 
baza expediției, pentru a le anunţa situația, poziţia şi intenţiile. De la bază vei primi informaţii meteo şi 
de altă natură. Tot baza va urmări apelurile de salvare. Se va alege şi verifica din timp frecvenţa radio 
convenabilă pentru terenul din zona respectivă. Cel puţin doi membri ai grupului trebuie să ştie să 
folosească telefonul sau radioul. 

Dacă nu se realizează două apeluri sau transmisii consecutive, la bază trebuie să intre în 
funcţiune planul de salvare. Pe de altă parte, când nu reuşeşti să comunici cu baza conform 
programului, chiar dacă pe teren totul se desfăşoară bine -trebuie să te comporți ca şi cum s-ar fi 
întâmplat un accident. Stai pe loc, sau întoarce-te la locul de unde ai comunicat ultima oară - şi aşteaptă 
sosirea salvatorilor sau alt fel de contact cu ei. 

Nu-i încurca şi nu-i pune să te caute degeaba. 


2.3. ECHIPAMENTUL PENTRU CĂLĂTORIE 


Când pleci într-o călătorie, ia-ţi echipamente cat mai bune (din păcate, ele sunt şi mai 
scumpe). Îţi vor uşura mult viaţa şi te vor ajuta să ajungi cu bine la ţintă. Cantitatea de echipamente 


Un factor decisiv trebuie să fie şi bunul simţ. 

Dacă însă pe teren n-ai ce-ţi trebuie - descurcă-te, improvizează (vezi # 12 - Tabăra şi # 13.2 - 
La drum). 

Echipamentele trebuie încercate şi verificate temeinic înainte de plecarea în excursie sau 
călătorie: să fie în bună stare, să funcționeze, să nu strângă etc, să reziste la forţe, uzură, apă, frig etc. 

Mai fine minte şi că: cel mai bun echipament nu face altceva decât ceea ce poți tu face: sacul 
de dormit doar păstrează căldura - n-o produce; rucsacul doar înveleşte şi susține lucrurile - nu le cară 
etc. Dacă nu eşti cât de puţin antrenat să dormi în frig, să cari greutăți cu muşchii tăi, să te cațări, să tai 
lemne ş.a.m.d. 

- cele mai grozave echipamente nu-ți mai folosesc (aproape) la nimic! 

Hainele trebuie să fie potrivite ca dimensiuni, să nu împiedice mişcările, să apere de frig şi 
ploaie - dar şi să aerisească pielea. Totdeauna să ai la tine o manta de ploaie, un schimb de haine, ceva 
călduros de îmbrăcat. 

Aerul constituie izolantul termic de bază, pentru că el transmite doar 7% din căldura pe care o 
poate transfera sau pierde o țesătură. Cu cât o haină înglobează mai mult aer, cu atât e mai 
„călduroasă". De fapt, căldura e produsă de corp şi se poate doar pierde pe vreme friguroasă; hainele nu 
fac altceva decât s-o păstreze. Sau, în cazul vremii călduroase, o împiedică să ajungă la piele. 
Umezeala, transpiraţia măresc de circa 25 de ori transferul de căldură între corp-haine-aerul exterior (în 
ambele sensuri). Țesătura poate îngloba aprox. 20% din aerul total al stratului, dar între două straturi se 
adună 50%, iar rugozitatea suprafeţei reține 30% - aşa că numărul straturilor de haine este mai 


important pentru izolarea termică decât grosimea lor (principiul foilor de ceapă). 

Îmbrăcămintea pentru vreme rea este organizată în 3 feluri de straturi: Stratul interior 
(lenjeria), vine în contact cu pielea şi are sarcina să mențină corpul uscat. Preferabil să asigure şi o 
oarecare izolație termică şi să nu absoarbă transpiraţia (cum face bumbacul), ci s-o transmită spre 
stratul următor (cum fac fibrele sintetice). Lenjeria din bumbac se usucă greu şi răceşte pielea; e 
plăcută la purtare vara. 

Materialele optime pentru stratul interior sunt fibrele sintetice (din poliester, polipropilenă, 
poliamidă), simple sau în amestec cu bumbacul. Mătasea are bune calități termoizolante, dar se rupe 
uşor şi nu rezistă la umezeală. 

Al doilea strat (intermediar) trebuie să fie termoizolant, să preia umezeala de la primul strat şi 
s-o transfere spre exterior. Cele mai bune rezultate se obțin cu: 

- țesătura gen blană, din fibre sintetice: reține umezeala în proporție de maxim 1-5% din 
propria greutate; 

- puful şi fulgii de pasăre (sensibili la umezeală); 

- lâna - care încălzeşte chiar şi în stare umedă; dezavantaje: absoarbe multă umezeală (30-40% 
din greutatea proprie), se usucă greu. 

Stratul al doilea poate fi realizat din mai multe foi sau rânduri de țesătură. 

Al treilea strat (exterior) are rolul de protecție contra intemperiilor: vânt, ploaie, zăpadă. 
Trebuie să fie cât mai impermeabil faţă de exterior şi totodată permeabil pentru umezeală şi aburii care 
vin dinspre corp. Ţesăturile din fibre naturale sunt mult mai slabe decât cele sintetice, însă rezultatele 
cele mai bune le dau membranele sintetice, cum ar fi: 

- Gore-Tex, o membrană microporoasă, ai cărei pori sunt de aprox. 20.000 ori mai mici decât o 
picătură de apă şi de 700 ori mai mari decât molecula de abur. Din această cauză Gore-Tex rezistă la 
presiunea unei coloane de apă de 8 m. înălțime, dar permite trecerea aburului. Este sensibilă la frecare, 
uzură. 

- Sympatex, o membrană ultrasubţire din poliester, fără pori. Funcționarea ei se bazează pe 
proprietăţile fizico-chimice ale structurii sale: o parte a moleculei atrage apa, o altă parte o respinge. 
Rezistă la presiunea unei coloane de apă de 10 m. înălțime, dar permeabilitatea față de aburi e mai mică 
decât a Gore-Texului. 

O membrană sintetică nu poate fi folosită ca atare pentru confecționarea hainelor, ci numai 
între două straturi de ţesături obişnuite, care-i asigură consistenţa, rezistența etc. În acest sandviş, 
membrana poate fi lipită sau laminată de stratul exterior, de ambele straturi sau de nici unul. 

Încălțămintea este mai importantă decât îmbrăcămintea (cu băşici la picioare nu mai poţi 
înainta deloc!). 

Cu cât are mai puține cusături şi cu cât e mai uşoară - cu atât mai bine. (Infanteristul zice că îi 
e mai uşor să care 5 kg în spate decât 1 kg în picioare). Încălțămintea nu trebuie să strângă deloc 
piciorul. Forma, mărimea bombeului trebuie să permită mişcarea liberă a degetelor şi totodată 
susținerea lor, astfel încât la coborâre ele să nu se lovească sau să se strivească. Talpa trebuie să fie 
groasă (ca să nu simți pietrele ascuţite), dar elastică. Preferabil ca bocancul să susţină glezna şi din 
lateral. Foloseşte ciorapi buni, groşi, din lână; calităţile lor de amortizare, protecție, termoizolare sunt 
vitale pentru succesul mersului şi călătoriei. 

Pentru uscare, în încălțăminte se bagă hârtie de ziar sau igienică şi se lasă câteva ore să 
absoarbă umezeala. 

Echivalarea unităţilor de măsură a încălțămintei din Europa - Anglia - SUA: 32-1-1; 34-2-2; 
35-2°/4-3; 36-3V,-3V2; 37-4-4'/2; 38-5-5; 39-57,-6; 40-67,-7; 41-7-8; 42-8-9; 43-9V 2; 44-97,-10 72; 45- 
10-1172; 46-1 1-127, 

Trebuie luate toate măsurile pentru evitarea apariției băşicilor sau rosăturilor. NU pleca la un 
drum lung cu încălțămintea nouă, strâmtă. Las-o să se înmoaie şi lărgeşte-o treptat, din timp. Întăreşte- 
ți pielea de la picioare frecând-o cu alcool, timp de aproximativ două săptămâni înainte de începerea 
călătoriei sau marşului. Aplică leucoplast pe locurile sensibile, unde încep rosăturile. Poți lăsa 
plasturele lipit câteva zile, până termini marşul. 

Taie regulat unghiile şi rotunjeşte colțurile. Nu le tăia prea scurt, deoarece la frig dor. 

Cuţitul - este un instrument vital pentru supravieţuire. Dar atenție: cuțitul este şi o armă albă. 
Pentru călătoria cu avionul el trebuie ţinut în bagajul din cală, nu-l lua în cabină. Niciodată nu scoate 
sau arăta cuțitul într-o situaţie încordată. Cuţitul trebuie să fie mereu bine ascuţit şi gata de folosire. 
Nu-l strica jucându-te cu el, aruncând la țintă etc. Păstrează-l în teacă, uns, curat. Respectă-l: Scoate 
cuțitul numai ca să-l foloseşte. 

Cum se alege un cuțit? Chiar şi un briceag e bun, dar când poți lua numai un singur cuţit, 
atunci mai bine alege unul cu lama mare şi solidă. Acesta va putea îndeplini eficient şi confortabil toate 
sarcinile posibile, de la tăierea crengilor până la jupuirea animalelor şi gătitul hranei. 


Este preferabil mânerul dintr-o singură bucată, găurit pe toată lungimea ca să treacă prin el 
coada lamei, prinsă la capăt cu o piuliţă. Mânerele făcute din mai multe bucăţi sau felii, ori cele în care 
coada lamei pătrunde doar pe jumătate din lungime (si se prinde cu un ştift), sau cele scobite ca să 
poată conţine diverse ustensile (busolă, ace etc), sunt mai fragile, mai nesigure. 

Există diverse feluri de cuțite, unele din ele mai potrivite pentru supravieţuire decât altele: 

- Cuţitul pliant (briceagul) poate avea construcții şi componente extrem de diverse. Menţionez 
vestitul „briceag al soldatului sau armatei elveţiene”, un campion al utilității şi solidității. Pentru 
asigurarea în poziția „desfăcut" lama trebuie să aibă un dispozitiv cu clichet sigur. Mânerul din lemn 
sau plastic este mai comod. - Parang-ul este un cuțit malaezian cu lamă mare şi curbă, de aprox. 30 cm. 
lungime, 5 cm lățime, 0,750 kg greutate (fig. 2.1). Prea mare pentru folosinţa curentă, parângul este în 
schimb foarte bun pentru tăiat crengi, copaci, sau la construit colibe, plute. Lama parângului are 3 zone 
tăietoare: spre vârf - mai fină, pentru jupuit etc; centrală - mai grosolană, pentru retezarea lemnelor şi 
oaselor; spre mâner - mai fină, pentru cioplire şi alte lucrări mai delicate. Lama curbată şi extinsă în 
jos, pe principiul satârului, permite aplicarea unei forțe maxime la tăierea lemnelor şi asigură protecția 
degetelor. Teaca va avea o clapă pentru reținerea cuţitului (fig. 2.2). Atenție: adeseori lama retează 
cusătura tecii şi poate răni grav mâna sau degetele - deci apucă teaca parângului numai din partea opusa 
tăişului. 

2.1. Parâng (cuțit malaezian) 

2.2. Teaca pentru cuţit/parang, cu buzunar pentru piatra de ascuțit 

- Maceta este un cuţit drept, lung de vreo 70 cm, ca o sabie, folosit în jungla sudamericană la 
tăierea lemnelor, lianelor, trestiei de zahăr. 

Cum se ascute cuțitul: freacă lama pe o piatră: gresie, cuarț sau granit. Gresia gri moale este 
mai bună decât cea cu cuarţ (care va zgâria tăişul şi va imprima dungi strălucitoare pe lamă). 

Piatra de ascuţit se obţine frecând două pietre până rezultă nişte feţe plane şi netede. Ideal ar fi 
să ai două suprafeţe sau pietre de lucru: una grosolană şi alta fină. Foloseşte-o mai întâi pe cea 
grosolană ca să elimini bavurile lamei, apoi pe cea fină ca să ascuţi muchia tăietoare. Scopul e să obţii 
o muchie durabilă care nu se ciobeşte (fig. 2.3). 

2.3. Profilul tăişului a - prea ascuţit, se ciobeşte; b - corect; c - insuficient, se toceşte repede 

Pentru a ascuţi lama, ţine mânerul cuţitului cu mâna dreaptă. Aşează, fixează piatra pe o 
suprafață orizontală. Mişcă lama pe piatră după o traiectorie circulară, în sensul acelor de ceas, apăsând 
muchia cu degetele mâinii stângi şi împingând lama. Menţine constantă înclinarea lamei şi umezeşte 
mereu piatra. Nu trage lama spre tine când apeşi: apar zgârieturi. Micşorează forța de apăsare pentru 
finisarea muchiei. A doua faţă a lamei se ascute prin rotire în sens antiorar. 

Sacul de dormit trebuie să fie mare, larg, NU strâmt. Pentru transportul lui este foarte utilă o 
„husă comprimantă" (cu curele reglabile) care reduce mult volumul sacului. 

Umplutura izolantă din fulgi sau puf este mai uşoară şi mai bună decât cea din fibre sintetice. 
Dezavantajul fulgilor este că după ce se udă îşi pierd capacitatea termoizolatoare şi se usucă greu. Prin 
folosirea a doi saci de dormit, băgaţi unul în altul, se poate rezista la o temperatură exterioară cu 10-15 
grade mai scăzută decât cea asigurată de fiecare sac. 

Dacă nu ai cort, înveleşte-te pe tine şi sacul de dormit cu o foaie, prelată sau alt fel de sac 
impermeabil (dar care să „respire" totuşi). 

Rucsacul. Trebuie să fie zdravăn, impermeabil, prins pe un cadru rigid, cât mai îngust şi înalt. 
Curelele reglabile pentru umeri şi talie (brâu) transmit în mod corect greutatea sarcinii spre şolduri (nu 
spre umeri). Rucsacul trebuie să stea bine prins (solidarizat) de corp, dar la oarecare distanță de spinare, 
pentru aerisire şi reducerea transpirației. 

Un cadru metalic exterior este mai bun, chiar dacă măreşte greutatea şi se agaţă de crengi, 
deoarece pe el se pot prinde sarcini mari, voluminoase, chiar un rănit. 

Cum împachetezi? Pentru a nu te dezechilibra, centrul de greutate al rucsacului trebuie să fie 
cât mai sus şi mai aproape de corp. 

Preferabil ca rucsacul să fie înalt şi îngust, NU scund şi lat. Cortul şi alte obiecte grele se pun 
aproape de corp şi sus (nu jos). Totuşi NU înălța rucsacul prea mult, căci te dezechilibează la un vânt 
puternic. Buzunarele exterioare închise cu fermoare sau artei sunt foarte utile, dar dimensiunile lor nu 
trebuie să ducă la creşterea exagerată a lăţimii sau diametrului zonei şoldurilor (se agaţă de crengi sau 
colțuri şi te dezechilibrează). 

Grupează bagajele şi bagă-le în pungi şi saci de plastic, eventual marcate sau etichetate. 
Aranjează bagajele cu atenţie, ca să ştii unde este fiecare lucru. Cele de care ai nevoie mai repede se 
pun deasupra, la îndemână. Alimentele mai moi, perisabile, se introduc în cutii rigide, etanșe. 

E foarte important să NU cari bagaje multe şi grele. Studiază şi învaţă să te descurci cu un 
minim de echipament şi hrană, pentru că succesul şi plăcerea călătoriei depind în mod hotărâtor de 
reducerea greutăţii cărate. În străinătate se experimentează metoda drumeţiei cu bagaje minimale 


(ultralight backpacking) - aproximativ 10 kg pentru o călătorie de 8-10 zile în sălbăticie, departe de 
cabane etc. Învață să renunţi (gândeşte, experimentează) la orice bucăţică de bagaj sau echipament de 
care n-ai nevoie. Cântăreşte orice obiect pe care doreşti să-l iei cu tine. Tu ai grijă de grame, căci 
kilogramele vor dispărea singure. 

Fii mereu aterlt! Orice echipament se uzează sau se strică prin folosire, se deteriorează prin 
depozitare şi se degradează moral prin trecerea timpului. Fii mereu pregătit să-l repari ori să-l 
înlocuieşti. Obişnuieşte-te să verifici cu regularitate tot echipamentul, mai ales după ce treci de o 
porțiune mai dificilă a traseului, după o oprire sau un accident. Inventarierea echipamentului şi 
verificarea lui, pipăirea buzunarelor, a bunurilor, trebuie să devină o acţiune automată, reflexă (la fel cu 
repararea, cârpirea urgentă, la prima haltă, a oricărei defecţiuni apărute) înainte de a reporrii la drum. 

Întreţinerea echipamentului e o importantă măsură de prevedere, de supraviețuire! 


2.4. PREGĂTIREA SUPRAVIEŢUIRII 


Prevedere, prevedere şi iar prevedere ! 

Planurile de salvare. Fii totdeauna pregătit pentru cazul că ceva nu merge bine într-o călătorie. 
Dar şi acasă: din statisticile privind frecvenţa accidentelor (fracturi, boli etc.) rezultă că locul cel mai 
periculos din lume ar fi locuinţa personală (!). 

De exemplu întreabă-te: ce faci dacă ia casa foc? Dacă aluneci în baie şi îți spargi capul? Dacă 
se strică maşina, sau dacă vremea va fi mai rea decât s-a anunţat? Dacă sunteţi mai mulți şi vă 
despărțiți din greşeală, cum vă regăsiţi? Ce faceți dacă cineva se îmbolnăveşte? Dacă vă rătăciți? 

Sau, obişnuieşte-te şi fii mereu gata să acţionezi sau să reacționezi (la orice oră din zi şi din 
noapte; la orice fel de situație sau încurcătură): de exemplu, când te descalți, lasă încălțămintea cu 
vârfurile orientate spre ieşire ca să te poţi încălța din mers (aşa fac japonezii, învăţaţi de cutremurele lor 
foarte dese). Sau, când te încrucişezi cu cineva la o strâmtoare (afara de regula generală că cel mai 
deştept cedează): la o uşă - prioritate are cel ce iese; pe un drum în pantă - prioritate are cel ce urcă. Nu 
purta părul lung, despletit (te încurcă la mişcare, luptă etc). Nu purta încălțăminte cu tocuri sau talpa 
înaltă (te împiedică la fugă, cățărare). Nu sta, nu mânca cu gura deschisă (e inestetic, pot intra praf, 
insecte). Nu bloca o uşă - a liftului, a troleibuzului, a cinematografului etc. (uşa e a tuturor). 
Traversează strada perpendicular (nu prelungi inutil durata de şedere pe carosabil, adică pericolul). Nu 
pleca şi nu merge la drum fără să priveşti din când în când şi înapoi. Într-o pădure umblă îmbrăcat cu 
haine viu colorate, ca să nu fii confundat cu vreun animal şi împuşcat de un vânător ageamiu. 
Pregăteşte-te să faci faţă unor şocuri produse de schimbarea bruscă, neaşteptată: a orei sau fusului orar, 
a temperaturii, hranei sau igienei, de mentalități şi culturi, de lumini, zgomot, miros ş.a.m.d. 

De asemenea, fă-ţi un plan scris pentru acțiunile necesare: evacuare în cazul unui dezastru 
natural, de război. Planificarea te fereşte de surprize, de stres. Vei putea să reacţionezi mult mai bine 
într-o situaţie critică, dacă poți consulta un plan (chiar nepotrivit, vag) făcut din timp, cu mintea 
limpede, calmă. Este mai bine să fii pregătit pentru o ocazie pe care n-o vei avea, decât să apară vreo 
ocazie pentru care să nu fii pregătit. 

Planificarea este baza reuşitei, a înaltei performanţe, a profesionalismului. 

Trusa mică pentru supraviețuire: poate însemna diferenţa dintre viaţă şi moarte, oricând pleci 
de acasă. 

Pregăteşte-o din timp, verific-o şi împrospăteaz-o periodic când n-o foloseşti. Poart-o mereu 
la tine. N-o lăsa niciodată deschisă pe sol. Pune materialele şi uneltele într-o borsetă (etanşeizată) 
prinsă la brâu. Sau într-o cutie de tablă, un penar cât mai mic. Lustruieşte dosul capacului pentru a-l 
face să reflecte lumina. Cutia se etanşează cu leucoplast (care poate fi refolosit). Pentru ca obiectele din 
cutie să nu joace şi să sune, spațiul rămas gol se umple cu vată (care poate servi şi la aprinsul focului). 

Trusa (fig. 2.4) trebuie să aibă dimensiuni şi greutate minimă, dar să conţină lucrurile vitale: 

1. Chibrituri - impermeabilizate prin înmuierea măciuliei în ceară topită; 

2. Lumânare - cioplită, deformată în formă paralelipipedică, pentru a ocupa mai puţin loc; 

2.4. Trusa minimă de supravieluire 

3. Amnar (dintr-o bucată de lamă de bomfaier) şi cremene; 

4. Lentilă - pentru aprins focul de la soare; 

5. Ace (mai multe, cu gaura mare); aţă groasă, tare; 

6. Gută, cât mai lungă, cârlige de pescuit, greutăți (din plumb) pentru undiță; 7-. Busolă - 
preferabil umplută cu lichid şi ac fosforescent; 

8. Lanternă; 

9. Sârmă pentru laţ, capcană - preferabil din alamă, aprox. 1 m lungime; 

10. Fierăstrău flexibil - înainte de a-l împacheta în trusă, scoate-i mânerele Şi unge-l. Pentru 
a-l folosi, improvizează-i două mânere din lemn sau prelungeşte-l cu bucăţi de funie, sfoară (vezi 


412.5); 

11. Trusă medicală - împachetează medicamentele în cutii etanşe, iar în “pațiul rămas gol bagă 
vată. Pune-le etichete clare cu denumirea, scopul, doza, termenul de valabilitate. Nu le înghiţi cu 
băuturi alcoolice. 

Iată un sortiment minim: 

- Analgezice - pentru potolirea durerilor mici, moderate (algocalmin etc); 

- Aspirină; 

- Un dezinfectant general: rivanol, saprosan, apă oxigenată etc; 

- Un dezinfectant intestinal - pentru diaree, deranjament stomacal; 

- Antibiotice - pentru infecții uzuale. la o cantitate suficientă pentru un tratament complet; 

- Antihistaminice - pentru alergii, înțepături de insecte (clorfeniramin etc); 

- Pastile antimalarie; 

- Tablete pentru dezinfectarea apei - dacă nu o poţi fierbe; 

- Permanganat de potasiu - are multiple întrebuințări: 

- pentru sterilizarea apei de băut se dizolvă 3-4 cristale la 1 1, până apa devine roz (las-o să 
stea ⁄2 oră); pentru o soluţie dezinfectantă (tratament pentru răni, tăieturi) - roz închis; pentru tratarea 
ciupercilor, micozelor (de exemplu la picioare) - roşie; 

- aprinderea focului: amestecă 1 parte zahăr şi 2 părți permanganat sub formă de praf bine 
mărunţit, presară între 2 vreascuri uscate; când se usucă bine, lemnul începe să ardă; 

- semnalizare: aruncă permanganat în apă (de mare etc.) şi zona se va colora, făcând-o vizibilă 
din aer. 

12. Cutit, bisturie, lame de ras - cel puţin două bucăţi de mărimi diferite; cuțitul poate fi prins 
cu leucoplast la exteriorul trusei; 

13. Cleme chirurgicale - pentru a ţine apropiate marginile unei răni; 

14. Plasture - impermeabile, de diverse dimensiuni; 

15. Prezervativ, Balon - poate fi utilizat ca vas pentru apă, cu capacitate aprox. 11; 

16. Fluier; 

17. Zahăr cubic; 

18. Spirt solid; 

19. Folie de aluminiu sau plastic. 

Ar fi bine să înveţi şi să exersezi din timp utilizarea, cât şi reîmpachetarea echipamentului din 
trusă. 

Trusa mare pentru supravieţuire: în afară de trusa mică ar fi necesară şi o sacoşă mai 
încăpătoare (totuşi nu prea mare), cu lucruri foarte necesare pentru supraviețuire, constând din: 

- Sacoşă - impermeabilă, suficient de mare ca să cuprindă o tigaie de tablă cu un sistem bun şi 
sigur de închidere, cu o agățătoare sau curea zdravănă pentru a o prinde la brâu, de centură; 

- Sobă pliantă din tablă, cu pastile combustibile (din spirt solid etc). Soba şi pastilele se 
folosesc cu zgârcenie, doar dacă nu se poate face foc cu lemne. Pastilele sunt un excelent mijloc pentru 
aprinderea focului; 

- Rachete de semnalizare - sau artificii. Atenţie: rachetele şi artificiile sunt explozivi! Se vor 
manipula cu grijă - conform instrucţiunilor. De exemplu: înşu-rubează tubul din trusă pe coada rachetei 
şi extrage miniracheta din cutie ţinând-o de tub; ţine-l cu braţul întins; îndreaptă racheta spre cer şi 
apasă trăgaciul care o aprinde. Nu le consuma degeaba! 

- O tigaie din aluminiu, cu mâner pliant - pentru gătit (serveşte şi ca ambalaj pentru restul 
ustensilelor); 

- Lanternă tip creion - fluorescentă, pentru semnalizare; 

- Bandă marcatoare, într-o pungă de plastic, impermeabilă; 

- Set cu pliculeţe de ceai, cafea, zahăr, lapte; 

- Alimente - un tub cu unt, cuburi de supă, ciocolată, sare, polivitamine şi minerale; 

- Sac, pătură de supravieţuire, dintr-o folie uşoară, termoizolantă, reflectorizantă - în care nu 
pierzi căldura şi nu transpiri. 


Bagajul sau rucsacul de salvare, pentru bejenie 

Fiecare membru al familiei ar trebui să aibă un rucsac, o sacoşă sau o valiză pline cu toate cele 
necesare, pentru cazul că e silit pe neaşteptate să plece de acasă, să se salveze într-o situație de 
catastrofă. De exemplu, în cazul unei inundaţii, al unui incendiu, accident industrial (scurgeri de 
chimicale, radiaţii) sau război, pentru supravieţuire trebuie să-ți părăseşti imediat domiciliul. 

Se recomandă ca bagajul respectiv să fie introdus într-un rucsac (fig. 2.5), cât mai ergonomic, 
mare (cu capacitate aprox. 15 kg), sau o sacoşă prinsă pe un cărucior cu 2 roţi mari. 

2.5. Bagajul/rucsacul de salvare 1 - masca de gaze; 2 - raţia intangibilă de alimente; 3 - 


farmacie; 4 - mănuşi de protecţie ABC/caiet de notițe, pix/planul de salvare/lanternă/chibrituri; 5 - trusa 
de toaletă; 6 - rufe, ciorapi etc; 7 - haine; 8 - cizme din cauciuc; 9 - costum de protecție ABC; 10 - 
radio, baterii rezervă; 11 - veselă; 12 - diverse; 13 - sac de dormit; 14 - trusă cu documente 

Conţinutul bagajului personal de salvare va fi stabilit de fiecare om în funcție de necesitățile, 
obiceiurile, gusturile şi puterile sale, dar sunt câteva lucruri obligatorii (atenţie la greutate): 

A). Pentru fiecare persoană: 

- haine adecvate (rezistente la uzură, impermeabile, termoizolante, greu inflamabile); 

- un set de rufe de corp, ciorapi; 

- sacul de dormit; 

- un set de tacâmuri, veselă (metalică); 

- rația (alimentară) de salvare, adaptată necesităţilor proprii; 

- pachetul mic cu actele şi documentele personale (într-un înveliş impermeabil); 

- bani; 

- echipament de protecţie ABC (mască de gaze, pelerină cu glugă, pantaloni cu ciorapi, 
mănuşi); 

- chibrituri şi lanternă (ambalate etanş); 

- hârtie de scris, caiet şi pix sau creion; 

- 2 suluri cu hârtie igienică; 

- planul personal de salvare în cazul unei catastrofe; 

- o trusă de toaletă; 

- vestă de salvare şi mijloace de semnalizare (pentru cei ce locuiesc pe malul mării sau 
fluviului, în zone inundabile); 

Fiecare copil mic va avea o punguţă impermeabilă agăţată de gât, eu numele, data naşterii, 
numele şi adresa părinților. 

B). Pentru o familie: 

- radio portativ cu UM şi UUS, cu 2 seturi de baterii de rezervă (atenţie la termenul de 
expirare); telefon mobil; 

- mijloace de iluminare: lanterna cu baterii de rezervă, 20 de lumânări, chibrituri; 

- un ceas deşteptător mecanic (mic, uşor); 

- 10 saci de gunoi (din plastic); 

- pachetul mare (impermeabil) cu actele familiei (copii autentificate, fotocopii): certificate de 
naştere, căsătorie, deces; buletine de identitate; adeverinţe de pensie, rentă, impozitare; carnete, livrete 
de economii, cecuri; polite de asigurare; dovezi, contracte, extrase din registrul funciar, cadastru, 
testamente etc. 

Raţia de salvare este o rezervă de alimente pentru 2 zile, care se foloseşte doar în caz de mare 
necesitate. Ea face parte din bagajul de salvare pentru refugiu. Orientativ poate conţine (pentru o 
persoană): 200 g conservă de came; 200 g brânză topită; 100 g ciocolată; 100 g nuci, alune nesărate, 
ambalate în vid; 50 g zahăr. 

Alte pregătiri pentru război - vezi la #18. 

Cum devii un supravieţuitor: 

1. Fă tu ceva! Nu sta, nu aştepta să facă alții! 

2. Nu mai fii „fraier"! Gândeşte cu capul tău! Bazează-te pe logică şi bun simţ! 

3. Cere (şi dă) ajutor! 

4. Fii optimist! Repetă-ţi: se putea şi mai răul Ai incredere în tine! Eşti în stare să scapi! Nu 
dispera! Poţi (dacă vrei...). Repetă-ţi mereu aceste idei! 

5. Încearcă, greşeşte - numai aşa poţi învăţa! Nu fi excesiv de prudent! Mulţi oameni nu riscă 
(şi ca urmare nici nu câştigă) deoarece nu au încredere în ei înşişi; le lipseşte pregătirea şi educația 
pentru aceasta. Nu te speria de greşeli, de eşecuri: chiar si maimuțele mai cad din copac. 

6. Învață, informează-te mereu! Compară ce vezi, ce afli, ce ştii (pentru oricare problemă 
trebuie totdeauna să obţii, să-ți imaginezi cel puțin 3 variante de rezolvare), învaţă să sesizezi ocazia. 
Păstrează o atitudine şi gândire pozitivă (zi: se poate...). Atitudinea mereu deschisă te face să recunoşti 
ocazia favorabilă trecătoare - chiar şi când apare sub forma unui obstacol. Cu cât foloseşti mai multe 
oportunităţi, cu atât apar mai multe, altele. 

7. Nu trăi degeaba. Fii mereu pregătit, gata să reacționezi. Munceşte, strădu-ieşte-te. Stabileşte 
ce vrei, scopurile tale imediate, de lungă durată. 

8. Acţionează până ajungi la ţel! Nu renunţa! 

9. Păstrează-ți cumpătul, echilibrul! 

10. Recunoaşte-ţi greşelile! Nu da vina pe alţii! Orice învățare şi dezvăț! 

11. Nu te împrăştia în multe direcții - urmăreşte planul şi țelul fixat; 

12. Investeşte - nu cheltui! Veniturile trebuie să fie cu 15-20% mai mari decât cheltuielile (de 


orice fel...); 

13. Nu te lua după idioţi şi fanatici! Evită-i; 

14. Tine seama că după fapta şi răsplată! Toate se plătesc. 

15. Dacă ceva nu merge, oricâtă silință îţi dai, încearcă din nou, dar procedând exact invers 
decât făceai înainte! 

16. Încearcă totdeauna să faci mai bine decât data trecută, să măreşti randamentul oricărei 
acțiuni! 

17. NU zi: după mine potopul; respectă ca să fii respectat! Să nu crezi că există un singur 
adevăr, mai ales că adevărul tău ar fi singurul posibil! 

18. O linguriţă de prevedere e mai bună decât un butoi de reparaţii. 

19. Din când în când fă un bilanţ şi trage concluzii pentru activitatea viitoare! 

20. Reciteşte Manualul de supraviețuirel 

E important cum îți organizezi viaţa, dar trebuie să te gândeşti şi la moarte. Pregăteşte-o şi pe 
ea, nu-ți lăsa lucrurile încurcate: fă-ți testamentul, scrie clar, complet, ce, cum au de făcut cei care îţi 
vor încheia socotelile, datoriile rămase în suspensie (la rude, autorităţi etc). Altfel, ele nu te vor jeli, ci 
te vor boscorodi. 


2.5. ÎN CAZ DE ACCIDENT 


Totul e să fii calm! 

E prea târziu acum să-ți pară rău că n-ai urmat un curs de prim-ajutor, sau că nu ţi-ai adus 
trusa medicală. NU vine nici un doctor sau ambulanţă, NU e nici un spital prin apropiere. TU trebuie să 
faci ceva. Încearcă să faci tot ce poți, cu ce ai la îndemână. Nu are nici un rost să renunți, să cedezi sau 
să mori. Dacă ai voinţă, poți scăpa. 

Acţionează rapid, hotărât. Însă NU haotic; numai o acţiune logică, constructivă te poate salva 
- pe tine şi pe ceilalți. 

După un accident, calamitate: 

A) In primele secunde, dacă pericolul (grav) continuă, trebuie acţionat urgent. Totuşi - 
aminteşte-ți şi aplică lozinca S-C-O-P: 

- S = stai puţin! Respiră adânc, eventual aşază-te pe ceva, încearcă să te linişteşti şi să accepți 
faptul că ceea ce s-a întâmplat nu mai poate fi întors din drum. Fii calm - nu te speria! 

- C = cugetă! Gândeşte scurt la ce-i de făcut. Cel mai important ajutor pe care-l ai la dispoziţie 
este creierul tău. Foloseşte-l! Mişcă-te cu grijă. Gândeşte-te acum - ca să nu-ți pară rău mai târziu (fără 
însă a pierde timpul cu regrete sau calcule excesive). Nu face nimic - nici măcar un pas - până nu l-ai 
gândit bine. Adeseori, într-o situație de supravieţuire, se fac greşeli şi apar răni - uneori mortale - din 
cauza acțiunilor necugetate, pripite. Gândeşte mai mult, detaliat, când ai un răgaz la dispoziţie şi scurt, 
rapid, dacă nu îl ai. 

Iar între timp: 

- Luptă - nu renunţa la viaţă; 

-  Acţionează: dă din mâini, picioare; fugi, sări, urcă, coboară, înoată, sapă etc; 

-  Ajută-te cu, sau de ceva găsit la îndemână, de exemplu foloseşte o haină drept sfoară, 
funie; sau înfăşoar-o pe o mână, pentru a sparge un geam, a te proteja în lupta cu un om 
sau un animal, a distrage atenţia unui agresor etc; 

-  Comunică: anunţa, avertizează, cere ajutoare, ţipă (pentru a speria agresorul); vorbeşte, 
tocmeşte-te. 

După aceea: 

tovarăşi, proviziile, echipamentul disponibil, împrejurimile. 

- P = plănuieşte! Fă o lista de priorităţi, de măsuri şi de acţiuni cu care să rezolvi problemele 
urgente. În continuare - respectă planul. Modifică-l numai dacă apar elemente noi. 

E mult mai uşor să plănuieşti într-o situaţie de criză - dacă te-ai pregătit din timp. 

Lozinca SCOP poate fi şi trebuie aplicată în orice situaţie de criză din viață -nu numai pentru 
survival. 

B) După un timp, situaţia sau pericolul se mai potoleşte sau tu te mai obişnuieşti cu el, poți 
acționa mai relaxat: 

1. Verifică starea şi siguranţa celorlalți membri ai grupului, dacă cineva s-a rănit sau a leşinat; 
dacă sunt în siguranţă. 

2. Mută, transportă victima spre locul cel mai sigur, chiar dacă trebuie cărată pe braţe etc. - în 
afară de cazul în care pare rănită la coloana vertebrală (vezi la #11 şi 419). 

3. Asigură-i căldură (construieşte un adăpost, fă rost de apă, aprinde focul) şi dă-i primul 


ajutor. Victima trebuie să stea la căldură şi cât mai comfortabil cu putinţă. Dacă este nevoie, sacrifică-ţi 
hainele. 

4. Pregăteşte mijloace de semnalizare, să fie la îndemână. 

5. Relaxează-te. 

6. Analizează capacităţile tovarăşilor din grup. 

Eşti oare tu cel mai potrivit să fii şef? Puneţi ca şef pe cel mai capabil dintre voi. Orice 
slăbiciune (favoritism, obligații mafiote, respect prost înţeles etc.) poate însemna moartea tuturor. Dar 
nu lăsa şeful singur, de capul lui; verifică-l, sprijină-l mereu. Încrederea e bună, dar verificarea e 
sfântă. 

7. Concepe un plan de acţiune pentru viitor. 

8. Să plece cineva sau câțiva după ajutor, Salvamont (vezi la #3). 

9. Tovarăşii din grup rămaşi cu victima o încurajează şi o mențin la căldură, îmbunătăţesc 
amenajarea locului, semnalizează, cer ajutoare, luptă cu întunericul. 

Într-o situație de supraviețuire corpul şi mintea îţi vor fi solicitate la maximum. Trebuie să 
faci față multor stresuri: frică; durere, boală, răni; frig şi/sau căldură; sete, foame, oboseală; lipsă de 
somn; plictiseală; singurătate, izolare. Oare vei putea rezista? 


N-ai încotro! 

Durerea sau febra îţi atrag atenţia asupra unui membru şi organ rănit, bolnav şi te împiedică 
să-l foloseşti. Este bine să tratezi cât mai repede posibil orice rană, dar uneori trebuie să suporţi şi să 
învingi durerea pentru a acționa: să cauţi ajutor sau să eviţi riscul unor noi răni - chiar a morții. 

Cu cât eşti mai bine pregătit, cu atât ai mai multe şanse sa scapi. Dar cunoştinţele trebuie 
obținute înainte de a ajunge în situaţia de supravieţuire! încrederea în forțele proprii, sprijinul de care 
beneficiezi, te ajută să rezişti stresului. Cunoştinţele obţinute îți permit să învingi oboseala şi lipsa 
somnului. În afară de voință, calmul poate fi dobândit fie temporar - prin medicamente sedative, fie 
permanent - prin educație (meditaţie zen, arte marțiale etc). Sângele rece, siguranța sunt, de obicei, 
rezultatul unui antrenament bine făcut şi al cunoştinţelor bine însuşite - din timp. 

Începe-ţi pregătirea chiar ACUM (vezi #20). 


2.6. PRIORITĂȚILE 


Într-o situaţie de criză, stabilirea ordinii de priorități şi, corespunzător, a urgenţelor de 
intervenţie, este primul pas al luptei pentru supravieţuire. Totdeauna problemele trebuie evidențiate, 
ierarhizate, ordonate. Ele nu pot fi rezolvate toate deodată. Cine încearcă să tragă cu pușca ascultând 
muzică, nu va nimeri nici ținta şi nici nu se va bucura de muzică. 

Pentru supraviețuire sunt necesare câteva condiții sau necesități de bază: aer, apă, hrană, foc, 
adăpost. Oprirea funcționării organismului uman (moartea) poate fi cauzată de: deteriorarea stării de 
sănătate (răni, şoc, hemoragie, stop respirator, strivire, boală gravă etc); lipsa apei, a hranei; frigul, 
căldura excesivă. 

Cel mai urgent este primul ajutor medical (vezi +19): opreşte sângerarea, fă respiraţia 
artificială, tratează şocul - într-un cuvânt, stabilizează problemele acute, ca să te poţi ocupa apoi de 
ansamblul situaţiei. 

Lipsa aerului (oxigenului) şi a respirației este pericolul cel mai grav. Fie că are aer, dar nu mai 
poate respira (înecare, strivire, stop respirator etc), fie că aerul lipseşte sau e irespirabil (incendiu, fum, 
gaze, scufundare în apă ş.a.m.d.) omul moare după câteva minute. De obicei există aer din belşug, ceea 
ce a şi născut zicala că cele mai valoaroase lucruri le căpătăm gratis. 

Apa este totdeauna esenţială. (Cum găseşti şi cum foloseşti apa, vezi la #5). Importanţa 
celorlalte necesităţi vitale depinde de locul în care te afli. Temperatura corpului trebuie păstrată la, sau 
în jur de, +37*C. Dacă e prea frig (hipotermie) sau prea cald (hipertermie), mori. Păstrează-ţi energia. 
Nu o risipi (cum faci acasă...) mai întâi acționând - şi după aceea gândind şi regretând. 

Dacă e prea frig, fă un foc (vezi #7); adăposteşte-te, fă o tabără (vezi #12). 

Dacă ţi-e foame, procură şi prepară hrana (vezi #16). 

Apoi, reacționează corespunzător situaţiei: dacă eşti prea singur (vezi #3), dacă ceilalți sunt 
prea mulţi (vezi #4). Din pustietate revino între oameni: pe jos, pe apă, prin apă, peste munte etc. - vezi 
#6, 11, 13, 14, 15. Sau rezistă împreju-rărilor potrivnice: de exemplu, incendiu (#8), calamităţi naturale 
(#17), război (#18) ş.a.m.d. 

S-a constatat că doar 20% dintre acțiunile pentru rezolvarea oricărei sarcini produc 80% din 
rezultate! Raţional este deci să stabilim cât mai repede care sunt problemele prioritare şi cele mai 
eficiente acţiuni, ca să ne concentrăm forţele şi resursele asupra lor - deci nu asupra celorlalte, mult mai 
ineficiente. 


O altă constatare sau criteriu interesant pentru stabilirea priorităţii unor acţiuni este că treaba 
care pare cea mai neplăcută este de fapt cea mai urgentă. Aşa că n-o mai amâna, nu căuta scuze pentru 
inactivitate, ci treci la fapte. 

Capacitatea de a sesiza adevăratele probleme sau priorități lipseşte însă din educaţia noastră. 
De obicei pierdem timpul cu fleacuri, iar marile necazuri sau oportunităţi le observăm numai când e 
prea târziu - şi plătim mai mult. 

Iată o mostră de comportare fără a gândi în perspectivă: un avion de pasageri are o avarie şi 
cade în junglă. Din accident se salvează doar un american, un rus Şi un român. Orbecăind ei prin 
sălbăticie, sunt surprinşi şi, cu toată împotrivirea lor, capturați de nişte canibali. Ajunşi în faţa 
cazanului în care urmau Să fie fierți, cei trei întreabă dacă nu există vreo cale de a scăpa cu viaţă. Ba 
există chiar trei mijloace, le răspunse şeful canibalilor, pentru că ne-am mai modernizat şi noi: ori 
gătiți o răscumpărare de 100 dolari, ori acceptaţi să primiți 100 de lovituri de bâtă la tălpi, ori 
acceptaţi să mâncaţi un lighean plin cu excremente. Americanul scoate iute bancnota de 100 dolari, o 
dă şi scapă. Rusul zice: eu n-am bani, dar am fost călit de istorie şi rezist la greutăţi; băteți-mă la 
tălpi. Suportă el cu stoicism cele 100 de lovituri şi fu eliberat. Românul le explică: eu sunt sărac, n- 
am bani, nu rezist nici la bătaie, că sunt mai poet; să încerc cu ligheanul. Se apucă el şi începe să 
înghită cu noduri murdăria. După ce îl goleşte pe jumătate, se opreşte şi le zice canibalilor care se 
uitau la el cu scârbă: mi s-a făcut greață, nu mai pot să termin; vreau să încerc loviturile la tălpi. 

Sălbaticii, amabili, fură de acord şi începură să-l croiască cu ciomagul Românul zbiera de 
durere ca din gura de şarpe, dar strângea din dinți gândindu-se la cazanul care aştepta. 

Rabdă el ce rabdă vreo 50 de lovituri, apoi le declară canibalilor: nu mai pot rezista la restul 
bătăii. M-am răzgândit; de fapt, aveam 100 dolari şi acum vi-i dau. 

lată că a scăpat şi el până la urmă - dar cum? 

Nimica nu e gratuit pe lumea asta, dar se pot găsi metode pentru reducerea prețului plătit. Le 
găseşti dacă te gândeşti, dacă te străduieşti! Degeaba ne tot rugăm: dă-i Doamne românului (de la 
început) mintea cea de la urmă! Cine nu cască ochii - va căsca punga. Dar nu-i suficient doar să vrei, 
trebuie să şi poţi. Iar pentru a putea, trebuie să te pregăteşti. Fără o pregătire din timp pentru a gândi 
dibaci, o să rămâi un veşnic surprins: mereu vei reacţiona (în loc să acţionezi) şi vei tot plăti, plăti... 

Poate chiar cu viaţa. 


Într-o situaţie de criză, nu uita că singura ta sarcină e să scapi, nu să faci vitejii, sau pe 
grozavul. Englezii zic: cine luptă curajos, dar fuge când nu mai poate răzbi, scapă cu viaţă şi poate să 
mai lupte şi altă dată. O fi ea „fuga" ruşinoasă, dar e sănătoasă. Însă când fugi, nu alerga până la 
capătul lumii, ci doar atât cât e nevoie; apoi uită-te de departe la „problemă", să vezi ce-ai putea câştiga 
din ea... 

Supravieţuirea în natură (survival) este, în general, o activitate de scurtă durată şi trebuie să fie 
încununată repede de succes: salvare, revenire într-o localitate -altfel devine un fel de aventură 
prelungită, vieţuire în sălbăticie. 


2.7. ÎNVAŢĂ DIN EXPERIENȚĂ 


Dintr-o călătorie trebuie să te întorci nu numai cu bani sau lucruri, ci şi cu cunoştinţe, 
învățături şi atitudini noi. 

Indiferent de domeniul sau de tipul de activitate, e bine din când în când să analizezi acţiunile 
trecute ca să tragi învăţăminte pentru viitor. E bun şi obiceiul de a nota impresiile proaspete după o 
călătorie sau excursie turistică - de exemplu deficienţele echipamentului folosit, idei pentru viitoarea 
acțiune etc. 

Pe timpul cât eşti singur, luptând pentru supravieţuire, este foarte folositor să înregistrezi 
cumva toate evenimentele şi găselniţele, de exemplu plantele comestibile sau alte resurse - într-un 
furnal de bord. Notează succesele şi greşelile. 

Jurnalul cu însemnări devine cu timpul un valoros izvor de informaţii şi învăţăminte. În plus 
scrierea şi citirea lui îți va ridica moralul. 

Când pierzi - nu pierde şi lecţia (respectivă)! 

Orice necaz e bun dacă înveţi ceva din el. Altfel, e numai pagubă curată. 


3. PREA SINGUR 





3.1. Efectele singurătăţii. Blocajul mental, Disperarea, Claustrofobia, Agorafobia, Teama iraţională, Avantaje 

3.2. Primul ajutor - pentru tine 

3.3. Cum ceri ajutor? Prin orice mijloc, într-un mod frapant, în mai multe feluri, Dintr-un loc în care poți fi văzut, 
auzit, Eficient, NU renunţa niciodată 


3.4. Cum semnalizezi? Cu steaguri, Cu marcaje, Cu mesaje scrise, Cu zgomote, Cu nori de praf, Cu oglinda, Cu foc, 
Cu fum, Cu o colibă-far, Cu torţa, Cu radio, alte mijloace 

3.5. Ce semnalizezi? 

3.6. Caută ajutoare 

3.7. Răspunde apelului S.O.S. 

3.8. Îngropat de viu Reguli de bază 

3.9. Greutățile mari. Reguli de bază, Cum ridici o greutate, Cum transporți greutatea, Cum manipulezi greutatea, Cum 
împingi 


Când te afli în pericol de moarte, ți se pare că eşti cea mai singură persoană din lume. De 
exemplu, la fel de singur te simţi fie că eşti la un meci, în mijlocul unei mulțimi isterizate de suporteri 
care îți stoarce aerul din plămâni, fie izolat pe o plută pierdută în imensitatea mării pustii. 

Zdrobit de groaza pericolului, orice om se simte singur şi nenorocit, iar unicul său gând este să 
scape. Frica şi disperarea se manifestă prin crampe musculare, degete care se agaţă, tremur tendoane 
încordate care stau gata să plesnească etc. 

Scapă cine e mai tare, însă tare nu înseamnă să ai o condiţie fizică perfectă, ci prevedere şi 
voinţă. Plus mentalitatea de a te baza pe forțele tale. 


3.1. EFECTELE SINGURĂTĂȚII 


Blocajul mental: la apariţia unui pericol, relaxează-te! Pentru supraviețuire este decisiv să 
respiri adânc şi să te hotărăşti să faci absolut torul pentru a învinge condiţiile potrivnice, indiferent de 
preţ sau de efort. În primul rând să gândeşti coerent. Disperarea totală care urmează după şocul iniţial 
poate fi depăşită cu ajutorul instinctului de conservare, chiar dacă rămâi încă total dezorientat şi 
speriat. 

Când ajungi să alegi între renunțare şi sinucidere, mai bine roagă-te lui Dumnezeu. 
Rugăciunea este o metodă eficientă de auto-capacitare, de întărire mentală, îndelung verificată de mulți 
oameni. Orice text este bun, de la Tatăl nostru până la simplul Doamne, ajută-mă să scap din iadul 
ăsta. 

Aleargă, fugi cu maşina, fă semne, înoată, aprinde un foc, improvizează un adăpost, 
semnalizează din nou, cu gesturi, cu lumină... străduieşte-te cât mai tare! NU sta, NU zace, Nu accepta 
să mori fără să lupţi până la epuizare - sau chiar până dincolo de ea. 

Militarii americani luaţi prizonieri în Vietnam au fost torturați, închişi şi izolați în condiții 
foarte grele, practic de exterminare. Totuşi, unii n-au disperat şi au reuşit să supraviețuiască printr-un 
regim special de exerciţii fizice şi rugăciuni, plus comunicarea prin orice mijloace cu alți prizonieri. 

Orice ar fi, nu renunţa la viaţă - e singura pe care o ai, e frumoasă şi merită trăită. 

Repetă-ţi mereu: „O să treacă şi asta/". 

În orice împrejurare, oricât ar fi ea de neaşteptată, de necunoscută -improvizează, 
improvizează, improvizează! 

Şi NICIODATĂ nu renunţa la o nouă încercare. 

In toată dezordinea, iuţeala, şi/sau încetineala enervantă cu care se desfăşoară acţiunea de 
supraviețuire, îrnboldeşte-ţi instinctul de conservare, căci numai el te poate scoate la liman. 

Disperarea: luptă singur cu ea - sau cere ajutor (dacă poţi). Există numeroase organizații, 
fundaţii de binefacere care dau sfaturi şi ajutoare: alcoolicilor, drogaţilor, vârstnicilor, copiilor părăsiți, 
femeilor bătute... Alături de acestea sau împreună cu ele, mulți preoţi de la diverse biserici sunt gata şi 
ei să dea un sfat sau chiar un ajutor, să spună o vorbă bună, să-i încurajeze pe cei aflați la nevoie. 
Deseori astfel de sfaturi şi ajutoare pot fi obţinute chiar la telefon şi nu rareori ele au salvat oameni 
nenorociți de la sinucidere. Adresele acestor instituții sunt în cartea de telefon, sau pot fi aflate de la 
serviciul de informaţii telefonice aproape în orice loc din lume (dacă ştii limba...). 

Dar nu amesteca, nu încurca sarcinile diverselor organizații. Gândeşte-te puţin înainte de a 
forma numărul de telefon. Cheamă Pompierii (981) numai pentru incendii, Salvarea (911) numai pentru 
urgenţe medicale sau accidente de circulaţie, Protecţia civilă (982) doar în caz de calamități - ş.a.m.d. 

Claustrofobia: este o boală. Cei care suferă de ea sunt cuprinşi de o veritabilă panică atunci 
când ajung sau li se pare că sunt închişi într-un spaţiu restrâns. Senzația respectivă este foarte 
neplăcută. Persoanele claustrofobice se manifestă printr-o agitaţie necontrolată: ţipă, lovesc, distrug 
pereţi, se luptă, delirează. 

Totuşi, puţini oameni suferă cu adevărat de claustrofobie; foarte mulți doar îşi închipuie că 
suferă de aşa ceva. 

Dacă ţi se întâmplă să fii împreună cu o persoană cuprinsă de frică din cauza claus-trofobiei, 
potoleşte-o prin imobilizare astfel încât să nu se lovească, ori să se rănească - pe ea sau pe tine. 
Calmeaz-o cu vorbe bune. Încurajeaz-o. NU folosi mijloace mai dure (pălmuirea, ameţirea) decât 
atunci când situaţia devine necontrolabilă. 


Dacă tu însuți ajungi vreodată, după un accident, să simți o formă mai uşoară sau mai gravă de 
claustrofobie, sau panică, încearcă să te stăpâneşti. Enumeră părţile bune ale situației: 

- unu - sunt viu; 

- doi - (probabil) nu sunt rănit; 

- trei - pot rezista câteva zile fără hrană sau apă, dacă nu-mi consum degeaba forțele; 

-patru - o să mă găsească şi o să mă salveze cineva, destul de repede; 

- cinci - să-mi păstrez calmul, căci altfel înnebunesc şi nu-mi foloseşte la nimic. Caută şi vezi 
ce găseşti prin buzunare, prin sacoşă, împrejur, adică: hrană, 

chibrituri, chei, brichetă, pix, proteză dentară, ochelari, pila de unghii - orice îţi poate ajuta să 
zgârii, să sapi, să deşurubezi, sau să semnalizezi ca să scapi din spaţiul închis. Improvizează un closet 
din: pietre, gunoaie, haine îngrămădite, găseşte sau sapă o gaură. Dacă nu găseşti nimic (de exemplu 
într-un lift), fă un burete din haine, ziare etc. 

Agorafobia înseamnă frica de locuri deschise sau de şederea în public. Este o suferință mai 
rară decât claustrofobia. Victimele sunt cuprinse de ameţeală, rău, leşin. Simptomele pot apărea sau 
treptat, sau ca o panică bruscă. 

Ea nu poate fi combătută cu vorbe, sau argumente cum ar fi: „rupe-te de situație" sau „ieşi 
afară din ea". Tocmai asta nu poate face bolnavul. Când îţi apare senzaţia de agorafobie intră înăuntru 
(al unui autobuz, magazin, sau cinema). Cumpără un ziar şi ascunde-ţi capul în el până ajungi acasă. 
Dacă te ştii ameninţat de astfel de crize, fii pregătit cu fise sau cartele telefonice, pentru a cere ajutorul 
prietenilor sau rudelor. 

Teama iraţională, apare ca urmare a lipsei de obişnuinţă cu o situaţie critică. Un om educat, 
antrenat pentru situaţii speciale, are cu totul alt fel de gândire şi de comportare. Nu e vorba atât de forță 
fizică, cât de pregătire mentală. 

Închipuirea, imaginaţia sporesc panica în întuneric, obscuritate sau umbră (vezi la 49). 
Foloseşte rațiunea ca să lupţi cu ea! Stăpâneşte-te! 

Nu te lăsa panicat de ceea ce nu vezi, dar se mişcă, fâsâie ori te atinge. Majoritatea acestor 
fenomene au explicaţii simple, naturale. Să luăm de exemplu o casă veche, în care ţi se pare că ar 
bântui fantome. Mai mult ca sigur zgomotele ciudate care te sperie sunt produse de cauze naturale, cum 
ar fi: 

- casa e construită deasupra unui curs subteran de apă; 

- vreun utilaj din vecinătate imprimă vibrații pereţilor; -ecouri de la vecini; 

- acoperişul, pereții, pardoseala, ţevăria de la instalațiile care deservesc sau au deservit 
imobilul, se dilată sau se contractă; 

- uşile prea etanşe transformă camerele în pungi de aer; 

- zgomotul produs de trecerea prin apropiere a unui automobil, tren sau avion; 

- trosnesc crengile unui copac din apropiere; 

- mişcarea unei pisici, a unui şoarece sau greiere; 

- obiectele din lemn: mobila, structura casei, produc zgomote când se usucă; 

- golul lăsat în acoperiş de o ţiglă desprinsă produce un geamăt când suflă vântul; 

- pungi de aer în ţevile de apă etc. 

Pentru a te linişti, verifică situația pe lumină. Uită-te în toată casa, verifică toate cotloanele 
(dulapuri, sobe, cămară). Etanşează uşile şi ferestrele. Întinde fire din sfoară neagră la scări, praguri, uşi 
(să vezi dacă le rupe cineva). Băltoacele de apă pe pardoseală arată vibraţiile. Presară praf sau nisip pe 
pardoseli să vezi că nu apar urme. În plus, dacă ar fi un strigoi sau o fantomă adevărată - ar dispărea 
când te apropii de ea, sau ar trebui sa te bage în seamă. Oricum nu-ţi poate face nici un rău, pentru că: 
ar trebui să fie mai solidă, nu aşa de transparentă şi nu are corp, nici consistență; nu lasă nici o urmă, nu 
are umbră. De fapt, ea există DOAR în imaginaţie! 

La fel trebuie gândit şi noaptea în tabără, prin pădure sau junglă, în peşteră, beci etc. Pericolul 
e mai mult în mintea ta... lar Montaigne zicea: cel mai tare credem (în) ceea ce cunoaştem mai puțin. 

Avantaje - uneori, singurătatea e o necesitate şi un avantaj: îţi permite să-ţi aduni gândurile, să 
te rogi, să faci anumite lucruri pe care prezența altora le împiedică. Aşa că uită-te şi la jumătatea plină 
a paharului] 

Nu te lăsa moleşit, amăgit de prezenţa altora. Câteodată ei constituie o dificultate 
suplimentară, nu un ajutor. Mai bine nu te baza pe forţa şi pe ajutorul găştii, al hoardei sau mulțimii, ci 
bizuie-te mereu pe forţele tale. Când persoanele devin o mulțime, o adunătură, nivelul de inteligenţă 
scade (Kierkegărd). Nevoia de colectiv nu trebuie cultivată; e bine şi să fie mai mulţi, dar uneori 
singurătatea are părțile ei bune! 


3.2. PRIMUL AJUTOR - PENTRU TINE (vezi şi #19) 


Ajută-te singur! 

Ajută-i pe ceilalţi, dar mai întâi ai grijă de tine! Vei putea fi mult mai de folos celorlalți dacă tu 
eşti valid. 

Se cunosc cazuri senzaţionale de supraviețuitori izolaţi care şi-au acordat singuri primul ajutor 
- şi încă ce ajutor! Astfel, în timpul războiului mondial, după ce a fost rănit, un pilot a sărit cu paraşuta. 
Aceasta s-a agăţat de un copac înalt şi pilotul nu a putut ajunge multă vreme pe sol, până au sosit 
ajutoare. În timp ce atârna de paraşută, şi-a amputat singur piciorul! Sau, un călător aflat departe de 
orice localitate şi-a amputat piciorul cangrenat. Ambii au supravieţuit. Şi au fost mulți alţii care au 
făcut lucruri asemănătoare. 

Oamenii au supravieţuit totdeauna chirurgiei brutale. Pe corăbiile Evului Mediu, membrele 
cangrenate erau amputate cu fierăstrăul iar bonturile rezultate erau tratate şi acoperite cu smoală topită. 
Pe vremuri, femeile năşteau fără doctor sau moaşă. Există supraviețuitori care s-au târât pe distanţe 
incredibile cu membrele, craniul sau corpul zdrobit, cu gloanţe în corp etc. 

Toate aceste exemple ar trebui să-ţi dea curajul de a face la fel când ajungi într-o situație 
asemănătoare. 

Dacă eşti singur şi rănit, însă conştient şi în stare să te mişti, să gândeşti, ai putea să-ți dai 
singur primul ajutor conform sfaturilor din carte - vezi la # 19 -măcar atât cât să supravieţuieşti. 
Atenţie că în TOATE accidentele apare un aspect care poate fi mortal - şocul psihologic. Cu cât eşti mai 
conştient de existenţa lui - la tine sau la alţii - cu atât vei putea să-l combaţi mai bine. 


3.3. CUM CERI AJUTOR? 


Cine cere, nu piere! 

Semnalizarea înseamnă să ai mijloacele şi priceperea de a anunţa pe altcineva, pe orice 
salvator posibil, că vrei un ajutor. 

Cum poti avea succes când ceri ajutor? 

Deseori vedem că oamenii trec indiferenți pe lângă un accidentat sau, când li se cere ajutor, 
traversează strada pentru a ocoli solicitantul, de teamă că: 

- cel care cere ajutor face parte din echipa vreunui post de televiziune care filmează scene 
comice cu o cameră video ascunsă; 

- e vorba de o capcană, pentru a li se cere de pomană, sau mai rău, să fie tâlhăriți; 

- nu se pricep să dea ajutor. 

Deci: cum ceri ajutor când eşti singur, sau te afli la mare distanță de o zonă locuită? 

Prin orice mijloc: ţipă, şopteşte, geme, fă semne, pune triunghiul roşu reflectorizant, fluieră, 
aprinde un foc care face fum, aprinde o torță, telefonează la Salvare (961), loveşte sau ciocăneşte ţevile 
instalaţiei, pereţii, uşa, claxonează, bate clopotul, suflă în goarnă, sparge geamuri, ridică un zmeu, trage 
semnalul de alarmă, aprinde o candelă. 

Dar atenţie: nu te pripi să semnalizezi oricum, adică într-un fel care să-ţi facă rău chiar ţie! De 
exemplu, dacă nu ştii cum se trage sau se bate clopotul, rişti să te agăți involuntar de funie, care te va 
ridica şi izbi cu capul de tavanul clopotniţei. 

Într-un mod frapant: la împrejurări neobişnuite-o semnalizare neobişnuită. 

Dacă rămâi noaptea blocat pe acoperişul unei clădiri - strică antenele TV ale locatarilor. 

Sau, când eşti într-un tren în mers şi vrei să dai primul ajutor unui grav bolnav, nu trage 
semnalul de alarmă (căci trenul s-ar opri pe câmp şi, până vine Salvarea, moare victima), mai bine 
aruncă un bilet vizibil, îngreunat cu un pix sau o monedă (ca să nu zboare), către impiegatul din stația 
în care nu opreşte trenul. Pe bilet descrie situaţia şi roagă să fie anunţată Salvarea, să vină la o gară 
unde va opri trenul. Sau, dă un telefon pe mobil. 

Sau, dacă eşti agăţat în spatele unui camion furat, care merge în viteză, agită-te până vreun 
şofer întâlnit pe şosea se apropie de tine cu maşina, să vadă ce-ai păţit, atunci ţipă: POLIŢIA! 

În mai multe feluri deodată: nu te baza pe o singură metodă. 

Țipă de la o fereastră şi agită perdeaua. Fluieră şi aprinde bricheta. Şopteşte vânzătorului de la 
benzinărie că pasagerul automobilului te amenință cu cuțitul, şi în PLUS încalcă regulile de circulație 
în faţa unui polițist. Fă semne cu mâna, dar sparge şi un geam. Aprinde un foc, dar fă şi semne. Aşează 
pe drum triunghiul roşu reflectorizant şi dă foc unor zdrenţe îmbibate cu ulei. 

Dintr-un loc în care poți fi văzut sau auzit: de la o fereastră, de la înălțime, din mijlocul unui 
câmp acoperit cu zăpadă. De lângă o crăpătură prin care trece curentul, în mormanul de dărâmături sub 
care te afli, dintr-un luminiş din pădure, de pe catargul unei nave. 

Eficient: nu risipi energia şi resursele: dacă eşti departe de oameni şi nu poţi fi văzut şi auzit, 
economiseşte-ţi forțele (în caz că ţipi sau agiti braţele), economiseşte energia din bateria lanternei; nu 
consuma toate chibriturile şi combustibilul pentru focul de semnalizare, până când salvatorii ajung 


suficient de aproape. Păstrează mijloacele consumabile deoparte, uscate şi gata să le foloseşti imediat 
ce apare ocazia. Între timp, semnalizează cu mijloace neconsumabile: steaguri, marcaje, cuvinte scrise 
cu ajutorul umbrelei, nori de praf, oglindă. 

NU renunţa niciodată! Semnalizează în continuare până ţi se răspunde -indiferent cât de mult 
timp trece. 

Cum faci rost de un medic? Oricând poți afla de la Serviciul de informaţii telefonice numerele 
de telefon ale câtorva medici din zonă. Sau de la recepţionerul hotelului. Sau, poţi suna la Salvare. 

Dacă prin apropiere nu există telefon (de exemplu lângă locul unui accident de circulaţie) 
opreşte o maşină care trece şi roagă şoferul să anunţe urgent Poliţia şi Salvarea. 


3.4. CUM SEMNALIZEZI? 


Cu steaguri: rupe bucăţi de pânză, cămaşa, căptuşeala hainei - din orice material pe care nu-l 
foloseşti la îmbrăcat sau adăpostire. Leagă flamura de bețe, stâlpi, ferestre, acoperişuri, copaci vizibili. 
Şansa de a fi observat creşte când steagul se agită: cu mâna sau de vânt. Caută să pui în evidență 
steagul prin contrastul culorii sale cu fundalul: de exemplu roşu, portocaliu, galben - peste zăpadă. 

Dacă nu ai la dispoziţie decât cârpe albe, murdăreşte-le. Steagul trebuie să fluture în 
permanență. Dacă ai sfoară, batistă şi bate vântul, fă un zmeu şi înalță-l (fig. 3.1). 

Exersează să faci şi să ridici zmee - sunt foarte utile. De exemplu - un zmeu de semnalizare 
poate să ducă şi o undiţă (vezi la # 16.4). Reţine: cadrul (făcut din ramuri, sârmă sau trestie) trebuie să 
stea depărtat de pânză, altfel zmeul nu se înalță şi nu zboară. 

Cu marcaje- adică orice obiect static care ar putea atrage atenţia. Un avion prăbuşit, o barcă 
eşuată, un automobil blocat. Suprafaţa de sus a obiectului să fie curată şi dacă se poate lustruită, pentru 
a fi mai vizibilă din avion. Curăţă zăpada, nisipul, frunzele. Bătătoreşte, strică, arde zona dimprejur - 
pentru a mări contrastul şi a atrage privirea. Aranjează câteva pietroaie într-o formațiune sau desen care 
să atragă privirea. 

Adună o grămadă de gunoaie şi împrăştie-le - pentru a evidenția zona. Pune orice obiect care 
luceşte sau are culoare deschisă, pe partea de sus a vehiculului avariat. Lustruieşte suprafeţele vizibile 
cu nisip sau pietricele. 

Alte idei importante, legate de marcaje şi semnalizare: 

- Dacă vă adăpostiți într-o vizuină săpată în zăpadă, sau într-un altfel de adăpost făcut din 
materiale fonoabsorbante (de exemplu zăpadă), s-ar putea să nu auziți zgomotele făcute de căutători 
sau de eventualii salvatori (avion, elicopter de cercetare etc). Este bine să se organizeze un post de 
observare permanent - un om de veghe, chiar printre sau lângă marcaje, într-un adăpost pe cât posibil 
fără acoperiş, ca să poată auzi sau vedea şi să facă semne cu o oglindă sau o torță. 

- Dacă pleci de lângă resturile vehiculului, avionului avariat (vezi 412.1), lasă un semn vizibil 
din aer care să arate încotro ai luat-o. 

Cu mesaje scrise- pe piatră sau scândură, pe un automobil murdar, pe pereţi, pânză, plastic sau 
tablă, pe faţa interioară a unei bucăţi de scoarță de copac, pe praf, zăpadă, nisip sau noroi. 

Poţi scrie cu: lac de unghii, chei, pietricele, pila de unghii, funingine, sânge, cărbune, săpun, 
unsoare etc. 

Scrie S O S pe un geam (dacă nu-l poți sparge, din diverse motive) cu degetul, unghia, roşul 
de buze - dacă geamul este transparent, aburit sau îngheţat. Pentru ca mesajul să poată fi citit din partea 
cealaltă, scrie Z O Z, rotunjind vârfurile Z-ului. Sau scrie xOTUxA. Şi adaugă orice altă informaţie 
utilă: 

Dacă eşti, sa zicem, blocat în partea de sus a unei clădiri, construieşte un avion dintr-o foaie de 
hârtie, (fig. 3.2) şi scrie pe el mare, vizibil, SOS. Aruncă-l pe strada învecinată, cu circulaţia cea mai 
intensă. 

Sau, când eşti departe de civilizaţie, amenajează pe sol mesaje sol-aer de dimensiuni mari, 
pentru avioane: 

3.1. Zmeu: a - speteze; b - sfori; c - tiv 

3.2. Planor din hârtie 

- Trasează literele SOS mari de 10-15 m. (de exemplu pe un câmp de zăpadă). Apoi, de-a 
lungul semnelor sau literelor sapă un şanţ şi pune materialul scos din şanţ pe marginea lui (Scrierea cu 
umbre - fig 3.3). 

3.3. Scrierea cu umbre pe sol 

- Aranjează traseul literelor, dimensiunile şanțului şi ale brazdei sau meterezului alăturat, 
astfel încât umbra aruncată de soare de-a lungul literelor să fie maximă. Continuă să înalți meterezul, 
deci şi umbra, prin adăugire de: pietre, zăpadă, pământ sau frunze. Un mesaj scris cu umbre, bine făcut, 
poate fi remarcat chiar şi noaptea din avion - dacă este senin şi lună. 


Scrisul cu umbre poate fi realizat şi cu nisip. Când nu găseşti nici zăpadă, nici nisip, 
construieşte din pietre, crengi, brazde de iarbă - ziduri scunde care să arunce umbră. Evidenţiază umbra 
literei, prin curățirea zăpezii de pe sol, sau presară pământ negru pe zăpadă, lângă liniile trasate. 

Cu zgomote. Dar: 

- Țipă numai când ai şanse să te audă cineva. Țipătul consumă energie, provoacă sete şi irită 
gâtul; 

- Fă pauze, nu ţipa mereu, ca să poţi auzi eventualele sunete sau răspunsuri produse de alții; 

- Fluieratul se aude mai departe. Încearcă să fluieri cu două degete (lipeşte de vârful limbii 
primele două degete, sau degetul gros şi cel mijlociu, şi suflă prin interstiţiul îngust dintre degete. Nu 
apăsa prea tare pe limbă). Încearcă, încearcă, nu te lăsa - şi o să reuşeşti. Sau, cumpără un fluier; 

- Foloseşte materialele bune producătoare şi conductoare de sunete. De exemplu, când eşti 
blocat sub dărâmăturile casei, ciocăneşte o ţeava de metal cu proteza dentară ţinută în mână (dacă nu ai 
alt obiect la îndemână). Nici nu trebuie să ştii alfabetul morse, e de ajuns să ciocăneşti, să zgârii sau să 
loveşti mereu, fără să pierzi nădejdea; 

- Sparge un geam; acesta face şi zgomot şi o gaură, prin care trec şi se pot auzi ţipetele. Dacă 
nu ai un obiect dur cu care să loveşti geamul (nici măcar un pantof), atunci foloseşte-ţi pumnul, astfel: 

1. Înfăşoară strâns încheietura mâinii, eventual şi pumnul, cu o haină; 

2. Loveşte perpendicular pe geam cu pumnul strâns. Ține pumnul în prelungirea antebraţului, 
cu rădăcinile degetelor înainte. 

3. După străpungere, opreşte pumnul şi ţine-l foarte fix. 

4. Retrage foarte încet pumnul prin spărtură. 

Cu nori de praf: dacă nu bate vântul, când salvatorii se apropie, stârneşte în vreun fel o 
coloană de praf sau de nisip. 

Cu o oglindă- un mijloc de semnalizare foarte important şi eficient (fig. 3.4). Oglinda poate fi 
improvizată şi dintr-un capac, o cutie de conserve sau tinichea, netedă, plană şi lucioasă. Fă o gaură cu 
diametrul de apoximativ 3-4 mm în centrul suprafeţei. Dacă doreşti să foloseşti cutia cu capacul ei în 
continuare, pentru alte scopuri, nu desprinde capacul de cutie. Ține tinicheaua sau oglinda cu gaura în 
fața ochiului şi ținteşte avionul, maşina sau barca atunci când se află în dreptul soarelui. Pata luminoasă 
care vine de la soare prin gaură, cade pe obraz şi se reflectă apoi vizibilă pe dosul oglinzii sau 
capacului. Înclină oglinda astfel încât pata de pe dosul capacului să dispară în gaură; în acest moment 
ea e trimisă către ţintă. Ținta (avionul, barca etc.) trebuie să fie însă, vizibilă tot timpul prin gaura 
oglinzii! 

3.4. Semnalizarea cu oglinda a - simplă; b - discul de tinichea găurit - trebuie înclinat până ce 
pata de lumină ajunge în gaură 

Trimite mereu semnale cu oglinda chiar către cerul aparent pustiu, pentru că scânteierea poate 
fi văzută de un avion pe care tu nu-l zăreşti. 

După ce avionul se apropie, continuă să semnalizezi - dar intermitent, cu pauze - ca să nu 
orbeşti pilotul. 

Cu un foc (vezi şi 47) - ziua şi noaptea. Dacă nu ai mult combustibil, păs-trează-l uscat sub un 
acoperiş din pietre, crengi, frunze, pământ sau iarbă, până apare vreun avion sau vapor etc. Atunci, 
aprinde iute focul. Ar fi şi mai bine dacă amplasezi focul pe o înălțime: stâncă, platformă din buşteni 
etc. Când ai puţin combustibil lichid (gaz, benzină, motorină), păstreză-l ca să aprinzi focul sau să 
măreşti flăcările. Dacă poţi, aprinde mai multe focuri. Când vremea e rea, stai pe aproape şi verifică-le 
dacă ard bine. Vreascurile pentru aprins focul pot fi ţinute uscate şi cu ajutorul căldurii corpului. 

Cu o colibă-far: o colibă conică făcută din bețe, crengi şi pânză subţire (de exemplu dintr-o 
paraşută) (vezi #7), în interiorul căreia se face un foc. Datorită pereților transparenţi, noaptea coliba 
devine un fel de far. 

Cu fum: este nevoie de o vreme liniştită. Foloseşte culori contrastante: într-o zi senină 
foloseşti fumul a/b, obţinut prin aruncarea de iască, muşchi, frunze verzi sau chiar urină pe foc. Într-o 
zi mohorâtă foloseşte fumul negru, arzând cauciuc (covoraşe, anvelope) sau ulei ori cârpe îmbibate cu 
ulei. Înainte de a introduce adaosurile fumigene, convinge-te că focul este suficient de puternic şi nu va 
fi înăbuşit de adaosuri. 

Cu o torță: dacă ai o lanternă, păstrează bateriile până ce salvatorii se apropie. Noaptea, pe 
teren fără obstacole, chiar şi o lanternă mică se vede de la mare distanță. Agit-o mereu. Fă în aşa fel 
încât pata luminoasă să se reflecte pe o suprafață cât mai mare, care amplifică lumina: zăpadă, ziar, sau 
îndreaptă laterna spre cer ori spre orizont. 

Agită o torță aprinsă făcută dintr-o creangă de brad, un snop de iarbă uscată înnodată sau un 
băț cu un şomoiog de cârpe îmbibate în ulei. 

O torță excelentă poate fi făcută chiar dintr-un brăduţ întreg, cu crengi suficient de groase, 
amplasat într-un loc vizibil. Pentru aprinderea focului pregăteşte la bază, în jurul tulpinei o amorsa din 


vreascuri - ca un fel de colac sau cuib de păsări împletit din crengi uscate. Până se aude zumzetul sau 
apare avionul, amorsa trebuie protejată de umezeală prin acoperirea ei cu frunze, o bucată de pânză, 
crengi etc. Dacă brăduţul este plin de zăpadă, când vrei să-l aprinzi, scutură mai întâi zăpada şi după 
aceea ia husa de pe amorsă. Puțin petrol nu strică la aprindere; după aceea tot copacul ia foc şi poate fi 
văzut de la kilometri distanță. 

Cu radio, alte mijloce: dacă ai un emițător radio în bună stare, foloseşte-l imediat, cât timp 
bateriile generează curent. Lansează semnale de ajutor la intervale regulate. 

S-ar putea ca emițătorul din trusa bărcii de salvare să fie cu bătaie scurtă; trebuie păstrate 
bateriile până ce ajutoarele se apropie. Rachetele de semnalizare trebuie păstrate uscate până se apropie 
salvatorii. În dotarea bărcilor de salvare ale vapoarelor se găseşte vopsea de marcare a apei, cu care se 
pot face şi pete mari, vizibile, pe zăpadă. Nu trage cu puşca, nu consuma cartuşele până nu ai siguranța 
că le aude cineva. Nici cartuşele fumigene nu trebuie irosite. 


3.5. CE SEMNAL TRANSMIŢI? 


Mesajul transmis trebuie să fie clar, scurt şi lămuritor pentru cel care-l primeşte. Gândeşte 
puţin când îl concepi, pune-te în pielea primitorului care trebuie să înțeleagă ce vrei şi ce ai nevoie. De 
exemplu, când ceri ajutor trebuie să indici: locul în care te afli - cât mai exact posibil, cu detalii şi 
puncte de reper - de asemenea câţi acidentaţi sunt şi ce ajutor e necesar. Contează şi limba în care ceri 
ajutor: învaţă engleza sau alte limbi străine care ar putea fi utile. 

Există anumite semnale de pericol, scurte şi cuprinzătoare, recunoscute de multă lume: 

1. Binecunoscutele litere SOS (inițialele de la Save Our Souls - salvați-ne sufletele) pot fi 
transmise prin orice fel de mijloace: sonore, luminoase, fumigene, ;senate. În alfabetul Morse (fig. 3.5) 
semnalul devine: 3 puncte, 3 linii, 3 puncte semnale scurte, 3 lungi, 3 scurte). După o pauză se repetă 
aceleaşi semnale. 

3.5. Alfabetul Morse 

2. Semnalul internațional pentru ajutor la munte: 6 semnale optice sau acustice: lumini, 
fluierături, ţipete, mişcări (de braţe etc.) într-un minut, cu pauze de 10 secunde între ele; apoi un minut 
pauză; apoi se repetă. Răspunsul celui care recepționează apelul şi vine să dea ajutor este: 3 semnale - 
lumini, fluierături etc. pe minut (cu pauze de 20 sec), apoi un minut pauză; apoi se repetă. 

3. Codul internaţional de semnalizare cu marcaje Sol-Aer (spre elicoptere, avioane) vezi fig. 
3.6. În plus: literele SOS scrise cu umbre, pe zăpadă, nisip, pământ, iarbă, argilă (vezi fig. 3.3). 

4. Codul internaţional de semnalizare Sol-Aer cu gesturi, cu corpul omenesc (vezi fig. 3.7). 

3.6. Codul de semnale Sol-Aer cu marcaje 

Fă gesturile clare, exagerate. Fii atent la folosirea corectă a posturii frontale sau laterale față 
de salvator şi a braţelor, picioarelor sau corpului. Ţine în mână o haină viu colorată ca să evidenţiezi 
semnalele Da, Nu. 

Alte semnale pentru dialogul Sol-Aer: 

-Ziua, pe lumină: pilotul înclină alternativ aripile -Am înțeles, Da; zboară în cerc spre dreapta 
= N-am înţeles, Nu. 

- Noaptea, pe întuneric: o lumină intermitentă, clipitoare verde = Da, Am nevoie de ajutor, 
Aterizează aici, sau o lumină intermitenţă roşie = Nu, Nu am nevoie de ceva, Nu ateriza. 

5. Trei focuri care alcătuiesc un triunghi pe sol. Acoperă, protejează combustibilul pregătit 
pentru două dintre ele până când aprinderea lor devine oportună, iar pe al treilea foloseşte-l ca foc de 
tabără. 

6. Pe mare semnalele pot fi: împuşcături; flăcări (de la un butoi cu ulei, smoală etc); un steag 
pătrat având fie deasupra, fie sub el, ceva care seamănă cu o minge. 

3.7. Codul de semnale Sol - Aer cu gesturi 

7. Triunghiul roşu (improvizat de exemplu din bețe învelite în pânză roşie), atârnat la o 
fereastră. Folosit ca semn rutier, acesta anunţă că pe drum a avut loc un accident sau se află un vehicul 
avariat. 

Când în accident s-a rănit doar o parte dintre membrii grupului (de exemplu sus pe munte, 
într-o peşteră sau pe o insulă), unii dintre cei valizi pot pleca după ajutor, însă numai dacă: drumul e 
cunoscut, cei trimişi sunt capabili să efectueze marşul, există o şansă reală de a găsi ajutoare. 

Dar, se pleacă numai după ce: tot grupul e aranjat în siguranță pentru perioada următoare, 
accidentaţii au primit primul ajutor, pentru cei rămaşi s-a asigurat toată căldura posibilă. 

Cei care pleacă să caute ajutoare trebuie: 

a. să fie doi (dacă se poate), dar condiţia să rămână o persoană validă cu rănitul (răniții) are 
prioritate; 

b. să aibă asupra lor un mesaj scris cu următoarele informaţii: 


- locul unde sunt răniții; 

- felul şi numărul accidentaţilor; 

- momentul şi data când a avut loc accidentul; 

- numărul de accidentați, mărimea grupului; 

- felul ajutorului necesar. 

c. să ajungă cât mai repede - dar în siguranţă - la cea mai apropiată localitate, telefon; 
d. să stea acolo şi să aştepte salvatorii, pe care să-i conducă înapoi la grup. 


3.7. RĂSPUNDE ORICĂREI CERERI DE AJUTOR 


Dă şi vei primi! 

Răspunde totdeauna unui semnal care cere ajutor. Anunţă-i cumva pe supraviețuitori că i-ai 
descoperit, văzut ori auzit. 

Dar nu încerca să faci singur ceva imposibil - adică să nu ajuţi deloc, ba chiar să te accidentezi 
şi tu. Supravieţuirea înseamnă să-ţi asiguri în primul rând ţie integritatea. 

Dacă poţi da ajutor - dă-l. Dacă nu, dă alarma şi încearcă să găseşti pe altcineva care poate da 
ajutor. Este foarte important să precizezi bine poziţia accidentaților 

- noteaz-o pe o bucată de hârtie imediat ce-i descoperi, mai ales dacă sunt într-un loc 
necunoscut, departe. Sau, zgârie informaţia cu litere de tipar pe o scândură, pe un copac sau o coajă de 
copac, pe metal sau pe o stâncă. 


3.8. ÎNGROPAT DE VIU (vezi 46.5 şi 414.5) 


Niciodată nu te simţi mai singur decât atunci când eşti îngropat de viu. Dacă ai fost prins sub 
dărâmături sau un acoperiş prăbuşit şi descoperi un tunel îngust spre un spaţiu liber sau un alt loc - de 
unde ai putea semnaliza mai bine cererea de ajutor (de exemplu o crăpătură prin care trage un curent de 
aer) 

- trebuie să te târăşti, să te strecori, sau împingi prin el. 

Când însă eşti în siguranță acolo unde te afli şi ai convingerea că vor veni salvatori -stai 
acolo] Nu risca să provoci noi prăbuşiri ale dărâmăturilor. Chiar dacă există coridoare sau tunele 
teoretic nepericuloase, prevăzute de la început în construcția clădirii - ar putea şi ele să fie afectate de 
accident, de prăbuşirea clădirii. 

Efortul de a te târî printr-un tunel - oricând periculos - trebuie făcut DOAR când NU mai ai 
alte şanse de salvare. 

Regulile de bază pentru străbaterea unui tunel îngust sunt: 

1. Dezbracă-te, altfel rişti să ţi se agate haina şi să rămâi blocat. Din acelaşi motiv sunt 
periculoase centurile cu catarame mari. 

2. Prima va trece persoana cu cele mai mari şanse de reuşită la strecurat. Ea va căuta sau va 
urmări, orice curent de aer sau licăr de lumină. 

3. Când zona şi dărâmăturile sunt instabile, următoarea persoană va intra în tunel numai după 
ce precedenta semnalizează că a ieşit din el. În cursul deplasării poartă-te cu obiectele sau materialele 
pe care le atingi ca şi cum ar fi explozive. Dacă însă zona şi ruinele sunt stabile, solide, următorul se 
strecoară imediat prin tunel, atingând mereu, cu mâinile, picioarele persoanei de dinainte. 

4. Nu te repezi să treci prin tunel. Experimentează fără grabă diverse poziții sau mişcări de 
strecurare, până găseşti varianta optimă. Un om cu corpul încordat (datorită tensiunii nervoase sau 
fricii) are mai multe şanse să rămână înţepenit într-un cotlon îngust - decât o persoană relaxată. Este 
surprinzător cum oameni cu gabaritul mare se pot strecura prin spaţii incredibil de mici - dacă sunt 
relaxaţi. 

5. Ajută o persoană înțepenită şi blocată să treacă mai departe „ducând-o cu vorba", astfel 
încât să capete curaj şi să se relaxeze. Dacă poţi, trage-o sau împinge-o - însă mai întai ea trebuie să se 
relaxeze. 

6. Nu încerca să forțezi o altă persoană să înainteze printr-un tunel, trăgând-o cu o funie, curea 
sau pânză legată de talie. Metoda aceasta o poate înţepeni complet şi rapid. 

În schimb, folosiţi metoda autotracțiunii manuale. Primul om care trece dincolo târâie după el 
prin tunel o funie sau un şirag de curele etc. legate între ele (cu noduri etc). Această „funie” se 
ancorează la ieşirea din tunel. Cei ce urmează pot folosi această funie, fiecare trăgându-se singur prin 
apucare şi tragere, succesiv, cu cele două mâini. 

Chiar şi cu acest ajutor se poate întâmpla ca unei persoane să i se contracte involuntar 
muşchii, ceea ce o poate înţepeni. Fiecare se desțepeneşte singur: se opreşte, se calmează, se odihneşte, 
se relaxează, şi apoi reîncepe înaintarea. 


7. Mai eficientă este folosirea muşchilor de la picioare - nu a celor de la mâini (ca la căţărare - 
vezi 414). Cel mai bun mijloc de a ajuta pe cineva să se strecoare este să-i dai o buclă făcută la capătul 
unei funii (din curele înădite etc). Funia vine dinspre ieşirea din tunel, trece pe sub corpul celui ajutat, 
iar bucla îi ajunge la picioare. Persoana înţepenită introduce laba piciorului în bucla funiei şi îndoaie 
genunchiul respectiv, iar salvatorul trage de funie până o întinde - apoi o ancorează. Captivul se 
împinge proptindu-se cu piciorul în funie, înaintând astfel o bucată de drum cu propriile forțe. Apoi 
îndoaie din nou genunchiul, salvatorul trage, întinde, ancorează funia ş.a.m.d. (fig. 3.8); 

8. În cazul unui tunel coborâtor, în pantă, nu înainta, şi nu te târî în jos cu ambele mâini 
înainte - o să-ţi fie imposibil să te întorci din drum. Mai bine foloseşte un braţ înainte şi celălalt înapoi, 
în lungul corpului. Sau ţine-le pe amândouă sub piept. 

9. Dacă tavanul tunelului se înalță puţin, mergi ghemuit (mersul piticului) -tinând mâinile pe 
genunchi. Sau mergi în patru labe şi stai pe vine sau pe fund, ca să te odihneşti. Sau, târăşte-te cu 
corpul aşezat pe o parte, sprijinindu-te pe şolduri şi pe pulpe. În felul acesta fereşti genunchii (mai 
sensibili) de contactul cu solul dur. Eventual poți lega ceva moale sub genunchi - haină, burete. Din 
cauza durerii la genunchi se poate leşina. Rotulele, genunchii NU sunt adaptaţi să susţină corpul prin 
apăsarea pe sol. Prin genunchi, căldura corpului se pierde uşor spre solul rece. Oricât de mică ar fi 
distanța, târâşul pe genunchi este mult prea ineficient. 

3.8. Târâşul prin tunel - cu bucla de sprijin la picior 

Cum poti evita târâşul pe genunchi: stai culcat pe o parte, sprijinit pe exteriorul piciorului şi pe 
antebraţ. Celălalt picior atârnă inactiv şi este tras de corp când înaintezi. După câţiva „paşi" întoarce-te 
şi culcă-te pe partea cealaltă. 

Sau: stând tot culcat pe o parte, sprijină-te pe piciorul de sus (apasă cu talpa pe sol) şi pe 
antebraţul de jos (mişcarea #1) pentru a ridica corpul. Trage piciorul de jos. Mişcarea #2: cobori corpul, 
să se sprijine pe piciorul de jos - şi-l tragi pe cel de sus. Ş.a.m.d. 

10. Târâşul pe burtă: te sprijini pe antebraţele ținute sub piept, cu palmele sub umeri. Sau, cu 
pumnii sub bărbie şi coatele sub plexul solar, împinge-te înainte cu degetele de la picioare (ridică 
corpul şi genunchii la fiecare mişcare reptiliană). Nu e recomandabil să te tragi mereu cu ambele braţe 
întinse înainte - căci în acest caz corpul este în continuu târât pe sol. 


3.9. GREUTĂȚILE MARI 


Indiferent de vârstă, sănătate, sex sau condiţie fizică, supraviețuirea înseamnă adeseori să 
ridici, să împingi, să tragi, să porți sau să manevrezi anumite obiecte cu diverse greutăți - câteodată 
foarte mari. 

În astfel de situaţii pot apărea accidente la articulaţii sau la coloana vertebrală. Ele pot fi 
evitate prin respectarea unor reguli simple: 

Reguli de bază: 

- Nu te repezi, nu smuci, nu te încorda, nu zvâcni. 

- Mai întâi gândeşte, fă un plan de acțiune, apoi: î-m-p-i-n-g-e, sau r-i-d-i-c-ă, sau c-a-r-ă 
tacticos, fără grabă. 

- Când manevrezi o greutate respiră continuu, nu-ţi ţine niciodată respirația. 

- Foloseşte picioarele, NU mâinile, NU trunchiul. Îndoaie genunchii, NU spinarea. În orice 
situaţie trunchiul trebuie să fie cât mai drept, vertical. 

Cum ridici o greutate: pentru a coborî mâinile (ca să apuci), îndoaie genunchii, - NU-ţi apleca 
sau cocoşa trunchiul. Trage sau saltă obiectul (pictroi, ladă) până peste degetele de la picioare. Sub 
obiect apare un spaţiu în care poţi băga degetele mâinilor. În continuare, ridică obiectul pe genunchi şi 
strecoară antebraţele sub el. 

Ridică-te cu spinarea cat mai dreaptă şi verticală, lăsând picioarele să facă toată treaba, 
aducând obiectul la piept. Agaţă sau apucă obiectul cu degetele peste partea sau muchia depărtată. 

Cum transporți o greutate: o posibilitate ar fi s-o faci chiar în situaţia în care ai ajuns după ce 
ai ridicat-o cum am arătat mai înainte: cu obiectul sprijinit pe antebraţe, la înălțimea pieptului, cu 
spinarea dreaptă, verticală. 

Alte moduri de transport recomandabile (în funcţie de forma şi felul sarcinii): 

a) Pe un umăr; din când în când schimbă greutatea pe umărul celălalt; 

b) Pe un şold; este o metodă cam incomodă, dar se poate folosi când sarcina e prea grea ca s-o 
ridici pe umăr; 

c) Sprijinită pe pelvis (osul de sub buric), cu ambele braţe întinse în jos. Mai bine ar fi dacă 
poţi încrucişa degetele sub obiect. Pentru distanţe mici foloseşte numai această metodă. 

Cum manipulezi greutatea: obiectele lungi şi grele - cum ar fi: buşteni, stâlpi, mobilă - pot fi 
ridicate şi transportate prin deplasarea unui capăt (A), rotind obiectul în jurul capătului rămas pe sol 


(B). Apoi ridică şi deplasează capătul (B), rotind obiectul în jurul capătului rămas pe sol (A). Ş.a.m.d. 
La fel se scoate şi un automobil căzut într-o groapă (vezi 413). Adică: 

1. Respectă regulile de bază. Apucă obiectul de la un capăt, dintr-un loc potrivit (bara de 
protecţie a automobilului; sub buştean, sub vârful ataşului), îndoaie genunchii şi ţine spatele cât mai 
drept, vertical. Ridică extremitatea buşteanului (fig. 3.9). 

3.9. Ridicarea corectă a greutăților mari 

2. Deplasează capătul ridicat într-o parte (mişcă-te ca un crab). Apoi coboară sarcina (cu grijă, 
îndoind genunchii). Dacă e un automobil, după ce l-ai ridicat de un capăt, dă-i drumul de sus - ca să 
sară pe arcuri - şi când sare, profită şi mişcă-l! 

3. Du-te la celălalt capăt. ÎL ridici şi îl transporţi sau muţi -înainte, până dincolo, în jurul 
capătului sprijinit pe sol. ÎI laşi jos, repeţi cu capătul celălat ş.a.m.d. 

Doi oameni pot căra un obiect lung astfel: fiecare apucă şi ridică de la un capăt - aşa cum am 
arătat mai înainte. Unul dintre cei doi ia comanda şi zice răspicat: atenție, gata, sus] Amândoi ridică 
deodată şi se deplasează - preferabil într-o parte (nu este recomandat înainte sau înapoi). 

Bolovanii mari pot fi deplasaţi prin ridicarea unei laturi şi apoi prin rostogolire pe câțiva paşi, 
din inerție. Ai grijă să nu-ţi vină peste picioare! 

Cum împingi: cu picioarele (fig. 3.10). 

3.10. Metode de împingere 

Braţele pot fi sau întinse (cu coatele blocate), sau complet îndoite. Dar metoda cea mai 
ergonomică este împingerea obiectului cu spatele sau umărul, într-una din variantele: 

a) Sprijină-te cu spatele de obiect, picioarele să facă 45° cu solul. Îndoaie genunchii, înfige 
călcâiele în sol, îndreaptă genunchii şi împinge. Apoi repetă. 

b) Stai cu faţa la obiect şi împinge-l cu braţele întinse. Brațele, trunchiul şi picioarele trebuie 
să formeze o linie cât mai dreaptă - înclinată la aprox. 45° față de sol. Blochează coatele. Nu împinge 
în sus, numai înainte şi orizontal. Direcţionează obiectul prin reglarea forței din picioare şi din 
înclinația braţelor față de trunchi. 

c) îndoaie ambele picioare şi apasă sau împinge obiectul cu umărul. Braţele sunt complet 
întinse, iar mâinile apucă astfel încât la îndreptarea genunchilor, capătul apropiat al obiectului să se 
mişte puţin în sus şi apoi înainte, lateral - pe cât posibil. Obiectul va fi deplasat fie prin alunecare, fie 
prin ridicarea şi rotirea lui în jurul unui colț opus, sprijinit pe sol (vezi mai înainte). 

Poţi împinge sau deplasa o greutate mare şi cu ajutorul unei pârghii sau cu o rangă. 

Încearcă, exersează şi învaţă cât mai repede metodele acestea! 


4. PREA MULTI 





4.1. Eşti oare în primejdie? 

4.2. Pregăteşte-te 

4.3. Cum previi: 

Vătămarea corporală, Agresiunea sexuală, Tâlhăria, Furtul 

4.4. Cum poţi scăpa 

Strivit de mulțime, Dacă eşti urmărită, Apără-te dacă te prinde, Atacul armat 

4.5. Cine te atacă? 

Autostopistul de lângă tine, Şoferul de lângă tine, Indiscretul, Beţivul agresiv, Nebunul, Un şofer furios, Mulțimea, 
Cel ce se îneacă, Teroriştii din avion, Sălbaticii 

4.6. Dacă te leagă 

4.7. Animalele 

Câinii, Lupii, Taurii, Urşii, Tigrii, Şerpii, Crocodilii, Rechinii 

4.8. Insectele 

Muştele, Țânţarii, Omizile, Albinele, Viespile, Tăunii, Furnicile, Insectele parazite, Lipitorile, Păianjenii, Scorpionii, 
Miriapodele 


Fie că eşti strivit de suporteri dezlănțuiți pe un stadion sau turtit de îmbulzeala produsă la 
ieşirea unui cinematograf în flăcări ori a unei discoteci incendiate, sau pe un vapor care se scufundă, 
călcat în picioare de cei care caută să ajungă primii la barca de salvare, forța unei mulțimi de oameni 
isterizați este la fel de periculoasă ca şi atacul unei turme de elefanţi, haite de lupi sau cete de rechini. 
Poate chiar mai mortală. 

Senzaţia de înghesuială (la fel ca cea de singurătate) poate îmbolnăvi (ce-i mult nu-i sănătos). 
Cei care pot trăi izolați fără să o ia razna (pustnici, exploratori, cercetători, speologi etc.) au o 
mentalitate tot atât de diferită de cea a omului obişnuit ca şi cei care pot trăi înghesuiți fără să 
„explodeze": astronauți, marinari, călugări ş.a.m.d. 

Uneori chiar şi numai doi oameni aflați împreună pot fi prea mulți - de exemplu când unul 
dintre ei îl loveşte, îl împunge ori îl muşcă pe celălalt. 

Ce poate face un om neînarmat şi nepriceput la autoapărare când se trezeşte înghesuit, atacat? 


Deoarece situaţiile posibile sunt foarte variate, iar victimele extrem de diferite, singurul sfat 
practic şi sigur care poate fi dat pentru a scăpa când eşti atacat, este să reacţionezi iute şi dur. Dacă 
poți evita, nu lovi,- dar niciodată să nu loveşti slab- zicea Theodore Roosevelt. Lasă mila: mai bine să 
plângă maică-sa, decât maică-ta. După ce-l potoleşti, poţi redeveni milos şi civilizat. In plus, ţine minte 
că şansele tale de a supravieţui atacului dezlănțuit al unui om sau animal sunt mult reduse dacă-ţi pierzi 
cumpătul şi te laşi copleşit de durere, furie, ură sau frică. 

Dar atenție: legea pedepseşte autoapărarea fizică realizată cu o violenţă disproporționată faţă 
de agresiune (de exemplu n-ai voie să-l omori dacă el încerca doar să te fure ş.a.m.d.). Pentru a te putea 
încadra în situaţia legală de „legitimă apărare", trebuie ca atacul să fie material, direct, imediat şi 
injust, îndreptat împotriva ta sau altei persoane, iar apărarea să fie necesară pentru înlăturarea atacului 
şi proporțională cu gravitatea atacului (conf. art. 44 din Codul Penal). 

Asigurarea securităţii şi ordinii publice nu trebuie lăsată doar în grija Statului, a Poliţiei, ci 
preluată de către toţi cetăţenii. Fiecare trebuie să-şi ia măsuri de protecţie şi să participe efectiv la 
combaterea răutăţilor din jurul său. 

Dacă analizăm diversele feluri de infracţiuni (tâlhării, violuri, furturi, crime, înşelăciuni), vom 
constata că majoritatea se produc în sau lângă locuința victimei. Oamenii sunt de obicei creduli, 
iresponsabili, nu se gândesc că un atac criminal poate veni şi de la o persoană la care nu te aştepţi, sau 
că răufăcătorii pot fi oriunde. 

Violenţa e în creştere şi a devenit un mod de viaţă. De la violență la crimă e doar un pas mic. 
Nu numai la noi multă lume este surescitată, vehementă, brutală. În 1984 media mondială era de 5,82 
crime la 100 000 persoane, dar în 1994 a ajuns la 6,7 în țările industrializate, la 10,5 în America Latină 
şi la 12,34 în țările arabe. Se consideră că factorii favorizanți ar fi: ponderea tinerilor din totalul 
populației şi creşterea densităţii populaţiei. Dar cauza principală a violenţei o constituie lipsa de 
educaţie şi sedentarismul (sau mai bine zis: sărăcia, şomajul, discriminările de orice fel etc). Plus faptul 
că la noi consumul de alcool e pe primul loc din lume: 11,5 1 pe an, pe locuitor. Uitaţi-vă în jur şi veți 
vedea o mulţime de fărădelegi: furturi, spargeri, violuri, sechestrări de persoane ş.a.m.d. Ce va mai fi 
după câţiva ani, când toţi aurolacii vor deveni adulţi (cu drept de vot!)? Iresponsabilitatea şi refuzul 
autorităților, al societăţii, de a recunoaşte şi trata prin educaţie cauzele violenţei şi NU efectele ei, prin 
pedepse, vor duce la agravarea incontrolabilă a situaţiei. 

Pregăteşte-te! 


4.1. EŞTI OARE ÎN PRIMEJDIE? 


Trebuie să fii mereu atent la ce-i în jur - ca să-ţi dai seama dacă eşti în pericol. 

Există situații amenințătoare care la început poate nu sunt îndreptate contra ta, cum ar fi: 
panica crescândă dintr-un vagon de metrou oprit între staţii, țipetele' dintr-o discotecă, zgomotul 
paşilor care te urmăresc, încăierarea dintr-un local, etc? Dar, pentru că te afli în apropierea locului 
repectiv, sunt mari şanse ca problema să se extindă şi să te implice. 

Corpul unui om care ştie că este în pericol va fi mult mai tare decât al altuia, care nu ştie ce-l 
aşteaptă (şi asta în pofida salvării aproape involuntare din situaţii critice a multor bețivi, adormiţi, 
leşinaţi). Este suficient să fii avertizat de apariţia pericolului şi corpul va face instinctiv ce trebuie. 
Adică, va pompa adrenalină în sânge. E vorba de o substanţă secretată de organism care măreşte 
tonusul, alertează muşchii, contractă vasele sanguine. Această „autoinjecţie” poate produce chiar 
diferenţa dintre moarte şi supravieţuire. 

Când se anunţă pericolul, mobilizează-te, întăreşte-te! Nu te autoamăgi că va trece! Nu te 
aştepta că vei scăpa, ci dimpotrivă - că problema se va amplifica şi vei fi amestecat. Nu te lăsa în voia 
sorții! Acţionează, NU aştepta, NU sta pe gânduri. Cea mai bună apărare este atacul. la iniţiativa şi fă 
tu ce trebuie. Norocul îi ajută pe cei curajoşi. 


4.2. PREGĂTEŞTE-TE 


Când apare un pericol: 

- Nu te lăsa cuprins de frică. 

- Dacă poţi, fă orice ca să nu fii implicat. 

- Cât mai ai timp, caută una sau mai multe variante de salvare. 

- încearcă să ocoleşti pericolul. 

- Dacă agresorii ori năpasta dau buzna peste tine - rezistă cu toate forțele, însă cel mai bine - 
evită, previno conflictul. 

Cum? Gândind! 

Se povesteşte că un văcar aduna în fiecare dimineaţă vitele oamenilor din sat să le ducă la 


pășune. El folosea însă cam mult biciul, cu ale cărui pocnete conducea vacile. 

Învățătorul satului nu voia să se scoale la ora 5.30, când pe uliţă trecea şi pocnea văcarul. 
Voia să mai doarmă puțin. Dar cum să-l lămurească pe văcar să nu mai pocnească dis-de-dimineaţă? 
Dacă i-ar fi spus direct, ar fi ieşit un scandal, căci văcarul - om simplu dar fudul - se înfuria repede. 
Ce era de făcut? 

După un timp, îi veni o idee. Îl întâlneşte pe văcar şi-i zice: măi Ioane, poate că nu ştii ce 
mult îmi place mie să ascult pocniturile biciului tău. Ce mai, eşti un adevărat artisti. Eu te rog să 
pocneşti de cât mai multe ori dimineaţa când treci prin faţa casei mele. Şi pentru osteneală te-oi cinsti 
cu o glajă de palincă, pe care o vei găsi tot dimineaţa pe băncuța din fata casei. 

Văcarul a rămas şi mirat, căci nimeni nu-i mai lăudase până atunci „talentul”, dar şi 
încântat, căci urma să capete un păhărel de târle tocmai când avea mai mare poftă. 

Zis şi făcut. Câteva zile toate au mers bine, conform învoielii: când trecea prin faţa casei 
învățătorului văcarul pocnea din bici de mama focului, apoi îşi bea fericit păhărelul de palincă. 

Dar într-o bună zi lon n-a mai găsit păhărelul la locul convenit. Și-a zis văcarul: o fi uitat 
învățătorul să-l lase: ia să-i pocnesc eu totuşi, să vadă el ce om fain mi-s. 

A două zi însă - păhărelul lipsea din nou. Atunci văcarul se supără tare şi zise: doară mă 
crede nărod, să-i pocnesc din bici pe degeaba’? Şi s-a ferit ca dracu de tămâie să mai pocnească pe 
lângă casa învățătorului. 

Iată aşadar cum acesta a scăpat de chinul sculatului în zori fără conflict, prin „viclenie 
blândă", cum o numea bătrânul care mi-a spus şi mie pilda. Pentru o ceartă, un conflict, e nevoie de doi 
oamenii. 

Nu sări imediat la bătaie. Se zice: prostul mişcă pumnii, înțeleptul mişcă limba. De exemplu, 
în zilele noastre conflictele internaţionale nu se mai rezolvă prin „luptă", ci prin „descurajare": o 
ameninţare convingătoare, sau distrugerea reciprocă asigurată. 

Însă: vorbeşte cu blăndețe, dar să ai la tine un ciomag mare (Theodore Roosevelt). 

Modul în care te porţi, umbli, stai sau vorbeşti e hotărâtor pentru ca huliganii, hoţii, tâlharii 
etc. să te aleagă drept victimă - sau nu. În cadrul unui studiu asupra deţinuţilor dintr-o închisoare, 
condamnaţi pentru acte de violență, acestora li s-au arătat scurte videofilme cu mai mulți necunoscuți şi 
au fost întrebaţi pe cine ar alege ca victimă. Surprinzător, majoritatea deținuților au indicat aceleaşi 
persoane! Ce aveau în comun aceste „victime potenţiale"? Purtarea lor exprimă teamă, nesiguranță. Se 
furişau pe lângă ziduri, nu priveau înainte, aveau mişcări necontrolate. Sau la mers: făceau paşi prea 
mici sau prea mari; aşezau deodată toată talpa pe sol; mişcau împreună braţul şi piciorul de pe aceeaşi 
parte; partea de sus a corpului nu era bine coordonată cu cea de jos. 


4.3. CUM PREVII 


Vătămarea corporală: la noi în ţară se petrec în medie 3 agresiuni pe zi (urmate sau nu de jaf) 
şi 500 omoruri pe an (din care 150 făptuite de o rudă apropiată a victimei). 

De obicei huliganii, bătăuşii nu atacă pe neaşteptate. Ei caută să provoace viitoarele victime, 
pentru a avea un motiv să înceapă scandalul şi bătaia. Adeseori acţionează în grup şi/sau sub influența 
alcoolului. 

Dacă te întâlneşti cu persoane care par bătăuşi: 

- Nu te lăsa provocat şi nu-i provoca; 

- Ocoleşte-i, evită să ajungi în situaţii sau locuri necunoscute, întunecate, cu înghesuială, cu 
manifestări de violenţă; 

- Treci pe partea cealaltă a străzii; 

- Evită să faci observaţii, aprecieri sau remarci provocatoare ori jignitoare; 

- Fii calm şi cedează, chiar dacă în felul acesta vei părea „laş”. Nu contează părerea unor 
derbedei. E de preferat să fii jignit, decât să fii bătut (se zice: un om bine crescut, inteligent, civilizat nu 
poate să mă insulte; oricare altul-poate s-o facă fără să-mi pese); 

- Nu participa la conflicte pe stradă, la piaţă, în târg sau în gară (multe sunt regizate tocmai 
pentru atragerea fraierilor); 

- în caz de scandal sau conflict - nu te ruşina, fă gălăgie, ţipă, cheamă Poliţia, cere ajutorul 
vecinilor, trecătorilor, şoferilor. 

La meciuri, manifestații, adunări publice: 

- Evită să stai în tribuna unde sunt suporterii sau galeriile rivale; 

- Nu te amesteca în conflictele dintre grupurile sau galeriile rivale; 

- Ocoleşte cât mai pe departe persoanele şi grupurile în stare de ebrietate.: 

Dacă mergi într-un restaurant, bar. discotecă: 

- Evită localurile în care afli că se petrec încăierări dese. 








Dacă sunt sau au fost brutalizaţi copii: 

- Informează biroul de autoritate tutelară de pe lângă Primărie; în cazurile grave, acute, 
cheamă Poliţia. Centrul pilot din Bucureşti pentru asistenţa şi protecţia victimelor violenţei în familie 
are tel. 983. 

Ca părinte, evită să ajungi la conflicte grave cu copilul tău, mai ales dacă eşti irascibil. Ține în 
continuu legătura cu educatoarea, învățătorul sau profesorii copilului, precum şi cu părinţii colegilor ori 
prietenilor săi. Discută, sfătuieşte-te, întreabă fără nici o jenă despre problemele tale şi metodele de 
educaţie cele mai bune pe care le folosesc alți educatori şi părinţi (vezi şi 420.3). 

Vorbeşte, comunică, nu ascunde problemele pe care nu le poți controla. 

Agresiunea sexuală- se petrece în cele mai diverse locuri: acasă, pe drum, în local etc. 
Statisticile arată că majoritatea acestor agresiuni sunt comise de persoane cunoscute de victime. Tot din 
statistici rezultă că majoritatea victimelor sunt femei între 30-40 ani, căsătorite, cu serviciu. La noi, 
30% din femeile căsătorite sunt bătute de soți. 

O împotrivire convingătoare, violentă față de agresiune are mari şanse de reuşită, spre 
deosebire de o atitudine supusă, pasivă. 

Dacă eşti singură: 

- îmbracă-te decent, neprovocator; 

- înainte de a deschide cuiva uşa, uită-te pe vizor şi asigur-o cu lanţul; 

- Nu fi prietenoasă cu necunoscuţii; 

- Nu da necunoscuţilor, la telefon, informaţii despre modul tău de viață; 

- Ai grijă ce spui şi dezvălui celor din jur, când vorbeşti (tare!?) la telefonul mobil într-un loc 
public, troleibuz etc. 

Dacă primeşti telefoane obscene: 

- Nu te certa sau lungi la vorbă, închide imediat telefonul; 

- Procură un fluier (sau ceva similar), ţine-l lângă telefon şi foloseşte-l (îl asurzeşti); 

- Notează caracteristicile vocii, modul de exprimare - pentru a putea informa Poliţia. 

În cazul în care conduci şi eşti singură în automobil: 

- Nu opri, nu lua autostopişti sau necunoscuţi în maşină; 

- Dacă treci noaptea pe lângă un accident, încetineşte dar nu opri. Analizează |>şi cântăreşte 
situaţia, mai ales dacă pare o înscenare. 

Eventual întoarce-te să dai ajutor, însă numai după ce informezi Poliţia. Dacă noaptea eşti 
singură într-un mijloc de transport în comun: 

- Aşează-te cât mai aproape de şofer sau de alte femei; 

- Dacă ţi se pare că poate apărea o situaţie periculoasă, schimbă mijlocul de transport. 

Când mergi pe stradă seara, noaptea: 

- Evită străzile întunecoase; 

- Alege un drum sigur - care poate nu este şi cel mai scurt; 

- Nu umbla la nimereală, ia un taxi; 

- Refuză oferta străinilor sau cunoştinţelor proaspete de a te conduce acasă cu maşina; 

- Ocoleşte gangurile, intrările, boscheţii întunecoşi - locuri de pândă preferate de agresori; 

- Fii atentă dacă te urmăreşte cineva mai mult timp şi îndreaptă-te cât mai repede spre o zonă 
mai populată, mai luminată; 

- Dacă te simți ameninţată, cere ajutorul trecătorilor, al locatarilor sau şoferilor; 

- în caz de pericol sună ori bate imediat la cea mai apropiată uşă sau poartă - la mai multe 
deodată; 

- Când te apropii de casă, pregăteşte-ţi cheile ca să nu pierzi timp la intrare. 

Când cineva te conduce acasă cu maşina: 

- Roagă-l pe şofer să nu plece şi să aştepte până ce vede că ai intrat în casă şi ai închis uşa. 

Când eşti singură într-un local public: 

- Nu împărtăşi cunoştinţelor ocazionale informaţii despre adresa, viaţa privată sau modul tău 
de viaţă; 

- Nu destăinui cunoştinţelor ocazionale necazurile tale personale; informaţiile ar putea fi greşit 
interpretate, sau folosite în scopuri necurate; 

- Refuză invitaţiile şi ofertele necunoscuţilor. Când că/ătoreşti: 

- Nu face autostopul, chiar dacă mai ai o tovarăşă de călătorie; 

- încearcă să călătoreşti cu o maşină condusă de o femeie. Când parchezi maşina într-un parcaj 
sau garaj subteran: 

- Caută un loc de parcare iluminat, aproape de ieşire sau de lift; 

- Foloseşte intrările şi ieşirile normale, nu pe cele de salvare sau pericol (care sunt de obicei 
pustii şi slab iluminate); 





- După ce urci în maşină, blochează uşile; 

- Dacă cineva te urmăreşte, nu fugi spre interiorul parcajului, ci spre ieşire. 

Dacă ai un dispozitiv de autoapărare (spray etc): 

- Nu te considera în siguranță numai pentru că l-ai procurat (nu te îmbăta cu apă rece); 

- Repetă şi exersează periodic manevrele şi modul de folosire; 

- Nu-l ţine în geantă, ci într-un buzunar, cât mai accesibil la nevoie; 

- Respectă toate celelalte reguli de prevenire, ca să nu ajungi în situaţia de a-l folosi. 

Dacă eşti atacată: 

- Strigă tare după ajutor; 

- încearcă să vorbeşti calm cu agresorul despre motivele, problemele şi familia lui; 

- Studiază dacă agresorul poate fi descurajat printr-o acţiune violentă de autoapărare. Atenție: 
agresorul poate deveni şi mai brutal dacă nu-ţi reuşeşte prima acțiune de autoapărare, slab executată; 

- Foloseşte orice ocazie să fugi. 

Dacă ai fost victima unei agresiuni sexuale: 

- Du-te imediat la Poliţie şi reclamă fapta; 

- Nu te spăla, chiar dacă ţi-e greu să n-o faci; 

- Arată Poliţiei hainele cu care erai îmbrăcată în momentul agresiunii; 

- încearcă să descrii cât mai bine agresorul şi să dai orice alte informaţii despre el (ce a spus 





etc); 

- Gândeşte-te: dacă nu reclami fapta la Poliție îl ajuţi, chiar îl încurajezi pe agresor să 
continue, să facă alte victime; 

- Cere sfatul sau ajutorul unui avocat ori al unei organizaţii de sprijin pentru victimele 
agresiunilor sexuale. 

Tâlhăria (furtul cu violență): tâlharii caută victime sigure, slabe, de la care să poată lua repede 
ceva valoros. Alegerea victimelor se bazează fie pe experienţă sau fler (de exemplu persoane în vârstă 
care îşi ridică pensia de la CEC), fie pe aspectul promiţător (de exemplu o geantă, servietă plină). 
Pentru a evita să devii o victimă trebuie să te comporti în aşa fel încât să nu arăţi vreunui tâlhar că ai 
ceva valoros asupra ta. 

Dacă eşti casier, lucrezi cu bani: 

- Nu lăsa cheia de la birou sau ghişeu în broască, nici pe dinafară, nici pe dinăuntru; 

- Nu primi şi nu lăsa persoane neautorizate în birou, la ghişeu, în afara programului de lucru; 

- Fii vigilent, observă mereu împrejurimile şi notează lucrurile şi evenimentele suspecte, de 
exemplu numere auto, descrierea unor persoane etc. 

Dacă lucrezi la ghişeu şi eşti victima unui atac sau unei tâlhării: 

- Fii calm şi nu-ţi pierde cumpătul nici față de făptaşi, nici față de celelalte victime; 

- Cântăreşte bine ce vei face şi ce urmări va avea pentru toţi comportarea ta; 

- îndeplineşte fără nici o împotrivire orice ţi se cere sub ameninţarea armei, pentru a nu 
periclita viaţa persoanelor în cauză. 

- încearcă să câştigi timp; 

- Declanşează alarma „tăcută", dacă aceasta nu te pune în pericol pe tine sau pe alţii; 

- Nu ieşi din spațiul asigurat, blindat; 

- Memorează cât mai multe amănunte despre aspectul, comportarea, vorbele, uneltele, armele, 
cunoştinţele şi organizarea făptaşilor; 

- Imediat după plecarea tâlharilor cheamă Poliţia şi până vine, notează toate impresiile şi 
detaliile evenimentului. 

Dacă transporți cu regularitate sume mari de bani: 

- Schimbă mereu traseul; 

- Fii atent dacă eşti urmărit ori supravegheat; 

- Respectă regulile şi măsurile de siguranţă stabilite de întreprinderea la care 

eşti angajat; 

- Nu lăsa rutina şi obişnuința să-ţi adoarmă vigilenţa; 

- Nu transporta banii sau valorile neînsoțit, mai ales ca femeie. Când scoţi de la C.E.C. sau 
bancă o sumă mare de bani: 

- Dacă se poate, aranjează să ţi se înmâneze suma într-o cameră separată, nu direct la ghişeu; 

- Nu verifica, nu număra banii la ieşire; 

- Nu arăta în vreun fel că ai mulţi bani la tine; 

- Nu ţine banii într-o geantă de mână etc, ci într-o pungă legată şi ascunsă la piept, sau ceva 





similar; 
- Pe drumul spre casă fii atent dacă nu cumva te urmăreşte cineva; 
- Nu scoate sume mari, de exemplu ia maxim cât cheltuieşti într-o săptămână; foloseşte 


metodele de plată moderne, fără bani lichizi (cu cârd magnetic). 

Contra furtului sau smulgerii genţii de mână: 

- Poartă mereu geanta pe partea opusă carosabilului; 

- Poartă geanta cu cureaua trecută peste umăr şi în diagonală peste piept; 

- "Ţine mereu geanta bine strânsă sub braţ, la subțioară. Contra atacului sau tâlhăriei în 
locuință: 

- Nu deschide niciodată uşa până nu verifici cine e afară, fie pe vizor, fie aruncând o privire pe 
fereastră; 

- întredeschide uşa unor necunoscuţi numai după ce ai asigurat-o cu lanţul; 

- Cere persoanelor care se pretind oficiale să arate legitimația de serviciu; verific-o cu atenţie: 
dacă are viza lunară ori trimestrială la zi, dacă are ştersături, dacă liniile ştampilei de pe fotografie 
coincid cu cele de pe foaia de hârtie pe care e lipită. Telefonează la biroul sau întreprinderea respectivă, 
nu te jena; 

- Dă voie unor necunoscuţi să intre în casă numai după ce i-ai verificat temeinic în vreun fel 
ce sau cine sunt; 

Într-un local public: 

- Nu arăta, nu spune câţi bani ai la tine; 

- Fereşte-ţi interiorul portofelului de privirea altor clienți sau vecini; "' 

- Nu discuta despre banii tăi cu persoane cunoscute întâmplător. Dacă cineva te șantajează: 

- Du-te imediat şi reclamă la Poliţie, indicând cine este sau cine pare că este şantajistul; 

- Nu te duce la locul cerut de şantajist decât cu aprobarea Poliţiei. 


Furtul: 

Hoţii zic: e păcat să laşi banii la fraieri... 

Primul sfat e deci: nu fi fraier! Adică, nu fi gură cască, ci precaut, atent; gândeşte din timp şi 
pregăteşte-te! 

Nu sări la bătaie dacă hoţul nu te atacă. S-ar putea să fie violent, experimentat. Când descoperi 
un hoţ - ţipă, telefonează, cere ajutor la vecini, la Poliţie. De obicei, hoţii caută o pradă uşoară, nu 
gălăgie, scandal, împotrivire, necazuri. 

A. Cum să-ţi fereşti locuinţa de furt ori spargere - riscul e mare deoarece la fiecare 20 de 
minute are loc o spargere. Cele mai multe au loc între orele 8-14. 

Nu ai nevoie de instalaţii de alarmă sofisticate, dar câteva dotări antifurt ar fi necesare. Sunt 
bune şi câteva măsuri de prevedere şi de comportare, eventual puţină fantezie. Obişnuinţa şi 
comoditatea ta îl ajută pe hot. 

În calea spărgătorilor se pot pune două feluri de bariere fizice (care prelungesc timpul necesar 
pătrunderii infractorului în casă şi măresc şansa descoperirii lui) şi psihice (descurajatoare - care 
produc impresia de soliditate sau că va fi descoperit). 

Relaţiile bune cu vecinii sunt foarte folositoare. Ajutaţi-vă unii pe alții spre a vă feri de 
infractori. 

Nu neglijaţi importanţa protejării spaţiilor comune din blocuri. 

Când pleci de acasă: 

- închide bine poarta, uşile şi ferestrele locuinţei, indiferent cât de puţin timp vei lipsi; 

- Trage perdelele, coboară jaluzelele; 

- Nu lăsa întredeschise ferestrele sau uşa balconului, mai ales la parter sau etajul 1; 

- Nu depozita vizibil, pe balcon ambalajele noilor aparate electronice etc. pe care le-ai 
cumpărat; 

- Gândeşte-te de două ori înainte de a invita, găzdui în casă musafiri, persoane necunoscute; 

- Nu lăsa bilete pe uşă sau mesaje la robotul telefonic din care să rezulte absenţa ta; 

- Nu lăsa cheia sub ştergătorul de la uşă, sau într-alt loc accesibil, evident; 

- Instruieşte din timp copiii: nu le lega cheia la gât, să nu se lase atraşi, tentaţi de dulciuri 
oferite de necunoscuţi, să nu deschidă uşa necunoscuţilor. 

În bloc: 

- întreabă necunoscuţii pe care îi întâlneşti pe scară, lift, hol - pe cine caută, ce vor, şi verifică 
răspunsul; 

- Aranjează cu vecinii să nu dea informaţii despre dvs. şi alți vecini persoanelor necunoscute, 
mai ales despre faptul că lipsiţi de acasă, cât timp; 

- Anunţă vecinii şi Poliția când observi persoane sau autovehicule suspecte în preajma casei. 

Dacă pleci de acasă pentru mai mult timp: 

- la măsuri astfel încât, privită din afară, locuinţa să pară mereu ocupată; 

- Roagă vecinii, cunoştinţele ca în timpul absenței să-ţi golească regulat cutia de scrisori, să 





deschidă şi să închidă periodic ferestrele etc; 

- înţelege-te cu poştaşul să păstreze scrisorile, şi ziarele până te întorci, să nu le îndese în cutia 
de scrisori (altfel se vede că nu le-a luat nimeni - adică nu e nimeni acasă); 

- Montează un aparat electric cu ceas, care să aprindă şi să stingă periodic [lămpile din casă; 

- Depozitează lucrurile preţioase în altă parte. 

Dacă cineva încearcă să pătrundă noaptea în casă, sau a pătruns deja: 

- Pe cât posibil - evită confruntarea directă cu hoţii; 

- Cheamă Poliţia la tel.955 (ar fi bine să ai telefonul lângă pat). Dacă vrei să protejezi mai. 
serios locuința 

- Instalează un sistem de alarmă şi protecţie; 

- Montează grilaje solide la ferestre şi uşi exterioare; 

- Pune o broască sigură la fiecare uşă exterioară (butucul yalei să nu iasă spre exterior, ca să 
nu poată fi demontat sau rupt din exterior); 

- Rama din jurul tuturor uşilor spre exterior să fie solidă şi bine ancorată în zidărie, uşa să nu 
poată fi ridicată ori scoasă din balamale; 

- Montează la uşă un lanţ de siguranţă şi un vizor (cu unghiul de vedere cel puţin 160°); 

- Dacă uşa are un geam, acesta să fie incasabil, sau apărat de un grilaj solid; 

- Asigură uşile şi ferestrele de la balcon - contra scoaterii din balamale etc; 

- Asigură ferestrele şi chepengul de la acoperiş sau beci. 

Dacă vrei să uşurezi munca Poliţiei pentru găsirea obiectelor preţioase furate: 

- Notează din timp caracteristicile, seria, numele fabricantului etc; 

- Fotografiază, preferabil color, obiectele; 

- Marchează obiectele prin gravare etc şi notează marcajul; 

- Păstrează aceste însemnări, fotografii într-un loc sigur. Când construieşti o casă nouă (la. 





curte): 

- Aranjează cu proiectantul să prevadă măsuri de siguranță; 

- Instalează un interfon; 

- Analizează posibilitatea de a observa sau supraveghea din interiorul casei poarta dinspre 
stradă şi curtea din spate; 

- Eventualele tufişuri decorative nu trebuie să constituie un ascunziş; 

- Instalează o bună iluminare exterioară; 

- Eventualele prize exterioare de curent trebuie să poată fi decuplate din interior (ca să nu le 
folosească hoţii); 

- Firul telefonic să fie ascuns sau îngropat; 


B . Cum să-ţi păzeşti automobilul, motocicleta, bicicleta. 

Când părăseşti maşina: 

- Verifică buna zăvorâre a volanului (se aude un clic), adică nu-l lăsa să joace, lucru de care 
poate profita hoţul ca să forțeze sau să rupă zăvorul; 

- închide bine toate uşile, ferestrele şi capacele exterioare; 

- Verifică zăvorârea uşilor, mai ales a celor închise de pasageri (care nu cunosc bine maşina); 

- Nu lăsa în maşină actele, dublura cheii de la maşină, cheile de la casă, radio, casetofon, 
obiecte de valoare, geanta; 

- Scoate cheia din contact, oricât de scurtă ar fi oprirea, părăsirea maşinii (de exemplu la staţia 
de benzină); 

- Dacă se poate, închide maşina în garaj, sau parcheaz-o într-un loc păzit; 

- Instalează dispozitive antifurt (blocarea volanului, a roții etc), alarme, un zăvor suplimentar 
la portbagaj. 

Când părăsești motocicleta, motoreta, scuterul: 

- Zăvorăşte totdeauna ghidonul; 

- Suplimentar, leagă roata sau cadrul cu un lanţ etc. 

Dacă eşti biciclist: 

- Leagă totdeauna bicicleta de ceva fix şi solid, cu un lanţ cât mai zdravăn; 

- Nu lăsa nimic valoros în geanta de scule sau în sacoşă; 

- Marchează bicicleta, cadrul prin gravare sau ştanţare. 

C. Cum să te aperi de hoți: 

La birou: 

- închide cu cheia sertarele şi uşile de la masă, birou, dulap, oricât de puţin timp lipseşti, sau 
roagă colegii să-ți supravegheze locul de muncă; 

- Nu ţine în birou bani sau obiecte de valoare; 





- Nu lăsa cheile de la sertare sau uşi pe masă sau în broască; 

- Fii atent la persoanele necunoscute care pătrund în încăpere. 

La restaurant, cantină: 

- Supraveghează cuierul pe care ţi-ai agăţat mantaua sau haina (fără să laşi ceva în buzunare!); 
- Nu agăța geanta sau haina de spătarul scaunului pe care stai, ci într-un loc unde să le vezi 





mereu. 

Pe terenul sau în sala de sport, la bazinul de înot: 

- Lasă acasă sumele mari de bani, bijuterii, alte obiecte de valoare; 

- Nu lua la tine decât obiectele strict necesare; 

- Când pleci pentru o plimbare sau un jogging în parc sau în pădure - nu lua în maşină lucruri 
de valoare; 

- închide lucrurile şi hainele de oraş într-un dulap solid din vestiar, sau dă-le în păstrare la 
garderobă; 

- Ai grijă de cheia de la cabină, de marca de la vestiar. 

D. Cum să-ți păzeşti buzunarele de hoți- într-o mulțime, sau la înghesuială (la piaţă, la urcarea 
şi coborârea din autobuz sau tramvai, la un meci): 

- Fii mereu atent la geantă, la portofel; 

- Ține mereu geanta închisă, nu pune portofelul deasupra; 
- Nu folosi genţi şi sacoşe din material transparent; 
- Nu ţine portofelul în buzunarul de la spate; 
- Fii atent şi vigilent la înghesuielile nejustificate - mai ales dacă cineva se ţine, sau se sprijină 
de buzunarul tău; 
- Nu-ţi pipăi instinctiv portofelul sau banii când auzi pe cineva strigând „atenție - hoți". S-ar 
putea să fi strigat chiar hoţul, tocmai pentru a descoperi locurile „bune" de prădat, pe care i le „indică" 
viitoarele victime; 
- Nu lăsa geanta şi portofelul nesupravegheate la vestiar, garderobă; 
- Nu purta bijuterii veritabile, scumpe; 
- Nu da copiilor bijuterii veritabile, telefoane celulare, sume mari de bani. 

E. Cum să te aperi de şarlatani. 

Dacă la intrarea în casă apare o persoana care se pretinde „oficială": înainte de a-i da drumul 
în casă: 

- Cere să-ţi arate legitimaţia de serviciu şi verific-o cu atenţie (de exemplu, dacă fotografia 
corespunde); 

- în caz de dubiu, telefonează şi verifică la întreprinderea sau primăria etc. care a emis 
legitimaţia. 

Dacă ai rude sau cunoştinţe în vârstă: 

- Informează-i, instruieşte-i, dând exemple din ziare etc asupra pericolului la care sunt expuşi 
din partea şarlatanilor; 

- Determină-i să nu ţină sume mari de bani în casă, sub saltea; 

- Când vecinii în vârstă nu se descurcă cu vizitatori sau cu necunoscuţi, oferă-le sprijinul şi 
ajutorul. 

F. Ce faci când descoperi că ai fost furat: 

- Reclamă imediat la Poliţie; 

- Nu umbla, schimba poziţia lucrurilor, lasă-le aşa cum le-ai găsit, până ce Poliţia termină 
ancheta, cercetarea urmelor; 

- Dacă ţi-au fost furate cecuri, cârduri magnetice etc. - anunță la CEC sau la bancă să-ţi 
blocheze contul; 

- Descrie Poliţiei cât mai detaliat obiectele furate, eventual dă-le şi fotografii; 

- Reclamă la Poliţie orice furt, chiar dacă ţi se pare că „nu merită", „tot nu se rezolvă nimic" 





etc. 
4.4. CUM POŢI SCĂPA 


Strivit de mulţime: încearcă să „pluteşti" în mulțime ca o geamandură pe marea agitată, într-un 
curent foarte puternic. Dacă stai pasiv şi ajungi la fund, vei fi sufocat şi strivit. 

Încordează-te ca şi când ai fi un arc puternic (fig. 4.1) - şi totodată: 

- Inspira adânc; 

- încordează bicepşii, umerii, spatele - ca să reziste apăsării; 

- Adună braţele în faţa stomacului - în felul acesta poți proteja eventual şi o sarcină sau nu 
copil; 


4.1. Autoapărarea într-o înghesuială: a - arcuieşte corpul; b - pluteşte în mulțime 

- Ridică picioarele de la sol - sprijină-te pe cei din jur - ca să te ridici şi să pluteşti - ca o minge 
pe valuri; 

- încearcă să te deplasezi oricând ai o posibilitate, spre a te depărta de centrul înghesuielii. 

La primele semne că mulțimea se va transforma într-o buluceală, îndepărtează-te de obiectele 
rigide sau fixe cum ar fi: pereţi, stâlpi, bariere, garduri. Cam asta ar fi tot ce poţi face - în mijlocul unei 
mulţimi isterizate şi speriate, care se agită încoace şi încolo. NU te lăsa surprins cu mâinile în 
buzunare. De asemenea, nu trebuie să-ți lipeşti palmele sau să-ţi împleteşti degetele în fața corpului. 

Dacă mulțimea nu este prea mare - de exemplu o înghesuială la ieşirea pentru caz de pericol a 
unui teatru sau cinema, încearcă să domoleşti panica strigând comentarii liniştitoare, glumete. 

Dacă eşti urmărită: când auzi în spate paşi care te urmăresc: mergi mai repede. Dacă paşii 
continuă să se ţină de tine: fugi. Dacă urmăritorul începe şi el să fugă: fipă. Dacă te atacă, nu-ţi pierde 
cumpătul şi rezistă-i cu tot ce ştii sau poți face. 

Când descoperi că eşti urmărită, fă-ți un plan de acțiune. 

Adeseori tipetele sunt suficiente pentru descurajare. Dar dacă el nu se lasă, luptă-te ca o 
leoaică. Scopul tău este să-ţi salvezi viaţa, aşa că nu folosi jumătăţi de măsură. 

Pune mână pe orice obiect ai sau găseşti la îndemână, ca să-l foloseşti drept armă. Doar porți 
cu tine (în poşetă etc.) un întreg arsenal - de la pantofii cu tocuri ascuţite până la acul de păr: 

- O umbrelă - cu care poți să împungi; 

- Pieptenul - cu ai cărui dinţi (ca un fierăstrău) poți freca partea de jos a nasului adversarului; 

- Cutia de chibrituri sau bricheta - ţinută în pumn, pe jumătate ieşită afară înspre degetul 
arătător, cu ea poţi lovi tare tâmpla agresorului; 

- Numeroase obiecte: pila de unghii, acele de păr, acele de siguranță, unghiile ascuţite, pixul, 
mânerul periei de cap etc - pot fi folosite la /ovit sau împuns; 

- Inelul cu chei - ținut în pumn, cu cheile ieşite printre degete; 

- Câteva monede ţinute între degetele strânse în pumn; 

- Poţi pulveriza sprayul de păr în ochii agresorului, sau îi poţi sufla pudra de față în ochi; 

- Poşeta ţinută de cureaua înfășurată peste încheietura mâinii poate fi folosită ca o armă. 

Dacă eşti acostată pe nepregătite de un bărbat şi nu ai cum să fugi, VORBEŞTE cu el. Dar 
între timp pregăteşte-ți pe ascuns un mijloc de represalii - dintre cele enumerate mai sus. 

Apără-te - dar ca să fie îndreptăţită, şi legală, o acţiune corporală trebuie aplicată numai asupra 
persoanei sau persoanelor care deja atacă (NU doar amenință; nu asupra altora; nu asupra avutului 
agresorului). Ea se aplică împotriva unui atac în curs, efectuat contra regulilor de convieţuie socială. 
Răspunsul trebuie să fie gradat şi corespunzător gravităţii atacului sau pericolului. Bănuiala că va urma 
un atac nu poate constitui justificarea unei „autoapărări" (care într-un asemenea caz va fi de fapt o 
agresiune, pasibilă de pedeapsa legală). 

Se constată însă că 95% dintre problemele şi agresiunile fizice încep cu sau rezultă din atacuri 
verbale. Aşa că ar fi bine să te pregăteşti pentru a face față (cu vorbe) şi agresiunilor verbale - nu 
numai celor fizice. 

Principiile de bază pentru autoapărarea fizică: 

- Loveşte tu primul - dar numai DUPĂ ce ai încercat să calmezi, să potoleşti agresiunea prin 
mai multe mijloace neviolente, cât mai evidente pentru martori; 

- înainte de a lovi, distrage-i atenţia prin: gesturi făcute cu mâna; o privire aruncată peste 
umărul lui, ca şi când descoperi un ajutor neaşteptat etc; murmu-rarea unor vorbe neinteligibile, greu de 
auzit; o falsă lovitură de mână, sau picior; un țipăt puternic; 

- Contrătacul sau loviturile trebuie să fie în serie: duble, triple, de exemplu mână-mână-picior; 

- Nu-l apuca de mâini, picioare, haine (pierzi timp şi libertatea de mişcare); apără-te prin 
eschive şi sărituri repetate; 

- Acţiunea să fie cât mai continuă, după schema: apărare sau eschivă-atac-atac-atac; 

- Stai cât mai aproape de adversar; încearcă să-i ajungi în spate; nu-i întoarce spatele; 

- Nu respecta nici o regulă sau regulament sportiv: acționează fără milă; 

- în prima urgență încearcă să loveşti articulațiile şi părţile care-l susțin în picioare: genunchi 
(faţă, dos), glezne, laba piciorului şi testiculele; 

- Când loveşti, foloseşte forţa şi greutatea întregului corp (nu doar muşchii braţelor sau 
picioarelor); 

- Păstrarea calmului şi sângelui rece valorează cel puţin tot atât cât loviturile sau apărarea 
fizică. 

Poziţia de gardă (aşteptare vigilentă, gata de contrătac) trebuie să fie cât mai neprovocatoare 
şi neevidentă. 

Dacă te prinde- foloseşte orice metodă ca să scapi: loveşte-l tare cu genunchiul în testicule; 


izbeşte-l tare cu muchia tălpii pantofului sub genunchi; loveşte-l cu pantoful peste fluierul piciorului; 
calea-i tare cu tocul pe laba piciorului; loveşte-l peste gleznă, în sau sub rotulă. 

De la mică distanță, lovitura cea mai eficientă este cu genunchiul (în testicule) deoarece 
adversarul nu are cum să-l apuce, sau să se apere şi să te dezechilibreze. 

Dar dacă vrei şi poți să-l loveşti cu piciorul de la o distanță mai mare (de exemplu contra unui 
atac cu cuțitul, cu sticla, cu lama de ras) nu folosi o mişcare amplă, ca la fotbal: poate fi sesizată de la 
un kilometru şi deci evitată de agresor. Loveşte aşa: mai întâi ridică genunchiul sus la piept; apoi 
lansează cu forţă piciorul pe orizontală, răsucind totodată laba piciorului în jos şi căutând să loveşti nu 
ținta, ci prin, DINCOLO de ea; imediat după contact, retrage instantaneu piciorul şi pune-l jos. Sau: 

- Dacă eşti suficient de aproape, loveşte-l cu cotul, izbeşte-l cu capul sau cu fruntea. 

- Apucă-i două degete vecine cu câte o mână şi trage-i-le, depărtându-le totodată, sau întoarce- 
i degetele pe dos - mai ales degetul mic. 

- Pentru a-l sili pe agresor să dea drumul unei prinderi oricât de puternice (eventual aplicată 
altcuiva, pe care vrei să-l scapi) apasă insistent sub nasul agresorului cu muchia palmei dinspre degetul 
mic (ţine palma rigidizată, cu degetele întinse şi lipite). 

- Bagă-ţi degetele în ochii agresorului: ține degetul arătător şi cel mijlociu întinse ca să 
formeze un V, celelalte strânge-le în pumn (semnul victoriei) şi obţii o furcă, cu dinţii tocmai bine 
depărtaţi la distanţa orbitelor lui. 

Distrage-i IMEDIAT atenţia când eşti atacat: „ia-i minţile”. Aruncă-i în față o batistă, mănuşă, 
scrumieră, pahar, apă, sare, farfurie cu mâncare sau scuipă-l, după care îl ataci - sau fugi. Dar orice faci 
- fă IUTE şi fără milă. 

Chiar dacă ţi se pare că atacul se desfăşoară atât de repede încât n-ai nici o şansă de apărare, 
fă totuşi ceva, NU STA ca o momâie: 

* Te strangulează de la spate cu o mână: este de presupus că folosind, de exemplu, mâna 
dreaptă, va avea şi piciorul drept lângă piciorul tău (şi invers când se foloseşte de mâna stângă). Calea-i 
pe laba piciorului cu tocul, lovind cât mai tare. 

* Te strânge de gât, de la spate: apucă cu ambele mâini oricare degete şi dă-i-le peste cap, 
apoi smulge-i mâinile tragându-l de degete. 

* Te strangulează din faţă: apucă-i oricare deget şi îndoaie-l, suceşte-l IUTE înapoi, 
desprinzându-i şi depărtându-i astfel mâinile. 

Sau: 

Introdu ambele braţe (lipite) cu o smucitură, de jos în sus, între mâinile agreso-rului şi 
continuă mişcarea depărtându-i-le - pentru a-i rupe prinderea. 

Notă: după ce scapi de strangulare (sau chiar ca să scapi), o variantă de represalii ar fi să ridici 
piciorul şi să-l loveşti cu talpa pantofului peste fluierul piciorului, apoi să continui mişcarea lovindu-l 
cu genunchiul în testicule, iar la coborârea piciorului să-l calci cu tocul pe labă. Totul - iute, tare şi fără 
milă. 

* Te îmbrăţişază din față: svâcneşte un braţ în sus, pe dinafară braţului agreso-rului, apucă-l 
de barbă şi dă-i capul pe spate - dar IUTE, ca să-l surprindă. Dacă nu merge astfel - loveşte-l tare cu 
genunchiul în testicule şi la coborârea piciorului, calea-i cu tocul pe laba piciorului (fig. 4.2). 

4.2. Cum scapi dintr-o apucare 

* Te îmbrățișează de la spate: IMEDIAT dă-i degetele peste cap, înainte de a-şi putea 
consolida prinderea. Când te-a apucat peste braţe, loveşte înapoi cu dosul capului, ca să-l atingi tare 
peste gură sau nas, apoi dă-i degetele pe spate. Dacă te-a apucat deja bine, încearcă să apeşi tare 
(răsucind) cu vârfurile degetelor îndoite (pumnii strânşi) pe dosul palmelor lui. 

*Te împinge cu palma pe piept: apasă hotărât ambele palme peste palma lui şi lipeşteţi-o 
strâns pe piept, apoi apleacă-te înainte şi dă-i palma peste cap, silindu-l să cadă pe burtă de durere. 

* îţi prinde încheieturile mâinilor sau antebraţele: ideea este să scapi din prindere prin rotirea 
bruscă a antebraţelor, făcută în aşa fel încât să apeşi pe degetele lui mari (fig. 4.3). Dacă aveai palmele 
sus ca să-ţi aperi faţa şi el te apucă de încheieturi, roteşte antebraţele cu o zvâcnitură în jos şi spre afară 
-acționând tot împotriva degetelor lui mari. 

Sau, dacă aveai mâinile jos şi te apucă de încheieturi, antebraţe, atunci zvâcneşte braţele în sus 
şi spre afară, utilizând acelaşi principiu. 

4.3. Dă-i peste cap degetele groase 

Dar, dacă te apucă cu două mâini de o singură încheietură, aruncă-ţi mâna liberă printre 
braţele lui ca să apuci mână captivă, apoi smuceşte-le împreunate, spre agresor fie în sus, fie în jos - 
după cum te-a apucat: mereu împotriva degetelor lui mari. Ori, dacă împrejurările permit, cu mâna 
liberă loveşte-1 tare pe agresor în plex, peste față, la stomac. 

* Cand te apucă de haină sau de revere: urmează să-ţi tragă o lovitură cu capul peste faţă. 
Singura salvare este să fii mai rapid ca el şi să Joveşti tu primul cu capul, adică să-l nimereşti peste nas 


cu vârful frunţii - dar trebuie să loveşti TARE şi iute. 

Dacă te loveşte cu pumnul sau cu piciorul: încearcă mai întâi să fentezi, să te apleci sau să 
parezi cu mişcări de corp, deoarece trunchiul se mişcă mai repede decât braţele. 

* Dacă ești trântit la pământ şi te loveşte cu piciorul: încearcă să te rostogoleşti, apărând cu 
braţele zonele lovite. Protejează totdeauna capul - acesta e prioritatea: apucă baza craniului cu mâinile 
împletite, pune încheieturile peste urechi şi tâmple, lipeşte coatele. Ridică genunchii la gură şi 
încrucişează gleznele - ca să protejezi organele genitale (fig. 4.4). 

În cazul oricărui atac este avantajos să tipi, să icneşti şi să gemi mai mult decât ar trebui: 
mimează durerea. Mai ales când o şi încasezi (eşti trântit la pământ şi lovit cu picioarele). Agresorul se 
potoleşte mai repede dacă i se pare că victima e în agonie. 

Dar ţipă şi când contrătaci! Expiraţia şi zgomotul te întăresc, te excită, iar pe adversari îi 
intimidează. 

Atacul armat: rareori vine ca o surpriză totală; de obicei există indicii premergătoare (dar ca să 
le sesizezi trebuie să fii mereu atent). Pe cât posibil, evită aceste situații. 

Nu te apăra când agresorul vrea doar să te fure. Nu merită riscul. Dacă însă atacul armat este 
numai pentru distracţie, din plăcere - contrătacă imediat. 

Dacă n-ai spaţiu de manevră, nu ai pe unde să scapi, nu ai chef să fugi - atunci încearcă să-i 
iei arma. Problema principală e arma - nu te lăsa impresionat sau distras de alte amenințări: pumni, 
picioare, țipete, vorbe. 

Regula nu se aplică în cazul unei arme de foc, situaţie în care trebuie să acţionezi după 
inspiraţie - vorbeşte sau distrage-i atenţia în general aprobă-l, până apare vreo posibilă scăpare. 

S-ar putea ca agresorul înarmat cu o armă de foc să se simtă atât de stăpân pe situaţie încât să 
devină neglijent. Dacă eşti obligat să scapi (de exemplu afli că vrea să te omoare etc), caută sau 
provoacă o ocazie de a ataca prin surprindere. Pot avea succes şi trucurile cunoscute din filme, unele 
chiar răsuflate: de exemplu să priveşti peste umărul agresorului, spre spatele lui, ca şi când vine cineva. 
Dar trebuie să joci credibil: deschizi ochii surprins, apoi te faci că nu e nimica - s-ar putea să te creadă 
Şi să se întoarcă să vadă ce e. Atunci - profită! 

Dar, nu te arunca asupra unui cuțit. Ţine agresorul la distanță. Foloseşte un scaun, o lopată, un 
topor - orice obiect solid ai la îndemână. Împunge cu el, nu folosi mişcări circulare (sunt prea lente). 
Nu-l lăsa pe agresor să apuce cu celaltă mână (liberă) obiectul cu care te aperi. 

Vezi cum ţine cuțitul: 

- Dacă vrea să-l arunce spre tine, trebuie să schimbe priza - operaţie care te avertizează şi-ţi dă 
o clipă de răgaz. 

4.4. Protejarea capului şi rinichilor când eşti lovit la sol 

4.5. Blocarea cotului- împotriva atacului de jos 

- Cuţitul ţinut cu lama în sus indică intenţia de lovire de jos în sus, mai periculoasă întrucât 
intră mai uşor în abdomen, sub coaste. Totodată această priză arată că agresorul se pricepe la mânuirea 
cuţitului. 

- Cuţitul ținut cu lama în jos arată intenţia de lovire de sus în jos - variantă mai ineficientă, 
căci lama are şanse să alunece peste coaste şi să nu pătrundă în corp. O astfel de priză ar putea arăta că 
agresorul nu este foarte priceput la lupta cu cuțitul (dar nu poți fi sigur de asta). 

Metodele cu care îi poți lua arma sunt foarte numeroase şi variate. Iată trei metode rapide - fig. 
4.5, 4.6, 4.7. Partea cea mai periculoasă a întregii acţiuni este prinderea încheieturii mâinii care ţine 
cuțitul. După aceea, e simplu... 

Nu uita: dacă alte încercări de potolire a spiritelor au dat greş, mai ales în cazul unor bătăi cu 
sau între bețivi - zvâcneşte piciorul în testicule - dar fă-o scurt şi tare, fără ezitarel Această lovitură are 
avantajul că poți sta la o depărtare mai mare decât ajunge el cu cuțitul. Poate fi foarte eficace! 

Atenţie: toate procedeele de autoapărare descrise mai sus nu pot avea succes dacă sunt 
aplicate pentru prima oară într-o situație reală, de criză. Ele trebuie exersate, însuşite din timp! 
Indiferent de vârstă, practică un stil de arte marțiale. 

4.6. Răsturnarea antebraţului -împotriva atacului de sus 

4.7. Apucă-i antebraţul, intră şi roteşte-te contra împingerii din faţă 

Ajută victima: nu ezita să intervii când vezi că o persoană este atacată, chiar dacă sunt mai 
mulți agresori. Simpla apariţie a altei persoane şi strigătele acesteia îi poate speria şi alunga pe 
răufăcători. Solidaritatea oamenilor cinstiți e cea mai bună apărare a societății împotriva nedreptăţii. 
Răul poate birui numai cu ajutorul nepăsării celor din jur. 


4.5. CINE TE ATACĂ? 


Autostopistul de lângă tine - învăţătură de minte: nu lua autostopiști. 


Dar dacă ai luat şi răul se petrece, încearcă să faci ceva —iar ce anume, depinde de 
împrejurări. Dacă nu ai avut ocazia să reacționezi rapid când pasagerul s-a transformat în agresor, fă-te 
că cedezi şi condu mai departe. Dar nu-ți face iluzii şi gândeşte-te la o acțiune. Aminteşte-ţi de şoferii 
care au stat cuminţi şi până la urmă tot au fost împuşcaţi sau înjunghiați. 

Ca şofer ai multe atu-uri în mână. lată câteva manevre ce pot avea succes; 

- Când agresorul rămâne cu un ostatec (soţia etc.) şi te lasă să ieşi din maşină singur - 
înştiinţează pe furiş vânzătorul de la staţia de benzină asupra situaţiei şi cere-i" ajutor. 

- încalcă o regulă de circulație, fă manevre incorecte chiar în fața unui poliţist 

- de exemplu semnalizează cu farurile către maşina Poliţiei etc. 

- Strică ceva la maşină, la motor - de exemplu trage şocul, apoi explică-i agresorului că 
defecțiunea apărută necesită oprirea maşinii şi inspectarea motorului; când ieşi din maşină FUGI (în 
caz că are o armă de foc, fugi în zig-zag către cel mai apropiat adăpost, sau ascunziş). 

- Mimează că-ţi-a venit rău: eşti diabetic şi ai nevoie de insulina; ţi-e rău de la inimă; ai o criză 
de apendicită - te apuci cu mâinile de abdomen, te prăbuşeşti peste volan, cazi într-o parte. Apoi, ori îl 
imobilizezi - ori ieşi din maşină şi fugi. Nu uita: cotul este o armă grozavă dacă îl înfigi cu forță în 
coastele neprotejate ale celui de alături (imediat deasupra taliei). Foloseşte un pretext potrivit ca să 
creezi o ocazie de lovire cu cotul - de exemplu te întinzi ca să ştergi parbrizul, să deschizi geamul, să 
aranjezi scrumiera. 

- Dacă agresorul stă pe scaunul din față lângă şofer şi nu este legat cu centura de siguranță, 
frânează brusc, sprijinindu-te de volan: îl arunci cu capul în parbriz, în bord. 

Sau - condu foarte repede (dacă eşti în stare) astfel încât să-l sperii şi să-l faci să nu te atace 
cât timp conduci. 

Dacă transporţi o încărcătură valoroasă şi cineva te opreşte, te avertizează că i s-a stricat ceva 
la maşină: un cauciuc, far etc, sau că mai încolo e un accident 

- NU opri imediat, nu ieşi afară din maşină. Mai mergi o bucată de drum, până apreciezi că 
eşti în siguranță - de-abia atunci poți ieşi să verifici defecțiunea. 

Sau, dacă ți se pare că cel sau cei care te-au oprit pentru verificare nu inspiră încredere, 
propune-le să vă deplasați cu toţii până la prima secție de Poliţie. 

Uniformele, însemnele, documentele sunt uşor de falsificat şi greu de verificat, mai ales 
noaptea pe şosea. 

Şoferul de lângă tine: când eşti singură cu un şofer care îşi dă arama pe față, fă-te că vomiti şi 
mânjeşte cât mai mult interiorul maşinii. Poţi chiar voma cu adevărat dacă îţi bagi (pe ascuns) două 
degete pe gât. Dacă opreşte maşina, ieşi şi fugi. Vezi şi la (411.1) (când şoferul este beat, sinucigaş, sau 
urmărit). 

Indiscretul: dacă eşti într-un automobil parcat într-un loc izolat şi vezi o față la geam - stai 
înăuntru. Uşile ar trebui să fie blocate şi ferestrele închise. Nu deschide fereastra dacă bate cineva în ea. 
Nu sări afară la privitor, ar putea striga să ceară ajutorul altor tovarăşi de „distracție”, aflaţi în zonă. Nu 
răzbunare. Ține la îndemână o lanternă, o măciucă. 

De obicei simplul fapt că l-ai descoperit este suficient pentru a-l dezgusta şi pleacă. Oricum, e 
mai bine să pleci şi tu din locul acela. 

Beţivul agresiv- ia-l cu vorba, cu binişorul. Dacă totuşi începe o altercaţie, fii atent că bețivii 
apucă şi ţin neaşteptat de tare cu mâna. Loveşte-l puternic în stomac: i se face rău şi renunță. 

Nebunul- ia-l cu vorba, cu binişorul. Forţa unui astfel de om poate fi de circa trei ori mai 
mare decât a unui om normal. 

Un şofer furios. Nu te lăsa tras din maşină şi agresat, chiar bătut de şoferul furios că i-ai tăiat 
calea, l-ai depăşit etc. - şi care te ajunge din urmă la următorul stop. Închide şi blochează uşile, nu ieşi 
afară. Dacă reuşeşte să deschidă uşa, ieşi pe cealaltă uşă. Sau, sări la reclamant - repede. NU STA pe 
scaun aşteptând un pumn în nas - sau altceva şi mai rău. 

Încearcă să-l îmbunezi cu vorba - adeseori obţii rezultate bune în felul acesta 

- dar nu slăbi vigilenţa şi fii gata. 

Mulțimea - poate fi de la câţiva trecători adunaţi ca să vocifereze sau să privească un accident 
(minor) de circulaţie, până la un grup mare de oameni isterici care vor sânge. 

Fugi - scapă la timp. Dacă nu reuşeşti - retrage-te cu spatele la un zid, un copac. Dacă te aperi, 
sau contrătaci şi-l rezolvi expeditiv, chiar spectaculos pe primul agresor, s-ar putea ca celorlalți să le 
scadă avântul. 

Cel ce se îneacă: stai departe de el, deoarece în astfel de situaţii individul se agaţă de tine cu o 
forță de luptă excepţională (vezi cum poţi încerca să-l salvezi 

- la 46.9.). Dacă te-a apucat (de exemplu cu ocazia naufragiului unui vapor), procedează cum 
se arată la 44.4. 


Teroriştii din avion: în fiecare an au loc în lume aproximativ 20 de deturnări de avioane cu 
luare de ostatici. Cam un pasager din 4000 a trecut printr-o astfel de situație. 

La început, după ce teroriştii îşi leapădă masca de pasageri obişnuiţi, toată lumea - pasageri, 
echipaj - este într-o stare de maximă agitaţie care ar putea provoca teroriştii la acte de violență. Nu fi 
agresiv. Încearcă să nu atragi atenţia. Ascunde sau aruncă posesiunile personale care i-ar putea interesa 
pe terorişti (documente militare etc). 

După un timp, situația se calmează. Sunt şanse să apară un fel de relaţii de colaborare între 
terorişti şi ostatici. De exemplu, s-ar putea ca teroriştii să ceară ajutor la pregătirea şi distribuţia hranei, 
a băuturilor; la acordarea primului ajutor, la curăţenie etc. Nu refuza astfel de sarcini. 

Nu intra în discuţii despre opiniile politice ale teroriștilor. Încearcă să memorezi cât mai multe 
detalii despre terorişti şi despre situație: număr, sex, semne particulare, nume, armament, alte 
echipamente (dacă faci parte dintre cei eliberaţi într-o primă tranşă, vei putea contribui la pregătirile 
pentru eliberarea celorlalți ostatici). 

Dacă situaţia se prelungeşte (aterizări pe diverse aeroporturi etc), încearcă să-ți păstrezi calmul 
Şi să-i încurajezi pe ceilalți pasageri. 

S-ar putea ca pe durata şederii pe aeroport să se întrerupă încălzirea, sau aerul condiționat (din 
lipsa combustibilului). Într-o zonă de deşert ziua e foarte cald, iar noaptea aproape ger. De asemenea, 
toaletele nu vor funcționa, apa va lipsi, într-o astfel de situație mulți oameni se comportă ciudat: unii 
devin deprimaţi, nu mai vorbesc; alţii devin nervoși, agitaţi. Surprinzător, copiii stau mult mai liniștiți 
decât ne-am aştepta, pot crea chiar unele legături cu teroriştii. 

Pentru a face față situaţiei, găseşte-ţi o ocupaţie care să te facă să uiţi: dezleagă cuvinte 
încrucişate, joacă cărți, citeşte. Dacă te gândeşti mereu la pericol, fără să vrei intri în panică, faci 
acțiuni necontrolate. 

Încearcă să-ţi păstrezi sănătatea şi forma fizică. Fă exerciţii izometrice (contracții musculare 
fără deplasarea membrelor). Dormi. Bea cât de multă apă poţi. 

Dacă avionul este atacat de trupele antitero, aruncă-te pe pardoseală şi stai acolo. Fă-te mic. 
Strecoară-te între scaune. Vor fi explozii, împuşcături etc. Nu te ridica până nu se anunţă că s-a 
terminat. După aceea, ieşi cât mai repede din avion. 

Sălbaticii - dacă te atacă, fugi şi te adăposteşte. Nu răspunde decât atunci când plouă cu săgeți 
(otrăvite). lar în acest caz - trage cu arma spre ei, dar ţinteşte deasupra capetelor. Situaţia se 
înrăutăţeşte mult dacă omori sălbatici, primitivi. 

Când simţi că cineva te urmăreşte în junglă, opreşte-te în mijlocul oricărui luminiş sau poiană 
şi lasă-te văzut, arată în toate direcţiile că ai mâinile goale. Dacă prin asta nu te-ai liniştit încă, lasă 
ceva atractiv, cadouri, în locuri evidente şi după un timp du-te să verifici dacă au fost luate sau nu. 
Când te întâlneşti cu sălbaticii arată-le că nu eşti înarmat, întinzând mâinile spre ei. Spune-leprin semne 
ce nevoi ai, s-ar putea să te ducă la satul lor. Alte sfaturi: 

- Acţionează după inspiraţie sau situație. Nu te grăbi. Arată-te prietenos, bine intenționat, 
calm. Zâmbeşte. 

- încearcă să te vezi cu şeful tribului sau al satului. Spune-i orice ai nevoie. O să te înţelegi cu 
el prin semne şi gesturi. Nu cere, nu pretinde. Dă cadouri, fă schimburi. 

- Nu fi prea generos când dai în schimb ori când plăteşti cu obiecte, monede sau hrană pentru 
ceea ce primeşti. Nu e bine să fii mână spartă. Fii corect - încearcă să le câştigi încrederea. Respectă 
promisiunile făcute. 

- Respectă-le obiceiurile - şi colibele, femeile, sau avutul lor. Dacă îi provoci, aşteaptă-te la 
ce-i mai rău. Când nu sunt siguri de tine sau de intențiile tale, supraviețuirea va depinde în mod esenţial 
de felul cum reuşeşti să rezolvi relaţia dintre tine şi ei - bazată pe principiul „să-i faci tu (mai repede) 
acelaşi lucru pe care ţi l-ar face şi el ție". 

- încadrează-te. Amestecă-te printre ei, participă la activităţile lor. Nu te enerva dacă fac glume 
pe seama ta. Încearcă să le înveți limba. Fii atent şi nu repeta ga-fele care produc o consternare 
evidentă. 

- învaţă tot ce poți despre modul lor de viaţă, resursele de hrană şi de apă. De asemenea află 
despre duşmanii lor, despre orice ti-ar putea fi de folos. 

- Ai grijă să nu ti se fure avutul. Nu locui în colibele lor (poţi să te molipseşti de vreo boală), 
ci construieşte-ţi una nouă pentru tine, eventual cu ajutorul lor. 

Fierbe-ţi apa, găteşte-ţi singur - dar încearcă să faci în aşa fel încât această izolare (pentru 
motive de sănătate) să nu bată la ochi. 


4.6. DACĂ TE LEAGĂ 


Când nişte sălbatici te leagă de un copac sau un tâlhar îţi intră în casă în timp ce dormi şi apoi 


te leagă de un scaun, ai avea mare nevoie să ştii câte ceva din „arta dezlegării". 

Pentru a te elibera nu e nevoie să fii un superexpert - ca iluzionistul David Copperfield de la 
TV - ci mai ales să acționezi dibaci şi preventiv: în timp ce te leagă, încearcă să te „umfli" pe ascuns, 
pentru ca legăturile rezultate să fie cât mai slabe, cât mai largi. Ţine minte că slăbirea legăturii ori cât 
de puţin, chiar numai cu 15 mm, poate permite eliberarea prin metodele expuse mai jos. 

Adeseori poţi slăbi legăturile şi mai mult: de exemplu, joacă teatru şi fă-i pe agresori să te lege 
aşa cum vrei tu - nu cum vor ei. Încordează-te contra funiei, cablului electric sau sârmei. Sau, nişte 
spire care se suprapun la legare - pot fi mai târziu manevrate să se descalece şi să slăbească legătura. 
Poţi să scapi mai uşor când eşti legat, chiar înfăşurat cu o singură funie lungă, decât în cazul mai multor 
legături cu sfori scurte, aplicate în diverse puncte - glezne, încheieturile mâinilor, piept, braţe. 

Adică: 

- Dacă te leagă cu brațele lipite de corp: trage mult aer în piept. Trage mult umerii în spate. 
Încordează şi îndoaie braţele contra legăturilor. Încearcă să îndoi braţele: simulează dureri insuportabile 
la subsuori şi pretinzând că te freci în locurile dureroase, încrucişează braţele - apoi trage de funie ca s- 
o slăbeşti cât mai mult, agăţând-o cu un deget în perioada când cel ce te leagă nu-ţi vede manevra (fig. 
4.8). 

4.8. Încordează-te şi inspiră când te leagă; relaxează-te şi expiră ca să scapi 

- îți leagă mâinile, sau încheieturile mâinilor: încordează-le contra funiei, sârmei, legăturii; 
ajută-te apăsând vârfurile degetelor şi vice-versa. Folosind astfel de contra-presiuni, împinge contra 
legăturilor, cel mai bine ar fi chiar în momentul realizării lor. Eliberarea se va putea face relaxând 
mâinile şi încheieturile, apoi lucrând la legături până ce o spiră se lărgeşte atât de mult încât poate trece 
peste degete şi palme. Această operaţiune poate fi mult ajutată de degetele mari de la mâini, cu ajutorul 
cărora spira lărgită se poate trece şi peste mâini. Dacă nodurile sunt într-o poziţie convenabilă, 
accesibilă, ajută-te la dezlegare cu dinţii. Sau ajută-te cu orice proeminență ascuțită găseşti în preajmă. 

- îți leagă picioarele şi gleznele: încordează coapsele, genunchii, pulpele şi gleznele contra 
legăturilor. Dacă te leagă la glezne, apasă-ţi vârfurile pantofilor şi genunchii între ele - pentru a depărta 
călcâiele. Sau, când îţi leagă coapsele şi pulpele, apasă vârfurile labelor şi arcuieşte picioarele. Ca să te 
eliberezi - relaxează picioarele. Gleznele pot fi dezlegate chiar cu mâinile legate - dacă reuşeşti să îndoi 
picioarele astfel ca mâinile să ajungă la glezne şi la nodul respectiv. 

- îți pune căluş la gură: încearcă să te eliberezi frecând faţa de un zid, o mobilă - orice 
proeminență găseşti. 

- Te leagă de un copac, stâlp sau scaun: aplică acelaşi principiu. Când te leagă, încordează-te 
contra legăturilor oricând, şi oricum poţi, urmărind să depărtezi - oricât de puţin - partea de corp peste 
care trece funia, de obiectul fix, printr-o apăsare pe acelaşi obiect a altei, sau altor părți de corp. De 
exemplu te leagă peste piept de un copac - depărtează pieptul de copac, sprijinindu-te de copac cu 
pulpele şi capul. Atenţie: suprafeţele neregulate - cum e scoarţa copacului, oferă adeseori o posibilitate 
de slăbire a legăturii prin aducerea ei, încetul cu încetul, până în dreptul unei adâncituri. 

O altă soluţie: roade sau taie legăturile, frecându-le de orice proeminență ascuţită. O frânghie 
compusă din fire subţiri este mai uşor de tăiat decât o sfoară groasă. 


4.7. ANIMALELE 


Atacul unui animal nu poate fi prevăzut. Un astfel de pericol apare mai ales când omul caută 
sau surprinde animalul, de exemplu la drum, vânătoare, pândă, excursii în parcuri, sau rezervaţii cu 
animale mari. Altfel, pericolul e mult mai mic, aproape inexistent. De obicei teama provine din 
imaginația şi cultura supravieţuitorului aflat pe un teren necunoscut, neobişnuit. În practică sunt mari 
şanse ca el să ajungă într-un sat fără să vadă nici un animal periculos, sau să constate că cele pe care le 
vede se feresc, fug de el. 

Totuşi, uneori animalele devin periculoase - de exemplu, când sunt surprinse, încolțite sau au 
pui. Sunt însă şi unele care atacă fără să fie provocate. Animale agresive se pot întâlni nu numai în 
junglă, ci şi în multe alte locuri: parc public, rezervaţie, pe câmp, la munte sau la mare, pe stradă. 

Animalele sălbatice ataca rareori omul, dar cele mari pot fi periculoase. În sălbăticie, la 
vânătoare, fereşte-te din calea lor! Nu-ţi face adăpostul sau tabăra pe o potecă de animale, nici lângă un 
loc de adăpare. 

Multe animale, nu numai copitatele, lovesc puternic cu picioarele (de exemplu struţul, 
cangurul). Cele cornute te pot ataca şi împunge mult mai repede decât ai scoate tu o armă. 

Multe animale mici au dinţii ascuţiţi şi atacă cu ferocitate (râsul, şobolanul). Cimpanzeii şi 
alte maimute pot deveni foarte rele. 

Dacă nimereşti faţă în faţă cu un animal mare, opreşte-te, îngheaţă pe loc. Controlează-te, nu 
provoca animalul să te atace. Retrage-te cu mişcări foarte încete. Vorbeşte-i calm. Evită să faci mişcări 


bruşte şi nu uita că animalele pot mirosi frica - de exemplu, mulți vânători s-au scăpat în pantaloni şi în 
felul acesta s-au demascat. Fă tot ce poţi ca să rămâi calm. 

Animalele nocturne de pradă văd excelent noaptea, dar disting prost culorile. Ele nu pot vedea 
bine obiectele nemişcătoare. Încremeneşte pe loc dacă nu te-a zărit încă. Țipetele, zarva s-ar putea să 
atragă un animal de pradă. 

Când un animal se repede la tine, ar putea fi din cauză că îi blochezi drumul de scăpare. Dă-te 
o parte! Unele animale (de exemplu rinocerul) au vederea slabă sau atacă numai în linie dreaptă. Când 
te urmăreşte un animal, aleargă în zigzag (dacă nu ai curajul să stai nemişcat sau să te dai la o parte). 

Căţăratul în copac este ultimul mijloc de salvare pe care să-l alegi, pentru că ai putea fi blocat 
acolo multă vreme. Dacă poți, alege un copac fără ghimpi, altfel s-ar putea să te zgârii şi să stai acolo, 
sus, multă vreme, încolţit într-o situaţie foarte dureroasă. 

Curăţă bine orice muşcătură - animalele şi reptilele au mulți microbi în gură. Neglijată, rana se 
poate infecta ori produce tetanus sau turbare. 

Învaţă-te să verifici regulat hainele, rufăria, aşternutul şi echipamentul ca să descoperi 
eventuale reptile sau insecte. Dacă te trezeşti cu una în sacul de dormit sau pe aşternut: păstreză calmul, 
mişcă-te încet, liniştit şi arunc-o. 

Câinii - ciobăneşti, de pază sau vagabonzi - sunt periculoşi. Pe jumătate înfometați sau 
sălbatici, muşcătura lor poate avea urmări mortale, mai ales dacă sunt turbaţi. Semnele turbării sunt: 
ochi lucioşi, spume la bot, mers clătinat. Dacă te atacă unul sau mai mulți câini, aruncă pietre ca să-i ţii 
la distanță. Alte metode recomandate: apleacă-te şi stai în 4 labe, vorbeşte-le pentru a-i potoli (de 
exemplu prin răcnete ca ale ciobanilor). Câinele nu vede bine la distanţă mare (peste 30 m), dar are 
mirosul foarte dezvoltat. 

Poţi alunga câinii folosind pocnitori, dar există şi dispozitive cu ultrasunete, alimentate de la 
baterii, cu efect similar. 

În cazul în care te atacă un singur dulău mare, poţi încerca următoarele manevre de apărare şi 
salvare: 

- Loveşte-l peste nas tare şi iute; 

- Rupe-i gâtul: dă-i să-ţi apuce şi să muşte un antebraţ (preferabil înfăşurat într-o haină). Când 
îl apucă, îndeasă-i-l spre fundul botului. Loveşte imediat ceafa câinelui cu cealaltă mână (cu palma în 
Jos) şi împinge cu o mişcare bruscă şi hotărâtă antebraţul muşcat, ca să-i dai capul pe spate şi să-i rupi 
gâtul. Nu uita: fără milă! 

Nu încerca niciodată să-l apuci de picioare. 

Lupii - nu sunt câini, ci doar înrudiți cu aceştia. Părțile lor slabe: nasul şi coastele dinspre 
burtă, pe părţile laterale. Lupii se orientează spre membrele victimei, le muşcă şi smulg. De obicei 
atacă în haită, vânează victime slabe. Se sperie de foc, de lumină. 

Ce poți face dacă te atacă un singur lup: 

1) Loveşte-l peste nas; 

2) Dă-i să-ţi apuce un braţ şi împinge-l spre fundul botului; 

3) Cuprinde-i corpul cu picioarele, încrucişează-le la spatele lui şi doboară-l la pământ (tu ai 
70-80 kg, el doar 40-50); 

4) Strânge-l cât poţi de tare cu genunchii peste coastele inferioare (fig. 4.9.) - ceea ce îl va 
face să se retragă instinctiv - apoi încearcă să-i rupi gâtul aşa cum am arătat mai înainte pentru câine 
(deşi gâtul lupului se rupe mai greu). 

Coloana vertebrală seamănă la cele două animale, dar lupul are în plus un guler protector de 
blană iar vertebrele gâtului sunt mult mai zdravăn încastrate în muşchii cefei. 

Taurii - sunt total imprevizibili. Fii atent la orice taur adult liber. Principala cauză a 
accidentelor şi deceselor o constituie neglijenţa, familiaritatea şi disprețul manifestat de victimă. 

Dacă eşti obligat să străbaţi un câmp împrejmuit pe care e un taur, mergi pe la margine. Mai 
bine ocoleşte prin afara gardului. S-au văzut tauri care o bucată de timp n-au băgat în seamă intrusul, 
pentru ca deodată să atace. Ei pot alerga în linie dreaptă şi coti mai repede decât orice om. 

Câteva metode ca să scapi: 

- Aruncă în calea taurului un obiect ținut mai întâi în mână (haină, pălărie). Sunt mari şanse ca 
taurul să se oprească să-l cerceteze cu coarnele, înainte de a reîncepe urmărirea. Obţii astfel un răgaz, 
în cursul căruia continui să fugi, scoțând totodată încă o haină, pe care o arunci când taurul se apropie 
ş.a.m.d. (fig. 4.10). Ţăranii care cunosc metoda intră pe câmpul taurului înarmaţi cu un sac. 

- Taurii au tendinţa să atace orice culoare deschisă, evidentă - nu neapărat roşie. Acoperă deci 
cât mai bine orice culoare de acest fel (inclusiv pielea). 

- Taurilor nu le place să intre în apă - deci o altă cale de scăpare este să sari într-un râu, lac sau 
canal. 

4.9. Lupta cu un lup 


4.10. Cum scapi de un taur 

- Dacă te surprinde împreună cu familia (situaţie posibilă numai când eşti iresponsabil), stai pe 
loc şi atrage taurul spre tine agitând o haină - în timp ce femeile şi copii fug în direcții diferite. Chiar şi 
în acest caz, nu e sigur ce va face taurul şi după cine va alerga. 

Dacă taurul te ajunge şi te trânteşte la pământ, singurul mod în care-l poţi domoli este să te 
agăţi cu toată hotărârea de inelul din nas (dacă are aşa ceva). 

- Altă metodă de salvare care a avut succes: prefă-te că eşti mort - asta dacă ai scăpat de 

împunsul cu coarnele, călcatul cu copitele sau cu genunchii. 
Urşii - constituie un pericol în orice parte a lumii. Ursul poate uşor să omoare un om. N-are 
nici vederea, nici auzul prea bune, dar miroase foarte bine - de exemplu, hrana, până la 1,5 km. 
distanță. 
Nu te apropia de urşii „blânzi" şi nu-i încuraja să se apropie - oferindu-le de mâncare, sau ca 
să-i fotografiezi alături de familie etc. Respectă anunţurile din locuri precum parcuri şi grădini 
zoologice. 
Ursul alb, polar sau ursul grizzly, nordamerican (specii carnivore) care dau târcoale taberei 
improvizate sunt foarte curioşi, insistenţi - şi foarte periculoşi. Un astfel de urs trebuie împuşcat - dar 
atenție, e dificil şi periculos de omorât. Ţinteşte gâtul, inima, beregata, imediat lângă umăr. Un vânător 
singur este foarte expus represaliilor crâncene ale ursului rănit. 

Ursul brun, carpatin (omnivor) nu atacă omul ziua decât provocat sau rănit, spre deosebire de 
noapte, sau de ursoaica cu pui - periculoasă oricând. Urşii se vor apropia însă de tabără pentru a căuta 
hrană (mai ales cei obişnuiţi să-şi caute hrana în gunoaiele menajere). 

Dacă dai nas în nas cu un urs, păstrează-ți calmul şi retrage-te încet, cu faţa spre el. Dă din 
mâini. Vorbeşte-i calm. NU-i întoarce spatele, NU fugi (el aleargă mai repede). În cazul (foarte rar) că 
devine agresiv - încearcă să lupţi cu el. Sau, dacă te trânteşte la sol, încearcă să faci pe mortul, 
răsucindu-te pe burtă şi încrucişând mâinile la ceafă- pentru a feri fața, gâtul, pieptul, abdomenul de 
muşcături. Dacă te răsuceşte cu faţa în sus, continuă răsucirea şi revino cu faţa în jos. Câteva lovituri 
peste nas s-ar putea să-l alunge. Sau stropeşte-l în ochi cu un spray cu pulbere de piper. Sau aruncă-i o 
haină, rucsacul, ca să-l opreşti (vezi mai înainte: Taurii), şi cațără-te într-un copac - la cel puţin 6-8 m 
înălțime. 

Dar încearcă să NU te apropii de el - goneşte-l făcând zgomot: ţipă, loveşte două vase sau 
obiecte metalice. Să vadă că nu eşti un alt urs. Dacă refuză să plece sau devine agresiv - mută-ţi tabăra. 

Într-o zonă cu urşi, încearcă să ţii orice miros de mâncare cât mai departe de tine, de cort sau 
de adăpost (vezi # 4.7.). Pregăteşte şi consumă hrana la cel puţin 50 m de cort. Nu găti folosind 
condimente aromatice. Găteşte şi mănâncă în alte haine decât cele cu care dormi. 

NU lăsa alimentele la îndemâna ursului: pe jos, în cort; el miroase şi va găsi orice aliment pe 
care-l ascunzi: dulciuri etc. Agaţă-le de crengile înalte ale unui copac (la o înălţime mai mare decât 
poate ajunge un om) - dar ai grijă să nu fie prea vizibile: foloseşte sfori şi pungi de culoare închisă. 

În tabără păstrează curăţenia: arde orice resturi de mâncare. Nu arunca resturile în latrină: 
ursul le va mirosi şi le va găsi, iar cu această ocazie va distruge şi latrina. 

Dacă pleci din tabără, lasă cortul larg deschis: ursul e curios şi va inspecta cortul; dacă nu are 
pe unde să intre - îşi va face singur o uşă. 

Urşii înoată bine şi pot apărea chiar pe o insulă aparent izolată, pustie. 

Când în tabără sau chiar în cort apare un urs, mai înainte de a te supăra pe el, priveşte înjur şi 
întreabă-te: nu cumva EU am fost neglijent şi în felul acesta l-am invitat să vină? 

Tigrii - pot tot atât de bine să fugă sau să te atace, la fel şi alte feline mari întâlnite din 
întâmplare. Faţă în față cu tigri, leoparzi sau lei, oameni neînarmaţi au scăpat folosind tot felul de 
metode. lată câteva: stai nemişcat ca o stană de piatră; fixează-l cu o privire dominatoare; ţipă şi 
răcneşte cât de tare poți; declanşează blițul (aparatului fotografic); desfă haina şi agită brațele (pari mai 
mare). 





Şerpii - deşi există 2000 de specii, majoritatea (90%) nu sunt veninoşi. Dar în Africa, în junglă 
găseşti peste tot cel puţin o specie veninoasă. 

Sunt şanse mari să nu mori de la o muşcătură de şarpe. Chiar şi cei veninoşi nu sunt eficienţi, 
adică adesea muşcă fără a injecta venin. Şerpii de obicei nu atacă, ci evită oamenii. Majoritatea 
muşcăturilor de şarpe sunt provocate de surprinderea reptilei care se apără, nu atacă. Şerpii nu trebuie 
surprinşi prea de aproape. Într-o zonă unde pot fi şerpi, fă mult zgomot. 

Pericolul este mai mult pentru cei desculți. Poartă cizme. Întăreşte şi îngroaşă încălțămintea 
uşoară înfăşurând piciorul cu straturi de pânză, legate pe deasupra cu o sfoară (nu prea strânsă). 
Loveşte cu un băț înainte de a călca pe posibilele culcuşuri de şarpe: buşteni, bolovani, stânci, tufişuri. 
Şerpii sunt animale de noapte, aşa că pe întuneric luminează drumul cu o torță sau lanternă şi ajută-te 
cu un băț gros. Nu dormi pe pământ. Ai grijă pe ce pui mână goală. 


Nu te lua de șerpii mari. Pe unul mijlociu sau mic îl poţi prinde de sub cap cu un băț având o 
furcă la capăt. Ca să-l omori, loveşte-l în țeastă cu alt băț sau ciomag. Şarpele aflat în copac poate fi 
lovit cu ciomagul ca să cadă pe sol - unde poate fi omorât. 

Nu te apropia de un şarpe până nu eşti sigur că e mort! Pentru siguranță mai dă-i una în cap. 
Unii mimează excelent că ar fi morți! 

Dacă ai fost muşcat şi tu sau tovarășii tăi reuşiţi să vă păstraţi prezenţa de spirit în agitația care 
se naşte după accident, încearcă să omori şarpele - cu un bolovan, băț ori armă de foc. După ce te 
asiguri că e mort, apucă-l de coadă şi du-l să-l arăţi doctorului sau spitalului pentru ca acesta să poată 
stabili ce fel de venin acţionează asupra victimei. Tratamentul - vezi la # 19.7. 

Crocodilii - zac adeseori în apă nemişcaţi ca nişte buşteni, doar cu ochii deasupra apei. 

Ei constituie un mare pericol la traversarea prin vad, înot sau pe plută a oricărei ape, fie la râu, 
lac sau golf din zonele tropicale şi subtropicale. In astfel de cazuri consideră totdeauna că SUNT 
crocodili în apă. Nu face zgomot, nu bate ori împroşca apa, nu tipa. Ocoleşte pe departe astfel de locuri 
periculoase. 

Dacă te atacă, fugi REPEDE. Lovitura de coadă e foarte periculoasă - la fel ca şi colții. 
Crocodilii sunt foarte rapizi pe uscat, dar nu sunt agili. Dacă alergi în zig-zag poţi scăpa (relativ) uşor. 

Verifică cu mare atenţie zona înainte de a intra în apa adâncă. Nu te amăgi că crocodilii s-ar 
speria dacă arunci cu pietre în ei. 

Dacă totuşi unul s-a apropiat prea mult, încearcă să-l loveşti tare cu pumnii şi picioarele peste 
bot sau ochi. Dacă te-a apucat, ține-i strâns fălcile - ca să nu poată rupe sau muşca din nou. 

Crocodilii mai mici pot fi prinşi cu o capcană - lângă apă. Sau cu o momeală (carne) în care ai 
ascuns un băț ascuţit la cele două capete - astfel ca să i se proptească între fălci, în gât. Omoară captura 
cu o lovitură zdravănă între ochi. 

Rechinii: aud în apă până la 1,5 km; simt vibraţiile produse de un peşte rănit sau de un înotător 
până la 90 nr, văd până la 25 de m. 

Stai liniştit pe plută sau în barcă. Vâsleşte ca să te îndepărtezi de sângele, voma, resturile de 
peşte sau excrementele care plutesc pe apă. Nu pescui lângă rechini. Dacă poţi, îmbracă haine de 
culoare închisă şi acoperă pielea, membrele goale, căci îi atrage albul mişcător. 

Nu sări dintr-o barcă mică în apă dacă n-ai verificat bine împrejurimile şi sub barcă. Nu te 
depărta de barcă. Nu lăsa să-ţi atârne mâini sau picioare din barcă în apă. Rechinii atacă fără nici un 
avertisment. Dacă a apărut un rechin în apropierea bărcii sau plutei, fii gata căci urmează să ciocnească, 
să împingă barca sau să se frece de ea. Nu agita obiecte strălucitoare, căci asta îi irită şi mai mult. Stai 
liniştit. Dacă nu apare ceva care să semene a hrană, sunt mari şanse să se plictisească şi să plece. 

Dacă eşti pe o plută şi vă atacă un rechin: toată lumea se aşează spate în spate ca să poată 
observa de jur împrejurul plutei (dacă marea e agitată, legaţi-vă unul de altul); când apare rechinul, 
loviți-1; împungeți cu cuțitul, cu vâsla etc. (nu loviți lateral) în ochi, branhii sau bot. 

Dacă moare cineva, aruncaţi noaptea corpul în mare şi îndepărtaţi-vă repede de locul 
respectiv. Dacă cineva e rănit, trageți-l pe plută, opriţi sângerarea şi tratați-l de şoc. Împuşcăturile pot 
să-i sperie. Dacă ai, foloseşte substanţele speciale care, dizolvate în apă, îi îndepărtează. 

Rechinii atacă şi în apele cu adâncime foarte mică. Ei sunt atraşi de mişcările agitate, care 
împroaşcă apa. Aşa că în apele cu rechini, înoată cu mişcări liniştite şi regulate. De asemenea, ţine-te 
departe de bancurile mari de peşti şi peştişori -căci ele constituie o altă atracţie a rechinilor. 

Supraviețuitorii fără plută, sau barcă, aflaţi în apă şi confruntaţi cu peşti periculoși ca: rechini, 
peşti sabie, baracude, trebuie să formeze un cerc, stând cu faţa spre exteriorul cercului şi să bată apa cu 
mişcări puternice şi regulate. Dar dacă descoperiţi o aripioară triunghiulară deasupra apei şi rechinul 
încă nu v-a observat - nu mai mişcaţi, faceți pluta. 

Când te atacă un rechin singur, dacă ştii să înoţi poţi încerca să scapi cu manevrele următoare: 

a) Stai cu faţa la rechin şi înoată pe o parte; nu te întoarce ca să te depărtezi de el; 

b) Când rechinul se apropie, înoată brusc spre el; 

c) Când eşti aproape încearcă să-l loveşti peste tot cu pumnul, piciorul, împinge-l; 

d) Țipă sub apă; 

e) Plesneşte suprafața apei cu palma; 

f) Dacă ai o armă, împunge-l în ochi sau branhii. 


4.8. INSECTELE 


În zonele nelocuite, pericolul cel mai mare, şi real pentru supraviețuitori îl constituie 
molipsirea cu vreo boală transmisă de insecte (cum ar fi malaria sau frigurile galbene - luate de la 
țânțari). 

Pentru a te feri de roiurile de muşte, țânțari, alte insecte: 


a) Acoperă-ţi tot corpul cu haine.etc, indiferent de eforturile necesare sau chinurile îndurate. 
Protejează în orice alt fel zonele care nu pot fi îmbrăcate: 

a) Mânjeşte-ţi cu noroi faţa, extremităţile şi partea de sus a corpului etc; 

b) încropeşte o pălărie cu boruri largi; 

c) Improvizează o apărătoare sau o glugă în jurul capului, dintr-o cămaşă, vestă sau maiou 
purtat împrejurul şi deasupra capului, cu poalele băgate sub gulerul hainei - mai ales în zori şi la amurg. 
Sau mai bine ia o bucată de pânză lată de vreo 50 cm şi lungă cât să-ţi înfăşori capul; despic-o în fâşii 
verticale care să atârne de o margine sau de o bandă, astfel încât să-ţi protejeze fața, ceafa, gâtul. 
Atenţie: ţânţarii sunt atraşi de două ori mai mult de culoarea albastră decât de alte culori; 

d) Dacă poţi, îmbracă două rânduri de haine. Bagă crăcii pantalonului în ciorapi, cizme sau 
jambiere făcute dintr-o bucată de pânză înfăşurată în spirală urcătoare, de la glezne spre genunchi 
(moletiere). Leagă capetele Cracilor de labe, în interiorul încălțămintei, cu şireturi, sfoară, coarde de 
viţă. Bagă manşetele cămăşii sub mănuşi (eventual improvizează mănuşi din şosete); 

e) Nu te dezbrăca niciodată înainte de culcare. Noaptea acoperă-te complet, inclusiv mâinile. 
Improvizează o plasă de țânțari în jurul patului - din orice fel de țesătură. Amenajează pentru durata 
somnului un mic acoperiş deasupra părții superioare a corpului, din pânză sau frunze, susținute de un 
băț; 

f) S-ar putea ca insectele să te ocolească dacă te ungi pe faţă şi pe mâini cu ulei, unsoare sau 
noroi. Fumul alungă insectele. 

8) Foloseşte mijloacele disponibile din trusa de prim ajutor: unsoare contra muşcăturilor de 
insecte, frecție contra ţânţarilor, pastile contra malariei. Există şi dispozitive cu ultrasunete contra 
ţânţarilor etc, alimentate de la baterie sau de la soare. 

Ziua, la drum este foarte important să-ţi acoperi bine picioarele şi extremităţile, înfăşoară o 
pânză sau coajă de copac în jurul picioarelor şi leag-o bine, ca să te apere de lipitori, miriapode, alte 
insecte. 

Evită contactul cu omizile păroase: dacă ajung pe pielea ta, îndepărtează-le prin ştergere în 
sensul lor de înaintare; dacă ştergi în sens invers - rămân înfipte în piele resturi iritante de fire care îţi 
produc mâncărime, chiar infecție. 

Fereşte-te de insectele care dau buzna: agaţă hainele şi încălțămintea deasupra solului, astfel 
ca scorpionii, şerpii, păianjenii să nu se strecoare în ele. Fii atent când îţi bagi mâna într-un buzunar. 
Atenţie la trezire: miriapozii se ascund şi caută căldura în zonele genitale ale corpului. Apără-ţi 
subțiorile şi pubisul împotriva insectelor înțepătoare atrase de sudoare. 

Este foarte important să alegi un loc bun, potrivit pentru tabără. Oricând ai posibilitatea, alege 
un loc înălţat şi bătut de vânturi. Nu te apropia de: 

- Mlaştini, bălți, mocirle; 

- Terenuri joase, umede, accidentate; 

- Locuri adăpostite. 

Pentru a împiedica intrarea insectelor în adăpost, în colibă - etanşează-le cât mai bine cu 
materialele pe care le găseşti, de exemplu, cu pânza paraşutei sau cu haine. Fumul de ţigară alungă 
insectele dinăuntru, dar fumul unui foc este şi mai bun. Aprinde afară un foc puternic şi pune peste el 
frunziş, ferigi sau muşchi până ce fumegă zdravăn. la o bucată din acest amestec fumigen şi du-l în 
fundul colibei. Apoi fă vânt cu o haină sau o frunză mare pentru a scoate afară pe uşă fumul şi 
insectele. 

Albinele, viespile, tăunii: dacă ai deranjat un cuib sau roi de albine ori viespe (amplasat de 
obicei în copaci, la înălțimea de 3-10 m) şi eşti în apropiere, stai câteva minute nemişcat, apoi 
îndepărtează-te cu mişcări lente (viespile atacă ţintele mobile). 

Dacă te atacă - fugi (preferabil prin tufăriş)! 

Nu arunca nici un bagaj - căci n-o să mai vrei să te întorci după el. 

Insectele atacă orice bucată de piele descoperită. Ele caută sarea şi se vor repezi asupra 
oricărei zone de piele cu sudoare. Apară-ţi subțiorile şi zona dintre picioare de înțepăturile dureroase. 
Ochii pot fi apăraţi cu ochelari (de ski, de motocicletă). 

Adăposteşte-te cât mai repede într-o casă, un cort, orice adăpost închis. Nu intra într-o apă, 
căci aceste insecte sunt pricepute: stau şi aşteaptă să scoţi capul afară! 

Furnicile: evită muşuroaiele şi potecile furnicilor. Fii atent când te caţeri pe copacii tropicali, 
căci furnicile care muşcă trăiesc la diverse înălțimi: la nivelul solului şi mai sus. Uită-te unde stai şi 
unde te culci. Nu arunca resturile de mâncare aiurea, îngroapă-le. Dacă ai de-a face cu invazia sau 
marşul unei armate de furnici, mută-ţi tot bagajul (dar fă-o din timp!) în afara drumului lor, care e o 
linie dreaptă. 

Insectele parazite: dezbracă-te adesea şi controlează-te - mai ales când mergi prin zone 
ierboase. Examinaţi-vă unul pe celălalt. Poţi găsi căpuşe, lipitori, gândaci ş.a.m.d. 


* Căpuşele pot fi îndepărtate prin periere, bobâmace, lovituri uşoare cu degetele. Dar dacă au 
capul înfipt sub piele, nu trage de corp căci se rupe, iar capul rămas produce infecție. Mai întâi fă-le să 
dea drumul la fălci prin aplicarea de tinctură de iod sau spirt medicinal, ori prin încălzire cu o țigară 
aprinsă, apoi ia-le şi extermină-le. Căpuşele transmit diverse boli, dintre care mai grave sunt: borelioza 
(eritem, înroşirea pielii pe o suprafață mare în jurul muşcăturii; nu există tratament) şi meningo- 
encefalita de primăvară (există un vaccin preventiv). 

* Păduchii se îngroapă sub unghiile de la picioare sau sub piele, pentru a-şi depune ouăle. Ei 
pot fi îndepărtați cu un vârf de cuţit sterilizat (prin încălzire în flacără), ac sterilizat, sulă sterilizată. 
După care aplici tinctură de iod sau rivanol. 

* Strechea e un fel de muscă, care depune ouă sub pielea omului. Din ouă apar larve cu capul 
mai mare decât coada, care mănâncă din carnea ta înaintând spre interiorul corpului. La extragerea 
larvei fii atent să nu i se rupă capul şi să rămână sub piele - căci apar infecţii grave. 

Scoate larvele cu un ac şi dezinfectează locul înainte de a se infecta. 

În afară de paraziţii deja menţionaţi, la tropice există încă multe alte specii de insecte care de 
care mai agresive şi mai periculoase: se îngroapă în piele, ciupesc, transmit boli. 

Lipitorile pătrund prin orice haină. Muşcătura lor e scârboasă, dar nu doare. Ele se desprind 
singure după ce se satură de sânge. Nu trage de ele dacă sunt deja înfipte în piele - s-ar putea să li se 
rupă fălcile sau cleştii şi să rămână în piele, producând o infecție. Dar le poți îndepărta presărând pe ele 
sare sau alcool ori apropiind de ele o țigară aprinsă, un tăciune aprins, o flacără, sau lovindu-le cu 
bobârnace. 

Păianjenii trebuie evitați: nu scotoci, nu căuta, nu pipăi cu mâna pe sub bolovani, stânci, 
buşteni sau în găuri. Dar păianjenii pot trăi în multe alte locuri: de exemplu, într-un container cu 
banane din import. De obicei muşcătura de păianjen nu omoară, dar produce dureri. Cei păroşi produc 
o iritație puternică a pielii. 

Specia Văduva Neagră, având ca semn distinctiv o clepsidră roşietică desenată pe burtă, este 
cea mai periculoasă, chiar mortală, datorită muşcăturii sau numai înțepăturii cu o otravă care atacă 
sistemul nervos. O altă specie, poate mai vestită - tarantula - este relativ inofensivă dacă o comparăm 
cu Văduva". 

Scorpionii: stau în locuri întunecate. Glandele otrăvitoare sunt în coadă şi în labele mari cu 
cleşti. Otrava lor atacă sistemul nervos, produce vomă şi poate omori un om - mai ales un copil. 
Scorpionii mici au o otravă mai puternică decât cei mari. Dacă torni câteva picături de lichior pe un 
scorpion, devine agitat şi se auto-înțeapă mortal. 

Fii precaut. Nu-i deranja, nu-i atinge cu mâna goală când lucrezi printre buşteni, bolovani sau 
prin nisip. Înainte de a te încălța şi îmbrăca - scutură încălțămintea, ciorapii, hainele. Verifică aşternutul 
înainte de culcare. 

Miriapodele: sunt animale de noapte. Într-un loc cu climă caldă, verifică hainele şi aşternutul 
înainte de a le folosi. Dacă noaptea simţi că se târăşte vreunul pe tine - lasă-l să treacă. Nu încerca să-l 
arunci. Înţepătura lui este foarte dureroasă. 

Primul ajutor pentru muşcături, înțepături - vezi la # 19. 


5. SETEA 





5.1. Ce să NU bei 

5.2. Cum alungi setea? 

Înşeal-o: suge ceva, Nu te agita, Adaptează îmbrăcămintea, Nu te încinge, Stai la umbră, Nu mânca 

5.3. Cum gospodăreşti apa? Rezerva existentă, Rezerve noi 

5.4. Cum faci rost de apă? 

Ploaia, Roua, Zăpada, Gheaţa, Apa de la suprafaţa solului, Noroiul, Plantele, Apa subterană, Alambicul improvizat, 
Cazanul solar, Trusa de desalinizare 

5.5. Curăţă apa 


Apa e vitală pentru buna funcționare a minţii şi a corpului - iar de funcționarea ambelor 
depinde viaţa ta. 

O persoană adultă poate trăi 3 săptămâni fără hrană, dar numai 3-5 zile fără apă. 57% din 
corpul omenesc este apă şi pentru buna lui funcţionare această cantitate trebuie să rămână constantă. 
Inevitabil însă, datorită organelor, funcţionării şi metabolismului, corpul pierde zilnic 1,5-2 1 de apă 
prin urină, excremente, transpiraţie şi respiraţie. Un om poate suporta aceasta pierdere cam 3-4 zile, 
însă randamentul îi scade mult. După aceea urmează moartea. 

În mod obiectiv, ştiinţific, ca să poată funcţiona eficient, orice om are nevoie zilnic de 2-3 1 de 
apă pe vreme rece şi cam de 4-5 1 pe vreme călduroasă. De la această necesitate vitală nu se poate face 
rabat, nu încape nici o tocmeală. Dar, dacă pe vreme călduroasă nevoia de apă este evidentă, pe timp de 


frig setea se ascunde: s-ar putea să-i simţi ghearele când e prea târziu. 

Pierderea prin respiraţie şi transpiraţie creşte direct proporțional cu intensitatea efortului şi cu 
temperatura ambiantă. Voma şi diareea măresc şi ele pierderile. Toate pierderile trebuie înlocuite fie cu 
apa băută, fie cu apa conținută în hrană. 

Cum poți reduce pierderile şi reține apa în corp: 

- Nu te epuiza. Odihneşte-te. Nu fuma. 

- Evită încălzirea. Stai la umbră. Dacă nu găseşti un paravan sau un acoperiş, improvizează tu 
unul. 

- Nu sta pe solul fierbinte sau pe suprafeţe încălzite. 

- Controlează şi raționează transpiraţia - NU apa. 

- Nu mânca, sau mănâncă puţin (digestia consumă apa din corp). Mai ales grăsimile se digeră 
greu, au nevoie de multă apă. 

- încearcă să bei mai ales seara. 

- Nu vorbi. Respiră pe nas, nu pe gură. Se zice: a respira pe gură este ca şi cum ai băga 
mâncarea în nas. 

Când ai apă destulă, bea mai multă decât simţi nevoia; când n-ai, micşorează transpirația (redu 
activitatea din timpul zilei şi lucrează sau călătoreşte noaptea) - dar nu raţionaliza apa. 

Fă rost de apă proaspătă înainte de terminarea proviziilor. Păstrează şi economiseşte rezervele, 
dar caută de la început o sursă de apă. NU aştepta! 


5.1. CE SĂ NU BEI 


Omul lipsit de apă face orice ca să bea. Înnebunit de sete, el poate ajunge să înghită chiar 
benzină, lichid antigel din radiatorul maşinii sau apă de mare. Chiar dacă ai la îndemână lichide ce par 
bune de băut, stăpâneşte-te şi nu te repezi să bei orice! 

Reguli de bază: 

- Nu bea apa cu miros sau gust rău; cea în care sunt cadavre, sau din apropierea lor; cea 
acoperită cu o pojghiță uleioasă sau lăptoasă. 

- Pe cât posibil nu bea decât apă fiartă, dezinfectată, filtrată. 

- Nu bea cu înghiţituri mari. După o lipsă mai îndelungată de apă, la început bea câte puţin. 

NU bea apă de mare - deşi ispita va creşte şi tot creşte. Oricâte sfaturi sau informaţii ar fi 
primit, naufragiatul chinuit de sete începe să gândească tot felul de năzbâtii: poate că el este altfel decât 
ceilalți oameni, poate nu va păţi nimic dacă bea apă sărată. Doar şi alţii au băut tot felul de lichide - şi 
au supravieţuit. Şi la urma urmelor, fie ce-o fi ... şi bea (poate chiar accidental). 

La început i se pare că a câştigat. Saramura îl răcoreşte, îl înviorează, îl alină şi uşurarea pare 
că durează un timp, până ce 1 se face din nou sete - şi bea din nou. Şi din nou. 

Setea de dinainte de a bea, oricât era de mare, creşte acum la dimensiuni de neînchipuit. Şi 
nechibzuitul - acum rău bolnav, cu pulsul accelerat, limba umflată, pielea albastră, ochii holbaţi, surd, 
inconştient - va muri delirând. 

Apa de mare poate fi folosită, însă numai la: răcorirea corpului încins; comprese răcoritoare 
pentru ochii orbiţi de soare, clătirea huselor, recipienţilor, vaselor cu o crustă de sare pe ele, când se 
anunţă o ploaie şi vrei să aduni apă cu cât mai puţină sare în ea. 

Dar să nu bei niciodată apă din mare! 

Urină - conţine prea multe săruri. Îţi măreşte setea. Foloseşte-o la îmbibarea unei cârpe cu care 
să te ştergi pe corp pentru a te răcori pe vreme călduroasă. Sau ca să-ți încălzeşti pielea îngheţată de 
ger. 

Alcool - nu bea niciodată, nici un fel de băuturi alcoolice. Ele extrag apa din organele vitale 
pentru a se digera. În plus, oricât de puţin alcool poate provoca şi acţiuni nechibzuite sau periculoase în 
situaţiile critice de supravieţuire. Alcoolul reduce capacitatea de efort, te face să percepi greşit distanța, 
înălțimea, adâncimea ş.a.m.d. 

Apa din acumulatorii cu plumb conţine acid sau plumb, ambele otrăvitoare. Suc de peşte: 
multe lichide extrase în acest fel sunt periculoase. 

Apa din topirea zăpezilor - şuvoiul de apă topită din zăpada sau gheaţa de pe munte, care se 
scurge la vale, conţine impurități rezultate din sfărmarea şi măcinarea pietrelor. Dar nu renunța, mai 
caută, în aceleaşi zone se găsesc de obicei izvoare, pâraie sau ochiuri cu apă curată. 

Sucuri extrase din plante sau animale: dacă sunt lăptoase, sărate, cu gust de săpun - NU se 
beau; excepţiile (de exemplu laptele nucii de cocos) sunt enumerate la #16. 


5.2. CUM ALUNGI SETEA? 


Înşeal-o: suge ceva. Încearcă şi o să vezi că merge. Dacă ţi-e frică să nu înghiţi obiectul pe 
care-l sugi (pentru că ar fi prea tare ori prea mare), alege ceva mic, moale şi care nu absoarbe lichid. O 
nucă, o pietricică, o frunză sau gumă de mestecat. Foarte potrivită ar fi o prună. Sau o bucată de ceapă. 

Nu se recomandă să sugi zăpadă sau gheaţă (îţi măreşte setea şi îngheață stomacul). Dacă 
totuşi eşti silit s-o faci, atunci ține apa topită în gură până se dezmorțeşte şi se încălzeşte; întârzie 
înghiţitura. Ar fi mai bine să înghiți şi puțină mâncare împreună cu apă proaspăt dezgheţată, ca să 
protejezi stomacul. Şi țigările ajută - dar pe de altă parte usucă gura mai rău decât celelalte soluţii. 

Nu te agita: când n-ai apă destulă, scopul principal este să transpiri cât mai puțin. Indiferent 
ce faci, gândeşte-te mereu cum să păstrezi apa în corp. Apa pierdută prin transpiraţie trebuie înlocuită, 
şi dacă n-o ai... 

Pe timp călduros, mişcă-te încet, ca într-un film dat cu încetinitorul. Nu te agita, nu te speria, 
nu fugi. Dacă pe vreme caniculară eşti foarte activ, nevoia de apă creşte în ritm ametitor. 

Pe vreme rece eşti nevoit să munceşti mult: la construirea unui adăpost, la adunatul lemnelor, 
la adusul gheții şi zăpezii de topit pentru apă - dar chiar şi atunci încearcă să transpiri cât mai puţin 
(vezi şi 47). 

Odihneşte-te cât mai des. Dormi oricând poți. În cazul unui grup de supraviețuitori, organizaţi 
lucrul prin rotaţie, în schimburi, astfel ca unii să se odihnească în timp ce un număr minim de persoane 
îşi îndeplinesc norma. 

Adaptează îmbrăcămintea: pe vreme caniculară trebuie acoperit corpul, pentru a controla 
astfel evaporarea transpiraţiei. În loc să scoţi haine - mai pune pe tine. Încheie-ţi nasturii la guler, la 
manşete, la haină. Acoperă-ţi picioarele şi capul (vezi la #10). Nu risipi apa din corp. Păstrează 
umezeala, ţinând-o în corp sau măcar pe piele. 

În bătaia soarelui poartă haine albe, deschise la culoare, de exemplu o cămaşă albă peste o 
haină neagră. Poate că nu va fi comod, dar în felul acesta razele soarelui se reflectă şi nu mai evaporă 
sudoarea. Ai putea să te răcoreşti şi să te simți bine doar dacă reuşeşti să pierzi repede transpiraţia, de 
exemplu dezbrăcându-te. Dar, când e cald şi nu ai şi nu găseşti apă, o astfel de plăcere ar fi un lux prea 
mare. 

Pe vreme friguroasă sudoarea te poate îngheţa. În acest caz micşorează gradul de transpiraţie 
prin slăbirea hainelor strânse, dezbrăcarea gradată — la începerea mersului sau lucrului, respectiv prin 
îmbrăcarea, încheierea, strângerea lor la loc - când te opreşti (vezi la 47). 

Nu te încinge: pe vreme călduroasă răcoreşte-te umezind fața, gâtul, mâinile cu o cârpă udată 
în apa de mare, urină sau alcool. Pe o plută, într-o barcă de salvare, dacă soarele dogoreşte, stropeşte-ţi 
hainele cu apă de mare, fără a exagera. Nu sări în mare (pericol de rechini; s-ar putea să nu te mai poți 
urca în barcă din cauză că eşti prea slăbit sau obosit). 

Stai la umbră: dacă este cald şi stai în bătaia soarelui, ai nevoie de o cantitate de două ori mai 
mare de apă decât la umbră. Deci, foloseşte orice umbră găseşti - lângă un automobil, un copac, o 
stâncă, o dună de nisip. Şederea la umbră rezolvă şi problema conservării sudorii şi potolirea acceselor 
de sete care se accentuează în timpul marşului. Dacă nu găseşti un adăpost, improvizează unul din orice 
ai la tine: pânză, haine, echipament, folosind pentru construcție fie principiul rezemării (obţii un 
paravan), fie al cortului (acoperiş). 

Pe vreme caldă orice adăpost trebuie să aibă găuri sau deschideri prin care să poată circula 
aerul. De asemenea, nu te culca direct pe sol, ci aşează-te pe ceva ridicat - temperatura e cu câteva 
grade mai scăzută la 30 cm. deasupra nisipului cald, solului sau stâncii. Izolează-te de sol cu orice 
material găseşti. Şi sub Suprafaţa solului este mai răcoare. 

Activitatea, mişcarea principală trebuie făcută la umbră, noaptea - de exemplu: marşul, 
munca. Dacă eşti silit să te deplasezi, noaptea poţi să parcurgi un număr dublu de kilometri față de 
timpul zilei, când soarele te frige, te doboară şi te înspăimântă. 

Nu mânca: 

a) Nimic - dacă raţia de apă este de doar 1 1/zi. 

b) Proteine (ouă, lapte, peşte, brânză) - dacă dispui de maxim 5 1 de apă/zi -căci digestia 
proteinelor necesită multă apă. 

Mănâncă fructe, dulciuri, biscuiţi, plante. 


5.3. CUM GOSPODĂREŞȘTI APA? 


Consumul rațional al apei înseamnă să bei câte puţin, în mod sistematic, la intervale regulate, 
fără să aştepţi apariţia senzației de sete. 

Folosirea rațională a apei presupune şi un antrenament (pentru ca în timpul efortului să 
consumi o cantitate redusă de apă sau alte lichide), dar şi respectarea unor reguli, cum ar fi: după efort, 
apa poate fi consumată (în funcţie de nevoie) fără restricţii, este preferabil să bei băuturi calde, nu reci, 


în special pe timpul efortului sau imediat după aceea; în zonele unde apa lipseşte sau este greu de 
procurat, consumul ei trebuie să fie organizat. 

Rezerva existentă - bea oricând ţi-e sete. Cel mai bine este puțin şi des. Nu te prosti să împărți 
singura cană de apă disponibilă în 50 de porții de câte o linguriţă - cu gândul că ele îţi vor ajunge să 
trăieşti 50 de zile. Dacă n-ai apă deloc, la +10*C poţi rezista cel mult 5 zile. Cu 2 litri, rezişti 6 zile - 
dacă nu te mişti şi nu consumi energie. Când temperatura este de +50*C, în deşert poți trăi fără apă cel 
mult două zile. Chiar şi cu jumătate de litru de apă - tot numai două 

zile rezişti. Chiar şi cu unu sau doi litri - tot două zile. De-abia cu 5 litri poţi să mai rezişti încă 
o zi în această căldură îngrozitoare. 

Bea oricând ţi-e sete. Căci importantă este apa pe care o ai în tine. Nu-ţi fie teamă că bei prea 
mult. Oricine poate înghiți 2-3 litri de apă fără probleme. În condiţiile căldurii din deşert corpul elimină 
această cantitate în două ore numai prin sudoare. În plus, mai pierzi apa şi prin urină, excremente, 
vomă. 

Bea suficientă apă, mai ales pe vreme rece - chiar când nu simţi setea. Corpul are oricum 
nevoie de apă şi, la fel ca în situația temperaturilor ridicate, este dăunător să-l chinuieşti - când apa 
după care tânjeşte este disponibilă. Mai devreme sau mai târziu - ori completezi necesarul de apă din 
Corp, ori - adio viaţă. 

Dacă ideea că faci economie de apă îți măreşte optimismul, foarte bine, nu bea apă în prima zi 
(dacă însă eşti rănit- nu te abţine!). Dar apa trebuie raționalizată pentru ca fiecare membru al grupului 
de supraviețuitori să capete o porţie corectă. 

Când bei, nu uita să umezeşti buzele, gura şi gâtul înainte de a înghiți. După o perioadă cu apă 
puţină la dispoziţie, când apare apă mai multă (de exemplu o ploaie) nu face excese: bea încet şi câte 
puţin. Când eşti uscat de sete şi dai de apă - nu te repezi, controlează-te, bea o cană încet, cu înghițituri 
mici şi de-abia după câteva minute pe a doua ş.a.m.d. 

Înainte de a pleca la drum, mai bea odată - mult mai mult decât ai nevoie. În timpul marşului 
bea des şi câte puțin. Faptul că te-ai umplut cu apă de la început o să-ţi fie de mare folos mai târziu, 
dacă rămâi rară apă. 

Rezerve noi. Când rezervele de apă sunt completate de ploaie, dintr-un râu sau o oază, înainte 
de a pleca mai departe, bea mai mult decât ai nevoie. Umple bine corpul cu apă. 

Dacă umbli în deşert, ia provizii de apă cât mai mari posibile - chiar în dauna altor bagaje şi 
echipamente (vezi la #13). Transportă apa în vase închise. 


5.4. CUM FACI ROST DE APĂ? 


Drumeţul rătăcit poate lupta cu setea sugând o frunză verde (deşi această acțiune nu-l ajută 
fiziologic - vezi mai înainte) sau controlându-şi intensitatea transpiraţiei (aceasta îl ajută). Dar până la 
urmă - el trebuie să găsească apă. Şi după ce a găsit-o, trebuie s-o facă bună de băut. 

Apa poate fi procurată din: surse existente la suprafața pământului (râuri, pâraie, izvoare, 
heleştee, canaluri, bazine), surse subterane (ascunse sub un strat subțire de pământ, în zone umede, 
fântâni, peşteri, grote), alte surse (de exemplu sub nisipul din albia unor cursuri de apă în aparenţă 
secate, diferite gropi săpate pe loc, zăpadă şi gheaţă topite, rouă, plante, fructe, ploaie etc). 

Nu este admisibil ca cineva din grup să rămână pasiv, să aştepte. Toți trebuie să caute apă. 

Ploaia- fii atent la semnele de schimbarea vremii. Fii pregătit pentru căderea ploii: curăţă 
vasele murdare. Majoritatea materialelor pot fi impermeabilizate prin frecarea lor cu o lumânare, cu unt 
sau ceară. Pentru a dizolva coaja de sare depusă pe husele şi pânzele bărcii, clăteşte-le în mare. Chiar 
dacă pe ele mai rămâne ceva, va fi prea puţină ca să-ți facă rău. 

Ca să aduni apa de ploaie - întinde hainele. Aceeaşi treabă poţi s-o faci şi cu frunze mari de 
copaci. Foloseşte scorburile din copaci sau jgheaburile formate de stânci. Dacă e timp, sapă o groapă în 
pământ şi căptuşeşte-o cu o foaie de pânză, prelată sau plastic. Sau cu hârtie uleiată, frunze etc. 
Foloseşte orice poate să împiedice scurgerea apei spre solul care e la fel de însetat ca şi tine. 

Firul de apă de ploaie care se scurge pe trunchiul unui copac înclinat sau pe o ramură groasă 
poate fi dirijat şi captat cu ajutorul unui soi de fitil lung, realizat dintr-o bucată de țesătură (ruptă dintr- 
o haină) înnodată în jurul trunchiului sau ramurii, care să ajungă într-un vas (fig 5.1). Sau, construieşte 
un mic baraj care să conducă şuvoiul de apă apărut spre o adâncitură din stâncă. 

5.1. Culegerea apei de ploaie din copac 

Roua - poate să cadă în cantitate mare chiar în deşert, în locuri aride. Construieşte (din timp) 
capcane de rouă: suprafeţe strălucitoare cum ar fi dosul foliei termoizo-latoare (care se aşterne pe 
pământ pentru a dormi pe ea în excursie), sau capacul de la roata autoturismului, sau bucăţi din carcasa 
autoturismului, sau cutii de conserve. S-ar putea depune şi pe pietrele sau plantele din apropiere. 
Scoală-te devreme şi verifică. Scurge roua în vase. Adună, suge roua cu bureţi sau cârpe. 


Sapă o groapă pentru rouă - pe care o căptuşeşti cu o prelată, pânză sau plastic - şi pune în ea 
pietre, sau bolovani curăţaţi, scoşi din nisipul deşertului. Roua se poate aduna pe ele şi apoi se scurge 
pe fundul gropii. 

Zăpada - se topeşte neeconomicos, cu mult combustibil - şi se obține puţină apă. Iar necesarul 
este de 2-3 l/zi, de persoană! 

Zăpada poate fi topită şi în palmă - dar cu pericolul unor degeraturi. 

Ca să topeşti zăpada, nu umple vasul sau cutia de conserve de pe foc. Pune câte puţină, nu 
toată deodată. Ar fi şi mai bine dacă vasul ar avea de la început puţină apă pe fund. lar când termini de 
băut, lasă în vas puţină apă pentru următoarea topire. Îndeasă mereu zăpada în vas şi agită vasul în 
cursul topirii. 

Bucăţile de zăpadă pot fi topite şi la soare, aşezate pe o cârpă neagră întinsă pe o stâncă. După 
ce se îmbibă, stoarce cârpa într-un vas. Cel mai bine topeşti zăpada când găteşti: cu acelaşi foc rezolvi 
toate treburile. 

Zăpada de la adâncime este mai compactă şi se topeşte mai bine decât zăpada proaspătă, 
afânată de deasupra. 

Nu bea apa care provine din zăpada îmbibată cu apă de mare. 

Gheaţa - este o sursă bună de apă. Dacă însă mai ai şi altă sursă, nu irosi combustibilul ca să 
topeşti gheaţa. Trebuie făcută distincţia între gheaţa veche din mare şi cea nouă. Se va folosi numai cea 
veche, pentru că este mai puţin sărată. Topeşte puţin şi vezi ce gust are, cât de sărată este. Gheaţa veche 
e albastră, se sparge şi are colţuri boante. Cea nouă are culoare gri lăptos, iar spărtura este unghiulară, 
ascuţită. 

Gheaţa luată dintr-un aisberg este bună, dar nu este recomandabil să te apropii de el căci se 
poate răsturna, chiar dacă aparent este fixat într-un câmp, de o banchiză - deoarece gheaţa de sub apă se 
topeşte mai repede decât cea de deasupra. 

Apa din băltoacele de pe banchiză este de obicei bună de băut - dacă provine din gheață 
veche. Balta de lângă mal conţine apă sărată de la valuri, stropi, nu are apă bună de băut. Judecă 
situația, folosind bunul simţ. Şi gustă apa. 

Apa de la suprafaţa solului. Sursele de apă pot fi descoperite prin indicii cum ar fi: potecile 
oilor, caprelor, vitelor; direcţia de zbor a păsărilor în timpul serii; orăcăitul broaştelor; cărările făcute de 
animale sălbatice care, în general, duc spre apă; prezența unor porțiuni cu iarbă deasă de culoare verde 
închis; prezenţa stufului, a trestiei, a sălciei, a plopului etc, chiar la altitudine mai mare. 

Existenţa unor plante nu înseamnă automat că pe acolo este apă la suprafață. Mai caută şi alte 
semne. De exemplu - păsări agitându-se în deşert. Sau păsări rotindu-se deasupra a ceva. Sau drumurile 
bătătorite. Când întâlneşti una sau mai multe găuri în pământ, cercetează-le; acolo s-ar putea să fie un 
mic rezervor subteran. 

Caută o oază. De obicei oazele sunt legate prin drumuri bătute de caravane. 

Noroiul - îmbibă o pânză, o basma sau un burete în noroi, apoi stoarce-o. 

Plantele - adeseori conțin apă. Plantele din familia cactusului sunt utile şi merită să fie 
adunate, oricât de uscat şi pergamentos le-ar fi aspectul. Cu sau fără cuţit, taie-le vârful şi stoarce-le. 
Zdrobeşte-le, cu o piatră - poate se scurge un lichid sau o zeamă mai vâscoasă. Dacă însă este lăptoasă, 
nu o bea. 

Nu-ţi consuma energia scotocind prin tufişurile, sau pe lângă copacii din deşert ca să cauţi la 
suprafață rădăcinile ce conţin apă. Ele există (întinzându-se radial până la 15 m de tulpină), dar nu 
trebuie să fii sigur că le vei găsi. Oricum, solul trebuie cercetat la 1-2 m de copac. Dar nu consuma prea 
multă transpiraţie pentru această scormonire. 

Plantele din junglă pot conţine apă proaspătă. Încearcă-le pe toate. De exemplu, tulpina (ca o 
trestie groasă) de bambus verde conţine adeseori un lichid potabil; bambusul galben şi crăpat a adunat 
în interior apă de ploaie. Dacă auzi clipocind înăuntru, taie, sau dă o gaură deasupra fiecărui nod. Din 
tija de bambus se poate face un vas foarte bun pentru apă. 

Şi vitele, plantele cățărătoare, sunt foarte bune. Alege un fir, o tulpină groasă, o liană şi 
reteaz-o cât mai sus posibil. Apoi reteaz-o jos şi adună într-un vas zeama ce se scurge din ea (nu băga 
capătul tulpinii în gură ca să sugi din ea, s-ar putea să faci o iritaţie la gură sau pe piele). Dar atenţie: 
dacă lichidul obţinut este lăptos, nu-l bea (vezi 45.5). 

Despre extragerea laptelui din nuca de cocos, vezi 416.7. 

Sau ia apa din frunze, înfăşurându-le (direct pe copac, sau tăiate) cu un sac sau o pungă de 
plastic (fig. 5.2). Apa se evaporă din frunze şi se condensează pe folie. Aranjează o pantă, un loc în care 
să se adune apa: un colţ de sac lăsat mai jos, un şanţ etc. 

5.2. Culegerea apei de condensare de la plante 

Vieţuitoarele indică apa: 

Mamiferele - au nevoie de apă. lerbivorele nu stau departe de apă (trebuie să bea în zori şi 


seara). Urmele animalelor converg spre apă; urmăreşte-le spre vale. Carnivorele nu au nevoie de apă; 
şi-o iau din corpul prăzii. 

Păsările - vegetariene (porumbel etc.) nu stau departe de apă (beau în zori şi la apus). Când 
zboară în linie dreaptă şi pe jos - se îndreaptă spre apă. La întoarcerea de la apă zboară din copac în 
copac, odihnindu-se des. Păsările de apă şi cele de pradă nu beau des; nu sunt bune indicatoare pentru 
apă. 

Insectele - albinele sunt foarte bune indicatoare. Ele se depărtează la max. 6,5 km de stup sau 
de apă. Furnicile depind de apă: o coloană de furnici care se caţără pe un copac probabil se îndreaptă 
spre un mic rezervor de apă. Majoritatea muştelor nu se depărtează mai mult de 90 m de o apă. 

Reptilele - nu sunt bune indicatoare de apă. 

Oamenii, băştinaşii - urmele şi potecile lor duc spre un izvor, un puț sau o baltă. S-ar putea ca 
sursa de apă să fie acoperită cu crengi sau pietre, ca să-i reducă evaporarea. Pune capacul la loc. 

Apa subterană rezultă din ploi sau zăpezi care se infiltrează la mare adâncime în pământ, chiar 
dacă uneori solul la suprafață pare uscat. Procurarea apei de la adâncime necesită: efort, timp, unelte de 
săpat. 

Nu-ţi cheltui energia într-un loc cald şi arid, căutând fără succes apa care s-ar putea să fie (sau 
nu) în subsol. N-are rost să cauţi, dacă nu sunt semne sau dovezi concrete că ar exista apă. Dacă ştii să 
simți şi să descoperi (cu pendulul sau nuiaua) apa ascunsă, e grozav. Dacă nu, mai bine păstrează-ţi 
energia şi transpirația. Nu săpa niciodată cu frenezie şi la întâmplare. Merită să sapi: într-un teren cu 
iarbă verde şi deasă; sub o pantă; lângă plantele sau copacii care au nevoie de multă apă;, unde sunt 
semne că uneori, după o ploaie, locul respectiv devine un izvor. 

În terenurile stâncoase apa subterană poate fi găsită pe unde este calcar, grohotiş. În timpul 
sezonului ploios apar izvoare pe fundul unor văi seci sau pe pantele laterale ale unor înălțimi 
învecinate. 

Anumite forme de relief indică existenţa apei, mai ales dacă şi solul este umed: 

a) Peşterile dintr-un ţinut calcaros (vezi la 414 şi 415); crăpăturile din stânci; izvoarele; 
locurile umede; băltoacele. 

b) Falezele - caută apa la baza pereţilor calcaroși. În zonele cu lavă (tufuri) vulcanică, pe 
falezele având aspectul unor ţevi de orgă, de obicei şiroieşte apa. 

c) Văile pot avea izvoare, pâraie sau băltoace care apar în diverse locuri şi condiţii: de 
exemplu, acolo unde valea traversează o fâşie de lavă sau o adâncitură într-un teren nisipos, cu apă 
scurgându-se pe pereții laterali. 

d) O înălțime oferă avantajul unui punct de observaţie bun, din care se vede o suprafață mare 
de teren. Caută de sus zonele cu vegetaţie mai abundentă sau 

mai verde, dinspre fundul văii sau pe lângă acesta. Sapa un şanţ sau o groapă la baza zonei cu 
plante verzi şi aşteaptă; sunt şanse să se umple cu apă. Pe de altă parte, vegetaţia prezentă pe un teren 
arid, dar plan şi orizontal, nu ne dă mari speranţe de găsire a apei. 

e) Albiile râurilor uscate pot avea apă în punctul cel mai de jos al exteriorului oricărui cot. De 
asemenea, pot avea apă terasele amplasate deasupra albiei uscate. 

f) Şisturile, rocile sedimentare, terenurile argiloase oferă adeseori apă dacă sapi în ele - mai 
ales sub o faleză. Şi dacă sunt umede. 

8) în nisipul, pe plaja de la malul mării: încearcă în punctul cel mai de jos, între dune, pe 
partea opusă mării. După ce dai de apă, de umezeală, nu mai adânci groapa - s-ar putea să ajungi la apa 
sărată. Opreşte săpatul şi aşteaptă. Apa adunată va fi mai bună spre suprafaţă şi mai sălcie spre fund. la 
şi bea apa de la suprafaţă cu o scoică mare (e bună şi la săpat). Dar nu te omoară nici apa sălcie, băută 
câte puţin. Eventual sapă mai multe gropi - chiar şi în zona aflată deasupra urmei lăsate de nivelul 
maxim al mării, în urma fluxului. 

h) Pe insulele uscate şi aride adeseori poţi găsi apă dacă sapi găuri în depresiunile aflate la 
circa 30 m depărtare de mal, deasupra urmei lăsate de nivelul maxim al mării, de flux. 

Alambicul improvizat - dacă ai o bucată de aprox. 80 x 80 cm de folie din plastic, poți încerca 
să „mulgi" solul din deşert. Metoda nu dă rezultate oricând, dar uneori poate produce chiar mai mult de 
0,5 Izi. 

Într-un loc neumbrit sapă o groapă tronconică având la partea de sus diametrul de aprox. 1 m. 
şi suficient de adâncă ca să încapă în ea o găleată (sau orice alt vas cu gura mare). Întinde plasticul 
peste groapă şi fixează-i marginile cu pământ sau pietre (scoase din groapă). În centrul foliei pune o 
piatră, care-i va da o formă de con cu vârful în jos. Găleata sau vasul colector va avea gura cam la 5 cm 
sub vârful conului (fig. 5.3). 

5.3. Alambicul solar 

Soarele va încinge foarte tare aerul şi pereţii gropii de sub plastic - ceea ce va forța evaporarea 
apei din pământ. Când aerul de sub plastic se saturează cu vapori de apă, pe suprafața foliei se 


condensează picături, căci folia este mai rece decât aerul de sub ea. Picăturile cad în vas. Instalaţia 
funcţionează şi noaptea, căci solul este cald, iar folia este rece. Totul este să ai răbdare. 

Freacă fața de jos a foliei cu nisip şi picăturile de apă formate vor curge mai uşor pe ea, dar 
vezi ca suprafața foliei să rămână curată. Dacă ai şi un furtun, o ţeava sau o trestie, poți să-i înfigi un 
capăt în găleată. Vei putea suge apa cu ţeava, fără a mai demonta plasticul. 

Apa fiind distilată are un gust stătut. Adaugă-i un vârf de sare, vars-o sau vântur-o dintr-o cană 
în alta. Din când în când verifică plasticul, să nu atingă pereţii gropii, căci s-ar pierde o cantitate de apă. 
Nici să nu atingă vasul sau găleata. Dacă plasticul este transparent, se poate vedea condensarea 
picăturilor. 

Instalaţia colectează şi apa de ploaie. Ea funcționează şi ca o capcană: broaştele, şerpii, alte 
animale mici care se strecoară înăuntru nu mai pot scăpa şi îți completează hrana. 

Atenţie: unele locuri, amplasamente, sunt mai productive decât altele. O gaură făcută în sol 
deasupra unui strat de stâncă seacă repede. Când producţia începe să scadă pregăteşte-te să muţi 
alambicul în altă parte. 

Un loc bun poate da 1 1/zi timp de o lună. Dar jumătatea de litru de apă pe zi se obține chiar şi 
în locurile proaste. O singură instalaţie nu produce apă suficientă pentru supraviețuirea unei persoane 
pe vreme caniculară, dar 2-3 bucăţi te pot ajuta să scapi. 

Cazanul solar- este un echipament aflat în dotarea bărcilor de salvare care serveşte la 
fabricarea apei de băut. Se păstrează dezumflat. Când ai nevoie de el, îl umfli până ia forma de sferă, ca 
o minge. Distilarea apei de mare se face cu ajutorul căldurii de la soare, în mod asemănător cu 
funcţionarea alambicului -descrisă mai sus. 

Dacă sunt disponibile mai multe astfel de mingi, când vremea este senină, leagă-le bine şi 
pune-le pe mare pentru a obține cât mai multă apă de băut. 

Trusa de desalinizare - poate exista în dotarea bărcii de salvare. Păstreaz-o ca rezervă dacă ai 
cazane solare în funcțiune sau dacă plouă. 


5.5. CURĂŢĂ APA 


Orice apă găseşti trebuie s-o consideri poluată. În apă se pot găsi: impurități solide 
(anorganice, organice), chimicale (metale grele, halogeni), organisme vii (bacterii, viruşi etc). 

Chiar apa (aparent) foarte curată poate fi contaminată. De la robinet curge apă poluată. lar 
pârâul ispititor de la munte poate a trecut deja printr-un sat, sau pe lângă o stână, sau peste un animal 
mort. 

Deşi unii supraviețuitori au băut cele mai jegoase lichide fără să le curețe şi nu au pățit nimic, 
pericolul îmbolnăvirii cu holeră, febră tifoida, dizenterie, enterită, chist hidatic ş.a.m.d. este prea mare, 
iar urmările prea grave, ca să-ţi permiţi riscul de a face ca ei. 

Există diverse metode de purificare a apei: 

a) Filtrează toată apa printr-o țesătură sau batistă împăturită - ca să reţină suspensiile de rocă, 
nisip, rugină, praf. Sau, alt filtru improvizat: bagă într-o pungă de plastic, o cutie de conserve, un ciorap 
(curat), straturi succesive (grosime de circa 3 cm) de pietriş (Jos), nisip, cărbune pisat. După filtrare apa 
trebuie dezinfectată cu una dintre metodele b , c , d. Filtrarea nu dezinfectează! 

b) Fierbe-o bine cel puţin un minut (mai bine 10 minute, plus câte 1 minut pentru fiecare 300 
m înălţime faţă de nivelul mării), apoi las-o să-şi depună toate suspensiile. Vasul pentru fiert poate fi 
confecționat dintr-o trestie de bambus, cutie din hârtie, coajă de copac (salcie) - vezi la #16. 

c) Toarnă în vas puţină tinctură de iod în soluţie 10% (5 picături la un litru de apă; 10 picături 
- dacă apa este tulbure). Lasă să stea aşa cam 1,2 ore. Dezinfectează şi marginea vasului, scurgând 
peste ea şi clătind-o cu puţină apă tratată, şi mai aşteaptă un timp. Sau foloseşte permanganat de potasiu 
- vezi la 42.4. 

d) Foloseşte tablete pentru tratarea apei (având ca substanțe active clor, iod, argint), 
respectând instrucţiunile de pe cutia lor. 

e) Gustul apei poate fi îmbunătăţit adăugându-i puţină sare, sau vânturând-o dintr-un vas în 
altul. 

Sau, un caz mai special: dacă ai nimerit într-o (veche) mină de plumb - cu sau fără voia ta (de 
exemplu te-ai adăpostit în cazul pericolului unei explozii atomice) - poţi găsi băltoace cu apă. DAR ele 
au la suprafaţă un strat din praf de plumb, foarte otrăvitor. Pentru a face rost de apă curată, bagă-ţi 
degetul în ureche, mânjeşte-l cu ceară, apoi înfige degetul în băltoacă. Ceara va rupe tensiunea 
superficială a stratului cu plumb. Nu ai decât să sugi, apa din băltoacă prin gaura curată, apărută acolo 
unde a fost degetul. 


6. IN APA 





6.1. Înainte de a ajunge în apă 

6.2. Dacă NU ştii să înoți 

6.3. Pericole la țărm şi pe mare Curentul te trage spre larg, Cârcelul, Apa foarte rece, Obiecte care cad, Barca 
năvăleşte peste tine, Valurile mari, Ieşirea din apă pe stânci, Malul cu faleză 

6.4. Pericole într-un râu Pragurile sau cascada, Stâncile din mijlocul albiei, Crengile atârnate deasupra unui curent iute 

6.5. Apa din subteran 

6.6. Înotul pentru supravieţuire 

6.7. Cum umfli hainele? Cum te dezbraci în apă, Umflarea hainelor, Cum foloseşti flotoarele 

6.8. Salvarea dintr-un naufragiu Nava se scufundă, Avionul coboară pe apă, Luntrea se răstoarnă, Barca de salvare se 
răstoarnă, Automobilul se scufundă în apă 

6.9. Cum salvezi pe cineva de la înec 

6.10. Traversarea unui râu prin vad 


Oricât de bine antrenat ar fi un înotător, el se poate totuşi îneca dacă e izbit de valul unei 
revărsări de ape, sau scuturat de marea dezlănțuită, sau răsucit de un vârtej. lar când un om obişnuit, 
care ştie să înoate, dar nu are antrenament, ajunge fără voie în apă, în mijlocul mării, al unui lac întins 
sau al unui fluviu, şansele să iasă viu la mal sunt foarte mici. 

Ce să mai zicem despre un ne-înotător: scos din mediul lui obişnuit şi băgat în apă, moare mai 
mult de frică. Gâfâind, sufocându-se, bolborosind, el se scufundă trăgând la fund şi pe cel care încerca 
să-l salveze: căci omul speriat de moarte, cum e cel care se îneacă, are o forță uimitoare. 

Pentru a putea face față acestor situaţii învaţă să înoți şi să salvezi o persoană de la înec, de la 
un profesor competent. Nu există altă soluție. 

Totuşi, chiar şi cel fără o pregătire bună n-ar trebui să piardă orice speranţă. Chiar dacă nu ştie 
să înoate, oricine trebuie, şi poate să facă ceva raţional în apă şi să încerce să scape cu viaţa. Încercarea 
moarte n-are. 


6.1. ÎNAINTE DE A AJUNGE ÎN APĂ 


Dacă mai ai timp: 

- Scoate cizmele, ghetele sau pantofii. 

- Scoate şi aruncă hainele: strâmte, grele, din lână. Dar rămâi îmbrăcat cu cămaşa, pantalonii, 
bluza, rochia, pijamaua. Bagă în buzunare şi sub haine oricât de multe obiecte care plutesc: sticle goale 
din plastic, mingi, cutii goale etc. Nu uita că găleţile, cizmele sau vasele întoarse cu fundul în sus, 
plutesc şi ele. Valorifică orice obiect care poate pluti: scândură, scaun de automobil, cameră auto, roată 
de rezervă; 

- Apucă orice vestă sau colac de salvare; 

- Ocheşte şi agaţă-te de orice obiect din jurul tău care pluteşte pe apă. Hainele pe care le-ai 
dezbrăcat - de exemplu un impermeabil - trebuie să le 

ei cu tine (în braţe) ca să improvizezi cu ele perne de aer, aşa cum se arată mai jos - vezi la # 
6.7. 


6.2. DACĂ NU ŞTII SĂ ÎNOȚI 


Poţi încerca să pluteşti şi să respiri satisfăcător câtva timp - până când se apropie o barcă, un 
salvator etc: 

- înainte de a intra în apă - trage în piept o gură zdravănă de aer (vezi şi # 15.2); 

- Când te scufunzi - strânge bine din dinţi şi nu respira; 

- Nu te lăsa cuprins de frică; 

- Stai liniştit, fă ce face o sticlă goală: NU te agita, nu te zbate, nu te zvârcoli, 

- nu lupta; 

- Aşteaptă să fii ridicat la suprafață de principiul lui Arhimede (cel cu plutirea corpurilor în 
apă), ai încredere în el; 

- Când gura îţi iese deasupra apei, expiră şi inspiră. Respiră cât mai rar -umple şi reţine aerul 
în piept cât poţi de mult (ca o sticlă goală). 

Nu încerca să înoţi, să înaintezi. Mai ales, ține braţele în apă - nu le ridica în sus, deasupra 
apei. 

Vei reuşi să pluteşti numai dacă eşti calm şi nu te sperii. Poţi alege una dintre următoarele 
poziţii: 

1. Cu trunchiul vertical şi fața în sus: ţine capul dat pe spate şi faţa deasupra apei. Ţine-ţi 
respirația cât poţi de mult. Când vrei să respiri, scoate mai întâi gura afară din apă, apăsând în jos cu 
palmele imediat sub suprafața apei. Apoi expiră (cam 70% din volumul de aer din plămâni) după care, 


fără pauză, inspiră viguros. În continuare ține-ţi respiraţia şi stai liniştit câtva timp, pluteşte, priveşte în 
jur. După un timp respiră din nou ş.a.m.d. 

2. Cu trunchiul înclinat şi fața în jos: partea din spate a capului e deasupra apei. Ca să respiri, 
ridică faţa deasupra apei şi împinge în jos cu mâinile şi picioarele. Mai întâi expiră, apoi inspiră repede, 
fără pauză între ele. După inspiraţie ţine aerul în piept, stai liniştit, lasă corpul să coboare şi fața să intre 
în apă. Repetă manevrele când vrei să respiri din nou (vezi fig. 6.2.). 

3. Cu trunchiul orizontal, faţa în jos şi genunchii ghemuiţi la piept: spatele stă afară din apă, 
capul este sub apă - lângă genunchii ținuți cu amândouă mâinile. Pentru respirație, ridică-ţi capul, 
scoate fața din apă, expiră şi imediat inspiră. Apoi bagă capul în apă. După un timp repetă ş.a.m.d. 

Totul este să nu te sperii - simplu, nu?! Sunt însă mari şanse ca o persoană care nu ştie să 
înoate şi nu a exersat niciodată în linişte măcar „pluta", să se sperie foarte tare când ajunge accidental 
în apă, dacă nu se poate agăța de ceva care pluteşte. 

Concluzia: învaţă cât mai repede să înoţi; NU contează vârsta, sexul, talia etc.! 

Pentru cei care ştiu să înoate: 


6.3. PERICOLE LA ȚĂRM ŞI PE MARE 


Curentul te trage spre larg: nu te speria şi nu te zbate. Încearcă să atragi atenţia celor de pe 
mal sau din barcă, agitând chiloţii, costumul de baie, maieul, şi strigând (vezi la # 3). Fă pluta, bate apa 
sau înoată încet. Nu-ţi risipi forțele. Niciodată nu înota împotriva curentului. 

Scufundă-te vertical, cu picioarele în jos, ca să verifici adâncimea apei. S-ar putea să constaţi 
că fundul e la o adâncime mult mai mică decât credeai, chiar după ce curentul te-a dus la o distanță 
mare de mal. 

Determină în ce direcţie te trage curentul. Înoată perpendicular pe direcţia curentului. Ideea 
este să ieşi din calea lui, îndreptându-te pieziş spre mal, NU spre locul de unde ai plecat, ci altul la o 
oarecare distanță de primul. Înoată în stilul care-ţi convine şi când oboseşti, odihneşte-te cât de des. 

Dacă eşti pe o saltea pneumatică, stai în continuare numai pe ea, într-o poziţie stabilă, astfel 
încât nu te răstorni. Dacă salteaua este îngustă, încearcă să vâsleşti cu braţele. Nu lupta pieptiş contra 
curentului, ci îndreaptă-te în diagonală față de el, după ce lămureşti încotro şi cât de iute te duce. Nu 
încerca să ieşi la mal prin locul în care ai întrat în apă. 

Nu te lăsa atras să prinzi o minge, o jucărie plutitoare sau o saltea pneumatică luată şi dusă de 
curent spre larg: mai bine pierzi o minge decât să-ţi pierzi viaţa. Dar dacă ai fost prins într-o astfel de 
capcană, foloseşte sprijinul plutitor pe care obiectul respectiv ţi-l oferă, ca să economiseşti forţele 
pentru revenirea la mal. 

Cârcelul: Accesele de durere anunță dinainte apariția cârcelului. Cauza este fie oboseala, fie 
lipsa de calciu sau săruri din corp. Când apare un astfel de avertis-ment, opreşte-te şi întinde imediat 
membrul sau muşchiul respectiv. NU te speria. Fă pluta pe spate consumând cât mai puţină energie. 

Când apare un cârcel: 

a) în laba piciorului - apucă degetele de la picior şi încearcă să le apropii de fluierul 
piciorului, dă laba piciorului peste cap. 

b) în pulpă - îndreaptă genunchiul; încearcă să întinzi pulpa trăgând vârful labei spre genunchi 
şi împingând călcâiul. 

c) In coapsă - îndoaie genunchiul şi întinde coapsa. 

După ce durerea slăbeşte, masează muşchiul până ce ghemul dur se topeşte, dispare. 

În apa foarte rece, cu bucăţi de gheaţă, frigul te asfixiază, îţi taie toate puterile, degetele nu 
mai au forță să apuce, şocul termic te doboară, te omoară! Când intri în ea îţi taie răsuflarea. Pierzi 
controlul asupra muşchilor, judecata se tulbură, amorțeşte. După 15-20 minute de şedere în apa cu 
gheaţă mori; durata depinde de rezistența organismului şi de temperatura apei. 

Practic - ai foarte puţin timp la dispoziție. 

Dar REZISTĂ! Acţionează. Cât timp mai poţi, înoată repede, viguros spre ceva care te-ar 
putea scoate din apă: scară, funie, barcă, banchiză. 

leşi din apă cât mai repede. Tăvăleşte-te în zăpadă - aceasta absoarbe apa şi te usucă. 
Adăposteşte-te imediat în haine uscate. 

Când apa e rece, dar nu chiar atât încât şocul produs de frig să te ameţească, încearcă să 
economiseşti energia şi căldura, făcând mişcări cât mai puţine şi lente (în afara cazului în care vezi că 
în apropiere pluteşte ceva pe care să te urci). Nu scoate hainele. Agaţă-te de rămăşiţele plutitoare ale 
naufragiului. 

Obiecte care cad, un vârtej etc: îndepărtează-te de pericol înotând repede, până ajungi într-o 
zonă mai sigură. Dar, ia cu tine orice obiect plutitor pe care-l întâlneşti pe drum şi pe care-l poți 
remorca: butoi, resturi de la naufragiu etc, căci te va ajuta să supravieţuieşti. 


Barca sau vaporul năvăleşte peste tine 

Scufundă-te. Cum? 

a) Vertical, cu picioarele în Jos. 

„Calcă" apa. Dezumflă vesta de salvare. Împinge tare cu picioarele în jos şi ieşi mult afară din 
apă. Verticalizează labele, lipeşte picioarele. Îndreaptă corpul. Apoi scufundă-te cât mai adânc. După ce 
ajungi sub apă, încearcă să te adânceşti: ridică braţele cu palmele în sus, pornind de lângă coapse până 
deasupra capului -ca şi cum ai ridica apa. După ce ajungi la adâncimea maximă necesară sau posibilă, 
apleacă-te şi înoată orizontal. Înoată încet sub apă folosind stilul bras sau un amestec de mişcări - cu 
braţele ca în stilul bras şi cu picioarele forfecând ca în stilul craul. Dar iată câteva reguli generale 
pentru deplasarea eficientă sub apă: 

- Fă mişcări exagerat de ample, indiferent de tehnica şi de stilul folosit. 

- După o împingere cu picioarele, stai liniştit şi înainte de a face următoarea mişcare de braţe, 
alunecă un timp cu braţele pe lângă corp. 

b) Vertical, cu capul în jos. 

Din poziţia orizontală a corpului cu faţa în jos, apleacă-te cu trunchiul vertical şi înoată spre 
adâncime cu braţele (bras); picioarele încep să se mişte numai după ce au ajuns sub apă. 

Notă: ambele metode sunt la fel de bune; când există pericolul unor obiecte sau obstacole de 
care să te loveşti (fundul apei, stanei, epave etc), atunci fereşte capul, folosind prima variantă. 

În cazul petrolului aprins pe suprafața apei înoată bras contra vântului, încearcă să alungi 
flăcările de lângă cap sau mâini (prin aruncarea apei etc). 

Valurile mari (brizanții): nu te pripi (mai ales la începutul concediului) să te repezi în apă, în 
mare, înainte de a verifica dacă este SIGURĂ. Multe accidente se petrec în zona valurilor mari care se 
sparg la țărm. Baia, înotul în zona brizanților izolaţi poate fi mortală. Mai bine scaldă-te în zona de 
plajă permisă, sigură, marcată cu stegulețe. 

În unele locuri, pe plajele publice se foloseşte un sistem de avertizare pentru semnalizare, de 
exemplu: stegulețe încrucişate = nu intraţi în apă; steguleţe distanţate = în zona dintre ele este permisă 
intrarea în apă (fiind patrulată de bărcile Salvamarului). Pentru a afla semnificația semnelor-citeşte 
panourile cu anunţuri sau întreabă administraţia plajei, oamenii. 

Brizanţii sunt violenți şi periculoși. Îşi pot schimba caracterul în câteva clipe, înotătorul 
neexperimentat care credea că locul este puţin adânc şi fără pericole poate fi urgent ametit, lovit şi 
epuizat. Adeseori copiii cad victime valurilor mari. 

Nu încerca niciodată să te împotriveşti loviturilor unor valuri puternice sau antrenării tale într- 
un curent rapid. Pentru a supravieţui în valurile mari este nevoie de o anumită tehnică. 

Când ai fost prins de valuri lângă mal şi lovit, sau amețit, lângă un debarcader sau pe o plajă, 
singura şansă de salvare este să procedezi astfel: 

1. Încearcă să pluteşti, să călăreşti pe deasupra valurilor care vin; 

2. Înfige degetele în nisip - pentru a nu fi tras de curent spre larg; 

3. După ce valul s-a retras (până la valul următor), fugi cât poți de repede spre mal, spre uscat. 

Iar dacă ai fost aspirat de curentul apei ce se retrage şi dus spre larg: 

1. Nu lupta contra lui; 

2. Înoată în diagonală faţă de direcția în care te trage. 

Un înotător tras de curent e silit să parcurgă o distanță mare, poate chiar sute de metri, până 
scapă din curentul de retragere a valurilor şi poate reveni la mal (dar la un kilometru şi chiar mai mult 
de locul în care a intrat în apă). 

Ridică un braţ afară din apă ca să semnalizezi că eşti în primejdie. Păstrează-ți calmul. Fă 
pluta sau calcă apa până când soseşte Salvamarul sau alt înotător bun cu un colac de salvare. 

Dacă însă nu vine nici un ajutor: 

Mai întâi: nu te speria! 

Înoată economicos - bras - sau pe o parte: 

a) înoată paralel cu malul, până ajungi în zona valurilor normale, mici, care se îndreaptă spre 
țărm. 

b) Ridică-te şi „încalecă" pe creasta unui val mai mic. Chiar în momentul când începe să se 
răstoarne şi să se spargă - scufundă-te prin el; 

c) în cazul valurilor mari, înoată spre mal în valea dintre două valuri. Când se apropie un nou 
val, scufundă-te şi agață-te cu degetele de nisip sau de fund, pentru a nu fi tras sau doborât de curentul 
invers. După trecerea valului, ieşi la suprafață şi continuă să înoți spre mal. 

Salvarea unei persoane prinsă de valuri - vezi la 46.9. 

Ieşirea din apă pe un mal stâncos: îndreaptă-te spre zona în care apa se ridică liniştită, fâsâind 
printre stânci. Evită locurile în care apa se sparge de mal explodând. Apropie-te înotând încet. 
Păstrează-ţi forțele ca să te agăţi de stâncă. 


Caută să ajungi la stâncă după coama unui val mai mare. Stai vertical în apă, cu fața spre mal 
şi cu genunchii la piept - pentru ca tălpile să intre primele în contact cu stânca şi să amortizeze șocul. 
Dacă n-ai reuşit la prima încercare, înoată cu mâinile şi aşteaptă următoarea ciocnire. Repetă. 

Plantele, iarba de mare liniştesc apa. Nu înota pe deasupra lor, ci mai mult târăşte-te printre 
ele, apucând şi trăgând de fire. 

Dacă eşti într-o barcă, pe o plută sau într-un avion prăbuşit şi vrei să debarci sau să înoți spre 
mal, nu-ţi scoate pantofii şi păstrează cel puţin un strat de haine. Vesta de salvare este cel mai bun 
ajutor pentru acostarea sau aterizarea pe stânci (vezi şi # 9.3). 

Malul cu faleză: dacă nimereşti pe un țărm format din stânci înalte şi abrupte fără acces sau 
terase la nivelul apei, iar pentru salvare eşti silit să înoţi înaintând prin fluxul care creşte, îndreaptă-te 
spre stâncile sau insulițele din mare. Păstrează pe tine un strat de îmbrăcăminte şi mai ales pantofii, 
ghetele sau sandalele (pentru aterizare). 

Dacă poţi, improvizează o funie din prosoape, curele sau cămăşi legate. Lungimea trebuie să 
fie suficientă ca să acopere distanța, de la o stâncă la alta. Şi mai bună ar fi o frânghie sau o coardă 
adevărată. Asigurarea de pe mal a celui care înoată se face la fel ca la căţărare (vezi la 414). 

Cel mai bun înotător al grupului pleacă primul, având funia legată de talie (cu o sfoară). La 
celălalt capăt, rămas în spate, o persoană solidă şi bine ancorată de stâncă va elibera treptat şi controlat 
funia. Dacă înotătorul este luat de un val, cel ce asigură nu trebuie să fie şi el smuls, ba chiar să-l poată 
trage şi salva pe asigurat. Bucata de funie dintre asigurat şi asigurător trebuie să stea mereu întinsă uşor. 

După ce înotătorul înaintaş ajunge pe o stâncă sau pe o insuliță, se ancorează bine acolo. Cu 
picioarele bine sprijinite şi încordate, el îşi trece funia peste spate şi începe s-o tragă, ţinând-o bine 
întinsă, pentru asigurarea următorului înotător. 


6.4. PERICOLE ÎNTR-UN RÂU 


Pragurile sau cascada: când apa în care înoţi trece peste un prag, scufundă-te spre fund - acolo 
unde curentul este liniştit - apoi îndepărtează-te pe sub apă de zona agitată (fig. 6.1). Dacă ieşi la 
suprafață prea repede, vârtejul născut la căderea apei după prag sau baraj te va prinde şi te va scutura ca 
pe o minge. 

6.1. Înotul peste prag şi pe sub val 

Stâncile din mijlocul albiei: dacă eşti într-o barcă - rămâi în ea. În cazul că eşti în apă, înoată 
în acelaş sens şi împreună cu curentul, prin orice limbă de apă liniştită (care va avea forma unui V cu 
vârful spre vale). Traseul bun va fi de obicei printre zonele de apă „albă", spumoasă (culoare care arată 
prezența stâncilor sub apă). Străduieşte-te să ajungi în apa adâncă, fără praguri, din zona gurii V-ului 
sau în apa liniştită aflată după stânci, la vale. 

Cea mai bună metodă pentru a stabili traseul cu adâncime maximă, fără praguri, este să 
priveşti albia râului de pe o înălțime sau de pe vârful unei stânci. Valurile de forma brazdelor de fân 
cosit, ce apar la capătul zonei în V, sunt produse de obicei de curentul rapid care loveşte apa adâncă şi 
liniştită - deci traversează-le înotând hotărât şi viguros. 

Crengile atârnate deasupra unui curent iute: nu te duce spre ele. Înoată sau vâsleşte cât poţi de 
tare ca să le eviţi, să le ocoleşti. 

Dacă barca este târâtă cu latul spre crengile copacului, apleacă-te şi înclină barca spre vale, 
astfel ca forţa curentului să lovească în fundul ei rotund şi nu în partea ei de sus. Ajută barca să scape şi 
să înainteze, trăgând de ramuri. 


6.5. APA DIN SUBTERAN (vezi 43.8 şi 414.5) 


Când, într-un tunel, o pivniţă sau un pasaj inundat tavanul coboară şi atinge apa - scufundă-te. 

Dar asta o faci numai dacă: 

a) Eşti sigur că lungimea de parcurs pe sub apă este limitată şi se datorează unei coborâri 
locale a tavanului, iar pe partea cealaltă este spaţiu liber şi aer; 

b) Nu există altă soluţie şi singura salvare este să traversezi zona înotând pe sub apă. 

Primul pleacă cel mai bun înotător din grup - pregătit să se întoarcă înapoi dacă nu poate trece. 
Dacă tu eşti acela; 

- Aeriseşte, dezumflă sau scoate orice haină care datorită aerului ar putea pluti, te-ar ridica şi 
lipi de tavanul coborât, sau s-ar agăța şi te-ar bloca acolo; 

- înainte de scufundare respiră adânc (de mai multe ori). Pipăie drumul. Trebuie păstrat 
neîncetat contactul cu cel plecat, semnalizându-se cu ajutorul 

unei funii, eventual improvizată din curele, cravate sau haine înnodate. Semnalizarea se face 
prin smucituri uşoare şi distincte, bine convenite, înțelese şi exersate înainte de plecare. De exemplu: 


O singură smucitură = totul e OK. Două smucituri = trage de funie. Trei smucituri = dă 
drumul la (ceva) funie. Patru smucituri = am ajuns. 


6.6. ÎNOTUL PENTRU SUPRAVIEȚUIRE 


Se foloseşte un stil care economiseşte forțele: bras, pe o parte, pe spate. Sau, se pot folosi pe 
rând aceste tehnici, în orice ordine convenabilă. 

Înoată încet şi regulat, cu mişcări puternice, dar niciodată direct contra fluxului, a curentului 
sau a vântului: înaintează în diagonală contra lui. Dacă apa este agitată, poate că stilul cel mai potrivit 
este pe o parte (se respiră mai uşor). 

Dacă sunt valuri, respiră adânc - oricând ai faţa degajată din apă (fig. 6.2). Nu te extenua 
înotând continuu; fă pauze. Dar, NU ceda deloc. Rezistă. Continuă. Păstrează-ţi forțele şi odihneşte-te 
des. 

Fă pluta pe spate ori de câte ori se poate. Dar când apa este agitată fă pluta cu faţa în jos (vezi 
#6.2.). 

6.2. Înotul în marea agitată 

Sau, calcă apa. Dar las-o pe ea să facă mai multă treabă, adică să te țină la suprafață 
(principiul lui Arhimede) - tu doar ține gura şi nasul deasupra. Dacă nu ai alte preferințe, mişcă 
picioarele ca în stilul bras, iar cu mâinile vâsleşte uşor la suprafaţa apei, sau imediat sub ea. 

O vestă de salvare prelungeşte durata de plutire. Dacă vesta e de tipul care se umflă cu două 
cartuşe de bioxid de carbon (ca de sifon), descarcă la început un singur cartuş. Două cartuşe deodată 
vor umfla vesta foarte mult, ceea ce te va stânjeni la înot. 

In apa sărată se poate pluti ore în şir chiar fără vestă de salvare. Dar ajutorul unei perne de aer 
sau al unui plutitor improvizat din haine umflate cu aer e oricând binevenit. 


6.7. CUM UMEFLU HAINELE? 


Hainele dezbrăcate pot fi umflate cu aer ca să te ajute la plutire. Aceste plutitoare improvizate: 

a) Trebuie să aibă fundul în sus; 

b) Trebuie să fie manipulate cu grijă: dacă sunt îndesate prea mult în apă, se golesc rapid de 
aerul care trece prin țesătură; 

c) Ca să le poţi umfla, trebuie să înoţi într-un mod adecvat - cel mai bine ar fi să exersezi, să te 
pregăteşti din timp (şi să exersezi acasă, de exemplu, umflând pungi de plastic etc). 

Chiar şi cei care nu ştiu să înoate, dar sunt siliți de împrejurări să sară în apă fără a avea la 
dispoziţie vreun ajutor, colac sau vestă de salvare, ar face bine să încerce să umfle mantaua, bluza etc. 
pe care o poartă ca s-o transforme în flotor. 

Cum te dezbraci în apă: scapă de hainele grele, strâmte, din țesătură rară, sau cele cu găuri 
mari. Dacă însă vreuna din haine poate fi folosită ca plutitor, ca pernă pneumatică, nu o arunca, ci ține- 
o aproape, făcând-o să plutească cu ajutorul aerului reținut în cutele ei. 

Scapă şi de încălțăminte; dar nu uita că cizmele pline cu aer, ţinute cu mâna cu fundul în sus, 
devin flotoare. La fel şi pălăria. 

Hainele ideale pentru improvizarea flotoarelor sunt: cămăşile, bluzele, rochiile, cămăşile de 
noapte, pijamalele ţesute din in, bumbac sau plastic. Când sunt ude, aceste țesături rețin bine aerul. 

Dar nu te dezbrăca de tot: hainele ajută la păstrarea căldurii corpului. Trebuie să scoţi numai 
hainele care pot fi transformate în flotoare. 

Ca să scoţi o haină, desfă fermoarele, nasturii şi copcile, inspiră adânc, apoi: 

a) Scoate cămaşa ca pe o haină, adică nu o ridica peste cap, din cauza pericolului că ţi se va 
înfăşură şi agăța peste faţă; 

b) Rupe, despică de sus până jos o bluză sau o cămaşă dacă e croită astfel încât să nu se 
deschidă complet sau dacă nasturii sunt alunecoşi, greu de deschis sub apă; 

c) O altă variantă de scoatere a cămăşii ar fi s-o tragi în jos, peste picioare -dar atenție să n-o 
scapi la fund; 

d) împinge cât mai jos pantalonii, apoi inspiră adânc şi bagă capul la fund când scoţi complet 
picioarele din ei, folosind o mişcare unduită cu ambele picioare, ca la înotul în stil fluture. 


Umflarea hainelor. 

Pregătirea: înnoadă, încheie sau închide haina scoasă, astfel încât să aibă o singură gaură 
liberă. De exemplu, la un pantalon: înnoadă crăcii jos, lângă manşetă şi încheie şlițul. Închiderea se 
poate face prin strângerea şi înnodarea chiar a bucății respective de haină, sau legând-o cu cravata, 
cureaua, ciorapii, jartierele. 


Umflarea se face cu o mişcare rapidă a hainei prin aer: deschizătura, sau gura merge mai întâi 
prin aer şi ajunge sub suprafața apei. Haina se umflă ca un balon. Ține bine gura hainei sub apă, 
eventual o strângi şi o răsuceşti ca să se închidă. 

a) Deschide gura hainei şi arunc-o prin aer, fie vertical din spate - peste cap; fie cu o mişcare 
orizontală ca la coasă - dintr-o parte în alta - ca şi cum ai vrea să prinzi cu ea fluturi. Apoi scufundă-i 
gura sub apă şi tine-o bine (fig. 6.3.). 

În continuare, când e nevoie mai completează aerul: 

b) Bagă capul sub apă şi suflă aer în gaura hainei, pe care o ţii în jos şi sub suprafața apei; 

c) Cu palma făcută căuş - în jos - bagă aer sub apă şi lasă-l să scape din palmă sub haină; 

d) Suflă aer cu gura direct în gaura hainei - ca şi cum ai umfla un balon. 

Cum foloseşti flotoarele: pot fi mai multe feluri de utilizare a unei haine umflate cu aer. 

De exemplu, când te opreşti din înot, umflă haina cu aer ca să te susțină în perioada de odihnă; 
apoi, reîncepi să înaintezi, leag-o de talie şi remorcheaz-o; când oboseşti o umfli din nou ş.a.m.d. Alte 
exemple: 

e fustă - păstreaz-o îmbrăcată şi fă pluta pe spate. Ridică tivul din faţă, trage-l spre tine şi apoi 
aruncă-l prin aer ca şi când ai vrea să-ţi acoperi genunchii. Trage în jos tivul sub apă, eventual strânge- 
1 sau îndoaie-l, astfel ca poalele să rețină un volum de aer. 

e rochie - dezbrac-o. Înnoadă-i gâtul şi mânecile. Umfl-o. Ține-o apoi agățată cu mâinile, sau 
strânge-o între picioare. 

e pantalonii - ține-i umflaţi cu crăcii în sus (ca pe o crăcăna de praştie), sprijină bărbia pe 
fundul V-ului, ţine-i cu mâinile agăţate de brăcinar pe care îl strangulezi cu cureaua. Eventual leagă-i 
de corp; 

- Sau, ţine-i la subţioară cu braţul băgat printre crăcii verticali, şi mâna îndoită în jos ca să 
strângă brăcinarul, în timp ce cu celălalt braţ înoţi sau vâsleşti. 

- Sau, suie-te cu pieptul între craci şi înoată bras ori vâsleşte cu mâinile şi împinge cu 
picioarele; 

- Sau, fă pluta pe spate ţinând pantalonii umflați între picioare; eventual, fo-loseşte braţele ca 
să umfli altă haină. 

e cămaşa - înnoadă-i mânecile. Apucă gulerul cu o mână şi poalele cu cealaltă, arunc-o în sus 
ca să prindă aer, strânge-i repede marginile - şi obţii o pernă de aer cu două baloane alungite (mânecile) 
- fig. 6.4. 

e manta, impermeabil - procedează la fel ca şi cu cămaşa: va rezulta o pernă mai mare. 





6.8. SALVAREA DINTR-UN NAUFRAGIU 


Totul depinde de păstrarea calmului (vezi la 42.5). Iar sângele rece poate fi păstrat chiar şi în 
cele mai îngrozitoare situaţii (vezi la #4). 

6.3. Plutitor din pantaloni sau o rochie umflată 

6.4. Plutitor dintr-o cămaşă 

Nava se scufundă: respectă instrucţiunile de salvare date de echipajul vasului. Căpitanul va 
împărți pasagerii în grupuri şi va fi numai câte un responsabil, şef de grup. 

Du-te la locul de adunare indicat de responsabilul grupului tău. Îmbracă vesta şi ajută-i pe cei 
tineri sau bătrâni, pe cei speriaţi să şi-o pună şi ei. Vorbeşte-le şi calmează-i pe oameni. 

Instructajul şi exercițiile preventive de salvare care se fac de obicei cu pasagerii sunt foarte 
utile. Cu ocazia acestor instructaje (la care vă recomandăm insistent nu numai să participaţi, ci chiar să 
le luaţi în serios) trebuie să memoraţi: unde sunt ținute vestele de salvare; cum se leagă şireturile, cum 
se încheie capsele lor; unde este locul de adunare pentru grupa de pasageri din care faci parte; drumul 
de parcurs, marcajele şi semnele de recunoaştere până la locul de adunare (de exemplu săgeți roşii 
pictate pe pardoseală); câte şuierături ale sirenei vaporului, sau câte semnale de clopot, reprezintă 
anunțul unei catastrofe. 

Dacă apare o învălmăşeală, iar oamenii sar în apă ţipând de frică, poate vei fi şi tu silit să sari: 
îndepărtează-te imediat de vas, înotând repede - ca să nu te tragă vârtejul ce apare când nava se duce la 
fund şi ca să nu-ţi cadă în cap alte persoane care sar în apă după tine. Dar, şi înainte şi după ce sari în 
apă, fii mereu atent să descoperi resturile plutitoare. Înainte de a sări, aruncă în apă obiectele plutitoare 
de care ai făcut rost, apoi sari pe lângă ele. Odată ajuns în apă, adună cât mai multe obiecte sau resturi 
pentru a înjgheba cu ele o plută (vezi la 413). 

Sau, te caţări şi eşti tras într-o barcă de salvare. 

Avionul coboară pe apă. Când amerizarea forţată este iminentă, pregăteşte-te: desfă-ţi gulerul 
la cămaşă, nodul la cravată, scoate-ți ochelarii, proteza dentară, obiectele ascuţite sau fragile, pantofii 
cu tocuri înalte. Fii gata pentru ciocnire (vezi şi 411.5). 


Când echipajul dă comanda, îmbracă vesta de salvare. Dar nu o umfla în interiorul avionului, 
căci volumul ei mărit te va încurca la mişcări. la poziţia optimă pentru a suporta ciocnirea şi stai aşa 
până ce avionul se opreşte. Vor fi mai multe zguduituri, nu numai una îngrozitoare. Apoi: 

a) Dezleagă centura de siguranţă; 

b) Procedează conform indicaţiilor echipajului. 

Când ajungi afară din avion, umflă vesta de salvare. În cazul copiilor, dacă vesta se umflă cu 
cartuşe de CO» - umfl-o înainte de a îmbrăca copilul, căci zgomotul produs de gaz la declanşarea 
cartuşului ar putea să-l sperie. 

Căpitanul sau locţiitorul va repartiza pasagerilor şi membrilor echipajului locurile din bărcile 
de salvare; va lua conducerea bărcilor; va transmite semnale radio pentru a cere ajutoare; tot el verifică 
dacă toate bărcile de salvare conţin provizii şi truse de prim ajutor - iar la nevoie redistribuie rezervele 
existente, respectiv pe cele salvate (vezi şi 13). 

Luntrea se răstoarnă: rămâi lângă ea. Este mult mai vizibilă şi pluteşte mult mai bine decât un 
om. Dacă poţi, recuperează vâsla. 

Nu te urca, nu încăleca pe ea, nu încerca să o redresezi în apă. Înoată spre unul din capetele 
bărcii. Trage-o sau împinge-o la mal, acolo o goleşti de apă şi o redresezi. 

Dacă mai la vale apare pericolul unui vârtej, unor praguri sau stânci spre care se îndreaptă 
luntrea fără a mai putea fi oprită, părăseşte-o din timp şi înoată repede spre mal. Semnele care indică 
existenţa unui pericol mai la vale: bubuit ca de tunet, picături de apă care plutesc în aer, o linie argintie 
de-a curmezişul râului (arată coama unui prag). 

Dacă te răstorni şi eşti prins într-o zonă de praguri sau într-un curent violent: 

a) Agaţă-te de capătul din amonte al luntrei şi înoată în josul râului, încercând să dirijezi barca 
în aşa fel încât să nu se lovească de stânci. Nu te preocupa de vâslă - o s-o găsească altcineva; 

b) Sau: înoată direct, perpendicular către mal, chiar dacă în acest timp curentul te duce la vale. 

Barca de salvare se răstoarnă: rămâi lângă barca (pneumatică). Eşti mult mai vizibil împreună 
cu ea. Agaţă-te, atârnă-te, urcă-te pe ea. Dar îndepărtează-te de ea la timp - dacă valurile sau curentul 
vă duc spre un pericol şi mai mare: stânci, dig, recife. 

Dacă ştii să redresezi o barcă de salvare, o plută, o barcă pneumatică răsturnată - e în ordine. 
Dacă nu - stai în apă, agaţă-te de ea pur şi simplu, apoi semnalizează şi cere ajutor. 

Plutele şi bărcile de salvare cu fundul plat pot fi redresate uşor dacă acţionezi calm: te urci pe 
fundul bărcii şi te întinzi spre bordul opus, apuci de funia (care merge împrejurul bărcii sau pe 
marginea ei) şi trăgând de ea te scufunzi din nou în apă peste bordul pe care te-ai cățărat. În felul acesta 
barca se răstoarnă cu fundul în jos. Adeseori fundul are pe centru un mâner de care poți trage ca să 
răstorni barca. 

Unele bărci pneumatice au o sfoară, o coardă specială, legată cu un capăt de bord şi celălalt 
lăsat să atârne liber. În acest caz aruncă sfoara peste fundul bărcii, apoi înoată în jurul bărcii până de 
cealaltă parte, apucă de capătul sforii, propteşte picioarele pe marginea bărcii şi trage de sfoară: barca 
se ridică şi apoi cade în poziția normală (fig. 6.5). O astfel de sfoară de redresare se poate improviza 
din curele, cravate sau funie. 

6.5. Răsturnarea unei bărci pneumatice 

Urcarea în barcă se face alunecând cu burta peste capătul sau bordul mai gros. Dacă barca este 
mare, un om din apă se agaţă de o margine, iar ceilalți se caţără în barcă peste bordul opus. Dacă eşti 
singur, te cațări pe la coada bărcii, după ce orientezi barca astfel încât să te urci cu vântul în spate. 

Automobilul se scufundă în apă- cu pasageri cu tot - după ce a căzut de pe mal, şosea, chei, 
pod. Notă: întotdeauna opreşte, parchează vehiculul paralel cu malul. Dacă nu poți - pune frâna de 
mână şi schimbătorul de viteze în poziţia de mers înapoi. 

Legarea centurii de siguranță măreşte şansele de salvare în apă. 

Autovehiculul va pluti mai mult timp dacă geamurile sunt închise. Este extrem de greu să te 
salvezi când apa năvăleşte pe ferestre. Iar uşile nu pot fi deschise cât timp cabina nu se umple aproape 
complet cu apă - din cauza presiunii exterioare. 

Dacă poţi să acționezi înainte ca apa să ajungă la nivelul ferestrei (ceea ce e greu de crezut, 
datorită şocului, fricii, surprizei), iar maşina pluteşte cu roţile în jos, coboară geamul şi strecoară-te iute 
afară. 

Cel mai adesea maşina se scufundă rapid şi în acest timp nu se poate face nimic. Aşa că 
aşteaptă să se oprească (pe fundul apei) şi pe urmă fă cât mai multe dintre următoarele acțiuni: 

1. Ridică geamurile - deşi în timpul acesta apa năvăleşte pe ele; 

2. Aprinde toate luminile - ca semnal SOS de catastrofă; 

3. Nu încerca să deschizi uşile; 

4. Ţine mâna pe clanţa uşii; 

5. Aşteaptă ca apa să umple cabina; 


6. Când nivelul apei îţi ajunge la bărbie: ia o gură mare de aer, deschide uşa, ieşi din maşină şi 
înoată spre suprafaţă. 

În timp ce aştepţi ridicarea nivelului apei în maşină (ceea ce nu durează mult), încearcă să te 
lămureşti asupra poziţiei maşinii, cum se va deschide uşa, cum vei ieşi, încotro este suprafaţa apei. 
Ridică-ţi capul în punga de aer de deasupra apei. Această rezervă de aer te va ajuta şi în cazul în care 
trebuie să forțezi ca să deschizi uşa. 

După ce nivelul apei ajunge la bărbie, în continuare se va ridica mult mai lent. Dacă uşa nu se 
deschide, încearcă altă uşă sau coboară geamul şi strecoară-te afară prin fereastră, împingând cu 
picioarele. Dacă apa e tulbure şi nu mai ştii încotro este suprafaţa, suflă puţin aer şi urmăreşte bulele de 
aer, ia-te după ele. Când trebuie deschise mai multe uşi (adică 2, 3 sau 4), pasagerii trebuie să deschidă 
uşile şi să iasă toți odată. Dacă nu reuşiți, atunci veți ieşi toți pe aceeaşi uşă. Pentru asta apucaţi-vă şi 
țineţi-vă unul de altul de mâini, haine, păr, picioare şi formaţi un lanţ - astfel încât să nu se închidă uşa 
şi să blocheze pe cineva înăuntru. 


6.9. CUM SALVEZI PE CINEVA DE LA ÎNEC 


În fiecare an o mulţime de indivizi curajoşi, dar nepricepuţi îşi pierd viaţa prin înec, încercând 
să salveze pe altcineva. 

Pentru a salva pe cineva de la înec ai nevoie de o gândire rapidă, multă îndemânare sau 
pricepere la înot şi cunoştinţe temeinice de tehnica salvării. lar dacă nu te pricepi să salvezi pe cineva 
de la înec - e mai bine să NU te bagi, pentru că în loc de o sigură victimă aproape sigur veţi fi două. 
FRICA este cea mai mare problemă a oamenilor aflaţi la ananghie. Ea le sporeşte mult forța, pe care o 
folosesc inconştient ca să se agaţe de orice - şi astfel devin o ameninţare serioasă pentru salvator. 

Salvarea de pe mal - victima poate fi ajutată chiar de cineva care nu ştie să înoate: 

- Apucă-l: dacă victima este aproape de mal, culcă-te cu faţa în jos pe mal şi întinde-i mâna. 
Apucă-l de mână şi fă-l şi pe el să ţi-o apuce. Sau, dacă e ceva mai departe decât o lungime de braţ, 
întinde-i un băț, o prăjină, o scândură sau o creangă - orice găseşti - de care el poate să se apuce şi cu 
care să-l tragi. 

- Aruncă-i ceva: un băț, o funie sau vreun obiect plutitor pe care să-l apuce şi apoi să se 
salveze singur: minge, scaun de automobil, roată auto, cauciuc de rezervă (susţine chiar 8 persoane!), 
scândură, bucată de gard, cutie, un scaun din lemn. 

Multe lucruri plutesc. Uită-te şi caută repede ceva primprejur. Dar nu te duce să cauţi prea 
departe, căci, dacă victima nu te mai vede şi crede că ai părăsit-o, poate să se sperie, să se 
demobilizeze, atunci renunţă la luptă şi se duce la fund. 

Dacă eşti un înotător bun dar neinstruit asupra tehnicii de salvare, ai înţeles riscurile - 
explicate mai sus - şi totuşi te hotărăşti să intri în apă pentru a salva un om care se îneacă, mai bine 
foloseşte metoda de salvare cu ajutorul unui băț sau a unui obiect (vezi mai sus) solid, preferabil 
plutitor, pe care victima să-l apuce de un capăt. Băţul trebuie să fie suficient de lung pentru ca cel care 
se îneacă să NU poată pune mâna pe salvator. Stai departe de victimă, oferindu-i numai capătul crengii, 
al băţului sau prăjinei şi strigându-i acesteia să-l apuce.Trage, remorchează victima la mal prin 
intermediul obiectului, fără a o atinge, fără a o lăsa să te apuce cu mâna. 

Dar iată şi alte moduri în care poţi încerca salvarea victimei din apă - chiar dacă eşti neinstruit: 

Mergi pe fundul apei: când adâncimea e mică, ajungi la el mai repede mergând decât înotând. 
Întinde-i prăjina, sau aruncă-i funia etc. Până ajungi aproape de el, prăjina pe care i-o duci poate să te 
ajute la înaintarea prin apă (vezi 413.7). 

Apropie-te vâslind: într-o barcă, pe o plută, pe un ponton mic - dacă găseşti. În felul acesta 
poţi ajunge mai repede la o victimă aflată departe de mal. 

Faptul că vede apropiindu-se o barcă îi dă victimei curajul necesar să lupte ca să nu se 
scufunde. 

Atenţie: NU te apropia de victimă cu latul bărcii, căci s-ar putea să se agăţe cu disperare de 
bord şi să răstoarne barca. Apropie-te cu unul din capete, strigă-i să se agăţe de el şi apoi trage-l spre 
mal. Nu încerca să-l sui în barca. 

Dacă eşti înotător bun şi instruit, poţi încerca să salvezi victima apucând-o în apă. Dezbracă- 
te de majoritatea hainelor, exceptând cazul în care victima e la mică distanţă - atunci scoţi numai 
hainele grele sau strâmte. Contează mult iuțeala intervenţiei. la totuşi cu tine şi o prăjină, un obiect 
plutitor pe care să-l oferi victimei. 

Sări în apă cu picioarele înainte, în jos ( vezi la #15). Dacă ştii precis că apa e adâncă şi 
limpede, atunci poţi plonja şi cu capul înainte. 

Atenţie: la victimă trebuie să ajungi având încă multă energie. Înoată economicos, nu te forța 
să ajungi la victimă. S-ar putea ca traseul în linie dreaptă să nu fie cel mai rapid. 


În cazul unui curs de apă, un râu, e bine să alergi pe mal spre vale, apoi să intri în apă şi să 
apuci victima, când soseşte dusă de curent. Dacă fundul apei e nisipos, s-ar putea să găseşti pe fund o 
coamă, o ridicătură pe care să mergi prin apă, pentru a scurta distanța de parcurs înot. 

Dar fii foarte atent când te apropii de victimă şi ia toate măsurile ca să nu te poată ea atinge 
sau agăța. Stai la oarecare distanță şi caută o ocazie bună s-o apuci, dar eliberează-te scurt şi hotărât 
dacă te apucă ea. Apucă victima pe la spate, de guler sau de păr şi ţine-o bine, cu braţul întins. 

Numai un salvator experimentat, bine antrenat poate să se descurce la mică : distanţă, în apă, 
cu o victimă înnebunită de frica morții. 

Cum te eliberezi dintr-o apucare - vezi la 44.3. 

Nu e nevoie să-i ridici fața deasupra apei când îl remorchezi. Un înotător experimentat ştie sau 
îşi dă seama ce tehnică de remorcare a victimei ar fi mai convenabilă. În general, înotul pe o parte este 
suficient de rapid şi economicos pe distanțe mari, iar tehnica e simplă: poţi schimba înclinarea sau 
braţele, poţi respira în apa agitată, fața e protejată. Alt stil recomandabil este pe spate, cu un braţ care 
trage (de prăjină) şi altul care vâsleşte. 

Dacă victima are nevoie de respirație artificială, poţi să i-o faci imediat ce-l scoţi din zona 
valurilor mari (vezi la #19). 

Salvarea unui prunc: când un copil mic cade în apă, iar mama sau salvatorul nu găseşte nici un 
obiect cu care să-l agaţe sau pe care să i-l arunce ori copilul e prea mic, un sugar, atunci: 

a) O mamă care nu ştie să înoate va intra în apă şi va face pluta pe o parte, întinzând spre copil 
braţele şi picioarele; 

b) Dacă mama ştie să înoate - îl va apuca pe copil de cap cu câte o mână de fiecare parte a 
feţei şi va înota pe spate, susținând copilul pe antebraţe şi piept, cu faţa copilului ţinută deasupra apei. 


6.10. TRAVERSAREA UNUI RÂU PRIN VAD 
Vezi 13.7. 


7. FRIGUL 





7.1. Mişcă-te în continuu 

7.2. Îmbracă-te cât mai gros 

Foloseşte mai bine ceea ce ai, Nu transpira, Ai grijă de echipament 

7.3. Adăposteşte-te 

7.4. Fă un foc Amorsele pentru aprinderea focului, Vreascurile, Combustibilul, întărirea focului, Cu ce aprinzi focul: 
Cu chibrituri, Cu bricheta, Cu o lentilă, Cu cremenea şi amnarul, Prin frecarea lemnelor, Cu acumulatorul, Cu arma de foc, Cum 
aprinzi focul, Vetre pentru foc 

7.5. O sobă 


Frigul poate ucide oriunde, nu numai la Pol sau în Siberia. Chiar în țara noastră, în unele ierni 
sunt geruri straşnice cu pericole asemănătoare celor pe care le înfruntă exploratorii polari, astronauții, 
alpiniştii la 7 - 8000 m înălțime. 

Frigul puternic poate omori pruncul din leagăn, adultul nimerit accidental într-o cameră 
frigorifică, bătrânul dintr-un dormitor neîncălzit ş.a.m.d. Viscolul poate ucide sau mutila orice om aflat 
pe teren descoperit: poştaşi, liniori, soldaţi, picheri, turişti, pietoni obişnuiţi. 

Cum poti scăpa într-o astfel de situație? 

Foarte importantă este sesizarea şi înțelegerea pericolului în care te afli, căci adeseori frigul 
atacă pe ascuns, insidios: mai întâi amorţeşte sau adoarme vigilența simţurilor. Dar dacă eşti atent, 
chiar fără pregătire sau cunoştinţe speciale de luptă cu frigul, poţi să-ți dai seama despre ce e vorba - 
când începi să tremuri sau îţi clănțănesc dinții. 

Acest semnal dat de corp trebuie să te trezească, să te îmboldească să acţionezi pentru a te 
încălzi, ca să scapi de degeraturi, îngheţ, chiar moarte. 

Să nu uităm însă că în viața normală frigul aduce şi unele foloase: căleşte organismul, slăbeşte 
microbii, păstrează alimentele ş.a.m.d. 

Protecţia împotriva frigului înseamnă: adăpost, izolație, căldură. 

Lupta cu frigul constă în creşterea intensității activității fizice (autoîncălzire), reducerea 
pierderii de căldură din corp şi împiedicarea frigului exterior să ajungă la corp. 

Cum se face asta? 


7.1. MIŞCATE ÎN CONTINUU 


Pe vreme geroasă NU sta până începi să te zgâlțâi de frig (deşi tremuratul este normal şi 
inerent). Nu mai aştepta - atâta timp cât poți şi nu eşti împiedicat, fă ceva să te încălzeşti: mişcă-te 


mereu, fără oprire. 

Tropăie. Ţipă. Trage-te de urechi, de nas, de buze. Strâmbă-te (fig. 7.1). Acoperă-ţi faţa cu 
mâinile. Sau loveşte-te, bate-te cu mâinile şi cu pumnii pe corp, piept sau spate. Strânge şi desfă 
pumnii. Suflă în pumni, pe palme. Bagă mâinile sub haine (în pantaloni sau la subţiori). Îndoaie, 
dezdoaie, mişcă degetele de la mâini şi de la picioare. Dacă te dor degetele de la picioare - de exemplu, 
când eşti pe o plută - ridică-le în sus şi ţine-le aşa unu - două minute. Îndoaie labele picioarelor. Roteşte 
gleznele. Roteşte umerii, şoldurile. 

7.1. Strâmbă-te - ca să nu-ţi îngheţe fața 

Lărgeşte hainele prea strânse pe corp. Încheie toți nasturii de la haine. Lipiţi-vă unii de alții. 

Atenție la vânt şi la ploaie - căci ele măresc mult pericolul de îngheț. 

Căzătura sau scufundarea în apă amestecată cu gheață şi zăpadă este un pericol clar, iminent, 
de îngheț (vezi #6.3.). În acest caz rostogoleşte-te până ajungi la zăpada „uscată" (afânată). Apoi ridică- 
te şi scutură-te de zăpadă. Din nou tăvă-leşte-te în zăpadă uscată. Repetă tot aşa - până te încălzeşti 
peste tot şi umezeala a fost absorbită de zăpada uscată. 

Dar NU: 

- Stropi sau umezi pielea cu produse petroliere; 

- Atinge cu pielea neprotejată, pe ger puternic, un obiect din metal; 

- Te aşeza direct pe zăpadă; 

- Freca pielea dintr-un loc dureros (îngheţat); 

- Băga în buzunar mănuşile pline de zăpadă. 

După ce te-ai încălzit, menţine-te în această stare muncind (fizic). Munceşte, mişcă-te cu 
vioiciune până ajungi la adăpost, la căldură. 

Iar după aceea - fii atent în continuare, căci necazurile nu s-au sfârşit încă. 


7.2. ÎMBRACĂ-TE CÎT MAI GROS 


Recuperează din epavă prosoape, pături, huse de la scaune, perdele, saci -căci orice fel de 
țesătură sau material poate fi folosit la confecţionarea hainelor, aşternuturilor, adăpostului. 

Termoizolația creşte prin înmulţirea numărului de straturi de îmbrăcăminte. Bagă iarbă uscată, 
muşchi, pene, hârtie, păr de animal între haine, în ciorapi. 

Hidroizolația creşte dacă freci hainele cu grăsime animală, cu seu. Dar în felul acesta le va 
scădea capacitatea de termoizolaţie - deci, când frigul este mare, nu folosi această rețetă. 

Capul, degetele, încheieturile mâinilor, genunchii şi gleznele sunt extremităţi care pot pierde 
căldura din corp. (Capul pierde cam 30% din căldura corpului, deşi are numai 6-7% din suprafața 
totală). Acoperă-le, înfăşoară-le: de exemplu genunchii, dacă stai pe ei când sapi, aprinzi focul sau 
îngrijeşti un bolnav. 

Dar nu bloca circulaţia sângelui când legi învelişul. Fii atent ca îmbrăcămintea de orice fel să 
nu fie prea strânsă pe corp, mâini, picioare sau gât. În gât sunt senzorii pentru temperatura exterioară; 
pentru buna adaptare a corpului la situație trebuie asigurat contactul gâtului cu aerul exterior. 

O circulaţie slabă a sângelui = degerătură. 

Buna circulație a sângelui mai ales la picioare este vitală. Prea mulţi ciorapi îndesaţi în ghetele 
- devenite astfel strâmte - dau rezultate mai rele decât fără nici un ciorap. Lasă şireturile largi. Verifică 
des dacă apare vreo amorţeală în picioare sau labe. 

Când stai un timp mai lung în umezeală şi frig, caută să-ţi fie totuşi picioarele cât mai uscate. 
Usucă ciorapii şi încălțămintea în fiecare noapte. Dacă încălțămintea s-a rupt sau nu ai ciorapi uscați de 
schimb pentru noapte, improvizează ceva -vezi %13.2. Confecţionează nişte opinci. 

Dacă ai apă în bocanci şi afară este foarte frig, nu te descălţa, ci mergi aşa până ajungi la un 
adăpost. Cât timp mergi şi în ghete e numai apă (NU gheaţă!), nu e pericol să degeri. 

lată şi o metodă radicală pentru impermeabilizarea încălțămintei: înmoaie pe rând fiecare 
gheată în apa înghețată, până ce la exterior se formează un strat subțire de gheaţă (în acest timp mişcă 
degetele şi arcuieşte laba). În continuare, până nu se topeşte acest strat de gheaţă, în ghete nu mai 
pătrunde altă apă. 

Foloseşte mai bine ceea ce ai: acoperă-ţi corpul cu cât mai multe straturi de îmbrăcăminte şi 
caută să reţii cât mai mult aer lângă corp. 

Ziarele înfăşurate în jurul corpului, stivuite sub sau peste corp, sunt un excelent izolator 
termic. (învelişul din ziare păstrează mâncarea caldă; iarna fereşte parbrizul de îngheţ). 

O pungă mare sau un sac de hârtie tras pe cap, cu două găuri pentru ochi. devine o cagulă care 
păstrează căldura necesară supravieţuirii. Pentru a opri pierderea de căldură prin pielea capului - locul 
cel mai expus al corpului - e bun orice fel de înveliş, de exemplu o husă de protecţie a cricului auto 
ş.a.m.d. 


Când te odihneşti, fă-ţi mănuşi din pungile de hârtie. În caz de frig şi umezeală, trage peste 
ciorapi pungi de plastic. 

Schimbă destinaţia diverselor obiecte: un şal decorativ devine un articol utilitar, dacă îl 
foloseşti ca brâu, fular sau turban. Ciorapii pot fi mănuşi; mănuşile pot 

deveni ciorapi; un fes mare devine costumaş de copil; un taior decoltat, îmbrăcat invers - oferă 
o bună protecție contra vântului rece din față; crăcii pantalonului pot fi legaţi cu sfoară la glezne; 
puloverul băgat sub cămaşă reţine mai bine căldura. 

Bagă puloverul, haina, pardesiul - sub centură. În felul acesta hainele nu te mai încurcă la 
mişcări, la muncă. Dacă brâul nu e suficient de larg, bagă sub el ce şi cât încape, iar restul hainelor 
lasă-le deasupra. 

O pelerină poate fi improvizată dintr-o foaie sau un sac de plastic ori din bucăţi mari de coajă 
de mesteacăn. Aruncă stratul exterior al cojii şi pune stratul interior sub haina exterioară. 

Taie o gaură în mijlocul unei pături sau covor şi obţii un poncho, o manta. Leag-o la talie sau 
coase-i marginile. 

Leagă fâşii lungi de frunze sau fibre, cu o centură strânsă pe talie sau cap şi vei avea o fustă 
sau o glugă. 

Înnădeşte, coase împreună pieile mici. Blana purtată spre interior oferă o termoizolaţie mai 
bună; dosul pielii nu reține zăpada. 

În cazul unui ger năpraznic, cele mai bune şi călduroase mănuși sau ciorapi sunt interiorul 
unui animal mic sau mare, proaspăt ucis. Spintecă-l pe piept, pe burtă şi bagă mâna sau piciorul cât 
mai adânc în el. 

Când trebuie să îmbraci haine ude, pune-le deasupra pe cele subțiri: maioul şi chiloţii; ele vor 
îngheţa şi te vor proteja ca o armură (etanşe). După ce le-ai îmbrăcat, nu sta pe loc. 

Mişcă-te mereu! 

Nu transpira: deloc, sau cât mai puţin (sudoarea şi umezeala distrug izolaţia termică a 
hainelor, condensează pe piele, pot îngheţa). Este de importanţă vitală să nu transpiri. 

Când lucrezi, nu te îmbrăca cu toate hainele - exceptând cazul în care e viscol şi sapi cu 
frenezie să faci un adăpost. Slăbeşte cureaua şi şireturile; desfă mânecile şi gulerul. Dă jos stratul 
superior de haine, chiar şi următorul strat. Câteodată e suficient doar să deschizi gulerul, să descoperi 
capul şi să desfaci manşetele cămăşii. 

Păstrează răcoarea - nu căldura. 

Când te opreşti din activitate, pune-ţi la loc toate hainele pe care le-ai scos, ba chiar şi altele - 
dacă ţi-e frig. Poate că manevrele acestea ţi se par un deranj inutil, dar ele sunt absolut necesare pentru 
mărirea randamentului organismului şi evitarea degeraturilor, a înghețului. 

Supraveghează-ţi ritmul de lucru. Munceşte încet, dar sigur şi eficient -afară de cazul când 
sapi contra-cronometru pentru a construi un adăpost. După fiecare repriză de lucru de 30 minute fă o 
pauză de 5 minute. 

Ai grijă de echipament: îmbrăcămintea trebuie ferită şi îngrijită. Chiar dacă frigul nu ţi se pare 
prea tare sau situația prea gravă, nici o bucată de îmbrăcăminte nu trebuie aruncată ori desconsiderată. 
Oricând i se poate găsi o utilizare, de exemplu: aşternut, obială, semnalizare. 

Hainele curate asigură cea mai bună izolare termică. Îmbrăcămintea murdară, găurită, 
încâlcită lasă căldura să iasă - şi frigul să intre spre corp. 

Repară hainele rupte - nu contează cum: capsează sfâşieturile, coase nasturii, pcticeşte găurile 
- cu un ac şi aţă improvizată (pentru sugestii vezi la # 12.5). 

Dacă poți, scutură hainele sau bate-le cu un băț, ca să le cureți de zăpadă, murdărie sau 
sudoare. Scutură, freacă sau răzuieşte hainele înainte de a intra în adăpost, la căldură. Dacă afară este 
foarte frig, focul nu mai poate usca bine -deci nu ţine hainele prea aproape de flacără, căci se pârlesc, 
se scorojesc. Lasă hainele exterioare afară din adăpost pentru că înăuntru gheaţa de pe ele se topeşte şi 
hainele se vor uda. Iar o haină uscată, chiar înghețată, este mai bună şi mai folositoare decât una udă. 

Usucă îmbrăcămintea oricând ai ocazia. În adăpost, la cabană agaţă hainele cât mai sus - acolo 
unde se adună aerul cald. Dacă vremea este uscată, întinde-le afară. Lasă transpiraţia să condenseze şi 
apoi să îngheţe, pe urmă şterge, periază sau curăţă hainele cu crengi, ramuri etc. 

Încălțămintea se pune la uscat departe de bătaia flăcării. Umple-o şi îndeasă în ea hârtie de 
ziar sau igienică, iarbă uscată, haine, rămurele. Aşeaz-o cu talpa în sus. 


7.3. ADĂPOSTEȘTE-TE 


Când ţi-e foarte frig, trebuie să găseşti cât mai repede un adăpost! înainte de a căuta, gândeşte 
repede şi ţine seama de: starea sănătăţii tale, uneltele disponibile, condiţiile înconjurătoare. Dar nu uita 
că îți TREBUIE un adăpost - fie că e unul cu pereţi de piatră sau un simplu sac de plastic. Fă rost de el 


ÎNAINTE de: lăsarea întunericului, a te cuprinde panica, epuizarea forţelor. 
Când vrei cu tărie ceva -poți găsi oricând şi oriunde o soluţie (vezi la # 12.2.). 


7.4. FĂ UN FOC 


Este foarte important să aprinzi un foc. Cu el poți încălzi mâncarea şi băutura. Usuci hainele. 
Te încălzeşti. Semnalizezi. Îţi dă curaj. Mintea funcționează mai bine. 

Pentru aprinderea focului ai nevoie de combustibil + oxigen (aer) + temperatura de aprindere; 
adică: o scânteie sau o flacără + amorse + vreascuri. Plus gândire - şi răbdare. 

Dar e bine să ştii din capul locului că s-ar putea să nu reuşeşti să aprinzi focul! La primele 
încercări - sau vreodată. Mai ales în condiţii foarte grele. Sau, chiar dacă îl aprinzi şi vremea este foarte 
rece, focul poate fi inutil: uneori dă atât de puţină căldură încât ca să te încălzeşti va trebui să stai 
deasupra lui, să te bagi în el - şi-ţi pârleşti hainele. 

Nu încerca să aprinzi focul pe vreme rea, decât atunci când eşti silit de situație. 

Iată şi alte sfaturi utile: 

- Totdeauna aprinde focul înainte de lăsarea întunericului; 

- Nu aprinde focul dacă nu ai nevoie de el; 

- Mult mai bine te încălzeşti cu 2-4 focuri mici, între care să stai ghemuit, decât de la un 
singur foc; 

- Pregăteşte şi adună mereu, chiar de la început, vreascuri, aşchii, rămurele, alt combustibil. 
Chiar dacă sunt ude, se vor usca la focul pe care-l vei face; 

- Păstrează şi economiseşte vreascurile, aşchiile, crenguţele, combustibilul şi chibriturile; ele 
pot fi încălzite sau uscate cu căldura corpului; 

- Alege cu grijă locul unde faci primul foc. Să nu fie sub un copac plin de zăpadă. Nici sub o 
stâncă care abia se ţine la locul ei. Nu foarte aproape de automobil. 

- Totdeauna amenajează, pregăteşte locul în care faci focul. Pune lemnele şi aprinde-le pe o 
vatră din pietre, buşteni, sau într-o gaură în pământ - NU direct pe sol, la întâmplare. De exemplu, 
câteva bucăţi de tablă, resturi de avion, capace de la roţi auto, bolovani pot constitui o vatră minunată 
pentru foc, plus că re-flectă căldură; 

- în jurul focului folosit la prepararea hranei amenajează nişte pereți care să reflecte şi să 
concentreze căldura. Sau fă focul lângă un perete, o stâncă. Ori găteşte deasupra găurii sau vetrei din 
sol în care ai făcut focul. Oala poate să se rezeme pe pietroaie puse în picioare, pe crengi verzi, sau 
bucăţi de metal. Flăcările şi căldura pot fi dirijate spre adăpostul semideschis în care stai, cu ajutorul 
unui reflector amenajat din pietre, lemne, crengi. NU aprinde focul în cort; 

- Nu face un foc prea mare: va consuma inutil prea mult combustibil. Deşi uneori ar putea fi 
bun: la semnalizare, la uscarea hainelor. Oricum, e mai avantajoasă cantitatea unor focuri succesive mai 
mici, decât calitatea unuia singur mai mare; 

- Nu consuma inutil chibriturile încercând să aprinzi un foc rău pregătit sau ca să aprinzi 
țigări, când ai la dispoziţie alte metode; 

- Chiar dacă ai un foc sau chibrituri, învaţă şi antrenează-te să aprinzi focul fără chibrituri 
(vezi mai Jos). S-ar putea să ai nevoie de această îndemânare mult mai repede decât te aştepţi. 

* Cu ce faci focul: 

- Amorsele pentru aprinderea focului/ac jumătate din treaba chibritului. Cealaltă jumătate o 
face scânteia, căldura sau flacăra. Completează-ţi şi sporeşte-ţi mereu rezerva de amorse pentru 
aprinderea 

focului: iască, praf de la carii de lemn, scame, fire din bumbac, rumeguş uscat, aşchii de lemn, 
sfoară despletită, scame de la fese sau bandaje, pânză, fire de lână, pene, scame din buzunar, bucăţi din 
cuiburi de pasăre, orice fel de praf, aşchii uscate ciocănite între două pietre, plută fărâmiţată, ace de 
pin. La care adaugi 1-2 picături de gaz (petrol lampant) - dacă ai. 

Păzeşte-le cu grijă. Păstrează-le uscate. Poartă acest combustibil fragil şi valoros într-o cutie, o 
sticluță sau în portofel. Ori de câte ori poţi, pune-le la soare să se usuce. Sau, expune-le la altă sursă de 
căldură. Scopul e să fie foarte uscate (ca tutunul). 

- Vreascurile: adună-le de peste tot şi păstrează-le la căldură, uscate. Foloseşte orice material: 
hârtie (bani), fotografii, acte de identitate, crenguţe, tufe răşinoase, resturi de hrană, resturi de hârtie 
(ambalaje), cârpe, aşchii de lemn, plută, pene, iarbă uscată, coajă de copac, bucăţi de crenguţe cojite 
(astfel ca fâşiile de coajă să se onduleze în afară, ca la o minge de badminton), rădăcini, cetină, ulei de 
la motor (dacă nu ai vreun vas - îl scurgi direct pe sol, înainte de a se congela în motor), cuiburi de 
pasăre, frunze de palmier, ferigă. 

Atenţie: NU folosi toate vreascurile pentru focul acesta. Mai lasă câteva şi pentru următorul 
foc, cel de mâine. 


- Combustibilul: adună o rezervă imensă (de două ori mai mult decât apreciezi la început) din 
orice material care poate arde: crengi, buşteni, copăcei, tufişuri, bălegar, găinaţ, căzături de copaci, 
lemne sau cărbuni aduşi de apă pe țărm, oase, lemn putred, componente din vehicul, plante. Lemnul 
uscat, necăzut pe pământ care poate fi doborât, rupt, despicat (cu o pană din piatră ascuţită), cioplit - 
este mai bun decât cel căzut pe sol (umed, îngheţat, putred). Lemnele verzi ard când sunt băgate în foc 
puternic. Orice fel de combustibil trebuie mai întâi mărunțit la dimensiunile necesare, convenabile. 

Încearcă să foloseşti drept combustibil orice material găseşti. Dar mai întâi încearcă o cantitate 
mică, să vezi dacă arde. În cazul în care e e bun, foloseşte-l mereu. 

Înainte de aprinderea focului: stropeşte combustibilul cu gaz (petrol lampant), benzină sau 
spirt. Stropeşte vreascurile. Pune 2 picături pe amorse. După ce torni o cană peste o grămadă de lemne, 
poţi aprinde imediat un foc zdravăn. 

De asemenea, uleiul, parafină şi spirtul solid pot să pornească bine focul. Dar niciodată NU 
turna sau arunca gaz, benzină etc. într-un foc sau pe flăcări. 

Cu ce aprinzi focul: 

Când călătoreşti departe de civilizație, e obligatoriu să ai la tine cel puţin do«4 metode de a 
aprinde focul: una asupra ta, iar cealalată în rucsac. Nu folosi chibriturile sau bricheta dacă ai la 
dispoziție alte mijloace. 

- Cu chibrituri: pentru a valorifica mai bine fiecare chibrit, nu încerca să aprinzi cu el direct 
focul, ci aprinde mai întâi o torță - fabricată din hârtie, iarbă, vreascuri uscate; sau cel mai bine o 
lumânare. 

Poți să spinteci un chibrit în lungime ca să faci mai multe. Când aprinzi un astfel de chibrit 
subțire, apasă-i măciulia pe cutie cu degetul. 

Fereşte-le de vânt, aprinzându-le în spaţiul dintre palme, cu măciulia în jos -astfel ca 
eventualul curent care pătrunde printre degete să împingă flacăra în sus spre băț (fig. 7.2). 

Dacă s-au umezit, usucă-le prin ştergere cu părul, sau frecându-le puternic între palme (cu 
măciulia în afară). Un chibrit umed trebuie lovit oblic pe cutie -nu frecat în lungul ei. 

Chibriturile trebuie păstrate într-o învelitoare impermeabilă, dar astfel încât să nu se frece, să 
se sfărâme, ciocnească sau să se autoaprindă. 

- Cu bricheta (de buzunar, de la automobil): foloseşte-o numai pentru aprinderea focului. 
Țigările se vor aprinde altfel: de exemplu de la soare, cu o lentilă. 

- Cu o lentilă convexă - poţi aprinde amorsa şi vreascurile de la razele soarelui. Anumite 
lentile (convergente) dau rezultate mai bune, altele mai slabe, iar 

unele (cele divergente) nu aprind deloc. Sunt bune lentilele de la ochelarii persoanelor presbite 
(cu dioptrii „plus"). Geamul de la ceas este prea puţin convex, nu concentrează suficient razele 
soarelui. Cel mai bine e să suprapui două lentile - fie de la aceeaşi pereche de ochelari, fie de la două 
perechi (de la două persoane); şi mai bună e o combinaţie de 4 lentile suprapuse. 

Lentilele binoclului sau lunetei de la puşcă sunt foarte bune (pentru aprinderea focului ele 
trebuie demontate). 

Încearcă şi cu obiectivul fotografic demontat, sau cu dosul aparatului fotografic deschis. În 
poziţia „B" obturatorul rămâne deschis cât timp se apasă pe butonul declanşator (fig. 7.3). Deschide 
diafragma la maxim. 

7.2. Cum aprinzi şi aperi chibritul contra vântului 

7.3. Aprinderea focului cu lentila aparatului foto 

- Cu cremenea şi amnarul: orice rocă dură (cremene, cuarț) care nu se sparge sau zgârie uşor, 
poate produce scântei - când e ciocănită cu o bucată de oţel: pix, cuţit, şurubelniţă etc. Dificultatea 
constă în găsirea pietrei potrivite apoi în prinderea şi utilizarea scânteii. E nevoie de antrenament! 

Încearcă să faci la fel cum aprinzi chibritul: între palme, contra vântului. Ține piatra între 
degetul mare şi arătătorul mâinii stângi, iar amorsa de foc în palma stângă. Loveşte cu bucata de oțel 
ținută în mâna dreaptă. Dacă scânteia prinde, suflă până apare flacăra. 

Pentru aceasta, cea mai bună amorsa este o bucată de pânză (ruptă din cămaşă) şi împăturită 
astfel încât scânteile să ajungă în centrul ei. 

- Prin frecarea a două lemne: o metodă foarte dificilă. Majoritatea oamenilor n-o pot folosi 
deoarece: nu au experiență; nu au lemne cu calitatea necesară; condiţiile de lucru sunt proaste. 
Sălbaticii, vânătorii sau exploratorii care folosesc această metodă au o trusă specială, pe care o poartă 
la ei ca pe o cutie de chibrituri (vezi fig. 7.4). 

Prin manevrarea arcului încoace şi încolo, țăruşul (din lemn tare) se roteşte cât mai repede în 
lemnul de bază (moale, uscat, nerăşinos). Din frecarea lemnelor apare un rumeguş fin, care începe să 
ardă deasupra amorsei. Prin suflare, grămăjoara devine jăratic. Vârful țăruşului trebuie rotit la marginea 
crestăturii din scândurica de bază, astfel încât praful de lemn aprins să cadă pe grămăjoara de amorse, 
pusă mai jos. 


- Cu acumulatorul - chiar dacă autovehiculul, motocicleta sau şalupa nu are un aprinzător 
electric pentru țigări. Dar atenţie - nimeni nu doreşte: mâini arse, baterie descărcată şi scântei pe motor. 
Acoperă preventiv motorul cu orice fel de învelitoare - de la un covor de cauciuc până la o haină. Şi 
acoperă-l bine, căci vaporii de benzină sunt alături. 

Pentru obținerea unor scântei se pot folosi două metode: 

- Se ating două chei fixe (sau alte obiecte metalice asemănătoare) care fac contact cu bornele 
bateriei; 

Sau: 

- La bornele bateriei se leagă două cabluri sau sârme (de exemplu sârmă ghimpată) care se duc 
în afara caroseriei maşinii, pentru a obţine scânteile cât mai departe de motor (fig. 7.5). 

7.4. Aprinderea focului prin frecarea lemnelor 

7.5. Aprinderea unei cârpe îmbibate cu benzină, de la scânteia acumulatorului 

Nu exagera cu descărcarea acumulatorului. Nu se ştie când vei mai avea nevoie de el. 

Scânteile pot fi prinse cu o cârpă pe care s-a picurat puţină benzină. Cârpa este ţinută legată cu 
o sârmă răsucită în spirală, suficient de rigidă pentru a nu se îndoi cu cârpa aprinsă şi a-ţi aprinde mâna 
sau mâneca. Pregăteşte din timp, în preajmă, o grămăjoară cu amorse şi vreascuri. 

- Cu o armă de foc: puţin praf de puşcă amestecat cu amorse de foc pornesc bine focul. Pentru 
a obține o flacără, taie tubul cartuşului şi scoate glonţul sau alicele, precum şi majoritatea pulberii (nu 
arunca nimic, resturile păstrează-le pentru alte utilizări!). Peste pulberea rămasă în tubul cartuş bagă un 
dop de cârpă uscată cu marginile zdrenţuite. Nu o îndesa. Încarcă arma cu cartuşul astfel modificat şi 
trage în aer. Cârpa va cădea aprinsă. la-o şi aprinde cu ea amorsa şi vreascurile. 

Atenţie la manipularea prafului de puşcă! 

* Cum aprinzi focul. 

Foarte important: pregăteşte totul foarte bine, ca şi cum ai fi un chirurg înainte de operație. E 
păcat să obţii cu greu o flacără şi după aceea s-o pierzi, pentru că nu ai ce aprinde cu ea. 

Construieşte o semi-piramidă din vreascuri. Lasă goluri pentru tiraj. Pune flacăra, torța sau 
lumânarea la partea de jos a grămezii, dinspre vânt, acolo unde este golul, scorbura din piramidă. 
Totodată, apără flacăra de vânt. În principiu, flacăra prinde şi se întinde de la un vreasc la altul. 

Când foloseşti o amorsa de foc, boţul de jeratec se introduce în gaura de la baza grămezii de 
vreascuri, în mijlocul unor materiale uşor inflamabile, răsfirate, puse acolo dinainte: hârtii etc. 

Dacă vântul nu bate deloc, flacăra se poate obţine pornind de la o amorsa incandescentă 
introdusă într-o minge de iarbă uscată, hârtii, zdrenţe uleiate. Mingea trebuie legată la capătul unei 
sârme sau sfori, ca o praştie. Dacă roteşti în aer mingea ţinută de sfoară vei obţine un bulgăre de foc. 

După ce vreascurile se aprind, adaugă bucăți mici de lemn. Bagă în foc bucăţile mari numai 
după ce focul este suficient de puternic şi nu se mai poate înăbuşi. Nu îndesa lemnele prea tare, lasă 
goluri prin care să poată circula aerul (tirajul). Suflă în foc fără violență. Focul incipient, mic, trebuie 
protejat de vânt, ca să nu fie stins de un curent prea puternic. 

Lemnele mari se bagă în foc aşezate în straturi. Beţele dintr-un strat vor fi orientate 
perpendicular pe cele din stratul inferior, formându-se interstiții prin care să poată circula aerul şi 
flăcările. 

* NU face focul pe o suprafaţă plană - amenajază o vatră - în pământ (sapă un şanţ) sau 
deasupra solului. lată câteva feluri de vetre pentru foc: 

- Focul în groapă sau şanţ - se foloseşte de regulă pentru încălzirea şi prepararea hranei. 

Forma gropii poate fi un: 

- trunchi de con cu vârful în jos, iar lemnele se aşează înclinat pe marginea acestuia unul lângă 
altul; 

- şanţ simplu (fig. 7.6.); 

- şanţ în cruce (fig. 7.7.). 

Avantaje: se economiseşte combustibil (arde mai încet), jarul (acoperit cu cenuşă) se păstrează 
un timp îndelungat. Dezavantaje: dă o cantitate mai mică de căldură. 

- Focul între pietre - dă mai multă căldură, cu combustibil mai puţin (fig. 7.8.). Pietrele pot fi 
folosite şi ca suport pentru vase, sârme sau bare metalice, pe care se pot frige (coace) diverse produse. 

Avantaje: posibilitatea dirijării căldurii spre un loc anume, menţinerea acesteia şi după 
stingere - ca urmare a radiaţiei produse de pietrele supraîncălzite. 

NU pune în foc sau lângă acesta pietre ude, din material poros - pot exploda şi-ţi scot ochii. 

NU folosi pentru construcția vetrei pietre moi, cu goluri interne - încearcă-le mai înainte prin 
lovire (sună a gol). 

- Focul cu alimentare înclinată - lungeşte durata arderii (fig. 7.9.). Se recomandă când nu ai 
mult combustibil. Două lemne, crengi sau bețe se înfig paralele în pământ, înclinate, la o adâncime de 
20-30 cm şi la o depărtare de 40-50 cm unul de altul; deasupra solului să rămână capetele de 


aproximativ 70-80 cm. Ele constituie stâlpii de susţinere pe care se aşează, suprapuse, lemnele pentru 
foc. Dispozitivul poate fi folosit şi în interiorul adăpostului. La nevoie, stâlpii înclinați pot fi susținuți 
cu alte lemne sau proptele. Lângă foc se pot aşeza oale şi vase cu diferite destinații. 

7.6. Vatra de foc săpată simplu în sol 

7.1. Vatra de foc săpată în cruce 

7.8. Vatra din pietre -cu coş 

- Focul în stea - pentru un foc mic, se aşează radial 5-7 bucăţi de lemn uscat cu un capăt spre 
centru şi cu celălalt spre exterior. În centrul vetrei poate fi făcută o mică adâncitură unde se aşează 
amorsele de aprindere şi vreascurile. Pe măsură ce capetele dinspre centru ard, lemnele se împing radial 
pe vatră spre centru] focului. În felul acesta lemnul arde complet, fără a fi nevoie să-l mărunţeşti 
dinainte. 

Avantaje: focul în stea are un consum mic de combustibil, dă căldură suficientă şi usucă 
progresiv lemnele. Între capetele lemnelor este suficient spaţiu ca să aşezi vase, să frigi sau coci 
alimentele. 

Depozitează lemnele lângă foc, mai ales dacă sunt umede. Peste noapte întreține focul fie 
alimentându-l mereu cu combustibil, fie acoperindu-l cu buşteni sau frunze peste care pui pământ. A 
doua zi dimineaţa, ca să reaprinzi focul: dezveleşte je-raticul, adaugă câteva vreascuri şi suflă în ele. 


7.5. O SOBĂ 


Poţi improviza o sobă dintr-o cutie de conserve goală şi un izvor de căldură. Fasonează cutia 
ca în fig. 7.10 prin tăierea, turtirea şi răsucirea unor petale de tablă. Pentru această operaţie foloseşte 
sculele disponibile: bolovani, un cuţit, un piton etc. 

Sursa de căldură poate fi: o lumânare (în acest caz nu te mai osteni să tai partea superioară a 
cutiei de conserve; este suficient doar să-i dai câteva găuri); nisip, pământ sau pietriş îmbibat cu 
motorină, ulei, parafină, benzină, spirt, o baie de ulei în care stă fitilul (realizat din muşchi, cârpă, 
chingă), susținut în axa cutiei de un suport din sârmă, pietre, metal (ca la candelă); un boț de grăsime 
animală agăţat deasupra unei cârpe aprinse (untura se topeşte, iar picăturile cad pe cârpă, unde ard); 
cauciuc, ceară, izolaţia unui cablu electric - acestea ard mai bine într-o sobă decât la foc deschis. 

NU turna petrol, gaz sau alt combustibil lichid într-o sobă deja aprinsă. 

Chiar aprinderea unei sobe cu petrol lampant este o operație destul de periculoasă: aşteaptă 
până chibritul arde bine şi apoi aruncă-l în sobă (NU-I băga cu mâna); totodată fereşte-te şi fă un pas 
înapoi. 

lată câteva reparații, improvizații ce pot fi făcute unei sobe cu combustibil lichid (spirt, 
benzină, petrol) la presiune (tip Primus): 

- Dispozitivul care lăţeşte flacăra poate fi înlocuit cu o cruce (făcută din două dispozitive de 
desfundare, îndoite împreună) care se aşează deasupra arzătorului. Sau cu o piatră sau o bucată de 
metal. 

- Garnitura ruptă sau uzată de la pompiţă poate fi reparată prin ungerea ei cu unt, ulei, 
unsoare, după care se remontează cu grijă înapoi la locul ei. 

- Un picior rupt al pirostriei (care ţine oala deasupra flăcării) poate fi înlocuit cu una sau mai 
multe pietre aranjate lângă sobă. 

- Dacă nu mai ai spirt denaturat (folosit pentru pornirea sobei), înfăşoară strâns un sul din 
hârtie răsucită în jurul tubului arzătorului, în cupa pentru spirt. Închide ventilul sobei. Pompează. Va 
țâşni combustibil şi va îmbiba sulul de hârtie. Aprinde hârtia şi aşteaptă să se amorseze şi încălzească 
soba, apoi deschide treptat ventilul şi pompează cât e nevoie pentru a aduce flacăra la parametrii 
normali. 

La alte tipuri de sobe (cu gaz comprimat etc.) poţi interveni în mod asemănător. 

Gândeşte şi improvizează! 

7.9. Vatra cu alimentare automată şi reflector de căldură 

7.10. Sobă din cutie de conservea - cu nisip îmbibat cu benzină etc. b - cu fitil susţinut de o 
sârmă 


8. INCENDIUL 





8.1. Incendiul dintr-o clădire Cheamă pompierii, Luptă cu focul 

8.2. Cum poţi stinge un foc Udă-l! înăbuşe-l! Bate-l! îngrădeşte-l! Teme-te de foc! 

8.3. S-au aprins hainele 

8.4. Deplasarea prin fum 

8.5. Pădurea în flăcări Pleacă! îngroapă-te! Stai în maşină! Stingerea focului în pădure, Focul contra focului, 
Traversează flăcările 


8.6. Autovehiculul a luat foc 
8.7. Incendiul din avion 
8.8. Trăsnetul In casă, în automobil, în exterior. 


Frica de foc este foarte puternică - la om şi la celelalte viețuitoare. 

Căldura insuportabilă poate împinge un om să facă tot felul de greşeli, de exemplu să sară în 
gol de la o înălțime ameţitoare, să spargă uşa unei camere cuprinse de flăcări, să arunce apă pe benzina 
sau pe uleiul aprins etc. 

Dacă nu a fost instruit să facă ce trebuie, el va acţiona orbeşte, conform instinctului de 
conservare. De obicei, acţiunea comandată de instinct este greşită şi duce la epuizare, asfixiere, arsuri, 
chiar la incinerare. 

Multe incendii se nasc din neglijenţa cu care sunt manevrate ţigările sau chibriturile aprinse. 
Dar sunt şi cauze accidentale aproape inevitabile. De exemplu, focul poate fi aprins în timpul secetei, 
de razele soarelui care trec printr-o bucată de geam având întâmplător o formă de lentilă convergentă 
ş.a.m.d. 

Orice ardere este condiționată de: 

- încălzirea materialului respectiv până la o anumită temperatură de aprindere; 

- Prezenţa aerului (oxigenului) necesar arderii. 

Dacă una din aceste două condiţii nu este îndeplinită, arderea nu poate avea loc. Cea mai bună 
protecție împotriva incendiului este prevenirea lui prin: 

- îndepărtarea materialelor combustibile din locuință sau de lângă ea; 

- Procurarea mijloacelor de stingere a incendiilor, amplasarea lor la îndemână, verificarea 
periodică a bunei lor stări de funcționare; 

- Antrenarea şi organizarea tuturor locuitorilor, a vecinilor, pentru prevenirea şi stingerea 
focului. 

Ori de câte ori locuinţa rămâne nelocuită, chiar şi pentru un timp scurt, trebuie stins focul din 
sobe, lămpile cu petrol sau cu gaze, din candelă etc. şi întrerupt iluminatul electric. Rezervele de petrol 
sau alte materiale combustibile ori lichidele uşor inflamabile se vor evacua din casă şi se vor păstra în 
magazii, de preferință subterane. 

În perioade cu situaţii mai speciale, de exemplu după declanşarea „Stării de război", obiectele 
uşor inflamabile ca: perdele, cărţi, tablouri etc, vor fi depozitate în dulapuri sau lăzi. Din podul casei se 
vor evacua materialele care s-ar putea aprinde uşor, iar dacă rezistenţa planşeului permite, pardoseala 
podului se va acoperi cu un strat de nisip sau pământ afânat gros de 5-10 cm, care va contribui la 
stingerea rapidă a incendiului. 

În locurile cele mai periculoase din punctul de vedere al apariţiei incendiilor se vor instala lăzi 
cu nisip sau pământ afânat, butoaie cu apă, găleți, lopeţi, topoare şi răngi. 

O măsură de pregătire importantă pentru lupta cu focul este asigurarea unor surse 
suplimentare sau alternative de apă. De exemplu, se poate amenaja din timp un heleşteu, un rezervor 
sau un bazin cu o capacitate de cel puţin 250 mc, situat la o distanță de 300 m de locuinţă. E nevoie 
numai de puţină responsabilitate. 

Indiferent că este produsă de flăcări sau de vreme, căldura excesivă poate fi totuşi controlată 
un timp suficient de lung pentru a reuşi să te salvezi, ba uneori poate fi chiar combătută. Pentru aceasta 
trebuie să-ţi păstrezi sângele rece şi să te ocupi mai întâi de priorități. 


8.1. INCENDIUL DINTR-O CLĂDIRE 


Când observi începutul unui foc într-o clădire, ia imediat măsuri: 

-NU TE SPERIA; 

-Alarmează toţi oamenii: ţipă cât de mult şi de tare poţi: FOOC! Dacă există o alarmă de 
incendiu, acționeaz-o. 

- Evacuează oamenii şi animalele: adună familia şi oamenii cât mai departe de foc, într-un loc 
bun pentru a striga după ajutor şi pentru salvare. Evacuează toate persoanele din camera incendiată, 
apoi scoate-le afară din clădire. Pentru a ieşi din clădire foloseşte „scara de evacuare" prestabilită, NU 
liftul. Sări pe geam NUMAI dacă eşti la parter (vezi la #15). 

- Dacă eşti blocat, stai pe loc. Încearcă să nu urci -caută să scapi pe la parterul clădirii. Dacă 
uşile de la parter sunt blocate, ieşi pe fereastră. 

- închide toate geamurile şi uşile dintre foc şi tine. Etanşează uşa - îndeasă sub ca covorul sau 
aşternutul de pat. Închide uşile şi ferestrele dintr-o clădire incendiată, pentru a contribui la potolirea sau 
înăbuşirea focului prin lipsă de aer. Orice curent de aer măreşte imediat focul şi-l transformă în 
vâlvătaie. Uşile deschise ajută şi la răspândirea flăcărilor şi fumului. O uşă închisă întârzie trecerea 
flăcărilor cel puţin 20 - 30 minute. Focul s-ar putea s-o ocolească şi să n-o atace imediat. 


NU arunca pietre din afară, ca să spargi geamurile unei clădiri, ale unui tren sau atelier în 
flăcări. 

- Strigă după ajutor; deschide o fereastră, stai lângă ea şi ţipă pentru a anunţa că eşti acolo. 

Cineva trebuie să stea mereu la fereastra deschisă şi să strige după ajutor, astfel încât trecătorii 
sau vecinii să fie avertizați de pericol, iar pompierii să fie chemaţi şi să vină cât mai repede. 

Persoanele speriate sau slăbite de căldură, fum şi panică vor fi împiedicate să sară pe 
fereastră. Li se va impune să stea pe jos, iar cineva mai solid va sta la fereastră să blocheze trecerea. 

- Cheamă pompierii. 

- Dacă poți, încearcă să stingi focul sau să limitezi incendiul. 

- încearcă să stabileşti unde este focul din clădire. Dacă apare un fir de fum pe sub o uşă, fii 
atent. În dosul uşii focul poate fi mic - sau foarte mare. Dacă vrei să vezi care este situaţia dintr-o 
cameră suspectă, foloseşte uşa ca pavăză şi deschide-o doar câteva degete. Atenție când clanţa este 
caldă. NU deschide larg uşa. 

Ghemuieşte-te când deschizi uşa, pentru ca eventualele gaze calde şi flăcări să-ți treacă pe 
deasupra. Propteşte un picior pe pardoseală şi opreşte cu el uşa care se deschide spre tine. Dacă 
îndărătul uşii focul e mare, închide-o imediat. 

- Gândeşte-te la o soluție alternativă de salvare, de evacuare sau de coborâre, pentru cazul în 
care cei din afară nu pot ajunge suficient de repede la voi (vezi la 415). 

Pregăteşte o funie pentru coborâre (improvizată din cearceafuri înnodate) şi aruncă saltele pe 
care să cazi dacă sari pe fereastră. În nici un caz să NU sari sau să cobori pe pereţi netezi, de la o 
înălțime mai mare decât etajul doi - trei, în afară de cazul în care nu mai ai nici o altă scăpare. De 
exemplu, chiar dacă flăcările te silesc să ieşi pe fereastră, nu sări, ci stai agăţat pe o streaşină, de o 
cornişă, un brâu de zidărie, un burlan de scurgere ori de un balcon. 

Cu puţină răbdare şi sânge rece, poţi să-ţi salvezi viaţa sau să scapi de schilodire. 

Când sosesc Pompierii s-ar putea să fii la 30 m înălțime. Nu te speria. Ei îţi vor trimite scara 
telescopică şi te vor îndruma cum să cobori pe ea. Sau îţi vor strigă să sari pe o prelată ţinută întinsă de 
mai mulți oameni. 

Încrede-te şi fă ce zic ei. 

Cheamă Pompierii: sună la telefonul 981 sau strigă la altcineva să-i sune, când tu eşti 
împiedicat să o faci. 

Dacă eşti foarte departe de un telefon (de exemplu într-o pădure), aleargă până la cea mai 
apropiată locuinţă şi împrumută o bicicletă, o maşină sau o căruţă cu care să ajungi la un telefon. 

Chiar dacă eşti surprins de flăcări, nu acţiona la întâmplare, nu te panica. Încearcă să analizezi 
calm situația după următoarea schemă de întrebări: 

- Unde (arde)? 

- Ce (arde)? 

- Cum (lămureşte-te despre ce e vorba) ? 

- Cât (de mare e)?; 

- Ce pericole sunt? 

- Ce e de făcut? 

Apoi anunţă Pompierii - şi lămureşte-i. 

Cheamă TOTDEAUNA Pompierii, chiar dacă focul pare prea mic pentru a-i deranja. Nu uita 
că toate necazurile mari au fost la început mici. 


8.2. CUM POŢI STINGE UN FOC 


Dacă focul este mic, încearcă să-l stingi - printr-o intervenţie cât mai urgentă. Dacă te afli într- 
o zonă izolată, la ţară, s-ar putea să stingi incendiul înainte de sosirea pompierilor. 

Iată câteva reguli şi principii generale de acţiune: 

- Nu te speria; 

- Acţionează rapid. Focul se întinde cu viteză crescătoare. Un foc mic, abia aprins, e mult mai 
uşor de stins decât unul mare; 

- Jumătăţile de măsură nu folosesc deloc. Focul trebuie combătut printr-un atac hotărât, 
viguros şi concentrat la baza flăcărilor; 

- întrerupe curentul electric şi gazele de la întrerupătorul, respectiv de la robinetul principal de 
racord al casei la rețea; 

- Lângă foc sau prin el mergi aplecat, în genunchi sau târâş (jos, lângă sol, aerul e mai curat şi 
rece); 

- Leagă o cârpă umedă peste gură şi nas; 

- Stropeşte-ţi bine îmbrăcămintea; 


- Supraveghează mereu focul! 

Udă-l: arma de bază este apa. 

- Inundă focul cu apă, afară de cazul în care flăcările au cuprins: ulei, grăsimi sau lichide 
combustibile; 

- Udă la rădăcina flăcărilor; 

- Stinge focul pornind de jos în sus; 

-Atenție la materialele inflamabile (benzină, aragaz etc.) sau pirogene (electron, fosfor). 

Pentru a înăbuşi flăcările provenite de la ulei, grăsimi sau lichide aprinse, acoperă-le cu un 
capac de oală, un panou, o uşă, o masă întoarsă, sau cu o cârpă udă, o pătură din lână (chiar uscată), ori 
o saltea. NU încerca să arunci sau să scoţi afară din casă un vas sau o tigaie cu grăsime aprinsă. Nu 
îndrepta un jet de apă spre ulei, grăsimi sau lichide aprinse. Acestea pot fi răcite prin stropirea cu o 
ceaţă de picături fine care să acopere, nu să străpungă flăcările. 

Stropeşte zonele învecinate focului, pentru a-l împiedica să se răspândească. 

Nu stropi cu apă motorul aprins al unui automobil, căci sar picături care antrenează şi 
răspândesc în jur bucăţi de materiale arzânde (în plus, benzina sau motorina plutesc pe apă şi ard). 

- Focul de la un aparat electric: TV, maşină de spălat, fier de călcat - se opreşte singur după 
întreruperea curentului electric. Dacă după deconectarea curentului focul continuă totuşi să ardă, 
stropeşte-l cu apă. Caloriferele, sobele cu (baie de) ulei pot fi răcite cu apă. Stai la o distanță 
convenabilă de calorifer, ia găleata cu apă sau extinctorul şi aruncă apă sau spumă pe rezervorul de ulei 
şi pe zona învecinată aprinsă. O stropire cu picături este mai eficientă decât una cu jet gros. 

Dacă însă nu s-a putut opri curentul - nu îndrepta jetul de apă spre locuri în care ar putea să fie 
sârme electrice neizolate. 

Oriunde ai fi: la rude, la o cabană, într-un hotel sau la o gazdă, trebuie să afli din timp unde se 
găseşte cea mai apropiată sursă de apă. 

Apa poate fi aruncată cu un vas. Foloseşte orice obiect care poate ţine şi căra apă: o găleată, o 
cutie sau o pălărie. Dar mai bun ar fi un hidrant sau un furtun. E de ajutor chiar şi o pompă de mână (tip 
seringă) pentru umflarea cauciucurilor de maşină. Atenție: când te duci să umpli găleata cu apă şi te 
întorci cu ea s-o arunci pe foc, închide de fiecare dată roate uşile prin care treci. 

Improvizează cât mai aproape de foc o pavăză antiflăcări din saltele, mobilă, covor sau un 
panou de lemn - udate bine cu apă. Din spatele ei poţi arunca sau stropi cu apă direct spre rădăcina 
focului. 

Apasă pe gura furtunului sau extinctorului cu degetul gros ca să transformi jetul în stropi, pe 
care îi dirijezi sub formă de cercuri asupra zonei din jurul focului, pentru a-l potoli şi îngrădi. Apoi, 
revino imediat cu jetul gros spre centru, asupra zonelor fierbinți. 

Foarte eficient este şi lanţul de oameni care îşi trec din mână în mână gălețile de la un pârâu, o 
fântână sau un robinet, până la foc. Dar metoda devine periculoasă şi inaplicabilă când focul s-a întețit 
şi nu te mai poți apropia de el. 

Înăbuşe-l: scoate-ţi haina cea mai mare cu care eşti îmbrăcat, arunc-o peste foc şi apas-o în jos 
cu mâinile sau cu picioarele. Sau foloseşte în acest scop o pătură, o saltea, un covor sau o perdea dintr- 
o țesătură deasă. 

Acţionează rapid, cât timp focul este mic. Dacă acţionezi cu delicateţe şi timiditate, țesătura 
poate să se aprindă. 

Dacă poţi, udă cârpa - la un robinet, într-un bazin sau cu zăpadă. O carpă udă poate înăbuşi 
uleiul aprins dintr-un vas, poate opri focul mic ce ia naştere într-o pădure sau potoli picăturile 
zburătoare care sar dintr-o tigaie aprinsă. În loc de cârpă, pentru înăbuşirea focului se poate folosi nisip, 
pământ sau gunoi. 

Dacă găseşti şi dacă funcționează, stropeşte flăcările cu stingătoare - cu spumă (acestea NU se 
folosesc la incendiul unei instalaţii electrice!), sau cu praf uscat (bune pentru orice fel de foc). 

Bate-l: Dacă focul e prea mare şi nu mai poate fi înăbuşit, dar mai poate fi încă stăpânit, poţi 
folosi metoda bătăii flăcărilor. 

Improvizează un bătător din orice găseşti: haină, covor, mătură sau creangă. Turteşte flacăra. 
Calc-o cu picioarele. 

Îngrădeşte-l: strânge covorul aprins şi fă-l grămadă în mijlocul camerei dacă pardoseala este 
din gresie sau marmură. În felul acesta focul nu se poate răspândi. Mută mobila şi textilele cât mai 
departe de flăcări. 

Teme-te de foc: nu te juca cu focul. Focul, incendiul trebuie întotdeauna supraestimate. 

Supraveghează mereu incendiul - chiar şi după ce s-a stins - până ce grinzile sau clădirea s-au 
răcit. Stropeşte cu apă tăciunii şi du Jăraticul afară din clădire. 

După ce focul pare stins, verifică peste tot. Caută puncte incandescente şi tăciuni arzând 
mocnit: dă deoparte resturile arse, întoarce-le pe dos. Încearcă să le cojeşti, să zgârii sau să cureţi cu 


ceva ascuţit (de exemplu: cuţit, piatră, muchie metalică sau topor). Lemnele arse parţial trebuie oricum 
suspectate, chiar dacă nu mai au culoarea roşie aprinsă. Pipăie, verifică toate colţurile ascunse, 
pervazele, lambriurile, nişele şi rafturile. Stropeşte orice flacără intermitentă cu apă din belşug. 

Atenţie: scările şi pardoselile vor fi slăbite de foc. Umblă cu grijă numai pe la margini, pe 
lângă pereți. 


8.3. S-AU APRINS HAINELE 


Deşi hainele aprinse îți provoacă durere şi o reacţie de şoc, NU te mişca şi: 

- Stinge focul cu apă sau cu extinctorul (fereşte fața); 

- Stinge sau înăbuşe flăcările prin acoperire cu o cuvertură (udă); 

- Dacă mai e nevoie, trânteşte-te pe sol şi rostogoleşte-te cât mai mult. Încearcă să te înfăşori 
prin rostogolire într-un covor, o pătură sau o haină - dar cu capul afară. 

Dacă stai în picioare devii o torţă, iar flăcările îţi vor înconjura capul şi faţa. Vei inspira fumul. 

Orice om care ia foc trebuie trântit iute la sol de persoana vecină şi învelit sau acoperit cu o 
haină, o pătură sau un covor. Sau, salvatorul se va întinde deasupra pentru a acoperi persoana aprinsă. 

Nu dezbrăca hainele lipite de arsuri. Dar în caz de opărire, schimbă imediat îmbrăcămintea 
umezită de răni. 

Persoana cu arsuri va fi imediat tratată contra șocului şi dusă la spital (vezi la 419). 


8.4. DEPLASAREA PRIN FUM 


Fumul gros este un pericol mortal. Nu ştii ce gaze otrăvitoare pot fi în locul sau în zona aceea 
(de exemplu oxid de carbon). 

Ține o cârpă udă peste nas şi gură. Ea va reţine particulele de funingine şi va preveni tuşea. 
Însă nu te amăgi că această cârpă ar rezolva totul. Ea NU reține gazele otrăvitoare. 

În întuneric mergi întotdeauna pe lângă marginile camerei sau scărilor (vezi la 49) şi pipăie-le. 
Lasă-te în jos şi umblă pe pardoseală în patru labe. Jos fumul este mai rar şi aerul mai curat. Totdeauna 
lângă duşumea este un strat de aer curat, gros cam de o palmă. 

Dacă încerci să salvezi pe cineva dintr-o clădire în flăcări, mai întâi găseşte-ţi un partener de 
nădejde cu care să intri în foc. 

S-ar putea să fii nevoit să treci prin flăcări. Deci udă-ţi hainele ca să nu ia foc. Dacă dau 
semne că se usucă, stropeşte-le din nou. 

Atenţie să nu rămâi şi tu prins în incendiu. 


8.5. PĂDUREA ÎN FLĂCĂRI 


Dacă eşti de faţă când începe un incendiu în pădure, într-un lan de cereale, pe o mirişte, sau 
acolo unde un foc de tabără începe să se extindă din neglijență, prima ta mişcare ar trebui să fie 
înăbuşirea şi stingerea lui. 

Într-o pădure, primul semn că se apropie un foc este mirosul de fum. Apoi, probabil vei auzi 
zgomotul făcut de foc înainte de a vedea flăcările. De asemenea, vei remarca o comportare neobişnuită 
a animalelor pădurii - înainte de a afla care este motivul ei. 

Încearcă să stingi focul: dacă nu ai altceva la îndemână, turteşte, bate sau înăbuşe focul cu o 
haină, o pătură, cu mătura sau cu o creangă cu frunze mari. 

În ţările civilizate, de-a lungul drumurilor forestiere poţi găsi rastele cu „bătătoare de foc". 
Acestea au o formă de mătură sau lopată, cu coadă şi o limbă (din fâşii de talpă din cauciuc sau crengi). 
Cu ele se poate bate sau înăbuşi un foc mic sau un început de incendiu. Focul nu trebuie lovit repede cu 
bătătorul, doar turtit. 

Depărtează-te de foc - dar NU o lua imediat la fugă îngrozit - afară de cazul în care flăcările 
sunt atât de aproape că nu mai ai de ales. Stai puţin şi gândeşte-te. 

Să nu subapreciezi niciodată viteza de răspândire a unui foc în pădure, pe mirişte sau în 
stufăriş. Dacă este împins de un vânt prielnic, focul poate înainta mai repede decât viteza cu care 
aleargă un om. Într-un astfel de caz nu mai încerca să lupţi cu focul - scapă cu fuga. Încearcă să ocoleşti 
focul, alergând contra vântului. 

Atenţie la schimbarea bruscă a direcției vântului. 

Luptă cu focul, dar mereu cu vântul din spate. 

Alege un traseu, o direcţie pe care să mergi. Verifică terenul din jur precum şi direcţia de 
înaintare a vântului şi a focului. Direcţia vântului este arătată de fum. Dacă vântul bate dinspre foc spre 
tine, incendiul se apropie repede. Mergi cu faţa spre vânt. Flăcările pot sări peste spaţii mari. Nu fugi 


spre înălţimi - focul înaintează mai repede la deal. Încearcă să ocoleşti focul - dar lucrul acesta nu este 
posibil totdeauna, căci într-o pădure incendiul înaintează pe un front de câţiva kilometri. 

Dacă nu poţi nici să te îndepărtezi, nici să ocoleşti vâlvătăile, adăposteşte-te sau îndreaptă-te 
spre orice zonă ştii sau vezi că va putea întrerupe focul - cum ar fi de exemplu o poiană mai mare, o 
râpă adâncă, un râu sau o viroagă. Cea mai buna întrerupere este un râu; chiar dacă este îngust şi 
flăcările pot să-l sară, în apă vei fi mai în siguranță. 

Poate ai impresia că hainele îţi îngreunează mişcările, dar nu te dezbrăca de ele, căci îţi vor 
proteja corpul şi vor slăbi forţa radiațiilor de căldură. 

Ingroapă-te: măcar jumătate de corp dacă poți să-l scufunzi într-o băltoacă, tot e mai mult 
decât deloc. Când însă nu găseşti nici un adăpost natural, mai există soluţia să te îngropi în pământ şi să 
laşi să treacă focul peste tine. Unii au scăpat în felul acesta, deşi riscul este mare - atât din cauza 
căldurii, cât şi a lipsei de oxigen. 

Pentru asta caută un loc mai izolat, fără copaci sau tufişuri în apropiere şi sapă o groapă cât 
poţi de mare, aruncând pământul pe o haină. Îndepărtează materialul combustibil - crengi sau frunze 
uscate - din vecinătatea gropii. Întinde-te în groapă cu faţa în jos şi acoperă-te trăgând haina cu pământ 
peste tine. Împreunează-ți palmele în faţa gurii şi a nasului; respiră printre degete. Asta nu măreşte 
cantitatea de oxigen, dar va răcori şi filtra întrucâtva aerul plin de scântei şi fum. 

Când flăcările trec peste tine, încearcă să-ți ţii respirația. 

Cu focul contra focului: adeseori „cui pe cui scoate”. Dacă incendiul este încă departe de tine 
şi nu poți scăpa în alt fel, poţi încerca să te salvezi folosind un alt foc. Cum? 

Aprinde tu o zonă sau o fâşie de vegetaţie, de pădure, înainte ca incendiul principal să ajungă 
la ea. În zona aprinsă de tine tot combustibilul se va consuma până la sosirea celorlalte flăcări; acestea 
nu mai au ce arde şi se opresc, iar tu te adăposteşti dincolo de ea. Condiţia este ca zona arsă de tine să 
fie suficient de mare şi de lată, pentru ca flăcările incendiului principal să nu o poată sări când ajung la 
marginea ei. 

Practic trebuie să aprinzi focul pe o zonă cât mai lungă şi cu lăţimea de peste 10- 15 m. Dacă 
se poate, chiar 100 m lăţime. Lungimea zonei va fi perpendiculară pe direcția vântului. Ai grijă să 
stabileşti corect direcția vântului ! 

Dar atenţie: vântul ar putea să producă vârtejuri, sau tirajul incendiului poate să creeze 
propriul său vânt, aşa că există şi riscul de a fi nevoit să străbaţi propria ta perdea de flăcări. Adică e 
nevoie de un timp suficient pentru ca zona arsă de tine să se întindă destul de mult până soseşte 
incendiul principal. Nu subestima viteza de înaintare a incendiului. Deci - nu aprinde tu încă un foc 
decât atunci când eşti şi disperat - şi sigur de succes. 

Traversează flăcările: uneori, cea mai bună soluţie de salvare poate fi traversarea în fugă a 
flăcărilor. Lucrul acesta nu poate fi făcut însă când focul este foarte puternic şi acoperă o zonă întinsă. 
Dar într-o poiană sau pe o mirişte, ai putea fugi prin flăcări ca să te refugiezi dincolo, pe pământul deja 
ars. Vegetaţia deasă arde bine, cu putere, aşa că locul de traversare trebuie bine ales. Analizează şi 
alege, hotărăşte şi porneşte fără nici o întârziere. 

Dar mai înainte umezeşte o cârpă şi pune-o peste nas şi gură. Acoperă cât mai mult din pielea 
descoperită (inclusiv capul) cu o pătură sau haină. Dacă ai apă, udă-ți hainele, părul şi pielea 
neacoperită. Inspira adânc. Apoi zbugheşte-o la fugă. 

Dacă ţi s-au aprins hainele, nu mai fugi, căci curentul de aer produs întăreşte flăcările (vezi 
118.3). 

Stai în maşină: nu încerca să conduci maşina prin fumul gros. 

Dacă focul te surprinde într-un vehicul, parchează într-o zonă fără copaci. leşi cu maşina în 
afara drumului, dar nu o împotmoli, nu o bloca. Aprinde farurile şi stai înăuntru. Închide bine ferestrele. 

Opreşte ventilația şi dansează prizele de aer. Carcasa autovehiculului asigură o protecţie 
contra radiaţiei calorice. Înăuntru poţi rezista până ce geamurile încep să se topească - dar până atunci 
sunt mari şanse ca focul să fi trecut dincolo de vehicul. Există însă şi pericolul exploziei rezervorului 
de benzină. Dar şansele de scăpare sunt mult mai mari înăuntru, decât afară din vehicul. 


8.6. AUTOVEHICULUL A LUAT FOC 


Dacă şofezi şi vezi fum negru sau simţi un miros greţos de plastic ars, nu te speria şi opreşte 
imediat maşina pe marginea drumului. Taie contactul electric şi evacuează pasagerii: deschide uşile şi 
ferestrele. Dacă e nevoie sparge geamurile. Nu trebuie să te grăbeşti, ai la dispoziţie 7-8 minute până ce 
automobilul începe să ardă cu vâlvătăi. Călătorii se vor depărta la peste 8 - 10 m de maşină. 

Deschide imediat capota maşinii şi caută începutul de incendiu. Apucă cu mâna protejată de o 
cârpă sau o maanuşă, cablul (gros) de legătură a acumulatorului cu instalaţia electrică şi deconectează- 
1. Atenţie - cablul este foarte fierbinte! înăbuşe flăcările cu o haină, o pătură, o cârpă sau cu nisip. Bate- 


le. Foloseşte extinctorul maşinii. Cere ajutorul altor şoferi care trec pe drum. 

Pericolul cel mai mare este aprinderea rezervorului de combustibil. Scopul intervenţiei este să 
stingi focul înainte de a ajunge la rezervor. De obicei, prima se aprinde o conductă de combustibil 
neprotejată şi de la ea focul ajunge la rezervorul de benzină sau motorină, apoi - prăpădul. 

Rezervorul gol e mai periculos decât cel plin: gazele şi vaporii se aprind mai uşor, lichidul - 
benzina sau motorina - se aprinde mai greu. 

Dacă vehiculul se aprinde într-un spaţiu închis, în garaj, încăperea se va umple foarte repede 
de fum şi gaze toxice. Mai întâi încearcă să stingi focul, dar dacă nu poţi - scoate vehiculul afară din 
încăpere, ca să nu se întindă incendiul şi la restul clădirii. Dar pentru asta nu intra în maşină. Fă tot ce 
trebuie din afara ei, inclusiv manevrarea volanului. Dacă se poate, împinge sau trage maşina afară. Ori 
bagă maneta într-o viteză mică sau în mers înapoi şi foloseşte demarorul pentru a mişca autovehiculul, 
rotind cu mişcări scurte şi repetate cheia de contact. Vezi că maşina se va mişca cu smucituri violente. 
Dar nu porni motorul de-abinelea. 

La o maşină avariată s-ar putea ca uşile sa fie blocate. Dacă ia foc, ieşi pe oricare fereastră, 
sau sparge şi scoate parbrizul dându-i o lovitură. Dacă focul apare în interiorul maşinii, stinge-l cu 
stingătorul sau înăbuşe-l cu un covor ori o pătură. Materialele plastice utilizate pentru tapiţeria 
interiorului ard repede cu fum gros şi produc gaze toxice. Acestea persistă chiar după ce flăcările au 
fost stinse, aşa că ieşi cât poţi de repede la aer curat. 

Nu uita: ţine la îndemâna stingătorul de incendiu al autovehiculului! Dar nu în portbagaj, căci 
din cauza ciocnirii se poate strâmba sau bloca capota şi nu mai poţi scoate stingătorul. 


8.7. INCENDIUL DIN AVION 


Aeronavele sunt dotate cu instalaţii automate de stins focul (la motoare etc.) şi cu stingătoare 
portabile în cabină. Când călătoreşti cu avionul cheamă sau anunță însoțitorii de bord imediat ce 
bănuieşti că ar fi un incendiu. Trebuie intervenit imediat. Echipajul ştie unde sunt stingătoarele şi cum 
trebuie folosite. Nu crea panică printre pasageri. Dacă vezi un foc mocnit sau flăcări - înăbuşe-l imediat 
cu o haină sau cu o pătură. 

Pericolul de incendiu este mai mare înainte de decolare (din cauza vaporilor de combustibil), 
precum şi la o aterizare forţată (când s-ar putea găuri rezervoarele de combustibil şi apărea scântei 
electrice sau mecanice). 

Respectă instrucţiunile echipajului: nu fuma, nu adormi cu ţigara aprinsă etc. 


8 8. TRĂSNETUL 


Fulgerul este o scânteie electrică între doi nori. El poate ajunge până la 30 km lungime. 

Trăsnetul este o scânteie produsă de descărcarea electricităţii statice între un nor şi un obiect 
proeminent mai înalt de pe suprafaţa pământului: copac, casă, om, paratrăsnet. El este una din forțele 
naturii cu o comportare dintre cele mai ciudate şi imprevizibile. Poate să lovească un om în câmp 
deschis şi să-l ardă fără să mai rămână nimic din el, dar poate şi să carbonizeze o casă, fără ca locatarii 
ei să păţească ceva. Uneori loveşte de mai multe ori în acelaşi loc (de exemplu unii zgârie-nori sunt 
trăsniți de câteva ori pe an). 

Pe glob sunt anual cam 20 de milioane de furtuni. Pe pământ cad aprox. 100 trăsnete/sec. 
Şansa medie de a fi lovit de trăznet este de 1 la 2,75 milioane. Riscul poate fi micşorat dacă respecţi 
sfaturile următoare: 

Semne prevestitoare: apropierea furtunii; o bucată de metal pusă în contact cu o lopată, un 
târnăcop, o foarfecă cântă sau ţiuie. 

Dacă poţi, stai în casă şi: scoate televizorul din priză; bagă cuţitele şi foarfecile într-un sertar; 
nu sta în fața ferestrei; închide toate ferestrele (sticla este un foarte rău conducător de electricitate şi 
deci de trăsnet); stai spre centrul camerei -această zonă este ferită şi sigură aproape 100%. 

Stai în automobil - în cabină, căci acolo este unul din cele mai ferite locuri (dacă maşina nu 
este decapotată; dacă nu are vreun cauciuc spart). 

În aer liber: poți fi trăsnit mai ales când stai pe o înălțime, sau când tu constitui obiectul cel 
mai înalt din jur. 

Câteodată poți simţi că urmează să te lovească trăsnetul: ai furnicături în piele şi părul se 
zburleşte, face scântei. 

Dacă eşti în picioare, aruncă-te imediat la pământ, mai întâi îngenunchind şi sprijinindu-te cu 
palmele pe sol. În felul acesta s-ar putea ca trăsnetul, de fapt curentul electric, să aleagă drumul mai 
scurt şi mai uşor şi să treacă prin braţe, ocolind pieptul (scapi de stopul cardiac şi de asfixie). Întinde-te 
urgent pe sol. 


Când apare pericolul unui trăznet nu mai ţine în mână obiecte metalice (umbrela etc.) şi stai 
departe de construcţiile sau de gardurile metalice. Un topor sau piolet cu coada uscată nu este 
periculos. Dar nu arunca echipamentul dacă rişti să-l pierzi de tot (de exemplu cade într-o prăpastie). 

Pe timpul unei furtuni NU sta lângă şi îndepărtează-te de: creastă, vârful, coama dealurilor sau 
copaci (mai ales sub stejari, ulmi, plopi) tufişuri, căpiţe, o stâncă izolată, o cascadă, suprafeţele 
verticale (perete de stâncă, o fisură verticală), gura unor goluri subterane (de exemplu: peşteri, fisuri 
sau scobituri din stânci, crevase - deoarece aerul ionizat din interiorul lor poate atrage trăsnetul). 
Adeseori golurile şi crăpăturile mici în stâncă sunt de fapt capătul unor fisuri mai adânci, prin care se 
scurge apa, deci nişte căi preferate de o descărcare electrică. 

NU te adăposti sub o surplombă, o streaşină naturală de stâncă, zăpadă sau pământ, căci 
trăznetul poate izbucni între marginea streaşinii şi sol, prăjindu-te între electrozii acestei „bujii”. Un 
adăpost excelent pe timpul furtunii este interiorul unei peşteri adânci. Dar stai la cel puţin 3 m de 
intrare şi la cel puţin 1 m de pereţi. 

Hambarele şi şurile sunt adăposturi destul de bune. În câmp deschis stai pe orice suprafaţă 
netedă şi orizontală, chiar pe o terasă mică, dar nu pe una înclinată. Retrage-te pe un teren jos şi neted. 

NU sta în apropierea unei construcții metalice mari, chiar dacă n-o atingi, deoarece la trecerea 
trăznetului prin ea, unda de şoc produsă de aerul încălzit poate dăuna plămânilor. Depărtează-te şi de 
construcțiile cu goluri, cum ar fi: poduri metalice, de zidărie, coşuri înalte. 

Dacă nu poţi să te îndepărtezi de obiectele înalte, încearcă să stai pe ceva uscat care să te 
izoleze electric de sol. NU sta pe ceva umed. 

Aşează-te cu picioarele încrucişate pe un suport izolant aşezat pe sol: rucsac, colac de coardă, 
haine (uscate!). Apleacă capul, trage genunchii la piept, ridică tălpile de la sol şi adună-ţi toate 
extremităţile. Evită orice contact cu stânca, cu solul sau cu obiectele metalice (pitoane, carabiniere, 
piolet, cadrul rucsacului sau bidon de apă). 

Dacă nu găseşti ceva care să te izoleze de sol: lungeşte-te pe jos şi stai cât poți de întins şi 
turtit. 

Sau - ghemuieşte-te şi ține capul aplecat (fig. 8.1). Dacă porţi încălțăminte cu talpă de cauciuc 
poţi să te sprijini pe toată talpa, altfel stai pe vârfuri. Încearcă să-ţi păstrezi echilibrul şi nu te sprijini cu 
mâinile pe sol, pe zid sau pe perete, stricând astfel izolaţia deja realizată. Stai liniştit şi suportă ploaia. 

NU staţi grupaţi, ci răsfirați la intervale de minim 2-3 m unul de altul; grupul e un 
concentrator de potenţial electric. 

8.1. Postura de protecție contra trăsnetului 


9. IN BEZNA 





9.1. Lumina a dispărut pe neaşteptate. Du-te spre un loc sigur, Judecă situaţia, Nu vă împrăştiați, Nu-ţi pierde 
cumpătul 

9.2. Foloseşte toate simţurile: Vederea, Pipăitul, Memoria, Mirosul, Auzul 

9.3. În întuneric Cercetează încăperea, Rachete de semnalizare, Pe apă, Pe munte, Pe zăpadă, în pădure 

9.4. Circulaţia rutieră pe timp de noapte 


Deodată, nu mai vezi nimic. Poate te-a orbit strălucirea zăpezii sau explozia unei bombe, 
praful de la nişte dărâmături, sau stropii de acid, praful de piper, fumul, ceața, un gaz lacrimogen; sau 
ai fost speriat ori surprins de becul ars pe neaşteptate, de parbrizul devenit dintr-o dată opac, de 
întreruperea curentului electric; sau te-a surprins căderea nopții... E o senzaţie înspăimântătoare. 

Fără a mai vorbi că în acelaşi timp pot să mai fie şi alte pericole: un ger năpraznic; un vehicul 
în viteză; o încăpere necunoscută; o mare zbuciumată; o pădure plină de zgomote ciudate; un incendiu 
într-o sală de distracții; un câmp de gheaţă care trosneşte. 

Ce faci dacă se stinge lumina pe neaşteptate? Cum apuci, pipăi, simţi, te agăți, bâjbâi, te 
îndrepți în întuneric? Cum te lupţi cu frica care te paralizează? 


9.1. LUMINA A DISPĂRUT PE NEAŞTEPTATE 


După un accident - vezi 42.5. 

Du-te spre un loc sigur: dar dacă eşti în siguranţă - stai pe loc. Dacă nu eşti, târăşte-te, trage-te 
pipăind drumul spre cel mai apropiat loc în care vei fi în siguranță. Foloseşte-ţi memoria ca să alegi un 
traseu ce va evita prăbuşirea dărâmăturilor instabile şi va ocoli cablurile electrice, apa adâncă, 
substanțele chimice vărsate, pardoselile slăbite - sau alte pericole care nu pot fi recunoscute şi 
verificate pe întuneric. 

Dacă întunericul sau orbirea apare când conduci maşina, rămâi calm şi opreşte-o, evitând 
derapajul. În mod normal, instinctul şi reflexele te vor ajuta să eviţi ciocnirea directă, frontală cu 


vehiculele care vin din sens contrar. Atenţie: ieşirea în afara drumului, trasul pe dreapta (pe stânga în 
Anglia), nu e lipsit de riscuri. Poţi provoca un accident din cauza situaţiei sau a obstacolelor de la 
marginea drumului (copac, şanţ, vehicul staționat) pe care nu le mai vezi. Nu frâna brusc dacă drumul 
era liber în față (ultima imagine văzută este păstrată în memorie încă 1/20 sec). 

Dacă există pericolul unei ciocniri, pregăteşte-te de şoc (vezi la #11). 

Judecă situația: verifică buzunarele sau poşeta, împrejurimile - poate găseşti vreo sursă de 
lumină. Rememorează împrejurimile. Ascultă. Miroase. În caz că trebuie să treci prin foc sau prin apă, 
nu te deplasa dacă nu eşti silit de împrejurări. Când ai şanse mari să fii salvat, sau să reapară lumina, 
stai pe loc şi aranjează-te confortabil. 

Dacă nu sunt şanse să vină ajutoare, fă-ţi un plan de acțiune. Încearcă să găseşti o metodă 
bună pentru a semnaliza nevoia de ajutor. Gândeşte-te la cea mai bună cale de salvare: prin ieşirea de 
urgență, prin geamlâc, pe fereastră, printr-o crăpătură din zid sau stâncă. 

Nu vă împrăștiați. Păstraţi mereu o distanță care să permită atingerea vecinului. Dacă cineva 
din grup trebuie să plece singur, păstraţi contactul cu el cu ajutorul unei funii fabricate din orice 
material la îndemână: curele, cravate, bretele, prosoape. 

Nu-ţi pierde cumpătul (vezi şi la 43). Nu te îngrozi - chiar dacă tocmai asta îţi vine să faci. Fă 
orice pentru a-ţi păstra luciditatea. 

Deşi vor fi multe motive de spaimă: apariţia unor obiecte fosforescente (de exemplu, 
putregaiul din buştenii căzuţi în junglă sau în pădure), ochii păianjenilor care lucesc la lumina lanternei, 
picăturile de apă care cad, liliecii care zboară, vântul care geme, umbre mişcătoare, apa care gâlgâie 
(într-o peşteră apa care cade sau curge poate suna la fel ca o voce), ţipetele păsărilor şi animalelor, 
mormăitul animalelor, foşnetul ierbii, rezervorul (de WC) care se umple, pustietatea deşer-tului sau a 
câmpului de gheață. 

Efectul psihologic al zgomotului e mai puternic decât al întunericului. De aceea, dacă 
întunericul durează mai mult, luptă cu spaima prin vorbe sau strigăte, ascultă radio ori roagă-te cu voce 
tare lui Dumnezeu. 


9.2. PENTRU ORIENTARE FOLOSEŞTE TOATE SIMŢȚURILE 


Ca să te descurci în întuneric, ajută-te cu toate simţurile. Ordinea aproximativă de preferință 
este: 1 - vederea (când se poate); 2 - pipăitul; 3 -memoria; 4 - auzul; 5 - mirosul. 

Această ordine poate fi schimbată de situaţia concretă: dacă ai de-a face cu un fum gros, 
vederea nu mai foloseşte la nimic; în schimb pipăitul devine prioritar. Alteori auzul te poate ajuta mai 
mult; de exemplu, când nu poţi vedea, cercetează terenul aruncând înainte bețe, pietre sau monede, 
ascultă şi interpretează sunetele produse de căderea sau ciocnirea lor. 

Vederea: poate fi folosită dacă aprinzi un foc oricât de mic (vezi la 47.4). Fă scântei prin 
lovirea pietrei cu blacheurile ghetelor. Declanşează blițul aparatului de fotografiat. Foloseşte orice 
sursă de lumină alimentată cu baterii: proiectorul pentru diapozitive, jucăria sau robotul care 
scânteiază. ORICE luminiţă, cât de slabă, îţi dă curaj - chiar şi cadranul fosforescent al unui ceas. 

Dar nu consuma multă lumină, foloseşte numai strictul necesar. De exemplu, când mergi pe un 
drum sau pe teren cunoscut şi sigur, e suficientă lumina dată de lună sau de cerul înstelat. Lumina 
lanternei consumă bateriile şi beculeţul, în plus slăbeşte sau chiar distruge capacitatea de vedere pe 
timp de noapte. 

Antrenează-ți ochii să vadă noaptea cu pupilele dilatate. Cu acest prilej ţi se vor ascuţi şi 
celelalte simțuri. 

Păstrează lumina artificială, foloseşte-o rar, ca stimulent pentru întărirea îora-lului. 
Economiseşte lumina chiar şi atunci când o aprinzi. Nu aprinde [îhibrit de la chibrit, nu consuma 
lanterna sau torța lăsând-o să ardă continuu. Fă :onomie cu orice preţ, de exemplu procedând în felul 
următor: 

Ca să nu consumi chibrituri, aprinde fâşii sau fitile de hârtie. Un fitil se obține )rin răsucirea 
unei fâşii de hârtie lată de 2-3 degete. Cu puţină practică o astfel de fâşie poate fi transformată prin 
răsucire într-o sârmă rigidă. Începe şi freacă înainte ji înapoi colțul unei fâşii, cu degetul gros şi 
arătătorul mâinii stângi, umezite. )acă faci ce trebuie, ea va începe deodată să se rostogolească în 
diagonală, sub forma unui sul subțire şi foarte strâns. Amână aprinderea fitilului până când flacăra 
phibritului începe să se stingă. 

Aprinde chibritul, lanterna sau torța pentru perioade scurte şi foloseşte capaci-itea de 
memorizare a ochilor, astfel: 

1 - Aprinde lumina (chibritul sau lanterna); 

2 - Priveşte împrejur şi memorează; 

3 - Imediat ce lumina se stinge înaintează, fă câţiva paşi bazându-te pe memorie. După câteva 


repetiţii o să-ți reuşească mult mai bine. 

Bateria durează mai mult dacă este folosită intermitent, pe perioade scurte. Tând nu foloseşti 
bateriile ţine-le lipite de corp, căci căldura regenerează o )aterie chiar uzată. 

Un ceas de mână cu cadran luminiscent sau iluminat poate da uneori lumină suficientă ca să 
poţi citi un text scurt (un număr de telefon, o adresă de pe un plic, câteva cuvinte când scrii un mesaj). 
Sau poate fi folosit ca punct de reper, întru marcarea unui loc important dintr-o încăpere întunecoasă - 
fereastra, ventilatorul, soba. 

Dar să nu ai niciodată încredere în ceea ce-ţi văd ochii când lumina e slabă. Poţi avea nişte 
surprize îngrozitoare: o groapă ce pare de vreo 3 m e de fapt o prăpastie adâncă de 100 m; un puț adânc 
pare doar o băltoacă; din cauza reflexelor, uşa de ieşire din vagonul de tren pare uşa de la toaletă 
ş.a.m.d. 

Pipăitul: foloseşte mâinile şi braţele ca şi cum ar fi nişte antene. Nu înainta braţele larg 
desfăcute, ci numai cu ele întinse şi încrucişate în fața pieptului, mătură cu ele un spaţiu cât mai mare, 
în plan vertical şi orizontal. Ridică mâinile ca să pipăi obstacolele. 

Dar nu apuca cu degetele, nu pipăi cu fața palmelor - căci rişti să agăți sârme sxi cabluri 
electrice periculoase; în schimb: 

- Pipăie cu dosul mâinii; 

- Strânge pumnul şi pipăie cu montul, cu rădăcina unui deget. Pumnul să descrie cercuri, astfel 
ca doar să „şteargă" vreun fir electric neizolat, salvându-ţi viaţa. 

Când nu există altă soluţie, coboară şi mergi în 4 labe (dacă poți). Totuşi, mai )ine stai în 
picioare şi pipăie pereţii de jur împrejur. Este mai rapid, mai sigur, mai )uţin obositor. Dar când 
încăperea este plină de fum, coboară, căci jos aerul este mai curat şi mai rece. Coboară şi când 
suprafaţa terenului sau a pardoselii este foarte neregulată, accidentată. 

Păstrează mereu contactul cu toți ceilalți din grup. Țineţi-vă de mâini, de talie, de călcâie 
(dacă vă târâţi), cu o mână. Cealaltă mână va pipăi peretele sau drumul. 

Pentru a sonda înainte, în întuneric, foloseşte un băț, un tac de biliard sau o creangă. Dar cu 
mare atenție când sunt şanse să dai peste fire electrice neizolate. 

Într-o cameră întunecoasă nu te repezi dintr-un loc în altul. Pipăie pereţii până dai de o uşă sau 
de o fereastră. Deplasează-te metodic (fig. 9.1). Fixează punctele sau locurile importante prin marcaje - 
de ex. cu cadranul luminiscent al unui ceas. 

9.1. Traseul pentru cercetarea unei camere fără lumină 

Memoria: în general, nu te baza pe ea. Sunt însă şi situaţii când poate fi de folos. Principala 
utilitate a memoriei este să-ți aminteşti (chiar aproximativ) punctele de reper, pentru a te deplasa de la 
unul la celălalt. 

Dar atenție... În întuneric, ceață sau fum, reperele pe care le cunoşti bine, ca pe buzunarul tău - 
o iau razna. Este aproape imposibil să apreciezi corect o distanţă în întuneric, cel mai adesea ea pare 
mai mare decât este în realitate. 

Auzul: zgomotul este totodată şi înşelător şi folositor. Auzul nu este selectiv, nu distinge - cum 
fac ochii. Adică, un obiect mişcător: automobil, tren, piatră care cade poate fi urmat aproape simultan 
de încă unul (ce se deplasează în acelaşi sens sau într-o altă direcţie), însă zgomotele lor par a veni de 
la o singură sursă. Cu cât locul este mai zgomotos, cu atât va fi mai greu să te deplasezi dacă încerci să 
te orientezi după sunete. Urechea nu distinge bine. 

Dar unele sunete sunt de mare ajutor. Sunetul produs de valuri, de un vârtej sau stăvilar anunţă 
de departe pericolul. Țipetele continui ale păsărilor pot indica locul de cuibărit, pământul. Şi aşa mai 
departe. 

In întuneric deplasează-te fără să faci zgomot. Când te mişti nu ţipa, nu cânta pentru a da sau 
prinde curaj (de fapt nici nu face!), ci fii cât mai silențios, spre a putea auzi tu orice zgomot, care te-ar 
putea ajuta la orientare sau avertizare. Sau tipetele unora care cer ajutor. 

Foloseşte ecoul ca să te orientezi - el îţi dă o imagine aproximativă despre împrejurimi. Orbii 
dobândesc un al 6-lea simţ, care se pare că foloseşte reflexia sunetelor pe obiectele apropiate - sau pe 
spaţiul gol (ca liliecii). Dar atenţie -această metodă nu poate fi folosită la înălțime mică - adică nu se 
pot detecta cu ea scările, ori uşile, gropile sau canalele din sol. 

Verifică senzațiile tale despre acest al 6-lea simţ, aruncând pietre, monezi sau gunoaie în 
direcția necesară. Nu încerca să maasori adâncimea unui puț prin numărarea secundelor până ce piatra 
pe care ai lăsat-o să cadă atinge fundul. La ce ţi-ar folosi? Chiar şi fără să numeri îţi dai seama dacă e 
periculos, adică mai adânc de câţiva metri. 

După ce ai găsit un traseu sau o ieşire de salvare - de exemplu uşa unei camere plină cu fum - 
stai lângă ea şi aşteaptă să treacă toate persoanele mai depărtate, strigând sau fluierând pentru a le 
ghida spre tine. 

Mirosul: oferă doar informaţii foarte generale. Anumite pericole ar putea fi identificate prin 


miros: lucruri arse, gaze sau canalizarea. Unele mirosuri - de exemplu cel de ars - se pot simți la 
distanţe de kilometri. 

Câteodată mirosul umed al noroiului, mlaştinii, vegetației putrede sau ozonului poate să te 
ajute şi să te ghideze. 


9.3. CE FACI ÎN ÎNTUNERIC 


Cercetează încăperea; când bănuieşti că cineva este blocat sau a leşinat într-o cameră 
necunoscută, întunecoasă sau plină cu fum, mai întâi trebuie să afli planul, conţinutul şi înfăţişarea 
încăperii. 

Schema de acţiune: pentru început fă un circuit complet de-a lungul pereţilor, pornind de la 
uşă, pipăind mai ales pe sau sub paturi, mese, dulapuri, unde s-ar fi putut adăposti, ascunde ori bloca 
oameni (fig. 9.1). Apoi mergi în diagonala de la uşă către centrul camerei, pentru a verifica dacă nu 
zace cineva pe acolo. Dar atenție: într-o clădire cuprinsă de flăcări centrul pardoselii este zona cea mai 
slăbită şi s-ar putea prăbuşi. 

Rachete de semnalizare: înainte de a le folosi este obligatorie citirea instrucţiunile de utilizare, 
la orice lumină disponibilă - căci manevrarea lor greşită prezintă pericol de moarte. Nu te apleca peste 
ele când le aprinzi. Ține-le departe de corp şi fereşte-ţi faţa. Materialele pirotehnice trebuie ținute într-o 
cutie (nu în buzunare) şi scoase pe rând, doar câte o bucată. De abia după ce ai aprins sau ai terminat-o 
pe una, o scoţi pe următoarea. 

Pe apă: dacă e beznă şi nu eşti silit să debarci de pe plută sau barcă, pe un țărm necunoscut, nu 
o face. Aşteaptă dimineaţa, să apară lumina. 

În largul mării, pământul se poate oglindi pe nori: nişte umbre negre - gri pot însemna că sub 
nori este fie apă, fie pământ; albeaţa poate însemna că jos este gheaţă sau zăpadă. Ascultă, dacă se aud 
țipete de păsări dintr-o anumită direcție -s-ar putea ca acolo să fie ţărmul şi cuiburile lor. Sau, ascultă 
eventualele zgomote îndepărtate produse de izbitura valurilor pe stânci, recif sau plajă (vezi 46.3). 

Pe munte: dacă nu cunoşti terenul sau dacă zona e periculoasă, aşteaptă şi nu te mişca până 
dimineaţa. Adăposteşte-te (vezi #7). Nu încerca să cobori noaptea de-a lungul unui râu, este foarte 
periculos - pot fi cascade. Nu judeca starea solului după umbre. Nu cobori pereţii stâncoși, căci nu poți 
fi sigur de adevărata lor înălțime (vezi 413.6). 

Pe zăpadă: noaptea, cerul înnorat produce o imagine lipsită de contraste a terenului acoperit cu 
zăpadă. Relieful nu mai poate fi desluşit deloc. În astfel de cazuri, nu te mişca. Poţi cădea foarte uşor 
într-o prăpastie, sau poţi ajunge pe o cornişă care se surpă cu tine. Nu ai nici un reper ca să stai vertical. 
Nu există deloc orizont, adâncime, dimensiuni sau proporţii. O cutie goală de conserve pare a fi un 
butoi şi invers. 

Aşteaptă calm până ce împrejurimile îşi recapătă formele şi structurile normale (vezi #7 şi 
113.6). 

În pădure: noaptea orice pădure pare uriaşă. lar o pădure uriaşă este înfricoşătoare. Frunzişul 
coroanei copacilor reține întunericul. Tijele, crengile, vitele par şerpi. La mişcările copacilor se adaugă 
şi zgomotele lor: scârţâituri, gemete. Zgomotele animalelor sunt amplificate. 

Dacă se poate, aprinde un foc (dar ia măsuri să nu se aprindă pădurea). Construcţia unui gard 
în jurul taberei poate ajuta la senzaţia de siguranță. 

În beci, mină sau tunel - vezi la 414.5. Orientarea în teren - vezi la 413. 4. 


9.4. CIRCULAȚIA RUTIERĂ PE TIMP DE NOAPTE 


Noaptea, numărul accidentelor de circulaţie este mai mare decât ziua. Frecvența lor creşte şi 
mai mult pe timp de ceață, ninsoare sau ploaie. Pericolele se dublează când este întuneric beznă. 
Întunericul combinat cu umezeala produce situaţia cea mai rea. Bezna este atât de periculoasă încât 
orice urmă de lumină pare salvatoare: când e lună plină numărul pietonilor accidentaţi scade la 
jumătate faţă de alte nopți. 

Ca pieton: dacă nu există trotuar, mergi pe partea drumului pe care poţi vedea vehiculele care 
vin din față, adică pe stânga drumului în cazul circulației vehiculelor pe dreapta - la noi în ţară şi în 
toată Europa (cu excepţia Angliei). Poartă ceva alb, chiar şi numai o batistă, legată la gât sau de 
centură. Aprinde o lanternă când se apropie un vehicul, din oricare parte ar veni. 

Deosebit de periculoasă este situaţia când eşti surprins în mijlocul drumului de farurile unor 
maşini care vin din direcţii opuse. Aruncă-te la marginea drumului şi stai acolo până trec. Nu uita că 
noaptea nu poţi aprecia corect viteza unei maşini. 

Pentru traversarea unui drum pe timp de noapte în zonele locuite foloseşte refugiile, tunelele 
sau pasarelele disponibile. Nu te avânta pe trecerea de pietoni dacă maşina care vine nu s-a oprit. 


Ascultă înainte de a traversa. Traversează strada perpendicular. 

La volan: verifică dacă ai capacitatea de a vedea bine în orice direcție. Caută-ţi astfel zonele 
oarbe ale ochilor: lipeşte-te cu spatele de un zid şi întinde braţele lateral. Priveşte drept înainte. Ține 
degetele groase ridicate vertical şi roteşte braţele spre înainte, în plan orizontal. Privind mereu înainte - 
eşti în stare să-ţi vezi tot timpul ambele degete? Mai ales degetul drept? Dacă nu, ai grijă cum priveşti 
când intri cu maşina în trafic, mai ales în intersecţie. Dacă zona ta moartă (unghiul de invizibilitate) 
este mare, ar fi bine să consulți un medic de ochi. 

Verifică şi eventual remediază zonele de invizibilitate ale autovehiculului: curăță geamurile 
etc. Ramele groase de ochelari produc şi ele zone de invizibilitate. Ar fi bine să ştergi lentilele 
ochelarilor când se întunecă. 

Şterge cât mai des toate farurile, lămpile, geamurile, mai ales parbrizul şi ferestrele laterale - 
ca să cureţi depunerile de la fumul de ţigară sau de la eşapamentele celorlalte maşini. Foloseşte o cârpă 
umedă, dar merge şi cu un ghemotoc de hârtie. 

Gheaţa şi zăpada se curăță cu un răzuitor de plastic sau cu un dos de pieptene. Curăţă şi 
ştergătoarele de parbriz. la măsuri să nu îngheţe lichidul pentru ştergătoare, de exemplu, pune puțin 
spirt sau detergent în apă. Dacă pe vreme rea se strică motoraşul ştergătoarelor, decuplează 
ştergătoarele de la motor şi leagă-le cu o sfoară ale cărei capete le treci prin geamurile laterale. Până 
ajungi la un atelier, pune pasagerul de pe bancheta din față să miște ştergătoarele la dreapta şi la stânga 
trăgând alternativ de capetele sforii. 

Dacă s-au rupt ştergătoarele, freacă parbrizul cu un cartof sau o ceapă tăiată. 

Când parbrizul este lovit de o piatră şi se transformă instantaneu într-un ecran opac, dă-i un 
pumn zdravăn pe deasupra volanului, scoate-l din locaşul lui şi aruncă-l. 

Dacă se sparge lampa de semnalizare din spate, vopseşte becul cu ruj de buze. 

Dacă maşina nu are lămpi pentru mersul înapoi şi terenul este dubios, ajută-te cu o lanternă 
sau cu luminile de frână. În cazul unui accident: cauciuc spart, roata intrată într-o gaură, sau şanţ - locul 
respectiv poate fi luminat reflectând raza farului cu un capac de roată, curăţat şi lustruit. 

În cazul că este foarte întuneric sau ceaţă, iată trei situaţii deosebit de periculoase pe şosea: 

1 - Un utilaj agricol sau un camion mare manevrează perpendicular pe drum ca să intre cu 
spatele într-o curte, iar lămpile de poziție ascunse de gard sau de poartă nu se văd din drum. Este un zid 
invizibil din oţel, de-a curmezişul drumului. 

Ce trebuie să facă şoferul: să aprindă toate luminile şi farurile, să claxoneze mereu, să pună 
triunghiuri de semnalizare pe drum la cca 50 m în ambele sensuri. Un om să fie pus la curba drumului, 
la începutul zonei de invizibilitate, pentru a semnaliza vehiculelor care se apropie existența pericolului. 

2 - Orice vehicul care coteşte la stânga pentru a părăsi drumul principal. Ce trebuie să faci 
când execuţi manevra: aprinde farurile - faza mare, luminile de poziție şi de semnalizare; claxonează; 
dar mai înainte opreşte motorul şi ascultă dacă se aud vehicule care se apropie. 

3 - Ceaţa deasă te dezorientează şi vehiculul pătrunde pe sensul invers de circulaţie. Ce trebuie 
să faci: dacă nu poți opri în afara drumului, circulă cu viteză redusă şi cu toate lămpile aprinse; 
claxonează. 

Conducerea maşinii în ceață: apleacă-te peste volan (din cauza vitezei oricum reduse, în caz 
că vei frâna brusc nu eşti ameninţat cu ieşirea prin parbriz). Ţine mereu aprinsă faza mică a farurilor, 
fie ziua, fie noaptea (nu sunt suficiente lămpile de poziţie singure, iar faza mare a farurilor produce o 
perdea de lumină orbitoare în faţă vehiculului). 

Atenţie: pentru astfel de situații cea mai bună soluţie este montarea unor faruri speciale de 
ceaţă, orientate spre mijlocul şoselei, astfel încât şoferul să privească prin raza lor, nu în lungul lor. Ele 
se vor monta cât mai jos posibil, chiar sub înălțimea minimă legală pentru farurile normale. 

Circulă pe drumurile cu trafic mai intens. Mergi în spatele unui camion mare, dar la oarecare 
distanță de el, astfel încât să-i zăreşti lămpile de semnalizare. Din cauza înălțimii, şoferul unui camion 
are o vizibilitate mai bună asupra drumului. Gabaritul mai mare al camionului împrăştie ceața. Nu 
încerca să-l depăşeşti când ajungeţi la o porțiune de drum drept şi gol: există pericolul să intri într-un 
perete de ceață densa tocmai când îl întreci. Numeroase accidente s-au produs din cauza asta. 

Când conduci nu sta degeaba: fii atent la orice detaliu al drumului şi împrejurimilor, care te 
poate ajuta la orientare; curăță, şterge, spală mereu parbrizul şi ochelarii. 

Conducerea pe timp de noapte: când ieşi dintr-o clădire iluminată şi te aşezi la volan, stai 
câtva timp cu ochii închişi, lasă-i să se adapteze şi de-abia după aceea porneşte motorul. Chiar dacă 
noaptea este senină şi nu se vede apropiindu-se cineva, nu depăşi viteza de 80 km/h dacă ai farurile 
aprinse cu faza mare. Sau, în cazul aceloraşi condiţii optime de vizibilitate, nu depăşi 50 km/h cu faza 
mică aprinsă. Acestea sunt limitele maxime de viteză pentru mersul în siguranţă pe drumurile obişnuite 
(nu pe autostradă). Dar, în cazul apropierii unor vehicule cu faza marc aprinsă, sau pe timp de ploaie, 
sau în zone cu ceaţă, limita de viteza maximă e chiar şi mai puţin de jumătate din aceste valori. În cazul 


unor condiţii dificile, circulă cu viteză foarte mică! 

Ca să nu adormi la volan: schmbă poziția scaunului, roagă-l pe vecin să-ți vorbească (dar nu 
lua în acest scop un autostopist - vezi la # 4); porneşte radioul sau casetofonul; parchează maşina în 
afara drumului şi dormi câteva minute sau fă o scurtă plimbare; bea o cafea; deschide geamul, porneşte 
ventilaţia pentru a te răcori. 

După max. 2 ore de conducere neîntreruptă fă o scurtă pauză, opreşte maşina. 

Iată care sunt semnele că eşti gata să ațipeşti la volan (cauza multor accidente mortale!): 

- Contracţii musculare; 

- Smucituri sau tremur involuntar; 

- Nevoia de'a întinde picioarele; 

- Te trezeşti vorbind tare; 

- Smuceşti volanul; 

- Loveşti pedala de frână; 

- Dai din cap; 

- Începi să caşti; 

- Clipeşti des; 

- Accelerezi maşina fără motiv; 

- Bătăi nervoase cu degetele pe volan, pe coloana volanului sau pe bord. Pasagerul trebuie să 
fie vigilent şi dacă va constata astfel de semne la şofer, trebuie să-l atenţioneze şi să-l oprească. Şoferul 
singur în maşină trebuie să fie atent pentru a sesiza el însuşi apariţia acestor semne. Chiar şi pe 
autostradă trage obligatoriu pe margine şi fă o scurtă pauză. 

Cum alungi somnul pentru a putea conduce în siguranță până la prima parcare? 

Îndoaie gâtul şi roteşte încet capul de trei ori spre stânga, apoi de trei ori spre dreapta. Respiră 
adânc de 5-7 ori. Expiră scurt şi violent printre dinții strânşi şi buzele lipite. Aceste manevre te trezesc - 
dar numai pentru un timp. 





10. ORBITOR 





10.1. Cum te aperi de o lumină orbitoare neașteptată: De scurtă durată, îndelungată, Intermitentă 
10.2. Ce faci dacă ştii că vei fi orbit: Fulger, Faruri pe drumul public, O explozie 


Orbirea (temporară) poate fi provocată de lumină foarte puternică apărută pe neaşteptate: de o 
explozie, de farurile unui vehicul, de soare, de un fulger sau un incendiu, de zăpadă sau de arcul 
electric. 

Lumina orbitoare poate veni din orice direcție. Senzaţia în ochi este de: arsură, cortină roşie, 
stele galbene, durere roşie, minge portocalie, lumină mare şi verde, usturime lacrimogenă. Dacă nu 
închizi complet sau parţial ochii la timp, pentru a micşora intensitatea luminii, poți fi orbit (vezi şi la 
#9). 

Deşi lumina sau strălucirea orbitoare este neaşteptată şi brutală ca o măciucă, câteodată ea îşi 
anunță apariţia din timp - de exemplu prin norii de furtună care prevestesc fulgerele; sau prin titlurile 
ziarelor şi ştirile radio-TV care vestesc o situație specială (război etc); sau prin scurtele, dar repetatele 
străluciri ce anunță apariţia farurilor unui automobil; sau prin reflecția soarelui pe zăpada albă. 

În astfel de cazuri ţine-te bine pentru ce urmează! 


10.1. CUM TE APERI DE O LUMINĂ ORBITOARE NEAȘTEPTATĂ 


De scurtă durată: de obicei aceasta anunţă o explozie şi aproape imediat urmează o izbitură 
puternică, produsă de suflu. 

Aruncă-te imediat la pământ. Trânteşte-i şi pe copii, bătrâni sau alți însoțitori. Dacă în 
apropiere există o umbră, aruncă-te sau rostogoleşte-te până în bătaia ei -de exemplu, în casă - sub 
pervazul ferestrei; afară - într-un şanţ sau după un copac. Strigă-le şi celorlalți să facă la fel. 

Reflexul de clipire o să te ajute: ochii se închid, capul se dă pe spate, mâinile acoperă ochii. 
Ține ochii strâns închişi. Pregăteşte-te, urmează un tunet neaşteptat de puternic, asurzitor. Apucă-te cu 
degetele împletite de ceafă, la baza craniului, acoperă şi apasă urechile cu încheieturile mâinilor. 
Îngroapă sau înfige coatele în sol sau pardoseală. Ţine ochii închişi. Încleştează degetele împreunate. 
Apasă capul în jos. 

Dacă e vorba de o explozie atomică, numără încet până la 100, doar apoi poţi să deschizi încet 
ochii şi cu ei mijiți să priveşti printre degetele puţin depărtate ale unei mâini (fulgerul exploziei unei 
bombe cu hidrogen durează cam 20 sec. şi se stinge de-abia după încă 60 sec, când soseşte suflul şi 
izbitura), în timp ce cu cealaltă mână îţi apeşi ceafa. 


În cazul că tocmai mergeai cu maşina, acţiunile aproape instinctive trebuie să fie: apasă 
pedala frânei, închide ochii, du-ți mâna la faţă. 

După ce trece şocul provocat de iluminarea orbitoare, dacă nu te-ai ciocnit de nimic şi mai eşti 
întreg, ţine capul plecat, ochii întredeschişi, trage maşina spre marginea drumului şi opreşte-o astfel 
încât să nu poată aluneca sub izbitura suflului. Ghemuieşte-te sub nivelul geamurilor şi aşteaptă BUUM 
- ul. 

S-ar putea ca orbirea provocată de o iluminare puternică bruscă să nu fie definitivă şi după 
câteva secunde sau după câteva zile să poți vedea din nou. Dacă însă fulgerul apare în întuneric, durata 
orbirii temporare crește. 

Îndelungată: apără ochii aşa cum se arată în fig. 10.1, pentru a-i feri de razele soarelui 
reflectate pe zăpadă, pe apă sau nisip. Chiar dacă cerul e înnorat, razele soarelui se pot strecura şi îți 
vor răni ochii aşa că e mai bine să iei măsuri de protecție preventivă. 

Oamenii reacționează în mod diferit la o lumină puternică. E recomandabil să protejezi ochii 
în zonele şi în zilele cu iluminare puternică, chiar dacă ai impresia că nu te deranjează. Dacă nu ai grijă, 
vei suferi consecinţele: nu mai vezi departe, nu mai distingi bine detaliile, nu mai vezi noaptea. 

Pentru protejarea ochilor se pot folosi cu succes următoarele metode improvizate: pentru 
siguranță maximă, încearcă să foloseşti mai multe soluţii deodată, adică „a" şi „b" împreună cu oricare 
dintre celelalte: 

a) Trage mult în jos cozorocul şepcii, borul pălăriei, muchia căştii de protecţie, apărătoarea de 
soare etc. - şi priveşte pe sub el; 

b) Pentru a reduce reflecţia razelor solare, înnegreşte zona de piele din apropierea ochilor şi 
partea superioară a obrajilor cu cremă de ghete, noroi, funingine, unsoare, dop ars, orice; 

c) Fă ochelari de soare din: hârtie, carton, film fotografic, piele, lemn sau plastic, tăind în 
material fante (găuri) sub forma de „-" sau „+". Ochelarii se leagă pe cap cu sfoară, şireturi, bandă 
adezivă, chiar elastic scos de la chiloți; 

d) Din păr, frunze, iarbă, alge sau muşchi, încropeşte peste ochi un ecran transparent ţinut 
deasupra sprâncenelor cu o legătură în jurul capului, făcută cu o sfoară, o bandă lată sau alt material; 

e) O mască, confecţionată dintr-un material subţire (de exemplu batistă) pusă pe față, poate fi 
de mare folos; 

f) Ochelarii fumurii sau de culoare închisă sunt buni, dar au şi dezavantaje: permit pătrunderea 
luminii puternice prin părți sau pe jos, se pot sparge, se pot aburi (acest fenomen se evită prin ungerea 
lor cu săpun), pot îngheţa. 

Orice apărătoare de soare care flutură trebuie lipită de cap cu leucoplast, sfoară sau faşă. În 
acest fel ochii sunt apăraţi de pătrunderea laterală a razelor ultraviolete (reflectate de zăpadă, nisip şi 
apă), care reprezintă pericolul cel mai mare. 

Protejarea ochilor trebuie continuată chiar şi după ce şi-au revenit dintr-o orbire temporară. 
Ochii odată lezaţi, rămân sensibili chiar la o lumină normală, aşa că în perioada următoare vor trebui 
acoperiți şi protejaţi mereu, inclusiv în zilele noroase când soarele nu se vede. 

Trebuie amintit de asemenea că razele ultraviolete atacă şi pielea dacă expunerea este bruscă 
sau radiaţia foarte puternică. Pentru a proteja corpul nu trebuie să-l dezgoleşti, ci dimpotrivă: 

- Lasă în jos mânecile lungi de la cămaşă sau haină şi manşetele pantalonilor; 

- Ridică gulerul cămăşii; 

- încheie-te la toţi nasturii, inclusiv la manşete, gât etc; 

- Improvizează o acoperitoare a capului cât mai asemănătoare cu ce poartă arabii beduini în 
deşert (fig. 10.2). 

Expune pielea la soare în mod treptat, repetat, prelungind zilnic durata expunerii cu câte 5 
minute, până se bronzează. Chiar şi după aceea, pe cât posibil nu lăsa niciodată pielea descoperită în 
bătaia soarelui (pericol de cancer!). 

Intermitentă: poate fi produsă de: farurile unui automobil, o oglindă sau o torță. Lumina 
neaşteptată, ritmică, provenită de la o astfel de sursă te poate hipnotiza şi atrage spre ea. 

NU o privi direct - ci alături sxi dincolo de ea (de exemplu, pe o şosea priveşte înspre dreapta 
farurilor). 


10.2. CE FACI DACĂ ŞTII CĂ VEI FI ORBIT 


Uneori ştii dinainte că vei fi orbit de: 

Un fulger sau un trăsnet - vezi la 748.8. 

Farurile de pe drumul public: oricând te plimbi, pedalezi pe bicicletă sau conduci un 
autovehicul, pe un drum în întuneric, pe ceaţă sau ninsoare, nu uita că orbirea produsă de faruri este nu 
numai sâcâitoare, ci şi periculoasă. După o iluminare puternică, ochii au nevoie de 4 secunde ca să-şi 


revină la normal. În cursul acestei orbiri temporare a şoferului, la viteza de 60 km/h automobilul 
parcurge o distanță de circa 80 m (cam cât un şir de 40 de sicrie, puse unul după altul). 

10.1. Umbrirea ochilor cu a - funingine sau pământ; b - ochelari din lemn (nu folosi metal sau 
tablă!); c - carton; d - iarbă sau frunze; e -batistă; f - păr 

10.2. Acoperirea capului - metoda arăbească 

Deci, când cel din faţă te orbeşte, micşorează viteza. Iar dacă nu vezi deloc, opreşte-te! Nu te 
apuca să faci război pe şosea. Căci vina nu le aparţine exclusiv celorlalți: adeseori orbirea ta depinde 
întrucâtva şi de cât i-ai orbit tu pe alţii. 

Nu te purta în aşa fel încât să provoci dorinţa de răzbunare a şoferilor de pe automobilele, 
camioanele sau autobuzele cu care te întâlneşti, căci s-ar putea ca farurile lor să fie mult mai puternice 
decât ale tale. 

Adică: 

- Nu răspunde cu faza mare vehiculelor care vin spre tine fără să treacă la faza mică; sunt mari 
şanse ca tu să ai o impresie greşită asupra situației reale; 

- Nu merge în spatele altui vehicul, prea aproape de el şi cu faza mare aprinsă, căci îl deranjezi 
şi-l enervezi pe şoferul din față; 

- Nu merge tot timpul cu faza mare aprinsă; 

- Nu umbla cu farurile dereglate, orbindu-i pe alții fără să-ţi dai seama (greşeala poate să apară 
şi când treci dintr-o ţară cu circulația pe dreapta, în alta unde se circulă pe stânga). 

Reglează-ţi mereu farurile. 

O explozie - vezi la # 18.1. 


11. PREA REPEDE 





11.1. Ca pieton 

11.2. Într-un autovehicul Te ciocneşti şi nu eşti legat cu centura de siguranță, Şoferul iresponsabil, Frânele nu mai ţin, 
Derapajul, Depăşirea, Centura de siguranță, Protejarea copiilor 

11.3. După un accident de circulaţie 

11.4. Pe motocicletă 

11.5. În tren Într-un compartiment; Pe coridor, în toaletă, în pat (vagonul de dormit), în afara trenului 

11.6. În avion 

11.7. În lift 


Când călătoreşti şi vine ceasul rău, orice viteză este suficient de mare ca să ucidă. 

Când îți dai seama ce urmează să se întâmple şi priveşti hipnotizat cum se apropie locul de 
care te vei ciocni - indiferent că ai 15 sau 150 km/h - între ce faci (instinctiv) şi ceea ce ar trebui să faci 
este o diferență ca de la cer la pământ. Fără a mai pune la socoteală că viteza de reacţie diferă mult de 
la un om la altul. 

Când maşina o ia razna pe contrasens sau când eşti prins de o avalanșă, desfăşurarea 
evenimentelor nu mai respectă nici o regulă, poate doar legea norocului şi a întâmplării. Scapă unii fără 
nici un căpătâi şi mor alţii care îşi luaseră toate măsurile preventive. Dar, tot aşa de bine se întâmplă şi 
invers. 

Nu există reguli, dar poți face totuşi ceva ca să mai struneşti desfăşurarea prea rapidă şi 
necontrolată a evenimentelor în care eşti amestecat. De exemplu: (1) să iei unele măsuri de precauţie - 
cum ar fi respectarea regulamentului şi a legilor privind circulaţia pe drumurile publice; (2) să înveţi ce 
ai de făcut şi cum să reacționezi când apare o situație periculoasă, neprevăzută - pentru a reuşi să ai 
prezenţa de spirit necesară. 


11.1. CA PIETON 


Cimitirele sunt pline de pietoni neglijenţi şi neatenţi care „credeau" că ceilalți participanți la 
trafic, în principal şoferii, sunt grijulii şi responsabili sau respectă regulamentele de circulaţie. Din 
păcate, foarte mulți accidentaţi sunt minori. 

Traversarea nereglementară a străzii, imprudenţa minorilor şi a bătrânilor provoacă cele mai 
multe accidente. 

Toţi oamenii - nu numai şoferii - trebuie să cunoască şi să respecte regulamentul de circulaţie. 

Vezi şi:14, #9, #10, 414, 415. 


11.2. ÎNTR-UN AUTOVEHICUL 


Regulile cele mai importante pentru supraviețuirea în transportul cu automobilul sunt legarea 


centurii de siguranţă şi conducereapreventivă - adică respectarea legilor. 

Însă chiar dacă tu aplici aceste reguli de obicei, există destule şanse de a le încălca în diverse 
ocazii sau ca alți participanţi la traficul rutier să le încalce. Poţi călători şi nelegat, de exemplu în 
autovehicule care nu au centuri de siguranță -camioane, autobuze - sau sunt conduse de alţi şoferi. 
Oriunde şi oricând, poate chiar la o viteză mare. 

Dacă ai la dispoziţie un timp de gândire şi reacţii rapide, poţi face ceva în cele 1-2 secunde 
dinaintea ciocnirii. Un şofer a scăpat cu viaţa dintr-o ciocnire frontală cu 120 km/h, proptindu-se cu 
atâta forță în volan încât a îndoit cercul din oțel. Sau, altă persoană a sărit înainte de impact de pe 
bancheta din față pe cea din spate, scăpând cu viaţă. Totuşi, asemenea cazuri sunt excepţii. Ca regulă 
generală, ciocnirea unui automobil înseamnă moarte sau rănire. 

În țara noastră, din cauza accidentelor de circulaţie rutieră mor anual circa 3 000 persoane, iar 
alte 10 000 sunt grav rănite. Perioadele cele mai periculoase sunt zilnic în jurul orelor 15 şi 20; zilele 
cu mai multe accidente sunt vinerea şi lunea. Cauzele cele mai dese ale accidentelor de circulaţie sunt: 
lipsa de experiență la volan, viteza prea mare, alcoolul. Un şofer dobândeşte experiență suficientă în 
conducerea maşinii de-abia după 5 ani sau circa 100 000 km parcurşi. Câţi şoferi respectă limitele de 
viteză în localități şi în afara lor (50, respectiv 90 km/ h în mai toate țările europene)? 

Întrucât nu există reguli de desfăşurare a unui accident de circulaţie, nici nu se pot da sfaturi 
de comportare bazate pe statistică. Totuşi, dacă te îndrepţi spre o ciocnire iminentă, următoarele idei s- 
ar PUTEA să fie bune, căci unii le-au folosit cu succes, iar autorităţile automobilistice le consideră 
realiste. 

Te ciocneşti şi NU eşti legat cu centura de siguranță: fă invers decât îți dictează instinctul de 
supravieţuire (adică să te fereşti şi să te îndepartezi de obstacol); din contră: 

- Aruncă-te înainte, spre obstacol; 

- înfăşoară braţele în jurul capului; 

- Răsuceşte-te într-o parte (la 90°) şi sprijină-te cu o suprafață cât mai mare a corpului 
(pieptului) pe bordul sau peretele maşinii. 

NU te lăsa niciodată pe spate şi NU încerca să te sprijini cu picioarele în față pentru a rezista 
şocului iminent. Oricât de bine te-ai sprijini în picioare, acestea nu vor putea rezista forțelor uriaşe care 
apar. 

Pentru clarificare, să vedem ce se întâmplă când ai 45 km/h şi te ciocneşti de un zid. Mai întâi, 
maşina se opreşte în aprox. 0.6 m prin turtirea botului. Apoi, dacă tu şi ceilalți pasageri nu sunteți 
solidarizaţi cu maşina, veţi suferi o a doua ciocnire - întrucât după impact şi oprirea maşinii, oamenii şi 
obiectele dinăuntru îşi continuă drumul cu viteza neschimbată, din cauza inerției, şi se vor izbi cu capul 
de parbriz, de bord, uşă, volan sau scaunul din față. 

Scopul măsurilor care trebuie luate după ce se constată că ciocnirea este inevitabilă ar fi ca 
micşorarea sau anularea vitezei pasagerilor să se facă cât mai puţin brusc, pentru ca aceştia să fie 
supuşi la o frânare (deceleraţie) minimă. Botul maşinii se turteşte la ciocnire, funcționând ca un 
amortizor. Ca urmare restul maşinii, mijlocul caroseriei, are parte de un şoc mai mic. Deci când te 
lipeşti de peretele care eîn faţa ta, mergi împreună cu mijlocul caroseriei şi îți măreşti şansele de 
salvare. 

Cele mai grave accidente apar la viteze combinate (ale ambelor vehicule) sub 60 km/h. 

De obicei nu ai la dispoziţie nici un timp de gândire. Dar cu un preaviz de 1-2 secunde, dacă ai 
o reacţie fulgerătoare şi ştii să faci ce trebuie, poţi amortiza parțial şocul la care vei fi supus în 
momentul când botul maşinii se face armonică. 

Dacă tu eşti şoferul: avertizează, ţipă la pasageri. Pasagerii din spate se vor arunca cu partea 
laterală a corpului asupra spătarelor scaunelor din față. Tu strânge cu putere volanul şi încearcă să 
micşorezi cât poţi gravitatea viitorului accident. Eventual sprijină şi capul pe volan în momentul 
impactului (dar acest sfat este controversat, căci în multe accidente coloana volanului a ieşit prin 
geamul din spate al maşinii). Adică, spus pe scurt: mergi împreună cu maşina. 

Toate aceste măsuri reprezintă însă o tactică de ultim moment. Mai bine îţi legi centura. 

Dacă te afli într-o maşină condusă de un şofer iresponsabil: beat, sinucigaş, fugar ori nebun, şi 
accidentul pare iminent, apără-te astfel: 

- Mimează că ţi-a venit rău şi vomită peste tot înăuntrul maşinii, ca să-l faci să se oprească, 
apoi smulge cheia de contact. Dacă nu ai succes în felul acesta: 

- Întinde-te pe jos în partea din spate a maşinii; sprijină-te pe ce ai în faţa ta (bord, spătar de 
scaun). Atenție - cățărarea şi trecerea ta din faţa cabinei spre bancheta din spate, pentru a te adăposti 
acolo pe podea, ar putea să-l distragă pe şoferul beat ori disperat, făcându-l să piardă cu totul controlul 
maşinii. 

Există şi posibilitatea de a întrerupe contactul smulgând cheia de contact în timp ce maşina 
goneşte. Se cunosc situaţii când manevra a avut succes, dar este periculoasă. Pentru a o încerca asigură- 


te că urmează o porțiune de drum drept, lat, cu vizibilitate. Apucă zdravăn şi ţine volanul cu o mână, iar 
cu cealaltă apucă, roteşte şi smulge cheia de contact şi arunc-o, apoi trage frâna de mână. Sigur că 
întreaga acțiune trebuie făcută foarte iute, iar succesul ei depinde de amplasamentul şi accesibilitatea 
cheii de contact, a frânei de mână etc. 

Dacă stai pe scaunul pasagerului, atenție: conducerea maşinii doar cu mâna stângă pe volan 
este foarte încurcată. Mai bine încearcă să ţii volanul cu dreapta şi să smulgi cheia cu stânga. 

Iar o astfel de manevră trebuie pornită doar ca o ultimă soluție de salvare. 

Frânele nu mai ţin: schimbă viteza, într-o treaptă inferioară. Frânează cu motorul. Trage frâna 
de mână. 

Dacă nici aceasta nu mai ţine: ieşi de pe şosea. Mergi şerpuit, coteşte maşina la stânga şi la 
dreapta (în zig zag) pe câmp sau pe teren, până se opreşte. 

Dacă nu poţi ieşi de pe şosea, freacă partea laterală a maşinii de marginea drumului: perete, 
gard, clădire, pentru a obţine o frânare. Nu te gândi şi nu regreta că strici maşina - încearcă să 
supraviețuieşti. 

Când ciocnirea este iminentă, pregăteşte-te cât mai bine (vezi mai înainte). 

Derapajul: când maşina începe să danseze pe şosea, manevrează urgent volanul, dar încet, în 
sensul readucerii lui pe mijloc, adică roțile să fie paralele cu axa longitudinală a automobilului. 

Dacă roţile din faţă şi-au pierdut aderenţa, atunci readucerea roţilor la o înclinaţie mai mică 
față de axa maşinii poate ajuta la recâştigarea aderenţei. Iar curba trebuie făcută cu o rază mai mare 
decât aveai intenţia inițial. Orice încercare de a coti brusc va agrava derapajul; la fel şi orice frânare. 

Când roțile din spate patinează, de exemplu spre stânga, iar maşina începe să se rotească spre 
dreapta, atunci o fracțiune de secundă răsuceşte volanul spre stânga. Aceasta este soluția, varianta 
naturală - care însă trebuie executată imediat şi ne violent. 

De obicei apare o supra - corecție a derapajului, din cauza manevrării greşite a volanului: prea 
mult - ca unghi de rotație, şi totodată prea mult- ca durată. 

Când ajungi pe o zonă de drum alunecos, regulile de conducere preventivă pentru evitarea 
derapajului sunt: 

- Redu viteza; frânează numai pe porțiunile de drum drept, nu în curbe; 

- Mergi cu viteză mult mai mică (20-25 km/h) decât pe drum uscat; 

- Păstrează o distanță de 2-4 ori mai mare față de vehiculul din față, decât ar fi normal pe un 
drum uscat, vara (aprox 1,5-2,5 V în m, în care V = viteza în km/ h; de ex. 30-50 m la 20 km/h); 

- Condu maşina delicat, cu blândeţe. Nu frâna şi nu coti brusc, mergi cât mai constant (ca 
direcție şi viteză). 

Dacă din greşeală, te apropii de o curbă cu viteză prea mare şi e pericol de derapare, uită-te la 
marginea exterioară a drumului. Ea este singura indicație corectă a gradului de periculozitate şi ascuțiş 
al curbei. 

Ceaţa, vântul puternic şi în rafale, ploaia, întunericul, suprafaţa lunecoasă a carosabilului 
constituie pericole deosebit de mari. De exemplu, pe un drum care străbate succesiv zone cu ceaţă şi 
alte zone fără ceaţă, dacă începi să depăşeşti un camion într-o zonă cu vizibilitate bună, s-ar putea ca pe 
timpul depăşirii să intri într-o zonă cu ceaţă şi cu pericole multiple: lipsă de vizibilitate, carosabil umed 
şi alunecos etc. 

Micşorarea vitezei este obligatorie pe un drum alunecos, mai ales când ai şi anvelopele uzate. 
Pe carosabilul alunecos şi umed maşina începe să patineze la 70 km/h dacă anvelopele sunt uzate, dar 
abia la 90 km/h dacă profilul lor este corect. 

Încetineşte preventiv cât mai de departe şi chiar mai mult decât crezi că ar trebui, înainte de a 
ajunge la zonele de drum periculos cum ar fi: curbe fără vizibilitate, pante mari, intersecţii fără 
vizibilitate, obstacole pe drum, ocolire, şantier în lucru, semnalizări de accidente. 

Citeşte „printre rânduri" starea drumului, căci anumite situaţii rele, suprafeţele alunecoase, nu 
sunt întotdeauna evident vizibile. Uneori suprafeţele zgrunțuroase, cu pietriş, pietruite sau pavate sunt 
cele mai alunecoase. S-ar putea ca suprafața carosabilului să devină mai lunecoasă (mâzgă etc.) după o 
ploaie de vară - decât ar fi după o ploaie din sezonul rece. 

Un semnal important care trebuie să-l atenţioneze pe şofer este faptul că se uşurează 
manevrarea volanului (la automobilele fără servocomandă). Verifică adesea starea frânelor şi a 
mecanismului de direcție (preferabil la un atelier). Verifică starea anvelopelor. Adâncimea şanţurilor 
trebuie să fie de minimum 4 mm. 

Siguranța mersului cu viteză mare creşte dacă presiunea din roți este mai mare cu 0,15- 0,5 
bar decât valoarea normală (indicată în instrucţiunile de utilizare sau în cartea autovehiculului). 

Depăşirea înseamnă viteză mai mare şi creşterea riscului, a pericolelor. Gândeşte-te bine de 
fiecare dată când decizi dacă „acuma accelerezi" şi ieşi din coloană sau „stai la cutie”. 

Dar, înainte de a depăşi: 


- Nu te apropia prea mult de maşina din față. Dacă stai la o distanță mai mare de maşina pe 
care vrei să o depăşeşti ai avantajul că nu-ţi acoperi şi nu-ţi micşorezi vizibilitatea drumului din față, 
vitală pentru siguranţa circulaţiei. La 40 km/h lasă 2 lungimi de maşină până la vehiculul din faţă, iar la 
90 km/h - 8 lungimi. Acest interval îţi permite o bună vizibilitate a drumului din față, a curbelor, 
intersecţiilor şi a participanţilor la trafic - care vor sili vehiculul din față să iasă şi el din coloană. În 
plus, vei fi văzut şi tu mai bine de şoferul vehiculului care se apropie. 

Verifică în oglinda retrovizoare dacă nu te ajunge sau nu te depăşeşte alt vehicul, dar nu 
micşora intervalul liber din faţa ta din cauza noului venit. Când situaţia va fi favorabilă pentru depăşire, 
tu vei fi primul. 

- Priveşte înainte şoseaua şi evaluează calm pericolele din faţă. 

Când te-ai hotărât să depăşeşti, iată ce trebuie să faci, în succesiune rapidă: 

- Verifică situaţia în oglinda retrovizoare; 

- Semnalizează; 

- leşi din coloană şi accelerează în treapta de viteză care îţi va permite să depăşeşti fără să 
umbli la schimbătorul de viteze; 

- Claxonează scurt; 

- Dacă vehiculul depăşit accelerează şi el, renunță la depăşire. 

Pentru depăşire trebuie să atingi o viteză cu 20 km/h mai mare decât a maşinii din faţă şi să fii 
sigur că imediat după depăşire nu vei fi obligat să-i tai calea ca să reintri brusc în coloană. Dacă sunt 
astfel de constrângeri, renunţă la depăşire. 

Centura de siguranță reduce pericolul de moarte sau rănire gravă cu până la 70%. 

Centura împiedică: 

- aruncarea celui legat afară din maşină, ceea ce aproape sigur i-ar produce moartea sau 
rănirea (adeseori la o ciocnire, din cauza deformării saşiului şi caroseriei, uşile se deschid chiar dacă 
fuseseră blocate); 

- ciocnirea capului de parbriz, bord, uşi sau stâlpul acoperişului; 

- tăierea feţei în cioburile de la parbrizul sau geamul spart; 

- ciocnirea corpului cu bordul maşinii sau cu coloana volanului, evitând astfel zdrobirea 
pieptului şi intestinelor. 

Cumpără cele mai bune centuri de siguranță pe care ţi le poți permite. Construcţia centurii 
trebuie să fie cu două ramuri: una diagonală peste piept şi alta în poală. 

Ca principiu, este preferabil să ai o protecţie suficientă tot timpul decât una excelentă numai 
din când în când. Deci: 

- Leagă-te mereu cu centura de siguranță; 

- Reglează şi strânge corect centura pe corp întotdeauna. 

Poartă-te ca şi când ar există un interblocaj care nu-ți permite pornirea motorului până ce 
şoferul şi pasagerii nu şi-au legat centurile (dispozitiv existent la unele maşini). 

Respectă cu stricteţe regulamentul de circulaţie, chiar şi când eşti foarte grăbit. E vorba de 
viaţa ta şi a celor dragi. 

Protejarea copiilor. Copiii mici vor sta întotdeauna pe bancheta din spate (legaţi sau nu). 

Un copil cu greutatea sub 40 kg va fi aşezat şi legat într-un scaun special, fixat pe bancheta 
din spate. Dacă are peste 40 kg, poate sta pe bancheta din spate şi folosi centura de siguranță (de adult). 
Uşile maşinii vor fi dotate cu încuietori special protejate cu dispozitive contra deschiderii, anti-copil. 

Pentru a convinge un copil să se lege poți să-i spui poveşti - de exemplu, că maşina nu 
porneşte decât dacă ne jucăm de-a astronauții pe lună, hai să ne grăbim etc. 

NU da voie niciodată unui copil sub 12 ani să stea: 

- pe scaunul din faţă; 

- în poala mamei, pe scaunul din față; 

- în poala mamei, pe scaunul din față, cu centura de siguranță legată peste copil. Leagănul 
sugarului va fi pus pe podeaua dintre bancheta din spate şi cea din faţă. Dacă nu încape, pune-l pe 
bancheta din spate şi leagă-l pe deasupra cu o plasă ancorată de banchetă sau de caroserie. 


11.3. DUPĂ UN ACCIDENT DE CIRCULAȚIE 


Semnalizează accidentul pe şosea pentru a-i avertiza pe ceilalți participanți la circulație. 
Anunţă Poliţia. Cere ajutor de la alţi şoferi, trecători sau spectatori. Dacă este ceaţă, întuneric, ploaie 
sau drum alunecos, aprinde o torță (o cârpă îmbibată cu ulei, aprinsă într-un capac scos de la roată) la o 
oarecare distanță de locul accidentului, de carcasa vehiculului, pentru avertizarea şoferilor care se 
apropie. Notează numerele vehiculelor şi numele şoferilor implicați în accident, preferabil şi numele, 
adresele şi telefonul martorilor. Fă poze. 


Acordă primul ajutor (vezi #19). Un rănit grav va fi lăsat pe loc în aşteptarea Salvării. Dar 
când există pericolul ca benzina scursă şi împrăştiată să ia foc (fumatul interzis!), sau dacă blochează 
circulația şi ar putea produce alte accidente sau ciocniri, victima va fi mutată într-un alt loc, mai ferit. 


11.4. PE MOTOCICLETĂ 


Sunt foarte puţine măsuri pe care le poţi lua înaintea unei ciocniri iminente a motocicletei sau 
bicicletei pe care o conduci. Iată câteva idei de bază: 

- Părăseşte motocicleta, sari de pe ea imediat ce eşti sigur că urmează ciocnirea; 

- Cazi moale ca o cârpă, protejând capul; 

- încearcă să te rostogoleşti ca o minge. 

Cea mai importantă măsură de salvare trebuia însă luată de mult: poartă casca de protecţie - 
chiar tipul şi modelul cel mai bun pe care-l poţi procura. 

Fiecare cădere, fiecare situaţie este diferită. Când eşti în aer şi zbori cu 90 km/h nu mai poţi 
face mare lucru pentru a modifica desfăşurarea acţiunii, deci nu vei putea respecta nici teoria, nici 
sfatul rostogolirii ştiinţifice, al salturilor cu amortizare sau căderii relaxate - în afară de cazul în care ai 
învăţat şi exersat astfel de mişcări. 

Este foarte important să cazi relaxat şi moale ca o cârpă, cu braţele şi picioarele adunate strâns 
lângă corp - NU scoase în afară ca nişte bețe. 

De asemenea trebuie să lupţi cu instinctul care te face să rămâi pe motocicletă până se 
ciocneşte. Posesorii de motociclete scumpe, la fel ca şi cei cu maşini ieftine, cu hârburi, nu-şi părăsesc 
„lubita" nici în cele mai rele situaţii. Dar la o ciocnire, trebuie să te desparti de ea, sari! 


11.5. ÎN TREN 


Există şanse de salvare (mici, dar nu inexistente) chiar şi în cazul unui accident de tren. 
Şansele cresc dacă eşti avertizat cumva, cu câteva secunde înaintea impactului - de exemplu, o frână 
extrem de bruscă. În plus, trenurile din diverse ţări se comportă diferit, aşa că uneori pot apărea şi 
anumite condiţii favorabile. Fii mereu atent, căci dacă afli din timp ce urmează - poţi să-ţi salvezi viaţa. 

Cum sari din tren (sau din alt vehicul în mers): cu fața înainte şi aplecat pe spate; când te 
desprinzi, sari tare înapoi (pentru a mai micşora viteza), mişcă picioarele ca şi când ai fugi, încă înainte 
de contactul cu solul. Dacă viteza trenului e mică, vei putea rămâne în picioare alergând repede. Dacă e 
mare, trebuie să te ghemuieşti şi să te rostogoleşti - vezi 415.2. 

Într-un compartiment: când trenul se zgâlțâie, se clatină şi zboară, dacă mai poți: 

- Aruncă-te pe podea cu faţa în jos; 

- împreunează-ți mâinile peste ceafă; 

- Aşteaptă şocul. 

Dacă eşti în stare să faci instantaneu aceste mişcări, vei fi în cea mai bună postură ca să rezişti 
metalului îndoit, geamantanelor căzute, cioburilor de geam. Aruncă-te urgent pe podea; fii primul acolo 
Jos. 

Pasagerii aşezaţi cu spatele spre direcţia de mers şi care nu pot ajunge pe pardoseală (căci la 
oprire, inerția îi lipeşte de spătar), îşi vor împreuna mâinile peste ceafă pentru a proteja capul cu brațele 
şi se vor lipi de spătarul banchetei. 

Pe coridor: 

- Aruncă-te pe podea cu faţa în sus, cu picioarele înainte, spre locomotiva; 

- împreunează mâinile peste ceafă; 

- Sprijină picioarele pe un reazem solid şi îndoaie genunchii. 

În toaletă: dacă mai ai timp să faci ceva, uită de folosirea hârtiei, de trasul pantalonilor, sau 
spălarea mâinilor. În schimb, instantaneu: 

- Aşează-te pe podea cu spatele înainte, spre locomotivă; 

- îndoaie genunchii; 

- împreunează mâinile peste ceafă; 

- încordează-te în aşteptarea şocului (şi urează-i cabinei să reziste la strivire). 

În pat (vagonul de dormit): cel mai bine să fii adormit şi relaxat. Condiţia de bază pentru 
salvarea din orice fel de ciocnire sau şoc este relaxarea. 

În afara trenului: poţi să dai o mână de ajutor la prevenirea unui accident feroviar semnalizând 
existenţa unui pericol spre orice tren care se apropie de locul unui accident, unui autovehicul blocat pe 
şinele de cale ferată, unor obstacole puse pe şine de derbedei sau terorişti etc. 

Ziua: în lipsa felinarului sau steagului roşu, semnalul de oprire la CF este să stai într-un loc 
sigur, cu faţa spre trenul care se apropie şi să ridici ambele braţe vertical deasupra capului. 


Noaptea: agită violent o lumină (de orice culoare) dintr-o parte în alta, în faţa trenului care se 
apropie (dar stai în afara şinelor şi a gabaritului trenului). 

Dacă descoperi obstacole căzute, aruncate sau puse pe şine de-a curmezişul, anunță imediat 
lucrătorii de la CF (gara sau cantonul cel mai apropiat). 

Dacă traversezi şinele într-un triaj CF şi te surprinde un tren care se apropie în viteză, dar nu 
ştii pe ce fir de cale va trece, aruncă-te la pământ între două fire de cale - acolo unde NU sunt traverse 
care leagă şinele aceluiaşi fir. Nu atinge şinele (ar putea avea curent electric). 


11.6. ÎN AVION 


La zborul cu avionul, pericolele mari sunt în perioadele de decolare, schimbare a altitudinii 
de zbor şi aterizare. Dacă se întâmplă ceva neobişnuit în timpul zborului, pilotul (interesat şi el să 
scape) poate face minuni. Riscul de a cădea cu avionul este de 1 la 3 milioane; zborul cu avionul este 
de 22 de ori mai sigur decât mersul cu automobilul. 

Un motiv de panică poate apărea la înclinarea neaşteptată a avionului în timpul zborului (de 
exemplu, cauzată de o manevră ocolitoare făcută de pilot), sau la traversarea unei zone cu turbulenţe de 
aer - ceea ce produce zgâlţâirea pasagerilor. La fel se întâmplă şi când avionul cade într-un gol de aer. 
Singura măsură de prevenire posibilă ar fi să stai legat cu centura de siguranță în majoritatea timpului 
sau chiar pe toată durata zborului. 

După ce iau loc în avion, ar fi foarte bine ca pasagerii să citească foarte atent instrucțiunile din 
broşura aflată în plasa agățată de spătarul scaunului din faţă. În ea sunt descrise o serie de accidente 
posibile şi se recomandă comportarea adecvată. În plus, însoțitorii de bord şi echipajul vor da indicaţii 
pentru comportarea în cazuri deosebite. 

Fii atent la instructaj, nu la stewardesă. 

Folclorul zice că locurile mai sigure, cu şanse mai mari de salvare în caz de accident ar fi în 
dreptul aripilor sau în partea din spate a avionului. Poziţia recomandată pentru situaţia de aterizare 
forțată sau de cădere nu este aceeaşi la toate societăţile aviatice. Câteva elemente comune sunt: 

- Leagă-te foarte strâns cu centura de siguranță; 

- Ridică spătarul scaunului în poziţia verticală; 

- Apleacă-te înainte şi strânge genunchii cu un braţ; 

- Pune perna în poală, sprijină capul pe pernă şi apără capul apăsând cu celălalt braţ; 

- întinde picioarele şi sprijină-le de un reazem; apasă-le bine. Când urmează şocul veţi fi 
anunțați să vă încordaţi. 

Persoanele înalte care nu încap şi nu se pot apleca, se vor sprijini cu coatele şi cu capul pe 
spătarul scaunului din față, braţele acoperind şi apăsând capul pe spătar. 

Poziţia optimă pentru avionul cu care zburaţi va fi însă cea dată în instrucţiunile pe care le 
primiţi în avion. 

Dacă avionul coboară pe o apă: slăbeşte cravata şi gulerul de la cămaşă; scoate ochelarii, 
proteza dentară, obiectele ascuțite sau casante, încălțămintea cu tocuri înalte. Când auzi comanda, ia 
poziţia pentiu ciocnire, iar la anunţul corespunzător din partea pilotului, încordează-te până ce avionul 
se opreşte (vezi şi la 46.6). După primul şoc, la atingerea apei cu roţile sau burta, urmează al doilea - 
produs când botul avionului loveşte apa. 

Într-un avion neamenajat special pentru pasageri (militar etc), poziția recomandată pentru 
aterizarea sau amerizarea forțată este una dintre variantele: 

a - Sprijină-te pe un perete transversal, cu fața spre coada avionului. Îndoaie genunchii şi 
împreunează palmele la baza cefei. 

b - Stai în scaun, dacă acesta: 1) este lângă ieşirea de avarie din avion, 2) are centura de 
siguranță solidă, rezistentă la şoc. De preferat ar fi un scaun în care să stai cu faţa spre coada avionului. 
Dacă stai cu faţa înainte, ia una dintre poziţiile descrise mai înainte. 

Dacă nu poţi aplica variantele a) sau b) întinde-te pe podea, sau: 

c - întinde-te pe podea, cu capul spre coada avionului, cu genunchii îndoiți şi tălpile sprijinite 
pe ceva solid - preferabil o componentă a structurii avionului (perete, prag, ancoră pentru lăzile cu 
marfă). În orice caz, stai încordat până ce avionul se opreşte. 

Dacă poţi, desfă şi smulge imediat gulerul, cravata etc. - vezi mai înainte. 

După oprirea avionului, ieşi sau sări afară şi îndepărtează-te repede. 


11.7. ÎN LIFT 


Toate ascensoarele moderne au dispozitive de autofrânare automată care fac aproape 
imposibilă căderea sau prăbuşirea cabinei mai mult de 2-3 m. Totuşi accidente sau prăbuşiri mai apar - 


vezi incendiul turnului de televiziune din Moscova, când au ars până şi cablurile liftului (care a căzut 
de la 200 m). 

Dacă un lift cade până jos ar fi bine să ştii că în momentul impactului este esenţial să nu stai 
pe pardoseala liftului. 

Într-o cabină cu o ramă sau prag decorativ, aproape de plafon, sari şi agaţă-te de ea cât poți 
mai zdravăn, ca să ai corpul depărtat de pardoseală. Dacă nu găseşti o astfel de agățătoare sau nu poți 
sări aşa de sus (de exemplu un pasager în vârstă), atunci mai rămâne soluţia să sari, să țopăi mereu în 
timpul căderii liftului (cu speranța că momentul impactului te va găsi în aer, în săritură). 


12. TABĂRA 





12.1. Nu pierde timpul 

12.2. Încropeşte un adăpost Unde? Dacă nu găseşti un acoperiş, într-o groapă naturală, Din zăpadă, Din gheață, Lângă 
copaci, Coliba, Cortul, într-o construcţie existentă, într-un autovehicul, într-un avion 

12.3. Organizarea 

12.4. Igiena 

12.5. Unelte Din piatră, Din oase, Toporul, Tăierea copacilor, Fierăstrăul flexibil 

12.6. Mobilierul 

12.7. Obiectele de origine animală 

12.8. Funii şi frânghii 

12.9. Nodurile Îmbinările simple, îmbinarea a două frânghii, Nodurile pentru priponire, Legarea sarcinilor şi a 
greutăților, Legarea beţelor şi a grinzilor, Nodurile pescăreşti 


Dacă ştii: unde să faci tabăra; cum să improvizezi haine şi echipamente din ceea ce găseşti 
înjur; cum să aprinzi focul, să găteşti şi să păstrezi hrana, ai şanse mari să supraviețuieşti. 
Şi invers: dacă nu ştii unde, cum, ..., eşti pierdut. 


12.1. NU PIERDE TIMPUL (vezi şi 47) 


Când eşti accidentat, epuizat, n-ai vizibilitate - trebuie să te adăposteşti. Dacă te-ai rătăcit sau 
eşti izolat ori blocat într-un loc sau o fundătură, dacă ţi-e frig, plouă sau ninge şi e întuneric, găseşte cât 
mai repede un adăpost! Fă rost de el ÎNAINTE: de a te cuprinde panica sau epuizarea, de lăsarea 
întunericului. 

Dar, înainte de a căuta sau a improviza un adăpost -gândeşte. Ține seama de: starea sănătății 
tale, uneltele disponibile şi condiţiile înconjurătoare. Însă nu uita nici o clipă că îţi trebuie URGENT un 
adăpost. Iar când vrei cu tărie ceva, poți să găseşti oriunde o soluție. 

De exemplu, dacă te-a surprins un viscol puternic, foarte curând nu vei mai putea gândi şi 
acționa corect. Dacă nu găseşti repede nişte copaci, nişte stânci sau un vehicul care să constituie un fel 
de adăpost, îngroapă-te urgent în zăpadă, ca o cârtiță; lasă o gaură prin care să respiri. Treptat lărgeşte 
gaura şi spaţiul din jurul tău. Aşteaptă aşa până ce viscolul slăbeşte sau se termină. 


12.2. ÎNCROPEŞTE UN ADĂPOST 


Adăpostul te apără de frig sau de căldură, de ploaie, zăpadă sau vânt, de animale sau insecte. 

Adăpostul poate fi individual sau colectiv. 

Amenajează un adăpost provizoriu, simplu, până construieşti altul permanent. În cursul 
deplasării încropeşte un adăpost provizoriu la fiecare popas pentru înnoptare. Eventual îl cari cu tine. 

Construcţia adăpostului poate fi: 

- închisă, semi-deschisă sau deschisă; 

- solidă (bordei, colibă, peşteră etc.) sau flexibilă (cort etc); 

- uşoară, demontabilă sau stabilă. 

Felul adăpostului depinde de condiţiile locale şi materialele disponibile. Scormoneşte 
împrejurimile cât mai e lumină. 

Construcția unui adăpost închis trebuie să satisfacă două condiții esențiale: 

a) Să fie bine ventilat, fără nici o piedică pentru evacuarea fumului şi a vaporilor de la foc sau 
sobă. Pe vreme friguroasă riscul asfixierii cu oxid de carbon este foarte mare. La fel de gravă e şi 
umezeala produsă de vapori sau de transpirație. Pentru asigurarea tirajului, a curentului interior, sunt 
necesare cel puţin două găuri: una pentru intrarea aerului curat, rece şi alta pentru ieşirea aerului sau 
fumului cald; una sus, în acoperiş şi cealaltă jos, în uşă. O singură gaură de ventilare NU este 
suficientă. 

b) Să NU pătrundă frigul prin pardoseală. 

Pune pe jos un strat izolator cât mai gros, dar afânat: întinde covoarele de cauciuc de la 


automobil, spătarele scaunelor din automobil, husele de la scaune, rucsacuri, coarda de alpinism, saci, 
haine, o barcă întoarsă cu fundul în sus, vesta de salvare, ramuri de brad, muşchi, crengi, iarbă. 

Niciodată să nu dormi întins direct pe pământ umed, pe noroi sau pe pământul rece. 

Dacă nu ai lemne la dispoziție, consolidează-ți adăpostul cu un paravan construit din orice 
material găseşti: pietre, blocuri de gheaţă, bucăţi de avion sau de navă. 

Epava avionului, a navei sau autovehiculului poate deveni adăpost sau sursă de materiale 
pentru construcție. Dacă există pericolul de foc ori de explozie a rezervorului de combustibil, aşteaptă 
să ardă sau să se potolească înainte de a te apropia, de a intra pentru a lua ceva. 

Unde: locul pentru adăpost sau tabără trebuie să aibă următoarele calități: 

- Să permită prevenirea surprizelor; să vezi, să auzi şi să fii bine văzut; 

- Să nu fie expus căderilor de pietre sau avalanşe; 

- Să ofere o protecţie naturală împotriva vântului, curentului, frigului şi umidității, pe 
contrapante sau în căldările munţilor. Versanții preferabili sunt cei expuşi spre sud, iar zona cea mai 
caldă a acestora se află între mijlocul şi pătrimea lor superioară; 

- Să aibă o suprafață netedă şi orizontală pe care să se poată instala cortul sau amenaja 
culcuşurile, cu o mică terasă la intrare; să nu dea posibilitatea alunecării obiectelor la vale; 

- Să nu fie pe fundul unei văi (chiar secată sau uscată), căci poate veni apa, inundația sau 
torentul; 

- Apropierea de sursele de lemne şi apă: din păcate aceste resurse nu stau de obicei împreună, 
aşa că va trebui să alegi, să faci un compromis. Apropierea de lemne e mai importantă. 

Deci, NU face tabăra în apropiere de: 

- O culme, o creastă, un vârf, o culme golaşă de deal sau de munte (coboară, aşează tabăra pe 
fața apărată de vânt); 

- Trecători, defileuri, depresiuni, creste sau şei (expuse în cea mai mare parte a timpului la 
vânt); 

- Fundul văilor sau căldările adânci (e umed; noaptea e mai frig şi îngheaţă); 

- Zone lipsite de vegetaţie - nu rețin căldura solului, încălzindu-se repede în cazul expunerii la 
soare şi răcindu-se brusc când acesta apune; 

- La baza pantelor foarte înclinate, a culoarelor şi pereţilor sfărâmicioşi lângă versanţii de pe 
care se scurge sau se adună apa, zăpada sau pietrele; 

- Sub o streaşină sau cornişă de zăpadă, acolo unde poate cădea o avalanşă de zăpadă, pietre 
sau stânci; 

- O terasă de pe pantă (sol umed); 

- Urme sau poteci de animale, care duc spre apă; 

- Prea aproape de apă, de râu (pericol de insecte şi inundație bruscă; sunetul apei poate acoperi 
alte zgomote care indică pericolul sau apropierea salvatorilor); 

- Lângă un copac izolat (atrage trăsnetul); 

- Lângă cuiburi de insecte, albine, viespi; 

- Sub crengi uscate (pot să se rupă şi să cadă la vânt puternic). Dacă faci drumeție cu cortul, 
alege un loc: 

- la cel puţin 50 m. de apă sau de drum, potecă; 

- care a mai fost folosit de alți turişti; 

- mai ferit; respectă-i pe ceilalți turişti - încearcă să nu fii văzut sau auzit de ei. Alege o 
suprafață orizontală şi netedă, de preferință umbrită. Pentru a verifica locul ales, desfăşoară pardoseala 
cortului sau prelata şi întinde-te pe ea. Locul e neted? E orizontal? Are gâlme? Îndepărtează pietrele şi 
gunoaiele care te înţeapă în spate, fără însă a încerca să obţii o suprafață perfectă. Dacă e nevoie de 
prea multă muncă - alege alt loc. După ce nu mai sunt denivelări mari - ridică-ţi cortul. Dacă suprafaţa 
nu e orizontală, aşează cortul astfel încât să dormi cu capul mai sus. Dacă e vânt, caută un loc mai 
adăpostit - de exemplu, după o stâncă. Dimineaţa curentul de aer suflă spre vale, ziua şi seara spre 
culme. Dacă e cald, aşează cortul cu uşa spre orice adiere care va răcori atmosfera şi va alunga 
insectele. Dacă poți, orientează uşa cortului spre răsărit - lumina vă va încuraja să vă sculați mai 
devreme. NU săpa un şanţ de scurgere în jurul cortului: vei strica aspectul locului şi vei grăbi eroziunea 
solului. 

La munte se găseşte rar un loc ideal pentru instalarea adăpostului. Totuşi, pădurea şi zona de 
lângă liziera acesteia asigură protecția contra vântului, a frigului, a precipitațiilor şi a căderilor de pietre 
şi oferă cele necesare pentru prepararea hranei şi încălzirea adăpostului. 

Pe o banchiză (insulă de gheaţă), opreşte-te acolo unde gheaţa este mai groasă, sau pe cea mai 
întinsă insulă, departe de gheaţa subțire şi de coamele de gheaţă (ce apar datorită presiunii de contact la 
granița dintre două insule). 

Dacă nu găseşti un acoperiş existent: acționează, nu te opri. 


Construieşte un paravan, oricât de precar, în vale sau pe o pantă. Este puţin probabil ca terenul 
sau zona să fie chiar aşa de golaşă cum ţi s-a părut la o primă privire. Amenajează-l lucrând cu faţa la 
vânt sau cu vântul lateral. 

Clădeşte paravanul din pietre. Astupă golurile cu pământ. Sau construieşte un acoperiş din 
orice fel de materiale: pietre lunguieţe, bețe sau cărămizi. Izolează-te de pământ prin orice mijloc 
posibil, de exemplu şezând în rucsac sau pe el. Mişcă mereu întregul corp sau părţile corpului care nu 
intră sub acoperiş. 

Cel mai uşor de făcut sunt adăposturile sau acoperişurile laterale, deschise, mai ales dacă 
porneşti de la o scobitură existentă. În dreptul deschiderii, la gura adăpostului, fă un foc a cărui căldură 
să fie reflectată spre adăpost de un pietroi, o stâncă, un buştean sau un perete. Poţi imagina multe 
variante constructive de adăpost deschis. De exemplu folosind beţele şi skiurile. Orice băț sau creangă 
poate fi aranjat, legat sau dezvoltat (cu frunziş, zăpadă etc.) până devine un se-miacoperiş, ca un 
adăpost. Peste schelet pune orice material disponibil - de la o husă la hainele de rezervă. Porneşte 
legarea şi împletirea frunzelor sau a crengilor scheletului de la bază spre vârf, pentru a obține şi un 
efect de suprapunere a foilor (ca la un acoperiş de ţiglă sau şindrilă). 

În prima noapte, mai ales dacă nici nu ai mult timp la dispoziţie, nu te apuca să construieşti un 
adăpost prea mare şi complicat. Mai bine îl vei întări şi dezvolta a doua zi. 

Într-o groapă naturală. Şanţurile, cornişele din piatră, peşterile, toate pot fi folosite dacă le 
amenajezi ca să te adăposteşti contra intemperiilor (vezi şi 48.9). 

Caută o încăpere uscată, prin care nu curge apa. Ori de-câte ori poți şi ai timp, măreşte gradul 
de izolare termică printr-un adaos la paravan, la acoperiş, pardoseală sau pereți. 

Într-o peşteră, culcuşurile se vor amenaja la partea superioară, către tavan, acolo unde nu 
circulă curenți de aer rece. Este recomandabil să ardă permanent un foc deschis din lemne uscate de 
esenţă tare, care nu fac prea mult fum. Înainte de a te instala în peşteră verifică dacă sunt şerpi veninoşi 
(vipere) sau alte vieţuitoare. 

Surplombele şi scorburile mici pot fi folosite pentru adăpostire, după ce le închidem la partea 
superioară. 

Este foarte bun adăpostul făcut într-o scobitură de la partea inferioară a unei stânci mari. Acest 
acoperiş natural poate fi îmbunătăţit prin construirea unui perete sau paravan din pietre şi bolovani 
mari. Golurile dintre pietrele peretelui se etanşează prin umplere cu crengi, pungi de plastic, sticle 
goale, pământ, noroi sau zăpadă. 
constitui acoperişul unui adăpost (fig. 12.1). Îndepărtează zăpada de sub partea inferioară a crengilor, 
sau lărgeşte radial gaura existentă pe care au format-o nămețţii în jurul trunchiului. Adaugă un acoperiş 
din orice ai la îndemână - crengi, prelată, pelerină. 

În timp ce sapi, adună şi lemne pentru foc: ramuri, conuri şi ace de brad uscate sau căzute. 

Construieşte un adăpost din zăpadă, pentru că este un material termoizolator natural. Dar, 
zăpada are caracteristici diferite în diversele regiuni ale globului pământesc! Există zăpadă umedă şi 
zăpadă rece şi uscată. Dacă temperatura nu este sub 0°C, acoperişul de zăpadă se va topi şi se va 
prăbuşi peste noapte. 

Nu uita că este foarte important să ai ceva pe care să stai /niciodată direct pe zăpadă sau pe 
pământ!). Când munceşti, scoate-ţi hainele exterioare, pentru ca să nu le uzi cu zăpadă şi transpirație. 

Nu încerca să construieşti o casă din zăpadă (iglu), căci este o treabă prea complicată. Reţine: 
un adăpost mic ţine mai cald decât unul mare şi în plus, e mai uşor de construit. 

a. Vizuina în zăpadă: sapă în zăpadă o groapă simplă. Oricând o poţi extinde cu tunele, camere 
sau firide. Acoper-o cu blocuri, bulgări sau suluri de zăpadă. Amenajează înăuntru o bancă (fig. 12.2). 

b. Bordeiul de zăpadă: necesită cea mai puțină muncă. Sapă un şanţ cu orice unealtă 
disponibilă sau improvizată: piatră lată, piolet, capac de borcan. Acoperă-l cu o pelerină, o pânză, 
crengi sau foaie de plastic, pe marginile căreia pui zăpadă pentru ancorare şi stabilizare. 

Dacă vremea este foarte rece şi zăpada foarte tare (urmele paşilor abia se văd) se poate 
construi un acoperiş tip cort, din blocuri de zăpadă având dimensiunile 0,5x 0,5x 0,15 m (fig. 12.3). 
Taie şi scoate şi blocurile dintr-o groapă sau şanţ de 1,2 m adâncime şi lung de vreo 2 m - care va 
deveni partea de jos a adăpostului. Aranjează blocurile să se sprijine unul pe cealalalt, dar decalate, 
pentru a putea manevra câte un bloc odată. Ca să nu alunece, blocurile trebuie sprijinite jos într-un 
canal având forma de „L" cu laturile 15x15 cm, pe care-l sapi pe cele 2 laturi ale șanțului principal. 

Dacă stratul de zăpadă nu are 1,2 m adâncime, clădeşte nişte ziduri pe marginea șanțului 
pentru a obține înălțimea necesară. 

c. Pivniţa în zăpadă: este o amenajare mai amplă, pentru 3-4 persoane, care poate fi realizată 
în cca. 3 ore (fig. 12.4). Dacă e nevoie, se poate mări. 


Atenţie: zidurile şi acoperişul trebuie să aibă grosimea minimă 0,6 m pe vreme friguroasă (sub 
-3* C), altfel se vor surpa. 

12.1. Adăpost sub coroana unui copac 

12.2. Adăpost - gaură în zăpadă 

12.3. Adăpost - bordei de zăpadă 

12.4. Adăpost - pivniţă în zăpadă 

Sapă mai întâi o intrare, un tunel orizontal în malul sau pe panta de zăpadă, apoi sapă în sus, 
lărgind încăperea. Zăpada poate fi săpată şi scoasă sub formă de bulgări sau blocuri. Plafonul încăperii 
trebuie netezit şi înclinat pentru a nu se forma picături. Clădeşte sau ciopleşte o bancă de forma unui 
pat, la nivelul tavanului tunelului de intrare, aproape de plafon (unde aerul este cald). Pardoseala se 
netezeşte prin tasare cu picioarele. 

Pentru a evita pierderea de căldură, între corpul omenesc şi sol trebuie interpus un strat 
termoizolator. O saltea pneumatică sau de burete, crengi, cetină, fân, paie, frunze veştede, crengi înfipte 
în pământ şi apoi culcate, o banchetă improvizată, un rucsac, ziare (eventual unse, pentru a nu se 
umezi), sunt tot atâtea straturi cu proprietăți izolatoare bune. 

Ca să te fereşti de frig şi să reduci pierderea de căldură, culcuşul trebuie plasat cât mai sus, iar 
intrarea în adăpost cât mai jos cu putință, ea deschizându-se spre vale. 

Întrucât aerul rece şi bioxidul de carbon sunt gaze grele, ele „curg" la fel ca apa. Pentru a le 
scoate din adăpost trebuie amenajată o aşa-zisă „groapă de frig" -adică un şanţ săpat în jurul culcuşului 
sau laviţei, cu o scurgere în afara adăpostului (la fel ca pentru scurgerea apei). 

Sursa de căldură (lumânare, lampă cu petrol, sobă portativă etc.) trebuie plasată la înălțimea 
locului de dormit sau deasupra acestuia. Dacă sursa de căldură este aşezată în groapa de frig, căldura se 
pierde, întrucât aerul încălzit în groapă se ridică, iar cel rece de afară e aspirat în interior. Când aerul 
din groapa de frig rămâne rece, el acționează ca un baraj izolant împotriva aerului din exterior. 

Încăperea trebuie să fie cât mai mică. Pentru aerisire, acoperişul de zăpadă va fi străpuns de o 
gaură în care se lasă un băț. Băţul trebuie mişcat din când în când pentru a desfunda gaura. Nici intrarea 
nu va fi complet acoperită sau etanşată, tocmai pentru a avea cea de a doua gaură - necesară pentru 
circulaţia şi împrospătarea aerului. 

Foarte important: în pivniţă totul va fi menţinut uscat. Tencuieşte aruncând o bucată mică de 
zăpadă moale pe orice zonă a plafonului din care începe să pice apă - picurarea trebuie oprită. 

Ieşiți afară cât mai puţin. Marcaţi vizibil atât acoperişul adăpostului - pentru ca oamenii să nu 
calce din greşeală pe el - cât şi intrarea - pentru ca să poată fi găsită chiar pe viscol sau pe întuneric. 

Hainele se usucă cu căldura corpului. Nu lăsa încălțămintea să îngheţe - îm-pacheteaz-o în 
haine sau într-o pungă de plastic. Şi ţine-o lângă locul unde dormi. 

Cât mai puţină bucătărie - trebuie evitat aburul. Menţine gaura de aerisire desfundată. Pentru 
iluminare foloseşte lanterna. Ține unealta pentru săpat (orice obiect: capacul de borcan, pioletul etc.) la 
îndemână, gata s-o foloseşti în cazul unui accident - cum ar fi prăbuşirea acoperişului. 

Din gheață: dacă ai ajuns pe o banchiză, într-o alternativă fericită ai cale ceva la dispoziţie: 
zăpadă, gheaţă, o barcă, resturi de avion etc. Gândeşte-te la ideile expuse mai înainte şi improvizează 
ceva pentru a încropi un adăpost. Orice material poate fi folosit: blocuri de zăpadă, gheață, scânduri, 
table. Dar fii gata să pleci imediat ce insula de gheaţă dă semne că începe să se topească, să se sfarme 
sau să se scufunde. 

Coliba poate fi construită din orice material disponibil: prelată, pungi de plastic, saci, şi cu 
orice fel de formă: tip cort, acoperiş, hangar etc. Alege ceva care se potriveşte mai bine situaţiei şi 
scopului tău. 

Formele arătate în fig. 12.5 pot fi construite cu orice material disponibil. Coliba indiană (tipi) 
realizată dintr-o prelată sau alte materiale similare, poate adăposti mai mulți oameni plus focul central - 
un excelent mijloc pentru alungarea disperării. Sau cortul fabricat pe un schelet din ramuri de salcie 
legate sus, în formă de iglu. Acoperă-l cu câteva straturi din frunziş, pânză sau alte materiale. 

12.5. Adăposturi -colibe 

12.6. Cort a - bolovan; b - pietricică înfăşurată în pânză; c - strat de iarbă sub bolovan 

Cortul: adăpostul semideschis poate fi realizat oricând şi oriunde dintr-o foaie de pânză sau 
plastic (fig. 12.6) - pe un teren plat, chiar fără alt schelet decât nişte pietre. Orice obiect mai rigid - 
bulgări, bolovani, bețe, rucsacuri - poate deveni un stâlp pentru cele două capete ale cortului. NU ai 
nevoie de copaci, pereți sau stânci. Astupă capetele cortului cu zăpadă, pietre sau frunziş. 

Câteva pietre legate de marginea acoperişului îl ţin întins. Le legi cu câte o bucată de şiret, 
sfoară sau coardă - prinsă de marginea pânzei, prin legarea ei în jurul gâlmei obţinute dintr-o pietricică 
înfăşurată cu pânză (vezi schiţa). 

Construieşte adăpostul în umbra oricărui paravan disponibil (dar sigur!). Dacă ai de-a face cu 
un vânt sau curent puternic şi nu găseşti un paravan natural, merită să amenajezi tu unul. 


Pregătirea locului pe care întinzi cortul se face în funcţie de dimensiunile acestuia, prevăzând 
şi spaţiul pentru platforma sau locul de intrare, ancore şi bețe de susținere. Pe teren stâncos, amenajează 
o platformă netedă, orizontală, uşor ridicată deasupra nivelului terenului din jur. Locul de instalare a 
cortului pe timp de iarnă se pregăteşte prin săparea şi bătătorirea stratului de zăpadă cu picioarele, până 
obţii o platformă solidă. Dacă stratul de zăpadă nu este gros, înlătură-l de pe sol, pentru a evita 
umezirea cortului. 

Cortul trebuie fixat temeinic, ca să poată rezista rafalelor puternice de vânt şi ploaie, sau 
greutăţii zăpezii. Cortul nu se instalează cu deschiderea şi părţile laterale orientate spre direcţia de unde 
bate vântul. Dacă sunt mai multe corturi, se vor grupa pentru a fi mai bine protejate împotriva vântului 
şi frigului. 

TȚăruşii de ancorare se bat în pământ înclinați la 45° spre exterior, pentru a rezista tracțiunii 
sforilor, iar acestea se vor întinde periodic, deoarece umiditatea le slăbeşte. 

Când staționarea este mai îndelungată, pereții laterali ai corturilor se înconjoară cu un zid de 
pietre, blocuri de zăpadă, crengi împletite, sau se aglomerează cetină, fân şi frunze. 

După instalarea cortului, înainte de căderea nopții, hainele care nu vor fi utilizate peste noapte 
se adună într-un loc şi se pun la îndemână cele necesare pentru ziua următoare. În plus, pregătește: 
lanterna (lumânarea), primusul (spirtiera), apa de băut (pentru băutura caldă). Îmbrăcămintea pentru 
dormit trebuie astfel ajustată pe corp încât să nu împiedice circulaţia normală a sângelui. 

Scoate obiectele aflate în buzunare ca să nu te jeneze în timpul somnului. Curăţă bocancii de 
zăpadă, gheaţă sau noroi şi înveleşte-i într-un sac de plastic, pe care îl întroduci în fundul sacului de 
dormit (pentru uscare). Pe timpul nopţii, poartă o pereche de ciorapi uscați şi curați, din lână sau 
bumbac. Nu călca cu bocancii pe pânza sau pe podeaua cortului. Când plouă, evită atingerea 
acoperişului cortului, pentru a nu porni infiltrarea apei. 

Sub locul de dormit se pune o saltea din burete, sau un strat din frunze, iarbă uscată, crengi de 
brad sau alte materiale. 

Într-o construcţie existentă: oriunde în lume, chiar în zonele aparent pustii, se pot găsi tot felul 
de construcţii întregi sau ruinate: colibe, cabane, prepeleacuri, garduri, stâne, exploatări miniere, sonde, 
chiar oraşe-fantomă (părăsite). 

Dar trebuie să cauţi: de-a lungul râurilor, văilor, în luminişuri, lângă potecile de animale. Toate 
construcţiile oferă o posibilitate (limitată) de supravieţuire. 

Atenţie: folosiţi-le, dar NU le distrugeti, NU le stricați! 

Într-un autovehicul - vezi 413.9. 

Într-un avion: cabina avionului prăbuşit într-o zonă friguroasă nu este un adăpost, ci un 
frigider. Carapacea din aluminiu este un conductor termic excelent, aşa că, ieşi repede afară din ea. 

Dacă nu găseşti vreun alt adăpost mai bun în apropiere, construieşte unul sub aripa sau coada 
avionului. Pereţii vor fi făcuți din blocuri de zăpadă, iar metalic va rămâne doar acoperişul. 

Sau, amenajează un cort dintr-o prelată sau o paraşută aruncată peste aripă sau coadă, 
menţinută în poziție cu pietroaie, bagaje ori blocuri de gheaţă, aşezate peste marginile pânzei. 

Într-o zonă cu clima mai blândă, chiar dacă e frig (de exemplu noaptea în deşert), stai 
înăuntrul cabinei. Dar găteşte afară din epavă, ca să eviţi asfixierea cu oxid de carbon. 


12.3. ORGANIZAREA 


Dacă în grupul de supraviețuitori există dinainte o structură ierarhică, ea va fi păstrată. Dacă 
nu, trebuie stabilit un comitet de acţiune şi de conducere cu sarcini precise. 

Hotărâţi o listă de sarcini şi responsabili pentru efectuarea activităţilor zilnice. Repartizează 
treburile grele şi neplăcute la toți membrii grupului, prin rotaţie. Orice persoană validă trebuie să 
îndeplinească pe rând muncile neplăcute, afară de cei care au o calificare specială şi au mereu de lucru 
(medic etc). Când ai tot timpul ceva de făcut, nu te mai plictiseşti şi nici nu te descurajezi. Invalizii vor 
căpăta sarcini mai uşoare. În tabără trebuie să fie permanent cineva capabil şi disponibil să semnalizeze 
oricând cu mijloacele pregătite, dacă apare vreun avion de căutare şi salvare. Când numărul 
persoanelor permite, nu plecați din tabără decât perechi. 

În fiecare seară faceţi o şedinţă cu toți membrii grupului, pentru disciplină, schimb de 
informaţii şi planuri de viitor. 

Supravieţuitorul izolat este ameninţat de pericolul plictiselii. Stabileşte-ţi singur sarcini 
zilnice, indiferent că sunt cu adevărat necesare sau servesc numai pentru distracție şi preocupare. 
Programul regulat, rutina, ajută mult moralului. 


12.4. IGIENA 


In tabără trebuie impusă şi păstrată o igienă drastică. Orice delăsare înseamnă boală. 

Latrina va fi amplasată mai jos decât nivelul taberei, departe de sursa de apă. Apa de băut se 
va lua dintr-un loc anume. Nimeni nu se va spăla mai sus de el. Locul de spălare pentru corp şi rufe va 
fi mai jos, iar locul unde se spală vasele de bucătărie - şi mai jos. 

Latrina şi groapa de gunoi vor fi aşezate cât mai departe de tabără şi de sursa de apă, 
preferabil încotro bate vântul, dar nu atât de departe încât să deranjeze. Amenajează o potecă până la 
ele. 

Latrina se amenajează chiar şi pentru un singur supraviețuitor. Nu risipi dezinfectantul pentru 
latrină, ci acoperă fecalele cu pământ. Dacă latrina începe să miroase, amenajează sau sapă alta nouă. 
Acoperă latrina veche cu pământ şi aprinde un foc bun deasupra ei. 

Latrina tip tranşeu este un șanț cu adâncimea cam de 1,25 m. şi lăţimea de 0,5 m. Înalță 
malurile cu buturugi, pietre sau pământ până la nivelul scaunului. Umple golurile. Aşează deasupra 
câteva lemne, lăsând liber un spaţiu pentru utilizare. Presară cenuşă peste lemne, ca să etanşezi golurile 
şi să îndepărtezi muştele. Gaura latrinei se acoperă contra muştelor cu un capac din lemn, o piatră lată 
sau o frunză mare ancorată cu pietre, care va fi folosit în permanență. 

Pişoarul poate fi o groapă de aprox 60 cm. adâncime, umplută pe 3/4 cu pietre mari şi 
deasupra cu un strat de pământ în care se înfige o pâlnie făcută din coajă de copac. 

Crematoriul - toate gunoaiele trebuie arse, de exemplu în zona latrinei. Ce nu arde se 
îngroapă. 

Un regim alimentar sănătos te fereşte de boli, infecţii, chiar de insecte. Spală-te, fă baie zilnic, 
iar dacă nu poţi, măcar spală-te des pe mâini. 

Săpunul - spălarea excesivă cu săpun face pielea mai sensibilă, permeabilă la apă şi la 
microbi. Dar săpunul este un dezinfectant mai bun decât multe alte substanţe (de exemplu tinctură de 
iod) care pe lângă microbi, distrug şi pielea. Săpunul este ideal pentru spălarea mâinilor înainte de 
acordarea primului ajutor. Păstrează totdeauna o rezervă pentru acest scop. 

Săpunul se fabrică din grăsimi şi o bază (alcaliu) - cenuşă de lemn sau iarbă de mare - sau prin 
fierberea cojii interioare de pin. Un conţinut prea mare de cenuşă usucă şi răneşte pielea. Grăsimea 
poate fi vegetală sau animală, nu însă minerală. Cenuşa de lemn sau iarbă de mare este o bază, un 
alcaliu. Cum se procedează: spală cenuşa, apoi o fierbi împreună cu grăsimea la foc mic, până se 
evaporă excesul de apă. Lasă să se răcească. Săpunul astfel obţinut nu este dezinfectant. Pentru aceasta 
trebuie adăugată rădăcină de hrean sau răşină de pin. 

Reguli de purtare: Fii ordonat şi curat; agaţă toată vesela pe crengi sau cârlige. Nu lăsa focul 
să ardă nesupravegheat. Ţine hainele şi echipamentul într-un loc unde nu se pot umezi, nici aprinde. 
Proviziile de hrană se păstrează acoperite, ridicate de la sol. Pune capacul la loc imediat ce ai scos ceva 
dintr-o cutie. 

Vânatul nu se curăţă în tabără; goleşte-l de sânge, scoate-i măruntaiele, jupoaie-l acolo unde 
l-ai prins (ca să atragi alt vânat). 

Dacă faci drumeţie: orice animal, mic sau mare, e interesat de alimentele tale. Când nu le cari, 
păstrează-le agățate într-un copac sau în alt loc înalt. Caută locul potrivit cât e lumină. Păstrează 
curăţenie în jurul cortului sau al taberei. Nu da nimic de mâncare unui animal sălbatic, oricât ar fi de 
mic şi de simpatic. Îi faci un mare rău dacă îl dezveţi să caute singur hrană proaspătă şi îl înveţi să se 
hrănească cu resturi, gunoaie şi hoituri. 


12.5. UNELTE 


Din piatră: ca să obţii o față netedă, sparge sau crapă o piatră lovind-o cu altă piatră tare şi 
netedă (fig. 12.7). Direcţia loviturii va fi la un unghi mai mic de 90°. În continuare dă-i forma dorită 
cioplind-o cu altă piatră. 

Taie sau rupe o bucată laterală ca să rezulte o faţă, în care lovind piatra va crăpa sub formă de 
felii, cu feţele mai mult sau mai puţin paralele. Felia va căpăta o muchie ascuțită cioplind-o cu alte 
pietre, după care se netezeşte şi se finisează cu un lemn tare. Feliile de piatră se pot folosi ca răzuitor, 
cuţit sau topor etc. 

Din oase: osul sau cornul se taie cu un cuţit sau o piatră, după care se netezeşte cu o piatră 
aspră, abrazivă (fig. 12.8). 

Dintr-un omoplat se poate face un fierăstrău: mai întâi crapă-l în două, apoi taie dinții cu un 
cuţit. Coastele pot deveni țepe sau vârfuri de săgeți. 

Pentru a confecţiona un ac, caută un os potrivit şi dă-i gaura pentru aţă cu un cui sau sârmă 
înroşită în foc, sau scobindu-l cu un vârf de briceag (însă nu băga în foc lama cuțitului!). 

Toporul: pentru fixarea cozii, înfige şi bate o pană în capătul cozii din gaura unui topor din 
metal, apoi lasă toporul în apă peste noapte ca să se umfle lemnul (fig. 12.9). Totdeauna verifică 


prinderea cozii înainte de a folosi toporul. 

Pentru a confecţiona un topor de piatră, ia o coadă din lemn tare şi leag-o bine cu o sfoară sau 
sârmă la 25 cm de un capăt. Crapă capătul cozii până la legătură, bagă toporul sau felia de piatră între 
crăcane, apropie şi leagă bine capetele. 

Cum se ascute toporul: cu o pilă sau cu o piatră aspră se degroşează îndepărtân-du-se bavurile, 
apoi se netezeşte muchia cu o piatră (abrazivă) mai fină. Pentru ascuţire, toporul se fixează pe pământ 
între două lemne (fig. 12.10). Pila se împinge spre muchie; la revenire pila se desprinde de topor, ca să 
nu producă bavuri. Se degroşează ambele feţe, apoi se finisează. La finisare, mişcarea pilei va fi 
circulară. 

Cum se foloseşte toporul: mişcă toporul fără forţă dar cu impuls (şvung), după o traiectorie ca 
un arc de cerc, care să-ţi fie comodă şi cât mai departe de corp, mâini sau picioare. Gândeşte-te înainte 
să loveşti cu toporul: ce se va întâmpla dacă toporul nu nimereşte ținta şi scapă alături, continuându-și 
mişcarea? Vezi să nu te lovească pe tine sau pe altcineva. 

Niciodată nu arunca şi nu lăsa toporul pe pământ. Înveleşte-l cu ceva, sau înfige-l într-un 
lemn. 

Tăierea copacilor: verifică şi coroana - dacă sunt crengi uscate sau cuiburi de viespi. Taie şi 
îndepărtează crengile sau cioturile care pot devia loviturile. 

Fă două crestături diametral opuse în trunchi, fiecare cu fața de sus la 45°, iar cea de jos 
orizontală (fig. 12.11). Prima crestătură, din partea spre care vrei să cadă copacul, va fi mai jos decât 
cealaltă. Nu intra cu prima crestătură mai adânc de jumătatea grosimii trunchiului. Copacul va cădea în 
partea în care are mai multe crengi, indiferent cum amplasezi crestăturile pe trunchiul său. Taie crengile 
de pe partea trunchiului opusă tăieturii. 

Loveşte în ritm constant. Dacă foloseşti prea multă forță, loviturile devin imprecise. Schimbă, 
alternează unghiul de lovire, ca să nu se înțepenească toporul în lemn. 

12.10. Cum se ascute toporul 

12.11. Cum se doboară un copac cu toporul 

12.12. Cum se taie un trunchi de copac cu toporul 

O lovitură prea piezişă face să ricoşeze toporul, una prea perpendiculară îl va înţepeni, 
micşorând randamentul tăierii. Încearcă la 45°. 

Pentru a reteza un trunchi întins pe sol: stai înapoia lui, cu picioarele depărtate. Loveşte 
trunchiul cu toporul în partea opusă (fig. 12.12). Nu lovi vertical pe partea de sus a trunchiului. Pentru 
a reteza un lemn mai mic, sprijină-i un cap pe altceva: lemn sau muşuroi. Nu-l fixa cu piciorul. 

Coada se poate rupe dacă e lovită şi preia ciocnirea, când toporul greşeşte ţinta (fig. 12.13). 
Scoate restul de coadă din topor prin ardere în foc - după ce acoperi metalul cu pământ (pentru a nu se 
decăli). 

Fierăstrăul flexibil: taie în aşa fel încât tăietura să aibă tendința de a se desface (fig. 12.14), nu 
să se strângă (şi să blocheze fierăstrăul). Dacă firul formează o buclă, fierăstrăul se poate rupe. Aşa că 
trage drept şi menţine sârma întinsă, dreaptă, nu trage înclinat. Aceeaşi regulă se aplică şi când lucrează 
doi oameni cu acelaşi fierăstrău. 

E mai uşor să tai un lemn trăgând alternativ în sus de cele două mânere -deci sprijină pe o 
buturugă sau pe un pietroi un capăt al trunchiului întins pe sol (în felul acesta tăietura se cască). Când 
tai o creangă, trage de mânere în jos. Ca să ajungi la o creangă înaltă, lungeşte fierăstrăul cu sfori legate 
de mânere. Fii mereu cu ochii la creangă - să te fereşti când cade. 


12.6. MOBILIERUL 


Patul: NU te întinde niciodată direct pe solul rece şi umed. La tropice patul trebuie ridicat de 
la sol, pentru a se putea ventila. În zonele reci încălzeşte patul, dirijând spre el căldura focului cu 
ajutorul unui reflector. Dacă solul este uscat, îngroapă câteva pietre încinse în foc sub un strat subțire 
de pământ şi culcă-te deasupra lor. 

12.7. Unelte din piatra 

12.8. Unelte din os 

12.9. Topor 

12.13. Schimbarea cozii toporului 

12.14. Feraastrăul flexibil 

12.15. Patul cu cadre A 

Patul cu cadre în formă de A: înfige în sol două perechi de araci sau bastoane înclinate unul 
spre celălalt. Între cele două perechi de cadre, distanța să fie mai mare decât înălțimea ta (fig. 12.15). 
Leagă împreună capetele beţelor din fiecare pereche. Dacă solul este tare, s-ar putea să fie nevoie de 
nişte grinzi transversale între picioarele A-ului şi între cele două cadre A, pentru rigidizare. 


Confecţionează un manşon din (sac de) pânză sau plastic tare şi bagă în el două prăjini cu 
lungimea mai mare decât distanţa dintre cele două cadre A înfipte în pământ. Atenţie să nu fie 
materialul sau cusăturile slabe, căci cedează. Manşonul reţine prăjinile şi împiedică alunecarea lor la 
vale pe picioarele cadrelor A. 

Un pat bun se poate confecționa şi din crengi de brad, aşezate în mai multe straturi pe sol, în 
direcţii alternativ opuse. 

Patul tip scară: cadrele în formă de A şi cele două prăjini longitudinale se montează ca şi la 
patul dinainte, dar acum pe cele două prăjini se prind traverse făcute din crengi zdravene, elastice de 
brad. Toate componentele trebuie bine legate între ele. Peste scară se pune un strat de frunze, ferigi sau 
cetină. 

Scaune: NU te aşeza niciodată direct pe solul umed. Confecţionează scaune din trunchiuri de 
copac, buturugi, capre din lemne legate între ele. 

Scară: leagă bine traversele de două prăjini puțin neparalele, ca să împiedice alunecarea 
traverselor în jos. 

Targa, sania pentru transportul bagajelor. se confecționează la fel ca o scară; dar se adaugă şi 
contravântuiri pentru rigidizare. Preferabil ca prăjinile să fie elastice. 


12.7. OBIECTE DE ORIGINE ANIMALA 





Pieile, blănurile bine tratate sunt elastice, rezistente, termoizolante, permeabile pentru aer şi 
vapori de apă. 

Pentru confecționarea de: încălțăminte, colibă, şireturi, burdufuri, barcă -trebuie îndepărtată 
blana; în schimb blana este folositoare la: îmbrăcăminte, aşternut, pătură, saltea. 

Grăsimea şi carnea se curăță prin răzuirea pielii cu o muchie de os, de piatră sau de lemn. Ai 
grijă să n-o tai. Să nu rămână nici o urmă de carne. Dacă laşi pielea pe sol, furnicile şi alte insecte te 
ajută la curăţat. Fii însă atent şi nu le lăsa să consume chiar pielea. 

Pentru conservare, întinde pielea cât mai bine (pe un cadru etc.) şi las-o să se usuce la soare. 
Tratamentul este şi mai bun dacă o freci cu sare sau cenuşă. Fereşte pielea de umezeală până ce se 
termină conservarea. Dacă nu e soare, usuc-o forţat deasupra unui foc; dar să fie bătută numai de 
căldură sau fum, nu şi de aburul vreunei oale de gătit. 

Şireturi sau sfori: taie în linie dreaptă, în lungul pielii. Ca să obţii o lungime mai mare, taie în 
spirală - dar atenție să păstrezi lăţimea constantă pentru a nu avea zone sau puncte slabe. 

Tendoanele de la picioarele animalelor pot fi uscate şi folosite ca sfoară, coardă la arc, funii 
scurte, legături pentru capul toporului sau săgeților etc. Proaspete, arată ca nişte sfori albe şi lipicioase. 
Uscate, sunt tari. 

Printre măruntaiele animalelor mari se găsesc stomacul şi băşica udului care pot servi la 
păstrarea apei, după curăţare şi astuparea sau legarea găurilor. 


12.8. FUNII ŞI FRÂNGHII 


Şansele de a găsi o frânghie tocmai când ai nevoie de ea sunt mici. De obicei trebuie să 
improvizezi ceva din: sfoara pe care se usucă rufele, cu care se trage perdeaua, sforile de la paraşută, 
sârma cu care se leagă baloţii de paie, furtunul de apă, sau prosoape, curele, cearceafuri, perdele 
înnodate. 

Improvizarea unei frânghii se poate face din: liane, viță, iarbă, papură, coajă de copac, ramuri 
de palmieri, păr de animale. Tijele şi fibrele de cânepă sunt foarte bune. Cele de iederă pot fi răsucite 
împreună. Cu cât fibra e mai tare, cu atât frânghia rezultată va fi mai rezistentă. Unele fibre mai rigide 
pot fi înmuiate prin încălzire sau aburire. 

Fibrele de plastic nu absorb umezeala şi sunt uşoare, dar se pot topi la căldură şi, în stare 
umedă, sunt lunecoase. 

Chiar dacă pe termen scurt, la 1uţeală, se poate obține o funie satisfăcătore dintr-o tulpină sau 
tijă elastică întreagă, dintr-o plantă lungă, după un timp ea se usucă şi devine casantă şi fragilă. O astfel 
de improvizație poate fi de folos într-un caz disperat - dar nu rezistă la întrebuinţări şi solicitări repetate 
sau mari. Mult mai bune sunt funiile realizate prin împletirea sau răsucirea mai multor fibre. 

Înainte de a folosi o funie improvizată, verifică-i rezistența. Pune un capăt al ei pe duşumea şi 
urcă-te cu piciorul pe el, apoi trage cu toată forţa de celălalt capăt, mai ales de noduri. 

Dacă poţi alege, ia o funie potrivită (ca fel, grosime şi lungime) pentru ceea ce vrei să faci cu 
ea. 

O frânghie cu diametrul de 9-10 mm este bună pentru legat, aruncat, asigurare la cățărare. 
Poate fi folosită la coborâre şi urcare cu tehnici speciale de alpinism, dar nu are suficientă grosime 


pentru o căţărare simplă - prin apucare sau strângere directă cu mâinile şi picioarele. Frânghia sau 
coarda pentru cățărare trebuie să fie elastică, pentru a putea absorbi şocul care apare la oprirea căderii 
celui asigurat fără să-l rănească. 

Dacă observi că în timpul utilizării funia se va freca de o muchie ascuţită, protejeaz-o dinainte 
prin învelirea zonelor amenințate cu orice fel de material moale. Roaderea, tocirea, frecarea scade 
periculos de mult rezistenţa unei funii. 

Materialul din care este făcută frânghia îmbătrâneşte, pierzându-și calitățile după aproximativ 
4-5 ani de la fabricaţie, ceea ce îi reduce "jumătate rezistenţa la şocuri şi tracţiune. 

Îngrijirea frânghiei, a corzii de cățărare: 

- Fereşte-o de umezeală, de bătaia soarelui, de insecte şi rozătoare (fibrele naturale); 

- Nu o usca forțat aproape de foc; 

- Nu o târî şi nu o lăsa pe sol (intră murdărie între fibre şi le va roade); 

- încearcă s-o foloseşti numai în scopul pentru care a fost făcută: nu folosi frânghia de rufe la 
cățărat sau coarda de cățărare la legarea bagajelor. Dar când situația impune să calci regulile - fă-o, fără 
regrete. 

O frânghie murdară se spală cu săpun şi apă rece sau călduță, după care se usucă. Se 
transportă pe sau în rucsac, învelită cu un sac de plastic. Pentru uscare, coarda udă se desface în colaci 
şi bucle largi şi se atârnă într-un loc ferit de bătaia razelor de soare sau de alte surse puternice de 
căldură. Frânghiile care au tăieturi, umflături, rupturi ale fibrei, sau înnegriri, subțieri excesive, 
scămoşări mari - nu se mai folosesc la cățărare. 

Frânghia se desface în ordinea inversă strângerii. Înainte de întrebuințare, coarda trebuie 
controlată şi pregătită: se desfăşoară complet pentru verificarea stării tehnice şi evitarea apariţiei de 
încurcături, răsuciri sau noduri. 

Cum se aruncă o frânghie: un colac se aruncă mai bine şi mai eficient decât un simplu capăt 
de frânghie. 

Înfăşoară jumătate din coardă pe palma dreaptă şi cot, apoi ridică degetul arătător şi înfăşoară 
a doua jumătate numai pe cot şi restul degetelor de la mâna dreaptă, la şi ţine al doilea colac în mâna 
stângă. Aruncă primul colac cu dreapta şi imediat aruncă-l şi pe al doilea (cu stânga). 

Pentru a arunca departe capătul frânghiei, leagă de el o greutate sau fă-i un nod mare. Aruncă 
frânghia mai departe, dincolo de ţintă, astfel încât destinatarul s-o poată apuca chiar dacă n-a prins-o 
din zbor. 

Fii atent să nu-ţi scape celălalt capăt! Fă un colac mare pe sol sau brațul stâng, cu spirele bine 
răsfirate. Leagă capătul celălalt de o ancoră: copac, pietroi, braţul tău - nu risca să scapi şi să pierzi 
toată frânghia. 

Când arunci o funie peste o creangă, fereşte-te din calea ei, căci va pendula înapoi spre locul 
de aruncare. Când arunci cuiva o frânghie ca să se apuce de ea şi să se salveze, ai grijă să nu-l loveşti 
cu ea şi să-l ameţeşti. 


12.9. NODURILE 


Este foarte important să alegi nodul potrivit pentru un anumit scop. Învață şi exersează din 
timp! Nu ştii niciodată când o să fii nevoit să faci sau să desfaci un nod. 

Nodul dublu obişnuit este suficient de bun pentru nevoile curente. Întăreşte-l prin câteva 
smucituri. Frânghiile se pot îmbina cu un nod pescăresc, uşor de făcut (dacă ştii să-l faci şi ţi-l 
aminteşti - fig. 12.15). 

În continuare vor fi descrise diverse noduri, numind «capăt» - capătul frânghiei cu care se 
face nodul - şi «coadă» - celălalt capăt, staționar. Ochiul este o buclă, răsucită la bază. 

Îmbinările simple: 

1. Nodul dublu - fig. 12.16- serveşte la îmbinarea a două frânghii de grosime egală. Rezistă 
bine şi se deznoadă uşor. Nu e bun pentru frânghii cu diametre diferite. Se poate folosi şi pentru primul 
ajutor- se aşează lipit de pacient. Trece capătul din stânga peste cel din dreapta, apoi pe sub el. Apoi 
trece capătul din dreapta peste cel din stânga şi pe dedesubt. Verifică - cele două bucle trebuie să 
alunece una peste cealaltă. Strânge nodul trăgând lateral de capete. Pentru siguranță, mai fa un nod 
simplu cu fiecare capăt, cu coada de pe partea lui. 

2. Nodul simplu - fig. 12.17: fă o buclă şi bagă capătul'înapoi prin ea. 

3. Bucla simplă - fig. 12.18: serveşte la agăţarea de un cârlig, o consolă sau un ţăruş. Îndoaie 
capătul. Cu capătul dublat fă un nod simplu. 

4. Nodul în opt - fig. 12.19: serveşte ca opritor. Fă o buclă. Du capătul mai întâi înapoi, apoi în 
jurul cozii şi adu-l înainte prin buclă. 

5. Bucla în opt - fig. 12.20: se face la fel ca nodul în opt, folosind însă capătul dublat. Se poate 


folosi la prinderea funiei de un țăruş, peste o ancoră. 

6. Nodul în opt, cu buclă - fig. 12.21: se foloseşte când vrem să prindem sau să ancorăm funia 
de un stâlp cu vârful inaccesibil, de o balustradă cu ambele capete încastrate în zid etc. Fă un nod în 
opt larg. Du capătul pe după stâlp, apoi bagă-l înapoi prin nod, urmărind dublarea frânghiei. Strânge 
nodul. 

Îmbinarea a două frânghii: 

7. Nodul de îmbinare - fig. 12.22: făcut corect, rezistă bine dacă forța de întindere a funiei nu 
variază. Fă o buclă cu capătul frânghiei groase. la capătul sforii subțiri şi du-l înapoi în jurul buclei, 
apoi adu-l înainte peste el şi bagă-l prin buclă. Strânge nodul, aranjându-i totodată forma şi spirele. 

8. Nodul dublu de îmbinare - fig. 12.23: o variantă mai sigură de îmbinare, se foloseşte când 
frânghia este umedă şi forţa nu e constantă. Fă o buclă cu capătul frânghiei groase. Bagă capătul sforii 
subțiri prin buclă, pe sub capătul frânghiei groase, apoi peste buclă şi în jurul ei sau pe sub ea. Bagă 
capătul sforii printre ea şi exteriorul buclei groase. Mai înfăşoară o dată bucla groasă cu capătul sforii, 
pe care apoi îl bagi din nou pe sub el, la exteriorul buclei groase. Strânge nodul, aranjându-i totodată 
forma şi spirele. 

9. Nodul pescarului - fig. 12.24: foarte bun pentru îmbinarea unor vite, sârme, gute sau sfori 
elastice şi alunecoase. Udă mai întâi guta ca să se înmoaie. Nodul e foarte rezistent, dar se desface 
greu. Nu se recomandă pentru funii groase sau gută de nylon. Aşează, petrece cele două capete unul 
lângă celălalt, orientate în direcţii opuse. Du capătul uneia dintre sfori în jurul celeilalte şi fă un nod 
simplu. Repetă acelaşi lucru cu capătul celeilalte sfori. Strânge parțial nodurile şi apropie-le până se 
sprijină unul pe celălalt, apoi strânge definitiv. 

10. Nodul dublu al pescarului - fig. 12.25: este versiunea mai zdravănă a celui simplu, descris 
mai înainte. Nu se recomandă la gute şi funii de nylon, ori la funii groase. Du capătul uneia din sfori în 
jurul celeilalte, apoi din nou în jurul ambelor. Bagă capătul înapoi prin cele două bucle. Repetă acelaşi 
lucru cu capătul celeilalte sfori. Strânge parțial nodurile şi apropie-le până se sprijină unul de celălalt, 
apoi strânge definitiv, dar nu brusc. 

11. Nodul pentru panglici - fig 12.26: se foloseşte la îmbinarea unor curele, panglici etc. Fă un 
nod simplu cu capătul uneia dintre panglici, lăsându-l larg, nestrâns. Bagă încetişor capătul celeilalte 
panglici ca să urmeze exact traseul primeia, dar în sens contrar. În afara nodului trebuie să rămână o 
lungime destul de mare din capăt, pentru ca la strângere să nu alunece şi să scape de tot. 

12. Laţul simplu - fig 12.27: are o buclă care nu se strânge, nu se lărgeşte şi nu alunecă în 
sarcină. Se foloseşte la capătul unei frânghii de salvare. Fă o buclă mică, undeva mai departe de vârf. 
Bagă capătul prin buclă, înfăşoară-l în jurul cozii şi bagă-l din nou prin buclă. Strânge nodul trăgând 
de capăt, aranjându-i totodată forma şi spirele. Pentru siguranță, mai fă un nod simplu cu capătul. 

13. Latul alunecător - fig. 12.28: are o buclă care se strânge uşor. Fă un Jaf simplu şi bagă 
coada frânghiei prin el. Nu lega niciodată un om cu un laţ alunecător (peste mijloc, piept etc.) căci îl va 
strivi, ba ar putea chiar să-l omoare. 

14. Laţul triplu - fig. 12.29: un laţ simplu făcut cu o sfoară dublă. Îndoaie capătul sforii şi cu 
sfoara dublată fă o buclă. Bagă capătul dublat prin buclă, pe după coadă şi din nou prin buclă. 
Rezultatul este 3 bucle sau laţuri simple, care pot fi folosite la: legarea şi manipularea bagajelor, a 
greutăților sau ca ham de ridicare pentru oameni (în două bucle se bagă picioarele, iar a treia vine în 
jurul pieptului). Nu e chiar uşor de făcut, deci învață şi exersează-l înainte de a avea nevoie de el. 

15. Latul dublu - fig. 12.30: serveşte la susţinerea şi ridicarea unei persoane căzute într-un puț, 
crevasă sau prăpastie. Laţul nu se strânge şi nu se încurcă. Se formează două laţuri - unul sprijină 
şezutul, iar celălalt partea de sus a trupului, învaţă şi exersează-l înainte de a avea nevoie de el! îndoaie 
capătul pentru a dubla sfoara. Fă o buclă cu sfoara dublată şi bagă capătul prin ea. Adu capătul până jos 
şi bagă laţul prin buclă, la vârful capătului dublat. În continuare du bucla până sus, deasupra nodului 
încă neterminat. Strânge-l treptat şi lipeşte-l de nodul format. Trage de laţuri ca să se strângă nodul. 

16. Laţul pentru asigurare - fig. 12.31: poate fi făcut oriunde pe lungimea unei frânghii, chiar 
mai multe. Nu alunecă. Fă o buclă din frânghie în locul dorit, încalecă firul din stânga peste buclă. 
Răsuceşte bucla şi bag-o peste ramura din stânga, dar pe sub partea din stânga sus a buclei inițiale. 
Strânge cu grijă nodul, aranjând totodată spirele. Verifică rezistenţa laţului. Se poate realiza laţul şi fără 
răsucirea intermediară a buclei. 

17. Scările - fig. 12.32: se confecționează din două frânghii, în fiecare se înnoadă un număr 
egal de laţuri pentru asigurare, la intervale egale. În laţuri se introduc bețe solide sau traversele scării, 
apoi se strâng laţurile. La capetele traverselor crestează şanţuri circulare pentru asigurarea legăturii 
contra alunecării. Verifică rezistenţa scării! 

18.0 scară mai simplă, dar mai incomodă, se poate realiza dintr-o frânghie cu laţuri în care se 
bagă mâinile şi picioarele pentru urcare, coborâre sau asigurare -fig. 12.33. 

19. Scara cu noduri - fig. 12.34: este o frânghie având la intervale egale noduri, care uşurează 


mult căţărarea. Pe un băț gros se face un seminod simplu cu coada frânghiei, lăsând să atârne liber o 
bucată de capăt. În continuare pe băț se fac se-minoduri nestrânse. După ce se termină frânghia, capătul 
liber se bagă pe sub toate spirele de pe băț, apoi se scoate băţul afară. Trăgând de capătul liber apar 
noduri simple, la intervale determinate de grosimea băţului sau a mosorului. Aranjează şi strânge 
fiecare nod. 

20. Arcanul sau latxul de vânătoare - fig. 12.35: se realizează pornind cu un nod simplu făcut 
la capătul frânghiei. La oarecare distanță fă un ochi, prin care tragi frânghia dintre ochi şi nodul simplu. 
Strânge ochiul în jurul buclei nou for-mate şi trece coada frânghiei prin el. Dacă ai numai o singură 
frânghie, nu o folosi în felul acesta: laţul de vânătoare o roade şi o strică. Înainte de a captura un animal 
cu laţul, gândeşte-te la urmări: un animal mare, puternic, poate fugi cu laţ cu tot, lăsându-te şi fără 
mâncare şi fără frânghie. Dacă frânghia este legată de tine, animalul te-ar putea dobori, târî şi chiar 
răni. Ancorează coada de ceva solid: un copac sau o stâncă. 

Nodurile pentru priponire: 

21.0 înfăşurare şi două seminoduri simple - fig. 12.36: este metoda cea mai bună de legare a 
unei frânghii de un stâlp. Rezistă bine în orice direcție. Înfăşoară capătul de două ori după stâlp, apoi fă 
două seminoduri simple peste coadă. Strânge nodurile. 

22. Priponul despicat - fig. 12.37: rezistă bine dacă forţa este constantă şi are o singură 
direcţie. Înfăşoară o dată capătul peste grindă. Încalecă acest capăt peste coadă şi înfăşoară încă odată 
grinda. Bagă vârful capătului pe sub a doua spiră şi trage-l în sens opus cozii. Apropie spirele şi 
strânge nodul. 

23. Priponul pădurarului -fig. 12.38: serveşte ca un început pentru legarea, ridicarea şi târârea 
greutăților mari. Înfăşoară larg capătul pe după trunchi şi pe după coadă, apoi bagă-l pe sub buclă şi 
înfăşoară-l în jurul frânghiei de mai multe ori. Strânge nodul trăgând uşor de coadă, până se 
înțepeneşte. 

24. Priponul de ancoră - fig. 12.39: serveşte la legarea unei greutăţi de ancorare. Mai întâi fă 
un pripon al pădurarului (nodul #23) în jurul unui capăt al greutăţii, apoi cu coada fă un seminod la 
capătul celălalt al greutăţii. 

25. Priponul de acostare - fig. 12.40: este un nod temporar pentru legarea unei frânghii de un 
țăruş, sau pentru a fixa un mâner la funie ca să poată fi apucată, manevrată şi trasă mai uşor. Fă un ochi 
şi roteşte-l pe deasupra cozii. Trage frânghia prin ochi şi înfige bucla astfel formată peste țăruş. Trage 
de capăt pentru a strânge priponul. 

26. Nodul uşor de desfăcut - fig. 12.41: este rezistent şi sigur, dar se desface uşor printr-o 
smucitură sau tragere de capăt. Se foloseşte ca legătură de ancorare temporară. Înconjoară stâlpul cu 
capătul îndoit, dublat. Prin bucla 1 trage bucla 2 din coadă. Fă o altă buclă 3 cu capătul şi bag-o în 
bucla 2. Strânge nodul trăgând de coadă. Pentru desfacere, trage sec de capătul scurt. 

27. Scurtarea unei frânghii - fig. 12.42: pliaz-o în 3. Fă ochiuri la capete, în care introduci 
buclele vecine. Strânge nodurile trăgând treptat de capete. 

Nodurile devin şi mai sigure dacă bagi un băț peste buclă şi pe sub capătul vecin. Sau, dacă 
poţi manevra capătul frânghiei, trece-l prin buclă, eventual mai bagi şi un băț (ca mai sus) - ceea ce 
măreşte rezistenţa nodului. Niciodată să nu tai o frânghie, căci sunt mari şanse să fii nevoit să o înădeşti 
la loc! Iar orice îmbinare are doar jumătate din rezistenţa funiei continue. Scurteaz-o aşa cum am arătat, 
de exemplu pentru a exclude o porţiune stricată sau slăbită. 

Legarea sarcinilor şi a greutăților: 

28. Nodul pentru transport -fig. 12.43: se foloseşte pentru legarea, asigurarea sau ancorarea 
unei greutăţi mari sau a unui acoperiş ori înveliş. Pentru a strânge mai bine, lasă-te şi trage în jos cu 
toată greutatea corpului, apoi asigură poziţia realizată prin două seminoduri simple. Dacă se slăbeşte, 
desfă seminodurile, apoi întinde, strânge din nou, reasigură. Fă un ochi undeva pe frânghie. Fă o buclă 
între ochi şi capăt. Trece bucla prin ochi. Răsuceşte, fă un nou ochi în bucla rezultată, în partea de jos. 
Trece capătul în jurul ancorei şi bagă-l în noul ochi. Trage de capăt ca să întinzi frânghia. Pentru 
asigurare fă două seminoduri cu capătul în jurul funiilor de mai jos. 

29. Nodul Prusik - fig. 12.44: este un nod alunecător - când este încărcat nu alunecă, dar când 
nu este încărcat alunecă uşor. Cu 2-4 noduri Prusik în care sprijini mâinile şi picioarele te poți cățăra, 
coborî sau deplasa în lungul unei frânghii. Este bun şi la ancorarea cortului. Îndoaie o buclă peste 
frânghia principală de susținere şi trece capetele prin ea, fără să strângi. Mai răsuceşte o dată capetele 
peste frânghia principală şi în jos prin buclă. Strânge uşor nodul, fără să laşi cele 4 spire să se încalece. 
Alpiniştii fac chiar 6 spire. Pentru cățărare etc. cele două capete libere se leagă împreună (verifică bine 
rezistenţa lor). Pentru a întinde o ancoră a cortului, leagă capetele nodului Prusik de o altă ancoră. 

Legarea beţelor sau a grinzilor între ele - pentru construcţia unei plute, colibe etc: 

30. Legătura în cruciş - fig. 12.45: pentru două bețe perpendiculare. Porneşte cu nodul 
pădurarului (#23), trecând sfoara complet peste cele două bețe, alternativ sus şi jos. Apoi du sfoara în 


sensul invers acelor de ceas, pe sub sau pe deasupra celor două bețe. După 3-4 circuite, spire, întoarce 
sfoara în sens invers (orar). Termină cu un seminod pe un băț şi cu un pripon despicat (vezi nodul #22) 
pe alt băț, perpendicular. 

31. Legătura alăturată - fig. 12.46: pentru două bețe puse unul lângă altul. Porneşte cu un 
pripon despicat (# 22) în jurul ambelor bețe (1) apoi înfăşoară câteva spire în jurul beţelor. Termină cu 
al doilea pripon despicat în cealaltă parte a spirelor (2). Forţează o pană sub legătură, ca să o strângi 
bine de tot. Dacă beţele stau verticale, pana se bagă de sus în jos. 

32. Legătura diagonală - fig. 12.47: se foloseşte când cele două bețe nu sunt perpendiculare, 
sau stau depărtate şi pentru legare trebuie trase şi apropiate. Porneşte cu nodul pădurarului (423) făcut 
peste ambele bețe, în diagonală. Înfăşoară ambele bețe cu 2-3 spire peste nodul pădurarului, apoi mai 
fă o spiră sub băţul de jos. În continuare, înfăşoară câteva spire pe cealaltă diagonală, fă o tură în jurul 
unui băț şi apoi câteva spire în cerc peste bățul de sus şi pe sub cel de jos. Termină cu un pripon 
despicat pe un băț sau o ramură convenabilă. 

33. Legătura în cruciş - fig. 12.48: pentru două bețe care fac un unghi - de exemplu pentru un 
cadru (de pat) tip A. Porneşte cu cele două bețe lipite şi fă un pripon despicat (nodul î 22) (1) în jurul 
unui băț. Înfăşoară apoi ambele bețe, fără să strângi. În continuare intră cu sfoara printre bețe şi 
înfăşoară de câteva ori spirele făcute mai înainte. Termină cu un al doilea pripon despicat (2), pe al 
doilea băț. Întinde şi întăreşte nodul prin depărtarea beţelor. La fel se pot lega 3 bețe, ca să faci un 
trepied: înfăşoară-le cu câteva spire pe toate 3, lipite, apoi leagă spirele între cele două spaţii goale 
dintre bețe. Picioarele cadrului A sau ale trepiedului trebuie ancorate (pe sol), altfel alunecă (se strâng). 

Nodurile pescăreşti: 

34. Nodul A -fig. 12.49: serveşte la prinderea sforii de un cârlig. Udă binc guta. Bagă capătul 
prin ochiul cârligului. Fă un ochi şi trage prin el o buclă ca să rezulte un laţ alunecător (#13). Bagă 
vârful cârligului prin bucla laţului alunecător şi strânge nodul în jurul ochiului cârligului, trăgând de 
gută. 

35. Nodul B - fig. 12. 50: serveşte la prinderea cârligului de o gută din nylon. Introdu capătul 
prin ochiul cârligului şi înfăşoară guta de 4 ori în jurul cozii, fără să strângi, apoi bagă vârful capătului 
prin bucla de lângă ochiul cârligului. Trage capătul ca să strângi nodul, aducând spirele cât mai aproape 
de cârlig. 

36. Nodul C: pentru prinderea unui cârlig improvizat de o sfoară sau gută. - Un cârlig cu ochi 
(1): bagă guta prin ochi. Înfăşoară două spire în jurul cârligului şi bagă capătul prin spire - fig. 12.51. 
Strânge nodul şi verifică rezistenţa. 

- Un cârlig fără ochi (2): fă o buclă la partea de jos a cârligului. Fă apoi două seminoduri 
pornind de la partea de sus a corpului în jos şi trece capătul prin prima buclă (de jos). Strânge nodul 
trăgând de coadă - fig. 12.52. 

37. Latul A din gută de nylon - fig. 12.53: îndoaie capătul şi dublează guta. Fă o buclă simplă 
(1) cu guta dublată. Mai bagă încă odată bucla prin ochi (2). Strânge (3) şi taie capătul, ca să rămână 
mai scurt. 

38. Latul B din gută de nylon - fig. 12.54: îndoaie capătul şi dublează-l. Înfăşoară guta de 
două ori înapoi spre coadă. Bagă apoi guta prin ochiul astfel format. Strânge şi taie capătul. 

39. Îmbinarea cu două laţuri - fig. 12.55: capetele celor două sfori sunt libere; fă-i fiecărei 
sfori sau gute câte un laţ, apoi bagă fiecare coadă în laţul celeilalte sfori şi trage. Dacă numai un capăt 
este liber: fă un laț la una din sfori. Baga capătul celeilalte sfori prin laţ şi fă apoi oricare nod pentru 
cârlig. 

40. Îmbinarea a două gute din nylon - fig. 12.56: suprapune cele două capele pe o lungime 
oarecare. Înfăşoară unul dintre ele de trei ori în jurul celuilalt, apoi adu-l înapoi şi bagă-l prin spaţiul 
dintre cele două gute, pe sub coada ei şi pe deasupra celeilalte gute (1). Repetă acelaşi lucru în partea 
opusă, cu capătul celeilalte gute. La sfârşit cele două capete trebuie să fie orientate în direcţii opuse (2). 
Strânge bine. 


13. LA DRUM 





13.1. Când părăseșşti epava sau locul accidentului? 

13.2. Pregătirea călătoriei Echipamentele improvizate, Rucsacul, încălțămintea, îmbrăcămintea 

13.3. Mijloace de transport O sanie, O plută, O luntre, O barcă de salvare, Un autovehicul 

13.4. Orientarea în teren Cu harta şi busola, Busola, Aparatura GPS, Fără busolă, Păstrarea direcției de mers, Te-ai 
rătăcit, Mirajele 

13.5. Puţină meteorologie 

13.6. Mersul pe jos Prin regiunile polare, în deşert, în junglă, La munte, într-o crevasă, în avalanşa de zăpadă 

13.7. Traversarea râurilor Când? Pe unde? Cum? 

13.8. Călătoria pe apă Cu pluta, Cu barca de salvare, Țărmul marii, Pe o insulă pustie 

13.9. Cu un autovehicul Pe arşiţă, Peste nisip, Pe frig, Pe zăpadă, gheață, lapoviţă, Prin apă, Prin noroi, Peste munte, 


Defecţiuni obişnuite 
13.1. CÂND PĂRĂSEŞTI EPAVA SAU LOCUL ACCIDENTULUI? 


După un accident, naufragiu etc: 

- aminteşte-ţi lozinca SCOP; 

- primele acţiuni de salvare, conform 42.5. 

După ce rezolvi urgenţele, ai de ales între două opțiuni: 

a) - să stai pe loc şi să aştepţi să te salveze sau să te evacueze altcineva; sau, 

b) - să pleci spre un loc sigur şi să te salvezi singur. 

Toate avioanele sunt strict supravegheate, aşa că dacă păţesc ceva, autorităţile pornesc imediat 
căutarea şi salvarea. Navele în dificultate sunt căutate numai dacă au lansat semnalul SOS. Caravanele, 
autovehiculele sau indivizii care călătoresc pe jos trebuie să-şi organizeze singuri, din timp, planul de 
salvare şi ajutoarele pentru cazul unui accident. 

Uneori e preferabil să părăseşti locul accidentului şi să te apropii de vreo localitate, în loc să 
stai şi să ciopleşti linguri de lemn sau să construieşti colibe, jucându-te de-a Robinson Crusoe. Dar 
atenţie, decizia de a pleca de la locul accidentului, în loc să stai să mai aştepţi, este critică, vitală. 
Factorii de care depinde decizia trebuie analizaţi toți împreună - nu individual. Alegerea trebuie bine 
judecată - pe toate feţele - căci cele două alternative au fiecare numeroase avantaje şi dezavantaje. De 
exemplu, dacă stai şi aştepţi, efortul fizic e mai mic; în schimb, pe drum vei avea nevoie de multă 
voinţă şi dârzenie pentru a te descurca şi a continua. 

Călătorul sau naufragiatul rătăcit, silit să plece de la locul accidentului - de lângă un avion 
accidentat, un automobil defect, o insulă pustie - în loc să stea pe loc şi să aştepte ajutoare, va avea 
mari probleme. 

Dacă poţi, stai lângă resturile vehiculului avariat. NU PLECA. Epava este mai vizibilă de la 
înălțime, oferă umbră, adăpost, materiale, permite aprovizionarea cu petrol, apă, chiar radio. Toate 
acestea îți economisesc energia. Te scutesc de oboseală. 

Aşa că părăseşte locul accidentului (bine marcat de resturile avionului sau vehiculului avariat) 
şi pleacă să cauţi ajutor numai după ce răspunzi atent şi sincer la întrebările: 

- Oare ştiu încotro şi pe unde s-o iau, ca să ajung la o zonă locuită, un sat, o cabană, o tabără, o 
hidrocentrală, o exploatare minieră, petrolieră sau forestieră, spre civilizaţie? 

- Sunt suficient de zdravăn şi sănătos ca să parcurg şi să suport drumul care mă aşteaptă? 

- Oare s-au epuizat toate speranţele rezonabile de a fi găsit şi salvat de altcineva? Nu există 
chiar nici o şansă ca locul accidentului să fie descoperit de salvatori, din aer? 

- Am o şansă reală să ajung unde vreau? 

Dacă răspunzi DA la toate aceste întrebări, apucă-te să faci planul şi pregătirile necesare 
pentru călătorie. În caz contrar, stai pe loc, până vei fi descoperit. Mulţi au scăpat cu bine din accident, 
dar au murit în timpul unui marş disperat, pe un teren periculos, după ce au părăsit vehiculul avariat. 

Adeseori problema luării unei decizii asupra plecării nu trebuie s-o rezolvi tu, căci de ea se 
ocupă echipajul (dacă s-a salvat) avionului, al navei sau vehiculului stricat. Pentru un naufragiat solitar 
(şofer, aviator, navigator) s-ar putea ca plecarea să fie totuşi cea mai bună soluţie. 


13.2. PREGĂTIREA CĂLĂTORIEI 


Condiţiile de deplasare variază foarte mult în funcție de natura călătoriei: pe apă, nisip, 
zăpadă, gheață, prin junglă etc. 

Nu te grăbi. Relaxează-te şi odihneşte-te cât poţi de mult înainte de plecare. Improvizează, 
adaptează, verifică echipamentul înainte de a-l lua şi de a-l folosi, împachetează cu grijă. 

Echipamentele improvizate 

În caz de accident sau criză neprevăzută, echipamentul cel mai important pe care îl ai la 
dispoziţie este capacitatea de a te descurca şi de a improviza. 

Cele 5 reguli ale improvizării sunt: 

1. Stabileşte precis de ce ai nevoie. 

2. Fă inventarul materialelor disponibile - fie naturale, fie fabricate. 

3. Analizează toate soluţiile şi alternativele. 

4. Alege soluţia care necesită minimum de timp, energie şi materiale, dar să fie durabilă şi 
nepericuloasă. 

5. Pune-o în practică. 

Cu gândire şi muncă poți improviza aproape orice ai nevoie ca să supraviețuieşti - dar e 
adevărat şi faptul că o zestre inițială, oricât de mică, îţi uşurează mult viaţa. 


Consideră vehiculul avariat, bagajele, echipamentul şi împrejurimile - ca un fel de magazie 
personală. Nu contează ce erau şi la ce serveau lucrurile înainte, ci la ce pot folosi ele acum. Nu fi 
zgârcit, nu face economii nechibzuite: adeseori „mai puţin" e de fapt prea puțin sau ineficient. 

Despre echipamente - vezi şi la 42.3. 

Rucsacul: înfăşoară bagajele într-o prelată, o foaie de plastic sau o haină. Leagă pachetul pe 
un cadru improvizat - o scăriță construită din orice fel de bețe rigide legate între ele (fig. 13.1). Leagă 
două curele, benzi sau funii pentru agăţarea pe umeri. Ca să nu-ți facă răni, părțile cadrului care vin în 
contact sau se sprijină pe spate vor fi acoperite cu ceva moale: cârpe, bumbac, iarbă uscată, materiale 
scoase din pernele scaunelor de la vehicul etc. 

La partea de jos a cadrului (scăriţei) se va amenaja un fel de prag, care împiedică pachetul sau 
sarcina să alunece şi să cadă. 

Husele (de la scaune sau de la barcă etc.) sunt foarte bune pentru a face rucsacuri din ele. 

O variantă mai simplă de rucsac este arătată în fig. 13.2. Ai nevoie doar de o bucată pătrată de 
pânză tare şi impermeabilă cu latura aprox, de 1 m, două pietricele şi o bucată de sfoară. 

Nu te încărca cu mai mult de 15 kg - sau 1/4 din greutatea corpului. Rucsacul (sau orice altă 
greutate) trebuie cărat pe şolduri - evită încărcarea rinichilor, a mijlocului, a coloanei vertebrale. 
Foloseşte şi o curea peste frunte (o bandă de cârpă aşezată peste frunte, legată cu sfori de partea 
inferioară a cadrului) care ridică rucsacul şi descarcă umerii. 

Exersează împachetarea şi umplerea rucsacului cu materialele care trebuie cărate: chibrituri, 
brichetă, amnar (uscate şi protejate contra umezelii); apă; hrană; hartă şi busolă (mai bine ţinute în 
buzunarul hainei); oglinda pentru semnalizare (mai bine ţinută într-un buzunar); ceas (mai bine purtat 
la mână sau agăţat la gât); sticlele cu gaz, ulei, combustibil lichid (departe de hrană); cuţit; lanternă; 
haine de rezervă; materiale pentru adăpost; armă şi muniţie; trusa de prim ajutor. 

kA 

13.2. Rucsac improvizat 

Încălțămintea: umblă mereu încălțat. 

Orice bucată de țesătură sau sac rezistent poate fi înfăşurată în jurul piciorului în mai multe 
straturi şi fără cute. Între straturi se pune: iarbă uscată, vată, lână, ziare, burete scos din pernele 
scaunului de la autovehicul, sau altceva asemănător. Oricând ai ocazia, afânează această termoizolaţie. 

Sau, aşează talpa peste o bucată de pânză triunghiulară, cu degetele spre vârf. Îndoaie vârful 
peste degete, deasupra labei, iar celelalte două colţuri le ridici peste călcâi şi le aduci în față, le bagi 
prin găuri şi le înnozi în jurul gleznei. 

Dar încearcă să nu umbli încălțat cu o talpă prea groasă. Repară încălțămintea sau 
confecţionează alta nouă (opinci) din bucăţi de anvelopă auto, straturi suprapuse de ţesături, pânză sau 
piele de animal. Orice fel de materiale, din care să rezulte o talpă zdravănă şi o față moale. Foarte bune 
sunt husele din prelată, de la scaunele maşinii, sau cizmele cu feţe din țesătură impermeabilă şi 
căptuşeală izolantă, cu tălpi din cauciuc. 

Taie bucăţi dintr-o anvelopă. Găureşte bucăţile pe lângă margini şi leagă-le de labe cu şireturi 
- vei avea încălțăminte, opinci (fig. 13.3). E bine dacă deasupra poţi să le coşi nişte feţe de pânză. 

Ca să nu-ți fie frig în încălțămintea improvizată (sau nu) înveleşte laba piciorului în mai multe 
straturi de pânză. Poartă 3 perechi de ciorapi, de mărimi diferite, crescătoare - pentru a încăpea unul 
peste altul fără să formeze cute. 

Pentru mersul în deşert ai nevoie de sandale, care pot fi improvizate mai uşor, fiind nevoie 
numai de talpă şi şireturi (vezi sandalele romane din ilustrațiile manualului şcolar de istorie). 

Îmbrăcămintea: poartă pe tine suficiente haine, ca să te protejeze de intemperii, insecte, soare. 
Dar dacă nu este foarte frig, cară mai multă îmbrăcăminte în rucsac decât pe tine. 

NU arunca nimic. Orice haină de rezervă înseamnă: adăpost, aşternut, sacoşă, frânghie, 
combustibil, mijloc de semnalizare. Şi multe altele. 


13.3. MIJLOACE DE TRANSPORT 


Oricând poţi, evită purtarea greutăților în mână, pe umeri sau în spate. Foloseşte orice alt 
mijloc de transport pe care-l găseşti sau îl poţi improviza, care să-ți economisească energia. Cum ar fi: 

O sanie -încropită din uşile vehiculului avariat, din capotă sau tălpile scaunelor. Din scânduri 
sau crengi (fig. 13.4). Chiar din bucăţi de paraşută sau barcă. Din orice obiect care poate aluneca şi 
căra. 

13.3. Opincă 

13.4. Sanie 

Cea mai bună soluţie pentru trasul săniei este o singură funie, de care sunt legate bucle în care 
îşi bagă umărul cei care participă la corvoadă. Pe zăpadă e mai bine ca tot şirul de oameni să calce pe 


urmele vârfului de coloană, deschizătorul de drum. În schimb, pe gheaţă sau pe o suprafață alunecoasă 
este bine să fie mai multe funii de tragere, câte una pentru fiecare om. În felul acesta fiecare participant 
va merge şi va călca pe altă suprafață, poate mai sigură. 

Funia unică de tragere nu se leagă direct de sanie, ci de mijlocul unui ham (bucată scurtă de 
frânghie, ale cărei capete sunt legate de capetele tălpilor săniei). 

Pentru mersul pe un câmp sau coborârea unei pante cu zăpadă netedă, se poate improviza o 
sanie mică, pentru o persoană, dintr-o prelată pliată, un coviltir sau un sac de plastic. 

După ce ai tras cu greu sania să urci dealul nu te arunca în goană la vale. Aşază-te călare pe 
sanie, cu labele apăsate pe sol şi ţine-te de funia de tracţiune legată de capul săniei. Frânarea se face 
apăsând călcâiele în zăpadă şi ridicând capul săniei. 

Alege un drum uşor şi neted până jos - departe de copacii printre care greu te strecori cu sania 
- şi frânează mereu. 

O plută - dar nu fi prea optimist în legătura cu posibilitatea de a cobori un râu cu pluta. 

O plută trebuie construită cu o capacitate de încărcare mult mai mare decât greutatea 
pasagerilor şi a bagajelor care se urcă pe ea. De exemplu, o plută alcătuită din două butoaie goale de 50 
l/buc de-abia poate suporta greutatea proprie plus un om de 80 kg. 

Nu construi o plută pătrată. Pluta cu vârf este mai uşor de condus şi de mişcat. Din multe 
puncte de vedere forma cea mai bună este dreptunghiulară. Pluta pentru o singură persoană ar trebui să 
aibă cam 1,50 m lăţime şi 3-3,50 m lungime, făcută din buşteni sau trunchiuri cu grosimea de aprox. 15 
cm. 

Capacitatea de încărcare a plutei poate fi mărită prin adăugarea sau alipirea unor obiecte care 
plutesc bine (fig. 13.5). Rotoarele pot fi improvizate din: butoaie, sticle, găleți; alge, iarbă, stuf uscat - 
băgate în saci de plastic - şi legate de plută astfel încât să rămână cu gura afară din apă. Adaosurile 
plutitoare se fixează la marginile - nu spre centrul plutei. Componentele plutei trebuie legate zdravăn 
împreună cu sfoară, corzi, sârmă, liane sau viţe. Flotoarele trebuie legate foarte strâns de plută. 
Butoaiele se leagă bine între două prăjini paralele. 

O plută din trunchiuri de copac va avea un strat inferior, alcătuit din majoritatea buştenilor 
groşi, şi un strat superior de traverse din câţiva buşteni mai subţiri. Lemnul pluteşte foarte bine, dar: 

- Caută şi foloseşte o esenţă uşoară; 

13.5. Plute 

- Verifică mai întâi capacitatea de plutire a fiecărui trunchi; 

- Nu folosi copaci mari. 

Dacă găseşti bambuşi, pluta este uşoară şi simplu de făcut. 

Pentru a mişca pluta când adâncimea apei este mică, împinge pe fundul apei cu o prăjină 
(preferabil cu o crăcăna la capăt). Dacă adâncimea este mare, trebuie să vâsleşti său să padelezi. Vâsla 
sau padela se poate improviza dintr-o creangă cu un capăt mai lat, sau dintr-un băț la capătul căruia se 
leagă un obiect lat (de exemplu un capac de oală). 

O pânză pătrată agățată pe un catarg improvizat va împinge o plută cu vârf aproximativ în 
direcția vântului. 

O luntre - în formă de cratiţă sau coş de nuiele poate fi improvizată destul de uşor. 

Mai întâi se construieşte un cadru, înşirând pe sol un cerc format din câţiva copăcei sau bețe. 
Leagă-le împreună cu alte bețe astfel încât să rezulte fundul plat. Alte crengi se împletesc şi se leagă 
de-a lungul marginii fundului rotund, formând bordul luntrei. Cadrul astfel rezultat, în formă de cratiţă, 
se înveleşte strâns pe dinafară cu o folie de plastic sau cu o prelată impermeabilă. 

Înaintarea se face cu o vâslă. Din cauza formei rotunde, luntrea nu păstrează direcţia şi este 
greu de condus (vezi şi 46.8). Înainte de a porni într-o călătorie mai lungă, trebuie învăţat şi exersat 
mult vâslitul şi deplasarea cu copaia, în apă puțin adâncă. 

O barcă de salvare - pneumatică, din dotarea avionului sau vaporului. 

Barca pneumatică trebuie să fie umflată bine şi corect cu pompa sau cu gura, fără a exagera. 
Dacă există răniţi care vor sta întinşi pe podea, nu mai umfla şi alte elemente ale bărcii (bancă etc). 

Strânge, închide bine ventilele. Verifică cu regularitate presiunea aerului. 

Când este mai cald, dezumfl-o puţin; când se face rece mai bagă aer. Pericolul de spargere, 
scăpare sau răsuflare este mai probabil sub apă, de-a lungul îmbinărilor şi la ventile. Pentru reparaţii 
foloseşte peticele şi dopurile din trusa bărcii. 

Dacă marea este agitată, amenajează un acoperiş, pereți sau un paravan - în funcţie de felul şi 
forma bărcii. 

Când aduni lucruri folositoare din apă, dintre resturile plutitoare de la naufragiu, ai grijă unde 
pui obiectele metalice ascuţite şi tăioase. 

Înainte ca epava avionului să se scufunde, încearcă să iei în barca de salvafe şi o trusă de prim 
ajutor. Pentru ca barca să nu fie dusă departe de locul naufragiului, de vânt sau de curenţi, aruncă peste 


bord o ancoră de apă, improvizată dintr-o găleată, un sac cu gunoi, un ghem de haine legat de barcă la 
capătul unei frânghii. Nu lăsa frânghia ancorei să roadă barca (vezi şi 46.8). 

Un autovehicul - probabil împotmolit sau înfundat într-un şanţ şi eventual distrus parțial. 

După un accident, nu înseamnă că totul s-a terminat şi rămâne doar să aştepţi resemnat să vină 
moartea sau salvarea. Lupta pentru supraviețuire abia acum începe - oriunde te-ai află: în deşert, pe 
teren inaccesibil, pe un câmp de gheață. 

lată câteva exemple de manevre, reparații sau improvizații mai obişnuite (e nevoie să te 
pricepi puţin la mecanică): 

a) Când o roată s-a scufundat într-un şanţ sau într-o groapă: trei oameni pot desțepeni, ridica şi 
scoate automobilul prin balansare, fără a folosi motorul. Apucaţi împreună şi ridicați deodată bara de 
protecţie, apoi apăsaţi-o, ridicaţi-o - ş.a.m.d.; repetați fără pauze. Folosiţi forța arcurilor de la suspensie 
ca să măriți prin rezonanță cursa oscilaţiilor sus-jos ale maşinii, iar la momentul favorabil (suficient de 
sus), săltaţi scurt într-o parte roata şi maşina, alături de şanţ (vezi şi la # 3.9). 

- Dacă sunteţi numai doi oameni, unul va lucra cu motorul (din cabină), iar celălalt va zgâlţâi 
automobilul în sus şi în jos, încercând să-l salte deasupra gropii. Încercarea şoferului de a ambala 
motorul şi de a mişca sau scoate roata din şanţ trebuie sincronizată cu saltul maşinii în sus, rezultat din 
zgâlțâială. Nu lăsa roata să se rotească în gol. Scoaterea maşinii din groapă sau din şanţ se face 
conducând-o şi deplasând-o înapoi - pe acelaşi drum, folosit la accidentare, dar parcurs în sens invers. 

b) Când autovehiculul e blocat de lapoviță, noroi sau gheaţă: nu ambala motorul. Bagă în 
viteza întâi şi porneşte foarte încet, cu viteza cea mai mică, astfel încât roţile de-abia să se rotească şi să 
se târâie afară din groapă. Eventual mai adaugă greutăţi deasupra roților motoare (să nu patineze). 

c) Dacă roţile au săpat şi s-au afundat în şanţuri sau făgaşe, încearcă să mişti uşor vehiculul 
înainte, apoi slăbeşte brusc ambreiajul pentru ca să se rostogolească înapoi, în groapă. Porneşte din nou 
înainte, apoi lasă din nou să vină înapoi ş.a.m.d., crescând cursa la fiecare mişcare de du-te-vino, până 
când maşina se cațără singură afară din şanţ. Dacă legi un fular sau o curea peste anvelopă, aderenţa 
creşte spectaculos; în felul acesta automobilul poate fi scos din şanţ de o singură persoană (şoferul). 

Pentru desțepenirea maşinii poate fi folosit demarorul (deşi manevra aceasta descarcă mult 
acumulatorul). Se demontează bujiile, schimbătorul de viteză se bagă în poziţia de mers înapoi, apoi se 
cuplează demaratorul la motor. Dacă tracţiunea e pe roţile din spate, mergi în linie dreaptă. Când prinde 
şi tracțiunea pe roţile din faţă, coteşte urgent. 

Dacă motorul are şi manivelă de pornire: scoate bujiile, bagă în viteza întâi şi mişcă maşina, 
scoate-o din groapă învârtind la manivelă. 

d) Pentru ieşirea din şanţuri şi făgaşe adânci, mai întâi ridică maşina cu cricul, apoi bagă sub 
roți scânduri, crengi sau pietre, sau orice alt material care măreşte aderenţa roților- de exemplu gunoi 
sau pământ uscat căzut de sub aripi, un covoraş de cauciuc, saci (chiar dacă roţile le-ar putea arunca, 
încercarea merită făcută). 

Dacă vrei să continui drumul cu orice preţ, se pot face tot felul de improvizații. În loc de 
cameră auto - o frânghie înfăşurată de mai multe ori pe roată sau pe jantă. În loc de benzină - ţuică, 
parafină sau ulei amestecat cu neofalină etc. 

Sau, iată câteva idei de utilizare a conţinutului unei poşete de damă - pentru piese auto: 

- Ciorapi de damă, folosiţi drept curea de ventilator; 

- Un ac de păr, utilizat ca siguranţă electrică; 

- Lacul de unghii folosit ca vopsea izolatoare, aplicat pe un conductor electric cu izolația roasă 
sau ruptă; 

- Pila de unghii - folosită ca şurubelniţă pentru reglarea jocului la electrozii bujiei; 

- O fâşie dintr-o manta de ploaie - folosită la cârpirea prin înfăşurare a unui furtun spart; 

- Pudra de obraz - folosită pentru astuparea unei găuri sau a unei scurgeri din radiator. 

Alteori sunt necesare măsuri mai drastice - care însă pot să strice definitiv maşina. Cântăreşte 
bine şi rapid dacă reparația improvizată pe care o poţi efectua ca să continui drumul trebuie neapărat 
făcută şi dacă merită - sau nu. 


13.4. ORIENTAREA ÎN TEREN 


«Orientare» înseamnă să afli sau să stabileşti: 

- Punctele cardinale; 

- Locul unde te afli, de unde pleci; 

- Locul în care vrei să ajungi şi direcția de mers. 

Înainte de a pleca (încotro?) e obligatoriu să ştii unde eşti. Determinarea cu precizie a poziţiei 
necesită hartă, busolă, sextant, ceas, tabele de navigaţie; mai nou - un aparat GPS. 

Dar se poate şi mai simplu. 


Cu harta şi busola: 

Harta este o reprezentare grafică a terenului, a peisajului. Scara hărții reprezintă raportul dintre 
distanţa pe hartă şi distanţa pe teren. De exemplu, scara 1:50.000 înseamnă că 1 cm pe hartă reprezintă 
500 m pe teren. Aproape sigur că partea de sus a hartii este spre Nord, dreapta spre Est etc. Formele de 
relief, drumurile, localităţile etc. sunt reprezentate prin semne şi simboluri grafice explicate de 
«legenda» hărţii, înscrisă într-un colț. 

Dacă nu ai o hartă, fă-ţi una. Desenează tu împrejurimile şi semnele de reper mai îndepărtate 
pe care le vezi sau le cunoşti. Completeaz-o pe măsură ce înaintezi - ca să nu ajungi să te învârteşti în 
cerc. 

Bagă harta într-o husă de protecţie confecționată din pânză sau plastic. Nu o împacheta 
laolaltă cu restul echipamentului, ci bag-o în sânul cămăşii sau într-un buzunar. 

Poţi copia o hartă: înnegreşte-o pe dos cu creionul sau cu cărbune (în loc de indigo), apoi 
aşeaz-o peste o foaie de hârtie albă şi scrie sau desenează pe fața hărții cu un vârf ascuţit sau cu un 
creion. Hârtia poate fi înlocuită cu: tablă de la o cutie de conserve, dosul unei bucăţi de scoarță de 
copac (preferabil mesteacăn), o bucată de cămaşă. 

Busola. O busolă «de teren» are următoarele calități: acul magnetic stă într-un lichid care-i 
amortizează vibraţiile; cadranul este marcat în grade; vizorul (cu care se ţintesc punctele de reper) este 
rabatabil; carcasa are o muchie dreaptă, paralelă cu axa vizorului. 

În afară de busola ta sau cea găsită în trusa de salvare a avionului ori a bărcii, mai poţi lua sau 
demonta orice busolă găsită la bordul automobilului, vasului sau avionului defect atenție: 
îndepărtează magneţii de compensare fixați pe carcasa busolei de avion sau de navă). 

Nu uita de corecţiile indicate pe hartă pentru abaterea magnetică (de obicei câteva grade). 

Nu folosi busola lângă obiecte metalice sau aparate generatoare de câmp electric sau 
magnetic. 

Verifică mereu, comparând des indicaţia busolei cu cerul nopţii. Cum afli locul în care te afli: 

- Urcă-te pe o înălțime, un deal, într-un copac, pe un acoperiş de pe care sa poţi vedea o 
suprafață mare de teren; 

- Orientează harta (Nordul hărţii spre Nordul geografic) cu ajutorul busolei; 

- Alege în teren două puncte de reper vizibile, cât mai importante: localităţi, vârfuri de munte, 
lacuri etc; să fie amplasate astfel încât cele două direcţii, din locul unde te afli până la ele, să facă un 
unghi de aproximativ 90%; 

- Identifică cele două puncte pe hartă; 

- Ținteşte prin vizorul busolei primul punct de reper şi măsoară unghiul făcut de această 
direcție cu Nordul (se numeşte azimut); 

- Trasează cu creionul pe hartă o linie care trece prin primul punct de reper şi are înclinarea 
față de direcția Nord-Sud egală cu valoarea azimutului; 

- Repetă ultimele manevre şi pentru al doilea punct de reper; 

- La intersecţia celor două linii trase pe hartă este locul în care te afli. 

Aparatura portabilă de poziționare GPS (Global Positioning System) se bazează pe un sistem 
de sateliți militari americani, puşi gratuit la dispoziţia publicului. Pe ecranul unui mic aparat special de 
emisie-recepție (greutate sub 300 g) alimentat de la baterii se poate afla, oriunde pe glob, 24 ore din 24: 
poziţia (latitudine şi longitudine cu precizie de 50 m), altitudinea, direcția punctelor cardinale N-S. 
Aparatele mai perfecționate prezintă chiar şi o hartă a zonei în care se află. 

Fără busolă - orientarea se poate face cu ajutorul: 

- corpurilor cereşti (soare, luna, stele); 

- vieţuitoarelor (plante şi animale); 

- semnelor naturale; 

- cu o busolă improvizată: lamele de ras, construite din oţel superior, sunt uşor magnetizate. O 
lamă aşezată pe suprafaţa unei ape liniştite pluteşte şi se va roti orientându-se în direcția Nord-Sud. 
Pentru siguranță repetă de mai multe ori operațiunea de aşezare şi rotire a lamei pe apă. 

* Orientarea cu ajutorul aştrilor: 

Soarele răsare aproximativ la Est şi apune la Vest. Între 6 - 6.30 soarele va fi spre Est; între 12 
- 12.30 spre Sud, iar spre Vest între 18 - 18.30. 

Iată cum poți descoperi soarele când e acoperit de nori: ia o lamă de briceag, o pilă de unghii 
sau un card bancar şi ţine-o verticală deasupra unghiei degetului gros (sau pe altă suprafaţă lucioasă), 
apoi roteşte-o încet. Doar când norii sunt foarte groşi nu vei reuşi să sesisezi umbra (slabă) produsă de 
soare. La amiază umbra se vede mai greu, la fel şi dacă stai sub un copac. 

Direcţia Nord - Sud poate fi aflată în cursul zilei (pe lumină) cu trei metode: 

1. Înfinge vertical un băț sau o prăjină pe un teren neted. Marchează pe sol, începând de 
dimineaţă, poziția umbrei făcută de vârful băţului la fiecare oră (aproximativ; nu este nevoie de ceas, 





de precizie). La sfârşitul zilei trage o linie care să unească toate marcajele; ea va arăta direcția E -V). 
Perpendiculara (cea mai scurtă linie care uneşte baza băţului cu linia E - V), indică direcția N- S. 

În emisfera nordică, capătul liniei N-S dinspre baza bățului arată Sudul; în emisfera sudică - 
arată Nordul. 

2. Dacă ai un ceas care arată corect ora locală, la ora 12.00 umbra unui copac sau a unui băț 
vertical va indica direcția N-S. Unde este Nordul şi încotro este Sudul - vezi mai sus. 

3. Tot cu ceasul (doar dacă arată corect ora locală): îndreaptă vârful limbii scurte spre soare. 
Pentru uşurarea operaţiei, pune pe geamul ceasului un fir de iarbă sau un pai - aliniat deasupra limbii 
scurte (fig. 13.6). Bisectoarea unghiului făcut de limba scurtă şi ora 12 a cadranului indică Sudul (în 
emisfera nordică). Metoda nu este precisă dacă soarele este foarte sus pe cer (lângă Ecuator). 

13.6. Orientarea cu ceasul (în emisfera nordică) a - dimineaţa; b - după-amiaza 

Pe întuneric, orientarea se face cu ajutorul stelelor. 

În emisfera nordică - Steaua Polară indică Nordul (cu o aproximaţie de un grad). Pentru a o 
identifica trebuie găsit Carul Mare - o formaţiune de 7 stele cu contur de polonic. În prelungirea osiei 
din spate, determinată de cele 2 stele mai depărtate de oiştea Carului (mânerul lingurii), se găseşte o 
stea mai luminoasă -Steaua Polară (fig. 13.7), care este prima stea din oiştea Carului mic. 

În emisfera sudică - Steaua Polară este invizibilă, dar Crucea Sudului indică Sudul. Aceasta 
este o formaţie compactă de 4 stele strălucitoare (atenție să nu o confundați cu o altă formaţie de 4 stele 
- „Crucea falsă" - aflată în apropierea şi la dreapta Crucii Sudului; stelele Crucii false sunt mai puţin 
luminoase şi mai depărtate între ele decât ale Crucii Sudului). Apoi identificăm un grup de 2 stele 
strălucitoare aflate la stânga Crucii Sudului. Sudul se găseşte în prelungirea diagonalei mari a Crucii, în 
partea unde această prelungire se intersectează cu axa de simetrie a grupului de 2 stele. Proiecţia 
Polului Sud este situată într-o zonă de cer fără stele, denumită Sacul cu Cărbuni - fig. 13.8. 

* Orientarea în pădure se poate face şi cu ajutorul unor repere naturale: 

- Urmăreşte suprafaţa stâncilor izolate aflate în locuri mai golaşe: partea îndreptată spre Nord 
este întotdeauna «învelită» cu muşchi şi licheni. 

- Când vremea se încălzeşte, zăpada începe să se topească mai întâi în părţile orientate spre 
Sud. 

- Sub pietre, pământul este mai umed în partea dinspre Nord şi relativ mai uscat spre Sud. 

- Ierburile, florile sunt mai rare şi mai puţin dezvoltate în partea de miazănoapte a poienilor şi 
mult mai numeroase şi mai arătoase în părțile dinspre miazăzi (fig. 13.9). 

- Arborii izolaţi (aflaţi în câmpie sau pe munte) îşi îndreaptă mai multe crengi şi au coroana 
mai bogată spre Sud. 

- Toţi arborii foioşi au coaja mai groasă spre Nord (de unde vin vifornițele). 

- Cele mai abundente scurgeri de răşină pe trunchiurile coniferelor (molizi, zade, brazi etc.) 
sunt spre Sud. 

13.7. Steaua Polară 

13.8. Crucea Sudului 

13.9. Orientarea cu ajutorul copacilor şi plantelor 

- De regulă, în secțiunea unei buturugi distanța dintre inele'este mai mică spre Nord şi mai 
mare spre Sud (fig. 13.9). 

- Furnicile îşi construiesc de regulă muşuroaiele înspre Sud, la adăpostul arborilor. 

- Intrarea în muşuroiul de furnici este aşezată pe fața de Sud, mai întinsă; faţa dinspre Nord 
este mai înclinată. 

- Intrările şi ieşirile din pământ ale muşuroaielor de cârtiță sunt orientate spre Nord. 

Pentru aflarea, dar şi pentru confirmarea punctelor cardinale, foloseşte mai multe metode, nu 
numai una. După ce le-ai găsit, păstrează-le ! 

Păstrarea direcției de mers -dacă n-ai busolă, alege două obiecte vizibile, două repere situate 
cât mai departe şi aliniate pe direcția de mers. Mergi până la primul dintre ele şi înainte de a pleca spre 
al doilea, alege un alt obiect îndepărtat, situat pe direcţia de călătorie. În timpul mersului rămâi pe 
această linie. Verifică-ţi mereu urmele drumului parcurs - pentru a te asigura că păstrezi direcția 
corectă. 

Membrii grupului vor merge în şir indian la distanță de 10-15 m (30 paşi) unul de celălalt. 
Ultimul om din coloană va compara adesea direcția de mers a şirului cu indicația busolei, sau cu 
orientarea vizuală, să se asigure că înaintează în linie dreaptă - mai ales când lipsesc puncte vizibile de 
reper. 

Când faci o pauză, semnalează şi marchează obiectele de reper. Nu le pierde şi nu le uita. 

Odihneşte-te cu faţa spre direcţia de mers. Desenează o săgeatăpe sol. Sau construieşte-o din 
pietre înşirate pe jos. 

Evaluarea distanțelor este înşelătoare. Pentru siguranță, după ce faci aprecierea, înmulțeşte-o 


cu trei. Cât despre parcurgerea distanțelor, supraestimează-le lungimea, iar viteza de mers consider-o 
cam de 3-4 km/h în condiţii normale. 

Probabil că vei fi obligat să faci devieri şi ocolişuri, căci vei da peste obstacole cum ar fi: 
tufăriş des, stânci, mlaştină. Înainte de a porni pe un drum ocolitor, stabileşte cu atenție şi precizie care 
va fi locul dincolo de obstacol, în care vei reintra pe direcţia de mers prestabilită după terminarea 
ocolului. 

Înscrie pe hartă drumul parcurs, pentru a te convinge că nu deviezi de la destinaţie - mergând 
pe un cerc mare. 

Marchează drumul parcurs cu bolovani, crengi, resturi etc. Atât pentru folosul tău - dacă vei fi 
nevoit să te întorci, cât şi al eventualilor urmaşi. Ciopleşte cu un briceag, cu o piatră sau cu un obiect 
ascuţit semne vizibile de marcare, repere în scoarța copacilor: pete albe, cam la nivelul pieptului, având 
o formă uşor de re-marcat, chiar dacă ninge. 

Te-ai rătăcit, te-ai pierdut sau izolat de grup - şi nici nu-i mai auzi pe ceilalți: 

1. Nu te speria; 

2. Opreşte-te şi aşează-te; 

3. Gândeşte-te şi aminteşte-ţi ce ai făcut, pe unde ai mers; 

4. Marchează locul în care te afli; 

5. Încearcă să regăseşti poteca, drumul, linia sau direcția de mers. 

Dacă reuşeşti să găseşti drumul pe care ai venit şi să mergi înapoi - nu te-ai rătăcit cu adevărat. 

Dacă nu reuşeşti, întoarce-te la marcaj. 

Pregăteşte-te să înnoptezi acolo, înainte de lăsarea întunericului (vezi la #7). Mâine dimineaţă 
situaţia ți se va părea mult mai bună. 

Cum afli cât timp mai este până la lăsarea întunericului: întinde braţul spre soare. Îndoaie 
mâna şi aşază degetele orizontale sub soare. Numără câte degete sunt între soare şi orizont - fiecare 
deget reprezintă 1/4 oră. 

Aprinde un foc care să facă şi fum (pentru semnalizare). Încropeşte un adăpost. Mănâncă, bea, 
odihneşte-te, dormi. Nu consuma energie căutând drumul pe întuneric. 

Ziua încearcă să ajungi într-un loc înalt: într-un copac sau pe deal. Caută să descoperi fumul 
pe care-l face focul de tabără al restului grupului. 

Desenează pe o bucată de hârtie sau pe o scoarță de copac o hartă cu văile, râurile, dealurile pe 
care le vezi. Niciodată să nu-ţi închipui că memoria reţine bine peisajul. 

Dacă nici aşa nu găseşti o soluţie înseamnă că ai rămas singur şi trebuie să te descurci fără 
ajutoare. Îndreaptă-te pe drumul cel mai drept şi mai scurt posibil spre malul mării sau spre un loc 
cunoscut. Sau coboară la vale, pe lângă râu. Chiar şi în zona cea mai pustie şi nepopulată, până la urmă 
tot o să dai de oameni şi de locuinţe. 

Mirajele: apa, zăpada, nisipul - pot licări şi produce imagini mişcătoare. De exemplu: 
deasupra nisipului fierbinte - valuri; oraşe - pe cer; soldaţi în mers -de la tufişuri; corăbii - de la păsări 
reflectate în apă. Nu lăsa aceste iluzii optice (fata morgana) să-ţi ia minţile şi să-ţi întunece judecata. 

Dacă ceea ce vezi este dubios, schimbă punctul de observaţie sau priveşte de la diverse 
înălțimi, din diverse unghiuri - pentru a constata dacă vedenia îşi schimbă forma, dispare sau e reală. 


13.5. PUŢINĂ METEOROLOGIE 


Dacă te prinde vremea rea pe drum, poți avea neplăceri mari - chiar mortale, înainte de a 
pleca, studiază buletinul meteorologic. Observă schimbarea vântului şi a presiunii atmosferice; notează 
starea şi semnele vremii, cum a fost vremea înainte şi cum se schimbă în continuare. 

Vremea e mult mai localizată decât climatul. Pot apărea diferenţe foarte mari ale stării vremii 
între două locuri sau localități învecinate. 

Vântul. Un regim stabil şi regulat al vântului, cu schimbări identice de la zi la noapte, indică 
vecinătatea unei suprafeţe, a unui volum mare de apă (mare sau lac). Briza suflă ziua dinspre apă spre 
pământ, iar noaptea în sens invers. 

Mirosul adus de vânt poate da o informaţie asupra locurilor pe care le-a străbătut, de exemplu 
mirosul de mare, de iarbă de mare, de pădure etc. 

Studiază şi reţine direcția şi regimul vânturilor şi al vremii: de obicei vântul care suflă dintr-o 
anumită direcţie va aduce mereu acelaşi fel de vreme. 

Cât timp bate un vânt tare şi uscat, vremea rămâne neschimbată; când vântul se opreşte sau îşi 
schimbă direcția, s-ar putea să plouă. 

Dacă e ceață, poate apărea roua, dar nu ploaie. 

Vântul slab şi cerul senin: vreme bună. Într-o zi frumoasă, intensificarea puternică a vântului 
va fi urmată de schimbarea vremii. 


Vântul puternic din Nord pe vreme frumoasă precum şi vântul puternic din Sud pe vreme rea, 
ploaie sau ninsoare, arată că timpul nu se schimbă. Când vântul se opreşte brusc şi apare o acalmie - 
urmează furtuna. 

Norii sunt semnele cele mai sigure pentru prevestirea vremii. 

Cele 10 feluri de nori sunt descrise în continuare, iar altitudinea lor obişnuită din zona 
temperată (în zona arctică aceiaşi nori stau mai jos) este indicată între paranteze. Cu cât norii sunt mai 
sus, cu atât vremea va fi mai frumoasă. 

- Norii cirocumulus (altitudine 5-8 km): au aspectul valurilor mici pe care le face nisipul bătut 
de vânt. Sunt semn de vreme bună: apar de obicei după o furtună şi se împrăştie lăsând cerul senin. 

- Norii altocumulus (1,5-6 km): mai groşi şi mai mari decât cirocumulus, mai puţin albi şi cu 
umbre pe ei. Sunt nori de vreme bună; apar după o furtună. 

- Norii cumulonimbus (1,5-10 km): nori joşi, de furtună. Negri, ameninţători, cu vârful lăţit ca 
o nicovală. Aduc grindină, vânt puternic, tunete, fulgere. Deasupra lor apar nori cirus falşi, sub ei nori 
nimbostratus falşi. 

- Norii cumulus (max 2,5 km): se recunosc uşor, sunt albi şi pufoşi. Dacă sunt rari şi distanţaţi, 
urmează vreme bună; dacă sunt mari şi au multe capete, pot produce deodată averse de ploaie. Dacă 
apar deasupra mării, pe un cer fără nori - arată că sub ei este pământ. 

-Norii cirus (5-9 km): înalţi, ca smocurile de fum, constau din cristale de gheață care le dau o 
culoare albă. Apar pe vreme bună. 

- Norii cirostratus (5-9 km): formaţi din cristale de gheață, au aspect de viţe albe. Produc un 
halou, ca un inel luminos în jurul soarelui sau al lunii. Dacă un cer plin cu nori cirus se înnegreşte, iar 
norii devin cirostratus, înseamnă că vine ploaia sau zăpada. 

- Norii altostratus (2,5-6 km): formează un voal gri deasupra soarelui sau lunii. Dacă se 
apropie vremea umedă, norii se înnegresc şi se îngroaşă, acoperind complet soarele sau luna până ce 
începe ploaia. 

- Norii nimbostratus (1,5-5 km): formează straturi joase şi negre, care indică apropierea ploii 
sau zăpezii (până în 4-5 ore) ce va cădea câteva ore. 

- Norii stratocumulus (sub 2,5 km): au aspectul unei formaţii joase, consistente, care 
înaintează şi acoperă întregul cer- dar uneori au şi zone subţiri prin care se zăreşte soarele. Pot produce 
ploi mici, dar de obicei după-amiaza se împrăştie şi lasă cerul senin peste noapte. 

- Norii stratus (sub 2,5 km): sunt cei mai coborâţi nori. Formează un strat uniform ca ceața din 
aer - sunt numiţi şi ceața munţilor. Deşi nu sunt nori de ploaie, pot produce câte o stropeală. Când, 
peste noapte, se formează nori groşi şi dimineaţa acoperă cerul - de obicei se împrăştie curând şi ziua 
va fi frumoasă. 

Prevederea vremii. Animalele sunt sensibile la schimbarea presiunii atmosferice - de aceea pot 
fi folosite la previziunea vremii pe termen scurt. Păsările insectivore se ridică şi vânează la înălțimi mai 
mari pe vreme frumoasă, mai jos când se apropie furtuna. Intensificarea neobişnuită a activității 
rozătoarelor în cursul zilei prevesteşte vreme rea. Dacă ţânțarii şi muştele înţeapă insistent, fără să se 
ferească, iar animalele dau semne de nervozitate, se apropie furtuna. 

Şi oamenii simt uneori schimbarea vremii. Persoanele cu părul ondulat constată că la 
apropierea vremii proaste sau umede părul li se zbârleşte. Sau, reumatismul, bătăturile, sciatica etc. se 
înrăutăţesc şi dor la apropierea vremii umede şi proaste. 

Înrăutăţirea timpului mai este anunţată şi de: apariția şi menţinerea unor cercuri concentrice 
(halou) în jurul soarelui sau al lunii; aerul mai transparent, mai curat - vizibilitatea mai bună; apariția 
pe piscurile izolate a unor nori denşi, care se mişcă rapid pe verticală; soarele care răsare în ceaţă; 
vântul care bate noaptea dinspre vale spre înălțime (sau invers ziua); animalele sălbatice care coboară 
(să se adăpostească), câinii care părăsesec turma şi se apropie de stână; rândunelele şi lăstunii care 
zboară razant cu solul; albinele se refugiază ziua în stup sau rămân în stup dimineaţa; vacile se strâng 
unele lângă altele; peştii sar peste suprafața apei; broaştele ies la mal şi orăcăie puternic. 

Îmbunătăţirea vremii mai este anunţată de: apariția unui strat subțire de ceață deasupra 
crestelor muntoase; apariţia cetii, seara pe vale; soarele care apune pe un cer albastru, senin şi 
trandafiriu; lipsa vântului (fumul se ridică vertical); înseninarea cerului; luna care străluceşte viu pe 
cerul senin; răcirea aerului noaptea şi apariția picăturilor de rouă; dispariţia norilor înaintea apusului; 
plecarea din muşuroi a furnicilor la treabă; ţânţarii care zboară în roiuri compacte; muştele zboară în 
roiuri mici care se învârtesc; şopârlele ies să se încălzească; rândunelele, pescăruşii şi bâtlanii care 
zboară foarte sus. 

Culoarea cerului arată gradul de umiditate atmosferică: verde - aer foarte umed; galben - 
umed; roz - uscat. Cerul roz înainte de răsărit prevesteşte vreme frumoasă; galben-auriu: ziua va 
rămâne frumoasă; roşu-purpuriu dimineaţa în zori: se apropie furtuna; roz la apus sau roşu noaptea: 
vreme bună; galben-pal: vine ploaia; roşu-murdar-violet, la apus sau la răsărit: vine furtuna; alburiu, 


puţin înceţoşat, plus vânt slab şi soare arzător: furtună; fulgerul fără nori: vreme bună. Cerul gri 
dimineaţa prevesteşte o zi uscată, dar seara cerul gri arată că ploaia vine curând. 

Dacă fumul focului de tabără se ridică liniştit, vertical, vremea va rămâne bună. Dacă însă se 
zbate, îşi schimbă direcţia, flutură, sau e forţat în jos după ce s-a ridicat liniştit până la o anumită 
înălțime - vine vremea proastă, furtuna sau ploaia. 

Când se apropie ploaia sunetele se aud mai departe, iar mirosul vegetației se întăreşte. 

Cercul colorat, vizibil în jurul soarelui sau al lunii, se va mări dacă vine vremea bună şi se va 
restrânge dacă se apropie ploaia. Curcubeul după amiaza târziu arată şi el că vremea se îmbunătăţeşte. 


13.6. MERSUL PE JOS 


Înainte de a părăsi epava avionului sau a maşinii, construieşte lângă ea un semn, o săgeată 
mare şi vizibilă de la înălțime, care să arate unui eventual avion de salvare direcția spre care ai plecat. 

La început mergi foarte încet. Dacă apar semne de băşici la tălpi, opreşte-te şi tratează-le (vezi 
la # 19.10). Măreşte viteza treptat. Încearcă să umbli cu un mers, o călcătură care nu produce băşici. 
Dacă poţi, evită văile adânci, prăpăstiile, stâncile, pereţii, desişurile, mlaştinile, chiar dacă prin ocolirea 
lor lungeşti mult drumul. La urcuş mergi în zig-zag. 

Umblaţi în coloană, în şir indian. Nu vă înghesuiți (interval 2-3 m), nu vă întreceți. Staţi 
împreună. Pe teren sau pe pante întinse, netede, la şes, coloana va fi condusă de persoana cea mai slabă. 
Pe teren accidentat în frunte merge un om zdravăn, experimentat (capul, deschizătorul de drum). 
Persoana de la sfârşitul coloanei, (încheietorul grupului) are grijă să nu rămână nimeni în urmă. 

Dacă unul se opreşte, toți ceilalți vor face la fel. 

Unu - doi membri ai grupului (numai adulți!) pot fi lăsaţi să o ia mai repede înainte ca să 
deschidă drumul, să recunoască traseul şi să pregătească tabăra. Ei vor lăsa pe drum, marcaje vizibile, 
convenite. Dar atenție să nu-i pierdeţi şi să nu vă pierdeţi! 

Pauzele - se fac atunci când este nevoie de ele, NU la anumite intervale de timp prestabilite. 
Totuşi, opririle prea dese sunt contraproductive. Încearcă să parcurgi distanțe cât mai mari într-un ritm 
constant, convenabil. Orientativ se recomandă pauze de 5-10 minute la fiecare oră sau după fiecare 300 
m diferență de nivel. 

Ceaţa - înşeală simţul de orientare şi echilibru (te face să te învârti într-un cerc, în general cu 
deviere spre dreapta); falsifică aprecierea distanțelor şi mărimii pantelor, deformează sau chiar face 
imposibilă determinarea direcţiei zgomotelor; anulează senzaţia de mişcare, de urcare sau de coborâre a 
pantelor. 

În ceață mergi pe linia de creastă, mai ales la urcuş, pentru a ajunge în puncte înalte, 
dominante, de unde te poţi orienta cu ajutorul celorlalte procedee; sau mergi pe firul văilor, care duc de 
regulă la un izvor, un pârâiaş, o casă, o cabană, o stână etc. Poţi folosi potecile de om sau de animale. 
Nu merge însă prin pădure, sau de-a curmezişul pantelor sau înălțimilor. 

Dar în întuneric, pe ceaţă, pe viscol sau vijelie - mai bine NU înainta. Opreşte-te şi 
adăposteşte-te imediat (vezi la 47). 

Termină totdeauna devreme etapa zilnică de mers, ca să poți pregăti tabăra înainte de lăsarea 
întunericului. 

Când treci peste sau prin zone mocirloase, cu gheaţă, pe teren cu suprafaţa instabilă, ia la tine 
o prăjină. Dacă începi să te scufunzi, întinde-te orizontal, rosto-goleşte-te şi târăşte-te ținând prăjina 
transversal sub umeri sau piept, ca să ajungi la mal. Nu te speria, nu face mişcări violente. 

În timpul călătoriei mănâncă (vezi 416); bea (vezi 45); fii vesel: cântă. 

Dacă faci turism cu cortul (dar nu numai): seara, prima urgenţă e ridicarea cortului (pentru 
cazul în care se strică vremea sau năvălesc insectele). Când ajungi la locul de popas şi goleşti rucsacul: 

- aşează lanterna la îndemână; 

- aşează separat alimentele şi vesela; 

- pune la îndemână un pulovăr sau un hanorac. 

Pentru refacerea organismului, mănâncă cât mai repede după efort (în max o oră). Aprinde 
focul sau soba pe un loc orizontal, ferit de vânt, departe de obiectele care pot lua foc: cort, iarbă uscată 
etc. 

Înainte de culcare: 

- pune lanterna, hârtia igienică, prosopul într-un loc cunoscut, uşor accesibil; 

- securizează cortul: scoate din el orice obiect mirositor (alimente, pasta de dinți, săpunul, 
hainele îmbibate cu sudoare etc.) şi atârnă-le cât mai sus; 

- goleşte rucsacul, lasă deschise toate buzunarele ori clapele şi agaţă-l cât mai sus (animalele 
curioase să vadă ce-i înăuntrul buzunarelor nu vor mai roade pânza, dacă ele sunt deschise); 

- pregăteşte de cu seara apa pentru dimineață, ca să poți pleca cât mai repede; 


- nu deranja vecinii de camping; nu face gălăgie, nu asculta muzică după apusul soarelui; 

- stai puţin şi admiră cerul înstelat, mulţumeşte lui Dumnezeu că eşti viu şi sănătos. 

Marşul pe jos se poate desfăşura: 

Prin regiunile polare: cum ar fi Arctica, Antarctica, zonele nordice din Alaska, Canada, 
Groenlanda, Islanda, Scandinavia, nordul Rusiei; zonele de mare altitudine pot fi şi ele considerate 
polare. 

Temperatura ajunge iarna la - 40°... - 80°C. Vântul violent poate sufla şi ridica zăpada la 30 m 
înălțime. Un vânt de 32 Km/h coboară termometrul de la -14°C (în aer liniştit) la -34*C. La solstițiu, în 
mijlocul iernii, la amiază poate fi complet întuneric, dar vara, ziua durează 24 h. 

Frigul blochează mintea (din cauza încetinirii şi slăbirii circulaţiei sanguine). Fă-ţi un plan 
repede, cât încă mai eşti cald şi gândeşti coerent. 

Salvează echipamentul din epava avionului sau a navei imediat ce dispare pericolul de foc 
care urmează după prăbuşire, aterizarea forțată sau naufragiu. Dacă e frig puternic, scurge uleiul sau 
motorina pe sol, înainte de a îngheţa în baia motorului sau în rezervor. Benzina cu cifra octanică 
ridicată (de avion) nu îngheaţă, poate fi lăsată în rezervor. Scoate acumulatorul şi depozitează-l la 
căldură. Organizează şi verifică: hainele, adăpostul şi focul. 

* Când stai - adăposteşte-te: nu sta în bătaia vântului! Caută un adăpost natural pe care să-l 
îmbunătăţeşti. Evită locurile în care adăpostul sau chiar tu ai putea fi îngropat de o alunecare sau de o 
avalanşă de zăpadă ori pietre. Nu face adăpostul lângă apă - unde stau musca neagră, țânțarul şi tăunul. 
Apără-te de insecte - vezi # 4.8. 

Pentru a păstra căldură în adăpost şi în corp: 

- Păstrează curăţenia: murdăria şi grăsimea blochează spaţiile termoizolante 

cu aer. 

- Evită supraîncălzirea: ventilează-te! 

- Nu purta hainele strânse pe corp: lasă aerul să circule! 

- Păstrează hainele uscate: pe dinafară şi pe dinăuntru! 

În timp ce aştepţi salvatorii, pregăteşte materialele şi echipamentul de [; semnalizare (vezi şi la 
113.3). 

* Aprinde un foc deşi combustibilul se găseşte mai greu: lemne plutitoare; untură de focă sau 
de pasăre; din epavă. 

În tundră găseşti sălcii, tufişuri de mesteacăn sau jnepeni. Uneori găseşti casiope - o plantă 
întinsă pe sol, cu frunze mici şi flori albe ca de lăcrămioară. Conţine multă răşină şi arde chiar udă. 

* Apa: vara găseşti apă destulă. Chiar dacă băltoaca pare murdară, maro şi are gust sălciu, 
plantele care cresc în ea o menţin potabilă. Dacă ai dubii, fierbe-o. 

Iarna topeşte gheaţa şi zăpada. Nu mânca gheață sfărâmată, poate să-ți rănească gura şi să te 
deshidrateze. 

* Igiena: principalele pericole sunt degeraturile, înghețul (hipotermia) şi orbirea (temporară). 
Prea buna etanşare a adăpostului poate duce la asfixierea cu oxid de carbon. 

Frigul moleşeşte gândirea. Menţine-te activ şi vigilent, dar evită oboseala şi păstrează-ţi 
energia pentru treburile utile şi urgente. Dormi cât mai mult poţi -nu vei îngheţa în somn, decât dacă 
eşti atât de obosit încât nu poţi reface căldura pe care o pierzi către aerul înconjurător. Mişcă şi masează 
degetele de la mâini şi de la picioare, urechile. la măsuri de prevenire a degeraturilor. Nu pune gaz sau 
ulei pe piele - îngheaţă imediat şi distruge pielea. 

Ai grijă să nu amâni defecarea - altfel apare constipaţia (periculoasă). Încearcă s-o termini 
înainte de ieşirea planificată din adăpost - cu această ocazie vei evacua şi gunoaiele. 

* îmbrăcămintea: gerul puternic provoacă în câteva minute degerarea oricărei părți de corp 
descoperite. Deci acoperă complet tot corpul. Poartă o glugă care se strânge cu şiret; tivul de blană 
împiedică respiraţia să îngheţe pe față şi să rănească pielea. Dacă hainele nu au şireturi, leagă cu o 
sfoară manşetele de la mâneci şi de la pantaloni, ori bagă-le în mănuşi, ciorapi sau în ghete, spre a evita 
pierderea de căldură. Dacă transpiri, lărgeşte gulerul şi manşetele, eventual dezbracă un strat de haine. 

* Skiurile pot fi improvizate din lemn sau metal (bucăţi din vehicul) şi vor avea lăţimea aprox 
15 cm şi lungimea maxim 1 m. Beţele de ski se pot face din crengi. 

* Rachete pentru zăpadă: Pe zăpadă bătută, veche, se merge excelent cu skiurile, dar pe 
zăpada afânată, proaspătă, sunt mai bune rachetele de zăpadă (inventate de eschimoşi). Când păşeşti cu 
racheta, menţine-o cât mai paralelă cu suprafaţa zăpezii, deci ridică fiecare picior fără a înclina laba. 

* Cum se confectxionează o rachetă: dintr-o creangă sau o tulpină lungă de brad tânăr (verde), 
molid sau salcie se face o buclă, iar capetele se leagă bine împreună (fig. 13.10). Apoi se leagă 
traversele şi se împleteşte plasa. Sau, se pot folosi bucăţi de ţeava, scândură sau plasă de sârmă - orice 
material care ar putea asigura mărirea suprafeţei de călcare şi apăsare a tălpii pe zăpadă. Racheta va fi 
cât mai uşoară, nu cât mai solidă. Înjghebează din crengi o zonă centrală mai rigidă, de care îți legi 


încălțămintea. 

13.10. Racheta pentru zăpadă 

* Marşul: dacă te hotărăşti să pleci, îndreaptă-te spre un țărm, râu mare sau o localitate. 
Călătoria va fi deosbit de obositoare (vezi la 49) şi foarte lentă. 

Vara banchiza se dezgheaţă, iar tundra se schimbă în mocirlă. Rachetele de zăpadă sau skiurile 
sunt strict necesare, mai ales în teren împădurit. 

Evită mlaştinile, bălțile, nisipurile mişcătoare. În cazul în care se apropie un viscol, îngroapă- 
te în zăpadă, adăposteşte-te. Nu te deplasa în timpul viscolului. 

Încearcă să călătoreşti pe apă, pe un râu: vara pe o plută sau o barcă, iarna pe gheaţă. Dacă 
însă râul face prea multe curbe, evită-l şi mergi pe teren mai înalt. Pe un râu îngheţat mergi pe la 
interiorul curbei şi pe partea opusă locului în care se varsă un râu în altul. Sau, ocoleşte şi mergi pe 
mal, până treci mult dincolo de confluență. Tot timpul fii atent să nu calci pe gheaţă subțire. 

Pe banchiză (gheaţă pe mare), nu lăsa pe cineva mult în urmă. Punctele de reper depărtate 
(iceberguri etc.) pe un câmp de gheaţă nu sunt sigure (se mişcă mereu) şi dacă cineva rămâne în urmă, 
se va rătăci. Fii gata pentru situaţii neaşteptate: insula sau blocul plutitor de gheaţă se sparge, este 
instabil, se răstoarnă. 

Ocoleşte aisbergurile (blocuri de gheață plutitoare) căci se pot răsturna brusc, mai ales datorită 
suplimentului de greutate pe care îl constituie corpul tău. Nu merge şi nu pluti pe lângă pereții de 
gheață; se pot sparge, desprinde sau cădea bucăţi uriaşe - fără nici un avertisment. 

Structura gheții depinde de anotimp. E bine să te adăposteşti pe o porțiune de gheaţă joasă, cu 
suprafața netedă. Nu sări imprudent peste apă, de pe o bucată sau insulă de gheață pe alta, chiar de pe 
muchia gheții. Săritura trebuie să fie cu vreo 1-1,2 m mai lungă decât lățimea apei, pornind şi 
sfârşindu-se la oarecare distanță (peste 0,6 m) de muchiile malurilor (care se pot rupe). Apa rece 
omoară - vezi # 6.3. 

* Orientarea este dificilă. Teritoriul, peisajul polar vor fi o câmpie cu aspect foarte monoton, 
fără semne de reper. Suprafaţa terenului este înşelătoare. Lângă Pol busola nu funcționează corect. 
Verifică şi compară indicaţia busolei cu orientarea stelelor. Călătoreşte noaptea ca să te poți orienta 
după stele. 

Urmăreşte zborul păsărilor: la vremea dezghețului păsările de uscat se îndreaptă spre pământ; 
ziua păsările de mare zboară spre larg şi seara se întorc spre mal. Partea de jos a norilor pare neagră 
deasupra mării deschise şi deasupra pământului fără zăpadă, împădurit, albă deasupra banchizei sau 
unui câmp de zăpadă. Gheaţa proaspătă produce reflexe gri, iar banchiza şi zăpada troienită, spulberată 
-reflexe marmorate. 

Urmăreşte cursul râurilor: coboară pe o plută sau pe gheaţă - însă nu şi în Siberia, unde râurile 
şi fluviile curg spre Nord. 

În deşert: distanţele sunt mari şi condiţiile de mers foarte grele (vezi şi #5). 

* Măsuri urgente, imediat după accident - vezi la # 2.5, plus: 

- Scoate şi salvează apa din vehicul sau epavă; 

- Aşteaptă să treacă orice pericol de foc, de aprindere a vehiculului sau epavei; 

- Salvează restul echipamentului; 

- Relaxează-te: stai jos, respiră adânc de 10-15 ori, destinde umerii şi abdomenul. Este de 
importanță vitală să nu-ţi pierzi capul din cauza fricii şi să nu te repezi aiurea în dogoarea deşertului. 
Stai la umbră şi fă-ți planuri. Dacă ştii că te vor căuta echipe de salvare, trebuie să stai pe loc cel puţin 
7 zile, pentru a le da răgaz să vă găsească, să ajungă la locul accidentului. 

Pentru supravieţuire trebuie să valorifici fiecare bucată de umbră disponibilă, să te aperi de 
bătaia directă a soarelui, să eviţi transpiraţia şi să reduci activitatea în timpul căldurilor de peste zi. 

* Apa: este extrem de importantă - chiar vitală (vezi #5). Raţionalizeaz-o imediat. 
Supravieţuirea depinde în mod hotărâtor atât de apa de băut disponibilă cât şi de capacitatea ori de 
îndemânarea de a nu pierde apa din corp. Fără apă vei rezista 2 zile la +50° C - dar numai dacă zaci la 
umbră şi nu faci nimic. Dacă trebuie să umbli ca să ajungi într-un loc sigur, distanța pe care o poți 
parcurge depinde de apa disponibilă. La +50" C, fără apă - poţi face vreo 40 km dacă umbli noaptea şi 
te odihneşti ziua; sau, dacă umbli ziua, vei leşina după 8 km. Cu 2 litri de apă ai putea rezista 3 zile şi 
parcurge cam 55 km. 

Trebuie să bei 1,5 litri de apă pentru fiecare 2 litri pierduţi (raportul 3/4). Să nu crezi că dacă 
bei mai puţin vei transpira mai puţin. Dar şi apa băută peste cantitatea într-adevăr necesară nu se 
înmagazinează, ci va fi evacuată, adică folosită fără rost. 

Dacă în cursul traversării unui deşert ţi se strică maşina şi rămâi înţepenit pe loc, probabil că 
te afli totuşi pe un traseu ales ţinând seama tocmai de amplasarea oazelor, a izvoarelor şi a puţurilor de 
apă. Pentru a scoate apa dintr-un puț e nevoie să cobori un vas: găleată sau sticlă legată cu o sfoară. 
Existenţa băltoacelor de pe fundul văii unui râu secat (uadiin limba arabă) depinde de anotimp. 


Adeseori ele sunt acoperite de băştinaşi cu o piatră sau cu crengi. 

Când eşti departe de orice sursă cunoscută de apă, poţi încerca să sapi un puț. Dar nu în timpul 
zilei, pe căldură, căci vei pierde apă prin transpiraţie, pe care nu ştii dacă o vei putea înlocui. Înainte de 
a te apuca de orice treabă judecă şi compară pierderea sigură de lichid cu câştigul posibil. 

Când vine - uneori după ani de secetă deplină - ploaia poate avea un caracter torențial şi 
produce inundaţii bruşte, înainte de a fi absorbită rapid de sol. 

* Adăposteşte-te: caută imediat umbra. În răcoarea serii construieşte un adăpost. Nu sta într- 
un vehicul sau o epavă metalică (ziua o să te coci). Foloseşte-l ca suport pentru un acoperiş, sau 
foloseşte, de exemplu, umbra de sub aripa avionului căzut. Îngrămădeşte pietre ca să faci un paravan. 
Valorifică pereţii văii unui râu secat (exceptând cazul în care poate veni o inundație bruscă sau un 
torent). Pentru răcorirea spațiului de dedesubt, fă acoperişul din două straturi sau foi suprapuse, cu un 
strat de aer între ele. 

Lasă marginile de jos ale acoperişului sau prelatei mai ridicate de la sol şi nefixate - ca să 
fluture şi să ajute la ventilaţie. Noaptea în schimb ancorează-le cu pietre. 

Nu sta direct pe solul cald; ridică patul, ca să circule aerul pe dedesubt. 

* Aprinde focul: îţi dă căldură noaptea, fierbe apa, face fum (pentru semnalizare). Tufişurile 
care cresc în deşert sunt uscate şi ard bine. Dacă nu găseşti alt combustibil, poţi arde benzina, motorina 
sau uleiul de la motorul maşinii, amestecat cu nisip într-un vas. Balega arde şi ea. 

* Îmbrăcămintea reduce pierderea de apă, apără de soare şi de insecte, încălzeşte pe timpul 
nopții. Hainele trebuie să fie uşoare şi largi, cu mult aer între țesătură şi piele - cât mai aproape de 
costumaţia arabilor, a beduinilor. În felul acesta transpiraţia este mai eficientă (produce o răcire mai 
bună). Pantalonii lungi apără mai bine picioarele de soare şi de insecte. Acoperă capul şi labele 
picioarelor. 

Umblă cu corpul cât mai bine acoperit. În afara pericolului de insolaţie şi de arsuri datorită 
soarelui, pielea descoperită pierde şi multă apă prin evaporare. 

Pune pe cap o pălărie sau o şapcă cu o bucată de pânză care atârnă la spate, pe ceafă, sau 
copiază moda arăbească: împătureşte de câteva ori o batistă şi pune-o pe creştetul capului, apoi ia o 
basma de pânză cu latura 120 cm şi îndoai-o pe diagonală; pune basmaua peste batistă, cu latura lungă 
spre faţă şi leag-o cu o sfoară împrejurul capului (fig. 10.2). Această basma asigură spaţii de aer şi 
apără de nisip. Noaptea înfăşoar-o peste faţă - ca să-ți țină cald. 

S-ar putea ca ochelarii de soare să nu protejeze suficient ochii; aplică alte metode - vezi 410.1. 

* încălțămintea: nu umbla cu picioarele goale până ce pielea şi talpa nu se întăresc; altfel se 
va arde şi va face băşici. Nu lăsa descoperită partea de deasupra labelor. Deasupra sandalelor deschise 
improvizează nişte jambiere prinse pe picior; te vor apăra de soare şi de nisip. 

* Igiena: majoritatea bolilor posibile sunt cauzate de expunerea excesivă la soare şi la căldură. 
Ele pot fi evitate dacă îţi acoperi mereu capul şi corpul şi stai la umbră. Printr-o creştere treptată a 
duratei de expunere la soare şi a intensității efortului, plus apă suficientă, poţi să te adaptezi bine şi să 
eviți multe pericole. 

Frecvent apar constipaţia şi dificultatea de a urina. Transpiraţia abundentă combinată cu 
hainele strânse care ating şi freacă corpul pot bloca glandele sudo-ripare, ceea ce provoacă o iritaţie 
neplăcută a pielii denumită spuzeală. 

Alte pericole sunt: cârceii datorați lipsei de sare şi căldurii, care pot provoca epuizarea, 
infarctul, insolaţia şi arsurile de piele. 

Evită infecția zonelor umede ale corpului: subțiori, între picioare, între degetele de la picioare, 
prin menţinerea lor cât mai curate şi uscate. În deşert, rana cea mai mică se infectează dacă nu este 
tratată imediat. Extrage ghimpii şi ţepii cât mai repede. Orice crăpătură a pielii din talpă creşte rapid şi 
devine dureroasă, împiedicând mersul. Bandajează orice tăietură sau crăpătură cu o faşă sau o cârpă 
curată şi trateaz-o cu ce ai la dispoziţie. 

* Marşul se va desfăşura probabil pe un teren frământat, cu schimbări neaşteptate ale vremii: 
ba vânt, îngheţ, ceaţă, ba o căldură de te topeşti. Nu căra bagaje cu greutatea totală mai mare de 15 kg, 
însă numai o canistră cu apă are deja 5 kg (chiar asta e problema şi pericolul călătoriei în deşert). 

Călătorii au de cărat în principal apă, plus: o pânză mare (o bucată de prelată sau plastic) 
pentru umbrar, ceva îmbrăcăminte, hrană - puțină, echipament pentru orientare. Nu uitaţi lanterna - 
întrucât călătoria se face numai pe timpul nopții (iarna se poate călători şi pe lumină). 

În timpul zilei, pe căldură stai şi odihneşte-te la umbra acoperişului făcut din două straturi ale 
foii de material disponibil (vezi şi la 47). Înainte de-a te odihni, scoate-ţi încălțămintea şi ciorapii (şi 
curăță-le des de nisip). 

Umblă fie pe coama dunelor de nisip, fie prin văile dintre ele. Pe cât posibil ocoleşte zonele cu 
nisip mişcător. Atenţie când mergi pe întuneric - pantele neaşteptate sunt mai abrupte decât par. Învață 
şi antrenează-te să vezi noaptea. 


Trebuie să-ţi faci un plan de mers către o destinaţie bine stabilită. Alege ca ţintă o linie (țărm, 
şosea) şi nu un punct (localitate, oază) - afară de cazul în care eşti foarte aproape de el. După ce ai luat 
o hotărâre, nu o schimba. 

În cazul unei furtuni de nisip, adăposteşte-te cum poţi (vezi şi # 13.9). Furtuna de praf sau 
nisip reduce vizibilitatea. Trebuie luate imediat măsuri pentru etanşarea tuturor orificiilor din adăpost şi 
din îmbrăcăminte, oricât de mici, ca să nu pătrundă nisipul. Încheie hainele. Dacă furtuna te surprinde 
neadăpostit, întinde-te pe sol cu picioarele spre vânt. Din când în când rostogoloşte-te, ca să nu te 
îngroape. 

Dacă hotărâți să va împărțiți în două grupe: unii să stea pe loc şi să aştepte salvatorii, iar alţii 
să plece după ajutor, atunci cei care pleacă vor lua cu ei mai multă apă (pe cap de om) decât le rămâne 
celor care stau. Împărţeala depinde şi de totalul rezervelor disponibile. 

În junglă - problema o constituie numărul foarte mare de probleme de tot felul care te sâcâie şi 
pe care nu le poţi ierarhiza. Aici prosperă toate formele de viaţă, inclusiv microbii şi paraziţii. Orice fel 
de protecţie e binevenită - nu te dezbrăca. Îmbrăcămintea, chiar udă de la transpiraţie, apără de 
înțepături, muşcături şi pişcături. 

În regiunile tropicale şi subtropicale temperatura e ridicată, ploile puternice sunt frecvente, 
umiditatea te apasă; excepţie fac zonele aflate la înălţime. Spre sfârşitul verii pot apărea furtuni 
violente. Când alegi locul de tabără ai grijă să fie deasupra nivelului inundabil. 

Apa e în general bună de băut (curată din cauza depărtării de civilizaţie) dar hrana se găseşte 
mai greu (numeroase plante sunt otrăvitoare, deşi sunt atrăgătoare, frumos colorate). 

- Pădurea ecuatorială - are noaptea temperaturi de +20.. .30*C. Copacii ating înălțimi de 60 m. 
Frunzişul des al copacilor împiedică razele solare şi căldura să pătrundă până la sol. Este relativ răcoare 
şi prea puţină vegetaţie măruntă care să împiedice deplasarea oamenilor. În schimb vizibilitatea este 
redusă, fiind uşor să te rătăceşti. Nici eventualii salvatori din avion nu au condiţii favorabile de 
vizibilitate: victimele unui accident pot fi descoperite doar cu mare greutate - sau deloc. 

- Liziera junglei este fâşia cu vegetaţie mai mică şi mai rară de la marginea pădurii sau a 
junglei dese. Se găseşte de-a lungul malurilor râurilor, fluviilor etc. Razele soarelui pătrund până la sol, 
unde vegetația măruntă se dezvoltă intens. Tufişurile şi arbuştii cresc cu până la 3 m/an. Mersul e 
dificil, lent, fiind nevoie de tăierea unei poteci prin vegetaţie cu un cuțit lung, o macetă sau parâng. 

- Pădurea subtropicală se întinde până la 10° latitudine spre Nord şi spre Sud de Ecuador. O 
parte din an sunt ploi puţine, chiar secetă, iar în celălalt anotimp soseşte musonul, cu ploi torențiale. 
Cresc copaci pereni, iar tufişurile sunt foarte dense. 

În astfel de zone cu vegetaţie densă, semnalizarea către salvatorii din avion trebuie amplasată 
în luminişuri sau poieni (aflate adeseori lângă coturile râurilor) sau mai bine - pe o plută, în mijlocul 
râului. 

- Pădurea din munţi se găseşte la o altitudine de peste 1000 m. Vegetaţia este relativ rară, 
copacii sunt piperniciţi şi strâmbi. Crengile joase împiedică mersul. Noaptea e frig, ziua e cald şi cețos. 
Supravieţuirea este dificilă - coboară repede spre poalele muntelui, în pădurea tropicală. 

- Mlaştinile de apă sărată se găsesc la malul mării, în zona de acţiune a mareei. Cresc păduri 
de mangrove cu înălțimea până la 12 m. Aceşti copaci au rădăcini foarte dezvoltate, împletite atât 
deasupra cât şi sub nivelul apei, ceea ce îngreunează mult înaintarea. 

Vizibilitatea este redusă, traversarea zonei se face cu greutate. De obicei trebuie mers pe jos, 
dar uneori există canale suficient de late pentru a putea folosi o plută. Mediul este ostil omului: lipitori, 
crocodili; dar nu vei duce lipsă de hrană: peşti, moluşte, vieţuitoare de apă, plante din belşug. 

Dacă eşti obligat să poposeşti într-o mlaştină, află care e nivelul cel mai ridicat al fluxului 
(după linia de sare şi resturile depuse pe trunchiul copacilor) şi constru-ieşte patul deasupra lui. 
Acoperă-te bine contra furnicilor şi ţânţarilor. Fă focul pe o platformă amenajată tot deasupra apei, 
folosind copacii uscați sau veştezi care stau în picioare. Într-o mlaştină toate putrezesc repede - caută 
pentru foc lemne sănătoase. 

- Mlaştinile de apă dulce apar în zonele joase din interiorul uscatului. Sunt pline de vegetaţie 
cu ghimpi, care împiedică mersul şi reduce vizibilitatea. Supravieţuirea însă nu e grea. Adeseori se 
găsesc insulițe, aşa că nu vei fi obligat să stai sau să mergi tot timpul prin apa până la piept. De 
asemenea, sunt destule canale navigabile şi suficiente materiale din care să poți construi o plută. 

* Adăpostul. Pentru tabără: 

a) Alege un teren solid, uscat - nu moale şi umed. Evită să ai crengi uscate deasupra. Verifică 
pericolul de inundație. Curăţă complet vegetaţia din zonă. 

b) Culcă-te nu pe sol, ci la oarecare înălțime, într-un hamac (fig. 13.11) sau pe un pat înălţat 
(morman de crengi). O schemă simplă ar fi un pat cu 4 araci la colţuri, totul complet acoperit cu o 
pânză (de paraşută). Un acoperiş simplu de bivuac (vezi la 412.2) este bun în orice ocazie. 

13.11. Hamac şi acoperiş 





c) Dacă ţi-e teamă, construieşte un gard din mărăcini în jurul taberei. Întreține focul aprins 
toată noaptea. Înveleşte-te bine contra frigului. 

d) Presară cenuşă de la foc pe un cerc, o dâră lată de o palmă în jurul taberei, ca să împiedici 
insectele să dea năvală. 

În junglă se pot improviza multe lucruri din lemne şi frunze mari, folosind ca instrument doar 
un cuțit sau pietre ascuţite. Din frunze se poate face un acoperiş de colibă. Din bețe de bambus sau 
trestie se poate face o undiță, un harpon sau mobilă. Din viţă, liane, trestie, stuf sau iarbă se pot fabrica 
funii, rogojini etc. În majoritatea zonelor tropicale se găsesc destule materiale de construcţie. Dacă 
temperaturile sunt mari şi adăpostul este bătut de soare, construieşte acoperişul din două straturi de 
frunziş sau pânză, între ele cu un spaţiu de aer de 20-30 cm. 

* Focul. Totul va fi umed. Culege tot timpul lemne uscate, jupoaie-le şi foloseşte coaja pentru 
aprinderea focului. Bambusul uscat şi cuiburile de termite constituie de asemenea amorse bune pentru 
pornirea focului. 

* Marşul este obositor, dar necesar, căci frunzişul copacilor împiedică eventualii salvatori să 
vă vadă şi descopere din avion sau elicopter şi acoperă semnalele de ajutor pe care le faceți. 

Animalele de pradă, păianjenii veninoşi, şerpii uriaşi şi indigenii sălbatici sunt mult mai puţin 
periculoşi decât alte ameninţări, ca: 

- Epuizarea datorită căldurii (vezi 419.6); 

- Bolile, febra, otrăvirea (vezi 416); 

- Spaima, panica (vezi 3 şi 44). 

Mersul direct prin junglă sau desiş este foarte anevoios. Încearcă să găseşti un drum mai 
degajat: de-a lungul cursurilor de apă (chiar secate), pe poteci de animale sau de oameni, pe creastă. 
Însă nu umbla prea aproape de firul apei, căci foarte adesea conduce la cascade, chei, defileuri sau 
prăpăstil. 

Când găseşti un drum - mergi pe el. 

Unde ai putea da peste un drum? La traversări de râuri (vaduri); la o trecătoare între doi munţi 
sau două dealuri; lângă torenți. 

S-ar putea să dai peste indigeni (vezi la 44.5). Satele lor sunt aşezate pe malurile râurilor. 

Bagajul cu echipamentul de bază pentru călătoria prin junglă constă din: apă (umple 
recipienţii imediat ce apare o ocazie); macetă; busolă; ghete zdravene; hamac şi adăpost; trusa de prim 
ajutor. 

Busola este mai sigură decât harta. Dar verifică şi busola, prin comparaţie cu cerul înstelat. 
Soarele poate fi folosit pentru orientare numai dimineața devreme şi seara; peste zi se ridică prea sus pe 
cer şi nu poate da indicaţii utile. Dacă nu ai busolă, urmăreşte cursul unei ape. 

Ocoleşte orice desiş, mlaştină sau râpă. Dacă potecile pe care le întâlneşti sunt folosite de 
animale şi reptile, nu merge pe ele noaptea. Alege totdeauna traseul cel mai uşor, nu cel mai scurt. 

În junglă eşti mereu ud, de la ploaie şi de la sudoare. Vei pierde în continuu umiditatea şi 
sărurile vitale din corp. Bea tot timpul şi înghite săruri. Luptă cu epuizarea produsă de căldură (vezi la 
119.6). 

Dacă te rătăceşti sau te pierzi de grup, ia imediat măsuri şi acționează pentru regăsire (vezi 
413.5). Loveşte cu un ciomag trunchiurile copacilor: astfel de zgomote străbat mai departe decât 
tipetele. Dar acest gen de accident NU trebuie să se întâmple. Staţi mereu împreună! 

Atenţie la copacii cu rădăcini ramificate, multiple ca o caracatiță. Ei semnalizează existența 
unei mlaştini, care trebuie ocolită. De asemenea, priveşte adesea în sus şi fii atent la crengile uscate, 
nucile de cocos, animalele care ţi-ar putea cădea în cap. 

Faceţi cât mai mult zgomot, pentru a avertiza animalele (de exemplu: lovind cu băţul peste 
trunchiurile copacilor). Călătoriţi în coloană, primul om deschide drumul cu maceta. 

Evită buturugile, buştenii, crengile putrede, căci adăpostesc căpuşe. Când dai de o apă - 
atenţie la crocodili. Nu deranja cuiburile de viespi. 

Fii atent tot timpul. Odihneşte-te adesea. 

Seara, opreşte-te din timp, astfel încât tabăra să fie pregătită înainte de lăsarea întunericului. 

* Pericole: atacul insectelor - vezi la 44.8. În râuri trăiesc diverse vieţuitoare agresive, ca 
peştele pirania, calcanul cu ţepi, tiparul electric, crocodilii. Sunt şi peşti neagresivi, dar periculoşi din 
cauza aripioarelor cu ţepi ascuţiţi. Atenţie la Candiru - un peşte răpitor minuscul (2,5 cm lungime) şi 
transparent din zona fluviului Amazon. Se spune că e în stare să urce prin jetul de urină al unui om care 
se uşurează în apă şi intră pe uretră, unde rămâne blocat cu aripioarele, fără a mai putea ieşi. Acoperă-ţi 
organele şi nu urina în apă. 

La munte - pe cât posibil evită să mergi prin sau peste munţi (vezi #7, 414 şi #15). Mai ales 
când sunt acoperiți cu zăpadă sau ghețari şi prezintă pericol de avalanşe. Zona înaltă, acoperită 
permanent de zăpadă, nu oferă nici hrană, nici adăpost. Căţărarea şi mersul pe ghețari necesită 


cunoştinţe care nu pot fi învăţate decât într-o şcoală de alpinism. 

Dacă nimereşti accidental pe un munte şi este exclusă sosirea unor ajutoare, coboară spre vale 
ziua, pe lumină - acolo poți găsi hrană şi adăpost. 

* Când poţi, priveşte, studiază şi alege dinainte drumul cel mai uşor, pentru a ocoli prăpăstiile, 
pantele înzăpezite, pereţii de gheaţă, stâncile stratificate (fărâmicioase), cascadele, pantele foarte 
abrupte sau grohotişul. Evaluarea dificultății terenului se face într-o pauză de mers. Când cobori e greu 
să poţi vedea şi evalua zona sau sa vezi ce urmează mai la vale. Încearcă să te apropii de o muchie a 
pantei şi să priveşti în jos. În general aspectul părţii depărtate a văii (vizibilă) poate sa îţi dea o idee 
despre ceea ce e lângă sau sub tine (invizibil). Dar uneori muntele coboară abrupt, imediat sub tine 
fiind un teren total diferit de ceea ce poți vedea mai departe, în vale. Pantele cu grohotiş sunt 
înşelătoare, par continui - până când ajungi la o săritoare sau la o prăpastie. 

Dacă nu aveți echipamente adecvate - de exemplu coardă sau piolet pentru fiecare persoană şi 
un ghid experimentat -ocoliți munții înalți, cât mai pe departe. 

Când nu ai încotro: mergi dimineaţa devreme, când zăpada şi gheaţa sunt îngheţate, tari. Fii 
foarte atent după ce soarele, ridicat sus pe cer, începe să topească zăpada de pe pantele muntelui 
(pericol de alunecare şi de avalanşe). 

Evită pantele acoperite cu zăpadă tare sau gheaţă. Fii foarte, foarte atent când cobori o pantă 
înzăpezită pe care n-o cunoşti. S-ar putea să aibă săritori ascunse. Dacă-ţi pierzi echilibrul şi porneşti la 
vale alunecând cu viteză mare, ai tot atâtea şanse să scapi întreg cât şi dintr-o ciocnire cu un camion în 
viteză! 

Nu cobori pe întuneric, noaptea, pe ceaţă, când vizibilitatea e scăzută - este prea periculos. 
Stai pe loc şi aşteaptă până poți vedea bine la cel puţin 50-100 m. Caută orice fel de adăpost printre 
stânci sau în epava avionului cu care ai căzut. Acoperă-te cu haine şi pături scoase din epavă. Un sac de 
plastic poate fi folosit ca sac de dormit. Pe teren stâncos, tare - dormi pe burtă; pe teren înclinat dormi 
cu capul în sus şi picioarele spre vale. 

Mersul cu paşi mici este mai avantajos. Cu cât panta e mai mare, cu atât popasul va fi mai 
scurt. 

La mersul cu paşi normali faţa este orientată în sensul mersului, picioarele calcă cu tălpile 
depărtate la lăţimea umerilor, la fiecare pas talpa se ridică suficient pentru a evita târârea; mergi calm şi 
atent, într-un ritm constant. 

Mersul cu paşi adăugați se poate folosi atât la urcarea, cât şi la coborârea pantelor, ţinând 
corpul orientat fie spre direcţia de mers, fie lateral. Mersul are doi timpi: aducerea piciorului din urmă 
lângă cel dinainte, apoi înaintarea piciorului dinainte în direcția de mers, cu paşi de lungime constantă. 
Greutatea corpului se schimbă cât mai continuu de pe un picior pe celălalt. Corpul va fi puţin aplecat 
înainte şi genunchii uşor îndoiţi, pentru a permite o apăsare uniformă şi rulată pe toată talpa sau pe 
colțari. 

Pentru păstrarea echilibrului ajută-te la mers cu un băț pe care-l sprijini pe sol mai sus de tălpi. 

* Pentru cățărare pe pereţii de stâncă alege locurile unde panta este mai mică. are prize şi 
poate fi urcată. Îndreaptă-te spre zonele cu platforme, terase sau scări care oferă un drum vizibil până 
sus, la vârf. Văile, crăpăturile, hornurile crează o senzație de siguranță datorită spaţiului închis, 
adăpostit, dar adeseori pe parcursul lor se ascund zone cu praguri sau alte surprize îngrozitoare. Judecă 
mereu situaţia, n-o accepta drept singura posibilă şi inevitabilă. Dacă te blochezi, coboară (vezi la #15) 
şi încearcă prin altă parte. 

Căţărarea şi coborârea pe stâncă fără asigurare cu o frânghie sau coardă sunt foarte 
periculoase (vezi 414.4). Nu încerca să urci sau să cobori o stâncă înaltă. E mai bine să aştepţi sosirea 
Salvamontului (de exemplu în cazul căderii unui avion). 

Dacă n-ai altă soluţie şi eşti silit să te cațări nu numai cu picioarele, ci şi cu mâinile, respectă 
următoarele reguli: 

- O porţiune de urcuş sau coborâş se parcurge mai întâi cu gândul şi apoi cu pasul. Înainte de 
a porni, priveşte cu atenţie panta pe care vrei s-o urci. Alege cu privirea drumul optim, care va ocoli 
zonele periculoase (sfărâmicioase, alunecoase, umede) şi va avea prize bune (curate, aparent solide, 
convenabil amplasate etc. - vezi #14). Când pregăteşti cățărarea pe un traseu dificil trebuie să te 
gândeşti. şi să fii pregătit şi pentru posibilitatea de a reveni la baza stâncii coborând în bune condiţii, 
dacă nu mai poți urca; 

- Se preferă urcarea şi coborârea pe linia de cea mai mare pantă; 

- Cea mai mare parte a efortului cățărării trebuie preluat de picioare; 

- Corpul se ţine vertical, nu prea apropiat, dar nici prea depărtat, de perete (vezi fig. 14.1); 

- în orice moment al cățărării trebuie să existe cel puțin trei membre în contact cu panta pe 
puncte fixe şi sigure de sprijin, în timp ce membrul al 4-lea (mână sau picior) sapă, loveşte, caută alt 
reazem mai sus. Căţărarea se realizează mutând alternativ o mână - un picior; 


- Căţărarea trebuie să se facă ritmic, relaxat şi fără salturi, cu respirația cât mai lejeră şi 
constantă; 

- Genunchii şi coatele nu se folosesc ca sprijin; 

- înainte de utilizare, prizele trebuie verificate din punct de vedere al rezistenţei şi curățate de 
eventualele murdării; ele trebuie să formeze un triunghi; 

- Prizele de mână şi de picior nu se aleg prea sus sau prea în lateral; 

- în general, talpa trebuie aşezată pe sol astfel încât suprafața de contact să fie maximă. Pe 
suprafeţele lunecoase (iarbă umedă, grohotiş, zăpadă etc.) se foloseşte muchia tălpii, pe cele tari - toată 
talpa; 

- Bocancul se aşează pe sprijine cu vârful; cu cât picioarele sunt mai depărtate, cu atât trebuie 
folosită mai mult rama interioară; 

- Prizele de mână trebuie folosite pentru sprijin şi mai puţin pentru tracţiune şi apucare; 

- Când mergi lateral sau orizontal - nu încrucişa mâinile sau picioarele; 

- Coborârea unui pasaj dificil se face cu faţa la perete, privind printre picioare sau lateral, fiind 
în general mult mai dificilă decât urcarea; 

- Fii foarte atent la rafalele de vânt, care te pot dezechilibra şi scoate de pe prize. 

Alte sfaturi: 

- Pe un perete de rocă stratificată eu panta mare, te cațări săpând locaşuri de sprijin pentru 
vârful labelor (lovind, săpând cu botul gheței) şi prize pentru mâini (sapi cu degetele). Stai vertical. 

- Nu merge pe marginea unei prăpăstii sau pe o bârnă îngustă - când bate un vânt puternic sau 
s-a lăsat ceața. 

- Un adult valid urcă o diferenţă de nivel de aprox 300 m/oră şi coboară cam 500 m/oră. 

- Viteza normală la şes este de 4 km/oră. Pe terenuri accidentate şi în condiții meteorologice 
grele viteza de mers scade la 3,5 - 2 km/oră. 

- înainte de a folosi ca punct de sprijin o creangă, un arbust, o tufă, o piatră, un cablu, un lanţ 
sau o balustradă - verifică-i soliditatea (vezi # 14.3). La fel, verifică orice punte, podeţ, balustradă peste 
o apă sau o prăpastie. 

* Mersul pe zăpadă şi gheaţă necesită unele cunoştinţe şi deprinderi deosebite, pentru a evita 
epuizarea şi a păstra un ritm constant de mers pe toată distanţa. 

Pe un strat adânc de zăpadă proaspătă, calcă vertical. Capul coloanei trebuie să păşească în aşa 
fel încât între urme să rămână suficientă zăpadă nebătătorită, pe care cei ce urmează nu trebuie să o 
surpe. 

Pe orice pantă muntoasă trebuie să eviţi pericolul de avalanşe. În plus, nu umbla pe sub 
cornişele sau pe lângă coamele de zăpadă care se pot prăbuşi fără nici un avertisment. 

Urcarea unei pante de zăpadă se face la fel ca a unei roci sfărâmicioase. Loveşte, sapă trepte 
pentru picioare. Nu încorda inutil muşchii, lasă să lucreze greutatea piciorului care loveşte. Nu face 
paşii prea mari. Echilibrează-te agitând mâinile învelite cu mănuşi sau haine călduroase. Dacă n-ai 
piolet pentru săparea treptelor, a prizelor sau a găurilor în gheaţă, poţi improviza ceva dintr-o piatră 
alungită, un ţăruş sau un briceag. O astfel de unealtă trebuie oricum procurată, fiind extrem de necesară 
şi pentru a te opri dacă aluneci pe pantă (vezi mai Jos). 

În cazul unei pante cu zăpadă moale şi adâncă, pentru formarea treptelor se poate întrebuința 
atât laba, cât şi genunchiul (aplecat înainte). 

În zăpada înghețată şi tare, treptele se sapă înfigând sau lovind cu vârful ori cu marginea 
bocancului, a colţarului sau a pioletului. Treptele trebuie să fie uşor înclinate spre susul pantei şi să 
constituie puncte sigure de sprijin pentru toată talpa. Pe suprafața unei trepte trebuie să încapă cel puțin 
jumătate din talpa bocancului. Distanţa dintre paşi va fi egală cu lăţimea şoldurilor. 

Corpul se menţine cât mai vertical, evitându-se înclinarea spre pantă (vezi #14). Se calcă pe 
toată talpa. 

Când panta este abruptă sau lungă, se merge în serpentine (zig-zag). La vârful zig-zagului sapă 
trepte mai mari, mai late. 

Respectă mereu regula celor 3 puncte de contact permanent cu panta. 

La coborârea pantelor acoperite cu zăpadă şi gheață, poziţia corpului este influențată de 
înclinația şi de lungimea pantei. 

O pantă cu înclinația mică, acoperită cu zăpadă moale, se coboară cu faţa înainte (spatele spre 
munte), cu picioarele întinse, cu labele picioarelor desfăcute, înfigând bine călcâiele. 

Pantele cu înclinație medie se coboară cu fața spre vale, având genunchii uşor îndoiți, iar 
corpul puţin înclinat înainte. 

Dacă însă înclinația este mare (pantă abruptă), coboară cu fața spre pantă, spre peretele 
muntelui, pe un traseu în zig-zag, săpând şi scobind prin lovire trepte sau prize. Treptele de sus pot fi 
întrebuințate drept prize pentru mâini. Te poți ajuta şi de un piolet sau de un toiag, pe care te sprijini. 


Pantele foarte mari se coboară în trei timpi: doi paşi, apoi pioletul sau toiagul înfipt în zăpadă la nivelul 
pieptului. 

Când cobori folosind urmele vechi, călcătură trebuie să fie mai uşoară pentru a evita surparea 
treptelor. Pe pantele fără urme, înfige călcâiele şi ridică vârfurile bocancilor;, în acest fel, se realizează 
trepte orizontale în zăpada întărită şi bătătorită. 

Dacă stratul de gheaţă pe o stâncă este subţire şi are o lungime mică (1 -2 m). poate fi curăţat 
sau cioplit cu o bucată de piatră, apoi zona respectivă poate fi parcursă cu picioarele băgate doar în 
ciorapi. Încălțămintea va fi legată de corp cu şireturile sau cărată în mână. Nu uita de pericolul 
degeraturilor (vezi 47). Într-o astfel de situaţie, cântăreşte mai întâi alternativele şi analizează bine 
priorităţile. 

De obicei pe zăpadă sau pe gheaţă nu găseşti puncte de ancorare. Dacă există vreo formă, 
vreun punct de sprijin, de exemplu stânci, un piolet, se poate folosi o frânghie. 

Când panta este uniformă, acoperită cu zăpadă tare, se sfârşeşte lin, iar vizibilitatea este bună, 
coborârea se poate executa şi prin alunecare voită - în picioare. În acest caz se vor respecta 
următoarele reguli: pioletul se ține pe partea piciorului din spate; viteza alunecării se menţine şi se 
reglează prin apăsarea călcâielor în zăpadă; se evită coborârea şezând; tălpile se menţin la o distanţă în 
plan transversal egală cu lăţimea şoldurilor, iar în sensul alunecării la o jumătate de pas. 

Coborârea prin alunecare pe zăpadă poate fi executată atât voit cât şi accidental, datorită 
ezitărilor, pierderii echilibrului, rafalelor de vânt sau neatenţiei, însă la orice coborâre trebuie să te 
aştepţi că vei face o greşeală şi vei cădea. 

Pentru această eventualitate fiecare persoană trebuie să aibă pregătit un țăruş improvizat pe 
care să-l înfigă în sol sau în zăpadă ca să se agate, să frâneze şi să se oprească. Țăruşul poate fi 
improvizat din chei, o piatră, un levier, un ciocan, o şurubelniţă, un cuţit (mare), o creangă sau un băț 
(fig. 13.12). Ține-l la îndemână, gata oricând de folosire. 

13.12. Țăruşi pentru zăpadă 

Indiferent de cum aluneci pe panta acoperită cu zăpadă sau gheaţă, imediat după ce cazi, 
corpul trebuie rotit şi dirijat în poziția cea mai potrivită pentru frânare: culcat cu faţa în jos, având capul 
în sus, spre înălțime şi picioarele depărtate. Frânarea alunecării se realizează în principal numai prin 
înfigerea progresivă a ciocului țăruşului sau pioletului în zăpadă; dar începe şi se termină cu vârful 
bocancilor, ţinând braţele şi țăruşul sau pioletul în poziţia de oprire. Deci: 

1. Răsuceşte-te cu faţa în jos şi apasă bocancii în sol; 

2. Adu țăruşul la piept; 

3. Înfinge-l treptat în zăpadă, folosind greutatea corpului. 

Această metodă de frânare poate fi adaptată şi la pante acoperite cu altfel de materiale 
alunecoase: noroi, mâzgă, praf, pietriş, grohotiş fin. Învață şi exersează din timp. 

* Pericole la munte: dacă te-ai rătăcit, eşti epuizat, vine furtuna sau se apropie noaptea - 
coboară în vale. Nu mai pierde vremea - COBOARĂ. 

Dacă este prea întuneric, sau terenul este prea accidentat şi nu poţi cobori, pregăteşte-te să 
înnoptezi acolo (vezi la 47). 

* Dacă te-ai rătăcit - caută şi regăseşte drumul bun: 

a) Nu urmări firul apei, nu cobori pe lângă el, nici prin defileu, prăpastie, cascadă, săritori sau 
praguri; 

b) Nu intra în hornuri, fisuri sau viroage între pereţi de stâncă; 

c) Nu fugi, nu te repezi la vale - poţi nimeri peste multe pericole ascunse, invizibile (prăpăstii, 
pante cu grohotiş, iarbă alunecoasă, bolovani) - şi nu te mai poţi opri; 

d) Fereşte-te de cornişe (streşini de zăpadă): adeseori nu îţi dai seama când mergi sau schiezi 
pe deasupra lor, pe coama muntelui. Poţi călca pe ele şi te prăbuşeşti în gol (târându-i şi pe alţii cu 
tine). Mergi totdeauna prin zona bătută de vânt, departe de creasta muntelui, NU prin sau spre panta 
apărată de vânt. 

* Cum te fereşti de accidente -când faci drumeţie la munte, fă-o numai împreună cu un 
tovarăş, un grup, un club organizat, cu oameni pricepuţi şi experimentați. Orice munte e periculos, nu 
numai Himalaya sau Aconcagua: potecile Bucegilor (adevărate „bulevarde”) sunt străjuite de 
numeroasele cruci ale inconştienţilor, care înainte de a pleca de acasă nu s-au gândit deloc la ce-i 
aşteaptă. Nu subestima pericolele muntelui, chiar într-o excursie aparent uşoară (de o zi, pe un drum 
marcat etc.) şi ia totdeauna cu ţine în rucsac: haine călduroase, hrană de rezervă, ghete cu talpa 
profilată, lanternă, busolă, hartă, fluier, pelerină. Anunţă unde mergi. Verifică mai întâi buletinul 
meteorologic. Nu porni la un drum prea greu. Respectă marcajele, indicatoarele turistice şi 
recomandările cabanicrilor sau ale Salvamontului. Fii prudent - nu super ambițios şi încrezut. 

Într-o crevasă - adică o prăpastie îngustă într-un ghețar, adeseori invizibilă din cauză că este 
acoperită cu un capac subţire de zăpadă. 


Cel căzut într-o crevasă poate fi ridicat cu ajutorul a două frânghii de un singur om, dacă: 
victima era asigurată şi legată cu una din frânghii (s-o numim A), conştient, în stare să participe la 
salvare, poate apuca o a doua frânghie (B), există sus două puncte de ancorare pentru cele două frânghii 
(pioleți, stânci, stâlpi sau colţi de gheaţă). 

Cum se procedează: 

- Se ancorează frânghia A (cu care era asigurată victima) sau ambele corzi A - dacă cel căzut 
era legat de doi tovarăşi. 

- Salvatorul de sus îşi înfige picioarele lângă ancora nr. 2. 

- Salvatorul coboară frânghia B, care la capătul de jos are un laţ. 

- Victima bagă laba piciorului în laţul frânghiei B şi ridică genunchiul. 

- Salvatorul trage coarda B, o întinde şi o ancorează de ancora nr. 1. 

- Apoi se duce la funia A (cea legată de talia victimei) şi trage de ea, ajutând victima, care se 
ridică singură îndreptând genunchiul şi împingând cu piciorul sprijinit în frânghia B. 

Totul continuă astfel că persoana de sus trage (fără să facă un efort mare) şi ancorează 
alternativ cele două frânghii A şi B, iar victima se ridică de fapt singură, folosind piciorul sprijinit în 
ochiul frânghiei B, dar sprijinindu-se alternativ în talie (când încarcă frânghia A şi descarcă frânghia B) 
şi în talpă (încarcă B şi descarcă A). 

Dacă sus sunt două persoane treaba merge mai repede, dar pentru victimă efortul este oricum 
foarte obositor. Important: coboară frânghia B cât mai repede posibil pentru a uşura victima de 
strangularea taliei, produsă de frânghia A. 

Când victima este inconştientă sau nu poate să apuce şi să folosească frânghia B - caută 
ajutoare. 

Victima se poate ridica şi singură pe frânghia A, folosind metoda celor 3 ochiuri de frânghie 
cu noduri alunecătoare (Prusik) (fig. 13.13). Dar această soluţie reprezintă o ultimă alternativă. 

13.13. Cățărarea cu 3 noduri Prusik (autoblocante) 

Însă cel mai bine -evită situaţia periculoasă: ocolește şi NU traversa ghețarii, mai ales zonele 
cu crevase. Fii mereu foarte atent la drum şi la pericolul unor crevase. Verifică drumul din faţă cu o 
prăjină sau aruncă pietroaie. 

Dacă ai dubii asupra unei porțiuni, ocoleşte-o cât mai pe departe. Adeseori o culoare albăstruie 
a gheții arată că dedesubt este o gaură adâncă. 

În avalanşa de zăpadă: pe orice pantă muntoasă trebuie evitat pericolul de avalanșă. 

Există mai multe feluri de avalanşe: 

* Alunecarea unui strat ele zăpadă moale: zăpada proaspătă (max. 3 zile), moale, care se 
topeşte, nu se aşează şi nu se compactează imediat, la fel ca stratul de zăpadă veche şi tare, sau de 
gheață, aflat dedesubt. Între stratul proaspăt şi cel vechi se formează o legătură instabilă. Stratul 
superior de zăpadă moale pare sigur şi solid dar orice perturbaţie, impuls, şoc sau zgomot puternic 
poate rupe coeziunea superficială care îl ţine lipit pe stratul vechi. O întreagă zonă se desprinde şi 
porneşte alunecând pe deasupra stratului compact vechi, prăbuşindu-se ca un castel din cărți de joc. 
Mai ales pe o pantă aparent nevinovată, dar cu înclinația mai mare de 14°, apărată de vânt, adeseori sub 
o cornișă sau într-o vale. 

* Avalanşa aeropurtată din zăpadă prăfoasă (pulver): produsă de zăpada proaspătă, nou 
căzută fie pe o crustă tare, veche, fie pe vreme rece şi uscată. Poate porni ca o avalanşă de strat (vezi 
mai sus), dar în continuare îşi măreşte amploarea şi antrenează din ce în ce mai multă pulbere de 
zăpadă, ajungând la viteze foarte mari. În aceste condiții victimele mor din cauza asfixierii produsă de 
inhalarea zăpezii. 

* Avalanşa de zăpadă udă: porneşte de obicei într-o perioadă de topire, de încălzire, după o 
ninsoare urmată de o creştere rapidă a temperaturii. Se mişcă mai încet decât avalanşa aeropurtată, 
adunând în mersul ei copaci şi stânci într-un strat foarte adânc. Când se opreşte, ea îngheaţă în 
întregime aproape instantaneu, ceea ce îngreunează foarte mult salvarea victimelor. Condiţiile care 
favorizează pornirea unei avalanşe sunt: 

- Primele 2-3 zile după ninsori abundente; 

- După încălzirea bruscă şi accentuată a vremii zăpadă devine umedă, grea [cauza avalanşelor 
de primăvară, din zilele însorite); 

- După ninsori reduse cantitativ, dar însoțite de vânt; 

- înclinarea pantei 20°-559; 

- Forma văii în formă de V; viroagele, văile cu zăpadă mare; 

- Pantele lungi, plane, convexe sau concave; 

- Plăcile stâncoase şi feţele cu iarbă (chiar şi o pătură de ienupăr pitic, afiniş, smârdar etc); 
pantele cu copaci, jnepenişuri, tufişuri, blocuri de stâncă sau denive-lări în trepte rețin zăpada şi sunt 
mai puțin periculoase, dar uneori sunt acoperite şi netezite de zăpada veche, care devine ea însăşi un 


pat de avalanşă pentru noul strat de zăpadă. 

- Grosimea stratului de zăpadă peste 30 cm; 

- Ninsorile abundente cu zăpadă uscată (pulver), când stratul nou nu s-a tasat şi nu s-a «sudat» 
de bază. 

Avalanşele se pot repeta în acelaşi loc, după un interval foarte scurt. Ocoleşte astfel de zone. 
Când totuşi trebuie să traversezi o pantă cu pericol de avalanşe, încearc-o mai întâi aruncând pe ea 
pietroaie şi bulgări de zăpadă. Dacă apar bulgări de zăpadă care se rostogolesc la vale - este semn rău. 

Tot secretul pentru salvarea dintr-o avalanşă este să ai o situaţie bună încă dinainte de pornirea 
ei. Pentru asta pregăteşte-te: 

- Studiază zona şi fă-ți dinainte un plan cu ce vei face, încotro te vei îndrepta dacă avalanşa 
porneşte. 

- Slăbeşte şi pregăteşte legăturile skiurilor să fie gata de desprindere. Scoate mâinile din 
curelele beţelor de ski sau cureaua pioletului. 

- Aranjează şi desfă legăturile rucsacului. 

- înainte de a intra pe o pantă periculoasă, leagă-ţi de talie o „sfoară de avalanşă" improvizată, 
pentru uşurarea descoperirii şi salvării tale. Este vorba de o sfoară colorată, cu marcaje din metru în 
metru, care să indice şi spre ce capăt al ei este corpul tău. Sfoara pluteşte şi rămâne de obicei la 
suprafaţa avalanşei conducând salvatorii spre purtător. 

- Pentru a se mişca mai uşor şi mai în siguranță, deschizătorul de drum îşi va lăsa rucsacul 
altui tovarăș. 

- Se măreşte distanţa dintre membrii grupului, dar nu mai mult de limita vederii. 

- Toţi vor călca cu paşi mari pe aceleaşi urme (NU se face o potecă-şanţ), uşor, în linişte şi în 
ritm constant. 

- Dacă vremea este nefavorabilă (temperatură ridicată sau foarte coborâtă, ninsoare, ceaţă, 
vânt puternic, ploaie etc.) sau la căderea întunericului, grupul se opreşte şi face tabără. 

- Se merge cu prioritate pe creastă, evitând prin ocolire tăierea orizontală sau oblică a pantelor; 
dacă nu se poate, zona expusă va fi urcată pe linia de cea mai mare pantă şi cât mai aproape de creastă. 

- Zona periculoasă, expusă avalanşei, va fi parcursă pe rând, de fiecare membru al grupului, 
singur. În timp ce el traversează zona, asigurat sau nu cu o coardă, ceilalți vor sta în afara zonei 
periculoase şi-l vor supraveghea - inclusiv dacă e prins de avalanşă. 

- în timpul mersului nu trebuiesc neglijate nici alte pericole majore: căderea, îngheţul, 
insolația, oftalmia, căderea de pietre, distrugerea sau pierderea unui echipament, rătăcirea unui membru 
al grupului etc. 

Alte măsuri preventive pentru uşurarea descoperirii victimelor: o lanternă legată cu o sfoară de 
corp; ceară de ski specială, cu miros, pentru atragerea câinilor, magneti introduşi în talpa bocancului - 
pentru a fi descoperiți cu detectorul de metale; telefonul mobil; purtarea unui emițător (Pieps, Arva) 
care permite localizarea purtătorului până la 100 m. 

* Când avalanşa te-a prins şi te-a scufundat în ea - în câteva secunde vei fi băgat la fund şi 
rămâi acolo dacă nu faci nimic. 

Uneori s-ar putea să mai poţi respira chiar când eşti îngropat sub zăpadă, dacă ai noroc şi 
nimereşti la fund în golul dintre nişte stânci, sau eşti aproape de vârful avalanşei. Dar această senzaţie 
optimistă este înşelătoare, căci durează numai cât timp avalanşa se mişcă: imediat ce s-a oprit, în strat 
apare o presiune gigantică care compactează şi îngheaţă instantaneu toată masa de zăpadă - cu tine 
îngropat în ea. 

Aşa că NU sta împietrit de groază, NU te lăsa dus - ci acționează! 

Când avalanşa porneşte - adică apare o crăpătură care începe deodată să şerpuiască de-a 
curmezişul pantei, cu zgomot de explozie înăbuşită, iar întregul covor de zăpadă o ia la vale: 

- Aruncă, scapă imediat de skiuri, bețe, piolet, rucsac - şi alte lucruri care te pot încurca; 

- Verifică urgent unde te afli: la vârful, mijlocul, latura sau baza avalanşei;!. 

- încearcă să-ţi întârzii pornirea şi alunecarea la vale prin orice mijloc. De exemplu: sărind în 
sus - dacă avalanşa te prinde de glezne. Sau, sări într-o parte., - dacă eşti aproape de zăpada rămasă 
stabilă, nemişcătoare. Sau, agață-te de vreun copac, tufiş, cablu, stâncă ieşită din zăpadă; 

- Aruncă-te spre o zonă mai bună pentru salvare, adică spre vârful muntelui, sau lateral, spre 
marginea suprafeței pornită la vale. Cu cât e mai puţină zăpadă deasupra ta pe pantă, până la marginea 
avalanşei, cu atât va fi mai puţină care să te acopere şi să te îngroape mai târziu; 

- înoată: încearcă să înoți spre o margine sau în lateral. Foloseşte un fel de înot pe spate, cu 
capul în sus, spatele spre vârful muntelui şi picioarele spre vale. Sau, stai întins şi înoată în stilul craul 
ca să te menții la suprafață; 

- Dacă rişti sa fii ciocănit de bucăţile de zăpadă solidă - încearcă să te rostogoleşti ca o minge. 
Nu există o regulă clară de urmat. Încearcă să rămâi stăpân pe situaţie; 


- Şi NU deschide gura - multe victime au murit asfixiate de zăpada ajunsă în plămâni. 
Acoperă nasul şi gura pentru a nu înghiți zăpadă; 

- Păstrează-ţi forțele pentru ultimele clipe ale avalanşei. Două lucruri sunt de importanţă 
covârşitoare: să ai un spaţiu cu aer înaintea feţei şi să fii cât mai aproape de suprafaţă. Când simţi că 
avalanşa se încetineşte şi începe să se aşeze, să se oprească, încrucişează braţele în jurul capului pentru 
protejare împotriva lovirii şi pentru crearea unui spaţiu liber în zona feţei. Ghemuieşte-te, iar după 
oprire întinde picioarele ca să creezi un gol. Sapă imediat în jurul tău un gol cât poţi de mare. Fă un 
efort disperat ca să ieşi la suprafaţă. Dacă în cursul acestui ultim efort nu ştii unde este susul, scuipă şi 
du-te în direcţia opusă salivei; 

Strecoară-te, ieşi din orice haină sau echipament care te poate împiedica la mişcări. Păstrează 
forţe ca să poți țipa când auzi oameni sau salvatori pe deasupra; în fine: 

- NU te lăsa cuprins de panică. Sigur că treaba asta este uşor de zis şi greu de făcut. Însă 
groaza creşte ritmul respirator şi consumă oxigenul, iar tu ai mare nevoie de el, cât mai mult timp. 
Forţează-te deci să rămâi calm, să respiri liniştit. 

- în multe cazuri (zone turistice, excursie în grup) salvatorii sosesc repede. Victimele sunt 
deseori căutaţi foarte eficient cu ajutorul câinilor special dresați. Se cunosc destule cazuri de 
supraviețuitori care, deşi îngropaţi şi complet blocaţi în zăpadă, au mai trăit încă multe ore. 

Dacă eşti aproape de suprafaţă şi auzi oamenii care caută, ţipă după ajutor, deşi şansa de a fi 
auzit de ei este mică. 

Există şi multe diferenţe de la o avalanşă la alta. De exemplu, ai mai multe şanse să termini 
îngropat aproape de suprafață în cazul zăpezii umede - decât în zăpada prăfuită uscată. O acţiune de 
succes într-o avalanşă de zăpadă prăfuită poate să nu aibă nici un efect într-alta cu zăpadă consistentă. 

Tactica de auto-salvare descrisă mai sus este valabilă pentru o avalanşă din zăpadă curgătoare, 
mărunţicaa de la pornire. Dacă zăpada se fragmentează şi rămâne sub formă de blocuri mari compacte, 
atunci poate reuşeşti să sari pe un bloc şi să rămâi pe el până jos, sau până se opreşte. 

După ce o persoană este prinsă de avalanşă, imediat restul membrilor din grup trebuie să 
devină salvatori. Fiecare secundă contează pentru victimă. Adică: 

- Vor urmări vizual traseul omului antrenat în avalanşă şi pe cât posibil, locul de oprire; 

- Vor cobori la locul de oprire al avalanşei, dacă riscul unei noi avalanşe nu 

este iminent; 

- Vor căuta victima prin ascultare, sondare, săpare, căutarea şnurului de avalanşă sau a 
echipamentelor indicatoare. Întâi se face o sondare sumară în zona cea mai probabilă, cu distanţa de 75 
cm, între punctele de sondare sau 2-3 puncte/m”, până la adâncimea de 1 m, cu beţele de ski întoarse cu 
mânerul în jos (pentru a nu răni victima cu vârful ascuțit); 

- Un om trebuie să asigure numai supravegherea zonei - pentru preîntâmpinarea unui nou 
pericol, care ar putea afecta viaţa salvatorilor; 

- Se acordă primul ajutor victimei găsite; 

- Dacă divizarea grupului nu crează vreun pericol, cineva pleacă să anunţe echipa Salvamont. 

În momentul opririi avalanşei cei acoperiţi sunt vii. Probabilitatea lor de supraviețuire 
descreşte rapid cu trecerea timpului. După fiecare oră şansele se reduc cu 50%. 

Căutarea se face mai întâi în apropierea obiectelor rămase la suprafaţă, pe linia direcţiei lor 
(mai sus şi mai Jos). Şansele de oprire (găsire) a victimei sunt mai mari la schimbarea pantei (unde se 
termină panta mai abruptă şi începe zona mai lină), în adânciturile terenului: denivelări, trepte, gropi, 
vâlcele, sau în vârful avalanşei (primul val). 


13.7. TRAVERSAREA RÂURILOR 


Sute de accidente se petrec în fiecare an, în toată lumea, cu ocazia traversării prin vadul 
râurilor mari. Sau cu ocazia mersului prin apă. 

Întreabă-te totdeauna: este oare obligatorie traversarea acestui râu prin vad? Nu există altă 
soluţie, un pod? 

Dacă răspunsul este NU, acţionează ca şi cum ai fi deja în primejdie. 

Mai ales când sunt şi alte motive de îngrijorare sau pericole care te amenință. 

Când? întreabă-te: oare nivelul apei va creşte sau va scădea în perioada următoare? Dacă în 
regiune sunt inundaţii, sau dacă pe apă plutesc tot felul de obiecte şi resturi mari - riscul este atât de 
mare încât nu ai voie să intri în apă. Amână traversarea. 

Dar dacă râul are nivelul normal şi sunt semne că vine ploaia, atunci treci repede pe malul 
celălalt. Atenţie: râurile scurte şi cu panta mare se pot umfla sau pot scădea repede; cele late şi cu panta 
mică îşi variază nivelul foarte încet. 

Pe unde? Este o problema de importanţă vitală. Cel mai important factor din punctul de vedere 


al siguranţei de trecere este locul. Timpul consumat pentru alegerea locului de trecere, a vadului optim, 
nu este timp pierdut. Caută: 

a) Maluri joase, degajate. Acestea oferă loc suficient pentru odihnă şi recuperare - dacă vei da 
de bucluc; 

b) Vadul, fundul râului, să fie tare, neted, fără obstacole; 

c) Zona să nu aibă buşteni înţepeniți, vârtejuri, stânci sau alte primejdii -atât în porțiunea 
traversării, cât şi în zona mai la vale de ea; 

d) Curentul apei să fie cât mai slab. Deci alege o zonă de albie lată. Sau acolo unde râul curge 
prin mai multe braţe; 

e) Adâncimea cât mai mică. S-ar putea să ai de înotat. 

Cum? Ca să nu-ţi fie frig păstrează ceva haine pe tine, dar să nu fie largi. Umblă încălțat 
pentru a putea călca şi avea priză pe bolovani, pietre ascuţite sau în găuri. Poartă rucsacul în spate - te 
ajută la stabilitate şi echilibru - iar dacă lucrurile dinăuntru sunt dibaci aranjate, pot avea şi un efect 
ajutător de plutire - dacă te împiedici şi cazi. Dar pregăteşte-i curelele ca să-l poţi scoate uşor, dacă vei 
cădea sub el şi nu te mai poţi ridica. 

Când traversezi înot, nu purta rucsacul în spate. Nu merge contra curentului. 

Nu trece dacă e frig, ceaţă, sau dacă apa e prea rece. 

Adaptează următoarele metode la situaţia în care te afli: 

- Traversarea individuală simplă. Mergi perpendicular pe maluri, cu faţa spre malul ţintă, cu 
paşi mici, târând talpa pe fundul apei. Sprijină-te de stâncile ieşite deasupra apei sau aflate puţin sub 
oglinda ei. Când curentul este foarte puternic, deplasează-te cu fața spre vale, traversând spre malul 
opus într-o direcţie diagonală; pentru asta ai însă nevoie de spaţiu suficient pentru mişcare. 

- Traversarea individuală cu sprijin pe o prăjină zdravănă, pe post de al treilea picior. Înfige 
până dincolo de punctul de sprijin. Şi repetă. Curentul va apăsa prăjina în jos. 

- Traversarea în grup: dacă grupul are şipersoane mai slabe sau mai neajutorate, încrucişați 
coatele şi formați un rând cu persoana mai slabă la mijloc. Sau mai bine, formaţi un şir de oameni 
solidarizați atât prin încrucişarea braţelor, cât şi printr-o prăjină ţinută de toată lumea (fig. 13.14). 
Persoana mai slabă este la mijlocul şirului, cea mai tare este la capătul dinspre deal, în amonte. 
Traversarea se face diagonal spre vale, nu perpendicular pe maluri. Dacă persoana mai slabă alunecă, 
cade, se împiedică sau leșină, celelalte o susțin. 

13.14. Traversarea prin vad - cu susținerea unui invalid 

Pentru sprijinire se poate folosi şi o funie sau o coardă care, nefiind rigidă, are o serie de 
neajunsuri. Dacă e utilizată ca balustradă, ţineţi-o sus, ca să poată fi apucată când se trece peste stânci. 

In cazul unui râu lat, adânc şi umflat nu se foloseşte funia, căci poate să facă burtă şi cel ajutat 
să ajungă sub apă. 

Cel care traversează poate fi asigurat de tovarăşii din grup cu o frânghie, într-un mod 
asemănător cu manevrele din cazul coborârii unui perete. El va fi legat de talie cu capătul unei funii. 
Un tovarăş va da drumul treptat frânghiei (vezi la 414). 

13.15. Traversarea prin vad - schema de asigurare cu frânghii 

Sau - asigurarea de către două persoane (fig. 13.15): cel care trece primul (notat cu 1) va fi 
legat la mijlocul unei frânghii suficient de lungi (de peste 2 ori lățimea râului), ale cărei capete vor fi 
ținute de tovarăşii 2 şi 3. După ce 1 ajunge dincolo, 2 se leagă, iar 1 şi 3 îl asigură ş.a.rn.d. 

Dar aveţi grijă ca locul ales pentru traversare să aibă malurile suficient de degajate. Dacă cel 
din apă cade, el va putea să se sprijine în funie şi să revină la mal, perpendicular pe acesta. Cei de pe 
mal nu trebuie să tragă de funie înapoi şi contra curentului - căci l-ar putea băga sub apă şi sufoca. 


13.8. CĂLĂTORIA PE APĂ 


Cu pluta: greutatea încărcăturii trebuie distribuită în mod egal pe toată suprafața plutei, apoi 
legată bine. Pentru a echilibra greutatea altor pasageri, aşează-te la margine. Dacă încărcătura alunecă, 
deplaseaza-te imediat în partea opusă pentru a echilibra pluta, încercând totodată şi să remediezi 
incidentul. 

Dacă vrei să foloseşti forța vântului şi înalți o pânză, s-ar putea să constaţi că produce mai 
mult probleme decât foloase. Dar, când direcţia în care vrei să mergi este aceeaşi cu a vântului, o pânză 
e utilă. 

Viteza plutei este oricum mică. Deci nu te grăbi. Înaintează numai în timpul zilei. Nu adormi. 
Ascultă, fii atent la pericolele care apar din față, în aval: stropi, zgomot, o linie argintie de-a curmezişul 
apei. 

Nu intra în văile cu maluri înalte, şi pereţi netezi, ci opreşte-te pe mal şi studiază traseul ce 


urmează. Leagă pluta cu o funie lungă, cu care să o conduci de pe mal, peste pragurile sau obstacolele 
pe care le-ai descoperit. 

Nu te îndepărta de mal. Când apar ape învolburate, praguri, săritori, o cascadă, bagajele 
trebuie descărcate şi transportate pe jos, pe mal, până dincolo de zona periculoasă, iar pluta goală va fi 
condusă de pe mal cu ajutorul funiei - sau veţi construi o plută nouă acolo unde reapare apa liniştită. 

Seara descarcă pluta şi trage-o cât mai sus pe mal. În cursul unei furtuni atenție la pericolul 
unei revărsări sau viituri neaşteptate. 

Cu barca de salvare: 

- Nu sări din avion sau vaporul naufragiat direct în barca de cauciuc. Urcă-te cu grijă în ea; 

- Verifică prezenţa tuturor membrilor grupului; 

- Vâsleşte pentru a fugi de nava care se scufundă; 

- Apropie-te de alte bărci de salvare şi staţi împreună; 

- Aruncă ancora de apă; 

- Acordă primul ajutor. 

Bărcile se vor lega împreună cu o coardă de vreo 7 - 8 m. Se leagă pupa unei bărci de prova 
alteia ş.a.m.d. Ancora de apă va avea o funie lungă. Dacă pierzi cumva ancora de apă, trebuie 
improvizată imediat alta, care să te țină pe loc. 

Ca regulă, pentru a-ţi mări şansele de salvare când n-ai radio încearcă să stai lângă locul 
accidentului sau al naufragiului cel puţin 3 zile. Vor apărea avioanele sau navele de căutare şi salvare. 

În timpul aşteptării: 

- Salvează şi adună materialele, resturile care plutesc în apropiere (daratenţie la vârfurile 
metalice şi muchiile care ar putea să găurească sau să sfâşie fundul sau bordul bărcii de cauciuc); 

- Adăposteşte-te de intemperii cu ajutorul oricărui fel de acoperiş ce poate fi improvizat pe 
barcă; 

- Faceţi de veghe în schimburi a câte 2 ore. Persoana care face de gardă se va lega de barcă cu 
o coardă lungă de aprox 6 m. Tot ea va inspecta periodic barca, pentru a descoperi eventualele spărturi. 

- Pregăteşte materialele şi dispozitivele de semnalizare - pentru a fi gata de utilizare în orice 
moment; 

- Raționează hrana şi apa. Înjghebează o instalaţie de distilare a apei. Barca de salvare va 
pleca de la locul accidentului numai dacă există siguranţa deplină că poate ajunge la un țărm sau dacă 
rechinii dau târcoale, atraşi de leşurile sau resturile plutitoare. 

Nu încerca să foloseşti forța vântului, în afară de cazul în care ţărmul este aproape şi direcția 
de mers coincide cu cea a vântului. O pânză poate fi uşor improvizată din materiale disponibile. Umflă 
barca cât mai tare, ridică ancora de apă şi cârmeşte cu vâsla. Partea de jos a pânzei nu va fi legată de 
barcă, ci ţinută cu mâna (prin intermediul unei sfori), astfel ca la o eventuală rafală neaşteptată de vânt 
să 1 se poată de drumul imediat - ca să nu răstoarne barca. 

Când marea este agitată (vezi #6), barca trebuie pregătită pentru evitarea răsturnării: ancora va 
fi scoasă din apă, iar pasagerii se vor aşeza cât mai jos pe podea şi vor fi repartizați astfel încât să 
stabilizeze bordul dinspre vânt şi valuri. Nu staţi pe tubul inelar ce formează bordul bărcii. Nu vă 
ridicaţi în picioare, înainte de a face o mişcare, anunţă-i pe ceilalți. 

Apropierea pământului este anunţată uneori de: 

- Nori cumulus nemişcaţi deasupra mării, pe un cer senin; 

- Cerul cu nuanţă verzuie - deasupra unei lagune; 

- Lemne plutitoare; 

- Cer albicios - deasupra unui câmp de zăpadă (deasupra apei cerul este gri); 

- Culoarea apei se deschide (apa adâncă are culoarea închisă); 

- Huruitul valurilor care lovesc țărmul; 

- Țipetele păsărilor; 

- Direcţia preferențială în care zboară păsările de apă în zori (spre mare) şi la apus (spre 
pământ). 

În perioada dezgheţului, păsările de uscat zboară spre pământ. 

Când te apropii de țărm noaptea, dacă poţi, aşteaptă până dimineaţa pentru a debarca. Când se 
face lumină alege cu grijă locul de debarcare: îndreptă barca spre partea insulei sau peninsulei 
adăpostită de vânt. Nu acosta cu soarele în ochi. Evită stâncile, recifele, epavele de la mal. 

Du-te spre o zonă cu valuri cât mai mici şi mai liniştite. Cel mai bun ar fi un țărm uşor 
înclinat, cu valuri mici. Încearcă să acostezi urcat pe coama unui val, vâslind cu putere. 

În caz că valurile sunt mari: rămâi îmbrăcat şi încălţat. Verifică vesta de salvare (îmbrăcată). 
Foloseşte ancora de apă, legată de o coardă cât mai lungă, care trebuie ținută mereu întinsă, eventual 
trăgând-o cu mâna. Toată lumea va vâsli spre țărm. 


Ancora de apă va ţine barca direcțională spre țărm. Vâsliţi tare ca să treceţi prin coama valului 
care se apropie şi să evitați răsturnarea sau aruncarea peste bord. Dacă e cazul, încearcă să încetineşti 
barca, să nu ajungă sub coama valului înalt - întors de mal ca o cascadă. 

Dacă barca se răstoarnă, agață-te de ea (vezi la 46.8). 

Tărmul mării - oferă de obicei hrană abundentă şi şanse mari de supraviețuire. 

* Plaja, țărmul nisipos. Animalele marine de vizuină, moluşte, crabi, viermi rămân sub nisip 
după retragerea fluxului. Ele atrag păsările marine. Între dunele de nisip poţi găsi apă dulce, înconjurată 
de vegetaţie. Dunele sunt pline de insecte, nu face acolo tabăra. 

* Tărmul noroios. La vărsarea unui râu sau fluviu în mare, aluviunile se depun şi formează 
câmpuri de noroi, estuare sau o deltă. În sol trăiesc numeroase specii de viermi şi moluște, care 
constituie hrană pentru păsări şi animale. 

* Tărmul stâncos. Dacă stâncile nu sunt prea abrupte, pe ele pot apărea bălți în care mişună 
vieţuitoarele. Iarba de mare se agaţă de stânci, iar prin crăpături sunt tot felul de moluşte. 

* Tărmul pietros. Faptul că pietricelele sunt în continuă mişcare alungă plantele şi animalele, 
care nu se pot fixa sau cuibări în teren instabil. 

* Mareea produce o variaţie a nivelului mării (flux şi reflux) ce depinde de poziţia geografică 
şi de anotimp. Nivelul superior al fluxului este marcat de: o linie de resturi de-a lungul malului; o 
schimbare a structurii nisipului; schimbări ale felului ierbii, cochiliilor, culorii - pe fața malului stâncos. 

Când eşti pe țărmul mării, pentru siguranța ta: 

- observă şi notează orarul fluxului şi refluxului, pentru a nu fi surprins şi blocat de flux, sau 
antrenat spre larg; 

- verifică posibilitatea de acces pe şi dinspre plajă sau țărmul stâncos; 

- stai mereu cu un ochi pe apă, pe flux, ca să nu te surprindă şi să te izoleze de țărm; 

- vezi dacă în apă sunt curenți puternici, mai ales spre larg. Alte pericole: bancurile de nisip; 
stâncile submarine. 

Când malul sau fundul mării coboară abrupt, apare un puternic curent submarin spre fund. 
Când intri în apă leagă-te de talie cu o frânghie bine ancorată pe mal. 

* în apă: când înoţi sau pescuieşti nu te depărta de mal la o distanță şi adâncime la care să nu 
mai fii sigur de tine. Fii atent la valurile mari care te pot lovi şi ameți. Dacă un curent sau un val mare 
te trage spre fund, împinge-te şi înoată spre suprafață. Înoată spre țărm în valea dintre două valuri. 
Când soseşte valul următor, întoarce-te cu fața spre el şi scufundă-te. Lasă-l să treacă pe deasupra, apoi 
ieşi afară şi înoată spre țărm în următoarea vale. 

Când eşti aruncat spre stânci, întoarce-te cu fața spre ele şi stai cu picioarele înainte, ca să 
absorbi şocul. Preferabil să fii încălțat (vezi 46.8). 

Corpul relaxat pluteşte mai bine, aşa că fii calm. Nu te teme, e greu să te scufunzi în apă 
sărată. Pericolul mare este să înghiți apă sărată. Femeile plutesc în mod natural mai bine ca bărbaţii, cu 
faţa în sus. Bărbaţii plutesc natural cu faţa în jos. 

* Apa de băut: pârâurile mici dau apa mai bună, cele mari sunt de obicei poluate şi pline de 
nămol. Caută bălțile dintre dune. Băltoacele de apă dulce din scobiturile stâncilor pot fi descoperite cu 
ajutorul algelor verzi neconsumate de moluşte (moluştele de apă sărată nu pot supraviețui în apă dulce). 
Caută apa care curge sau se strecoară printre stânci, mai ales acolo unde cresc muşchi şi ferigi - este 
potabilă. 

Pe o insuliță stâncoasă s-ar putea ca singura sursă de apă să fie marea. Nu bea niciodată apă 
de mare; trebuie distilată. Apa de mare poate fi folosită la gătit. Dar nu mânca nimic până nu faci rost 
de apă de băut. 

* Pericole: când scotoceşti după hrană fereşte-te de apa prea tulbure, netransparentă. Mergi 
încălțat prin apă, ca să te fereşti de diverşi ţepi care produc răni dureroase. Dacă te-a înțepat un ghimpe 
şi nu-l poţi extrage deoarece i s-a rupt coada, lasă-l liniştit că o să iasă singur peste câteva zile. Dacă 
încerci să-l „stoici"” afară, sunt mari şanse să intre mai adânc. 

Unele viețuitoare, cum ar fi calcanul, stau ascunse, bine camuflate şi pot înțepa când le calci. 
Când mergi desculț - pipăie fundul mării în faţa ta, cu un băț, agită nisipul şi pietrele. Durerea 
înțepăturii produsă de calcan poate fi calmată cu apă foarte fierbinte. 

Nu-ţi băga mâna în crăpăturile sau în ascunzişurile submarine, căci s-ar putea să te muşte ori 
să te înțepe ceva. 

Apropie-te cu grijă de un recif sau de o barieră de corali: atât reciful, cât şi locatarii săi pot fi 
periculoşi; de exemplu moluştele conice aruncă ţepi otrăvitori. 

Adeseori peştii dintr-o lagună sunt otrăvitori - chiar şi speciile care în marea deschisă pot fi 
mâncate. Mai bine stai pe recif şi pescuieşte în partea dinspre larg. 

Dacă te-a înţepat o meduză, nu o trage de tentacule şi nu şterge secreția gelatinoasă cu mâna - 
te va irita şi mai tare. Foloseşte iarbă de mare, o cârpă sau nisip. 


Caracatiţele au un cioc tare, iar câteva specii au o muşcătură otrăvitoare (de exemplu cea cu 
inele albastre). 

Rechinii pot ataca şi în apă foarte puţin adâncă. Deci ATENȚIE! 

Fereşte-te de şerpii din apă - sunt foarte otrăvitori. Dacă însă îi găseşti pe țărm, prinde-i cu un 
băț cu furcă - sunt buni de mâncat. 

Pe o insulă pustie - ai o problemă deosebită: izolarea, singurătatea acută. 

Cercetează bine toată insula. Stabileşte-ţi un plan zilnic, o rutină de activități. Dacă insula a 
mai fost locuită, vei găsi resturi de construcţii care pot fi folosite ca adăpost. Atenţie la amenajările 
militare - uneori au mine, explozivi sau capcane. Dacă găseşti o peşteră, verifică să nu fie inundată de 
flux, chiar izolată ori blocată primăvara - când fluxul este mai înalt decât de obicei. 

Pe o insuliță fără nici o vegetaţie s-ar putea ca tot adăpostul pe care-l poţi găsi să fie doar o 
apărătoare de vânt. Nu vei avea altă hrană decât ce găseşti pe stânci şi ce poți scoate din mare - vezi la 
116.7. 

* Resursele disponibile: ai grijă să nu consumi mai mult decât pot suporta vegetația sau 
animalele disponibile pe insulă. 

O vegetație luxuriantă indică prezenţa unui râu. Cel mai des apa însă lipseşte - aceasta fiind şi 
cauza pentru care multe insule sunt nelocuite. Adună şi depozitează apa de ploaie; distilează apa de 
mare. 

Pentru distilare e nevoie de mult combustibil. Adună resturile de lemne aduse de apă pe mal, 
iarba de mare uscată ori seu de focă. Caută şi adună pe plajă resturi după fiecare flux. Fă focul numai 
cât şi când ai nevoie. 

Cum semnalizezi şi ceri ajutor - vezi 43.4. 

* Mutarea: dacă sunt mai multe insulițe apropiate, când termini resursele de pe prima te poţi 
muta pe alta. Dacă următoarea insulă este vizibilă, studiază mareea şi curenţii marini. Aruncă în mare 
ceva care pluteşte vizibil, notează-i drumul şi evoluţia. Poate că distanţa e mică şi ai putea s-o străbaţi 
înot, dar nu te aventura la drum tară ajutorul unui plutitor (cutie goală, nuci de cocos golite etc). 
Potriveşte orarul traversării astfel încât refluxul să te îndepărteze de insula veche şi fluxul să te împingă 
spre cea nouă. Dacă eşti într-o zonă mai rece - construieşte o plută. 

De toamna până primăvara cadavrele de focă plutesc; câteva bucăţi legate împreună vor fi 
suficiente ca să-ți susțină greutatea. 


13.9. CU UN AUTOVEHICUL 


Mijloacele de transport auto constituie un factor important de intervenţie şi evacuare în cazul 
situaţiilor de calamităţi sau dezastre. 

Motorul şi carburatorul trebuie reglate corespunzător condiţiilor climatice, altitudinii etc. la cu 
tine piese de rezervă din belşug, fără a uita un volan de schimb şi o trusă de unelte cât mai completă. 

Iată câteva sfaturi privind pregătirea înainte de a pleca la drum, şi altele cum să te descurci în 
diverse situații cu un autovehicul de construcţie clasică (motor cu carburator pentru benzină, 
schimbător manual de viteze etc): 

Pe arşiţă: 

* Motorul s-a încins: opreşte-l şi lasă-l să se răcească. Dacă nu poţi opri maşina (de exemplu, 
eşti pe o bucată de drum periculos), porneşte încălzirea cabinei. Această manevră sporeşte cantitatea de 
apă din circuit şi, deşi cabina se va încălzi mai tare, motorul se va răci. Când poţi, opreşte motorul şi 
ridică-i capota. Nu desface dopul radiatorului înainte ca temperatura apei să scadă (altfel, apa în 
fierbere sare şi te opăreşte). 

Verifică dacă circuitul de răcire (radiator, furtune) are scăpări sau scurgeri. O gaură (mică) la 
radiator poate fi astupată turnând în apă sau în lichidul de răcire un albuş de ou. În cazul unei găuri mai 
mari, striveşte complet ţeava din aluminiu sau cupru, de o parte şi de alta a găurii. În felul acesta ţeava 
respectivă este scoasă din circuit şi radiatorul nu va mai curge, dar suprafața de schimb de căldură şi 
răcire se reduce proporțional. Dacă în continuare ai grijă să conduci maşina liniştit, cu turație constantă 
a motorului, n-o să se întâmple nimic rău şi poţi călători mai departe. 

* Metalul încins: Atenţie! Oricare bucată de metal a automobilului se poate încinge atât de 
mult, încât să producă arsuri sau băşici pe piele. 

La tropice şi chiar într-o zonă temperată - nu lăsa niciodată o persoană accidentată sau un 
animal să stea în bătaia soarelui, într-o maşină sau o cabină complet închisă. Lasă o fereastră deschisă 
pentru aerisire. Chiar şi la umbră, căldura din cabină poate produce epuizarea şi chiar moartea. 

Pentru deşert: montează rezervoare suplimentare de combustibil şi de apă potabilă. Însă ia şi 
alte provizii în plus - câteva canistre cu ambele lichide. 

Montează filtre suplimentare pe conducta de alimentare cu carburant şi la priza (aspiraţia) de 


aer. Când torni combustibil din canistră, praful sau nisipul din aer poate pătrunde în rezervorul maşinii. 
Improvizează un filtru, o cârpă pe gura de umplere a conductei spre rezervor, sau foloseşte un furtun de 
transvazare. 

Cricul mecanic obişnuit se afundă în nisipul moale şi nu ridică; în locul lui ia un sac, o cameră 
sau o pernă de cauciuc, care se umflă cu gaze de la ţeava de eşapament. De asemenea, montează 
anvelope şi camere speciale tip balon pentru mersul pe nisip, iar pentru a despotmoli maşina ajunsă pe 
nisipuri mişcătoare sau teren instabil ia nişte scânduri ori tălpici de tabla special profilată. 

Pentru traversarea unei zone de tufişuri cu mărăcini, îmbracă anvelopele cu manşoane anti- 
ţepi, care micşorează pericolul găuririi cauciucurilor. 

Peste nisip: urmele de drum, de şosea din deşert, pot fi acoperite de nisipul purtat de vânt. 

Când ajungi pe nisip moale, NU te opri - indiferent de motiv - până când ajungi pe teren tare. 
Evită cât poţi patinarea roţilor, deşi s-ar putea să fii silit să cobori în treapta întâi de viteză, căci la o 
treaptă superioară se poate opri motorul. Chiar dacă motorul începe să fiarbă sau se supraîncălzeşte, nu 
te opri până nu ajungi pe terenul tare. 

Dacă maşina se împotmoleşte: sapă şi ridic-o cu cricul sau cu perna de aer, pentru a putea 
strecura sub roţi: podeţe, scări, profile metalice, scânduri, plasă de sârmă sau pietre. 

Furtuna de nisip (vezi şi 413.6) poate fi văzută când se apropie. Câteodată o poţi ocoli. Dacă 
nu poţi scăpa de ea: 

- întoarce vehiculul cu spatele spre furtună sau vânt; 

- Opreşte-l; 

- Etanşează-l repede, cât poţi mai bine, împotriva pătrunderii nisipului în cabină şi la motor; 

- Caţără-l cu roțile pe scânduri sau podeţe aşezate peste nisip. 

Pe frig: în cazul în care eşti blocat de viscol - stai înăuntru, chiar dacă acolo _ mai frig decât 
într-un adăpost săpat în zăpadă (căci tabla din metal conduce excelent căldura şi frigul). Dacă însă 
blocajul sau staționarea durează câteva zile, merită să sapi un adăpost în zăpadă. 

Nu te speria. Dacă stai în maşină sau lângă ea, vei fi salvat. În astfel de situaţii pericolul apare 
mai ales atunci când şoferul şi călătorii sunt cuprinşi de panică şi pleacă după ajutor ori adăpost. 

Salvarea poate fi la mulţi kilometri depărtare, adică un drum PREA lung de mers pe jos cât 
ține viscolul. Dacă, sleit de puteri, vrei să te întorci din drum -descoperi că ai pierdut orientarea sau 
maşina părăsită. 

Poţi încerca să mergi pe jos, pe un drum înzăpezit (dar marcat vizibil, de exemplu prin vârful 
stâlpilor de telegraf etc.) numai dacă: a doua zi viscolul s-a oprit, vizibilitatea e bună şi maşina e 
îngropată în nămeți. Însă, câtă vreme e viscol, sau noaptea - nu părăsi vehiculul! 

Cât timp ai benzină, lasă motorul să meargă - pentru a încălzi cabina. Acoperă motorul şi 
radiatorul - ca să piardă cât mai puţină căldură. Sau acoperă cu o cârpă ori blochează instalaţia de 
răcire. Aşteaptă până ce caloriferul începe să lucreze. Apoi opreşte motorul şi întârzie cât poţi mai mult 
până-l reporneşti. Nu porni şi nu lăsa motorul să meargă dacă există cea mai mică posibilitate ca 
gazele de eşapament să intre în cabină - fie de la motor, fie de la gura eşapamentului. La cel mai mic 
semn de ameţeală opreşte motorul şi deschide fereastra. După o perioadă de frig şi plictiseală, căldura 
şi inactivitatea provoacă somnolență. Mare atenție să NU adormi cu motorul mergând! 

Înainte de a porni motorul verifică dacă țeava de eşapament este desfundată şi degajată. 
Gazele de eşapament nu trebuie lăsate să intre în cabină şi să te asfixieze pe nesimţite. 

După ce se termină combustibilul pentru motor şi încălzire, ca să te încălzeşti, mişcă-te în 
interiorul maşinii. Înveleşte-te cu orice găseşti - haine, pături etc. 

Dacă zăvorul sau clanța unei uşi sau a capotei a înghețat - dezgheaţ-o. Ține sub zăvor o flacără 
aprinsă - brichetă ori chibrit. Sau încălzeşte cheia la flacără, apoi bag-o în broască, aşteaptă puțin şi 
încearcă să deschizi. Dacă nici aşa nu merge, încearcă să ţii flacăra sub cheia cât mai mult scoasă afară 
din broască. Apoi bag-o înapoi, ţinând-o cu o cârpă, şi încearcă din nou să deschizi. Sau urinează pe ea 
ca s-o încălzeşti. 

Dacă n-ai brichetă, vezi la 47.5. cum poţi folosi acumulatorul. 

Când eşti nevoit totuşi să ieşi din maşină pe vreme de viscol sau vizibilitate redusă, pentru a te 
îndepărta foarte puţin de ea, marchează cumva drumul şi maşina - ca s-o poţi regăsi. 

Dacă ştii că ajutoarele sunt pe-aproape, înalță o semnalizare, un marcaj - de exemplu o batistă 
sau o cârpă viu colorată, legată în vârful unui băț. 

Dacă eşti foarte departe de orice aşezare omenească şi zăpada creşte. amenințând să îngroape 
automobilul, ieşi afară şi sapă pentru a amenaja o vizuină în zăpadă (vezi 412.2). După ce viscolul se 
opreşte, ieşi la suprafaţă şi desenează pe zăpadă semne mari, vizibile de la distanţă şi din aer sau 
foloseşte alte semnalizări pentru a atrage atenția. (Vezi la 43.3 şi 49.4). 

* Dezaburirea geamurilor: Nu încerca să conduci maşina privind drumul doar printr-un petec 
transparent dintr-un parbriz total aburit sau opac. Pentru a împiedica aburirea, freacă geamul pe 


dinăuntru cu o felie de ceapă sau de cartof crud. Acoperă exteriorul geamurilor uscate cu ziare, pentru a 
împiedica înghețarea lor. Dacă geamurile sunt ude, hârtia se va lipi şi va îngheţa pe ele. 

* Pornirea motorului: încearcă totdeauna să parchezi pe o pantă sau în apropiere, astfel încât 
la pornire să poţi ajuta demarorul. Nu mai opri motorul după ce porneşte, dar verifică să fie trasă frâna 
de mână. Într-o maşină cu motorul pornit nu lăsa niciodată copii sau animale singure. 

* Acoperă motorul oprit cu o pătură, ca să nu îngheţe - dar adu-ţi aminte să o scoţi şi s-o 
îndepărtezi înainte de a-l reporni. Acoperă partea de jos a radiatorului cu un carton sau placaj, ca să nu 
îngheţe. Dacă afară este foarte frig, mergi aşa tot timpul; dacă însă temperatura aerului nu este prea 
scăzută, scoate învelitoarea după ce motorul se încălzeşte. 

Nu lăsa motorul oprit pe durate prea lungi. Reporneşte-l din când în când (de exemplu la 
fiecare oră) pentru câteva minute. 

* Acoperă suprafeţele metalice: NU atinge metalul rece cu mâna sau pielea neacoperită. S-ar 
putea ca degetele să se lipească de el şi să se rupă sau să se jupoaie pielea. Dacă vrei să faci o treabă la 
care mănuşile te-ar încurca, ca să uşurezi îndeplinirea sarcinilor zilnice, protejează degetele, buşonul 
radiatorului, toarta jojei (tijei pentru nivelul de ulei) - cu leucoplast sau izolirband. Unge mâinile cu 
grăsime sau unsoare. 

Pe zăpadă, gheaţă sau lapoviţă: ai nevoie de anvelope speciale sau de lanţuri. Condu încet şi 
delicat într-o treaptă de viteză mai mare decât normal, pentru ca roţile să nu ajungă să se rotească în gol 
- căci s-ar produce derapajul, alunecarea. De exemplu, urcă în viteza a patra (ultima) un deal pe care în 
mod normal l-ai urca într-a treia. Fii atent că volanul va fi foarte uşor de manevrat. Dacă trebuie să 
frânezi, fă-o numai când mergi în linie dreaptă. Apasă pedala încet - nu o călca sau lovi. Dacă maşina 
începe să patineze, slăbeşte frâna (vezi 411.1). Mai bine NU frâna, ci foloseşte frâna de motor (treci 
într-o treaptă inferioară de viteză). 

Pentru mersul pe zăpadă, presiunea în pneuri va fi la valoarea normală. Aranjează încărcătura 
maşinii astfel încât să apese o greutate cât mai mare pe roţile directoare. Fă cât mai puține opriri şi 
mergi continuu. Înainte de-a urca o pantă, aşteaptă să se descongestioneze drumul. Pe cât posibil evită 
să mergi şi mai ales să urci pe pante cu înclinarea foarte mare. Sau, dacă roţile motoare sunt în faţă, 
urcă cu spatele maşinii înainte. 

În curbele strânse („ac de păr”), unde maşina ar putea începe să derapeze şi să iasă de pe 
carosabil, mergi cu roțile pe muchia drumului, în şanțul de scurgerea apei de pe partea opusă prăpastiei. 

La coborâre foloseşte o treaptă mică de viteză. Frânează cât mai uşor, cât mai puțin sau chiar 
deloc. Pantele foarte periculoase vor fi coborâte cu treapta cea mai mică de viteză. 

Prin apă (vezi şi 46.9). Înainte de-a intra cu maşina în apă, verifică adâncimea: să nu 
depăşească nivelul distributorului şi al carburatorului. Nota; înălțarea ţevii de eşapament este utilă, dar 
nu obligatorie). 

Dacă drumul prin apă va fi mai lung, scoate sau măcar slăbeşte cureaua de la ventilator 
(pentru ca palele acestuia să nu arunce prea multă apă pe motor), înainte de traversarea prin apă fă o 
pauză, opreşte motorul şi lasă-l să se răcească. Apoi închide geamurile şi porneşte cu aproximativ 5 
km/h. Evită formarea unui val de apă în botul maşinii. 

Pentru a menţine motorul la turație mare, apasă puţin ambreiajul pentru a se slăbi, dar nu într- 
atât încât să se prăjească discul. Turaţia mare împiedică intrarea apei în conducta de eşapament. 

Atenţie - să nu se oprească sau să se blocheze motorul. 

Pasagerii vor fi gata să sară în apă pentru a împinge maşina, când roţile încep să patineze. 

Dacă drumul este acoperit cu apă, nu-i poţi distinge uşor marginile şi din greşeală poți să ieşi 
de pe carosabil, sau să te îndrepți spre șanțul de lângă drum. 

Cu prilejul recunoaşterii şi verificării traseului cu piciorul, obligatoriu de făcut înaintea unei 
traversări, stabileşte şi unde sunt marginile drumului. Poţi găsi diverse repere: borne kilometrice, 
bariere, garduri ce delimitează sau indică drumul; în schimb, nu te lua după stâlpii de telegraf - 
câteodată, ei se înşiruie de-a curmezişul drumului. Observă şi valurile făcute de maşină: ele îşi schimbă 
forma la trecerea peste accidentele de relief ale fundului (de exemplu marginea şoselei). 

Dacă sistemul electric al automobilului a fost inundat şi motorul s-a oprit, încearcă următoarea 
manevră (chiar dacă şansele de reuşită sunt mici): trage şocul afară de tot şi roteşte cheia de contact. S- 
ar putea, totuşi, ca 1-2 cilindri să se aprindă şi să pornească. Dacă se petrece minunea, împinge şocul şi 
lasă motorul să meargă în gol. În curând vor porni şi ceilalţi cilindri. 

După ce maşina iese din apă va trebui să opreşti motorul pentru a usca distribuitorul şi 
cablurile cu o cârpă uscată. Dar, mai intâi lasă motorul să meargă vreo 10 minute (în acest timp căldura 
motorului va face o bună parte din treabă). 

Prin noroi: evită patinarea roților. Încarcă suplimentar roțile motoare, aşezând deasupra lor 
bagaje, greutăţi sau pasageri. Zonele de drum alunecos pot fi pregătite înainte de a le trece cu maşina, 
prin acoperirea noroiului cu pietre, frunze, saci sau un covor de cauciuc. Accelerează uşor, cu grijă. 


După ce ai pornit, nu te mai opri. Dacă roțile încep să patineze şi să se rotească în gol, nu 
accelera, ci fă o manevră dibace de schimbare a vitezei în mers înapoi. 

Peste munte: în cazul pantelor mari, schimbă din timp viteza într-o treaptă mică. În curbele 
strânse nu accelera şi mergi pe traseul cel mai uşor - adică pe marginea exterioară a curbei. 

Dacă radiatorul începe să fiarbă, opreşte motorul. Pentru intensificarea răcirii poţi încerca: 
întoarcerea autovehiculului şi orientarea lui cu botul spre vânt; sau. după ce treci de culme, să cobori cu 
motorul oprit. După ce radiatorul s-a răcit, umple-l, completând din nou lichidul. 

Dacă puterea motorului scade şi vehiculul nu poate urca, încearcă să urci panta în marşarier 
(mergând înapoi). 

Un dop de vapori în conducta de alimentare cu combustibil (apărut ca urmare a 
supraîncălzirii) se poate remedia astfel: 

- Lasă motorul să se răcească; 

- înfăşoară o cârpă udă pe componentele sistemului de alimentare cu combustibil; 

- Umple carburatorul cu combustibil prin pompare cu mâna. 

Defecţiuni obişnuite: 

* Ambreiajul alunecă: deseori cauza este pătrunderea unor stropi de ulei pe discul cu ferodou. 
Pentru a degresa ferodoul, stropeşte-l cu stingătorul de incendiu prin fereastra de vizitare din carcasa 
ambreiajului. 

* S-a rupt cureaua ventilatorului: se poate improviza alta din ciorapi de damă, cravată sau 
sfoară înnodată. 

* S-a întrerupt cablul de înaltă tensiune: un conductor rupt poate fi înlocuit temporar cu o 
ramură de salcie. De fapt, orice tulpină de plantă, cu sevă în ea, poate conduce curentul electric de la 
bobină la delcou (distribuitor). Scuipă pe capetele ramurii şi introdu-le în racordurile respective. În 
timpul mersului motorului NU atinge aceşti conductori improvizaţi, neizolaţi: prin ei circulă curent la 
aprox 1300 V. Ramura se usucă repede în timpul mersului, aşa că trebuie înlocuită des. 

* Acumulatorul e „mort": poţi porni maşina prin remorcare, împingere sau mers la vale, cu 
schimbătorul în viteza a doua. Ţine pedala ambreiajului apăsată până când maşina prinde viteză, apoi 
dă-i drumul şi cuplează motorul. Ai grijă să nu-l îneci (nu repeta apăsarea pedalei de accelerație). 


14. IN SUS 





14.1. Înainte de a te cățăra 

14.2. Cum ajungi mai sus? Caţără-te, Prizele pentru mâini, Reazemele pentru picioare, Printr-un horn, Bătrânii, 
Copiii, într-un copac, Pe o scară, Pe un stâlp, Pe o clădire, La munte 

14.3. Ajută-te la cățărare cu: O scară, O frânghie, Asigurarea cu frânghie, Cățărarea pe frânghie 

14.4.Urcă-te Din apă pe mal, Din apă într-o barcă, Cum ridici din apă un om epuizat, Din apă pe malul de gheaţă, Sari 

14.5. În subteran Pericole, Siguranţa în subteran, După accident 


Senzaţia de mult prea jos poate apărea în orice loc, oricând eşti silit să ajungi mai sus - ca să 
scapi cu viață. De exemplu, ca să te fereşti de un taur furios, sau de incendiul izbucnit undeva mai jos 
în clădire, sau de un val de apă care năvăleşte pe valea în care te afli. 

Şi, indiferent că mai sus înseamnă să te repezi pe capota unui automobil, sau să te caţări înapoi 
pe gheaţa de pe care ai căzut în apă, sau să ajungi într-un copac deasupra apelor învolburate - problema 
e aceeaşi: 

Cum saa faci tu - care poate eşti obez, gravidă, în costum de gală sau în capot (ba poate chiar 
şi cu copiii plângând alături) - să ajungi mai sus, în siguranţă? 


14.1. ÎNAINTE DE A TE CĂŢĂRA 


Dacă mai ai timp: 

* Scoate-ţi hainele lungi, care ar putea împiedica mişcarea genunchilor; 

* Scoate-ţi haina - dacă e strânsă pe corp sau la subțiori şi ar putea împiedica mişcarea 
braţelor; 

* Nu arunca şi nu renunţa la haine sau la pantofi. Hainele scoase trebuie înfăşurate şi înnodate 
peste brâu. Încălțămintea scoasă se bagă în buzunarele hainei; 

* Scoate-ţi ceasul de la mână şi bagă-l în buzunar; 

* Dacă poţi vedea fără ochelari, scoate-i şi bagă-i în buzunar; 

* Suflecă crăcii pantalonilor până la genunchi; 

* Suflecă poalele rochiei până deasupra şoldurilor; 

* Goleşte buzunarele laterale ale pantalonilor; 

* Pe un teren cu suprafața umedă, unsuroasă sau înghețată umblă şi caţără-te cu picioarele 


încălțate numai în ciorapi; 
* Lipeşte bucăţi ori fâşii de plasture pe tălpi; 
* Curaatxă şi răzuieşte noroiul de pe tălpile încălțămintei; 
* Poartă mănuşi când prizele de care te agăți sau reazemel sunt acoperite cu zăpadă. 
agăţi sau reazemele de care te sprijini 


14.2. CUM AJUNGI MAI SUS? 


Caţără-te: mişcările corecte pentru ridicare sunt numai pe verticală. De aceea mâinile şi 
picioarele vor apăsa pe suprafeţele de sprijin şi de agăţare doar vertical, în jos. 

NU te lipi de perete, scară sau teren. Multora însă le e frică să se îndepărteze de suprafața 
solidă. Dar un om lipit de perete alunecă şi cade mai uşor, din cauza forţei mai mari cu care apasă 
picioarele pe reazeme (compară forțele P şi P”- vezi paralelogramele forţelor din fig. 14.1). În plus, 
poziţia lipită de perete împiedică mişcarea normală şi reduce câmpul vizual. 

14.1. Mecanica cățărării 

Stai cât mai vertical. Respectă regula celor 3 puncte de contact permanent cu peretele sau cu 
panta (o mână şi două picioare sau două mâini şi un picior). 

Când cauţi ceva de care să te agăţi cu mâna, NU te întinde prea mult. Dacă priza apucată este 
prea sus, corpul e nevoit să se extindă şi să se lipească de perete sau de stâncă. Pentru a nu ajunge în 
această situație nefavorabilă, ridică-te folosind mai mult picioarele. 

Priveşte mereu la picioare - dar nu mai jos de ele. 

Foloseşte cât mai puţin genunchii. Din când în când coboară braţele, ca să mai circule sângele 
prin ele. Dacă piciorul începe să tremure sau să zvâcnească din cauza oboselii - descarcă-l, ia-l de pe 
sprijin şi lasă-l să atârne liber câteva clipe. 

Căţărarea pe un perete sau o stâncă trebuie să se facă pe linia de cea mai mare pantă. In timpul 
mişcării centrul de greutate al corpului se află în afara punctelor de sprijin, iar în timpul odihnei - în 
interiorul perimetrului acestora. 

Dacă desprinzi sau scapi ceva - strigă spre cei de jos. Oricine se află dedesubt va trebui să se 
ferească şi să-şi apere creştetul capului, acoperindu-l cu braţele încrucişate. 

Prizele pentru mâini (fig. 14.2). Dacă locurile de care te poţi agăța cu mâinile, sunt prea mici, 
va trebui mai întâi să le cureți şi să le lăţeşti cu degetele, cu rjila de unghii, cu muchia pieptenului, cu o 
piatră ascuţită sau o batistă. 

Înainte de a-ţi lăsa greutatea pe priza de mână sau de picior, încearcă-i rezistenţa printr-o 
zgâlţâială ori plesnitură. Ascultă. Dacă nu sună şi nu pare a fi putredă, crăpată sau slăbită - foloseşte-o 
cu grijă, apăsând şi trăgând de ea în jos, NU în afară, n-o smulge. 

- Pipăie peste muchii (ca şi când te-ai cățăra pe o scară). 

- Pipăie sub muchii (ca şi când ai trage un sertar). 

- Pipăie în jurul muchiilor (ca şi când ai trage de o uşă turnantă). 

- Apasă în jos cu podul palmei. 

- Pipăie înăuntrul oricărei deschideri sau găuri înguste, apoi bagă mâna şi strânge pumnul ca 
să te prinzi (imită gestul maimuţei, care poate scoate o labă întinsă printre gratiile cuştii ca să apuce o 
nucă sau o banană, dar nu o mai poate retrage - căci pumnul a devenit mai mare decât spaţiul dintre 
gratii). 

La fel, verifică totdeauna sprijinele oferite de: arbuşti, buturugi, rădăcini aflate la suprafaţa 
solului, tufăriş sau colţuri de stâncă. 

Reazemele pentru picioare - foloseşte orice ieşitură sau suprafaţă pe care poți sprijini 
marginea tălpii pantofului - de exemplu: cărămizi, console pentru ţevi, muşchi de copac sau alte 
asperităţi. Dacă peretele are o despicătură verticală, înfige în ea bombeul rotind mai întâi glezna ca să 
pătrundă acolo pantoful, apoi îndreaptă glezna. Pentru eliberarea pantofului - procedează invers. 

Dacă ieşitura din perete este prea mică pentru a putea sprijini talpa, agaţă de ea un inel sau o 
buclă realizată dintr-o curea, o cravată sau şireturi înnodate, în care să intre laba piciorului sau pantoful 
(ca în scara şeii de călărie). 

14.2. Prize pentru mâini 

14.3. Căţărarea prin horn 

14.4. Căţărarea sau coborârea pe fațada unei clădiri - siliți de un incendiu, o inundație 

Printr-un horn - adică printre doi pereţi verticali suficient de apropiaţi - un coridor îngust sau 
un coş. Căţărarea se face împingând tare cu spatele într-un perete (un sens) şi cu picioarele în celălalt 
perete (sensul opus). Apoi apasă mâinile pe perete (lângă fese) şi sprijină-te în ele ca să împingi corpul 
în sus (fig. 14.3). Totodată ridică pe rând tălpile pentru a păstra poziţia picioarelor față de trunchi şi a 
menţine forța necesară de apăsare şi frecare cu peretele. Sau ţine un picior (talpă) pe peretele din faţă şi 


adu celălalt picior sub şezut, pentru a uşura ridicarea trunchiului. Schimbă pe rând picioarele între ele. 

Când cei doi pereți sunt foarte apropiaţi, sprijină-te pe genunchi, nu pe tălpi. Dacă mai sus 
pereţii se depărtează, rămâi pe acela care ți se pare mai accesibil pentru continuarea urcuşului. 

Bătrânii - nu trebuie să se apuce de un urcuş decât în caz de absolută necesitate şi atunci o vor 
face numai până la o înălțime minimă necesară de siguranță. Ei vor fi traşi sau împinşi de oameni valizi 
(fig. 14.4). Odată ajunşi la un nivel minim de siguranţă, ei vor sta şi aştepta acolo sosirea Salvării, a 
ajutoarelor, după ce li s-a amenajat locul respectiv pentru a avea un minim de confort, chiar dacă alţii 
mai tineri se vor cățăra mai sus. 

Bătrânii vor fi ajutaţi la urcuş cu orice mijloc disponibil: ochiuri de sfoară, curele pe care să-şi 
sprijine picioarele şi mâinile (acestea vor fi utile şi celor care ajută), dar şi prin ridicarea sau 
împingerea lor de către ajutoare, prin forța muşchilor. 

Atenţie: bătrânii au tendința să renunţe, să dea drumul pe neaşteptate şi să cadă brusc, cu toată 
greutatea, peste cei care îi ajută şi sprijină. 

Cum îl ajuţi dacă eşti mai jos ca el: ţine-i, condu-i, aşează-i şi fixează- i picioarele sau tălpile 
persoanei vârstnice pe suprafața de sprijin, împingând-o şi ridicând-o tot timpul. Susţine-i greutatea 
corpului pe corpul şi umerii tăi. Dar convinge-te mereu, la timp, că tu însuţi ai ceva solid pe care să te 
sprijini şi să te agăţi. Pe măsură ce persoana în vârstă ajunge mai sus, ajutoarele de sub ea se vor cățăra 
şi ele, în aşa fel încât să o poată mereu împinge şi ridica, nelăsând greul celor de deasupra. 

Cum îl ajuţi dacă eşti deasupra lui: trage şi ridică persoana în vârstă, apucând-o mai întâi de 
mâini, apoi de coate, apoi de subţiori. Convinge-te şi reasigură-te mereu că nu vei cădea - dacă brusc se 
lasă moale şi îţi rămâne agățată de mâini cu toată greutatea. Prinderea cea mai rezistentă la tracțiune 
este agățarea reciprocă de încheieturile mâinilor. 

Când vârstnicul ajunge cu pieptul la nivelul unei scări sau platforme, propteşte-i coatele pe ea 
şi ține-i-le bine fixate acolo. În continuare încearcă să-i apuci o gleznă, eventual cu un laţ - improvizat 
dintr-o curea, o cravată, o cămaşă - apoi trage-i sus picioarele până ce corpul îi ajunge orizontal şi-l poţi 
rostogoli pe platformă. Fii pregătit şi asigură-te mereu pentru cazul în care bătrânul dă drumul brusc la 
priză şi cade, să nu te tragă şi pe tine cu el. 

După ce l-ai depus şi zace pe platformă, asigură sau ancorează vârstnicul (probabil şocat şi 
incapabil să priceapă în ce situaţie se află) încât să nu poată cădea, prin legarea lui cu o curea sau o 
cârpă de un cârlig, o ţeava ori o ieşitură. Dă-i primul ajutor pentru şoc (vezi la 419.2). 

Copiii - sunt ceva mai uşor de ridicat. Pot fi traşi de sus, sau împinşi de jos -fără mari eforturi. 

Dacă e mai măricel, apucă-l de braţe, mâini, piept, şolduri sau coapse (picioarele se sprijină 
pe reazeme). Sau, copilul se poate agăța cu mâinile de prize, în timp ce de jos îl sprijini cu genunchiul. 
Sau, sprijină-te bine pe picioarele tale, apucă-l cu o mână între picioarele lui, apoi ridică-l. 

Dacă nu-l mai poţi împinge de jos, lasă copilul să se ţină singur - cu picioarele bine sprijinite 
şi agăţat cu mâinile (verifică siguranţa prizelor) - iar tu cațără-te pe lângă el până ajungi deasupra lui 
într-o poziție mai convenabilă - de unde să-l poţi apuca şi ridica sau trage în sus. 

Păstrează-ţi calmul. Încurajează-l, încântă-te cu voce tare, de exemplu „ce bine ne-am cățărat 
împreună". Chiar dacă ţi-e frică, bravează şi nu lăsa copilul să vadă sau să simtă gravitatea pericolului. 
Dacă e prea slab, prea mic sau speriat, întoarce-l cu fața spre pieptul tău şi încolăceşte-i braţele în jurul 
gâtului tău. Când urci, susține-l cu şoldul sau cu coapsa. Dar metoda aceasta este aşa de incomodă 
încât nu o poţi folosi decât pe distanţe sau perioade foarte scurte. 

Un copil foarte mic, un sugar, va fi băgat într-o haină, un şal, o pătură, o plasă sau o faţă de 
pernă - pe care o găseşti sau o improvizezi la repezeală şi o agăți ca o desagă pe spate, pe umăr sau de 
gât (fig. 14.5). Verifică dacă poate respira şi nu va fi strivit, sau dacă poate cădea. 

14.5. Cum se cară un copil 

Într-un copac - nu totdeauna poţi ajunge la primele crengi. Ce-i de făcut? 

a)  Caţără-te pe trunchi - dacă este înclinat sau scoarţa are crăpături, inele, paraziți, scorburi, 
jederă. 

b)  Improvizează o scară lângă trunchi. 

c) a-ţi avânt şi sari spre cea mai joasă creangă. Dacă reuşeşti să o apuci, aruncă o mână 
peste cealaltă şi leagănă-te până aduci picioarele să se sprijine pe trunchi, să se ridice şi să 
se agate cu gleznele de aceeaşi creangă. Apoi, munceşte-te să ajungi cu picioarele 
deasupra crengii. 

Dacă trebuie saa te caţări şi mai sus: alege crengile cele mai groase; apucă ori calcă la 
rădăcina lor;a/en/ie să nu ţi se înțepenească piciorul de tot într-o despicătură ascuţită; verifică să nu te 
prinzi sau să nu te sprijini de vreo ramură putredă. 

Nucile de cocos cresc în vârful palmierului (vezi şi #16). Trunchiul acestuia este subţire şi 
alunecos, adică e greu să te caţări pe el. Încearcă să dobori nucile aruncând cu pietre. Sau caută un 
palmier mai mic, cu trunchiul înclinat, pe care să te poţi cățăra. 


Pentru copacii mai mari foloseşte un „colac de cățărare", adică un inel, o buclă sau o centură 
dintr-o curea, funie, haine - încins larg în jurul trunchiului. 

Adu colacul pe trunchi la înălțimea taliei, apoi urcă-te pe el cu ambele picioare - sigur n-o să 
cadă şi n-o să alunece în jos. 

- Sprijină-te pe colac, ridică-te şi întinde-te cât mai sus după o priză; 

- îmbrăţişează sirâns copacul cu mâinile şi pieptul, descarcă picioarele; 

- Agaţă colacul cu vârful labelor şi trage-l în sus - îndoind genunchii (şi coatele); 

- Calcă din nou pe colac - apoi întinde-te după o nouă priză pentru mâini; 

- Ridică colacul cu vârful picioarelor etc. Şi tot aşa până sus - la nucile de cocos. La coborâre 
procedezi invers. 

Pe o scară: 

Rigidă: apucă treptele, nu stâlpii laterali. Dacă se poate, cineva să stea jos lângă picioarele 
scării pentru a le asigura contra alunecării. 

Din frânghie: încrucişează mâinile în spatele scării şi apucă-te de frânghiile verticale, laterale - 
treptele pot să se rupă. Calcă pe trepte la fel cum ai face la o scară obişnuită, rigidă. Din când în când 
îndoaie braţele la spate, pentru odihnă. 

Din sârmă: apucă treptele din spate, cu palmele spre tine. Dacă scara atârnă în gol, un picior 
va călca normal, iar celălalt prin spatele scării, cu călcâiul pe treaptă. Dacă scara este lipită de un 
perete, tălpile vor călca normal pe trepte, din față, dar în aşa fel încât să depărteze treptele de cablurile 
verticale, laterale. 

Pe un stâlp, un pilon sau o schelă -în multe privinţe urcuşul este asemănător cățăratului pe o 
scară, doar că panta este mai abruptă. Niturile, consolele, flanşele constituie şi ele reazeme bune pentru 
picioare, alături de grinzile, traversele sau contravântuirile evident folositoare. 

Pe o clădire: 

- Deschide ferestrele, spărgând dacă e nevoie geamul cu poşeta sau pumnul (vezi #3). Loveşte 
direct, perpendicular. Cu mâna şi cotul celălalt te agăţi şi te ţii de rama ferestrei. 

- Caţără-te pe burlanele pentru scurgerea apei de ploaie, încălecându-le şi strângându-le cu 
genunchii, înfigând vârful labei piciorului între burlan şi perete. Împinge în JOS, nu în afară. Dar mai 
întâi verifică soliditatea fiecărui tronson de burlan prin scuturare etc. 

- Cablul de la paratrăsnet: verifică-l prin tragere şi scuturare; foloseşte consolele şi sprijinele 
existente; nu-l trage în afară. 

- Pe un acoperiş din ţigle se merge mai bine în ciorapi. „Aşează-te" pe un picior, cu laba 
piciorului îndoită în spate, şi apăsa în jos cu mâinile. Pulpa de sub tine se lăţeşte şi aderă ca un cauciuc. 
Dar stai cu corpul vertical. Caută să foloseşti orice sprijin pentru mâini: coama acoperişului, antene TV, 
sau diverse găuri. O ultimă soluţie: smulge câteva ţigle şi agaţă-te de scheletul din lemn pe care îl 
găseşti dedesubt. 

- Cum te caţări pe o cornişă, o bordură, un pervaz sau o balustradă: trage-te în sus cu braţele, 
aruncă coatele peste sprijinul găsit, balansează şi saltă picioarele peste zidărie, împinge în jos cu 
mâinile pentru a ridica corpul, aruncă genunchiul sau laba piciorului deasupra obstacolului - şi apoi 
îndreaptă corpul la verticală. 

Atenţie la zidăria care începe să se crape, sa se fărâmițeze, să pleznească şi chiar să se 
prăbuşească atunci când o încarci. Dacă poţi, lasă greutatea corpului să stea pe picioare. 

La munte: vezi 413.6. 


14.3. AJUTĂ-TE LA CĂȚĂRARE CU: 


O scară - din două scări mai scurte fă una mai lungă. Leagă-le împreună cu pice fel de sfoară 
sau sârmă găseşti. De exemplu, cu două scări de câte 2,5 m. se Date face una de 3,5-4 m, suficientă ca 
să ajungi la primul etaj sau în beci. 

Cele două scări trebuie suprapuse şi legate una de alta pe o lungime de aproximativ 1 m. O 
scară lungă va fi manipulată mai bine de doi oameni. 

Ar fi bine să ancorezi capătul de sus al scării prin legare de un reazem etc. Verifică bine şi 
sprijinirea capătului de jos al scării. Asigură-l contra alunecării prin ancorare, împănare sau legare. 

Nu trânti scara. 

O frânghie (vezi 412.8). Şansele de a găsi o funie tocmai când ai nevoie de ea sunt minime. 
De obicei trebuie să improvizezi ceva. Înainte de întrebuințare, verifică-i rezistența: pune un capăt al ei 
pe duşumea şi urcă-te cu piciorul pe el, apoi trage cu toată forța de celălalt capăt, mai ales de noduri. În 
mod normal o coardă de alpinism care a suportat 7-8 căzături ale cățărătorului se scoate din uz. 

Pentru îmbinarea a două frânghii se folosesc nodurile din fig. 14.6. Atenție: întreaga frânghie 
are rezistența egală cu a celei mai slabe componente ( bucată de sfoară sau nod). 


O frânghie poate fi folosită la cățărare în două feluri: 

- la asigurare (căţărare pe perete CU frânghia); 

- cățărare în mâini, PE frânghie. 

Asigurarea cu o frânghie - primul om din grup se cațără pe perete cu forţe proprii (neasigurat). 
El trebuie să fie persoana cea mai pricepută, mai puternică, mai agilă sau mai rezistentă, cu nervii tari. 
Acesta va căra atât capătul frânghiei principale lungi (A), cât şi o bucată mai scurtă (B), ambele legate 
de talie. 

La primul loc sau platformă pe care o găseşte, bună pentru adunarea grupului, eventual şi la o 
înălțime suficient de mare deasupra nivelului periculos, înaintaşul va căuta ceva solid de care să se 
poată ancora: o clanţă de uşă, o fereastră, un pinten de stâncă, un copac, o bară, sau o ţeavaa. El îşi va 
lega talia de acest reazem cu funia scurtă. Chiar dacă nu descoperă un reazem convenabil de care să se 
ancoreze, primul cățărător trebuie să caute şi să găsească totuşi un sprijin, un prag, o stâncă, o ramă de 
fereastră sau un gard în care să-şi poată înfige zdravăn călcâiele - spre a putea asigura de sus, cu 
frânghia A întinsă, pe cei ce urmează. 

Dacă funia principală A nu este suficient de lungă ca să poată fi şi trecută peste spatele celui 
de sus, şi apucată de persoanele rămasejos, ea trebuie prelungită pe loc cu o curea, un pantalon etc. În 
timpul ascensiunii, primul cățărător trebuie să verifice şi drumul pe care îl parcurge frânghia lungă A. 
Ea nu trebuie să se agate de cioturi, stânci sau de picioarele celor de jos şi eventual să-l împiedice la 
cățărare ori să-l dezechilibreze. Nici să se frece de pietre ascuţite. 

Persoana următoare care urcă de jos îşi leagă coada funiei lungi fie direct de talie sau la 
subţiori cu un nod, fie prin intermediul unei alte bucăţi de frânghie, curea sau centură mai scurtă C. 
Apoi va începe să se cațăre pe perete cu propriile forțe, urmând aproximativ acelaşi drum şi folosind 
aceeaşi tehnică pe care le-a văzut la cel dinainte. În acelaşi timp, persoana de sus (bine ancorată) trage 
mereu şi uşor de capătul funiei principale A, trecută peste spatele său - ca şi cum s-ar şterge cu un 
prosop (fig. 14.7). În felul acesta: 

- Frânghia principală A, mereu întinsă, constituie o asigurare permanentă de sus pentru cel 
care se cațără pe perete prin forţele proprii. 

- Dacă cel care se caţără alunecă şi cade, el rămâne agăţat de funia principală A; corpul celui 
de sus funcţionează ca un amortizor de şoc. 

- Dacă frânghia principală A este ţinută mereu întinsă, când cel ce se cațără cade nu va apărea 
un şoc prea mare. În felul acesta se evită ruperea frânghiei sau strivirea celui asigurat. 

- Dacă cel ce se caţără este slăbit ori neîndemânatic, el poate fi în continuu ajutat prin tragere 
în sus cu ajutorul frânghiei A. 

- Oamenii nu se vor epuiza cățărându-se neergonomic (în mâini) pe frânghie. Când a doua 
persoană ajunge sus, pe platforma de regrupare, capătul frânghiei 

A şi bucla C vor fi din nou coborâte pentru următorul cățărător. Acesta va proceda la fel cum a 
făcut al doilea: îşi potriveşte bucla C pe talie sau la subţiori, apoi începe să se cațăre - asigurat de cel de 
sus, care întinde mereu frânghia A. 

14.6. Noduri pentru asigurare 

14.7. Asigurarea eu o frânghie 

În cazul în care sus există o persoană încă de la începutul situaţiei de criză, care-i poate ajuta 
pe cei de jos, prin coborârea unei frânghii A, e preferabil ca aceasta să aibă la capătul de jos deja făcut 
laţul sau prinsă centura C cu care se leagă cel de jos. În continuare cei doi vor proceda cum s-a arătat: 
cel de jos se caţără pe perete prin propriile forţe, iar cel de sus îl asigură, întinzând mereu frânghia A 
petrecută peste spate. 

Vârstnicii nu se pot căţăra deloc singuri şi trebuie traşi sus cu funia A, bine legaţi peste piept, 
la subțiori - astfel încât să nu scape sau să alunece din legătură. 

La fel vor fi traşi de sus şi copiii mari. 

Un copil mic va fi luat în spate şi asigurat acolo de un adult - care se va cățăra asigurat de sus 
cu o frânghie. 

Este de importanţă vitală ca nodurile să nu se desfacă singure. Mai bine faci un nod mare şi 
urât (înnodat încă odată - şi peste - şi pe sub) decât unul frumos 

- care să producă accidente. Metoda de cățărare descrisă mai înainte poate fi folosită şi la 
munte, pe un mal stâncos sau pe o clădire. 

Uneori înălțimea de urcat e mare şi nu poate fi parcursă toată dintr-o dată, fiind necesare 
câteva etape, de-a lungul a câtorva lungimi de frânghie. Cel ce se cațără primul (liber, neasigurat cu 
frânghie) va aduce de fiecare dată restul grupului la nivelul său. 

Dacă frânghia este suficient de rezistentă, primul cățărător ar putea fi ajutat de o persoană de 
nădejde dintre cei rămaşi jos, care să-l asigure de jos - ţinând funia mereu uşor întinsă, trecută pe după 
spatele său, ca şi când s-ar şterge cu prosopul. Desigur că persoana de jos (care asigură) trebuie să fie şi 


ea legată de un reazem. 

În cazul căderii cățărătorului, asigurarea de jos permite oprirea lui atârnat de frânghie fie pe 
platforma pe care stă persoana care asigură, fie mai jos de aceasta. În cazul al doilea, şocul suferit de 
persoana de jos când opreşte căderea celuilalt va fi foarte mare (o forță aproximativ dublă față de 
greutatea celui căzut). 

Pentru succesul acestei manevre trebuie ca: 

- frânghia să nu fie nici prea întinsă, nici prea largă: să fie permanent dată de jos celui care se 
cațără, astfel încât acesta să nu fie tras de ea şi dezechilibrat pe spate; 

- cel de jos să fie bine ancorat, suficient de solid şi cu reflexe bune, ca să poată j'face față 
şocului care apare în cazul căderii celui de deasupra. 

În continuare cel căzut va trebui să se recaţere până la platforma de plecare 

— în acest timp fiind tras în sus sau asigurat prin frânghie. 

Dacă cel ce ar asigura manevrarea de jos a frânghiei nu se poate ancora bine şi riscă să fie 
aruncat în gol când persoana care urcă ar aluneca şi cădea - NU se face această asigurare de jos. 
Înaintaşul se cațără neasigurat. Cel de jos nu se va mai înfăşură cu frânghia, ci va avea grijă doar ca ea 
să „curgă" uşor în sus spre cel ce se cațără. De asemenea trebuie să fie atent ca funia, trasă eventual de 
cel care cade, să nu se agatxe şi să antreneze o altă persoană de pe platformă. În felul acesta, cel care 
cade nu va mai face alte victime. 

Câteva sfaturi şi pentru cel care face asigurarea, frecându-şi coarda peste spate: 

- Lasă-ţi mânecile jos - ca să eviți rosăturile la braţe. 

- Când asiguratul alunecă şi cade, adună iute spre burtă ambele mâini care ţin frânghia - ca să 
măreşti frecarea ei de corp. 

Pentru a arunca funia în sus, sau peste un obstacol înalt: fă mai întâi un colac, înfăşurând funia 
în sensul acelor de ceas şi ține-l în mâna stângă. la cu mâna dreaptă 3 spire răsfirate. Ținteşte şi aruncă 
aceste spire, după ce le pendulezi pe sub mână, lăsând colacul să se desfăşoare uşor din mâna stângă 
(vezi şi 412.8). 

Dar, nu vă jucaţi cu aceste tehnici de cățărare. Ele trebuie învăţate din timp şi considerate ca o 
ultima şansă, pentru salvarea dintr-o situaţie critică. Nu pentru distracţia vilegiaturiştilor inconştienți, la 
mare sau munte. 

Căţărarea pe frânghie - pare multor oameni imposibil de făcut. De fapt o poate face oricine - 
dacă la ridicare foloseşte muşchii picioarelor, nu cei de la braţe. Iată cum: 

Întinde mâinile cât mai sus, apucă frânghia şi rămâi atârnat de ea. Încrucişează picioarele, 
ridică genunchii, apucă şi strânge tare frânghia între genunchi, pulpe, glezne şi labele picioarelor. 
Îndreaptă genunchii, împingând cu picioarele -mâinile vor aluneca pe frânghie în sus. La capătul cursei 
genunchilor, apucă din nou frânghia strâns cu mâinile şi slăbeşte picioarele - vei rămâne atârnat în 
mâini. Ridică genunchii, îndoaie, apucă din nou frânghia cu picioarele ş.a.m.d. Învață şi exersează din 
timp! 

O persoană mai neputincioasă care nu reuşeşte să se caţăre din cauză că nu poate prinde şi 
strânge frânghia cu picioarele, poate fi ajutată de un cățărător bun, solid. Cum: cel care dă ajutor va 
strânge pumnii în jurul frânghiei şi aceştia vor constitui un reazem, ca o treaptă pentru tălpile persoanei 
mai slabe, care nu va mai fi nevoită să strângă frânghia cu picioarele sale. Tot ce are de făcut 
cățărătorul neputincios este să-şi tragă în sus şi să îndoaie genunchii, după care sprijinindu-se cu tălpile 
pe pumnii celui de jos, se ridică folosind picioarele şi se agaţă cu mâinile mai sus pe frânghie ş.a.m.d. 
Cel care dă ajutor, se va cățăra sub persoana ajutată. 

Dacă frânghia atârnă lipită pe un perete, de o stâncă sau de un trunchi de copac, atunci te 
cațări cu mâinile pe ea, iar picioarele merg sprijinindu-se pe reazemele de pe suprafața obstacolului, a 
peretelui. 

O metodă de cățărare mai ştiinţifică utilizează 3 ochiuri din curea, coardă sau cablu electric, 
prinse pe frânghia principală cu noduri Prusik (alunecătoare) - vezi 412.9. Două dintre ochiuri (cele de 
Jos) servesc ca sprijin pentru picioare, iar al treilea (de sus) susține mijlocul cățărătorului, fig. 13.13 şi 
12.14. Nodul alunecător se strânge în sarcină (când piciorul din ochiul respectiv apasă ori împinge), dar 
se slăbeşte şi poate fi tras în sus pe frânghie cu mâinile - când este descărcat. Ridicarea este realizată 
numai de picioare, mâinile servesc doar la tragerea în sus a nodurilor şi inelelor. 

Metoda e sigură, dar înceată şi obositoare. 


14.4. URCĂ-TE 


Din apă - pe mal: inspiră adânc. Pluteşte cu corpul vertical (vezi la 46.6). Saltă-te scurt în sus, 
apoi scufundă-te cu o mişcare viguroasă. Cu o mişcare puternică de picioare (ca la înotul bras) împinge 
corpul (menţinut vertical) în sus pentru a-l arunca cât mai afară din apă. Apucă-te cu mâinile de prizele 


existente sau înfige-ţi coatele peste margine, bordură sau mal. Îndoaie corpul şi saltă un genunchi sus, 
lângă coate, apoi rostogoleşte-te lateral pe mal. 

Un chei, un doc sau un mal din zidărie a/unecoasă trebuie mai întâi privit şi analizat scurt, din 
apă. Caută pe el trepte, console din oțel, ieşituri din lemn, un cablu care atârnă sau o scară - pentru a te 
ajuta la căţărare. 

Pe un mal înclinat şi noroios: saltă-te cât mai sus din apă printr-o împingere cu picioarele şi 
înfige degetele unei mâini cât mai sus în mal. Sprijină-te cu mâna cealaltă pe mal la nivelul taliei şi mai 
împinge o dată din picioare. Înfige şi vârfurile picioarelor în solul malului, pentru sprijin. Continuă să 
te cațări - trăgând de sus cu o mână şi împingând în jos cu cealaltă, la nivelul taliei. 

O creangă ce atârnă în apă: pentru început apucă orice poţi din ea, apoi împinge-te în sus cu 
picioarele şi ajută-te cu mâinile - ca să ajungi să apuci o bucată mai groasă. Dacă în apă atârnau doar 
frunze, apucă-le şi apleacă treptat creanga, săltându-te mereu în sus prin împingere cu picioarele în apă, 
până ce reuşeşti să apuci ceva mai solid. 

Din apă -într-o barcă (vezi 46.6): 

a) înoată la prova (vârful) bărcii, agaţă-te de bordură, saltă-te cu forță (printr-o succesiune de 
mişcări în sus şi în jos: plutire -ieşire scurtă din apă - scufundare - împingere puternică cu picioarele 
ş.a.m.d.) până ce ajungi cu pieptul deasupra, peste bordură. Apoi rostogoleşte-te înăuntru. 

Sau: 

b) Pe la pupa (coada) bărcii - agaţă-te şi sprijină-te pe cârmă, leagă o buclă de funie sau de 
curea de o proeminenţă a bordurii sau de un ochet şi bagă în ea un picior, folosind-o ca scară. În acest 
timp persoanele din barcă se vor deplasa spre bordul opus, pentru a menţine echilibrul. 

c) într-o barcă pneumatică: caţără-te prin locul unde tubul inelar al bordului este mai gros. 
Agaţă-te şi sprijină-te lateral cu mâinile, împinge apa cu picioarele şi saltă pieptul apoi burta peste 
bordură. Apoi trage-te şi rostogoleşte-te înăuntru. 

Cum ridici din apă un om epuizat: trage-i mâinile pe mal, debarcader sau plută, aşezându-le 
una peste alta. Caută-ţi lângă el un loc bun să stai în picioare. Apucă-i tare încheietura stângă cu mâna 
ta stângă, încheietura lui dreaptă cu mâna ta dreaptă şi lasă persoana să atârne în apa. Coboar-o şi ridic- 
o de câteva ori (îndoindu-ţi genunchii, NU trunchiul), apoi smulge-o în sus cu totul şi în acelaşi timp 
roteşte-te cu spatele la apă, astfel ca persoana ridicată să ajungă cu şezutul şi spatele pe mal şi cu fața 
spre apă, lângă tine. 

Dacă nu eşti suficient de puternic ca să o salți singur pe mal, atunci trage-o sus până ce ajunge 
cu pieptul deasupra bordurii malului. Propteşte-i coatele pe mal şi las-o să se ţină singură. Apoi du-te 
lateral, trage-i picioarele sus şi ajut-o , să se rostogolească pe mal. 

O persoană uşoară sau un copil poate fi ridicată pe mal sau în barcă apucând-o de încheieturi 
cu mâinile încrucişate. O ridici şi apoi o roteşti cu fața spre apă -fără să mai fie nevoie să te răsuceşti şi 
tu. Dacă nu poţi sălta dintr-o dată persoana în barcă sau pe mal, atunci trage-o în sus până ajunge cu 
subţiorile deasupra bordurii. Propteşte-o cu braţele înăuntru, cu subţiorile sprijinite pe bordura 
căptuşită dinainte cu ceva moale, eventual haine - ca să n-o taie. Apoi apucă-i un picior şi trage-o 
înăuntru. 

Din apă - pe malul de gheaţă - dacă gheaţa subţire s-a rupt sau spart, ori ai căzut de pe malul 
de gheaţă în râu, în lac, în canal sau în baltă, imediat: 

- împinge tare în apă cu picioarele, în jos; 

- încearcă să pluteşti şi să ieşi deasupra apei înainte ca hainele să se îmbibe cu apă; 

- Apucă-te de mal sau de marginea gheții; 

- Loveşte sau împinge tare cu picioarele în apă, ca să ridici corpul deasupra malului sau 
deasupra gheții; 

- Desfă braţele peste gheaţă (măreşte cât poți suprafaţa de sprijin pe gheaţă); 

- Trage-te şi ieşi afară din apă. 

Şansele tale de salvare scad proporţional cu creşterea timpului cât stai în apă şi cu cât te 
depărtezi mai mult de marginea gheții sau de locul unde ai căzut. 

Nu renunța dacă gheaţa cedează şi crapă din nou. Continuă să încerci. Mai dă odată din 
picioare ca să ieşi afară din apă pe gheaţă, întinde din nou braţele. 

* Cum salvezi o persoană căzută de pe gheaţă în apă: nu te apropia de victimă (vezi şi 46.10). 
Dă-i indicaţii şi sfaturi ţipând de la distanţă. Încearcă să ajungi la victimă cu o prăjină, o creangă, o 
scară sau o bicicletă întinsă pe gheaţă (fig. 14.8), sau trimite-i prin lunecare o piatră sau o patină legată 
de o funie, de o coardă sau de fulare înnodate. Se poate încerca şi alcătuirea unui lanţ de oameni întinşi 
pe gheaţă, care să alunece spre victimă, agăţaţi unul de altul cu mâinile de picioarele celui din față. Cel 
mai înaintat va încerca să dea victimei un ochi de funie sau de curea, de care aceasta să se agate. Apoi 
tot lanţul de oameni va trage funia sau cureaua şi victima agățată de ea, retrăgându-se târâş. 

Atenţie: dacă gheaţa începe să scârțâie sau să crape, trebuie să vă opriți şi să încercaţi altceva. 


Sari - pe sau peste un obstacol: 

* Mobil - de exemplu pe capota unui automobil care încearcă să te calce sau să te lovească, la 
o trecere pentru pietoni (fig. 14.9). Săritura îţi poate salva picioarele sau chiar viaţa. 

14.8. Salvarea celui căzut de pe gheaţă în apă 

14.9. Sari pe maşină 

Poți sări numai dacă maşina frânează. Sari pe capotă - cât mai iute. Viteza de reacţie este 
hotărâtoare. Alte reguli nu ar mai fi, căci situaţiile sunt foarte variate (vezi şi la 411). 

Poţi sări în stilul „foarfecă" (de la atletism) şi să aterizezi pe maşină cu şezutul (amortizor 
natural). Atenţie la cap şi la genunchi - acestea sunt punctele mai vulnerabile. 

Sau, poţi sări ca la jocul „capra", sprijinind mâinile pe capotă şi ţinând picioarele depărtate, 
ceea ce le fereşte de lovitura botului maşinii. 

* Fix sau solid -nu te agăța de el doar cu mâinile, ci sari astfel încât să ajungi şi cu picioarele 
pe un reazem. Nu încerca să ajungi dintr-o dată până sus pe coama unui zid, dacă are pe ea cioburi de 
sticlă, sârmă ghimpată ori ţepi (afară de cazul în care poți apuca ţepii). Agaţă-te cu degetele pe muchia 
coamei, sub sau lângă vârfurile tăietoare. Apoi saltă picioarele sus. Pune un picior cu toată talpa pe 
coamă apoi saltă-ţi întregul corp, sprijinindu-te în mâini şi pe talpă, printre ţepi. În continuare 
restabileşte poziţia normală a corpului. 

Cum poți afla dacă gardul sau sârma e/ectrocutează: 

- Există animale sau păsări moarte la baza gardului ori a zidului? 

- Sârma e montată pe izolatori? 

- Pe timp de umezeală, ploaie sau furtună sar scântei din el? 

- Plesneşte sau atinge scurt sârma cu vârful proeminent al pumnului (rădăcina degetului). 
Datorită duratei scurte a contactului, chiar dacă în sârmă circulă curent vei simți numai o uşoară 
zgâlţâială (vezi şi la 419.6). 

* Dacă nu descoperi reazeme pentru picioare, sari ca să te agăţi cu mâinile. Apoi balansează-te 
şi ridică sau dă-ţi picioarele peste cap - până vei putea urca mai departe. 

* Dacă mai ai la dispoziţie câteva secunde şi nu vezi nici o priză pentru mâini sau picioare 
până la o înălțime de câțiva metri, improvizează iute o scară din lemne, buturugi, pietre, cărbuni, 
cartofi, fiare vechi, mobile, cărți, orice. 


14.5. ÎN SUBTERAN (vezi 43.8, 46.5 şi 49) 


Pericole: când eşti într-o peşteră, într-un puț, într-un tunel, într-o canalizare, o galerie de mină 
sau de metrou şi te ameninţă o inundație, cațără-te pe o platformă înaltă, deasupra pericolului, mai sus 
de nivelul posibil al apei. La fel (preventiv) trebuie să procedezi şi când eşti blocat în subteran 
împreună cii o persoană rănită, sau te-ai rătăcit şi nivelul apei ar putea să crească înainte de sosirea 
salvatorilor. 

La căţărare se folosesc principiile şi metodele arătate mai înainte. 

Nu-txi pierde cumpătul şi curajul. 

Să nu te surprindă zgomotul făcut de apă: picurare, prăvălire, gâlgâire. Sunetele din subteran 
pot deveni apăsătoare. Staţi grupaţi. La intrarea într-o zonă mai întunecoasă opreşte-te un timp - pentru 
a lăsa ochii să se adapteze la beznă. Când te deplasezi - nu țipa; dar când stai pe loc, poţi să țipi ca să-ţi 
descarci nervii. 

Economiseşte cât mai mult bateria lanternei sau torţa, stingând-o. Priveşte cât mai des înapoi 
pentru a memora aspectul drumului - văzut în sens invers. 

Drumul parcurs trebuie marcat (adu-ţi aminte de firul Ariadnei, din Labirint) ca să indice 
carton, funingine, zgârieturi, picături de ceară pe sol, bucăţi de sfoară, de cârpă sau sârmă etc. 

Marchează locul prin care intri într-o încăpere mai mare. 

Când mergi prin sau de-a lungul unei ape subterane - nu te grăbi. Urmează cursul apei. Fii 
gata să înoți dacă solul, fundul pârâului sau al băltoacei se termină brusc; adeseori el se adânceşte pe 
neaşteptate. Nu căuta să eviţi intrarea în apă; ocoleşte-o numai dacă drumul pe alături este mai uşor de 
parcurs. 

Din cauza întunericului şi a noroiului de pe pietre este nevoie de o precauţie şi mai mare decât 
în alte situații. Zonele cu stalactite dintr-o peşteră sunt deosebit de alunecoase. La urcuş, pentru 
creşterea aderenței mergi încălțat doar cu ciorapi curați (chiar uzi), căci încălțămintea cu talpă de 
cauciuc alunecă. 

Stalagmitele (stalactite care cresc în sus) sunt foarte bune pentru ancorarea frânghiilor şi 
constituie prize de mână sau reazeme pentru picior. Încearcă să nu faci stricăciuni în peșterile cu 
formaţiuni geologice frumoase: nu năclăi totul cu funingine, nu rupe şi nu sparge stalactitele, nu zgâria 


pereţii - încearcă să-ți rezolvi problemele prin metode neagresive. 

Siguranţa în subteran: dacă vrei să intri şi să cercetezi peşteri, mine părăsite, puțuri - şi nu ai 
experiența sau cunoştinţele necesare ca să previi accidentele -înscrie-te mai întâi la un club de 
speologie. 

Pentru o expediţie subterană ia totdeauna la tine, în afara echipamentului turistic obişnuit: 
hrană, haine călduroase, căşti de protecție, cizme de cauciuc cu tălpi antiderapante, lămpi bune, torţe, 
lumânări de rezervă, chibrituri de rezervă, baterii, carbid de rezervă. 

Pentru explorarea unei peşteri este nevoie de o echipă formată din cel puţin 4 oameni valizi şi 
capabili. Verifică buletinul meteorologic şi pericolul unor ploi torențiale. Nu vă apucaţi de expediţii 
foarte ambiţioase, peste puteri. Anunţă unde veți merge, pe unde veţi cobori, când vreţi să ieşiţi. 

Nu subestima niciodată pericolele - fii prevăzător şi prudent: 

- Viteza de deplasare a grupului trebuie redusă la viteza celei mai încete şi mai slabe persoane; 

- Staţi împreună. Mergeţi în şir indian; 

- Mişcă-te şi deplasează-te ca şi cum tavanul, pereţii şi pardoseala ar fi minate; 

După accident - aplică lozinca SCOP/ vezi # 2.5. 


15. ÎN JOS 





15.1. Cum cobori Mergând, Pe o frânghie, Mergând şi alunecând 
15.2. Cum sari Pe pământ, în apă, Căderea în gol 

15.3. Cum ajuţi 

15.4. Când stai pe loc şi nu cobori? 


Când te trezeşti prea sus, de exemplu la 10 m. deasupra mării pe puntea unui vapor care se 
scufundă, pe acoperişul unei case care arde, blocat în lanţuri la Moşi, într-o cabină de teleferic oprită 
deasupra prăpastiei, şi vrei sau trebuie să ajungi mai jos, în primul rând nu-ți pierde firea (vezi 42.5). 

Apoi, dacă nu sunt şanse să te salveze alţii, caută singur o soluţie sau un drum de coborâre. 

Câteodată, deşi te afli - ca urmare a accidentului - la o înălțime de câteva zeci de metri 
deasupra solului, e nevoie să cobori doar câțiva metri până la un loc sigur sau la o cale mai uşoară de 
salvare. 

Anumite coborâri ne uimesc sau ne înfioară: cascadorul care sare pe acoperişul unui vagon în 
viteză; luptătorul antitero care-şi dă drumul dintr-un elicopter în zbor, pe frânghia legănată de vânt 
ş.a.m.d. Dar specialiştii nu fac minuni, ci folosesc anumite reguli şi tehnici de acţiune sau de 
comportare valabile la orice fel de coborâre. Aceste reguli pot fi învăţate de oricine - însă nu peste 
noapte. 

La coborâre te ajută forța gravitației - pe care o poţi domestici, o poţi controla şi chiar 
valorifica. 


15.1. CUM COBORI 


Mergând: procedează invers decât la cățărare (vezi 413.6 şi #14). Persoana cea mai slabă 
coboară prima, cea mai puternică ultima. 

1. Alege prizele pentru mâini - să fie cât mai Jos; 

2. Nu privi mai jos decât picioarele; 

3. Când cobori o pantă cu faţa spre vale, priveşte în afară sau lateral; 

4. Dacă panta creşte, devine abruptă şi priveliştea golului te sperie, sau prizele devin mai mici 
şi reazemele pentru picioare încep să cedeze (de exemplu o scară interioară cuprinsă de flăcări) - 
întoarce-te cu fața spre perete sau spre sol. 

Dacă găseşti o balustradă, foloseşte-o. 

Asigurarea cu o frânghie la coborâre: persoana cea mai solidă din grup rămâne sus şi lasă 
frânghia să coboare uşor, împreună cu cel care coboară peretele prin propriile forțe. Cel de sus asigură 
şi întinde coarda frecând-o pe spate (metoda este inversă celei folosite la cățărare - vezi 414.3). 

Persoana solidă coboară ultima, folosindu-și propriile forţe, într-una din variantele: 

a) Singură, fără asigurare; sau 

b) Cu asigurare „de jos" - vezi 414.3; sau 

c) Dacă se poate renunţa la frânghie, ea va fi bine legată sus iar ultimul om alunecă pe ea în 
Jos. 

Dacă însă frânghia disponibilă nu este suficient de rezistentă, mai bine coborâţi peretele sau 
stânca liber (cu mâinile şi picioarele), iar coarda o folosiţi numai pentru susţinere. 

Pe o frânghie - sau pe ceva asemănător, fie improvizat din fâşii înnodate, rupte din cearceafuri, 
pături, perdele, sau din iederă, plante agățătoare, sârmă, parâmă, sfori de la paraşută, fie pe cablul 


paratrăznetului, un cablu electric, un cablu din oțel, un trunchi de copac, o prăjină, un stâlp, catarg, 
(vezi 412.8 şi #14). 

Verifică dacă frânghia improvizată este: rezistentă, bine ancorată - sus, suficient de lungă - 
până jos. Cel mai slab din grup coboară primul, cel mai zdravăn, ultimul. Cum: 

1. Apucă frânghia cu mâinile; 

2. Îmbrăţişeaz-o cu braţele şi coatele; 

3. Încolăceşte-ți coapsele, genunchii, călcâiele, gleznele şi labele picioarelor în jurul ei; 

4. Coboară ținându-te alternativ cu fiecare mână, pe rând (dacă poți); 

5. Odihneşte-te ori de câte ori găseşti sprijin pentru picioare (de exemplu pe nodurile 
frânghiei); 

6. Nu te grăbi. 

Foloseşte cât mai mult picioarele şi cât mai puţin braţele. 

Alunecarea în jos pe o funie încropită din cearceafuri înnodate este epuizantă - dar aşa sunt 
aproape toate coborârile. 

Când aluneci în jos încearcă să te ajuţi cât mai mult cu forța de frecare, nu lucra doar cu forţa 
muşchilor: 

* Pe o frânghie simplă verticală: agaţă-te şi apasă tare cu muchia interioară a tălpii pantofilor 
pe frânghie. Dacă poţi să te ţii numai cu mâinile, atunci rămâi atârnat în braţe şi încrucişează picioarele 
astfel încât frânghia să fie prinsă ca într-un cleşte - ale cărui fălci sunt unul dintre călcâie şi muchia 
exterioară a labei celuilalt picior. 

După ce reuşeşti să susţii greutatea corpului cu ajutorul acestui „cleşte" fixat pe frânghie, 
slăbeşte cleştele până ce începi să aluneci în jos . Mâinile se agaţă şi se strâng succesiv, una sub alta, pe 
frânghie; ele nu susţin greutatea, ci doar ţin corpul lipit de frânghie. 

* Pe o funie verticală cu noduri: când ajungi cu picioarele la un nod, lasă greutatea corpului 
pe el şi opreşte-te, pentru a te odihni câteva secunde. Dacă la plecarea de sus treci funia (improvizată 
din cearceafuri, perdele, pături înnodate) pe sub cureaua pantalonilor - vei putea să te opreşti la fiecare 
nod (dacă este suficient de voluminos) agăţând de el cureaua. Greutatea corpului va fi susţinută de 
curea - care îți va strangula însă mijlocul. Apoi suge burta, treci cureaua peste nod şi continuă 
coborârea. Fii atent să nu te blochezi la un nod prea mare. 

* Pe un cablu sau pe o coardă înclinată: încalecă-l şi lungeşte-te cu pieptul pe el, cu capul în 
sus. Apucă-l cu ambele mâini. Unul dintre picioare atârnă relaxat, vertical, cu talpa spre sol, ca o 
contra-greutate care menține corpul deasupra cablului, stabilizând postura. Celălalt picior va sta cu 
genunchiul îndoit, cu glezna deasupra cablului şi cu laba agăţată, frecând pe cablu. Alunecă încet, în 
jos, la vale, mişcând pe rând mâinile pe cablu, una sub alta. Piciorul - contragreutate trebuie ţinut 
permanent îndreptat spre sol. Ar fi bine să introduci dinainte o haină sau un pulovăr între cablu şi piept, 
stomac sau bazin, pentru a mai micşora apăsarea pe corp şi a evita rosătura sau arsura produsă de 
frecarea frânghiei. 

Aceeaşi metodă se foloseşte şi la deplasarea pe un cablu orizontal. 

* Pe o prăjină, un trunchi de copac, un stâlp sau o țeavaa verticală: îmbrăţişeaz-o cu braţele 
şi coatele. Încrucişează genunchii peste ea. Adu gleznele şi labele înapoi, sub tine. Dacă diametrul nu 
este prea mare, poți realiza o frecare mai puternică decât te aşteptai. 

* Cu o frânghie sau o coardă lungă şi rezistentă: dacă este suficient de lungă ca să ajungă 
dublată până jos la locul dorit, sigur, foloseşte-o aşa cum se vede în fig. 15.1 (în alpinism metoda se 
numeşte rapel). Agaţă bucla făcută de mijlocul funiei îndoite de o ancoră (un pat, o stâncă, un copac). 
Înnoadă capetele cu un nod simplu şi coboară-l până jos la platformă, balcon, pe sol, la cornișă. 
Verifică dacă a ajuns jos. 

15.1. Coborârea în rapel cu ajutorul frânghiei (metoda Abseil) 

Funia dublată va trece printre picioare, apoi în jurul piciorului drept (ca şi când ai şterge fesa 
dreaptă cu un prosop), apoi o duci în față peste piept, pe deasupra umărului stâng spre spate şi în 
continuare o readuci în față pe la subţioara dreaptă şi o apuci cu mâna dreaptă, lăsând-o să atârne. 
Ramura de frânghie care vine de sus, o apuci cu mâna stângă. Mâna dreaptă trage şi slăbeşte funia în 
jurul trunchiului şi prin aceasta frânează, dând drumul corpului să alunece în jos. Picioarele depărtate 
calcă cu toată talpa pe perete, coborând. Stai cu faţa la perete, aplecat pe spate. Mâna stângă serveşte 
numai la echilibrare; viteza de coborâre este controlată de mâna dreaptă. 

Nu te încorda. Lasă frecarea să facă toată munca grea. Tu doar controleaz-o. 

După ce ajungi jos şi nu mai coboară nimeni, desfă nodul celor două capete ale frânghiei, apoi 
trage continuu, fără smucituri, de un capăt, până cade toată frânghia - pe care o vei putea refolosi. 

Metoda este excelentă, dar necesită oarecare îndemânare şi obişnuință. Înainte de a o folosi ar 
fi bine să exersezi puțin - de exemplu mergând câţiva paşi înapoi, pe o suprafaţă orizontală, cu funia 
înfăşurată corect peste corp. Instinctul de conservare face să te agăți încordat de funie şi să te lipeşti de 


perete. Din contră, metoda necesită relaxare şi depărtarea de perete. 

Partea cea mai delicată şi mai riscantă a coborârii în rapel o constituie primii metri sau paşi de 
sus, de la vârf. Tovarăşii din grup trebuie să-l ajute încurajându-l pe cel care coboară, până când acesta 
reuşeşte să se aplece pe spate şi să pornească în jos, controlând frecarea cu mâna dreaptă. 

Repetăm regulile esenţiale ale rapelului: 

1. Funia freacă printre picioare - peste fesa dreaptă - piept - umărul stâng - spionare; 

2. Mâna dreaptă frânează. 

Mergând şi alunecând: adeseori coborârea unei pante de zăpadă începe mergând - dar se 
termină cu o alunecare - vezi 413.6. 


15.2. CUM SARI 


Săritura în gol trebuie amânată sau evitată cu orice preţ. 

Sari numai când eşti silit: te cuprind flăcările, îți cade tavanul în cap, se prăbuşeşte pardoseala, 
se surpă malul pe care stai. Dacă ajungi într-o astfel de situaţie critică, nu mai ezita: trage aerul adânc 
în piept şi dă-ţi drumul. 

Primii sar cei mai slabi din grup, iar cei mai zdraveni - ultimii. 

Atenţie: este bine să ştii că poți muri căzând de la 6 m. Unii cad doar de la 3 m şi-şi strivesc 
tălpile sau îşi fracturează labele. 

Pe pământ: înainte de a sări ia câteva măsuri pentru reducerea şocului la aterizare. Nu te gândi 
la tehnici spectaculoase, la aterizarea paraşutistului, la rostogoliri sau amortizări etc. Când eşti obez, 
bătrân sau anchilozat - trebuie să fii mai realist. 

Dacă nu poţi evita săritura, măcar încearcă: 

- să micşorezi înălțimea; 

- să înmoi aterizarea; 

- să protejezi capul. 

Cum se pot pune în practică aceste idei? 

Să luăm un exemplu: eşti într-un dormitor situat la 10 m înălțime de pământ. Dacă sari pe 
fereastră, te vei izbi de sol cu vreo 45 km/h; amin! Ce-i de făcut? 

* Scurtează cursa de cădere: leagă unul de altul cele două cearceafuri de pe pat. Adaugă şi 
faţa de pernă. Leagă de pat un capăt al funiei şi dă-i drumul celuilalt capăt pe fereastră în jos. Vei 
micşora înălțimea cam la 1/2. 

* înmoaie şocul la aterizare: aruncă jos salteaua, pernele, covorul, în locul pe care vei cădea. 
Ceva moale cu grosimea de câţiva cm poate să-ţi salveze viaţa. 

* Protejează-ţi craniul: înveleşte-l cu un turban făcut dintr-un pulovăr, o vestă sau chiar pungă 
de plastic umplută cu gogoloaşe din hârtie de toaletă. Cel mai bine cu o cască de motociclist sau de 
şantierist. 

După ce le-ai făcut pe toate şi ai pregătit săritura - porneşte alunecând în jos pe cearceafuri, 
agaţă-te de capătul lor şi atârnă cu braţele întinse, dă-ţi drumul să cazi, shemuieşte-te. 

S-ar putea să te scoli fără nici o zgârietură. 

Totdeauna gândeşte-ţi dinainte săritura şi aterizarea - mai ales dacă nu poţi sa arunci jos ceva 
pentru amortizarea şocului. Altfel - căderea de la 12-13 m înălțime (etajul 2), pe o suprafaţă tare, poate 
fi mortală. 

Acoperişul unui automobil este un amortizor excelent - a salvat în multe ocazii oamenii care 
săreau de la etaj. Pe orice strat de iarbă, potecă cu pictriş, tufişuri, copaci sau zăpadă - vei ateriza mai 
bine decât pe ciment, pe caldarâm sau pe asfalt. 

Dacă nu poţi organiza un strat amortizor, caută măcar să cazi pe o pantă - care te va ajuta să 
transformi forța verticală de cădere într-una înclinată sau orizontală, reducând astfel energia de 
ciocnire. De exemplu, paraşutiştii şi deltaplaniştii învaţă să aterizeze nu pe verticală, ci mult mai 
convenabil: pe diagonală, alergând pe sol. 

Cum sari şi cum aterizezi pe o pantă: 

1. Înainte de cădere, coboară corpul prin atârnarea de mâini şi braţe (reduci înălțimea cu 
aproximativ 2 m); 

2. Alege locul de aterizare; 

3. Sprijină muchia exterioară a labei piciorului pe perete şi împinge-te cu 

piciorul în afară; 

4. Întoarce-te şi sari cu faţa spre vale; 

5. La aterizare: lasă genunchii să se îndoaie, coboară corpul, fă un salt spre vale, ghemuieşte- 
te protejând bine capul şi stai moale, cât mai relaxat. 

Dacă însă nu ai de ales şi suprafaţa pe care cazi este orizontală şi tare (beton sau piatră), s-ar 


putea ca o rostogolire făcută la aterizare să te ferească de zdrobire (fig. 15.2). În acest caz manevrele 
iniţiale ale săriturii sunt tot cele descrise mai înainte, dar în timpul căderii: 

a) Ridică braţele (dar nu împreuna sau încrucişa degetele) şi lipeşte-le pe 

fiecare parte a capului; 

b) îndoaie puțin genunchii şi gleznele, lipeşte tălpile; 

c) La impact încordează genunchii; 

d) Răstoarnaa-te într-o parte - pe coapsă, coaste, umăr sau braţ; 

e) Continuă mişcarea şi rostogoleşte-te până pe partea cealaltă a corpului - pe spate, cu 
picioarele în sus, iar braţele strângând şi protejând capul. 

Şansele de scăpare cresc dacă distribui forţa de ciocnire pe o suprafață mai mare de contact cu 
solul, în loc să o laşi concentrată pe câteva puncte ale corpului. 

Nu te grăbi să te sinucizi, sărind imediat pe fereastră dintr-o clădire cuprinsă de flăcări etc, 
fără să te gândeşti puţin înainte. Aşteaptă până în ultima clipă, poate că apare o posibilitate de salvare 
(vezi la #8). Dar în timpul acesta gândeşte, caută iute o altă cale de coborâre - în afara saltului în gol. 

Strigă persoanelor care sunt prea sus şi ţipă sau plâng de frică - să NU sară. Roagă-i să nu sară 
cât timp mai poate apărea o altă variantă de salvare. Rareori săritura este singura soluție. 

15.2. Cădere de la 6 m pe o pantă 

În apă (vezi şi 46). La o viteză mare de ciocnire, apa se comportă ca şi când ar fi solidă, din 
beton. 

Modul cel mai sigur şi mai bun de a sări în apă de la o înălțime mai mare este cu picioarele în 
jos (fig. 15.3). Persoana cea mai slabă va sări prima. 

Cum? 

1. Alege iute cu privirea un loc mai bun în care să intri în apă; 

2. Priveşte drept înainte şi trage mult aer în piept; 

3. Fă un pas în gol, cu braţele lipite de corp; 

4. Adu şi lipeşte repede celălalt picior de primul; 

5. Intră în apă vertical, drept ca un manechin sau ca un stâlp. Încearcă să loveşti apa vertical, 
cu picioarele lipite şi palmele pe coapse. Pentru a nu te roti sau rostogoli în timpul căderii, trebuie să nu 
te apleci. 

15.3. Cădere în apă puţin adâncă 

Dacă adâncimea e mare, după ce intri în apă desfă picioarele (ca să măreşti îzistenţa şi să 
opreşti scufundarea). 

Dar, când adâncimea apei pare mică (şi înălțimea de cădere nu e mare): 

a) Fă-ţi vânt să cazi cât mai departe de mal; 

b) Când apa îţi ajunge la talie - împinge brusc cu picioarele (ca la înot - stilul 3ras), sau 
apropie brusc picioarele (ca la înot - stilul liber); 

c) Imediat înainte de ciocnirea cu apa, strânge-ți picioarele la piept şi cuprinde-le pu mâinile - 
astfel încât şocul să fie preluat de tălpi şi fese. . Căderea în gol (vezi şi la #11). Se cunosc căderi de la 
înălțimi incredibile (chiar 300 m) care nu au provocat moartea, deoarece victima: 

a) A căzut pe zăpadă, pe vârful unui copac, într-o mlaştină, pe o pantă sau în apă; 

b) S-a agăţat din zbor de un copac, de un prag, de o frânghie sau un lanţ; 

c) Era beat, inconştient sau ametit (deci relaxaţi); 

d) După ce a priceput că nu mai poate scăpa de cădere - a sărit cu inima împăcată (adică 
relaxat). 

Nu-i adevărat că în timpul căderii îţi vezi toată viaţa, ca într-un vis. Dimpotrivă, ai timp să te 
gândeşti şi să mai cauţi o soluţie de salvare, sau să te relaxezi şi să te agăţi de ceva, ori să leşini. 


15.3. CUM AJUŢI 


Nu te grăbi să cobori o persoană rănită, vârstnică, prea tânără, îngrozită, inconștientă - dacă 
acest fel de evacuare nu este cu adevărat necesar şi singurul posibil. Mai întâi analizează DACĂ: 

1. Locul în care vrei să cobori invalidul este mai bun decât cel actual; 

2. Acolo jos există cineva care să-i dea ajutor; 

3. Ai ales locul şi traseul cel mai bun pentru coborârea victimei. 

Există diferite metode de a cobori un invalid, alegerea fiind dictată de: rezistenţa funiilor, câte 
ajutoare participă la coborâre, starea în care sunt ajutoarele, cum e persoana care va fi coborâtă. 

Dacă înălțimea de coborât este mică şi persoanele care dau ajutor pot susţine victima pe 
parcurs, leagă bine funia în jurul pieptului victimei (eventual cu încă o bucată de coardă) şi dă-i drumul 
jos. 

Nu uita: ca să fii sigur, fă tu singur un nod zdravăn la frânghie. Dacă victima are coastele rupte 


şi nu poate suporta să fie legată cu funia peste piept, fă «nodul cu trei bucle» peste picioare şi piept 
(vezi fig. 15.4). Acesta se obţine înnodând încă o buclă obişnuită la nodul simplu făcut cu vârful 
capătului îndoit al unei funii dublate. În cele trei bucle se introduc picioarele şi talia victimei, apoi 
mărimea buclelor se ajustează după necesitate. 

Pentru ca în timpul coborârii persoana legată să nu se răstoarne cu capul în jos, ea trebuie 
susținută pe la subțiori cu o altă buclă, rezultată dintr-o bucată de frânghie sau curea legată cu nod 
alunecător de funia principală. Sau, se trece funia principală pe sub haina bine încheiată a victimei. 
Persoana invalidă trebuie sprijinită şi condusă în continuu pe tot parcursul coborârii. 

Atenţie: nu cobori victima mai mult decât este strict necesar. Este prea mare riscul de a o 
scăpa în gol, din cauza condiţiilor proaste de lucru: funii improvizate, manipulare fără pricepere, 
tehnică improvizată, greşeli umane, poziţii nesigure. 

Şi nu cobori cu funia pe fereastră o persoană leşinată (adică NU accidentată, lovită, cu fracturi 
etc), dacă ai putea să o duci jos fârând-o pe scări astfel: 

1. Răsuceşte victima cu spatele pe duşumea; 

2. Leagă-i mâinile şi încheieturile cu batiste, cravată sau şireturi; 

3. Îngenunchează lângă ea, bagă-ţi capul între braţele ei şi agață-i mâinile legate de gâtul tău; 

4. Târăşte-o spre scara imobilului; 

5. Adu-i capul la marginea treptei de sus a scării; 

6. Scoate-ţi capul dintre braţele ei. Apucă victima de la subțiori şi începe să cobori scara cu 
spatele, târând-o în jos cu fesele pe trepte şi capul sprijinit pe braţul tău. 

Atenţie să nu vă prăbuşiţi împreună cu scara slăbită. Nu călca pe centrul treptelor, ci la 
marginea lor. Pipăie şi încearcă fiecare treaptă cu piciorul, înainte de a-ţi lăsa greutatea pe ea. Nu uita 
că şi balustrada poate fi slăbită, prea fierbinte, întreruptă ori cu bucăţi lipsă. 


15.4. CÂND STAI PE LOC ŞI NU COBORI? 


Atunci când şansele de a primi ajutor sunt mari - chiar dacă nu evidente, sau imediate. 

De exemplu: dacă eşti orbit de viscol pe platoul Bucegilor; sau la o fereastră, cu 2 -3 etaje mai 
sus decât nivelul cuprins de flăcări (vezi şi la 48). 

Sau, dacă eşti blocat în cabina ori pe scaunul telefericului este evident că ajutoarele sunt pe 
drum: operatorii de la teleferic, Salvamontul etc. aşa că nu te băga, nu te vânzoli, nu te agita şi nu sări. 
Orice agitaţie în cabină sau pe scaun produce alte necazuri: panica însoţitorilor, balansul sau zgâlțâiala 
cablului şi a celorlalte scaune etc. 

În astfel de cazuri stai liniştit, înjură (în gând!) dacă asta te ajută, dar păstrează-ţi cumpătul şi 
sângele rece (lucru nu tocmai greu de făcut, dacă blocajul s-a produs pe vreme geroasă şi înzăpezită - 
vezi #7). 

Există numeroase alte situaţii dramatice echivalente în care, dacă ai timp, te poţi salva fără să 
te agiti - dar în schimb GÂNDIND (adu-ţi aminte lozinca SCOP - vezi 42.5). 

Deci, nu pierde vremea. Chiar când stai şi aştepţi - gândeşte-te, verifică, încearcă soluţii 
alternative de salvare - pentru cazul în care ajutoarele aşteptate nu sosesc. 

15.4. Bucla triplă 


16. FOAMEA 





16.1. Mănâncă ceea ce găseşti 

16.2. Hrana vegetală E bună de mâncare? Plantele comestibile 

16.3. Hrana animală Păsările, Insectele, Melcii, limacşii, viermii,Găsirea vânatului, Vânătoarea 
16.4. Pescuitul Unde? Când? Cum? Ce trebuie aruncat? 

16.5. Cum găteşti 

16.6. Păstrarea alimentelor 

16.7. Unde găseşti hrana În regiunile polare, în deşert, Pe țărmul mării, în junglă, Pe munte 


Oricine are nevoie de hrană pentru căldură şi energie, sau pentru refacere după muncă grea ori 
o boală. Chiar când omul doarme, numai pentru respiraţie şi funcțiile vitale sunt necesare 1700 cal/ zi. 
Pentru o muncă grea se ard până la 5 500 cal/zi. 

În general, foamea, singură, nu omoară repede. Ba, uneori face bine: în viața normală, postul 
vindecă boli, chiar grave. Un om sănătos poate supraviețui câteva zile cu rezervele de hrană existente 
în corpul său. Prima şi a doua zi de post sunt mai grele, apoi apare obişnuinţa. Omul rezistă chiar şi 
câteva săptămâni fără să mănânce alimente solide, dar în acest timp devine atât de slăbit încât sigur va 
cădea victimă bolilor, infecțiilor sau pericolelor mediului înconjurător. 

În condiţii de supravieţuire, după ce scapi de chinurile imediate ale accidentului, starea ta va 


depinde de hrana pe care o vei găsi. Mesele vor avea un regim combinat din: conserve, plante (fructe) 
comestibile, vânat, produse din pescuit. Va trebui să-ţi înfrângi scârba şi să te adaptezi la alimentele 
accesibile, crude, cum ar fi: gândaci, broaşte, arici sau păsări. 

În general, nu vei găsi hrană în cantitatea necesară unei alimentaţii suficiente. Aceasta impune 
raționalizarea, adică economisirea alimentelor şi distribuirea lor cu maximum de exigență. Nu risipi 
energia; economiseşte caloriile! 

Ar fi nevoie de câteva cărţi ca să se poată detalia ce este voie sau sănătos să mănânci şi ce nu 
(de exemplu, numai plante există peste 300.000 specii). Dar se pot da câteva reguli generale ca să nu 
mori de foame. 

Echilibrarea regimului alimentar este la fel de importantă ca şi îndestularea cantitativă cu 
hrană. Mănâncă variat; înghite grăsimi, proteine, hidrocarbonaţi, minerale şi vitamine în proporțiile 
corecte. 

Hidrocarbonaţii (glucidele) se digeră uşor şi constituie o sursă directă de energie. Ei taie 
greaţa produsă la digerarea grăsimilor sau la descompunerea propriei grăsimi ^din corp. Sunt de două 
feluri: zaharuri (din sirop, zahăr, miere, fructe sau melasă) şi (amidon (din rădăcini, cereale, tuberculi - 
aceştia trebuie totdeauna gătiți). 1 g de hidrocarbonaţi produce 4 cal. 

Grăsimile sunt o formă concentrată de energie. 1 g produce 9 cal. Necesită i digestie 
îndelungată pentru care se consumă multă apă. Se găsesc în animale, ;şte, ouă, lapte, nuci, ciuperci şi în 
unele zarzavaturi. 

Proteinele se găsesc în carne, peşte, ouă, lactate, nuci, seminţe, legume, ciuperci. il g produce 
4 cal. 

Mineralele sunt vitale pentru sănătate. Fosforul, calciul, sodiul, potasiul, clorul, magneziul, 
sulful sunt necesare în cantități mai mari; iar fluorul, fierul, iodul în cantități mai mici. 

Sarea este mineralul cel mai important. Corpul pierde zilnic prin sudoare şi urină cam 10 g de 
sare care trebuie obligatoriu înlocuită. Primele semne ale lipsei de sare sunt durerile musculare, 
ameţeala, greața, oboseala. Remediul este să înghiţi un vârf de cuţit de sare, dizolvată în 1/2 1 de apă. 
Sarea se înghite numai dizolvată în apă, altfel deranjează stomacul şi dăunează rinichilor. În trusa de 
supravieţuire ai sare. Apa de mare conţine sare cam 15 g/l, dar nu o bea aşa, mai întâi dilueaz-o cu apă 
proaspătă, sau evaporeaz-o ca să obţii cristale de sare. Dacă eşti departe de mare, ai putea obține sare 
din anumite plante, de exemplu: în America de Nord din rădăcina copacilor hickory, în Asia de sud-est 
din rădăcina palmierului nipa. Fierbe rădăcinile până se evaporează toată apa şi apar cristale negre de 
sare. 

Dacă nu găseşti sare ca atare, nu-ţi rămâne altceva de făcut decât să consumi sânge de la 
animale, căci conţine numeroase minerale utile. 

Oligoelementele sunt anumite minerale (stronţiu, aluminiu, arseniu, aur, seleniu) necesare în 
cantități foarte mici, dar a căror lipsă produce îmbolnăvirea. 

Vitaminele (o duzină) sunt substanțe esențiale pentru om. De exemplu vitamina A 
îmbunătăţeşte vederea. Unele vitamine (D şi K) sunt produse de corpul omenesc; dar majoritatea 
trebuie procurate din surse exterioare. Lipsa lor îndelungată produce boli ca: scorbutul, beri-beri, 
pelagra sau rahitismul. 


16.1. MĂNÂNCĂ CEEA CE GĂSEŞTI (vezi 416.7) 


Foamea este cel mai bun bucătar 

Mănâncă cât mai mult, oricând poți (în afară de cazul în care nu ai apă destulă). 

Încearcă să mănânci hrană caldă cel puţin o dată pe zi. Păstrează proviziile şi conservele 
pentru situațiile extreme (citeşte instrucțiunile de pe cutii sau pachete şi nu depăşi termenul de 
păstrare). Lungeşte-le, amestecă-le cu alimentele pe care le găseşti înjur: iarbă, ferigi, coajă de copac, 
ouă, crustacei, melci, şopârle, broaşte, alge, veverite, greieri, şoareci, termite, lăcuste, pescăruşi - şi alte 
zeci de alimente. 

Când nu ai apă suficientă la dispoziţie, încearcă să mănânci numai plante. Acestea nu fac sete, 
spre deosebire de peşte, carne, ouă (vezi #5). 

Tot ce mişcă şi este viu - constituie un aliment bun, consistent. Fac excepție: toate broaştele 
râioase, unii crustacei, câţiva peşti de apă sărată, anumite organe ale unor vieţuitoare (de exemplu 
ficatul urşilor polari şi al focilor, pielea salamandrelor, capul şerpilor). 


16.2. HRANA VEGETALAA 


E buna de mâncat? 
Cum verifici: 


1. Dacă: are coaja păroasă, cleioasă, mucilaginoasă; creşte în apropierea unui cadavru de 
animal - arunc-o. 

2. Rupe planta, freac-o între degete: nu trebuie să irite pielea, să miroase urât, să aibă suc 
lăptos. Aşteaptă câteva minute, să te convingi. 

3. la o bucăţică mică din ea şi ţine-o 5 minute între dinţi şi buza inferioară. 

4. Dacă în acest timp nu se produce în gură un gust de săpun, amar, iute, arzător, mestec-o şi 
înghite-o. 

5. Dacă după 172 oră nu apar semne rele, mai mănâncă puţin - cam o lingură. 

6. Dacă după 1 oră totul e în ordine, mănâncă mai mult - cam 2 linguri. 

7. Dacă în următoarele 8 ore nu apar semne rele, mănâncă o cantitate mai mare - aproximativ 
o mână. 

8. Dacă în următoarele 10 ore nu apar semne de boală la stomac, înseamnă că planta 
respectivă este bună de mâncare. 

Nu verifica mai mult de o plantă o dată. 

Unele plante bune de mâncat nu satisfac acest test, dar majoritatea plantelor comestibile îl 
trec. 

După ce o plantă trece examenul indicat mai sus, nu mânca imediat o cantitate mare, ci creşte- 
o treptat, zilnic. O cantitate mică de mâncare otrăvitoare nu are puterea să omoare sau să producă o 
boală gravă, dar o cantitate mare o poate face. 

Nu amâna, ci caută rezerve şi verifică plantele comestibile din zonă - cât timp încă mai ai ce 
mânca. 

O plantă pe care o mănâncă păsările sau animalele poate să nu fie bună şi pentru om. Înainte 
de a o mânca, verific-o la fel ca pe alte plante necunoscute -aşa cum am arătat mai înainte. 

Plantele comestibile 

Dacă nu ştii sau nu poți să identifici ce fel de plantă este, aplică-i metoda de verificare de mai 
sus. S-ar putea ca o parte a plantei să fie comestibilă şi alta nu. Cercetează, încearcă, experimentează şi 
verifică separat care sunt părțile cele mai bune şi mai gustoase ale unei plante: frunzele, tulpinile, 
rădăcinile, fructele, coaja, sucul, tuberculii, rădăcinile, semințele, păstăile, florile, mugurii, nucile, 
bulbii, mlădiţele. 

Unele plante otrăvitoare seamănă bine cu cele comestibile. Nu risca: verifică-le cu atenție. 

Învață cumva să identifici plantele comestibile - s-ar putea ca aceste cunoştinţe să-ţi salveze 
viaţa! Studiază cărțile de botanică etc. 

O plantă poate fi recunoscută cu ajutorul unor elementele de identificare, care ar trebui 
reținute înainte de a pleca în călătorie: 

- Zona unde creşte: fiecare plantă creşte numai în anumite locuri; 

- Forma şi mărimea: este înaltă şi lemnoasă? scurtă şi cu tija moale? ca un tufiş? are crengi? 

- Frunzele: mari sau mici? ascuţite sau rotunde? cu margini zimţate sau rotunde? au culoare 
uniformă sau sunt pestriţe? 

- Florile: nu apar oricând, tot anul, dar dacă există, notează: culoarea, mărimea, forma, cresc 
individuale sau în ciorchine, unde cresc pe plantă; 

- Fructele sau semințele: sunt cărnoase? tari? reține culoarea, forma, mărimea; cresc 
individuale sau în ciorchine, păstăi sau capsule etc. 

- Rădăcinile - dacă nu au o formă specială, specifică, nu pot servi la identificare. Pentru 
supravieţuire poate fi suficientă cunoaşterea (temeinică) a doar 2-3 specii mai răspândite, lată câteva 
recomandări: 

- Zona temperată: păpădia, urzica, ştevia, pătlagina. 

- Zona tropicală şi subtropicală: palmierul, smochinul, bambusul. 

- Zona deşertică: mescal, părul ţepos, baobabul, acacia (nu în Americi). 

- Zona polară: molidul, salcia şi răchita (în nord), lichenii, plantele din zona temperată, care 
vara cresc şi aici. 

- Zona de coastă: laver, varecul. 

Plantele comestibile care pot fi găsite aproape peste tot (cele specifice anumitor zone 
geografice - vezi şi la #13) sunt: 

a) Ierburile (inclusiv orezul, secara, grâul). Îngrămădeşte iarba pe o cârpă sau pe o haină şi 
bate-o cu un băț ca să scuturi seminţele. Freacă, rupe şi suflă pleava, iar boabele sau seminţele bagă-le 
într-un vas. Aruncă semințele negre sau veştede. Bate-le, zdrobeşte-le, macină-le. Fierbe-le sau 
prăjeşte-le. Şi tulpinile lor sunt bune de mâncat. 

b) Coaja de copac (straturile interioare) poate fi mâncată fiartă ori prăjită, sau mestecată crudă. 
Dacă însă este prea amară nu o folosi. 

c) Boabele trebuie mai întâi verificate cu grijă - ar putea fi otrăvitoare, chiar dacă păsările le 


mănâncă. 

d) Ferigile (mai ales frunzele tinere) pot fi mâncate la nevoie. Îndepărtează prin frecare 
perişorii: rupe creanga tânără, strânge tulpina cu palma şi trage frunzele prin pumn. Fierbe-le. Feriga 
adultă distruge vitamina B din corp, ceea ce provoacă moartea. Mănâncă numai vârfurile tinere, strâns 
ghemuite ca un arc. Toate ferigile din zona temperată nordică sunt comestibile când sunt tinere, dar 
unele sunt prea amare. 

e) Iarba elefantului (în toate zonele calde şi umede) creşte mai înaltă ca omul şi are seminţe 
care seamănă cu fitilul de la artificii. Fierbe rădăcinile, florile şi mugurii. 

f) Bambusul are multe părți comestibile: seminţele, mugurii şi rădăcinile. Există multe 
varietăți de bambus: de la un fel de iarbă înaltă (prin locurile umede) până la copaci de peste 30 m 
înălțime. Creşte oriunde are suficientă umezeală şi căldură. 

g) Iarba de mare - creşte agăţată pe stânci, sau plutitoare, poate fi mâncată dacă este sănătoasă, 
proaspătă şi tare. Însă produce şi măreşte setea. Dar nu consuma iarba de mare când e vâscoasă, 
lipicioasă sau putredă. 

h) Muşchiul şi lichenii pot fi răzuiţi, cojiţi sau culeşi de pe pietre şi de pe stânci. Spală-i bine 
în apă şi fierbe-i. 

Sunt necomestibile şi periculoase plantele: 

- Cu suc lăptos (cu excepţia unora bine stabilite, ca păpădia); 

- Roşii la culoare; 

- Cu fructele împărţite în 5 segmente; 

- Fructele şi boabele strălucitor colorate; 

- Care irită, ard sau rănesc pielea; 

- Cu peri mici pe tulpină şi pe frunze (irită gura şi tubul digestiv); 

- Cu frunze ofilite şi veştede (de exemplu frunzele verzi, tinere, de mure, fragi, prun, piersic 
sau cireş sunt comestibile, dar veştede sunt otrăvitoare); 

- Cu gust greţos. 

Ciupercile sunt periculoase pentru omul obişnuit, nepriceput. Evită-le - afară de cazul în care 
ştii precis că nu sunt otrăvitoare. Cele de mărime mijlocie sunt mai uşor de identificat şi mai puțin 
stricate de insecte. Culege ciuperca întreagă, ca să fie mai uşor de identificat. Până te lămureşti singur 
sau cu ajutor, ţine ciupercile separat - altfel, cele otrăvitoare vor contamina şi celelalte ciuperci sau 
plante. 

Pentru siguranță, toate plantele ar trebui gătite şi fierte, mai ales dacă nu eşti sigur că sunt 
comestibile. 

Atenţie - gătirea sau fierberea nu îndepărtează otrava ciupercilor. 

În plante pot fi două otrăvuri cunoscute, ambele uşor de descoperit: 

- Acidul cianhidric - are gust şi miros de migdale sau de piersici amare. Exemplul cel mai la 
îndemână este laurul - striveşte o frunză şi memorează mirosul. Evită sau aruncă orice plantă care 
miroase aşa. 

- Acidul oxalic - sărurile sale (oxalaţii) se găsesc în plante cum ar fi: rubarba (reventul) 
sălbatică şi măcrişul lemnos. Se recunoaşte după senzaţia de ascuţit, uscat, înţepător, şi după arsura 
produsă pe piele sau pe limbă. Evită sau aruncă orice plantă care produce astfel de senzaţii. 

Culegerea plantelor trebuie făcută metodic. Adună recolta într-un coş, într-o cutie sau o plasă 
astfel încât să nu se strivească, ceea ce le-ar provoca vestejirea urgentă. 

* Frunze şi tulpini -alege-le pe cele tinere, sunt mai gustoase şi mai fragede. Pentru a le 
desprinde, apucă frunzele sau ramurile de lângă tulpină (dacă le rupi de la vârf, se pot sfâşia). 

Frunzele conţin multe minerale şi vitamine. Nu le fierbe prea mult. 

Tulpina unor plante este comestibilă. Dacă este moale, jupoaie coaja fibroasă (aţoasă), tai-o 
bucăţi sau felii, apoi fierbe-o. Miezul unor tulpini mai bătrâne poate fi mâncat după ce a fost extras prin 
despicarea tulpinii. Fibrele rezultate pot fi folosite la împletituri sau funii. Numeroase ierburi pot fi 
conservate prin uscare - dar nu în bătaia directă a soarelui. 

* Rădăcini şi tuberculi - alege plantele mai mari şi mai bine dezvoltate. Dacă nu poţi smulge 
rădăcina din pământ, sapă în jurul ei, apoi salt-o în sus cu un băț sau cu o țepuşă. 

* Florile unor plante sunt comestibile: tei, salcâm, trandafir, hamei, ciuboţica cucului, 
muşeţel. Fă ceai din ele. 

* Fructe - culege numai fructele coapte, bine colorate, de la plantele mari şi bine dezvoltate. 
Murele sau zmeura verzi şi tari sunt indigeste. Curăţă coaja tare şi amară de pe fruct. 

Atenţie! Anumite seminţe şi boabe sunt foarte otrăvitoare. Gustă, dar nu înghiţi. Verifică-le cu 
metoda indicată mai sus şi aruncă orice sămânță care nu are gust bun, este amară sau arde limba 
(exceptând condimentele ca piperul etc). Uneori spicele unor cereale, în loc de seminţele normale au 
total sau parțial nişte excrescenţe cu boabe mari, ca de fasole, negre. Acestea sunt otrăvitoare. Aruncă 


întregul spic! 

* Nucile conţin proteine şi grăsimi, fiind un aliment valoros. Eventualul gust amar poate fi 
îndepărtat prin spălarea miezurilor zdrobite în apă curgătoare, de râu. Nucile coapte cad din pom - 
scutură pomul sau loveşte crengile cu un 

băț. Pentru a sparge mai uşor o nucă (sau orice alt obiect): cu o mână dă-i drumul | să cadă de 
la o mică înălțime pe o suprafață dură (piatră sau masă), iar cu celalată loveşte-o exact în momentul 
ciocnirii (exersează şi vei reuşi). 


16 3 HRANA ANIMALĂ 


Pentru a supravieţui trebuie să pui frâu atât milei sau dragostei față de animale, cât şi scârbei 
față de unele alimente. 

Păsările sunt comestibile, dar nu toate au gust bun. Păsările de pradă, carnivorele, trebuie bine 
fierte. Cele necarnivore sunt gustoase, dar se ascund bine şi se sperie uşor. Multe păsări se pot prinde 
cu capcane tip cutie care cade. Pentru cele care stau pe crengi se pot monta laţuri. În pădure pune 
capcanele în poieni, în luminişuri sau pe malul râului. 

Toamna păsările năpârlesc şi nu pot zbura pe distanţe lungi. Rațele, gâştele, păsările ierbivore 
pot fi prinse uşor în acest sezon. Apropie-te de cuib cu grijă (târâş, nu în picioare) până ajungi la o 
distanță suficient de mică să arunci cu pietre sau să dai cu băţul. 
un stol. Păsările mari care nu zboară (de exemplu struţul) pot da lovituri foarte puternice cu piciorul. 

Insectele conţin grăsimi, proteine, hidrocarbonaţi. Învinge-ţi scârba şi mestecă-le - dar numai 
după ce le-ai fiert sau le-ai prăjit. 

Caută-le în scorburi, în locuri umbrite şi umede, în copaci bolnavi sau lemne putrede. Adună 
numai insecte vii, nu lua din cele bolnave, moarte, urât mirositoare sau care produc iritație când le 
atingi. Atenţie când scormoneşti - scorpionii, păianjenii, şerpii se ascund tot în cotloane, crăpături sau 
văgăuni. 

Multe insecte pot fi mâncate în stare crudă, dar gătite sunt mai gustoase. Cel mai sigur este să 
le fierbi, sau prăjeşte-le pe pietre încinse ori pe jăratic. Îndepărtează picioarele şi aripile insectelor mari 
- au peri care irită tubul digestiv. Stoarce măruntaiele omizilor păroase şi mănâncă-le; nu mânca pielea, 
nici coaja (e iritantă). Scoate şi aruncă platoşa tare de pe cărăbuş etc. 

Insectele mici pot fi strivite sau pisate până devin o pastă. Aceasta se găteşte sau se usucă până 
ce devine o pulbere - care se adaugă la alte feluri de mâncare ori în supă. 

NU mânca: 

- Insectele care se hrănesc cu hoituri, cu gunoi sau cu excremente - ar putea avea microbi; 

- Viermii care trăiesc pe faţa de jos a frunzelor (adeseori secretă otrăvuri) -dar îi poţi folosi ca 
momeală la pescuit; 

- Insectele şi omizile cu culori vii, contrastante - de obicei sunt otrăvitoare; 

- Insectele păroase - probabil conțin substanțe iritante; 

-  Gândacii mari (rădaşcă etc.) au fălci şi cleşti puternici - cu care muşcă. 

Termitele trăiesc în zonele calde. Majoritatea sunt vegetariene, dar speciile mari au fălci 
ascuţite cu care muşcă orice. 

Cuibul sau muşuroiul atinge 2-3 m înălțime. Sparge bucăţi din el şi scufundă-le în apă ca să 
iasă termitele. O bucată de cuib pusă pe jăratic produce un miros care alungă țânțarii. La pescuit atârnă 
o bucată de muşuroi deasupra apei: termitele care cad din ea vor atrage peştii. Dacă înfigi un băț în 
cuib, termitele îl vor muşca şi rămân agăţate de el când îl scoţi; totuşi, recolta nu va fi mare. 
Îndepărtează aripile termitelor mari înainte de a le fierbe sau de a le prăji. Ouăle lor sunt de asemenea 
hrănitoare. 

Albinele sunt comestibile. Mierea este foarte hrănitoare dar greu de cules. Cuiburile, stupii, se 
găsesc în scorburi, prin văgăuni sau sub o consolă de piatră. Atacă-le noaptea: ţine la intrarea în stup o 
torță aprinsă, făcută din iarbă, astfel încât fumul să intre în stup. Apoi astupă gaura. Albinele mor şi vei 
putea mânca atât insectele, cât şi mierea. Înainte de a le mânca îndepărtează-le aripile, picioarele şi 
acul. Gustul se îmbunătăţeşte prin fierbere sau prăjire. Şi fagurii pot fi mâncaţi. Ceara serveşte la 
impermeabili zarea hainelor şi la fabricarea lumânărilor. Câteodată există riscul ca mierea să conţină 
substanţe toxice, luate de la plantele otrăvitoare. Mirosul ar putea fi o indicație - dar aplică testul de 
verificare al comestibilității indicat pentru plante (vezi la 416.2). 

Viespile sunt periculoase. Caută o hrană mai binevoitoare. 

Furnicile - majoritatea au o muşcătură usturătoare. Unele produc acid for-mic. Pot fi mâncate 
după ce sunt fierte cel puţin 6 minute pentru a scăpa de otravă. 

Lăcustele şi greierii - au corpul rotofei şi picioarele musculoase. Plezneşte-le şi doboară-le cu 


o ramură înfrunzită sau cu o haină. Îndepărtează aripile, antenele şi picioarele scurte. Pot fi mâncate şi 
crude, dar mai bine prăjite - pentru a le omori paraziţii. 

Melcii, limacşii, viermii - trebuie mâncaţi proaspeţi, dar preparaţi. 

Melcii se găsesc în apă dulce sau sărată şi pe pământ. Cei cu cochilii viu colorate pot fi 
otrăvitori. Melcii de mare nu sunt comestibili. Melcii şi limacşii culeşi vor fi ţinuţi nemâncați câteva 
zile sau hrăniți numai cu plante verzi, comestibile, pentru ca în acest timp să elimine otrăvurile din 
corp. Înainte de a-i găti lasă-i să stea câtva timp în apă sărată, pentru a-şi curăța măruntaiele. Se fierb 
10 minute; se adaugă ierburi pentru gust. 

Viermii, larvele conţin multe proteine. Înfometează-i o zi, sau stoarce-le murdăria. Pot fi 
uscați pe pietre încinse, la soare, apoi prin pisare se obţine un praf care se amestecă cu alte alimente. 

* Pericole: numeroasele boli periculoase transmise de muşte sau alte insecte şi paraziți 
invizibili pot fi luate din apa şi din hrana nefiartă. 

Găsirea vânatului - vezi şi 416.7. 

*Urme şi semne: dacă înveţi să citeşti semnele nu totdeauna evidente pe care le lasă animalele 
- vei şti peste ce-o să dai şi cum le poţi vâna. 

Numai mamiferele mari umblă ziua. Majoritatea mamiferelor mici umblă şi se hrănesc 
noaptea, la fel şi cele care le vânează. 

Urmele dintre vizuină şi locul de adăpat sau de hrană sunt mai vizibile pe teren moale: pământ 
umed, zăpadă, nisip umed. Vechimea urmei rezultă din claritatea conturului şi conţinutul de apă: cu cât 
este mai netă, cu atât este mai recentă. 

Dimineaţa devreme verifică urmele de aproape, pe lângă sol. Dacă roua sau pânzele de 
păianjen sunt deranjate, urma este proaspătă. Tunelurile făcute prin tufişuri şi crengile rupte de-a lungul 
traseului indică mărimea animalului care le-a făcut. Dacă frunzele rupte nu s-au veştejit şi crengile 
rupte sunt verzi, elastice, înseamnă că urma este proaspătă. 

* Urmele de la hrănire: coaja de copac muşcată, resturile de hrană - indică prezența 
animalului şi poate sugera ce momeală să foloseşti la capcane. 

* Excrementele: mărimea şi cantitatea lor indică felul animalului; cele vechi sunt tari, fără 
miros, cele proaspete sunt moi şi au miros. Muştele îţi atrag atenţia către ele. Desfă o bucată ca să vezi 
ce a mâncat animalul - şi ce momeală ai putea pune. Cantităţile mari de găinaţ indică prezența 
cuiburilor de păsări. Găinaţul păsărilor care se hrănesc cu seminţe este mic, puţin cantitativ şi moale, 
aproape lichid (arată că este apă în apropiere); al celor de pradă - care se hrănesc cu carne - conţine 
resturi nedigerate. 

* Pământul scurmat arată activitatea unor animale care căutau insecte, rădăcini sau tuberculi. 
Bulgării sfărâmicioşi şi moi arată că urma este proaspătă. O băltoacă de noroi dovedeşte că pe acolo s- 
au bălăcit porci. 

* Mirosul şi zgomotul pot ajuta la identificarea animalelor. Pe vreme rece, geroasă, respirația 
animalelor produce un norişor de abur care poate fi văzut de departe (la fel ca şi respirația ta!). 

* Vizuini: unele sunt uşor de găsit. Cele ascunse pot fi demascate de urme sau de excremente. 

Vânătoarea: şansele cele mai mari le ai cu animale mici şi insecte. Du-te la vânătoare înarmat 
mai întâi cu bun simț, cu logică şi minte. Nu te aştepta să reuşeşti de la început. Succesul vine încet, pe 
măsura exerciţiului şi a creşterii îndemânării. 

Armele. Foloseşte orice fel de armă. Praştia făcută cu elasticul de la bretele şi o bucată de 
piele luată de la un animal mort. Beţe, ghioage, sulițe. Cuţite. Pietre. Praştia din sfoară, arcul cu săgeți, 
o puşcă. 

Ascute bine cuțitul (vezi 42.3). 

Arcul cu săgeți: este cea mai eficientă armă improvizată, uşor de fabricat şi simplu de mânuit. 

Băţul trebuie să fie din lemn cât mai uscat; dacă nu ai decât lemn umed, fă mai multe arcuri, 
ca să-l înlocuieşti pe cel folosit şi care-şi pierde repede elasticitatea. 

Lungimea optimă a băţului: de la şoldul drept până la palma mâinii stângi (ține braţul stâng 
întins în diagonală). Lăţimea: cam 5 cm la mijloc, se subțiază la 1,5 cm la capete (fig. 16.1). Crestează 
câte un şanţ pentru prinderea corzii la 1,5 cm de fiecare capăt al băţului (fig. 16. 2). După fasonare, 
unge băţul cu ulei sau grăsime. 

Coarda poate fi făcută dintr-o fâşie sau un şiret din piele (lată de 3 mm), o sfoară, vițe sau 
fibre împletite. Coarda montată pe arcul neîncordat va sta foarte slab întinsă; tensiunea adevărată apare 
numai când se încordează arcul. Când nu foloseşti arcul, e preferabil să ţii coarda neagăţată pe băț. 

16.1. Confecţionarea unui arc 

16.2. Legarea corzii de băţul arcului 

16.3. Săgeată 

Săgeata, cât mai dreaptă şi netedă, va avea cam 60 cm lungime şi 6 mm diametru. La un capăt, 
se sapă un şanţ în care va intra coarda arcului (fig. 16.3). Tot la coadă se fixează (prin înfăşurare cu 





sfoară subțire) 3 aripioare din pene, frunze sau țesătură (fig. 16.4). Vârful săgeţii fie se ascute pur şi 
simplu şi se arde pentru durificare, fie i se adaugă un vârf dur din piatră, os sau tablă (fig. 16.5). 
Fixarea vârfului dur se face crăpând capul băţului; în furca astfel apărută se înfige vârful şi totul se 
leagă cu sfoară sau tendoane umede (acestea se strâng când se usucă, rigidizând foarte bine îmbinarea). 

16.4. Ampenajul săgeţii 

16.5. Vârfuri pentru săgeți: a - din cremene; b - din tablă; c - vârf ars; d - din os 

Cum tragi cu arcul: pune o săgeată în arc. Ţine bățul arcului cu mînă stânga (mijlocul arcului 
cam la înălțimea ochilor) şi întinde braţul; mâna dreaptă apucă coada săgeții şi o trage înapoi cu o 
mişcare lină prin faţa corpului. Coada şi corpul săgeții trebuie să ajungă la nivelul ochilor (fig. 16.6). 
Ținteşte calm în lungul săgeții, apoi dă-i drumul. Experimentează şi antrenează-te să tragi cu arcul 
improvizat. Coarda şi săgeata în mişcare pot freca obrazul ori antebraţul şi produce arsuri. Protejează-le 
cu bucăţi de țesătură sau de piele. 

Praştia (fig. 16.7) încărcată Cu o piatră rotundă şi netedă de aprox. 2 cm se roteşte deasupra 
capului într-un plan aliniat țintei. La momentul potrivit eliberează una din sfori şi proiectilul va zbura 
spre țintă. Experimentează cu diverse lungimi de sfoară etc. 

Catapulta (fig. 16.8) se confecţionează cu bucăţi de cauciuc tăiate dintr-o cameră auto sau de 
bicicletă. 

Suliţa va avea o lungime de aproximativ 90 cm, pentru aruncare, iar pentru împuns cam 180 
cm. Vârful se face din tablă, piatră sau cuţit (fig. 16.9). Precizia aruncării poate fi îmbunătățită cu 
ajutorul unui „aruncător" din lemn - vezi fig. 16.10. 

Armele de foc trebuie ţinute curate. Nu cumva să înfunzi ţeava, sau să încerci s-o desfunzi 
trăgând un foc. Curăţă ţeava cu apă caldă şi trece prin ea o cârpă legată de o sfoară. În cazul în care este 
foarte frig, curăţă toată unsoarea de pe puşcă. Protejeaz-o, înfăşoar-o cât mai bine să nu o atingă zăpada 
sau gheaţa. Ţine-o afară la rece, nu în adăpostul încălzit. 

16.6. Tragerea cu arcul 

16.7. Praştie 

16.8. Praştia - Catapultă 

La vânătoare. Când nu te pricepi, cea mai bună metodă este una simplă şi mai directă. 
Înarmează tovarăşii cu bețe şi cu o plasă. Înconjuraţi o zonă cu tufişuri. Dă-le foc la un capăt iar în 
cealaltă parte aşteaptă şi atacă animalele care fug să scape. Dacă nu este foc, înaintați dinspre margini 
spre centrul zonei, călcând în picioare buruienile. 

Sau, altă variantă, la un copac cu scorbură sau vizuină: dă-i foc; astupă sau bagă bețe în 
găurile prin care animalul dinăuntru ar putea scăpa - mai puțin una, la care pândeşti cu băţul, măciuca 
sau plasa pregătită. 

Sau aprinde un foc la intrarea într-o vizuină subterană şi aşteaptă să iasă. 

Trage cu praştia ori cu puşca din poziția cea mai stabilă pe care o găseşti şi numai după ce te- 
ai apropiat cât mai mult de ţintă. Încearcă să termini treaba dintr-o singură aruncare sau împuşcătură. 
Ținta cea mai bună este, în general, umărul, pieptul sau capul animalului. După ce animalul, pasărea 
sau reptila cade, nu te repezi la el, ci reîncarcă imediat arma şi fii gata să tragi din nou dacă se scoală şi 
fuge. Aşteaptă 5 minute, stai şi observă. Dacă e rănit, pierderea de sânge îl slăbeşte şi când ajungi lângă 
el nu va mai avea putere să se repeadă la tine. Dacă animalul rănit pleacă, aşteaptă 15 minute până te 
iei după el; altfel, va alerga toată ziua. Apropie-te cu foarte mare atenție de un animal mare rănit-să nu 
devii tu vânatul! 

Încearcă să surprinzi vânatul şezând - jos sau în picioare. Dar nu este uşor să-ţi reuşească 
surpriza, e nevoie de o anumită tehnică: 

a) Caută să descoperi pe unde trec de obicei animalele. Semnele sunt: excremente, urme, 
pământ bătătorit. Zonele cele mai bune: apa (locul unde se adapă), poienile din pădure sau marginile 
desişului. 

b) După ce ai descoperit poteca animalelor - nu merge pe ea. Pregăteşte-te să vânezi în zori 
sau la asfințit. 

c) Ascunde-te cu faţa la vânt sau cea mai slabă adiere. Dacă soarele străluceşte, j cel mai bine 
ar fi să-l ai în spate. 

16.9. Vârfuri de suliță 

16.10. Dispozitiv pentru aruncarea suliței 

d) Stai nemişcat la pândă. Nu face nici un zgomot. (Pentru a opri sau a evita un strănut, 
deschide larg ochii, sau apasă tare cu vârful degetului sub nas). 

e) Apropie-te târâş de animal numai când mănâncă, bea sau se se uită în altă parte. Când 
urmăreşti vânatul mişcă-te fără zgomot, încet, cu pauze dese, regulate. Pipăie terenul cu piciorul 
dinainte, păstrând greutatea corpului pe piciorul dinapoi. Când te-ai convins că solul e sigur şi nu 
cedează, poţi înainta. Dacă animalul te vede, încremeneşti pe loc. S-ar putea să fie mai mult curios 


decât speriat. Stai nemişcat până ce se uită în altă parte sau reîncepe să pască. 

f) Nu rupe crengi, nu mişca frunzele, nu te profila la orizont. 

Încearcă să vânezi noaptea cu ajutorul unei lumini. Ar putea să atragă vieţuitoare, dându-ți 
posibilitatea să le loveşti sau să le împungi. Dacă încerci şi exersezi, o să înveţi. De exemplu, să sperii 
sau să stârneşti o broască cu o mână şi să o prinzi cu cealaltă. 

Du-te să vânezi în zori, mergând spre deal, şi întoarce-te la tabără după-amiaza. Urmele sunt 
mai uşor de văzut când mergi spre deal. lar peste zi curenții produşi de încălzirea aerului se ridică, 
ducând şi mirosurile - deci la întoarcere cobori spre vale şi o să miroşi vânatul înainte de a te simți el. 

Dacă vrei sau trebuie să vânezi seara, începe să adaptezi ochii la întuneric cu cel puțin o oră 
înainte de apus; oricum, animalele vor vedea mai bine decât tine. 

Cu capcane: în mod inevitabil succesul va fi doar întâmplător, afară de cazul în care eşti foarte 
priceput. Dar s-ar putea să ai noroc. 

Mai întâi cercetează temeinic semnele lăsate de viețuitoarele din zonă. 

Apoi instalează o mulţime de capcane pentru a prinde, a strangula ori a zdrobi prada: laţuri, 
curse sau gropi. În fig. 16.11, 16.12, 16.13 şi 16.14 se arată diverse modele şi principii de funcţionare - 
care pot fi adaptate. 

Pune capcane simple şi mici, care să fie bine mascate încât să pară naturale şi să nu-i sară în 
ochi animalului. Nu vei putea prinde animale mari cu capcane complicate şi incomode. 

În primul rând ai nevoie de elastic, sfoară sau sârmă. Aşează capcana într-o zonă cât mai 
îngustă a potecii. Dacă poteca este prea lată, îngusteaz-o tu cu pietre, crengi, frunziş sau ierburi - dar 
aranjează-le aşa încât să pară naturale. 

Improvizează, dar foloseşte bunul simţ. De exemplu, un brăduţ îndoit, de care e legat un lat, 
poate să nu sară în sus cum ar trebui când îl declanşează un animal - din cauză că a îngheţat bocnă de 
frig în poziţia de aşteptare. 

16.12. Lat pentru vânătoare 

Ochiul laţului va avea o mărime care să permită intrarea capului, dar nu şi a corpului 
animalului. Dacă n-ai altă treabă, poți să stai şi să ţii coada laţului cu mâna, gata să tragi de ea la 
nevoie. 

Stai ascuns, nemișcat, nu face zgomot, pândeşte apariția animalului. Existenţa unui fel de 
animal înseamnă de obicei că mai sunt sau mai vin şi altele. 

Prin sărutarea dosului mâinii poţi încerca să produci chițăituri puternice, care să atragă un 
animal spre laţ. 

La instalarea unei capcane trebuie luate toate măsurile pentru a înlătura orice miros care poate 
alunga animalele. Capcana trebuie spălată cu apă clocotită sau cu leşie din cenuşă de lemn, apoi clătită 
bine de mai multe ori, după care se ascunde sub un strat de frunze uscate. Orice manipulare a capcanei 
după spălare se face cu beţişoare sau mănuşi etc. 

La instalarea capcanei trebuie respectate următoarele reguli: mediul în care se acționează va fi 
cât mai puţin modificat; pregătirea capcanei se face departe de locul amplasării; capcana va fi instalată 
de regulă pe înserat şi ancorată de un punct fix; momeala, pregătită în aceleaşi condiţii stricte pentru 
evitarea mirosului demascator, va fi pusă numai după instalarea capcanei. 

Pentru obişnuirea animalului cu prezenţa hranei în locul respectiv, cu 2-3 zile înainte de 
instalarea capcanei în locul acesteia va fi pusă momeala (ouă, păsări, carne, prune uscate, alunc, 
castane etc). 

Păsările sunt uşor tentate de momeli (boabe de cereale, insecte, viermi, seminţe etc.) şi pot fi 
prinse cu laţul (confecționat din sfori, păr din coadă de cal împletit, sârmă, cablu metalic, fir de nylon) 
sau cu plase. O altă metodă de prindere a păsărilor constă în ungerea cu clei a unor bețişoare lungi de 
10-12 cm, aşezate pe sol, împreună cu momeala. Beţişoarele se lipesc de picioarele şi aripile păsărilor. 
Cleiul, obţinut din răşină de brad, se mai poate pune şi în cornete de hârtie sau carton, înfipte în 
pământ. Pasărea îşi introduce ciocul în cornetul de hârtie ca să apuce momeala şi cornetul i se lipeşte de 
cap. 

16.1 1. Capcane - laţuri şi declanşatoare 

16.13. Groapa capcană 

16.14. Capcana cu lespede şi momeală 

Un alt procedeu este împrăştierea pe sol a boabelor de grâu îmbibate în alcool. 

Păsările se pot prinde şi cu ajutorul unei aţe lungi de 20-30 m, un băț de 10 cm şi un lighean 
(sau copaie, butoi, găleată, cutie din metal sau lemn). Se aşează ligheanul cu deschizătura în jos, se 
pune momeala sub el, o parte a gurii sprijinindu-se pe băţul al cărui cap de sus este legat de aţă. După 
intrarea păsării sub capcană trage de aţă. Scoate pasărea prinzând-o cu mâna sub lighean. 

Omoară şi despică pe loc animalul prins, aruncă măruntaiele. După câteva ore, acestea vor 
atrage alte animale. Remontează şi armează din nou capcana. 


Pericole la vânătoare - vezi # 4.7. 





16.4. PESCUITUL 


Cele mai multe specii de peşti sunt comestibile. Peştii otrăvitori trăiesc mai ales la tropice, 
aproape de malul apei. Nu uita însă că peştele mâncat mărește setea. 

Mai întâi stai şi observă obiceiurile peştilor, ce fel de hrană preferă şi cum o iau, apoi 
foloseşte-ți mintea pentru a-i prinde. 

Unde? Un loc propice pentru pescuitul cu undiţa este acolo unde apa are adâncimea mai mare 
şi este liniştită atât dimineaţa, cât şi seara. În râurile puţin adânci - în bălțile de sub sau de după praguri. 
După sau sub pietre. Sub mal. Sub o cascadă. Dar încearcă şi în alte locuri. 

Când? Pescuieşte la reflux, când apa se retrage. Una dintre zonele cele mai bogate în hrană 
este situată între limitele apei crescute şi apei retrase (flux şi reflux). 

Pescuieşte în zori sau la asfinţit. Peştele este atras de lumină. Peştii zburători pot fi atraşi pe 
plută sau în barcă dacă reflectezi lumina unei lanterne, chiar şi a lunii, pe o pânză, pe o cămaşă sau o 
tablă; trebuie prinşi imediat după ce au căzut înăuntru, altfel sar înapoi în apă. 

Creveţii, crabii şi racii pot fi prinşi folosind o combinaţie de metode: căutarea în locurile cu 
adâncime mică, iluminare cu o torță sau o lanternă şi utilizarea unei plase. 

Cum? O undiță poate fi improvizată destul de uşor: sfoara - din fire scoase dintr-o țesătură, o 
haină sau o cârpă; cârligul - dintr-un ac îndoit (deşi ar fi mult mai bun un cârlig adevărat) ş.a.m.d. 
Cârligul mai poate fi făcut şi din os, sârmă sau lemn. Pentru a evita muşcarea sau ruperea sforii, 
cârligul va fi legat de sfoară prin intermediul unei sârme subțiri (fig. 16.15). 

Încearcă cu diferite momeli: râme, viermi, fluturi, lăcuste, came crudă, pâine, mămăligă, pene, 
plastic, măruntaie de peşte, cârpă colorată sau metal strălucitor. 

Smuceşte în sus şi în jos prin apă momeala mai grea, din metal, pentru a atrage peştii (cârligul 
şi momeala trebuie să fie suficient de grele ca să se scufunde repede). 

Se mai poate pescui şi cu priponul, în care scop se foloseşte un fir de cordelină lung de 2-3 m, 
ancorată de un pom, şi un fir de nylon cu 10-15 cârlige, pe care se prinde momeala. Cârligele se aruncă 
în apă seara şi se scot dimineaţa. 

În zilele călduroase se poate pescui cu mâna şi coşul. În zilele geroase, când apa îngheaţă, se 
poate pescui la copcă. 

Un alt procedeu constă în schimbarea cursului unui pârâu (pârâiaş) pe o altă albie, timp de 3-4 
ore. După scurgerea şi secarea apei, peştele rămas în băltoace se prinde cu mâna. 

O undiţă legată de un zmeu (vezi la #3) va putea ajunge departe deasupra apei 

- mărind şansele de succes. Sfoara undiţei va fi legată de sfoara zmeului astfel încât să se 
poată desprinde uşor, fără a trage şi a scufunda zmeul. De exemplu cu un ac îndoit, într-un singur loc, 
astfel încât smucitura produsă de muşcătura peştelui să provoace desprinderea. Sau, prinderea celor 
două sfori va fi făcută astfel încât desprinderea de pe mal să poată fi comandată de pescar. 

Alte metode de pescuire: 

a) Prinde peştele cu mâna goală, căutându-l sau zgândărindu-l sub pietre. Nu te strădui să-l 
apuci - bagă mână sub el şi aruncă-l pe mal. Noaptea, când peştele stă liniştit în locuri cu apă domoală 
şi mică, se poate pescui cu ajutorul unei furculițe sau ţepuşe ascuţite, prinsă rigid de un lemn cu 
lungimea de aprox 60-100 cm, cu grosimea de 3-4 cm. Atrage peştele cu lanterna şi înfinge furculita în 
el. 

b) Umblă prin apa mică şi loveşte peştele cu băţul, înțeapă-l cu o suliță (fig. 16.16), sau 
prinde-l în plasă (fig. 16.17). S-ar putea ca aceste manevre să poată fi executate şi de pe mal. 

c) Mână mai întâi peştele spre bălțile învecinate mai puţin adânci, acolo va fi mai uşor de 
prins. Peştii pot fi împinşi aruncând în apă corali sau crustacei arşi şi pisaţi (adică var), bătând apa cu 
un băț etc. 

d) Fabrică o plasă din orice sfoară sau sârmă ai la îndemnă. Din pânză se poate face o plasă, 
tocmai bună pentru creveţi. O bucată de plasă cu forma aproxi-mativ dreptunghiulară poate fi întinsă 
de-a latul râului între doi oameni 

- care merg repede prin râu, ridicând totodată pietrele de la fund şi săltând des plasa afară din 
apă, aproape de fiecare dată cu ceva pradă prinsă. 

16.16. Furci pentru pescuit (cu 2 şi 3 dinți) 

16.15. Cârlige pentru pescuit 

16.17. Plasa pentru pescuit 

O plasă atârnată într-un lac, râu sau în mare - va opri şi va prinde peştii care trec. Pentru a 
introduce şi a agăța plasa sub gheaţă se pot folosi crengi sau bețe manevrate prin găuri (copci), dar este 
nevoie de efort şi răbdare. Greutățile care trag şi desfăşoară plasa se pot face din pietre, iar flotoarele 


din lemn, dopuri de plută sau pungi din plastic umflate cu aer (fig. 16.18). 

e) Capcanele pentru peşti se pot face din bolovani şi bețe (fig. 16.19). Pândeşte şi studiază 
mişcarea cârdurilor sau a bancurilor de peşti. Peştii de mare vin adesea spre mal odată cu refluxul şi 
înoată de-a lungul țărmului. 

Peştii de lac vin spre mal dimineaţa şi seara. 

Alege locul pentru capcană când apa este mare (la flux) şi construieşte-o în timpul refluxului. 

Foloseşte orice ocazie oferită de fundul apei, orice formaţie naturală - bancuri de nisip, stânci 
submarine, terasă - şi înglobeaz-o ca parte a capcanei. Încearcă s-o încadrezi în peisajul subacvatic, să 
nu sperie şi să respingă peştii. Pune-te în locul peştelui şi vezi ce ar „gândi" el. 

O plasă prinde peşte mereu, iar o capcană păstrează peştele proaspăt până la momentul 
consumului. Merită efortul de a le construi şi de a le folosi. 

Ce peşte trebuie aruncat? 

1. Cel cu pielea înmuiată, cu branhiile vâscoase sau cu ochii înfundați; 

2. Care miroase urât; 

3. Cu carnea neelastică, pe care - dacă o apeşi cu degetul gros, rămâne o urmă înfundată. 

Alte semne de pericol sunt: pielea goală sau osoasă - în loc de solzi; peştele care gâfâie sau 
pufăie când este scos din apă; peştele acoperit cu ţepi sau ace (care pot provoca răni otrăvite). 

De asemenea, aruncă înapoi în apă meduzele, calcanii cu corpul în formă de pătrat şi coadă 
lungă, şerpii de mare (aceştia au coada turtită). Fereşte-te de midiile sau stridiile negre. 

Nu aduna crustacei morți. Cei vii se mişcă şi se agaţă mai tare de piatră când îi atingi. Nu 
mânca moluşte cu scoica în formă de con sau cilindru. 


16.5. CUM GĂTEȘTI 


1 „Curăţă alimentele la interior şi exterior, cât mai repede după ce le-ai adunat. 

2. Oricând poţi, prelucrează hrana la foc (prin fierbere, coacere sau prăjire). 

3. Usucă la foc sau la soare hrana care prisoseşte (carne, peşte). 

16.18. Fixarea plasei sub ghiață 

16.19. Capcana pentru peşti 

În condiţii de survival cea mai bună metodă de gătit este fierberea. Dacă se poate, bea şi apa 
în care ai fiert. Hrana scoasă din mare se fierbe în apă de mare. La fiertura de peşte sau de carne adaugă 
plante. 

Dacă nu ai un vas în care să găteşti şi să fierbi, atunci coace deasupra focului sau jăraticului 
carnea înfiptă într-o crăcăna. Sau înveleşte carnea în lut, noroi sau frunze umede, fără a o curăța de 
piele, şi coace-o în jăratic. 

Sau - improvizează: 

- Unelte pentru gătit (fig. 16.20 şi 16.21); 

16.20. Dispozitive pentru gătit: a - cleşte pentru vase sau carne; b, c - suporţi pentru vase 

- Un vas de gătit - din coaja interioară, jupuită de pe un trunchi de salcie (fig. 16.22). Apa se 
poate fierbe şi într-un vas confecţionat din hârtie sau carton (nu arde când e plin cu apă). 

Prepararea alimentelor de origine animală depinde în primul rând de anotimp. Vara de pildă, 
datorită temperaturii ridicate şi a muştelor, carnea se poate strica 

16.21. Cuier 

16.22. Vesela pentru bucătărie: a - cană din bambus; b - lingură de lemn; c - jupuirea cojii de 
copac; d - vase din coajă de copac 

În câteva ore. Prin pregătirea şi conservarea cărnii la scurt timp după sacrificare se poate 
prelungi durata ei de utilizare. 

Pentru sacrificare, animalul prins şi omorât se agaţă cu capul în jos de o creangă sau de un cui; 
i se taie beregata, se scurge bine sângele şi se jupoaie imediat, după care se scot măruntaiele. 
Eviscerarea se face cu mare grijă pentru a nu sparge intestinele. Atenţie mare să nu-i spargi vezica 
biliară (fierea), căci carnea devine amară. 

După o tratare sumară cu sare şi după uscare, pielea poate fi folosită ca aşternut sau 
îmbrăcăminte (vezi şi 412.7). 

Toate părţile unui animal sunt comestibile, inclusiv părțile cărnoase ale craniului. 

Oasele nu se aruncă: se sărează, se pun la fum puternic, apoi se depozitează împreună cu 
carnea într-o cutie închisă ermetic, care se introduce în apă rece. Carnea împreună cu cartofii, tuberculii 
sau rădăcinoasele se pot consuma ca felul doi, iar oasele se folosesc la ciorbe. Este bine ca prăjirea să 
se facă direct pe Jar sau pe grătar. 

Dacă pe moment nu ai foc şi este foarte frig, lasă carnea să îngheţe tun. Ca să mănânci, cojeşte 
sau taie felii foarte subţiri pe care le încălzeşti până aproape de temperatura de topire. 


Păsările vânate se opăresc cu apă clocotită şi se jumulesc de pene. Apoi le despici şi le scoţi 
intestinele, după care le găteşti sau le afumi. Fulgii pot fi folosiţi ca un bun material termoizolant la 
încălțăminte, îmbrăcăminte sau aşternut. 

Păsările şi mamiferele mari pot fi gătite întregi sau pe părți. Carnea animalelor mari se fierbe 
înainte de a se pune la fript, pentru a se înmuia şi frăgezi. 

Peştii se curăță de solzi, apoi li se scot branhiile, se spintecă pe burtă şi se aruncă vasele de 
sânge şi intestinele. Se taie şi se aruncă capul, se spală în apă curată, după care se frig sau se fierb. 
Eventual se sărează, apoi se pun la uscat sau la fum timp de 2-3 zile. Se pot consuma cruzi sau gătiți. 

Peştii pot fi fripţi pe un grătar improvizat, direct pe jar sau înşiraţi pe un băț care se învârteşte 
deasupra focului. 

Broaştele sau şerpii se decapitează şi se jupoaie înainte de a fi gătiți (pielea lor poate fi 
toxică). Părțile otrăvitoare ale animalului (de exemplu capul de şarpe) se aruncă. Spintecă-i abdomenul 
şi răsuceşte-i pielea înapoi ca şi cum ai scoate o mănuşă. Aruncă pielea şi măruntaiele. 

Broaştele, şerpii neveninoşi, şopârlele pot fi fripte (prăjite), susținute de un băț sau pe o sârmă 
introdusă în corp. Şerpii mari sau tipării trebuie întâi fierți şi numai după aceea preparați. Ouăle lor sunt 
comestibile şi se pot consuma crude, fierte sau jumări. Broaştele țestoase se fierb până li se desprinde 
carapacea de corp. 

Moluştele şi Crustaceii (stridii, midii, crabi, raci) trebuie lăsate peste noapte în apă curată ca 
să se curețe. 

În loc de sare se poate folosi cenuşă de cicoare. 

Rădăcinile multor alimente de origine vegetală devin comestibile abia după ce florile s-au 
scuturat. De toamna până primăvara rădăcinile sunt mai bogate în amidon. Rizomii şi tuberculii care 
conțin amidon trebuie să fie prelucraţi cu căldură: prăjiți, copţi sau fierți, altfel amidonul crud se digeră 
greu. Majoritatea sunt toxici şi greu digerabili în stare crudă. Orice rădăcină trebuie bine gătită: se spală 
în apă curată, se fierbe până se înmoaie, apoi se frige pe pietre încinse în jăratic. Pentru ca focul să le 
pătrundă mai iute, taie-le în cubuleţe. Verifică dacă s-au copt cu ajutorul unui beţişor ascuțit. 

Fructele şi boabele se consumă de obicei crude. Grăunţele şi fructele cu coajă tare se coc şi se 
mănâncă numai după curățare. Coacerea se poate face într-un vas metalic, pe o tablă sau pe o plită, iar 
în lipsa acestora se poate folosi o piatră sau o lespede întinsă ori scobită. Numeroase fructe sunt 
cultivate şi deci cunoscute. 

Unele fructe pot fi păstrate în stare uscată. Pentru uscare lasă-le să stea întinse, răsfirate în 
strat gros de o bucată, vreo 10 zile, dar nu în bătaia directă a soarelui. Fereşte-le de umezeală (ploaie 
sau rouă). 

Când mânănci muguri, frunze sau mlădiţe, alege numai părţile de culoare verde deschis. În 
afară de plantele care se consumă de obicei crude, în salate (untişorul, măcrişul, păpădia), toate 
celelalte se fierb în mai multe ape, pentru a se înlătura aciditatea şi gustul amar. Mugurii sunt fragezi 
primăvara şi vara. Unii pot fi mâncaţi în stare crudă; alții trebuie gătiți: spală-i cu apă curată, freacă şi 
curăţă perii, fierbe-i în puţină apă - astfel încât să se coacă în aburi. 


16.6. PĂSTRAREA ALIMENTELOR 


Deşi supraviețuirea se referă de obicei la o perioadă scurtă de timp, se poate întâmpla ca 
izolarea să se lungească (de exemplu pe o insulă pustie etc). În astfel de cazuri apar probleme 
suplimentare - de exemplu păstrarea şi conservarea alimentelor. 

Ține peştele viu în capcană până când ai nevoie de el. Sau depozitează-l într-o cutie 
scufundată în apă. Hrana moartă, de exemplu carnea, care nu poate fi consumată sau fiartă, va fi tăiată 
în felii şi uscată la soare puternic. 

Acoperă hrana. Înveleşte-o ca s-o fereşti de insecte sau animale. Atârn-o de crengi, unde nu 
poate fi atinsă de animale. 

Foloseşte ambalaje umede: moluşte învelite cu alge; boabe, fructe sau rădăcini înfăşurate cu 
muşchi ori frunze umede. Păstrează hrana la rece în găuri săpate în pământ, în mal sau în stâncă. O 
cârpă udă pusă ca protecție deasupra găurii va produce şi o răcire. Hrana îngropată în zăpadă sau în 
nisip nu se strică (dar mar-chează locul)! 

Alimentele pot fi uscate la soare, la vânt sau la foc. Hrana uscată e mai puţin atacată de 
mucegai şi de viermi. 

Carnea grasă se păstrează greu. Îndepărtează grăsimea şi freac-o cu sare. Atârnă carnea sărată 
într-un loc bine aerisit. 

Carnea poate fi afumată - se usucă şi capătă o pojghiţă protectoare. Carnea se scoate de pe os, 
se spală bine cu apă rece, se sărează bine şi se afumă la foc puternic timp de 2-3 zile. Pentru afumare, 
amenajează o afumătoare - un fel de colibă mică. Pe fundul ei aşează jăratic din belşug, iar deasupra 


Jăraticului frunze (neotrăvitoare; nu de conifere - căci se aprind). Atenţie - nu trebuie să apară flăcări. 
Taie carnea în fâşii fără grăsime, de max 2,5 cm grosime şi atârnă-le deasupra frunzelor fumegânde, a 
Jăraticului. Etanşează coliba. Procesul durează 18 ore. Ai grijă să nu se aprindă afumătoarea. 

Şterge, curăță mucegaiul apărut pe carnea depozitată. Dacă aerul este umed, carnea şi peştele - 
chiar uscate la soare sau afumate - trebuie uscate din nou pentru a nu mucegai. Dacă aerul este cald, 
fierbe zilnic din nou carnea şi peştele (chiar dacă au mai fost fierte). 

Cea mai sigură metodă pentru a nu te îmbolnăvi sau otrăvi cu alimente stricate este să 
mănânci numai hrană proaspătă şi fiartă sau gătită la foc. 


16.7. UNDE GĂSEŞTI HRANA (vezi şi 413.6) 


În regiunile polare ai nevoie de mai multă hrană decât în cele călduroase. Dar tocmai în astfel 
de zone extreme hrana este foarte rară - deşi în zonele sub-arctice se găseşte din belşug. 

În zona Antarcticii: singurele plante sunt lichenii şi muşchiul. Majoritatea păsărilor migrează 
toamna, dar pinguinii rămân. Sunt mai uşor de prins când clocesc. 

În zona Areticii: Uneori urşii albi sunt însoţiţi de vulpi polare care se hrănesc cu resturi. 
Animalele şi păsările nordice sunt migratoare şi posibilitatea de a le găsi depinde de anotimp. 

În zona de tundră sau pădure: se găsesc plante şi animale în tot cursul anului. Plantele din 
tundră sunt mai mici decât echivalentele lor care cresc în zona temperată. 

Vegetaţia este uneori abundentă, alteori ascunsă. Observă unde se lasă jos păsările. 

Majoritatea plantelor sunt bune de mâncat, cu două excepţii foarte periculoase: fragii de mare, 
otrăvitori (boabe roşii, albe sau albastre care cresc în ciorchini) şi cucuta de apă (plantă din familia 
pătrunjelului, creşte înaltă de 1-2,5 m, cu frunze roşii care miros urât când sunt zdrobite). 

Mănâncă licheni, alge, rădăcini, verdeţuri, boabe - dar nu te atinge de ciuperci, învață să 
distingi lichenii comestibili - de ciuperci. 

* Hrana animală: în zona Arctică se găsesc tot felul de animale, şansele mai bune de 
supravieţuire fiind pe mal, în zona de coastă, unde sursele de hrană: peşte, păsări, foci, sunt mai sigure. 

S-ar putea vâna animale mici: marmote, veveriţe, iepuri, porci ţepoşi, bizami, şobolani, 
castori, gâşte. Evident că trebuie evitate animalele mari - de exemplu urşii (polari) şi morsele în afară 
de cazul în care ai puşca, îndemânarea şi curajul necesare. Ocoleşte-le. 

Urmele animalelor nu sunt greu de urmărit în zăpadă, dar ai grijă să laşi în urma ta un şir de 
semne sau fanioane bine vizibile - pentru a putea regăsi tabăra la întoarcere. Agață-le suficient de sus 
ca să nu fie acoperite de vreo ninsoare proaspătă. 

Cerbul caribu poate fi atras dacă fluturi o cârpă şi mergi în 4 labe. Veveriţele de pământ şi 
marmotele pot să dea peste tine dacă stai între ele şi vizuina lor. Sărutarea dosului palmei produce un 
zgomot asemănător celui făcut de un şoarece sau de o pasăre rănită şi atrage răpitoarele. Caută mai 
întâi un ascunziş spre care să bată vântul. Ai răbdare. Nu renunţa. 

Dacă ai o armă cu proiectile (puşcă, arc, catapultă, praştie) care poate trage de jos, de lângă 
sol, stai ascuns după un ecran de zăpadă sau de cârpe. 

Bufniţele, corbii, cocoşii polari (ptarmigani) sunt destul de blânde şi pot fi uşor prinse iarna. 
Multe păsări năpârlesc vara şi nu pot zbura. Ouăle pot fi mâncate în orice stadiu al embrionului. 

Focile pot da hrană şi îmbrăcăminte. Sunt mai uşor de vânat pe gheaţă, când au pui (între 
martie-iunie). Puii proaspăt rataţi nu ştiu să înoate. În afara sezonului de puiere, focile se vânează la 
copcile sau găurile pentru respirat (de formă tronconică, cu vârful în sus), făcute în gheaţă. Dacă gheaţa 
e groasă, se văd urmele de dinți şi labe, rămase de la încercările focii de a menţine sau de a lărgi gaura. 

Omoară animalul lovindu-l cu un ciomag, apoi lărgeşte gaura ca să-l poți scoate din apă. 

Orice carne trebuie bine fiarta sau friptă înainte de a o mânca (de obicei este infectată cu 
bacilul trichinelozei). Nu mânca niciodată ficat de focă sau urs polar (conţine cantități mari, chiar 
mortale de vitamină A). 

* Prepararea cărnii (vezi şi 416.5): scurge sângele, scoate măruntaiele, jupoaie cadavrul cât 
mai este cald. Fă pielea sul înainte de a îngheţa. Taie carnea în porţii, fiecare de mărime convenabilă 
pentru o masă, şi îngheaţă-le. Nu reîncălzi mâncarea, carnea - consumă resturile reci. Lasă untura pe 
carnea oricărui animal, afară de focă. Untura de focă trebuie îndepărtată repede. Înainte de a se râncezi 
şi a altera carnea. 

Rozătoarele (veveriţe, iepuri) sunt adeseori bolnave de tularemie, care poate fi luată şi de om, 
de la paraziți sau prin atingerea animalului infectat. De aceea se recomandă purtarea mănuşilor când 
manipulezi şi jupoi animalul. Fierbe bine carnea. 

Pescuitul la copcă depinde de găsirea unui loc cu gheaţă suficient de subțire ca să o poţi găuri 
sau tăia. Cum se face o undiţă - vezi 416.4. 

Raţia zilnică ar trebui să conțină cel puţin 4 000 calorii. Important este să mănânci mai mult şi 


mai des decât în sezonul călduros. Creşterea rației de alimente se va face pe cât posibil cu lichide, 
glucide şi vitamine (A, B^ B., şi C). 

Evită alcoolul fiindcă este un aliment netermogen; nu numai că nu întăreşte organismul, dar îl 
lasă şi fără apărare la acţiunea frigului. 

Bea şi mănâncă ceva cald, cât mai des posibil. Micul dejun va fi consistent, iar prânzul poate 
fi înlocuit cu gustări luate la intervale de 2 sau 3 ore. Cel puţin o data înaintea dejunului şi o dată 
înainte de cină bea ceva cald. Oricât de mare ar fi oboseala, nimeni nu se va culca înainte de a mânca şi 
a bea ceva cald. Nu consuma alimente şi băuturi înghețate sau aproape de 0°C. 

Pe cât posibil, trebuie evitată formula „hrană rece”. 

În zonele de deşert: când ai apă puţină trebuie să mănânci puţin, în porţii mici (vezi la 45). 

Căldura taie foamea. Nu te forța să mânănci. Proteinele măresc temperatura corpului şi 
pierderea de apă. Dacă ai apă puţină sau chiar deloc, mănâncă mai multă hrană ce conţine umezeală 
(fructe şi zarzavaturi). În deşert hrana se strică repede. După ce deschizi o cutie de conserve, consum-o 
toată. Ţine proviziile la umbră, acoperite sau îngropate. 

Hrana vegetală este rară. Încearcă fructe, rădăcini, frunze de cactus (curățate de tepi). 

Iarba cea mai verde este şi ea bună de mâncare. 

S-ar putea să găseşti numeroase animale: insecte, reptile, rozătoare, mici mamifere - care se 
ascund sau se îngroapă peste zi. Câteodată pot fi văzute gazele, antilope, păsări venite aproape de o 
sursă de apă. Dar hrana animală cea mai probabilă va consta din şerpi, şobolani, şopârle, melci (limaci), 
lăcuste - şi asta doar când ai noroc. 

Pe o insulă pustie: de bază va fi hrana scoasă din mare - dacă nu este otrăvitoare. Pe mal şi în 
lagunele de corali găseşti moluşte, castraveți de mare, crabi, arici de mare, raci, creveţi. 

Urmăreşte urmele lăsate de broaştele țestoase pe nisip. Ţestoasele pot fi răsturnate pe spate 
(atenţie la gheare şi la bot), li se taie capul, apoi sunt coapte. Ouăle se găsesc îngropate în nisip lângă 
mal, la aproximativ 0,5 m adâncime. 

Chiar pe insulele aride şi pustii poţi găsi ceva buruieni comestibile - unele dintre ele au flori 
galbene cu gust de măcriş de baltă. Se pot găsi de asemenea palmieri de cocos şi palmieri cu conuri 
răsucite (fructele comestibile seamănă cu ananasul). Dar insulele tropicale sunt rareori pustii - de obicei 
pe ele se găseşte multă hrană. 

Pe țărmul mării: caută şi prinde peşti sau moluşte în băltoacele rămase după reflux, sau sapă în 
nisipul rămas descoperit după retragerea mării. Mănâncă numai moluştele (stridii sau midii) pe care le- 
ai cules vii, verificându-le astfel: cele cu două scoici trebuie să se închidă, să se strângă când sunt 
ciocănite. Melcii de mare au un fel de clapă la intrarea în cochilie, care trebuie să se închidă bine la 
scuturarea cochiliei. Melcii turtiți sunt bine prinşi de stâncă. Desprinde-i cu o lamă sau cu un cuțit. 
Dacă se desprind greu - sunt buni de mâncat; numai cei bolnavi sau morţi se desfac uşor. 

În zonele poluate, moluştele bivalve pot acumula mari cantități de substanţe toxice. În zonele 
tropicale midiile sunt otrăvitoare vara, mai ales dacă marea este roşiatică sau fosforescentă. În zona 
arctică midiile negre sunt otrăvitoare în tot cursul anului. 

Moluştele trebuie obligatoriu fierte cel puţin 5 minute, ca să se elimine eventualii paraziți sau 
substanţele toxice. 

Pe majoritatea țărmurilor timpul optim pentru pescuit şi cules de pe mal este în primele două 
ore după nivelul superior al fluxului. Valorifică mareea, mişcarea apei, prin amenajarea din timp a unor 
capcane pentru peşti. 

Noaptea poți vâna caracatiţe: le atragi cu o lumină şi le împungi cu o suliță. Pentru a omori o 
caracatiță, întoarce-o pe dos; bagă mâna în interiorul pungii cărnoase, apucă măruntaiele şi trage tare. 
Sau împunge-o între ochi; sau loveşte-o de o piatră. Carnea de caracatiță e tare, dar hrănitoare. Fierbe 
corpul şi frige tentaculele. 

Dacă vremea sau fluxul te împiedică să iei hrana din mare, culege şi mănâncă plante de pe 
mal. 

Plantele, iarba de mare sunt în general binevenite pentru alimentaţie, dar algele albastru-verzi 
care cresc uneori în bălțile cu apă dulce, din vecinătatea țărmului, sunt foarte otrăvitoare. 

Castraveţii de mare cresc pe fundul mării sau în nisip. Ei seamănă cu nişte castraveți negri, 
buboşi, lungi de până la 20 cm. Fierbe-i 5 minute. 

Aricii de mare se agaţă de stânci imediat sub nivelul minim la reflux. Fierbe-i, despică-i şi 
mănâncă-le interiorul ca de ou, dar aruncă-i dacă ţepii nu se mişcă la atingere, sau interiorul le miroase 
urât. 

Păsările de mare pot fi vânate cu momeli prinse în cârlige legate cu sfoară, presărate printre 
resturi de mâncare şi gunoaie împrăştiate pe stânci sau pe pietre,; sau aruncând în aer momeala înfiptă 
în cârligul undiţei, ca s-o prindă din zbor. Înainte de a te aventura să escaladezi stâncile pentru a găsi 
cuiburi cu ouă, caută-le pe sol. 


În junglă: din cauza temperaturii ridicate a mediului înconjurător hrana necesită o atenție 
deosebită: alimentele trebuie să fie diversificate, păstrate şi depozitate cu grijă, consumate repede. 
Foloseşte cât mai puţine grăsimi, mai multe paste făinoase şi glucide; bea multă apă - echivalentă cu 
cantitatea eliminată din corp. 

Pot fi vânate sau pescuite numeroase mamifere, reptile, păsări şi peşti. Probabil că hrana va 
consta mai degrabă din animale mici: broaşte, şopârle, şerpi, insecte, viermi sau păsări - decât din vânat 
mare. 

În junglă există multă hrană - dar pădurea tropicală o face greu de găsit. Poţi găsi mai multă 
hrană dacă nimereşti vreun teren cândva cultivat de indigeni şi acuma părăsit. 

La marea varietate de plante tropicale comestibile, de la bambus şi iarbă până la crini sau 
ferigi, se adaugă bananele, trestia de zahăr, ananasul, papaia, mango, smochinele. Se găsesc numeroase 
fructe, rădăcini, frunze comestibile. Unele sunt mai uşor de recunoscut - dar pe multe altele s-ar putea 
să nu le ştii. Dacă nu eşti sigur - verifică-le dacă sunt comestibile cu testul de la 416.2. 

a) Nucile de cocos pot constitui sau înlocui orice hrană (vezi 45). Cocotierul creşte pe arii 
foarte întinse din zona tropicală şi subtropicală, oferind numeroase materiale: frunziş pentru colibă; 
fibre pentru funii; lapte şi miez de nucă. 

Pentru a ajunge la miez trebuie spartă nuca. O nucă mare conţine până la 1 litru de lapte 
comestibil, gustos, răcoritor. Nu bea laptele scurs dintr-o nucă verde (crudă) sau maro închis (veştedă) 
pentru că vei face diaree. 

Laptele se scoate printr-o gaură dată într-unul dintre cei doi ochi ca două puncte negre ale 
nucii, cu ceva ascuţit, o ţepuşă, sau lovind nuca imediat sub „ochi" cu o piatră ascuţită sau un topor. 
Dacă n-ai cuţit, poţi curăța nuca de învelişul fibros cu ajutorul unui băț de lemn tare pe care-l înfigi în 
pământ. Capătul de sus al băţului trebuie să fie cioplit sub forma unei dalte. Apoi loveşte nuca de vârful 
băţului înfipt, astfel încât lama să pătrundă printre fibrele învelişului - şi răsuceşte nuca. Apoi despică 
coaja. 

Miezul trebuie mâncat câte puţin odată; în cantitate mare provoacă indigestie. Uleiul se 
extrage din nuca spartă, expusă la căldură (soare sau foc), adunându-l pe măsură ce se scurge. Sau 
fierbe miezul şi culege uleiul adunat la suprafaţa apei. Uleiul frecat pe corp serveşte la: protecția pielii 
împotriva arsurii solare sau a contactului prea lung cu apa sărată; vindecarea bătăturilor şi băşicilor; 
îndepărtarea insectelor. Din ulei de cocos se poate fabrica săpun - prin amestecare cu cenuşă de lemn 
(sodă). 

Vezi la 414.2 - cum te caţări pe un palmier ca să ajungi la nuci. 

b) Sagotierul este un palmier cu trunchi țepos. Răzuieşte miezul de sub coajă, îmbibă-l cu 
apă, stoarce şi coace resturile. 

c) Rădăcina, frunzele, ramurile de taro trebuie fierte. Frunzele au forma urechii de elefant. 

d) Papaia este fructul în formă de dovlecel al unei specii de palmier (însă evită frunzele sale 
cu suc lăptos). 

e) Mango sunt (şi ele) o excepţie de la regula sucului lăptos. Ele seamănă cu perele mari şi 
cresc pe nişte copaci noduroşi cu coroană deasă. 

f) Smochinele - comestibile, cresc pe copaci cu suc lăptos. 

8) Fructul de pâine (cu suc lăptos) arată ca un pepene gălbui verde şi creşte în copaci cu 
frunze având aspect de piele. 

h) Yamele (asemănătoare cartofilor) trebuie scoase de sub plantele cu frunze gigantice şi aspre. 

Hrana maimuţelor are multe şanse să fie bună şi pentru oameni, dar verific-o înainte de 
consum. 

Peştii se digeră uşor, dar la tropice se strică repede. Curăţă-i bine, aruncă măruntaiele şi 
mănâncă-i urgent. Nu încerca să-i conservi. Peştii din apele stătătoare sau încet curgătoare pot avea 
paraziți. Fierbe-i 20 de minute. 

Chiar şi apa ar putea să fie infectată cu amoebe care produc dizenterie. Fierbe-o totdeauna. 

Pe munte - la înălţimi mari, în afară de licheni şi păsări se găseşte foarte puţină hrană. Ca să 
mănânci ceva, coboară în zona pădurii. 


17. CALAMITĂȚILE NATURALE 





17.1. Inundaţia Pregătiri, în timpul crizei, Acccidente la baraje, După inundație 

17.2. Valul uriaş (Tsunami) 

17.3. Uraganul Alarmarea, Pregătiri, în timpul crizei, După uragan 

17.4. Tornada Pregătiri, în timpul crizei, După calamitate 

17.5. Cutremurul Pregătiri, Când începe cutremurul, După cutremur 

17.6. Erupția vulcanică Semne prevestitoare, Pregătiri, Când vulcanul erupe: Lava, Proiectilele, Cenuşa vulcanică, 
Sfera de foc, Torentul de noroi 


Auzim mereu despre inundaţii, alunecări de teren, secetă, cutremure, incendii de păduri 
ş.a.m.d. În 1999 pe glob au rezultat de pe urma lor 105 000 morţi - în afară de numeroșii răniţi sau cei 
rămaşi fără adăpost. Pagubele respective ating 5-10 mlrd dolari/an. Simţim cu toții că se schimbă clima 
(creşterea găurii din stratul de ozon etc), adeseori din cauza comportării iresponsabile a unei părți din 
omenirea „civilizată”. De exemplu, SUA are doar 4 % din populaţia planetei, dar consumă anual, cu 
inconştienţă şi neruşinare, 35 % din toate resursele naturale consumate pe glob (superputere, care însă 
nu-şi dă seama cât de strâns legată e supraviețuirea ei de soarta celorlalți locuitori ai planetei). 

Poluarea şi dezastrele naturale nu cunosc graniţe. Cu toate acestea, noi lăsăm cu nesăbuință 
lucrurile în voia soartei, nu facem nimic pentru a le îndrepta. Sau - pentru a ne salva... Organizațiile 
ecologice (gen Greenpeace) nu au nici un sprijin de la români. 

Dezastrele naturale pot fi de origine meteorologică (inundaţii, uragane, tornade ş.a.m.d) sau 
geologică (cutremure, vulcani). Mai nou - şi artificiale, provocate de oameni (vezi 418). 

Sfaturile de uz general, indicate în celelalte capitole, se aplică şi în situaţia unei calamități 
naturale. Dar, fiecare fel de calamitate are şi caracteristicile ei deosebite (adeseori acestea sunt 
asemănătoare urmărilor unui război - vezi 418). 

La nivelul autorităților din România, protecţia şi autoprotecția populaţiei este organizată de 
Inspectoratele judeţene de protecţie civilă, conduse de Comanda-mentul național al Protecţiei Civile 
(din cadrul Comisiei Guvernamentale de apărare împotriva dezastrelor). 


17.1. INUNDAȚIA 


Poate fi produsă de revărsarea unui râu, a unui lac - ca urmare a unor ploi puternice, uneori 
căzute departe de locul revărsării, de revărsarea mării, a oceanului, ca urmare a unui cutremur 
submarin, furtună; de ruperea unor baraje sau diguri. 

Câteodată torentul sau valul năvăleşte pe neaşteptate, alteori poate fi prevăzut. 

Pregătiri: vezi 42.4. Oricum, nu instala tabăra lângă un râu, pe un teren coborât, ci pe un 
pinten de deal. Dacă apa creşte, mută-te mai sus. 

Nu căuta să-ți etanşezi casa ori beciul - pentru rezistenţa construcției e mai bine să pătrundă 
apa (altfel, diferenţa de presiune între exterior şi interior o poate dărâma). 

Pregăteşte rezerve de hrană, haine călduroase, apă de băut - în vase bine închise. Adună o 
lanternă, un fluier, o oglindă, cârpe colorate pentru semnalizare, împreună cu o sobă de gătit portabilă, 
lumânări şi chibrituri. 

În timpul crizei: 

- într-o clădire: dacă apa în creştere te surprinde într-o clădire, stai acolo. Eşti mai în siguranță 
aşa decât să pleci pe jos. Opreşte gazul şi curentul electric. Urcă la etajul superior sau în pod. Dacă eşti 
obligat să te refugiezi pe acoperiş, amenajează acolo un adăpost. Dacă acoperişul este înclinat, leagă 
toate persoanele de un coş sau alt reazem solid. Dacă nivelul apei continuă să crească, pregăteşte o 
plută. Dacă nu ai frânghii, rupe cearceafurile. 

Părăseşte casa numai în caz de absolută necesitate. Dacă nu eşti silit să pleci -stai în casă sau 
pe ea până ce apa scade sau se retrage. 

- Viitura: în cazul unei ploi torențiale urcă, nu sta pe fundul văii sau pe malul apei, nici în 
timpul ploii, nici după aceea. 

Şuvoaiele de apă amestecată cu noroi şi tot felul de materiale pot să te prindă oriunde, pe 
neaşteptate, nu numai pe fundul văii, ci şi mai sus. Fugi! Refugiază-te spre înălțime, pe creastă. 

Dacă autovehiculul se blochează, părăseşte-l. Apa te poate mătura cu maşină cu tot. 

Nu încerca să traversezi o apă curgătoare sau stătătoare decât atunci când eşti sigur că 
adâncimea ei maximă nu va depăşi jumătatea roților, la înălțimea genunchilor. 

Pentru traversarea unei ape foloseşte metodele indicate la 413.7. 

- Pe ţărmul mării: de obicei inundația este produsă de o combinaţie de valuri şi flux mare, 
amplificate de un vânt puternic. Însă autorităţile vor lansa din timp avertismente şi alarma. Cel mai bun 
lucru este să pleci din zona ameninţată. 

Acccidente la barajele hidrotehnice: în teorie, autorităţile vor declanşa alarma (un semnal de 
sirenă care durează 2 minute şi se întrerupe de 3 ori) pentru calamitate naturală şi vor înştiinţa prin 
telefon şi radio toate localităţile din zona ameninţată. 

La recepționarea semnalului de alarmă, populația şi animalele se evacuează în cel mai scurt 
timp în afara zonei inundabile, în locurile dinainte stabilite pentru astfel de situaţii. Victimele vor primi 
primul ajutor, iar asistenţa sanitară pentru populaţie va interveni pentru evitarea unor epidemii. 

Cetăţenii trebuie să acționeze cu calm, ştiind că au suficient timp la dispoziţie pentru salvare 
(vezi #6 şi #14). La părăsirea locuinţei se vor lua numai obiectele de valoare şi cele strict necesare; nu 


uita să întrerupi alimentarea casei cu gaze, curent electic, apă de la reţea. 

În caz că te surprinde apa, urcă-te pe o clădire rezistentă. 

După inundație: vezi 42.5. Nu pleca, nu umbla până ce nu eşti sigur că pericolul a trecut. 
Poate mai vin şi alte viituri sau furtuni. 

Hrana nu va fi greu de găsit, pentru că şi animalele se vor refugia tot spre înălțime. Atenție 
însă: animalele speriate de apă pot deveni periculoase. 

Apa de băut poate fi mai greu de găsit, căci cea din apropiere este murdară, contaminată. 
Pentru băut foloseşte apa de ploaie şi fierbe apa din alte surse. 

Când apa se retrage, lasă în urma ei distrugeri, resturi, cadavrele victimelor. Apa rămasă este 
poluată. Pot apărea boli sau molime. Nu mânca nici un cadavru sau alte resturi (arde toate 
mortăciunile), fierbe şi dezinfectează orice apă înainte de a o folosi. 

Unele produse vegetale pot scăpa şi pot fi bune de mâncare; la fel păsările. 


17.2. VALUL URIAŞ (Tsunami) 


Un cutremur submarin poate produce fenomenul numit Tsunami, adică o serie de valuri uriaşe 
cu înălțimea până la 30 m, care se mişcă cu 300 km/h, străbat distanțe imense şi produc pagube 
îngrozitoare pe țărmurile lovite. Nu toate cutremurele produc Tsunami, dar oricare cutremur poate să o 
facă. 

Dacă simţi vibrații în sol, depărtează-te de coastă (peste 1 km) şi caută un loc mai ridicat. Nu 
există apărare împotriva unui perete mişcător de apă. Fugi cât mai ai timp! Nu încerca să vezi un 
Tsunami - căci dacă-i poţi vedea înseamnă că eşti atât de aproape, încât nu mai scapi - doar dacă te afli 
pe o înălţime suficient de mare şi solidă deasupra lui. 

Tsunami nu este un singur val, ci o serie de valuri. Deci nu te întoarce la locul periculos, pe 
mal, după trecerea primului val, căci s-ar putea să te distrugă al doilea sau al treilea. 


17.3. URAGANUL 


Este un vânt cu viteza foarte mare (peste gradul 12 pe scara Beaufort) care poate distruge 
construcţiile mai slabe şi aduce ploi torențiale. Apare în zonele tropicale şi poartă diverse denumiri: 
hurricane (în Atlanticul de nord, Marea Caraibelor, Pacificul de nord şi sud-vest); ciclon (în Marea 
Arabiei, Golful Bengal, sudul Oceanului Indian); tai/un (În Marea Chinei); willy-willy (în nord-vestul 
Australiei). 

De obicei uraganele apar la sfârşitul verii, când temperatura apei din ocean este foarte ridicată, 
dar pot apărea şi în alte perioade ale anului. Aerul încălzit de apă formează o coloană cu presiune joasă, 
ca un miez în jurul căruia vântul se roteşte cu viteze de până la 300 km/oră. Sensul vârtejului este 
antiorar în emisfera nordică şi orar în cea sudică. Puterea vântului este maximă la o distanţă de 16-19 
km de centrul (ochiul) uraganului. Zona centrală, cu un diametru de câţiva km, este liniştită. Uraganul 
apare şi se măreşte deasupra oceanului, apoi începe să se deplaseze spre Polul mai apropiat - nord sau 
sud. Vântul are viteza maximă pe partea dinspre Pol a ochiului. Forţa unui uragan slăbeşte deasupra 
uscatului cu cât se depărtează de mare, de ocean. 

Alarmarea: autorităţile şi meteorologii supraveghează uraganele şi anunță apropierea lor. În 
mod normal, nu poţi fi surprins de un uragan. Dar, unele uragane se mişcă fără nici o regulă - aşa că fii 
atent la toate comunicatele. 

Dacă eşti pe țărmul oceanului şi nu ai radio, poţi prevedea apropierea uraganului după 
următoarele semne: creşterea valurilor, răsărit şi apus foarte colorate; fâşii dense de nori cirus 
adunându-se spre centrul furtunii care se apropie; o creştere anormală a presiunii atmosferice, urmată 
de o coborâre la fel de rapidă. 

Pregătiri: vezi 42.4. 

Dacă poţi, fugi din calea uraganului, refugiază-te. Alarmarea se face de obicei cu 24 ore 
înaintea sosirii lui, aşa că ai destul timp pentru evacuare. Stai departe de țărmul mării, de depresiuni şi 
de malurile râurilor. 

Umple rezervorul maşinii cu benzină şi pleacă din zona periculoasă. 

Dacă nu poţi fugi, pregăteşte un adăpost, consolidează casa. Acoperă ferestrele cu scânduri. 
Ancorează orice obiect rămas afară, neadăpostit, care ar putea fi aspirat sau săltat de vânt. Rezistenţa 
unei clădiri la solicitarea uraganului este determinată de rezistenţa şi de integritatea carcasei. Dacă 
acoperişul e rupt, smuls sau o fereastră e spartă, vântul şi ploaia pot intra înăuntru şi distrug totul - 
acționând din interior. Când interiorul casei este accesibil intemperiilor, la trecerea uraganului apar 
diferenţe de presiune care saltă acoperişul şi dărâmă pereții. 

Dacă te afli într-o clădire solidă, pe un teren mai înalt, stai înăuntru. Călătoria prin uragan este 


extrem de periculoasă. Locul cel mai sigur este într-o pivniță, sub o scară interioară. Nu te adăposti 
lângă un horn - căci s-ar putea să se dărâme. 

Dacă locuieşti într-o construcție şubredă, mută-te într-una solidă (într-un adăpost de uragan). 
Înainte de a pleca din casă întrerupe toate alimentările de apă, energie şi gaze. 

Fă provizii de apă potabilă şi fă-ţi rost de un radio cu baterii. S-ar putea ca furtuna să distrugă 
reţelele publice de alimentare cu apă, energie electrică sau alte utilități. 

În timpul crizei: 

- Adăposteşte-te: cea mai bună protecţie este într-o pivniță. A două preferinţă este un şanţ sau 
un tranşeu. 

Dacă te surprinde pe câmp descoperit şi nu te poţi adăposti altfel, lungeşte-te pe sol - ca să fii 
mai ferit de obiectele zburătoare. Târăşte-te spre partea ferită de vânt a oricărui obstacol mai solid din 
calea vijeliei: un pinten de stâncă, o perdea lată de copaci zdraveni. Fereşte-te de gardurile şi de copacii 
pirpirii - căci pot fi smulşi sau doborâţi de vânt. 

Când vântul slăbeşte înseamnă că a sosit ochiul uraganului, cu liniştea sa temporară. Nu pleca! 
In mai puțin de o oră uraganul va reveni, cu vânturi la fel de puternice - dar suflând în sens opus. Când 
eşti în aer liber, mută-te pe partea cealaltă a peretelui de piatră sau a perdelei de copaci după care te 
adăposteai; dacă în apropiere este un adăpost mai bun - fugi acolo. 

Nu merge cu automobilul prin uragan. Caroseria nu te poate proteja de vântul puternic şi de 
obiectele zburătoare. 

Pe mare, pe o navă: coboară pânzele, închide şi blochează chepengurile, leagă şi ancorează 
toate echipamentele. 

După uragan: vezi 42.5. 


17.4. TORNADA 


Tornada este un fel de uragan cu diametrul trombei (vârtejului) la nivelul solului de numai 25 
-50 m. Viteza vântului în vârtej atinge 600 km/oră, dar tromba se deplasează cu max 50-65 km/oră. 
Este fenomenul atmosferic cel mai violent şi distructiv pe o suprafaţă mică (fâşia măturată pe sol). 
Distrugerile sunt enorme. În afara construcțiilor cu structură extrem de solidă, tornada aspiră şi ridică în 
aer tot ce întâlneşte. Adeseori clădirile se prăbuşesc ca urmare a diferenţei de presiune între interior şi 
exterior. Tornada face un zgomot de motor ambalat la maxim, care poate fi auzit până la 40 km 
distanță. 

Pregătiri: vezi la # 2.4. Fugi, sau pregăteşte un adăpost. 

În timpul crizei: dacă te-a surprins, adăposteşte-te în construcția cea mai solidă pe care o poţi 
găsi. 

Preferabil într-un beci amenajat special pentru furtună (vezi 418.1). Stai lângă un perete 
exterior sau în zona întărită a casei (dacă există). Dacă nu există subsol, du-te în centrul parterului, într- 
o cameră mica, sau adăposteşte-te sub o mobilă solidă. Dar nu sta sub mobila grea sau sub biblioteca de 
la etajul de deasupra. Stai departe de ferestre. 

Închide toate uşile şi ferestrele pe partea casei de unde vine tornada şi deschide-le pe cele din 
partea opusă. În felul acesta împiedici vântul să intre în casă, să salte acoperişul. De asemenea egalizezi 
presiunile din interiorul şi exteriorul casei, ferind-o de explozie. 

Nu sta într-o baracă, rulotă sau maşină, căci furtuna o poate aspira, sălta şi 

arunca în aer. 

În aer liber poţi fi lovit de obiectele zburătoare. 

Vijelia te poate aspira şi ridica în aer. În schimb, poţi auzi şi vedea tornada care se apropie. 
Ieşi din calea ei. Fugi perpendicular pe direcţia ei aparentă de mişcare. Adăposteşte-te într-un şanţ, într- 
o depresiune, întinde-te pe sol şi acoperă-ţi capul cu mâinile. 

După calamitate: vezi # 2.5. 


17.5. CUTREMURUL 


Cutremurul vine pe neaşteptate. El nu poate fi (încă) prevăzut de ştiinţă. 

Cutremure mici se petrec pe toată suprafața globului, dar cele puternice sunt limitate la 
anumite zone geografice predispuse la seismicitate. Anual pe glob se petrec cam 140 cutremure 
puternice, de gradul 6 pe scara Richter sau peste. Conform acestei scări, un cutremur cu un anumit grad 
(7) este de 10 ori mai puternic decât altul cu un grad imediat inferior (respectiv 6). Un cutremur de 
gradul 5 degajă o energie echivalentă cu explozia a 10 kt explozibil. 

Înaintea unui cutremur puternic se petrec de obicei câteva tremurături mai slabe, urmate de o 
linişte (pauza seismică). Adeseori zgâlţâiturile prevestitoare nu sunt simţite de oameni. În schimb, 


animalele se comportă neobişnuit în ajunul unui cutremur: devin foarte atente, încordate, gata de fugă. 

Pregătiri: ascultă comunicatele de la radio; întrerupe sau închide racordurile de alimentare 
principală cu gaze, electricitate şi apă de la rețelele comunale; coboară obiectele grele de pe rafturile 
mai înalte; fixează obiectele grele şi mobilele care ar putea cădea; îndepărtează materialele inflamabile, 
explozive sau toxice. Fă provizii de: apă, hrană, o lanternă, o trusă de prim ajutor, un stingător de 
incendiu; pregăteşte trusele mici şi mari de supraviețuire - vezi 72.4. Alege din timp locurile în care te- 
ai putea ascunde şi proteja (sub o grindă, o uşă, o masă rezistentă etc). 

Când începe cutremurul: fii calm şi acţionează imediat! 

Într-o clădire: stai înăuntrul clădirii, nu fugi afară. Stai departe de geamuri, de oglinzi, mai 
ales de ferestrele mari. Locuri bune de stat sunt: un colț al camerei; în golul uşii (mai ales dacă 
deasupra lui este o grindă puternică); la colţurile încăperii; la parter, subsol sau în pivniţă. 

Ascunde-te sub o masă sau altă mobilă solidă care oferă protecție şi asigură un spațiu de aer în 
cazul prăbuşirii tavanului. Nu sta lângă mobile înalte, construite din module. 

Scările se prăbuşesc primele. Nu fugi pe scări, nu folosi liftul. Scările ar putea fi pline de 
persoane îngrozite. Ascunde-te sub un birou. Nu sări pe geam sau de la balcon. 

Dacă te-a surprins într-un magazin: îndepărtează-te de galantare, de rafturile mari şi înalte cu 
mărfuri. 

Într-un autovehicul: opreşte maşina cât mai repede, dar stai înăuntrul ei - căci vei fi apărat de 
obiectele care cad. Ghemuieşte-te sub nivelul banchetei şi vei fi mai apărat dacă pe acoperiş cade ceva 
greu. 





După ce se termină cutremurul, fii atent la obstacolele căzute pe drum, sau la diversele 
pericole nou apărute, cum ar fi: cabluri electrice rupte şi căzute; crăpături sau găuri în sol; drumul sau 
un pod slăbit, crăpat, gata să se dărâme. 

În aer liber: întinde-te pe sol. Nu încerca să fugi. S-ar putea să fii trântit sau să nimereşti într-o 
crăpătură apărută în sol. 

Evită aglomeraţia. Nu alerga. Depărtează-te de clădirile şi copacii înalți. Fereşte-te de căderea 
tencuielii, coşurilor, ornamentelor de zidărie. Nu cobori în metrou, în subteran sau în tunel, căci s-ar 
putea surpa şi chiar prăbuşi. 

Nu te grăbi să intri imediat în casă, în clădire, aşteaptă să vezi ce se întâmplă la o eventuală 
replică, la un nou cutremur. Acesta ar putea declanşa chiar dărâmarea construcției deja fisurate, slăbite 
de cutremurul principal (precedent). 

Pe un deal e bine să urci spre vârf. Pantele prezintă pericolul pornirii unei alunecări de teren 
-din care să nu mai poţi scăpa. Totuşi, se cunosc şi excepţii: persoane care s-au făcut ghem şi s-au 
rostogolit pe sol, „plutind" pe pământul ce aluneca. 

Plajele care nu sunt mărginite de faleze sau maluri înalte sunt destul de sigure pentru început. 
Dar imediat ce se opreşte cutremurul, urcă mai sus. S-ar putea să apară un val submarin (tsunami) - 
mult mai periculos decât orice replică a cutremurului principal. 

Păstrează-ţi calmul şi gândeşte-te (repede!). 

Când porneşte cutremurul - viteza de acţiune este esenţială pentru supraviețuire. Nu mai e 
timp să-i organizezi sau să-i iei cu binişorul pe ceilalți. Dacă e nevoie, foloseşte forţa ca să-i duci la loc 
sigur sau să-i trânteşti la sol. 

După cutremur: vezi la # 2.5. 

Nu părăsi imediat clădirea - verifică dacă drumul e sigur. Stinge incendiul. Nu folosi un foc 
deschis. Închide gazele, apa, electricitatea. La deschiderea uşilor, dulapurilor sau sertarelor s-ar putea 
să cadă lucruri dinăuntru. 

Curăţă substanţele chimice, toxice, periculoase care s-au vărsat. Nu aprinde chibrituri, 
bricheta, aparatele electrice dacă este posibilă o scurgere de gaze. Circulă încălțat. Îmbracă-te 
corespunzător anotimpului. Nu lua cu tine lucruri inutile. 

Pe drum nu bloca circulaţia rutieră. 

Dezastrul unei molime, posibile ca urmare a distrugerii canalizării sau a conta-minării apei şi 
descompunerii cadavrelor prinse sub dărâmături, este la fel de mare ca şi cel produs de cutremurul 
propriu-zis. Îngroapă toate cadavrele de oameni şi animale. Acţionează pentru asigurarea igienei 
personale şi a colectivului. Filtrează şi fierbe toată apa. Înainte de a folosi closetele verifică dacă 
sistemul de canalizare este întreg şi în stare de funcționare normală. 

Nu te adăposti în clădiri avariate, printre ruine. Construieşte un adăpost din resturi. 

Fii pregătit că pot urma replici ale cutremurului, posibil tot aşa de puternice ca șocul inițial. 


17.6. ERUPȚIA VULCANICĂ 


Pe glob sunt peste 1500 de vulcani activi, amplasați în zonele geografice cele mai expuse şi la 


cutremure. În afară de vulcanii activi, cunoscuţi şi bine supravegheați, în fiecare an câteva zeci de 
vulcani considerați „adormiţi" (inactivi timp de 50-10000 ani) se activează pe neaşteptate - de exemplu 
Vezuviul, Etna - Italia, Mount Rainier - SUA, La Soufriere - Guadelupa, Popocatepetl - Mexic, 
Auvergne - Franţa. Vulcanii îşi înteţesc activitatea înaintea unei erupții majore. 

Semne prevestitoare sunt: mirosul sulfuros, încălzirea râurilor; ploaia acidă (pişcă la nas, 
piele); vibraţiile solului, minicutremure; trâmbele de aburi; zgomote puternice din vulcan sau din 
interiorul pământului. 

Pregătiri: când apar semnele prevestitoare - fugi, îndepărtează-te. Nu aştepta 

- mai târziu vor apărea probleme de transport, traficul va fi aglomerat. Atenţie când te 
evacuezi cu automobilul: cenuşa face şoseaua alunecoasă, chiar dacă nu o blochează. Evită drumul care 
merge printr-o vale -în care ar putea să apară şi un torent de noroi. 

Când vulcanul erupe: 

Lava (rocă topită, incandescentă, semilichidă) striveşte şi îngroapă orice întâlneşte în drum. 
Lava îşi continuă mersul fără oprire până ajunge la fundul unei văi, sau până se răceşte şi se solidifică. 
Dar lava reprezintă pericolul cel mai mic pentru oameni. Orice om valid poate fugi mai repede decât 
majoritatea scurgerilor de lavă incandescentă. 

Proiectilele aruncate de erupție au dimensiuni variabile - de la mărimea unei pietricele până la 
bucăţi uriaşe de lavă, care pot ajunge la distanţe foarte mari de crater. 

Cenuşa vulcanică rezultă din fărâmițarea rocilor aruncate prin crater, într-un nor de abur şi 
gaze. Abrazivă, iritantă, grea, volumul şi greutatea ei pot cauza prăbuşirea acoperişului caselor, 
strivirea recoltei, blocarea căilor de comunicaţie şi râurilor. Cenuşa vulcanică poate acoperi o zonă 
chiar şi mai mare decât proiectilele. Împreună cu gazele toxice, poate afecta plămânii copiilor, 
bătrânilor, suferinzilor de boli respiratorii. Persoanele sănătoase se pot intoxica numai în imediata 
apropiere a craterului, unde concentraţia gazelor toxice este mai mare. 

Dar cenuşa vulcanică amestecată cu apă poate produce o ploaie de acid sulfuric şi alți acizi, cu 
o concentrație suficientă pentru a irita sau chiar arde pielea, ochii, membranele sensibile. 

Când fugi din apropierea unei erupții, acoperă-ţi capul cu o pălărie groasă sau o cască de 
protecţie. Acoperă-ţi fața, nasul, gura cu o mască improvizată dintr-o cârpă udă, mai bine cu o mască 
industrială de praf, ca protecţie contra gazelor otrăvitoare, a căderilor de cenuşă şi a ploii care o 
însoţeşte de obicei. Poartă ochelari de protecţie etanşaţi pe faţă, în jurul ochilor - ca cei de ski, nu din 
cei obişnuiţi. Îmbracă-te cu haine groase. Când ajungi la adăpost, în siguranță, dezbracă-te şi spală cu 
multă apă pielea expusă şi clăteşte ochii cu apă curată. Dacă te afli mai departe de vulcan, s-ar putea să 
nu mai fie obligatorie evacuarea. 

Sfera de foc: ca urmare a erupției pot apărea „mingi" uriaşe alcătuite din gaze incandescente 
amestecate cu praf sau cenuşă, care se rostogolesc la vale pe pantele vulcanului cu viteze de peste 150 
km/oră. Dacă te afli în calea unei sfere de foc şi nu te poți refugia iute într-un adăpost subteran, îţi 
rămâne o singură şansă de scăpare: să te scufunzi sub o apă şi să-ţi ţii respiraţia 1/2 -l minut, când 
mingea trece peste tine. 

Torentul de noroi: erupția vulcanică poate topi gheaţa şi zăpada de pe munte, producând un 
torent glaciar. „Râul" se amestecă cu pământul antrenat şi formează un şuvoi de noroi denumit „lahar”. 
El curge cu viteze de până la 100 km/oră, distrugând şi acoperind tot ce întâlneşte în cale. Pericolul 
apariţiei unui torent sau unor torenți de noroi continuă să existe chiar şi după terminarea erupției 
principale. 

Un torent poate apărea chiar şi fără o erupție violentă, vizibilă - de exemplu în cazul unui 
vulcan adormit, care produce însă căldură suficientă ca să topească zăpada. Apa rezultată se 
acumulează uneori îndărătul unui baraj natural de gheaţă. Este suficientă o ploaie puternică şi barajul se 
rupe - dând naştere unui torent. 


18. RĂZBOIUL 





18.1. Războiul atomic Explozia atomică; Alarmarea populaţiei, Ce faci după avertizare, Pregătiri, După explozia 
atomică 

18.2. Războiul biologic Protecţia, După atacul biologic 

18.3. Războiul chimic Protecția, Accidentele chimice (industriale, de transport etc.) 

18.4. Muniția neexplodată 


Ce poate fi mai îngrozitor decât războiul? 

Într-o lume din ce în ce mai „instabilă" (din punctul de vedere politic, economic, social) şi mai 
„aglomerată (datorită înmulţirii populaţiei, statelor şi grupurilor de interese) apariția confruntărilor 
este inevitabilă. Diferenţa între mentalitățile oamenilor, ale culturilor, popoarelor sau civilizațiilor, 
precum şi inegalităţile de resurse materiale disponibile, dar şi de educaţie, au dus şi pot duce oricând la 


conflicte de clasă, rasă, limbă, credinţă ş.a.m.d. Cum sunt cele actuale, între aşa-zisele: 

- Nord (ţările bogate) şi Sud (ţările sărace), sau 

- Est (unde domină: colectivismul, lipsa respectului faţă de individ şi proprietatea privată, 
despotismul etc.) şi Vest (unde primează omul, democraţia, individualismul, libera iniţiativă ş.a.m.d.), 
sau 

- Religii (ortodoxie, catolicism, islam - care, culmea, cred toate în acelaşi Dumnezeu). 

Uneori ciocnirile sunt paşnice, dar deseori ele se transformă uşor în confruntări violente, 
războaie mici, locale sau mari, mondiale. Din păcate, oamenii nu învaţă nimic din istoria lor sau a 
altora. Mânaţi de foame, lăcomie, invidie, frică etc. oamenii vor continua să se poarte ca barbarii - în 
ciuda (sau poate din cauza?!) tuturor progreselor ştiinţei. Numărul țărilor care dispun de arme nucleare 
creşte încet dar sigur. Cineva spunea: nu ştiu cu ce arme se vor lupta oamenii în al treilea război 
mondial, dar în al patrulea sigur cu ciomege, arcuri şi săgeți. 

Mereu şi mereu se comit aceleaşi măceluri inutile. Se şi zice, cu un zâmbet amar: oamenii şi 
națiunile vor acționa raţional de-abia după ce vor încerca practic - şi vor epuiza - toate celelalte 
posibilităţi. Aşa se face că, în pofida vorbăriei despre dispariția războiului din viaţa internaţională, 
anticul dicton latinesc si vispacem para bellum (ca să ai pace pregăteşte-te de război) nu a fost nicicând 
mai actual şi mai respectat - de cei care gândesc... 

Nu e nevoie de un război mondial ca să mori sau să fii schilodit. Oricine poate deveni oricând 
victima nevinovată a unei confruntări locale, regionale, convenţionale, neconvenţionale, teroriste, 
declarate, mocnite, de apărare, de agresiune, de „impunerea păcii" etc. Anual pe glob mor 0,5 milioane 
de persoane datorită războaielor locale, purtate cu arme uşoare. 

În caz de război, mijloacele de agresiune sosesc de obicei pe calea aerului cu avionul sau 
racheta (vezi criza din Kosovo, 1999), dar atacul este oarecum anunţat. În cazul unei acţiuni teroriste 
momentul şi felul atacului sunt neaşteptate. Populaţia civilă este expusă pericolelor războiului modern 
total, care, mai ales în spatele frontului, poate lua forma ABC (atomic-bacteriologic-chimic) - cu arme 
ADM (de distrugere în masă). Se vorbeşte şi de arme noi, care pot provoca catastrofe „naturale: 
geofizice (geoclimatice, meteorologice, seismice), genetice etc. Într-un război viitor, populaţia civilă 
poate fi expusă şi altor feluri de arme noi, neletale: orbitoare, paralizante (cu infrasunete, chimice), cu 
radiații dirijate, cu frecvenţă ultra-înaltă, psihotrope, de manipulare informaţională, cu impuls 
electromagnetic (nucleare), cu microunde, cu grafit (pentru blocarea rețelelor electrice) ş.a.m.d. 

Sfaturile şi ideile din acest Manual sunt valabile şi aplicabile fie că ai de-a face cu un război 
modern (economic, tehnic, sofisticat), fie că e vorba de unul clasic (cu arme albe, de foc ş.a.m.d.). 

Statul român a organizat apărarea şi protecția teritoriului şi a populației împotriva pericolelor 
ce apar într-un război. Conducerea şi coordonarea acestei acţiuni naționale este făcută de 
Comandamentul Protecţiei Civile. 

Dar, nu te lăsa în grija altora! Ei fac doar ce pot. 

Ce poţi face tu? 

Pregăteşte-te din timp. Un război de tip ABC nu poate dura prea mult (vreo 10 zile maxim - 
după care se continuă în varianta clasică) aşa că pe moment ai şanse să scapi cu viață. După aceea însă, 
fără o pregătire adecvată, n-ai nici o şansă. 

Sau - luptă pentru pace, pentru interzicerea şi distrugerea armelor ADM. Oricât ar fi de nebuni 
oamenii şi autorităţile - activismul civic sau politic a dat rezultate. 

Alarmarea populaţiei se va face cu mijloace speciale - acustice (sirene electrice, dinamice cu 
aer comprimat, motosirene), optice şi de alt fel (clopote, fluiere cu abur, sonerii etc). 

Pentru alarmare sunt stabilite următoarele semnale acustice: 

- alarmă aeriană - sunet modulat de două minute cu periodicitate de 4 secunde; 

- alarmă chimică sau radioactivă - 5 sunete a 16 secunde fiecare, cu pauze de 10 secunde; 

- calamitate naturală - 3 sunete a 32 secunde fiecare, cu pauze de 12 secunde; 

- încetarea alarmei - sunet continuu de 2 minute. 

La recepționarea semnalului de alarmă cetăţenii sunt obligaţi să înceteze orice activitate, să-şi 
ia echipamentul de prim ajutor şi protecție individuală, să-şi facă rezerve de apă şi în funcţie de felul 
alarmei să se adăpostească sau să se evacueze, înainte de părăsirea clădirii se va întrerupe alimentarea 
instalaţiilor şi utilajelor cu gaze, apă, curent electric. 

Echipamentul individual de protecţie împotriva efectelor armelor convenţionale şi de nimicire 
în masă constă din: masca contra gazelor, trusa sanitară anti-chimică, costumul de protecție, aparate şi 
măşti izolante, mijloace improvizate de protecţie. Fiecare cetăţean este obligat să cunoască modul de 
folosire a acestor mijloace individuale. 

Adăpostirea se face în adăposturi de protecție civilă, subsoluri, metrou, galerii | sau alte lucrări 
subterane, în denivelări ale terenului. Toate spaţiile special construite, ?şi amenajate sunt echipate cu 
instalaţii de ventilaţie şi filtrarea aerului. Pentru / calculul capacității unui adăpost se consideră că 


necesarul este 0,5 mp/persoană. 

Într-un adăpost trebuie respectate următoarele reguli: 

- Nu introduce animale şi materiale inflamabile, explozibile, iritante. 

- Păstrează ordinea şi curăţenia. 

- Nu fuma şi nu folosi lămpi cu flacăra deschisă, felinare, lumânări. 

- Să ai la tine: masca de gaze, documente de identitate, lanterna, trusa sanitară, ledicamente, 
apă, alimente. 

- Acordă primai ajutor. 

- Nu părăsi adăpostul decât la încetarea alarmei. 


18.1. RĂZBOIUL ATOMIC 


După terminarea „războiului rece" în 1990 se pare că pericolul armelor atomice nu mai e atât 
de mare. Totuşi, unele sfaturi nu strică. Nu se ştie... 

Explozia unei bombe atomice sau nucleare umple atmosfera cu foc şi fulgere orbitoare, cu 
suflu distrugător şi căderi radioactive. Nimeni nu este nici ferit -nici direct ameninţat de o explozie 
atomică. S-ar putea ca o bombă sau o rachetă să-şi greşească ţinta şi să cadă într-un loc considerat 
„Sigur". Sau, să fii victima unui accident de la o centrală atomoelectrică - vezi Cernobâl. Chiar fără 
fulger şi undă de şoc (cum explodează o bombă cu neutroni sau o centrală atomică), „numai" căderile 
radioactive şi radiaţiile pot provoca ravagii sinistre - de la îmbolnăvirea până la distrugerea oricărei 
forme de viaţă. 

Ce s-ar mai putea face în fața unei puteri distructive atât de mari? După o explozie în 
apropiere - nu se mai poate face nimic. 

Dar înainte - DA. 

În plus, pentru a te încuraja la o atitudine mai optimistă, merită subliniat că efectul maxim al 
unei explozii atomice durează puțin, că radioactivitatea slăbeşte în câteva zile până la un nivel 
suportabil (în 2 zile scade de la 1500 R/h la 15 R/h; iar în 2 săptămâni la 1,5 R/h - exceptând cazul în 
care bomba a fost cu plutoniu, când radiația durează secole), că la Nagasaki şi Hiroshima viaţa a 
continuat după supravieţuire. 

Dacă te pregăteşti - poţi să supraviețuieşti, indiferent de neajutorarea ta aparentă. Măsurile 
pregătitoare îți pot salva viața. Ai obligația morală să-ţi iei măsuri de precauţie, cu speranţa că o să 
nimereşti în afara zonei centrale, periculoase - adică la peste 50 km de explozia atomică. 

Explozia atomică are mai multe efecte (fig. 18.1 şi 18.2): 

Valul de lumină și căldură (vezi #8 şi #10). Cine priveşte o explozie atomică de la mai puţin 
de 60 km orbeşte definitiv. 

Impulsul electromagnetic (un fel de explozie invizibilă, despre care nu se ştiu prea multe - 
secret militar) va întrerupe funcționarea oricărei centrale electrice, telecomunicațiilor etc. Deci NU vei 
mai avea electricitate, nu vei mai putea folosi telefonul, radioul, TV ş.a.m.d. 

Suflul: tot aşa de inevitabil ca tunetul după fulger, după unda de lumină a exploziei atomice 
vine sudul, unda de şoc - aproape imediat, sau cu o întârziere 

18.1. Repartiția energiei unei explozii atomice a - unda de şoc; b - căldură; c - radiaţii 
persistente; d - radiaţii momentane 

18.2. Efectele bombei atomice în funcţie de înălțimea exploziei a - explozie în aer: efecte 
momentane; fără urmări radioactive de durată; b - explozie la sol: efecte momentane şi de lungă durata 
de maximum un minut. Forţa suflului este uriaşă: dezrădăcinează copaci, zdrobeşte clădiri, aruncă 
oamenii în aer. Întinderea pe care acţionează suflul depinde de mărimea şi puterea bombei, de înălțimea 
la care explodează etc. 

Unda de şoc parcurge în primele două secunde 1 km. În acest timp, pe acest spaţiu toți factorii 
distructivi au efecte maxime. Trebuie să te adăposteşti repede, în primele două secunde după ce ai 
observat sfera de foc (n-o privi direct!). Efectul e ca de uragan (vezi 417.3). 

Adăposteşte-te, ghemuieşte-te numai după obstacolele naturale sau construcții solide de beton 
armat, ziduri solide. Nu sta în picioare - căci te expui cu o suprafață mult mai mare decât în poziția 
culcat cu faţa în jos, iar unda de şoc şi orice obiect zburător te poate strivi. 

Într-o localitate te poţi adăposti după ridicături din teren, în rigolele şoselelor, lângă bordurile 
trotuarelor, în pasajele de trecere subterană. Dacă în momentul exploziei nu ai posibilitatea să intri în 
adăpost, ascunde-te în cea mai apropiată denivelare de teren. NU te adăposti în spatele unor obstacole 
care se pot prăbuşi, într-o uzină sunt bune şi golurile din fundaţiile unor utilaje mari, coşurilor de fum, 
ori tunelurile tehnologice. 

Într-o clădire aşează-te: lângă peretele dinspre explozie; în spaţiul gol al uşii de pe peretele de 
rezistență; într-un coridor fără ferestre; sau chiar sub un birou, o masă. Stai ghemuit cu faţa în jos în 








locul pe care l-ai găsit şi acoperă capul cu braţele. 

În teren deschis (parcuri, câmp etc.) te poţi ascunde după o ridicătură de teren ori taluzul 
şoselii, sau într-o groapă, iar în lipsa acestora te culci cu faţa în jos, braţele sub cap, picioarele către 
explozie. 

Stai aşa 15-20 de secunde. 

Căderile radioactive. Suflul transformă ruinele în praf, pe care „ciuperca atomică" îl aspiră şi-l 
ridică; după un timp praful, devenit radioactiv, revine pe sol. 

O parte dintre căderile radioactive se depun în zona exploziei după aproximativ o oră, însă 
altele, purtate de vânt, vor mătura o suprafaţă uriaşă de teren. Mărimea şi orientarea suprafeţei infestate 
depind de viteza, şi de direcţia vântului în perioada respectivă. Praful invizibil va iradia, îmbolnăvi sau 
omori tot ce are viață: plante, animale, oameni. Prezenţa şi mărimea radiaţiilor nu poate fi sesizată ori 
măsurată decât cu aparate speciale (contoare Geiger-Muller, dozimetre etc.) din dotarea armatei, 
poliţiei, laboratoarelor şi serviciilor specializate. 

Efectele iradierii: vezi la 419.7 

Protejarea contra contaminării radioactive constă in: 

a) evitarea contactului cu praful radioactiv, şi 

b) reducerea acţiunii radiaţiei emise de praful radioactiv şi asupra organismului. În continuare 
se arată cum poți pune în practică aceste principii. 

Alarmarea populaţiei. Un prim semn că situația devine periculoasă ar putea fi ştirile din presă, 
radio, TV - legate de escaladarea încordării sau conflictului internaţional. Dacă apare pericolul de 
război sau de accident la o centrală atomică, oficialitățile vor da anunţuri specifice prin toate mijloacele 
audiovizuale. 

În continuare redăm câteva informaţii privind alarmarea populaţiei civile în unele state 
occidentale şi regulile de comportare respective. Acolo alarma este gradată în funcție de timpul rămas 
până la momentul estimat al pericolului: 

- Alarma gradul 1 („roşie"): explozie iminentă: sunetul sirenelor creşte şi descreşte; 

- Alarma gradul 2 („gri”): căderile radioactive peste aproximativ o oră: sirenele emit un sunet 
constant, întrerupt; 

- Alarma gradul 3 („neagră”): căderile radioactive vin imediat: sirenele emit litera D a 
alfabetului MORSE: linie-punct-punct (sunet lung-scurt-scurt); 

- înceterea alarmei - sirenele sună continuu. 

La noi nu s-au făcut pregătiri de apărare la fel de straşnice, deoarece neavând arme atomice pe 
teritoriul ţării, s-a considerat că nici nu vom fi atacați în felul acesta. Dacă însă intrăm în NATO - 
situaţia se va schimba. 

Ce faci după avertizare: 

Ai aflat ştiri proaste, apare amenințarea exploziei: amenajează locuința, să fie cât mai ignifugă 
(vezi la #10 şi #8) şi cât mai rezistentă la suflu (vezi #17). Dacă munceşti metodic, repede, eficient, 
într-o zi poţi realiza foarte multe în acest scop. Totodată adună provizii. 

Fereşte-te să te surprindă explozia într-o construcție şubredă: cort, baracă, casă de lemn. Mută- 
te într-o casă cât mai solidă. 

Etajele mijlocii din blocurile înalte sunt cele mai sigure, iar parterul şi etajele de sus (mai ales 
mansarda) sunt nesigure. Locatarii acestora din urmă se vor adăposti la familiile sau vecinii de la 
etajele mijlocii. În blocurile cu mai puţin de 4 etaje numai parterul este sigur. 

Alarma „roşie": cei care nu pot ajunge acasă în câteva minute se vor adăposti în cea mai 
apropiată clădire. Dacă eşti surprins pe câmp, departe de o clădire, aruncă-te la pământ (vezi la 410.1). 

În casă: opreşte electricitatea, gazul, apa de la întrerupătorul sau robineții principali de racord. 
Apoi refugiați-vă şi închideți-vă cu toţii în adăpostul contra căderilor radioactive (vezi la 418.5). 

Dacă supravieţuieşti exploziei, verifică imediat orice pericol de incendiu (vezi la #8). Când 
faci inspecția, acoperă-te cât mai bine cu o pelerină, iar când reintri în adăpost, scoate-o şi las-o afară, 
la intrare. 

Alarma „gri": poți să te trezeşti într-o zonă contaminată chiar fără să vezi explozia nucleară şi 
fără să-i simţi efectele directe - dacă norul radioactiv ajunge după un timp deasupra locului în care te 
afli. 





Mişcă-te, deplasează-te repede, fii calm. Evită cu orice preţ contactul cu praful radioactiv. 

Încearcă să ajungi sub un acoperiş bun, înainte de trecerea orei după care va începe căderea 
prafului radioactiv. Adăpostul ar trebui să aibă acoperişul şi pereţii groşi, iar ferestrele şi uşile bine 
închise, etanşate, ca să slăbească pe cât posibil puterea radiațiilor. 

Acoperă fântâna, bagă animalele în grajd, corectează măsurile de protecţie la grajd sau casă 
prin acoperire şi etanşare; fă rezerve de alimente şi apă. 

Într-o clădire adăposteşte-te în încăperea cea mai izolată şi depărtată de exterior. Etanşează 


uşile şi ferestrele. Dacă e cazul, pregăteşte şi pune masca de gaze pe față şi îmbracă mijloacele simple 
de protecţie. Înainte de intrarea în casă: fiecare persoană verifică rapid măsurile luate de ceilalți 
membri ai familiei sau grupului şi corectează cât poate deficienţele constatate; dezbracă pelerina sau 
îmbrăcămintea de exterior folosită - pe care o lasă la uşă; apoi intră în adăpost, unde îmbrăcă haine 
necontaminte. 

Mijloacele de protecție individuală se pot improviza cu lucruri la îndemână în orice 
gospodărie. Ele se folosesc însă numai pentru o durată scurtă - cât treci prin zona contaminată 
radioactiv. Dar - contaminarea radioactivă este de durată. Pentru scăderea radioactivităţii sub doza 
periculoasă trebuie să treacă două săptămâni, uneori şi mai mult. 

Ca să rezişti ai nevoie de un adăpost! 

Alarma „gri" nu înseamnă că nu va mai urma încă o explozie. Dacă nu eşti silit de împrejurări, 
încearcă să te fereşti şi de următorul pericol. 

Alarma neagră". Dacă mai eşti afară, aruncă-te în primul adăpost, scoțând hainele exterioare 
şi lăsându-le la intrare. Dacă poţi, înainte de a intra în adăpost spală sau curăță zonele de piele care au 
fost expuse căderilor radioactive şi periază sau scutură hainele. 

Stai în adăpost până ce Poliţia sau Apărarea civilă anunţă că se poate ieşi. Ascultă ştirile la 
radio. În primele trei zile, când radioactivitatea este maximă, ieşirea din adăpost este total interzisă. 
După aceea, se pot face ieşiri pentru motive importante, dar cât mai puţine şi scurte. Respectă 
anunţurile şi instrucțiunile autorităţilor despre când, unde, cum poți să mergi şi pentru cât timp. 

Pregătiri: când în presă, la radio, la TV apar ştiri privind pericolul unui război, trebuie luate 
măsuri de precauţie. Respectă şi instrucțiunile organelor de stat. 

Contra valului de lumină şi căldură - vezi #8 şi #10. 

În afară de văruirea ferestrelor şi îndepărtarea materialelor inflamabile (de exemplu ziare, 
hârtii) dintr-o cameră în care le-ar putea lovi şi aprinde raza de căldură (strecurată de exemplu printr-o 
crăpătură din acoperiş), mai sunt necesare şi alte măsuri contra incendiului. 

Una dintre ele este impregnarea ignifugă a ţesăturilor, de exemplu cu o soluţie preparată din: 
101 de apă, 0,5 kg borax, 0,5 kg acid boric. După înmuiere timp de o jumătate de oră în soluţie, 
țesătura nestoarsă se atârnă la uscat. Întrucât după o spălare sau după un timp substanţele îşi pierd 
efectul, tratamentul trebuie repetat periodic. 

Lemnăria nu poate fi tratată în acelaşi fel, dar se poate proteja prin acoperire cu o pânză 
ignifugată. 

Pregăteşte şi mijloace pentru stingerea incendiului produs de explozie sau de valul de căldură 
(fig. 18.3). Probabil că într-o astfel de situaţie reţeaua publică de alimentare cu apă va fi oprită. La 
fiecare etaj să fie depozitate cât mai multe găleți sau vase pline cu apă şi extinctoare - dar cele mai 
multe la ultimul etaj, în pod. 

18.3. Amenajarea clădirii pentru apărare pasivă: a - rezerva de apă; b - nisip; c - 
robinet/hidrant;, d - extinctor; e - topor; f - rangă; g - rucsac de salvare; h - rezerva de apă; i - camuflaj; j 
- ieşire de siguranță 

Efectul prafului radioactiv poate fi slăbit de doi factori: 

1) Grosimea stratului de material existent (aer, pereţi etc.) între victimă şi praf; 

2) Reducerea timpului de expunere şi contact, sau amânarea contactului. Adăpostirea într-o 
clădire reduce de 5 ori expunerea la radiaţii în raport cu norul şi de 20 de ori în raport cu praful depus 
în exterior. 

Într-o clădire adăpostul se poate amenaja într-un beci, o boxă, o cameră sau un coridor cu cât 
mai puţini pereți spre exterior. Căptuşeşte pereţii, ferestrele, uşile cu un strat cât mai gros din orice 
material: cărămizi, beton, pământ compactat. Cu cât vei sta mai departe de pereţii exteriori şi de 
acoperiş - cu atât mai bine. 

Chiar şi o construcție uşoară poate asigura un oarecare grad de protecție, dacă înăuntrul ei se 
amenajează un adăpost tip sâmbure - vezi mai jos. 

Întăreşte şi îngroaşă toţi pereţii adăpostului. Demontează ferestrele şi umple sau zideşte 
golurile respective cu două rânduri de cărămizi; sau fixează peste ele, la interior şi exterior, câte doi 
pereţi din scânduri, între care îndesxi pământ umezit. Cei doi pereţi de scândură ar trebui solidarizați 
unul de altul cu sârmă, cuie, tiranţi. 

Sprijină mobilă grea, cărți, saci cu nisip - de ferestre, uşi, pereţi - (fig. 18.4). Blochează 
ferestrele şi uşile camerelor şi coridoarelor care duc spre adăpost, îngrămădeşte saci cu nisip, cutii cu 
pământ, butoaie pe dinafară pereţilor adăpostului. E bună şi zăpada bătătorită, groasă (fiecare strat de 
50 cm grosime înjumătăţeşte forța radiațiilor). 

Adăpostul poate fi amenajat şi în afara dădirii: o groapă, un tranşeu săpat în curte (acoperit cu 
scânduri şi pământ), înalt cât să încapă un om în picioare, este o protecție foarte bună (fig. 18.5). 
Căptuşeşte-i pereţii cu stâlpi şi scânduri. Acoperişul se face din scânduri, table, plăci de beton, peste 


care se aşează pământ bătut. 

18.4. Întărirea construcției 

18.5. Adăpost tip tranşeu în curte 

Intrarea în tranşeu se va face printr-o gură verticală de acces acoperită cu un capac de 
canalizare (sau ceva echivalent, improvizat). Peste capacul de scândură sau de metal se adaugă un strat 
cât mai gros dintr-un material potrivit (pământ, nisip etc). O altfel de intrare în adăpost sau tranşeu - de 
exemplu un coridor, o scară - s-ar putea prăbuşi din cauza suflului exploziei. 

Peste şi lângă adăpost îngrămădeşte cât mai mulți saci cu nisip sau pământ. Ei vor mări 
rezistenţa construcției şi vor slăbi radiațiile. 

Condiţiile constructive pentru ca o pivniţă să poată fi utilizată ca adăpost sunt: 

- Tavanul să fie solid, preferabil un planşeu din beton armat cu deschiderea cât mai mică (de la 
un perete la altul). 

- Amplasarea pivniţei - la unul dintre colţurile clădirii, lângă un zid exterior, preferabil fără 
deschidere spre exterior. 

- Pereţii - solizi, preferabil din beton armat; 

- Să nu fie traversată de conducte (gaz, apă, încălzire). 

- Suprafaţa - sub 30 mp. Măsuri suplimentare necesare: 

- Instalarea unor stâlpi suplimentari de susținere, asiguraţi în poziție, dacă deschiderea 
tavanului (distanţa între stâlpi, pereţi) depăşeşte 2 m; 

- Consolidarea porțiunii din peretele exterior al beciului, de deasupra solului până la nivelul 
tavanului, cu un val de pământ sau saci de nisip; 

- Umplerea sau zidirea ferestrelor pivniţei pe toată grosimea peretelui; aerisirile sau coşurile se 
astupă; 

- Etanşarea uşilor beciului,; 

- Dotarea uneia dintre ferestrele pivniţei cu un capac solid şi etanş - ca ieşire de siguranță, 
amenajată astfel încât să nu poată fi blocată de dărâmături; 

- Amenajarea unei treceri sau coridor de salvare spre clădirea vecină, cu secţiunea circa 0,6 x 
0,8 m; 

- Marcarea cu vopsea termorezistentă a unor săgeți indicatoare în câteva locuri, pe suprafeţe 
exterioare vizibile, pentru ca adăpostul să poată fi descoperit chiar în caz că se dărâmă. 

Adăpostul tip sâmbure. Pentru asigurarea unei protecţii suplimentare (necesară mai ales în 
primele trei zile după explozie) ar fi bine să amenajezi în interiorul adăpostului încă o incintă cu înveliş 
de protecţie (un sâmbure). Acesta ar putea fi, de exemplu, un fel de cort sau acoperiş din uşi sau 
scânduri, sprijinite -jos de pereţii adăpostului, iar sus între ele. Deasupra acestui acoperiş interior se vor 
stivui saci sau feţe de pernă umplute cu nisip şi pământ până la pereţii şi tavanul adăpostului (fig. 18.6). 

In lipsa unui beci se poate săpa un tranşeu sub pardoseală, iar pardosela va fi acoperită cu saci 
de pământ. 

După 3 zile pericolul cel mai mare trece şi veți putea părăsi adăpostul interior (tip sâmbure) 
pentru a trăi în restul adăpostului din clădire. Dar afară nu vei putea ieşi decât după 10 zile! 

Înăuntrul adăpostului vor fi depozitate unelte de săpat - de care ar putea fi nevoie pentru 
dezgropare, la ieşire. 

Viatxa în adăpost. Inevitabil că viața mai multor persoane înghesuite într-un spațiu mic, cu 
dotări minimale, într-o perioadă de criză, va naşte mari probleme. 

Stresul psihologic poate fi însă micşorat printr-o pregătire corespunzătoare, respectiv prin 
antrenamente şi simulări. Se recomandă ca aceste exerciţii voluntare să fie făcute cu familia de două ori 
pe an, la câte un sfârşit de săptămână. Numai 

18.6. Adăpost în casă 

În felul acesta vor putea înţelege toți membrii familiei problemele de înghesuială, plictiseală, 
alimentaţie, igienă, disciplină ş.a.m.d. ce pot apărea. Dar astfel de exerciţii pot avea şi alte efecte 
educative - benefice pentru coeziunea familială. 

Se recomandă întocmirea, afişarea şi însuşirea de către toată familia a unui regulament de 
comportare în adăpost, care să stabilească o ordine privind: scularea, culcarea, orele de masă, curăţenia, 
activităţi diverse, repartizarea sarcinilor (întreţinerea echipamentelor, instalaţiilor; curățenie; pregătirea, 
servitul meselor; gospodărirea proviziilor; serviciul de gardă, ascultarea radioului; ierarhia 
colectivului). 

Trebuie luate măsuri ca fiecare persoană să aibă mereu sarcini şi ocupații; altfel apar 
deranjamente psihice: depresiuni, furie, violență. 

Stocul de provizii. Într-o situaţie de criză: război, cutremur etc. pot dispărea toate facilităţile 
pe care le considerăm „normale": comerţ, electricitate, apă, gaze etc. Nici banii nu mai au valoare. 
Rezultă că numai stocul personal de provizii te poate salva de la foame, sete, frig, boală. O rezervă de 








alimente, apă, medicamente, energie pentru aproximativ 14 zile trebuie să existe în fiecare casă de om 
gospodar şi responsabil (există şi obligaţii legale în acest sens). 

Fă o listă cu toate lucrurile şi echipamentul necesare în adăpost. Nu uita un radio cu baterii. 
De asemenea, facilitățile pentru igienă. Nu îngrămădi în adăpost toate lucrurile posibile - mai lasă şi 
puţin loc de mişcare. Foloseşte logica, bunul simţ. Nu uita că va trebui să trăiţi acolo zile şi nopți fără 
nici un contact cu exteriorul. Adăpostul îţi va fi casă, masă, baie, toaletă, curte. 

Din cauza perisabilităţii alimentelor conservate, stocul de provizii trebuie permanent 
gospodărit, reînnoit, pentru a se evita atât cheltuielile inutile (supradepozitare) cât şi insuficienţa 
stocurilor (alimente stricate). O listă cu toate sortimentele depozitate şi datele lor de procurare şi de 
înlocuire obligatorie ajută mult la controlul situației. 

Poate că toată această muncă şi cheltuială preventivă pare excesivă, inutilă; dar uită-te la 
televizor: buletinele de ştiri sunt pline de situaţii în care, dacă ai ghinionul să ajungi, o să fii fericit că ai 
provizii pregătite. 

Rezerva de alimente. Constă numai din alimente uscate şi conserve care să reziste nealterate 
cel puțin 6 luni în condiţiile posibile de depozitare autonomă (răcoare, uscat) - fără frigider. Lista 
acestor provizii (felul, cantitatea) depinde de gusturile, obiceiurile, concepţiile fiecăruia. Conservele 
pot fi procurate din comerţ (preferabil în cutii metalice) sau preparate în casă: fierte, dulciuri, murături. 

Proviziile trebuie să fie suficiente pentru cel puţin 3 săptămâni. 

Hrana şi apa nu sunt contaminate direct de radiaţii, ci indirect de praful radioactiv care se 
poate aşeza pe ele. Hrana și apa vor fi depozitate în vase bine închise, cu capac înşurubat. Înainte de a 
desface un vas cu provizii, şterge bine tot praful de pe capac şi zona învecinată. 

Rezerva de apă potabilă rezultă din necesitatea biologică de consum a 1,5-2 1/ zi de persoană. 

Rezerva de apă (mai importantă decât cea alimentară) trebuie să acopere consumul pentru cel 
puţin 4 zile în adăpostul tip sâmbure. Apa depozitată într-un cazan sau o cadă trebuie acoperită cu un 
capac din scânduri sau o folie de plastic. Înainte de a ridica capacul, şterge-1 bine de praf. 

Când se dă alarma „roşie", sau alta echivalentă, trebuie să întrerupi imediat alimentarea casei 
cu apă de la reţeaua publică. În acest fel, apa contaminată radioactiv, care va umple treptat reţeaua 
localităţii, nu-ţi va mai strica rezervele tale. 

Lista orientativă cu proviziile necesare unei persoane, pentru 14 zile: Conserve: de carne, 
peşte, salam - 2 kg; supe, preparate - 4 kg; legume - 4 kg. Lactate şi grăsimi: lapte praf- 1 kg; brânză - 
1 kg; ulei, margarina - 0,5 kg. Alimente uscate: pâine - 2 kg; biscuiţi, fulgi etc. - 0,5 kg; zahăr - 0,5 kg; 
sare, condimente - 0,25 kg; marmeladă, gem - 0,5 kg. Diverse: cafea, ceai, cacao -0,5 kg. Băutură: apă 
- 421. 

Dotarea individuală de salvare şi intervenție. 

Fiecare locuință ar trebui să fie dotată cu următoarele echipamente, pentru a putea rezolva 





urgent: 

A - Primul ajutor şi apărarea contra radiaţiilor: trusă de prim-ajutor auto (1 buc/5 persoane); 
prelată (1 buc/5 persoane); dozimetru; 

B - Stingerea incendiilor: hidrant, racord pentru furtun, robineţi; găleți a 10 l/buc (4 buc la un 
robinet); cârlig cu coadă şi prelungitor (serveşte la desprinderea obiectelor care ard mocnit şi la 
îndepărtarea dărâmăturilor);, prelată pentru înăbuşirea flăcărilor (ignifugată); frânghie (pentru salvare, 
coborâre, cățărare);, rezervor cu apă, cu o capacitate corespunzătoare mărimii suprafeței de stins 
(pardoseală, acoperiş). 

C - Dezgroparea victimelor: o cazma cu coada scurtă, ca să poată fi folosită în spaţiu îngust; 
lopată pliantă (scurtă), rangă cu vârf lat şi ascuţit, fierăstrău „coadă de şoarece"; ciocan mare; 
bomfaier;, daltă lată (şpiţ); topor; foarfecă (tip cleşte) pentru fier beton. 

După explozia atomică. Respectă instrucțiunile autorităţilor, când părăseşti adăpostul. Poartă 
mănuşi pentru manipularea obiectelor contaminate (bănuite) - fie înăuntru, fie afară din adăpost. La 
reintrarea în adăpost hainele exterioare vor fi oricum lăsate afară - inclusiv încălțămintea, şoşonii, 
galoşii. 

Când ieşi din adăpost ca să faci rost de hrană, caută alimente apărate natural sau artificial 
împotriva contaminării cu praf radioactiv, de exemplu nuci, conserve, sau altele: 

- Ouăle sunt destul de sigure, mai ales dacă găinile au fost adăpostite de 

praful radioactiv; 

- Cartofii trebuie spălaţi şi curăţaţi de coajă, apoi gătiți, fierti; 

- Boabele de fasole, mazăre, protejate de păstăi, sunt comestibile; 

- Verdeţurile cum ar fi: varza, salata, ceapa vor fi destul de bune de mâncat, dacă foile, 
frunzele sunt strânse şi se acoperă bine unele pe altele. Aruncă foile exterioare şi păstrează miezul; 

- Peştele va fi probabil bun de mâncat; 

- Animalele care au stat afară pe câmp, neprotejate de căderile radioactive, probabil vor fi 


contaminate. 

Plantele vor începe oricum să se contamineze după câteva zile de la depunerea prafului 
radioactiv, datorită absorbției prin rădăcini a apei şi substanţelor din sol. 

Apa de la robinet sau cea de ploaie va fi contaminată. Fierberea nu îndepărtează radiațiile. Dar 
apa depozitată dinainte în puțuri, peşteri, rezervoare acoperite -este probabil potabilă (până se 
contaminează şi ea de la apa proaspătă) 

Boală de iradiere - vezi la 419.7. 


18.2. RĂZBOIUL BIOLOGIC 


Deşi Convenţia din 1925 de la Geneva (semnată de 133 de state, dar neacceptată de 21 state) a 
interzis arma biologică, se pare că numeroase ţări au studiat-o şi dezvoltat-o. Războiul biologic constă 
în aruncarea unor cutii cu microbi sau otrăvuri, sub formă de prafuri ori lichide, asupra adversarilor. 
Microbii sunt variante îmbunătăţite în laborator ale unor bacterii, virusuri, ciuperci care produc boli 
grave la oameni, animale, plante. Otrăvurile sunt toxine foarte puternice, produse de microbi sau de 
animale. 

Arma biologică acţionează numai asupra organismelor vii, lăsând intactă infrastructura; este 
foarte ieftină. Este arma țărilor sărace. lată cât costă distrugerea unui singur om adversar: cu arme 
convenţionale aproximativ 2000 dolari; cu arme nucleare - 800 dolari, iar cu arma biologică - 1 dolar. 

Pe de altă parte, oamenii se pot apăra eficient şi simplu de armele biologice (cunoscute!) prin 
vaccinare, igienă, mască respiratorie, decontaminare (spălare, neutralizare etc). Adică, se procedează la 
fel ca la orice epidemie. De aceea arma biologică nu este gândită să omoare - ci să incapaciteze 
populația, soldaţii, adversarii; sau să distrugă economia ori agricultura adversarului (plantele agricole, 
animalele domestice). 

Cele mai importante şi mai cunoscute boli grave care pot apărea în cazul unui război biologic 
de modă veche sunt arătate în tabel - dar există şi altele noi încă secrete, mult mai eficiente, mai 
groaznice. 

Alte informaţii: 

Antraxul (buba neagră) este o boală a animalelor, care se poate transmite la om pe cale 
cutanată, pulmonară, intestinală. 

Holera se ia numai prin apa şi alimentele contaminate. După o incubație de 12-28 ore apare o 
diaree bruscă, nedureroasă, care poate atinge 201/24 h; apoi vomă. 

Ciuma (pesta) poate avea diverse forme: bubonică (buboaie care apar în urma muşcăturilor de 
purici infectați), pulmonară (microbii pătrund prin căile respiratorii), septicemică (infecția se 
răspândeşte în tot organismul, după un început bu-bonic sau pulmonar). Ciuma bubonică are o evoluţie 
mai uşoară. Formele grave, mortale şi extrem de contagioase sunt cele pulmonară şi septicemică. 

Variola (vărsatul): după câteva zile de la apariţie, petele roşii se transformă în vezicule cu 
lichid limpede, care în scurt timp devin purulente. O dată cu apariţia puroiului, starea generală se 
agravează din nou pentru 10-15 zile. După acest interval bubele se usucă şi se cojesc. Adeseori boala 
este mortală. 

Morva (răpciugă) este o maladie contagioasă cu caracter acut, a cailor, transmisibilă la om, 
caracterizată prin febră, erupții ale pielii şi mucoaselor. 

Principalul pericol al armei biologice constă în faptul că îmbolnăvirea se poate produce nu 
numai la persoanele care s-au aflat în zona infectată ci şi prin: contactul necontrolat cu oamenii sau 
animalele provenite din zona infectată, nerespectarea regulilor de izolare (carantină), consumarea apei 
şi a alimentelor infectate. 

Protecţia - se poate face prin măsuri de: 

a) Anihilarea căilor de transmitere a infecțiilor: 

- protejarea căilor respiratorii, a pielii şi mucoaselor cu ajutorul mijloacelor speciale sau 
simple de protecție individuală; 

- etanşarea uşilor şi ferestrelor de la locuinţă, întreprindere etc; 

- igiena strictă: evitarea consumării apei din surse necontrolate de organele sanitare; evitarea 
mâncării neprelucrate la cald (se va consuma numai apă fiartă timp de 20 minute); protejarea rezervelor 
de alimente; 

- colectarea igienică a gunoaielor; menţinerea curăţeniei la closete (în special a celor fără apă 
curgătoare; dezinfectarea şi decontaminarea lor se face cu cioramină sau var); autocontrolul preventiv 
al corpului şi îmbrăcăminții; 

- decontaminarea locuinţei, a surselor de apă şi a alimentelor; 

- anunțarea organelor de protecţie civilă în cazul apariţiei unor aglomerări suspecte de insecte 
sau rozătoare. 


' b) Creşterea rezistenței organismului: prin vaccinare. 

c) Izolarea sursei de infecție: orice persoană cu temperatură mare trebuie izolată şi anunţată la 
medic; îndeplinirea indicațiilor date de organele medicale privind depistarea purtătorilor de microbi. 

După atacul biologic -o mare importanţă în prevenirea bolilor molipsitoare o au: respectarea 
normelor de igienă individuală şi colectivă, igiena resurselor de apă, combaterea insectelor şi 
rozătoarelor. 








Boala Durata  |Durata bolii,| Simptome Calea de transmisie 
incubare |până la 
deces, zile 


Antraxul 1-5 - febră, oboseală, respiraţie grea, şoc, piele, respiraţie, 
pneumonie digestivă 
-4 i 


Botulismul 


Bruceloza |7-21 câteva la animale: avortul epizootie; la om:|contactul cu animalele 
septicemie cu stare acută şi atenuată. |infectate sau produsele 


acestora 


(pesta agitaţie, delir 
Febra Q 10-20 dureri musculare, la cap, transpiraţie 
intensă 


febră, vomă, dureri abdominale,|hrană 

diaree, stare generală proastă 

[ca ciuma, dar mai slabe |] 
febră mare, dureri de cap, vomă,|respiraţie, hrană, piele 
stare generală rea, pete roşii care 

încep să se umfle 





Stai în adăpost sau în casă până la terminarea decontaminării străzilor, terenurilor etc. 
infectate. Nu consuma alimentele şi nu folosi obiectele găsite pe câmp, sau pe stradă. 

Uneori căderea bombelor biologice poate să treacă neobservată. La locul căderii se pot găsi: 
bucăţi de diferite mărimi din bombele biologice aruncate din avion, resturi de cutii, pachete, saci, 
precum şi grupuri neobişnuite de insecte, rozătoare, păsări - în cantități uneori nepotrivite locului sau 
anotimpului respectiv. Nu atinge obiectele suspecte! 

Dacă insectele sau rozătoarele descoperite au tendința de împrăştiere, organizaţi pe loc echipe 
de 3-4 oameni ca să le prindă şi să le distrugă, fără însă a le atinge direct cu mâna, ci folosind unelte 
improvizate, la îndemână: sape, lopeţi etc. Insectele, rozătoarele, obiectele suspecte găsite lângă 
locurile unde au căzut bombe vor fi distruse, decontaminate cu lapte de var, formol sau acid fenic. 

Dacă nu este pericol de incendiu - locul respectiv se stropeşte cu petrol şi se aprinde. Se 
consideră contaminaţi oamenii şi animalele aflate în focarul biologic, care au consumat alimente sau 
apă suspecte, infectate, ori au venit în contact direct cu oamenii şi animalele îmbolnăvite. Toţi cei 
contaminaţi biologic vor executa decontaminarea sanitară, iar hainele lor vor fi tratate în locuri special 
amenajate de către organele de protecţie civilă. Se vor lua măsuri ca nici o persoană sau animal să nu 
părăsească zona supusă atacului biologic şi nici un obiect, aliment sau produs agricol să nu fie scos din 
zona contaminată. Prin aplicarea carantinei se interzice şi pătrunderea în zona contaminată a oricărei 
persoane din afara acestei zone. 

La primele semne ale bolii trebuie chemat medicul şi anunţate autorităţile. Până la venirea 
medicului, bolnavii suspecți vor fi izolaţi într-o încăpere separată, vor mânca din farfurii şi cu tacâmuri 
ținute separat de celelalte vase ale familiei. Obiectele atinse de aceştia (veselă, haine, aşternuturi, closet 
etc.) vor fi decontaminate prin fierbere cu leşie. 


18.3. RĂZBOIUL CHIMIC 


Substanțele toxice de luptă (STL), chiar în cantități mici, provoacă urgent vătămări grave şi 
chiar moartea. Ele pot acţiona sub formă de gaze, vapori, în stare solidă, lichidă (picături) şi pătrund în 
organism prin: aer, apă, hrană, piele. Dar STL îşi pierd capacitatea de distrugere relativ repede (câteva 
zile). Unele îşi păstrează capacitatea de acțiune mai mult timp, fiind considerate „persistente", iar altele 
mai puțin timp, fiind socotite „trecătoare". 

După efectul asupra oamenilor, STL se împart în: neuroparalizante, asfixiante, sufocante, toxic 
vezicante, iritante, psihochimice. 


Persistenţa STL este influenţată de starea vremii şi de natura terenului. Astfel: curenţii de aer 
împrăştie substanţele sub formă gazoasă sau de vapori, micşorându-le eficacitatea; temperatura ridicată 
le scurtează persistenţa; ploile spală terenul contaminat, uneori chiar apa din sol le dizolvă şi le 
neutralizează. Pe solul pietros STL au persistența mai mică decât pe un sol afânat, acoperit cu 
vegetaţie. Cele sub formă de gaz sau vapori mai grei ca aerul se acumulează în albiile râurilor, văi, 
şanţuri, păduri, locurile cu vegetaţie înaltă şi deasă, ceea ce le permite să-şi prelungească capacitatea de 
acțiune, chiar dacă sunt trecătoare. 

Condiţiile meteorologice cum ar fi temperatura, vântul, ploaia, ninsoarea, ceața etc. au o 
influență puternică asupra stării zonei contaminate şi duratei de acțiune a STL. 

Vântul puternic, violent, slăbeşte acţiunea gazelor (împrăştie şi diluează aerul contaminat; 
măreşte viteza de evaporare a substanţei toxice). Vântul slab sau lipsa vântului întăreşte acţiunea STL. 
Precipitaţiile (ploaia, zăpada) nu sunt favorabile STL. Ploile puternice spală substanţele de pe sol, de pe 
obiecte, şi micşorează foarte mult gradul de contaminare. 

Protecția oamenilor şi a animalelor împotriva acţiunii STL constă în evitarea contactului direct 
cu acestea prin: adăpostirea în camera de locuit sau adăposturi etanşe, cu atmosfera nepoluată; 
îmbrăcarea mijlocelor individuale de protecţie (masca contra gazelor şi combinezonul de protecţie a 
pielii). 

Accidentele chimice (industriale, de transport etc). La apariţia pericolului de răspândire 
accidentală a unor substanţe periculoase, autorităţile vor alarma populaţia din zona de acţiune a norului 
sau a lichidului toxic. 

Cetăţenii se vor apăra fie cu mijloacele individuale de protecție (mască, pele-rină etc), fie prin 
adăpostirea în locuinţe (într-o încăpere etanşeizată), adăposturi de protecţie civilă, sau prin evacuare 
(autoevacuare) temporară. Protecţia animalelor se realizează prin izolare în grajduri la care se dansează 
uşile, ferestrele. În zona de acțiune a norului toxic se mai introduc: restricții de consum a apei şi 
produselor agroalimentare sau furajelor expuse contaminării; restricții de circulaţie; măsuri 
suplimentare de pază şi ordine. 

La masca de gaz se pot asambla diverse cartuşe filtrante, marcate cu o bandă de culoare: 

- galbenă - pentru protecție contra clorului, bioxidului de sulf, hidrogenului sulfurat; 

- albastră (pentru acid cianhidric); 

- verde (pentru amoniac). 


18.4. MUNIȚIA NEEXPLODATĂ 


Nebunia unora devine suferinţa altora, mai devreme sau mai târziu. Şi azi mai apar bombe, 
grenade, proiectile rămase din războaiele mondiale. Recent au început să apară şi proiectile din uraniu 
sărăcit - totuşi radioactiv. Sau minele antipersonal: până în 1997 fuseseră pozate în lume (Angola, 
Bosnia, Cambodgia, Mozambic, Afganistan etc.) circa 70-100 milioane de mine -care fac în continuu 
aproximativ 2000 victime pe lună (majoritatea copii). 

Dacă descoperi muniţie sau armament de orice fel: 

- NU le atinge, NU le lovi, NU le mişca; 

- NU încerca să demontezi focoasele sau alte elemente componente; 

- NU le ridica, transporta sau depozita în locuinţă, în curte sau în grămezi din 

fier vechi; 

- Semnalizează şi marchează vizibil şi explicit locul, pericolul; 

- Anunţă imediat Poliţia! 


19. PRIMUL AJUTOR 





19.1. Principii generale Înainte de a îndepărta victima, Urgenţe şi priorităţi, Eliberarea, dezgroparea victimelor, Cum 
dai primul ajutor, Evacuarea rănitului 

19.2. Şocul psihologic 

19.3. Urgenţele: hemoragii, plăgi, răni Hemoragia, Hemoragia internă, Rănile, Cangrena 

19.4. Oprirea respirației sau a inimii Stopul respirator, Stopul cardiac, Leşinul, Sincopa, Criza de inimă, înecul 

19.5. Fracturi, luxaţii, entorse Fractura, Luxaţia, Entorsa, întinderea 

19.6. Accidente produse de căldură, electricitate, chimicale Arsuri de la flacără, Electrocutarea, Trăsnetul, Arsuri 
produse de substanțe corozive, Arsuri de la soare, Insolaţia, Extenuarea, Intoxicația respiratorie, Asfixierea cu oxid de carbon 

19.7. Accidente produse de violență Muşcăturile produse de: om, animale, insecte, înțepătura de albină, viespe, 
înecarea (cu un obiect), Lovitura la cap, Paralizia, Accidente produse de viteza excesivă, Naşterea accidentală, Boala de iradiere 

19.8. Accidente la ochi Orbirea produsă de: Soare, Fulger, Stropi de acid, chimicale, piper, A intrat ceva în ochi, 
Ochiul învinețit, Cum ajuţi un nevăzător 

19.9. Accidente produse de frig Îngheţul (hipotermia), Degeraturile, Boala de tranşeu (la picioare), Insomnia, 
Paraziţii, Igiena obligatorie 

19.10. Accidente de călătorie Băşici la picioare, Urticaria, Răul de mare, Răni produse de apa sărată, Constipaţia, 


Buzele crăpate, pielea uscată 
19.11. Accidente produse de foame Intoxicația alimentară, otrăvirea, Intoxicația cu chimicale 
19.12. Pericolele înălțimii Ameţeala, Sinucigaşul, Răul de altitudine, Flebita 
19.13. Boli infecțioase 
19.14. Transportul accidentaţilor 


19.15. Dă-i mortului o ultimă şansă 
19.1. PRINCIPII GENERALE 


Primul ajutor are două scopuri principale: 

- să salveze viaţa accidentatului, şi 

- să asigure vindecarea lui fără, sau cu cât mai puține urmări. Fiecare om trebuie să fie 
pregătit, să ştie cum se dă primul ajutor. Acordarea primului ajutor e o îndeletnicire care trebuie 
învățată şi exersată dinainte (vezi 420.3). 

Chiar dacă în continuare sunt indicate numeroase metode şi sfaturi aparent uşor de aplicat (din 
păcate ele nu acoperă toate accidentele posibile), nu poți deveni instantaneu un salvator priceput şi 
îndemânatic. Puţină experienţă practică valorează infinit mai mult decât o tonă de teorie. 

Învață şi medicină naturală: (auto)masaj, presopunctură, ierburi de leac. 

Când nu se poate ajunge la medic sau la spital, uneori supravieţuitorul ori salvatorul trebuie să 
ia măsuri drastice ca să salveze o viaţă. Unele sfaturi din acest capitol sunt destinate numai pentru 
aceste împrejurări. 

Atenţie: sfaturile şi reţetele din acest Manual pot servi în situaţii grave, de criză, dar nu pot 
înlocui medicul! 

* înainte de a îndepărta victima sau victimele de la locul accidentului: 

- Cheamă şi capacitează încă 2-3 persoane disponibile, ca să-ţi dea ajutor, şi dă-le indicaţii 
precise - nu lăsa nimic subînţeles. 

- Cheamă sau trimite pe altcineva după un medic, Salvare, Salvamont etc. 

- Potoleşte panica şi îndepărtează persoanele care stânjenesc ori se înghesuie. 

- Verifică pericolul imediat al prăbuşirii unor ruine, aprinderii gazelor, ciocnirii unor vehicule, 
electrocutării etc. 

- Caută o trusă de prim-ajutor (în automobilul stricat etc). 

- Dă primul ajutor - ţie şi celorlalte victime. 

* Stabileşte urgentele şi priorităţile: 

- când sunt mai multe victime - cea cu mai multe răni trebuie tratată prima; dar ocupă-te mai 
întâi de cei cu şanse, nu pierde timpul preţios cu muribunzii irecuperabili (trist, dar eficient); 

- dintre mai multe răni, ordinea gravităţii este: 

e întâi stopul cardiac şi respirator; 

e apoi hemoragiile mari, otrăvirea, şocul; 

e apoi altele. 

Procedează cu logică şi blândeţe, pentru ca să nu faci mai mult rău decât bine. Cineva zicea: 
aproape toţi oamenii mor din cauza leacurilor, a tratamentului, 

nu a bolii. 

Dacă se poate, examinează victima înainte de a o muta, dar dacă starea de accident sau pericol 
continuă să existe şi condiţiile meteorologice sunt nefavorabile, du imediat pacientul într-un loc ferit şi 
sigur. 

* Pentru eliberarea sau dezgroparea şi salvarea victimelor blocate în epave ori sub dărâmături 
sunt necesare cunoştinţe de specialitate, echipament adecvat (vezi 418.1), un plan de acțiune. La 
începutul oricărei intervenţii de salvare sau de scoatere trebuie gândit astfel: 

Unde (este victima)? 

Ce (amenință, riscă victima: surpare, foc, apă, gaze etc.)? 

Cine (trebuie salvat primul)? 

Cum (se poate ajunge până la victimă: traseul de salvare)? 

Lucrările de salvare, eliberare, descarce rare pot fi: 

- îndepărtarea sau ridicarea dărâmăturilor, a resturilor de vehicul; 

- Străpungerea unor pereţi, ziduri, planşee; 

- Sprijiniri, consolidări; 

- Ocolirea sau tăierea unor ruine, grinzi, planşee, construcţii metalice, uşi deformate - care 
blochează şi împiedică înaintarea, accesul; 

- Evitarea cablurilor electrice sau conductelor cu gaze, apă, combustibil; 

- Eliberarea victimelor, în următoarea succesiune: mai întâi capul şi pieptul; acordarea 
primului ajutor (dă-i să bea apă - altfel moare din cauza șocului); evacuarea din zona periculoasă. 


* Cum dai primul ajutor: 

a) Păstrează-ți calmul. 

b) Nu schimba poziţia şi locul victimei înainte de a te lămuri de ce suferă. 

c) Stabileşte capacitatea de reacţie a victimei, scuturând-o uşor (Însă NU-i zgâlţâi capul sau 
gâtul). S-ar putea să fie doar şocată, nu chiar inconştientă. Verific-o prin atingerea uşoară cu degetul pe 
ochi: dacă clipeşte, înseamnă că e conştientă. Niciodată nu ţipa, nu zgâlţâi, nu lovi. Nu o forţa să bea, 
mai ales băuturi alcoolice. 

d) Dacă victima e inconştientă, dar respiră - verifică dacă are hemoragie, dacă este rănită la 
cap, gât sau la şira spinării (vezi la 419.5). 

e) întinde victima pe o suprafaţă plană, fixă. Dacă e nevoie să fie răsucită (de exemplu, stă cu 
faţa în jos), trebuie rostogolit simultan întregul corp (cap, gât, trunchi ş.a.m.d. -împreună! - vezi la 
419.13). 

f) Dacă nu respiră - fă-i imediat respiraţie artificială (vezi la 419.4). 

g) Dacă n-are puls - fă-i masaj cardiac (vezi la 419.4). 

h) Dacă victima nu e grav accidentată, sau după ce primeşte primul ajutor -îşi revine şi e 
conştientă, aşeaz-o în poziția de refacere - vezi mai jos. 

i) Victima va fi încălzită sau va sta la căldură (dar nu supraîncălzită) iar hainele strâmte ori 
strânse vor fi desfăcute, slăbite. În anumite cazuri circulația sângelui trebuie activată (vezi 419.2), 
alteori ea trebuie slăbită (vezi 419.3, 19.7). 

j) Dă-i să bea (puţin) ceai, apă - dar NU şi celor răniți la piept, abdomen, sau celor 
inconştienți; 

k) încurajeaz-o. 

* Pentru a aşeza victima în poziția de refacere (pe o parte - preferabil pe dreapta - fig. 19.1), 
procedează astfel: 

- întinde victima pe spate; 

- Stai lângă ea (pe partea dreaptă); 

- Ridică-i şoldul drept, întinde-i braţul drept şi bagă-i palma sub şold; 

- Ridică-i genunchiul drept şi pune-i talpa pe sol, cât mai aproape de palma de sub şold; 

- Apuc-o de haine, la umărul şi şoldul stâng; 

- Trage cu grijă victima spre tine, răsucind-o până ce trunchiul ajunge perpendicular pe sol; 

- Scoate-i puțin cotul drept de sub piept; 

- Bagă-i mâna stângă (cu palma în jos) sub obraz; capul să stea în prelungirea corpului. 

19.1. Aşezarea victimei in poziția pe o parte, de refacere 

Alte situații de aşezare: Dacă victima: 

- are fața roşie - aşeaz-o cu capul mai sus decât picioarele; 

- are fața palidă - aşeaz-o cu picioarele mai sus decât capul; 

- varsă ori pierde sânge pe gură, e rănit la cap, leşinat - aşeaz-o pe o parte (la fel şi 
accidentaţii care trebuie lăsaţi singuri); 

- e rănită la abdomen, are dureri în corp - aşeaz-o întinsă pe spate, cu genunchii ridicați şi 
sprijiniți (pe un sul gros de haine etc); 

- e rănită la plămâni, la piept; respiră cu greutate - aşeaz-o cu pieptul mai ridicat 

* Evacuarea rănitului din zona periculoasă: 

- Dacă eşti singur cu victima şi evacuarea ei imediată e obligatorie şi vitală: ridică-i trunchiul 
şi pune-o pe şezut, cu corpul puţin aplecat înainte. Stai în spatele ei şi sprijin-o cu genunchii. Bagă-ţi 
mâinile pe la subțiorile sale şi adu-i un antebraţ în fața pieptului. Apucă-i antebraţul cu ambele mâini. 
Ridic-o şi sprijin-o pe şoldul tău. Retrage-te târând-o (fig. 19.2). 

- Pentru alte situaţii - vezi la 419.13. 

19.2. Evacuarea unei victime dintr-un automobil 





19.2. ȘOCUL PSIHOLOGIC 


Mulţi accidentați mor nu datorită rănilor, ci din cauza netratării şocului. Şocul psihologic 
produs de accident încetineşte toate funcțiile vitale, slăbeşte circulația sângelui. Șocul se amplifică 
datorită hemoragiei, durerii, expunerii la intemperii, oboselii. 

La ORICE accident şi acţiune de supravieţuire, indiferent de condiţii, victima sau victimele 
trebuie tratate de şoc. 

* Simptome: rănitul este neliniştit, palid, are pielea rece, lipicioasă, îi este frig. Pe frunte îi 
apare transpiraţie. Buzele sunt decolorate. Pulsul creşte şi slăbeşte până nu se mai simte. Victima poate 
fi slabă, ameţită, dezorientată, fără capacitate de reacţie, însetată; vomită, leşină (uneori în mod 
repetat). 


* Primul ajutor: trebuie să acționezi imediat şi prioritar asupra ta sau a tovară-şilor din grup, 
pentru tratarea şocului (cu excepția cazului în care există probleme şi mai grave sau mai urgente: stop 
cardiac, hemoragii etc). 

- Tratează-te pe tine: 

1. Caută un adăpost contra ploii, vântului şi zăpezii (vezi la #7); 

2. Întinde-te jos confortabil, cu picioarele puţin mai ridicate (pentru o mai bună alimentare a 
creierului cu sânge); 

3. Deschide sau lărgeşte hainele strânse, strâmte, fără a provoca însă răcirea corpului; 

4. Calmează durerile (dacă poţi) şi tratează rănile; 

5. Înveleşte corpul cu haine suplimentare sau pături pentru a-l încălzi, dar fără să-l 
supraîncălzeşti (să nu transpire); 

6. Bea lichide calde şi dulci, mănâncă biscuiţi şi dulciuri - dar nu o face când bănuieşti o 
hemoragie internă (vezi la 419.3). 

- Când tratezi pe altcineva care e şocat, ia aceleaşi măsuri ca mai sus -plus: 

1. Întinde victima pe spate, apucă-i gleznele şi ridică-i picioarele la verticală (fig. 19.3). Ține- 
le aşa vreo 15-20 sec, apoi coboară-le, sprijină-le pe ceva (scaun, geamantan etc.) şi lasă-le să stea mai 
sus decât corpul (vreo 30 cm); 

2. Dacă victima îşi pierde cunoştinţa, aşeaz-o cu faţa în jos (să nu se înece cu limba, sângele 
etc); 

3. Încurajeaz-o; vorbeşte-i; 

19.3. Primul ajutor în caz ele şoc psihologic 

4. Evita zgomotele, panica; fă linişte în jur; nu-i da îngrijiri care nu sunt strict necesare pentru 
salvarea vieții (dar nu uita că durerile şi frica influenţează în rău starea generală a victimei). 


19.3. URGENȚELE : HEMORAGII, PLĂGI, RĂNI 


Primul ajutor în cazul rănilor se face conform unei succesiuni de măsuri: 

- Oprirea urgentă a sângerării; 

- Calmarea durerii; 

- Curăţarea şi pansarea rănii. 

Hemoragia - trebuie tratată cu maximă prioritate, chiar înaintea stopului respirator-dar nu 
înaintea stopului cardiac. Pierderea bruscă a 1/3 din cantitatea totală de sânge din corp produce 
moartea. Chiar scurgerea unei cantități mici de sânge produce o impresie şocantă. 

Sângerarea poate fi arterială -cu sânge mai deschis la culoare, care țâşneşte intermitent prin 
plagă - cu frecvenţa pulsului. La hemoragia venoasă sângele este roşu închis şi se scurge continuu, fără 
ţâşnituri. Primul ajutor opreşte sângerarea pentru moment; oprirea definitivă ar trebui făcută de un 
medic. 

Dacă opreşti scurgerea, Natura intervine şi victima se ajuta singură: sângele este antiseptic şi 
auto-coagulant (se încheagă într-un timp de la câteva secunde până la peste 10 minute). 

Când cineva pierde sânge trebuie intervenit URGENT: 

-Apasă cu degetele chiar pe rană sau gaură (dacă nu este vreun corp metalic, piatră sau lemn 
înăuntru). Sau apasă cu degetul pe traseul vasului rănit, într-un punct accesibil. Pe o arteră punctul e 
situat oriunde între inimă şi rana care sângerează, de exemplu acolo unde se simte artera pulsând. În 
cazul unei vene, punctul va fi în partea opusă inimii, dincolo de rană. 

Această intervenţie imediată creează un răgaz în care se procură materiale şi se pregăteşte 
pansamentul. Ciupeşte şi apropie marginile rănii cu degetele. Ține-le mereu apăsate şi strânse - 
indiferent cât eşti de obosit, murdar sau speriat. 

- Pune un pansament: tampon de vată, batistă, basma, direct pe rană, ca să opreşti cât mai bine 
scurgerea sângelui şi strânge-l cu o faşă, un fular sau o batistă. NU e obligatoriu ca tamponul să fie 
foarte curat - deşi ar fi preferabil. Opreşte scurgerea cu orice material ai la îndemână. Nu pierde timpul 
căutând un material igienic. Totuşi, nu-i băga murdărie în rană. 

- Dacă sângele străbate un tampon prea îmbibat, nu-l arunca, ci adaugă încă unul deasupra. 

- îndoaie strâns membrul rănit, din articulaţia de deasupra rănii sângerânde; pentru ca 
membrul să rămână în această poziţie, cele două segmente se leagă cu o faşă, cordon, curea etc. 

- Aşază, întinde rănitul astfel încât partea corpului cu rana să fie mai ridicată decât restul 
corpului. 

- Nu spăla rana. 

- Nu curăța şi nu îndepărta coaja sau cheagul format. 

- Dacă scurgerea nu s-a oprit după manevrele precedente, pune-i un garou - o fâşie de cauciuc, 
un cordon, o cravată sau o curea, cu care membrul rănit se înfăşoară şi se leagă strâns la rădăcină, 


strangulând artera sau vena până încetează hemoragia. 

Eficienţa strangulării creşte dacă sub garou, deasupra arterei, venei găurite se pune un sul de 
faşă, o batistă împăturită etc. 

Garoul este o metoda eficientă, dar periculoasă; se foloseşte numai dacă: celelalte metode 
indicate mai înainte nu dau rezultate, este amputat un membru, în rană este un corp mare, rana e foarte 
mare şi are margini zdrenţuite. Strânsoarea garoului (fig. 19.4) trebuie slăbită după fiecare 30 de 
minute, pentru a lăsa sângele să circule 30-60 secunde prin ţesuturi; altfel, țesuturile nealimentate cu 
oxigen se distrug şi membrul se cangrenează. 

19.4. Garou 

Aşa că: NU strânge prea tare bandajul sau garoul - doar cât e nevoie! NU pune garou la gât. 

- Transportă cât mai repede rănitul la doctor, la spital. 

Nu uita: ţine ridicat braţul sau piciorul cu o rană deschisă, căci în felul acesta presiunea 
sângelui din membru se reduce şi scurgerea va slăbi, poate chiar se va opri. 

Hemoragia internă - poate apărea în cazul accidentelor violente: căzătură, prăbuşire, ciocnire, 
strivire ş.a.m.d. 

* Simptome: rănitul este rece, lipicios, palid. Pulsul este accelerat, dar slab, de-abia se simte. 
Are tendinţa să leşine. Are dureri. Este neliniștit. Îi slăbeşte acuitatea vizuală, vederea. Este din ce în ce 
mai însetat. Uneori scuipă sânge -ca o spumă roşie sau ca grăunţele de cafea râşnița. Excrementele 
arată ca gudronul sau ca zaţul de cafea, alteori au pete de culoare roşu aprins. 

* Primul ajutor: în astfel de cazuri, până la sosirea Salvării, rănitul trebuie să stea nemişcat, 
culcat, fără sprijin la cap, eventual cu picioarele mai sus decât capul. Fii prudent cu primul ajutor. Nu-i 
da să bea, dar umezeşte-i buzele cu o cârpă udă. Mişcă-l cât mai puţin posibil. Are nevoie urgentă de 
un medic. 

Rănile: calmează-i durerea cu un antinevralgic sau algocalmin şi îmbărbătează-l. 

Rana trebuie curățată şi pansată pornind de la ideea c/orice plagă accidentală este infectată. 
Dacă însă nu ai la îndemână pansamente sau materiale sterile, igienice, lasă mai bine rana expusă la aer 
- după ce opreşti hemoragia. 

Ca să ajungi la rană, nu pierde timpul încercând să desfaci nasturi, şirete, capse. Sfâşie, taie, 
rupe haina (totuşi cu atenție, astfel încât să poată fi refăcută, cusută, dacă va fi nevoie). Fii atent să NU 
introduci murdărie în rană, să nu atingi rana cu degetele, să nu fii murdar pe mâini. 

Înainte de a extrage corpurile străine din rană, sterilizează vârful cuţitului sau acului prin 
ardere la flacăra mai multor chibrituri, a unei lumânări. 

Spală zona din jurul rănii cu apă şi săpun, apă fiartă, urină, mângâind uşor, mereu cu mâna 
dinspre rană spre exterior (niciodată în sensul invers). Nu turna dezinfectantul direct pe, sau în rană; 
foloseşte-l la curățirea zonei învecinate. Rana şi zona vecină trebuie lăsate să se usuce înainte de a le 
bandaja. 

După ce cureți marginile rănii, ai voie s-o tamponezi cu o bucată de pânză curată şi apă cu 
săpun. Fii cât mai exigent şi scrupulos în privinţa curăţeniei. 

Dacă plaga a fost produsă prin înţepare cu un cuţit, ac, ţeapă, curăţ-o apăsându-i marginile 
pentru a stoarce sângele. 

O rană care nu se închide şi nu se vindecă repede (ulceroasă) poate fi tratată eficient prin 
aplicarea de larve vii (de muşte etc.) pe ea. Acestea se hrănesc cu puroiul, infecția, carnea putredă - dar 
ocolesc carnea sănătoasă. 

Bandajul trebuie să fie cât mai curat posibil - şi nu prea strâns. E nevoie de un medic; nu uita 
riscul de infecţie. 

Dacă găseşti o trusă de prim ajutor: 

- Curăţă rana cu un dezinfectant slab: soluţie de cloramină, rivanol, acid boric, apă oxigenată, 
permanganat (vezi 42.4) sau apă fiartă şi răcită - dar NU cu alcool sau tinctură de iod (sunt iritante). 

- Coase o rană sau o tăietură adâncă cu un ac şi aţă, mătase sau păr din coada calului, ca şi 
când ai înnădi două bucăţi de pânză. Prima cusătură e la mijlocul rănii: se apropie marginile rănii, se 
coase, se înnoadă, se taie capetele ş.a.m.d. 

Sau aplică una sau câteva fâşii înguste de plasture (în funcţie de lungimea tăieturii), ca să ţină 
apropiate marginile rănii fără a o acoperi de tot (rana trebuie să „respire”); 

- Aplică pe rană o compresă sterilă şi un strat de vată. 

- Fixează pansamentul cu leucoplast sau o fâşie de tifon. Pentru ca pansamentul să se susțină 
bine, înfăşurarea tifonului se va face (fig. 19.5): de la stânga la dreapta; de la extremitatea membrului 
spre rădăcina lui; suficient de strânsă - ca să mențină pansamentul, dar destul de slabă ca să nu 
stânjenească circulația sângelui; se începe cu câteva spire de fixare la distanță de o palmă de locul 
plăgii, iar nodul de sfârşit al fesei să nu fie pe rană; fiecare spiră va acoperi jumătate din lăţimea celei 
precedente (ca la moletiere). 





Cangrena - este distrugerea țesutului, a cărnii, datorită neoxigenării, a lipsei de sânge. De 
obicei, mai înainte de apariţia cangrenei zona se umflă, devine palidă - apoi roş-albăstruie. 

Când apar astfel de semne prevestitoare, înseamnă că ceva e prea strâns, în neregulă: imediat 
trebuie slăbite garourile, atelele, bandajele de deasupra zonei respective. 

După ce țesutul moare, nimic nu-l mai poate vindeca şi reînvia. 


19.4. OPRIREA RESPIRAȚIEI SAU A INIMII 


Oprirea respirației sau a inimii lipseşte organismul de oxigen şi produce moartea creierului în 
3-5 minute, iar a inimii în 7-8 minute. Dacă lipsa de oxigen depăşeşte 5 minute, reanimarea victimei nu 
mai e posibilă. 

Stopul respirator: 

Oprirea respirației poate fi cauzată de: 

- astuparea căii respiratorii, înecarea cu un obiect (vezi 419.7); 

19.5. Aplicarea bandajului 

- înec (în apă) sau electrocutare; 

- intoxicare cu fum, gaze, flăcări; 

- lipsa de oxigen (în încăperi şi adăposturi neventilate); 

- apăsarea pieptului (într-o avalanşă etc). * Simptome: 

- Mişcările pieptului lipsesc sau sunt slabe, inegale pe stânga şi dreapta, abdomenul şi pieptul 
nu se mişcă în acelaş sens. 

- Buzele, unghiile sunt vinete. 

- Pielea e vânătă, transpirată. 

Dacă accidentatul nu respiră (respiraţia nu se vede şi nu se aude - apropie urechea de gura 
lui), atunci: 

- Verifică mai atent respiraţia prin: aburirea unei oglinzi ţinută în faţa gurii şi nărilor; mişcările 
pieptului; verifică pulsul. 

- Indepărtează-i corpurile străine şi lichidele (sânge, secreţii, apă, vomă) din gura sau gâtul 
victimei - poate că începe singură să respire. 

Înaintea acordării primului ajutor verifică: 

- Când victima este culcată pe spate, falca să nu cadă în jos; 

- Respirația să nu fie gălăgioasă, hârâitoare (din cauza unui obstacol pe căile respiratorii); 

- Să nu-şi înghită limba. 

Apoi - du victima la aer curat şi reporneşte-i respirația; dă-i: * Primul ajutor: fă-i respiraţia 
artificială. Acţionează cât mai iute. Succesul e de 90% dacă intervii până în 2 minute de la stopul 
respirator, aprox. 50% dacă intervenţia începe după 4 minute şi doar 10% după 6 minute. 

Metoda gură la gură (fig. 19.6): 

19.6. Respirația artificială - gură la gură 

1. Întinde victima pe spate şi aşează-te în genunchi, la dreapta ei; 

2. Fiecare secundă contează - aşa că NU pierde timpul să-i cureţi bine gura şi gâtul de 
eventualele murdării sau obstrucții, eventual doar dacă treaba s-ar putea face rapid - printr-o simplă 
ştergere cu un deget (înfăşurat într-o cârpă); dacă are proteză, lasă-i-o în gură; 

3. Dă-i capul mult pe spate şi împinge-i falca astfel încît gura să se deschidă bine iar traseul 
prin care circulă aerul spre plămâni să fie liber (victima să fie în aşa-zisa postură a „înghiţitorului de 
săbii") - această manevră pregătitoare este vitală; dacă eventual ai (în trusă), foloseşte pipa Gaudel (o 
bucată de ţeava îndoită special). 

Dacă însă victima pare a avea o fractură la gât: lasă-i capul fixat între două cărămizi sau 
pietre; deschide-i uşor gura, apăsând încet pe bărbie şi trăgând-o în jos şi spre înainte; 

4. Astupă-i nările, strângând nasul cu degetele de la mâna stângă şi pune-i o batistă curată 
peste gură; 

5. Inspira adânc, deschide-ţi gura mare şi aplic-o strâns lipită pe batistă, peste gura victimei; 

6. Expiră şi suflă-i aer în plămâni. După ce vezi ori simţi că i se umilă pieptul, deslipeşte-ţi 
gura de a victimei şi lasă să-i iasă aerul din piept; 

7. Inspiră adânc, respiră singur şi urmăreşte dacă şi cum pieptul i se coboară (dezumflă) de la 
sine (fii atent dacă începe să şuiere, adică să respire şi să inspire singur); 

8. Dacă nu dă vreun semn de viață, de respirație, dă-i din nou capul pe spate şi suflă-i din nou 
aer în piept; 

9. Repetă în continuare manevrele şi ciclul descris mai sus. La început sufli, îl umfli de 6-7 ori 
cât poți de repede; în continuare, dacă e adult -îi faci aproximativ 10-12 insuflări pe minut, iar unui 
copil cam 20 de insuflări uşoare, pe minut. După fiecare insuflare făcută victimei, respiră singur o dată, 


ca să-ți revii. 

Notă: 

- Posibilitatea de circulaţie a aerului prin gâtul victimei (poziţia înghiţitorului de săbii) trebuie 
verificată şi menţinută permanent, până la sfârşit. 

- După primele 6 respiraţii rapide ai voie să cureți gura victimei, apoi imediat continuă 
respirația artificială în ritmul indicat mai înainte. 

10. Dacă nu poţi deschide gura victimei, sau nu i-o poţi folosi, foloseşte metoda „gură la nas", 
astupând bine gura victimei şi suflându-i aer prin nas; restul indicațiilor de mai sus rămân valabile. 

Când nu se poate face respiraţia gură la gură, de exemplu victima e rănita la față sau necesită 
masaj cardiac, se foloseşte metoda Silvestru (fig. 19.7): 

19.7. Respirația artificială - metoda Silvestru 

1. Întinde victima pe spate; 

2. Bagă-i ceva sub omoplaţi, care să o ridice puţin (haină, pulovăr, vesta de salvare), astfel 
încât să-i atârne capul pe spate; 

3. Curăţă-i rapid gunoaiele din gură. Verifică dacă traseul gură-plămâni este în linie dreaptă, 
cât mai directă (poziţia înghiţitorului de săbii); 

4. Îngenunchează astfel încât să ai capul victimei între genunchi; 

5. Apucă-i încheieturile mâinilor şi du-le să se încrucişeze deasupra părții de jos a plămânilor 
victimei; 

6. Apasă-i pieptul cu brațele întinse, folosind greutatea întregului tău corp -victima expiră; 

7. Apleacă-te înapoi, pe spate, ducând braţele victimei în sus şi lateral la maxim (ceea ce îi 
descarcă pieptul) şi în mod natural acesta se umflă cu aer -victima inspiră; 

8. Repetă ciclul (manevrele 5-6-7) de vreo 12 ori/minut. 

Dacă nu se poate face respiraţia gura la gură se poate folosi si metoda Nielson (fig. 19.8) (dar 
NU se poate aplica dacă victima e rănită la piept sau la coaste): 

19.8. Respirația artificială - metoda Nielson 

- Curăţă rapid gura şi nările victimei; 

- Aşază victima întinsă pe sol, cu: burta în jos, faţa întoarsă într-o parte, limba scoasă, hainele 
lărgite (În felul acesta lichidele se pot scurge liber din gură); 

- îngenunchează la capul victimei, apoi numărând de la 1 la 8. 

- Pune palmele pe omoplaţii victimei şi când numeri | -2-3 apleacă-te şi apasă uşor, cu coatele 
întinse (vreo 2 sec); 

- La 4 - verticalizează-ţi trunchiul şi apucă coatele victimei (1/2 - 1 sec); dacă are braţele 
rănite sau fracturate, apucă-l de subțiori; 

- Când numeri 5-6-7 - trage în sus de coatele sau umerii victimei (2 sec) fără a-i ridica corpul 
sau a-i deranja capul; 

- La 8 - lasă coatele sau umerii victimei pe sol şi mută-ţi palmele din nou pe omoplaţi (1/2-2 
sec). 

În continuare repetă tot ciclul 1-8 (numărătoare + manevre) de 12 ori/minut. 

Continuă să-i faci respiraţia artificială cel puţin 10 minute şi mai mult,cm'ar dacă victima nu 
dă vreun semn de viaţă. Dacă mai pot ajuta şi alte persoane, faceţi respiraţia artificială cu schimbul (vă 
schimbaţi după 2-3 minute) până ce îşi revine. 

NU renunţa! 

O cauză frecventă a eşecului respirației artificiale este proasta poziționare a bărbiei şi gâtului 
victimei (calea respiratorie înfundată). Dacă pacientul inconştient nu începe să respire singur după 
câteva insuflări, se poate bănui că are căile respiratorii astupate. Pentru a le desfunda, încalecă peste 
coapsele victimei, apuc-o cu mâinile sub talie sau şolduri şi ridică, apoi lasă-i şoldurile pe sol. Repetă 
de 10-12 ori pe minut. În felul acesta se face şi respiraţia artificială şi desfundarea căilor respiratorii. 
Manevra se execută cu blândeţe; nu se aplică celor bănuiţi că au fractură la coloană. 

După ce victima începe să respire, aşeaz-o fie în poziţia de refacere (fig. 19.1) - fie în altă 
poziţie, corespunzătoare stării sale (vezi la 4 19.1). 

Stopul cardiac: 

* Simptome: 

- Lipsa pulsului (verifică la artera carotidă, la gât); 

- Oprirea respirației la 30 sec. după oprirea inimii; 

- Pielea, buzele, unghiile - devin vinete; 

- Starea de inconştienţă. 

* Primul ajutor: masajul cardiac - înlocuieşte activitatea inimii; trebuie început o dată cu 
respiraţia artificială şi se continuă până la sosirea medicului: 

1. Aşează victima la fel ca pentru respiraţia artificială (pe spate, pe o suprafaţă tare etc); 


2. Aşează-te în genunchi la dreapta victimei, suprapune podurile celor două palme şi pune-le 
pe treimea inferioară a osului stern; 

3. Apasă ritmic cu frecvenţa de 80-90 ori/minut, înfundând la fiecare apăsare osul şi pieptul 
cam cu 4-6 cm. Nu te opri chiar dacă are coastele fracturate. Durata apăsării să fie aproximativ egală cu 
a revenirii, iar cursa de apăsare 3-4 cm; 

4. După 10-12 apăsări insuflă-i de două ori aer. Ar fi mai bine să fie 2 salvatori, unul pentru 
masajul cardiac şi al doilea pentru respiraţia artificială, în care caz se fac cam 5 compresii la o 
insuflare. 

- La copiii mici apăsarea pieptului se face cu prudență, doar cu două degete, în ritmul de 100 
ori/minut. 

După primul minut, apoi după fiecare 2-3 minute - verifică dacă respiraţia sau inima 
pacientului nu a început să funcționeze singură. 

Masajul cardiac se continuă cel puțin 45 de minute; decizia de oprire ar trebui luată de un 
medic. Dar NU mai face masaj cardiac dacă se simte că inima îi bate slab - ai putea s-o opreşti! 

Leşinul - poate apărea şi la oameni sănătoşi. Adeseori leşinul este prevestii de o senzație de 
ameţeală amestecată cu somn şi urechi înfundate. Victima devine palidă, cască şi se prăbuşeşte. 

* Primul ajutor: 

- Verifică dacă e vorba de leşin sau de altă problemă (vezi #19.1). Dacă victima nu pare 
accidentată la coloană (fractură): 

- întinde-o pe jos, la orizontală, cu picioarele mai sus decât capul. 

- Răsuceşte-o să stea într-o parte, cu capul mai jos ca trunchiul. 

- Curăţă-i gura - scoate-i proteza (pune-i-o în buzunar), voma, murdăria şi vezi dacă respiră. 

- Verifică dacă n-are vreo hemoragie - şi opreşte-o. 

- Slăbeşte-i hainele şi îngrijeşte-i rănile. 

- Stropeşte-l cu apă rece; pălmuieşte-l uşor pe obraji, dă-i să miroasă oţet, eter, amoniac, apă 
de colonie. 

- Supraveghează-l să nu facă stop cardiac sau respirator. 

- Caută-l prin buzunare ca să afli: identitatea, dacă e diabetic, persoane de anunţat ş.a.m.d. Fă 
rost de ambulanță, targa şi medic. 

Sincopa - ca forme exterioare seamănă cu leşinul. Ea apare foarte rar la oamenii sănătoşi, 
aproape numai din cauza unor lovituri sau traumatisme în zone reflexogene (plex, barbă, gât, testicule), 
boli cardio-vasculare, hemoragii etc. În sincope, spre deosebire de legin, pulsul devine neritmic, foarte 
slab sau chiar absent. 

* Primul ajutor - este la fel ca pentru leşin. Dacă apare stopul cardio-respirator trebuie luate 
imediat măsurile corespunzătoare (vezi mai înainte). 

Criza de inimă: 

* Simptome: victima se apucă brusc de o bară, masă, o parte a corpului. Respirația e scurtă; 
are o durere în partea superioară a abdomenului sau în piept (durerea se întinde prin braje spre mâini, 
sau în sus spre gât sau cap). 

* Primul ajutor: aduceţi REPEDE un medic. Între timp: 

- Aşează victima cât mai confortabil (adesea poziția preferată esta lungit, semiîntins). 

- Desfă-i hainele. 

- Acoperă-l cu o pătură etc, dar nu-l supraîncălzi. 

- Nu-i da să bea; 

- Spune-i să respire adânc, încet, liniştit şi să expire pe gură. Dacă i se opreşte respirația - fă-i 
respiraţie artificială. 

Înecul - este produs de inundarea căilor respiratorii cu apă, sau de un atac acut (stop cardio- 
respirator) ca urmare a contactului cu apa rece. Şansele de salvare depind de iuţeala cu care victima e 
scoasă afară din apă (vezi la #6 şi 419.7). 

* Primul ajutor: 

- Scoate-i, goleşte-i apa din plămâni: răstoarnă victima cu faţa în jos; apuc-o cu mâinile pe sub 
abdomen şi ridică-i şoldurile de la sol; scutur-o de câteva ori. 

- Fă-i respiraţie artificială. 

- Dacă i se opreşte şi inima, fă-i respiraţia gură la gură şi masajul cardiac extern. 


19 5. FRACTURI, LUXAȚII, ENTORSE 


Fractura este ruptura de tot sau incompletă - a unui os, produsă de o acţiune mecanică. 
Gravitatea unei fracturi poate fi variată: de la o crăpătură uşoară sub pielea (aparent) neatinsă - 
până la una deschisaa, cu oasele rupte ieşite în afara pielii, sau la o fractură cu capetele rupte zdrobite. 


Uneori capetele oaselor rupte pătrund în organele interne. 

O fractură poate fi deschisă de la început, sau poate deveni astfel după accident - ca urmare a 
manipulării greşite, brutale sau a transportului necorespunzător al victimei. O fractură deschisă este 
totdeauna infectată. 

* Simptome (când fractura nu e evidentă, deschisă): durere, şoc, membrul respectiv nu are 
putere; umflătură (compară dimensiunile membrului rănit cu ale celuilalt), aspectul anormal al 
segmentului fracturat: este strâmb, frânt, are dureri vii, nu-l poate folosi, apar crepitaţii osoase 
(zgomote produse de frecarea capetelor osoase), vânătăi. 

De multe ori aceste semne pot lipsi parţial, deşi fractura există: de exemplu la fractura fără 
deplasarea capetelor rupturii, fractura în „lemn verde" al copiilor, fractura incompletă, fisură. 

Când nu eşti sigur că osul e rupt, dacă victima se plânge de dureri vii în zona osului - pentru a 
evita o posibilă agravare, procedează ca şi cum ar fi fractură şi imobilizeaz-o aşa cum se arată în 
continuare. 

* Primul ajutor: 

Cel mai bun lucru pe care-l poţi face este să ca/mezi durerile şi să imobilizezi membrul. Dacă 
reuşeşti, restul ajutorului (chiar insuficient, rudimentar) nu mai e aşa important. Când poţi - ridică 
membrul respectiv, căci aproape totdeauna în zona fracturii este şi o hemoragie internă. Dă-i aspirină. 

- La o fractură deschisă, procedează ca la orice rană cu, sau fără hemoragie: oprirea sângerării, 
pansament (vezi la 719.3). 

- în continuare, indiferent că fractura e deschisă sau închisă, se poate face 

imobilizarea, astfel: 

a) Aşează victima într-o poziţie comodă, dar în care să nu se poată mişca (nu se transportă 
accidentatul înainte de imobilizarea fracturii). Când rănitul se vaită de durere sau TREBUIE deplasat - 
nu apăsa, nu pipăi, nu apuca oasele aparente. Opreşte hemoragia. Aşează membrul în poziția cea mai 
confortabilă pentru rănit. 

b) Un medic poate reface forma corectă a membrului (operaţia se numeşte „reducerea" 
fracturii), trăgând în sensuri opuse de rădăcina şi de extremitatea segmentului; pentru această manevră 
sunt necesari doi salvatori; tracțiunea durează până se termină imobilizarea membrului fracturat. 

Nu îndoi, nu forța cotul fracturat întins, dar îndreaptă cât de repede (nu imediat) genunchiul 
fracturat îndoit. Dacă însă NU ești medic: 

c) Aşează osul rupt în poziţia lui normală şi fixează-l aşa cu ajutorul unor bețe sau sprijine 
rigide, numite atele. Acestea se prind de o parte şi alta a corpului, a membrului - pentru a împiedica 
mişcările capetelor rupte ale osului. Trebuie fixate şi articulațiile situate deasupra şi dedesubtul rupturii 
osului. Piciorul se imobilizeză obligatoriu cu genunchiul întins, iar braţul cu cotul îndoit. 

Atelele pot fi improvizate din orice material găseşti: suluri de ziare, reviste, bețe, schiuri, 
umbrele, carton, jgheab de tablă etc. (în caz că e frig, nu folosi piese metalice) - căptuşite cu cârpe, 
haine etc. 

Ca să previi apariţia unor răni prin frecarea sau apăsarea pielii, înainte de a aplica atelele 
înveleşte membrul şi zona fracturii cu materiale moi: zdrențe, haine, frunze. De asemenea 
proeminenţele osoase (genunchi, cot, călcâi etc.) se vor proteja cu materiale moi, vată, batiste, pulovăr 
etc. 

Leagă bine ansamblul astfel obţinut cu bandaje improvizate - cravate, curele, fâşii de pânză 
(fig. 19.9) - cu grijă să nu le strângi prea tare. Nodurile de la legăturile atelelor nu trebuie să apese 
direct pe piele. 

Dar însuşi corpul rănitului poate constitui o atelă sau un suport bun: leagă-i braţul rănit de 
trunchi; piciorul rupt de celălalt picior; falca de falcă ş.a.m.d. 

d) După imobilizare, supraveghează-i permanent degetele de la mâini şi de la picioare (să nu- 
şi modifice culoarea datorită strangulării circulației sângelui - cu legăturile prea strânse). 

19.9. Atele sxi imobilizări pentru fracturi: a, c - la mână/antebraţ (folosind o cămaşă); b - la 
cotul îndoit (atenţie la puls!); d - la braţ; e - la omoplat/claviculă; f - la cotul întins (nu îndoi/forţa); g - 
la şold/coapsă (se poate lega şi de piciorul sănătos); h - la pulpă (se poate lega şi de piciorul sănătos); i 
- la bazin; j - la genunchiul întins; k - la genunchiul îndoit (dacă victima nu poate fi dusă la spital, 
îndreaptă-i cât de repede genunchiul); 1 - imobilizarea piciorului cu ajutorul unor geamantane 

Deci, NU încerca niciodată să repari sau să reduci o fractură în mod amatoricesc - sau fă-o 
numai dacă te pricepi şi ştii că veți sta mult timp departe de civilizație ori de spital (se cunosc cazuri de 
supraviețuitori care şi-au reparat fractura cu forţe proprii). Dacă ştii că vine medicul, Salvarea, mai bine 
nu pune aţele şi lasă în pace oasele rupte până ce pot fi tratate corespunzător de un specialist. 

La fracturi, pericolul nu este lipsa - ci excesul de prim ajutor. 

În cazurile foarte grave: fractură la craniu, coloana vertebrală sau bazin - se interzice mişcarea 
rănitului până la sosirea Salvării, căci o manevră greşită ar putea produce leziuni suplimentare, 


ireversibile, paralizia definitivă. Ridicarea şi manevrarea acestor răniți trebuie făcută cu multă grijă: 
capul, gâtul, pieptul şi şoldurile trebuie mişcate toate deodată! 

Dacă trebuie totuşi să-l mişcaţi - ştiţi care e riscul! 

Cum se recunosc aceste cazuri grave? 

- Fractura la craniu: pe nas şi urechi îi curge sânge, sau un lichid apos. Aşează victima în 
poziţia de refacere, cu partea scurgerii în jos. Acoperă uşor urechea cu un bandaj steril. Verifică pulsul, 
respirația. Imobilizeză-l. 

- Fractura de coloană este în general rezultatul unui accident grav. Sunt mari şanse ca victima 
să fie inconştientă. Dacă însă e conştientă, victima se plânge că: nu-şi simte picioarele, picioarele şi 
labele sunt amorțite, corpul îi este „tăiat în două", are dureri în spate şi ceafă. 

Pentru imobilizare, aşeaz-o (atenţie mare cum o mişcaţi!) pe o suprafață tare şi plană: uşă, 
masă, duşumea, sol, cu faţa în sus şi un sul (pătură sau haine) pus exact sub regiunea dureroasă. 
Fractura de coloană poate fi imobilizată şi prin aşezarea rănitului cu faţa în Jos, pe o pătură. 

Slăbeşte-i hainele la talie şi gât. Avertizeaz-o să nu se mişte deloc. Nu-i da să bea. Nu-i ridica 
capul. Ține-o la căldură, opreşte-i hemoragia, tratează-i arsurile dar NU-I mişca deloc pentru a o 
examina. 

- O fractură la gat se imobilizează prin culcarea victimei pe spate, pe un plan tare, cu capul 
fixat între două cărămizi, pietre sau suluri de haine. 

Luxaţia - este o dislocaţie persistentă a capetelor unor oase care alcătuiesc o articulaţie, 
însoțită de ruptura capsulei şi ligamentelor articulare, uneori şi cu smulgerea unor proeminențe osoase. 

* Recunoaşterea unei luxaţii: forma neobişnuită a articulației, dureri vii, limitarea mişcărilor 
articulației. 

* Primul ajutor: imobilizarea membrului în poziţia cea mai avantajoasă pentru rănit (în care 
durerile sunt cele mai mici). NU încerca să corectezi, să reduci luxaţia - e inutil şi periculos; reducerea 
se poate face doar la un spital, unde rănitul trebuie dus cât mai repede. 

Entorsa - este un ansamblu de leziuni la o articulație dislocată, răsucită, produse de o mişcare 
bruscă, forţată. Entorsa poate fi de la o întindere - până la ruperea ligamentelor şi capsulei articulare. 

* Recunoaşterea unei entorse: durerea vie în momentul accidentului, care revine şi se 
amplifică după câteva ore; umflarea articulației; limitarea mişcărilor articulației (datorită durerii), lipsa 
puterii, rigiditate. 

* Primul ajutor. repaus; strângerea şi imobilizarea articulației într-un suport căptuşit cu un 
strat moale, într-o poziție comfortabilă - dar fără atele; aplicarea unor pansamente reci, umede, 
compresive cu gheață. Dă-i aspirină. Nu încerca să repari entorsa printr-o răsucire inversă. Utilizarea 
sau forțarea articulației nevindecate duce la agravarea simptomelor. Nu o masa. 

Întinderea - poate apărea după o suprasolicitare a mușchiului, articulației, adeseori cu o 
umflătură şi vânătaie. 

* Primul ajutor, odihnă, imobilizare, supraînăltarea zonei; o compresă cu cârpă umedă. Nu 
înfăşură strâns. În primele 24 de ore aplică ceva rece; apoi, când umflătura se stabilizează, las-o să stea 
liniştită o zi. A treia zi aplică ceva cald, ca să ajuţi la vindecare. 

La încheietura mâinii: agaţă şi sprijină-i mâna de corp. La gleznă: înfăşoară un bandaj în 
opturi, în jurul gleznei şi labei piciorului. Dacă se umflă mai tare -desfă bandajul, umezeşte-l din nou 
şi leagă-l la loc. 


19.6. ACCIDENTE PRODUSE DE CĂLDURA, ELECTRICITATE, CHIMICALE 


Arsurile -se clasifică astfel: 

gradul 1 - înroşirea dureroasă a pielii; 

gradul 2 - apariţia de băşici pline cu lichid alb, gălbui, transparent (sau chiar roşu în cazuri 
mai grave, datorită sângelui); 

gradul 3 - leziunile de la gradul 2 plus necroza sau carbonizarea ţesuturilor, sunt atinse 
straturile de sub piele (grăsime, muşchi, vase, nervi). 

Gravitatea arsurii depinde de adâncimea stratului de piele atins şi distrus, dar mai ales de 
întindere, de suprafaţa atinsă. 

Arsuri de la flacără 

* Primul ajutor: 

- Opreşte flăcările şi răcoreşte țesutul atins, ars. Stinge focul care cuprinde îmbrăcămintea 
victimei, acoperind-o cu o pătură ţinută strâns, sau cu nisip. Un extictor ar fi bun, dar NU stropi cu apă 
(mai ales în cazul arsurilor produse de substanţe inflamabile - benzină, gaz, alcool). 

- Rupe, smulge hainele aprinse, incandescente (jupoaie-le dacă țesătura este intacta). 

- încurajează cât mai mult victima - este foarte important. Apoi: 


1. Răcoreşte arsurile cu apă rece slab curgătoare, cam 10 minute (răcirea se continuă până ce 
întreruperea ei nu mai provoacă creşterea durerii). 

2. Mentine arsurile uscate, curate, folosind în acest scop orice poţi şi găseşti (cârpe etc). 

3. Nu le unge cu ulei, alifie, grăsime, petrol. 

4. Nu sparge băşicile; eventual goleşte lichidul: ia un un ac (de seringă) dezinfectat sau ars şi 
înţeapă pielea sănătoasă, la o mică distanţă de băşică, în aşa fel încât să ieşi cu vârful acului în punga 
de lichid. Nu îndepărta pielița. 

5. Scoate şi îndepărtează orice obiect care ar putea împiedica buna circulaţie a sângelui: 
cravată, curea, pantofi. Hainele pârlite, arse, uscate, rămase şi purtate încă de victimă - pot fi lăsate 
(sunt sterilizate de foc). Cele ude se scot. 

6. Arsurile din zonele descoperite: 

- de gradul 1 - se badijonează cu alcool şi se lasă descoperite (pune totuşi un bandaj între 
degetele arse, ca să nu se lipească unul de altul); 

- victimele cu arsuri de gradul 2 sau 3 se întind la orizontală, cu zona sau membrul ars mai 
ridicat, se acoperă cu cearceafuri sau pânze curate fără a-i sparge băşicile. Victima se transportă de 
urgență la spital, cu capul mai jos decât trunchiul (atenţie să nu se înece); mai ales dacă arsurile 
acoperă peste 15% din suprafaţa corpului unui adult, 10% în cazul unui copil. 

Arsurile adânci, cu carne friptă, neagră, se curăță mai întâi până la carnea sănătoasă şi apoi se 
tratează ca o rană. 

7. Victima trebuie: încălzită, învelită; să bea cât mai mult ceai îndulcit, apă cu sare (1 linguriţă 
la 1 1), apă cu bicarbonat (1/2 linguriţă la un pahar). 

După orice fel de arsura, victima e şocată - trateaz-o şi de şoc (# 19.2). 

Electrocutarea - este produsă de trecerea unui curent electric prin corpul omenesc. 

* Efectele sunt: contracţii musculare puternice, arsuri locale, pierderea cunoștinței, oprirea 
respirației şi inimii. Dacă nu se intervine imediat efectele pot deveni ireversibile, mortale. Intervenţia 
după un minut asigură şanse de salvare în 95% din cazuri, după 2 minute în 90%, după 3 minute scad la 
75%, după 4 minute la 50%, după 5 minute la 25%, iar după 8 minute - mai puţin de 1% din victime 
scapă. 

Deci întrerupe urgent contactul victimei cu sursa de curent electric: îndepărtează conductorii, 
sârma, cablurile electrice; opreşte curentul de la întrerupătorul principal; scoate siguranțele. 

Condiţia principală când intervii este să te protejezi tu contra electrocutării (să nu fie două 
victime în loc de una!), folosind şi punând mâna numai pe materiale izolante, USCATE (fig. 19.10) 
cum ar fi: 

- Băţ, prăjină, creangă uscată - ca să tragi sau să împingi victima (pentru a o depărta şi a o 
despărți de conductorii electrici); 

- Funie, cămaşă, prosop uscat - ca să împingi sau să tragi de cabluri; 

- Ziare, mochetă, covor de cauciuc, lemne uscate - pe care să stai când acţionezi. Dacă mâinile 
victimei rămân crispate şi prinse pe cablu - taie-l cu un cuțit, 

topor, foarfece, ţinut cu mâna goală de mâner (dacă e acoperit cu un material izolant, uscat) 
sau cu mâinile învelite în cârpe uscate ori mănuşi. 

19.10. Desprinderea electrocutatului de sursa de curent electric: împinge cu coada măturii şi 
stai pe ziare 

* Primul ajutor: la fel ca pentru stopul respirator sau cardiac (419.4); apoi tratează-i arsurile - 
cum se arată mai sus. 

Dacă însă ai de-a face cu un curent de înaltă tensiune, NU cumva să te bagi, nu face pe eroul. 

Măsurile de prim ajutor indicate mai sus, bune pentru electrocutări cu curenți de uz casnic 
(220 V), devin sinucidere curată când ai de-a face cu 600, 1000, 6000 de volți sau mai mult. 

NU te urca, nu te căţăra niciodată pe un stâlp electric ca să dai ajutor! NU te repezi la 
macaraua, vehiculul, construcţia metalică care a atins un cablu sau o linie de înaltă tensiune. 

Telefonează la Poliţie, la Deranjamente electrice. Îndepărtează spectatorii la cel puţin 30 m. de 
locul accidentului. Victima poate fi atinsă numai după ce autoritățile competente anunță oficial 
întreruperea curentului. 

Electrocutarea cu un curent de înaltă tensiune poate înegri pielea în mod alarmant. Dar dacă o 
curățim (cu atenție) constatăm adeseori că arsura este foarte slabă, superficială şi de fapt, nu s-a produs 
nici o leziune. 

Trăsnetul - poate rupe hainele în forme neaşteptate, arde pielea, rupe oase, sfârteca pielea şi 
carnea, opri respiraţia. Rezultatele sau efectele depind de locul unde se află persoana respectivă şi ce 
ținea în mână (de exemplu o puşcă, un târnăcop, o foarfecă de grădină, o furcă). 

* Primul ajutor: mai întâi scoate victima din poziţia periculoasă. La nevoie accidentatul va fi 
dus într-un loc ferit, adăpostit, sau va fi legat şi asigurat cu o coardă, să nu cadă în gol. De asemenea va 


fi ferit de repetarea trăsnirii, izolându-l de sol. 

În continuare tratează-l corespunzător situaţiei, pentru: şoc, răni, fracturi, arsuri, stop 
respirator etc. - aşa cum am arătat mai înainte. 

Arsuri produse de substanţe corosive: 

* Primul ajutor: clăteşte, spală, inundă zona de piele atinsă de acizi (sulfuric, clorhidric, 
azotic etc.) sau baze, alcalii - cu apă multă, curgătoare (preferabil un duş călduț). 

Scoate haina îmbibată cu acid - fără ca acidul să te atingă sau să te ardă şi pe tine. Lasă să se 
scurgă apa de pe arsură. Dacă poţi, spală rănile cu antidotul corespunzător: 

- Apă cu săpun sau bicarbonat de potasiu - pentru arsuri produse de acizi. 

- Apă cu oţet sau zeamă de lămâie - pentru rănile produse de baze, alcalii (de ex. sodă 
caustică). 

În continuare, tratează arsura ca pe o rană (vezi la 419.3). 

Arsuri de la soare: razele ultraviolete ard pielea (producând roşeaţă, băşici) înainte de a o 
bronza. Expunerea excesivă la soare poate provoca insolaţie: dureri, leşin, şoc. Pentru prevenirea 
arsurilor limitează la maxim 5 min/zi expunerea directă a pielii la soare. Apoi acoper-o (vezi #13). Dă-i 
victimei aspirină. 

Se pot folosi şi unsori protectoare pentru piele - de exemplu laptele nucii de cocos. 

Spuzeala: transpirația abundentă asociată cu frecarea hainelor pe piele poate bloca glandele 
sudori pare. Simptome: disconfortul sau iritarea pielii. Tratament: scoate hainele, spală corpul cu apă 
rece, îmbracă haine uscate. Nu bea lichide -senzația se poate agrava. 

Insolaţia - este provocată de expunerea excesiv de lungă a capului şi cefei la un soare puternic, 
ceea ce provoacă supraîncălzirea creierului şi meningelui. Alcoolul sau lichidele reci băute pe arşiță, în 
dogoarea razelor solare, favorizează apariția insolaţiei. 

* Simptome: victima are dureri mari de cap, amețeli, pielea fierbinte şi uscată, dureri în zona 
inimii, urechile înfundate, ceafa rigidă, puls neregulat, simte o puternică nevoie să urineze. 

Victima leşină (ziua sau noaptea) după ce s-a simţit slăbită, a avut amețeli, i s-a uscat gâtul, i 
s-a răcit pielea, temperatura a crescut, pulsul e rapid şi puternic. Şi toate astea - după ce a stat multă 
vreme la soare, în căldură. 

Nu te mai gândi, nu pierde vremea cu alte ipoteze. 

* Primul ajutor: Răcoreşte urgent victima. 

- Culc-o la umbră, la răcoare, descheiată la gât, dezbrăcată, cu capul mai sus decât trunchiul. 
Pune-i o cârpă înmuiată în apă rece pe cap, pe frunte. Inveleşte-o cu un cearceaf, prosop, cort ud. 

- Fă-i vânt cu orice (cămaşă, etc), cât mai mult timp, ca să se răcorească, încetează ventilația 
numai dacă victima vomită. 

- Fă-i o clismă cu soluţie de sare amară (30 g la 120 ml apă). 

Dar, să NU: ungă pielea cu unguente, stea la soare, bea stimulente (cafea, ceai), se ude sau 
intre în apă rece (pericol mortal!). 

Când victima începe să-şi revină, înveleşte-o cu haine uscate. Tratamentul în continuare: să 
stea la umbră, să nu obosească, să bea cât mult lichid (apă, suc, ceai slab) - dar să ia şi sare. 

Extenuarea - supraîncălzirea corpului, produsă de căldură şi sete, duce la deshidratare şi la 
pierderea sărurilor. Ea poate cauza moartea. În junglă, acest pericol este mult mai probabil decât atacul 
unei pantere sau gorile. 

* Simptome: într-o primă etapă: dureri în muşchi, respirația gâfăitoare, vomă, ameţeală. Apoi: 
fața palida, pielea rece şi lipicioasă, pulsul rapid şi slab, slăbiciune, ameţeală, crampe. 

* Primul ajutor: dă-i să bea câte 1/21 apă cu 2 linguriţe de sare, în prima oră -la fiecare sfert 
de ceas; în continuare - la fiecare 1/2 oră, până ce victima refuză să mai bea. De asemenea, odihna şi 
răcoarea, şederea la umbră sunt foarte importante. 

Dacă n-ai destulă sare, redu porţia la minim, adică 1/2 linguriţă de sare la 1/2 1 apă. 
Raţionalizează sarea, dar nu uita că până la urmă victima tot trebuie să-şi refacă în vreun fel 
concentrația de săruri din corp, altfel nu-şi revine la normal. 

Să NU se stropească şi să nu se ude cu apă rece pe corp (pericol mortal!). 

Intoxicația respiratorie - cu gaze sau cu substanţe industriale, toxice. 

* Primul ajutor depinde de natura otrăvii, gazului etc. În orice caz, trebuie luate imediat 
următoarele măsuri: 

1. Oprirea inhalării de gaze sau substanţe toxice, prin acoperirea feţei cu o mască improvizată 
- o cârpă împăturită şi umezită cu apă, dar mai bine cu o soluţie de protecție specifică substanţei, 
otrăvii, gazului respectiv, adică: 

- Pentru clor şi bioxid de sulf- soluţie de antifum: 100 ml alcool etilic (spirt alb), 10 ml eter 
etilic, 5 ml cloroform, 1-2 picături de amoniac); 

- Pentru hidrogen sulfurat - soluţie de cloramină; 


- Pentru acid cianhidric - nitrit de amil. 

2. Scoate victima din atmosfera contaminată; 

3. Dacă se poate, culcă victima. Dacă nu mai respiră, fă-i respiraţie artificială. Atenţie: în 
cazul intoxicaţiilor cu clor - NU se face respiraţie artificială; 

4. Victima va fi transportată urgent la spital, dar numai după ce a primit primul ajutor. 

Asfixierea cu oxid de carbon. 

Cauze: focul deschis sau în sobă, într-o încăpere neventilată. Gazul otrăvitor (monoxidul de 
carbon - CO) nu are culoare, nici miros. 

Ca să nu producă CO, focul trebuie să ardă cu o flacără albastră. Flacăra galbenă = pericol. 
Ieşi imediat afară. Şi pe viitor aeriseşte bine încăperea sau adăpostul. 

Fii mereu vigilent față de acest pericol - mai ales evită să dormi într-un adăpost (prea) 
călduros. 

Cum salvezi o persoană asfixiată, leşinată, dintr-o încăpere plină cu CO: 

1. Înainte de a pătrunde în cameră, respiră adânc aer curat - de câteva ori; apoi ţine-ţi 
respiraţia; 

2. Intră în încăpere şi scoate victima afară; 

3. Dacă nu poți deplasa victima, opreşte imediat sursa de gaz otrăvitor: flacără sau gaz; 

4. Deschide uşa, ferestrele, ventilatoarele (dar NU le deschide dacă la fața locului e şi un 
incendiu - vezi 48). 

* Primul ajutor: După ce victima a ajuns afară la aer curat, întinde-o pe ceva. Trebuie dusă la 
spital. Dă-i primul ajutor: trateaz-o de şoc. Dacă i se opreşte respirația - fă-i respiraţie artificială. 


19.7. ACCIDENTE PRODUSE DE VIOLENȚĂ Muşcăturile produse de: 


* Om - sunt periculoase. Victima trebuie să fie văzută de un medic. Clăteşte rana cu apă multă, 
curgătoare. 

* Şarpe - produc rareori moartea. Nu vă luaţi după poveştile cu tovarăşul de călătorie care taie 
pielea muşcată şi suge veninul din rană. Dar acționează astfel: 

- Nu te speria şi nu te agita, nu sări, nu alerga fără rost; 

- Cineva să omoare şarpele - dacă se poate; 

- Spune-i victimei să stea complet nemişcată; 

- Aplică un bandaj strâns (însă NU garou) între locul muşcat şi inimă, pornind mai de departe 
de rană şi înfăşurând spre ea (trebuie să apară o strângere care să încetinească circulaţia sângelui, dar 
membrul nu trebuie să se înnegrească şi să se umfle); 

- Spală zona muşcăturii cu apă rece (dar nu o freca); 

- Tratează-l de şoc şi nu-i da nimic să bea; 

- Transportă-l urgent la doctor, la spital (împreună cu şarpele mort - dacă-i ai). 

* Câine - Primul ajutor. 

- îndepărtează, şterge imediat saliva câinelui din locul rănit; 

- Spală bine (5 minute) rana cu apă şi săpun; 

- Acoperă rana cu un bandaj curat şi uscat; 

- Imobilizeză membrul respectiv cu aţele; 

- Transportă victima la spital; dacă nu s-a putut, raportează unui doctor muşcă-tura - chiar 
după ce s-a vindecat rana. 

Turbarea e mortală şi nu poate fi tratată fără vaccin. Simptome: iritare; nu suportă lumina; 
aversiune violentă față de apă; paralizie. Ai grijă să nu transmită altcuiva boala. 

* Vulpe, şobolan, liliac - este adeseori mai periculoasă (în transmiterea turbării) decât cea 
produsă de un câine. Primul ajutor - ca la muşcătura de câine. În plus, dezinfectează rana cu alcool. 

* Furnică, țânţar: Primul ajutor, frecţionează zona cu praf de copt (bicarbonat de sodiu), ca să 
calmezi durerile. Dacă se umflă, acoper-o cu o cârpă udă. 

* înțepătura de albină sau viespe: Primul ajutor: încearcă să extragi (cât mai urgent) acul 
rămas în piele cu o pensetă, sau cu vârful unui ac ori cuțit sterilizat la flacără. Atenție să nu storci punga 
cu venin. Apoi spală cu apă rece. Săpunul calmează înțepătura de albină; oţetul şi lămâia pe cea de 
viespe. 

Dacă sunt înțepături numeroase (de exemplu cele produse de un roi înfuriat), spală-le cu multă 
apă rece în care s-a dizolvat praf de copt (bicarbonat de sodiu). 

* Păianjen: Primul ajutor ca la muşcătura de şarpe. O compresă rece (gheaţă învelită într-o 
cârpă) micşorează durerea. 

* Insecta intrată în ureche: Primul ajutor -toarnă în ureche ulei (preferabil cald - de la opaiţ 
etc.) ca s-o omori. Atenție: suprafaţa canalului urechii este o zonă sensibilă uşor de infectat prin 


zgâriere (cu urmări foarte grave!) - deci poţi interveni (delicat) numai cu scobitori, chibrituri etc. 
înfăşurate în vată şi îmbibate cu alcool. 

Înecarea (cu un obiect): NU încerca să scoţi cu degetele obiectul înţepenit din gât, s-ar putea 
să-l înfigi mai adânc. 

* Primul ajutor: soluţia mai bună este să pui sau să faci victima să tuşească. Şi să-l vadă un 
medic. Dar până atunci nu aştepta, încearcă să-i scoţi „dopul" din gât sau din trahee: 

a) Un copil mic: apucă-l de picioare şi ține-l atârnat cu capul în jos, apoi loveşte-l scurt între 
umeri. 

b) Un copil mai mare: aşează-ţi jos genunchiul drept iar pe cel stâng ţine-l ridicat înainte. 
Sprijină mâna stângă cu palma în sus pe genunchiul stâng şi aşează copilul pe ea cu pieptul şi burta în 
jos, aşa fel încât capul să-i atârne în jos. Loveşte-l scurt şi îndesat între umeri cu palma dreaptă. 

c) Un adult: întinde-l pe o masă, pe speteaza scaunului, pe un buştean sau pe o lespede, cu 
faţa în jos şi cu capul atârnat dincolo de marginea mesei. Loveşte-l cu podul palmei scurt şi îndesat 
între umeri. 

d) Un adult: îmbrăţişează pe la spate victima aflată în picioare, cu braţele peste corpul lui, cu 
pumnii uniţi sub sternul victimei. Strânge-l cu putere, brusc, apăsând tare cu pumnii şi împingând în 
sus - de 4 ori. Nu strânge coastele - apasă cu pumnii pe abdomen. 

f) Te-ai înecat şi eşti singur: pune-ţi un pumn pe abdomen, deasupra ombilicului dar sub 
coaste. Aşează palma cealaltă peste pumn. Apasă în sus tare şi rapid, de 4 ori. Sau: apasă-ţi cu forță 
abdomenul pe speteaza unui scaun, pe marginea mesei, pe o balustradă sau pe chiuvetă. 

Lovitura la cap - dacă e violentă (de exemplu cauzată de un accident de automobil, o lovitură 
cu piciorul la o grămadă de rugby, alunecarea pe gheață) poate produce: amețeli, comă, hemoragie pe 
gură, urechi sau nas, dureri de cap, privirea ciudată. 

* Primul ajutor: culcă victima pe jos; acoper-o. N-o lăsa să facă eforturi: să se ridice, să se 
împleticească. Dacă nu are fractură la coloana vertebrală (vezi 419.5) şi faţa este roşie, congestionată, 
ridică-i capul pe o pernă improvizată: haină împăturită, pulovăr. 

Dacă însă are faţa palidă - nu ridica victimei capul. 

Roteşte-l uşurel cu corpul şi capul pe o parte (dacă nu pare să aibă o fractură la coloană) - ca 
să i se scurgă din gură sângele, voma sau mucozitățile. Dacă sângerează, leagă-i capul cu un bandaj 
curat (fără să strângi, căci oasele ar putea ceda şi lovi creierul). 

Atenţie: trebuie să stea întins şi liniştit (chiar dacă nu e conştient) până ce îl vede un medic. 

Paralizia: e produsă de rănirea sistemului nervos. Dacă un nerv e tăiat, muşchii comandați de 
el sunt paralizaţi până ce nervul se reface. Nu se poate trata. Membrul afectat trebuie eventual prins în 
ațele şi mişcat periodic, pentru evitarea deteriorării sau contracţiei involuntare, în aşteptarea refacerii 
fibrei nervoase. 

Hernie (la abdomen). "Primul ajutor constă în reintroducerea în abdomen (apăsând cu mâna 
cu degetele) a bucății de intestin ieşit afară (se vede o umflătură sub piele) şi reținerea lui acolo - cu 
ajutorul unui bandaj pus peste un ghem care să apese zona respectivă. 

Accidente produse de viteza excesivă: 

În cazul în care se mai poate sta la locul accidentului, NU deplasa şi nu transporta o victimă 
rănită din cauze violente. Victima inconștientă scoasă dintr-un camion, tren, automobil şi pe care o 
târăşti spre un loc „mai bun" poate muri din cauza asta - dacă în interiorul corpului are organe rupte sau 
o fractură la coloana vertebrală. 

NU înghesui niciodată victima inconștientă într-un automobil, ca să o duci la spital. Aşteaptă 
să vină maşina Salvării. Până atunci - fă tot ce ştii sau poţi, ca să chemi ajutoare, Salvarea, să opreşti 
hemoragia, să ţii victima la căldură, s-o tratezi de şoc: 

-Şocul-vezi la 419.2; 

- Hemoragie, Leşin, Fracturi - vezi la 419.3; 

- Stopul respirator - vezi la 419.4. 

Dacă eşti obligat să muţi ori să deplasezi victima (de exemplu, pericol de inundație, prăbuşire 
de stânci, incendiu) - procedează aşa cum se arată la 419.13. 

Naşterea accidentală -se poate întâmpla oricând, oriunde. Nu e un eveniment excepțional - ci 
unul foarte banal. Nu-ţi pierde firea când dai ajutor- deşi lăuza va ţipa ca din gură de şarpe. 

Lasă Natura să se desfăşoare în voie, tu doar ajut-o puţin (mai ales n-o încurca!). Adică: 

- NU trage de: prunc, cordonul ombilical sau placenta agăţată de capătul celălalt al cordonului. 

- Leagă cordonul imediat ce fătul a ieşit. 

- Taie tu cordonul numai dacă sigur nu soseşte o moaşă sau medic competent. Dacă ajutoarele 
(competente) sunt pe drum, leagă cordonul dar nu-l tăia, lasă-l cu placenta. 

- Ține pruncul la căldură, de exemplu, aşează-l între picioarele mamei. 

O naştere are mai multe faze: 


Prima etapa (câteva ore): Simptome: durere în partea de jos a spatelui; contracții regulate ale 
interiorului uterului, la fiecare jumătate de oră (dar intervalul poate varia la diverse femei); scurgere de 
lichid. 

Stresul poate declanşa sau grăbi naşterea. 

Pregătiri necesare: întinde gravida pe spate, cu genunchii îndoiți şi tălpile proptite, cu 
coapsele depărtate - pe ceva orizontal şi neted (pat, masă, bancă etc), peste care ai aşternut mai înainte 
o foaie de plastic, muşama, cearceafuri, haine, cârpe, ziare - curate. Dacă se poate, fă rost să ai la 
îndemână multă apă caldă. Spală-te foarte bine pe mâini. Leagă-ţi o basma peste gură. Nu fi îngălat, 
neglijent 

- trebuie să fii cât mai curat. 

Vorbeşte-i lăuzei tot timpul şi încurajeaz-o mereu, cât poţi mai bine. 

Pregăteşte un culcuş pentru prunc într-un sertar, cutie de carton, sau lighean, căptuşit cu hainc, 
prosop curat etc. Fierbe bine (peste 5 min) o foarfecă, sau arde-o în flacără (peste 30 sec). Pentru 
legarea cordonului mai fă rost şi de trei bucăţi de sfoară tare, ceva mai lungi decât o palmă cu degetele 
întinse. Mai adună: un vas ori o găleată (mama poate vomita etc), un sac de plastic ori un prosop 
(pentru placentă); şervete, batiste, cârpe curate (se pun în jurul vaginului după eliminarea placentei). 

Etapa a doua (naşterea propriu-zisă): Simptome: contracțiile devin mai puternice, mai dese; 
dacă se scurge şi vreo jumătate de litru de lichid pătat cu sânge 

- atunci chiar că începe. 

Când apare un ghem şi deci naşterea porneşte, aşează mama în cea mai bună poziţie - pe spate, 
cu genunchii în sus şi fundul spre marginea mesei. 

Dacă îşi face nevoile curăță masa imediat şi şterge gravida (numai dinspre față spre spate) cu 
hârtii, cârpe, mai ales zona în care iese pruncul. Nu pune şi nu băga mâna sau alte obiecte în vagin. 

Când începe să iasă fătul, spune-i mamei să NU se mai încordeze, să nu se mai screamă. 

Nu interveni în timpul ieşirii fătului. Nu atinge fătul până ce capul nu iese complet din vagin. 

S-ar putea să apară mai întâi capul, şezutul, piciorul sau mâna pruncului: NU trage, DOAR 
sprijină-l şi ajută-l să iasă. Ţine-i capul în palme; când apar umerii, susţine-l de la subţiori şi ridică-l 
spre burta mamei. Vezi că e foarte alunecos! De obicei pruncul iese cu fața în jos. După ieşirea capului 
şi gâtului, pruncul se răsuceşte singur cu faţa într-o parte, ca să iasă umerii. Umerii ies pe rând -ajută-i 
să iasă ridicând şi coborând capul. Primul iese umărul de sus - orientează capul în jos. Apoi ridică-i 
capul - pentru a uşura ieşirea umărului de jos. 

Intervino numai dacă placenta acoperă faţa copilului - în cazul acesta o rupi cu mare grijă cu 
degetele sau cu foarfecă. Sau, dacă s-a înfăşurat cordonul în jurul gâtului: cu blândețe, dar rapid îl 
slăbeşti, faci o buclă şi o desfaci prin alunecare. Când capul iese ultimul, dar s-a înţepenit - aşteaptă 3 
minute după ce au ieşit umerii şi de-abia atunci trage foarte uşor, delicat. 

Acţionează foarte delicat: dacă manevrezi greşit şi rupi cordonul, pruncul poate să moară 
datorită hemoragiei! 

Aşează pruncul complet ieşit (atenție că e foarte alunecos - să nu-l scapi) între picioarele 
mamei, cu capul la vale, mai jos decât corpul (să se scurgă lichidele din plămâni, gură, nas), şi cordonul 
neîntins. 

În continuare: 

- Leagă una de alta gleznele pruncului, cu o cârpă (dar nu strâns); 

- Bagă-ţi degetele unei mâini sub legătură şi ridică pruncul ca să atârne cu capul în jos (dar 
susținut cu cealaltă mână) şi faţa în sus (dar atenție să nu întinzi cordonul); deschide-i gura şi dă-i puţin 
capul pe spate, apoi lasă să i se scurgă lichidele din gură şi nas; 

- Şterge-i foarte delicat faţa şi gura cu o cârpă moale şi curată; 

- Când pruncul ţipă, întinde-l aproape de sânul mamei, cu faţa în sus. 

- Dacă pruncul nu plânge, nu bolboroseşte, nu respiră - nu te speria. Trezeşte-l, fără să-l 
maltratezi: aşteaptă vreo două minute, apoi: plesneşte-l uşor peste pulpe şi pe spate; foarte delicat fă-i 
respiraţie artificială gură la gură (o insuflare la 3 sec). 

Etapa a 3-a: aproximativ 5-30 minute după ieşirea pruncului apare un şuvoi de sânge şi apoi 
placenta; lăuza îşi desface singură picioarele şi o ajută să iasă. 

După ce placenta a ieşit şi pulsaţiile cordonului se opresc, sângele ar trebui să se scurgă din 
cordon spre prunc. Cordonul îşi schimbă culoarea: din albastru devine alb. Păstrează placenta într-o 
pungă sau un vas - ca să fie văzută de medic. 

Notă, scurgerea de sânge din vagin, care apare de obicei la naştere, poate fi oprită (nu chiar în 
toate cazurile) masând uşor sub buric (pe uter se simte ca un ghem mare şi moale). Se masează la 
fiecare 5 minute timp de o oră, până ce uterul devine tare. 

Dacă medicul întârzie sau nu vine: leagă cordonul în două locuri. Prima legătură (strânsă) la 
aproximativ 15 cm de buricul pruncului, apoi a doua la 20 cm de prima. Verifică încă odată nodurile! 


Taie cordonul (cu o foarfecă sterilă!) între cele două legături. Acoperă tăieturile cu un 
pansament steril. Dacă nu scăpă sânge, după vreo 10 min. mai fă o legătura (a treia) la aprox 10 cm de 
buricul copilului. 

Spală, îmbăiază lăuza. Dă-i băuturi calde. Trateaz-o pentru şoc. Felicit-o. Încurajeaz-o. 
Controlează-i respiraţia şi pulsul. Las-o să doarmă. Pruncul să stea la căldură, lipit de mamă, cu capul 
mai jos decât restul corpului. 

Boala de iradiere poate fi uşoară sau gravă, funcție de: puterea sursei, durata expunerii şi 
apropierea victimei de sursa radioactivă. 

* Simptome: rău, slăbiciune, greață, diaree, lipsa poftei de mâncare, eventual delir. Radiațiile 
produc leziunea celulelor şi alterarea ADN-ului. Organul cel mai sensibil este măduva osoasă, care 
produce celulele sangvine (albe şi roşii). Distrugerea măduvei duce la distrugerea sistemului imunitar, 
la anemie şi cancer. O iradiere puternică poate afecta organele genitale, pielea, ochii (cataractă), tiroida, 
plămânii, mucoasele digestive. Dacă ajung în intestin, substanţele radioactive provoacă diaree, stări de 
vomă, deshidratare. 

* Primul ajutor: tratează rănile sau alte leziuni; îndepărtează cu orice preţ hainele contaminate 
şi spală victima- inclusiv părul. În acest timp poartă mănuşi, halat, mască. Hainele şi apa cu care s-a 
spălat victima vor fi depozitate separat -pentru a nu contamina şi alte obiecte sau persoane. 

Cere şi aşteaptă ajutorul sau intervenția autorităţilor, Poliţiei, Apărării civile. Şi al lui 
Dumnezeu. 


19.8. ACCIDENTE LA OCHI 


Orbirea produsă de: 

* Soare - poate fi cauzată de razele luminoase ajunse la ochi fie indirect, reflectate de zăpadă, 
apă, nisip, fie lovind direct. O cauză principală este şi faptul că nu ţi-ai protejat ochii (vezi la 410.1). 

* Simptome: ochii dor, lăcrimează, văd roşu şi negru, ard, se umflă, ustură, „au nisip sub 
pleoape". 

* Primul ajutor: pentru uşurarea suferinţei pune o cârpă umedă pe ochi (compresă) - dar 
numai când temperatura aerului este deasupra lui 0*C. Dacă este cald, împrospătează des compresa. Nu 
pune picături în ochi, nu-i unge cu alifie. Singurul factor care vindecă e timpul, răbdarea. Sunt necesare 
şi suficiente cam 18 ore. 

După vindecare ochii rămân foarte sensibili şi trebuie feriți, umbriţi, apăraţi în continuare. 

* Fulger - durează destul de puţin. Dacă nu poţi lua legătura cu un medic, acoperă ochii cu o 
cârpă curată, uscată - apoi aşteaptă să-ți treacă. Un fulger puternic afectează de obicei ambii ochi - aşa 
că dacă poţi vedea cu un singur ochi, probabil că în celălalt a intrat ceva. 

* Stropi de acid, chimicale, piper - trebuie acționat urgent. 

* Primul ajutor: spală imediat ochiul cu orice apă curată găseşti: de la robinet, hidrant sau râu. 
Scufundă capul în apă şi clăteşte ochii - ținuți deschişi, clipind din timp în timp. Spală-i câteva minute 
bune. În acest timp ochiul neatins de stropi trebuie protejat cu orice cârpă găseşti. În orice caz, factorul 
decisiv pentru salvarea vederii este viteza de intervenţie cât mai mare. 

A intrat ceva în ochi: NU FRECA ochiul! 

În schimb, clipeşte mult şi des. De multe, cât mai multe ori. Dacă eşti singur, încercă să te uiţi 
într-o oglindă. Dacă durerea nu e prea mare, s-ar putea ca gunoiul să fie sub pleoapa de jos. Uită-te 
acolo. Dacă nu vezi nimic, înseamnă că e sus: trage pleoapa de sus peste cea de jos şi ţine-o aşa câtva 
timp, pentru ca lacrimile s-o spele pe dinăuntru. Suflă cu putere nasul, acoperind nara opusă ochiului 
dureros. Udă colţul răsucit al unei batiste şi încearcă să scoţi cu el gunoiul. 

Dacă te poate ajuta cineva: roagă-l să se uite sub pleoape. Trage încet în jos şi răsfrânge 
pleoapa inferioară. Nu încerca să iei sau să mişti cu mâna un obiect prins pe centrul ochiului; 
intervenţia manuală este permisă numai pe pleoape sau pe albul globului ocular. După îndepărtarea 
murdăriei, clăteşte ochiul cu multă apă curată. 

Dacă gunoiul sau aşchia nu poate fi îndepărtat uşor, acoperă ochiul cu un bandaj curat şi du-te 
urgent la medic. 

Ochiul învineţit: pune o compresă (pânză umedă). 

Cum ajuţi un nevăzător: nu dispera dacă ai de-a face cu o persoană care a orbit de curând 
(temporar sau permanent) şi pe care trebuie s-o salvezi sau s-o ajuţi. lată câteva indicaţii utile: 

- Nu brusca, nu împinge un nevăzător decât în caz de necesitate vitală. Lasă-l pe el să te ia de 
mână, de braţ, sau să se țină cu mâna de rucsacul, cotul, glezna ta (dacă vă târâți). 

- Explică totdeauna dinainte, tare şi clar, ce trebuie făcut în continuare, cu toate precizările şi 
detaliile posibile. Nu omite nici o indicație, amănunt, chiar când ţi se par de prisos - căci nu sunt! 

- Când te adresezi unui nevăzător, rosteşte-i numele, ca să ştie că el e vizat. 





- Reuşita acțiunii depinde mult de tonul vocii tale, care trebuie să exprime siguranță şi 
pricepere. 

- în caz că persoana orbită se crede singură, n-o speria, n-o surprinde prin apariţia ta bruscă şi 
neanunțată. 

- NU schimba amplasamentul lucrurilor în tabără, cameră, peşteră, fără a anunţa mai înainte 
persoana orbită asupra tuturor detaliilor acestei modificări. 

Se ştiu cazuri de persoane orbite care au realizat performanţe neaşteptate: s-au cățărat pe 
stânci, au săpat gropi, au mers cu barca. Au mers cu bicicleta şi au schiat în condiţii grele. Amintiţi-vă 
aceste fapte dacă veţi fi puşi în faţa sarcinii de a conduce un nevăzător spre locul de salvare. 

Nu uita că nevăzătorii se tem de mişcare. Mai ales cei ajunşi de curând în această situaţie - 
adică tocmai cei pe care s-ar putea să fii nevoit să-i ajuţi. Dă-le orice ajutor necesar sau posibil şi nu-i 
neglija. Închide-ţi şi tu ochii, ca să simți ce simt ei. 

Dacă TU orbeşti temporar (de exemplu, ca urmare a unui fulger) - vezi şi 49, eşti singur, dar 
într-un loc cunoscut şi trebuie să te deplasezi: foloseşte un băț lung ca să pipăi drumul înainte. Decât să 
bagi capul între umeri şi să te cocârjezi de frică, mai bine stai drept şi păşeşte sincron cu ciocănirea sau 
pipăirea drumului din față. Cercetează cu vârful băţului zona unde urmează să pui piciorul, înaintează 
cu dreptul, apoi băţul se deplasează şi pipăie locul unde vei pune piciorul stâng ş.a.m.d. După ce capeţi 
oarecare experiență, când băţul semnalizează o schimbare bruscă de relief: treaptă, obstacol, groapă - 
corpul ţi se va opri automat într-o postură stabilă. 

Şi nu uita să pui jos mai întâi vârful piciorului. Pipăie cu el, verifică locul pe care pui talpa, 
înainte de a lăsa greutatea corpului pe ea. Încearcă să mergi în felul acesta. 

Foloseşte celelalte simţuri: de exemplu, când umpli o cană cu apă, bagă degetul în ea ca să 
pipăi când s-a umplut ş.a.m.d. (vezi 49.2). 


19 9. ACCIDENTE PRODUSE DE FRIG inghețul (hipotermia) 


* Cauze: scăderea bruscă a temperaturii corpului, mai ales dacă eşti ud, obosit, înfrigurat. Este 
un accident mortal. 

* Simptome: victima are pielea rece; tremură; paloare; letargie; vaiete, comportare 
neobişnuită, accese bruşte de vioiciune (şi de vorbe urâte); se împleticeşte şi cade. Vorbeşte incoerent. 
Vede din ce în ce mai slab. Pare beată. 

* Primul ajutor: OPREŞTE-O. Adăposteşte-o imediat, indiferent unde: după o movilă, lângă 
un perete, într-o groapă. Nu o îndemna şi nu o sili să meargă mai departe. Nu încerca să o încălzeşti cu 
sticle de apă caldă, foc sau frecții. 

Înveleşte victima pentru ca să nu piardă căldura ce-o mai are în corp. Bag-o într-un sac de 
dormit. Sau întinde-o pe un strat gros de haine aşternute pe pământ, încropeşte un paravan, adăpost sau 
cort deasupra ei. 

Încălzeşte-l cu căldura uneia sau mai multor persoane aşezate sub, alături sau chiar deasupra 
lui - eventual să intre cineva alături de el în sacul de dormit. 

Foloseşte toate hainele disponibile - dar ai grijă ca din cauza asta să nu îngheţe altă persoană 
care dă ajutor. Acoperă picioarele, fesele, umerii victimei cu haine suplimentare. Dă-i să bea lapte 
(condensat) sau o băutură caldă cu zahăr. Dar şi cei care ajută victima trebuie să bea şi să mănânce! 

Viteza de reîncălzire trebuie să fie egală cu cea a pierderii de căldură (NU mai mare). 

Organizează imediat o echipă cu o targa (eventual improvizată - vezi la 419.14). În timpul 
transportului spre adăpost, căldură, salvare victima va fi mereu bine învelită, înfofolită. Poate că 
situația impune uneori să mai meargă şi singură - dar trebuie ajutată de cineva. Mai bine nu o lăsaţi şi 
nu o siliți să facă aşa ceva. 

Rezistenţa la frig este diferită de la om la om. Bătrânii şi copiii (inclusiv adolescenţii) - cad 
primii. Sugarul atins de îngheţ mai are o şansă, dacă maică-sa ţine pruncul lipit de corpul ei; îl acoperă 
cu o haină sau pătură; opreşte pierderea de căldură; cheamă, sau îl duce la medic. 

Prevenirea îngheţului: mănâncă bine de dimineaţă; în cursul zilei mănâncă ciocolată, zahăr, 
stafide. Poartă haine adecvate, corespunzătoare (vezi #7). Acoperă genunchii, încheieturile mâinilor şi 
capul (locurile pe unde se scurge multă căldură din corp). 

Porneşte la drum cu hainele uscate. Dar atenţie: în anumite condiţii, prea multe haine pot 
cauza epuizarea (vezi şi #13). 

Dacă cineva din grup dă semne de îngheţ, coborâţi imediat de pe creastă, de pe munte, veniţi 
la mal, ieşiţi din peşteră. Nu aşteptaţi să-i treacă „indispoziţia" într-un adăpost insuficient. MIŞCAȚI- 
vă cât mai are putere. 

Deseraaturile 

* Cauze: adeseori, neglijența. Neprotejarea extremităților (sensibile - din cauza circulaţiei 


sanguine mai slabe) de muşcătura gerului. Atingerea metalului cu pielea. Haine prea strânse pe corp. 
Faţa, mâinile sau urechile descoperite. Membrele accidentate, cu fracturi, sunt foarte sensibile la frig. O 
altă cauză e şi neluarea măsurilor necesare - după ce gerul a muşcat. 

* Simptome: o uşoară mâncărime când pielea îngheață, sau chiar nici o senzaţie; la început 
apare o zonă mică de piele insensibilă, ca o pată cu aspect de ceară şi tare la pipăit. Dacă nu este tratată 
la timp, apare senzaţia unor pietricele înfipte în carne. Durerea creşte enorm şi apare o umflătură, o 
roşeaţă, băşici, o rană. Apoi - o amorțeală, urmată mai târziu de desprinderea unor bucăţi de piele şi 
carne înnegrită, moartă. 

* Primul ajutor: trebuie acționat imediat ce apar primele semne de degerătură. Fii mereu atent 
la feţele însoțitorilor tăi, dacă le apar pete ca ceara. Apoi, pune-i să se uite la faţa ta. Dacă eşti singur, 
uită-te într-o oglindă. Strâmbă-te mereu, pentru ca faţa să nu se răcească prea tare (vezi la 47). 

Zona degerată trebuie imediat „înmuiată" cu căldură de la corpul tău, sau al altui om. Pune 
mâinile goale, calde, peste faţă, nas sau urechi. Sau bagă degetele 

Îngheţate de la mâini - în pantaloni, între picioare sau la subțiori. Labele atinse pot fi bine 
încălzite de burta unui însoțitor- dar în timpul acesta cei doi trebuie să fie bine îmbrăcaţi sau înveliţi - 
vezi Şi #7. 

Freacă uşor zonele ori membrele degerate cu alcool. Dar NU freca, nu ciocăni, nu masa cu 
putere zona degerată. NU pune sticle cu apă caldă, pietre încălzite la foc (chiar învelite cu o cârpă), o 
flacără - temperatura de intervenție trebuie să fie mică, NU mare. NU se tratează prin frecare cu 
zăpadă, gheață, gaz, ulei (căci toate acestea înrăutăţesc situaţia). Totuşi, scufundarea zonei atinse în apă 
puţin caldă (fix la +42 *C) ajută. La fel o băutură caldă. Dă-i victimei să bea cantități mici de ţuică, 
rom, coniac etc. şi ceai călduţ, apoi, dacă începe să-şi revină, treptat din ce în ce mai fierbinte. 

Când încălzeşti zona degerată, ea trebuie să fie mereu acoperită cu haine uscate. Dacă durerea 
devine foarte mare, s-ar putea să fie un semn că tratamentul de dezgheţ e prea brusc (adică cu 
temperatură sau viteză prea mare), deci ineficient, aşa că distrugerea ţesuturilor continuă. 

Adăposteşte urgent victima într-un loc ferit, la o temperatură de max +10*C. Numai după 
câteva ore victima poate fi trecută într-o cameră cu temperatura de +18...+20*C. În cazuri grave, când 
apare stopul cardio-respirator, se face respiraţia artificială sau masajul cardiac ş.a.m.d. Băşicile care 
apar după câteva ore în zonele atinse se tratează la fel ca arsurile. 

Înainte de a scoate mănuşile, gluga, ghetele înghețate, înmoaie-le mai întâi în apă călduță - nu 
trage de ele cu brutalitate, căci provoci dureri şi rupi băşicile. O degerătură superficială poate fi tratată 
sumar pentru a se putea continua drumul, grăbindu-vă să ajungeţi la destinație. Dacă e mai grav (zona 
de piele devine tare, amorțeşte) respectivul trebuie cărat pe targa. Şi să-l vadă urgent un medic. 
Pacientul trebuie să se odihnească. 

Atenţie: dacă o zonă degerată nu apucă să revină complet la normal şi reîngheață, degeră din 
nou - pericolul de distrugere va fi foarte more. 

Boală de tranşeu (la picioare) - este provocată de ţinerea picioarelor prea mult timp în frig şi 
umezeală. 

* Simptome: în primul stadiu al bolii, senzaţie de înțepături cu ace, apoi amorţeală alternată cu 
dureri vii. Picioarele devin purpurii, cu umflături şi băşici. Labele şi degetele devin palide, rigide, 
amorţite. Poate duce la amputare. 

Cum poate fi evitată? 

Fereşte cât poți picioarele de umezeală. Curăţă şi usucă ciorapii oricând ai ocazia. După ce ai 
umblat cu labele picioarelor umede, imediat ce faci un popas usucă-le cu un prosop sau cu o cârpă. 
Încălzeşte labele picioarelor cu mâinile puse peste ciorapii uscați. 

Dacă eşti nevoit să stai toată vremea cu picioarele în umezeală, mişcă sau îndoaie gleznele şi 
degetele, arcuieşte laba piciorului. Nu strânge prea tare şireturile. Dormi cu picioarele uscate, bine 
învelite şi încălzite, ţinute mai sus decât restul corpului. 

Protejează labele să nu se rănească. Dacă se umflă tare, opreşte-te din mers şi odihneşte-te. 
Întinde picioarele orizontal şi stai cu ele ridicate deasupra şezutului. 

NU le freca, nu le încălzi. Aşteaptă să se dezumfle singure. 

Insomnia - poate fi cauzată şi de frig. 

Mănâncă în tot cursul zilei - mai ales înainte de a te culca. În fiecare zi întoarce pe dos sacul 
de dormit. Ai grijă să nu-l pârleşti când îl usuci la foc. Dacă nu ai foc, când e vremea bună scoate sacul 
de dormit afară, lasă să îngheţe transpiraţia de pe el, după aceea scutură-l şi bate-l cu un băț, nişte 
ramuri sau cu o curea. Apoi afânează umplutura sacului - pentru refacerea termoizolaţiei. 

Nu intra în sac cu hainele ude, ci dormi cât poți de dezbrăcat. Răsuceşte-te împreună cu sacul, 
nu în el. Chiar dacă este frig, nu băga capul în sac; lasă neapărat faţa afară şi acoperă capul cu o pălărie 
sau cu haine. Hainele uscate se aşază sub sac, împrejurul şoldurilor şi umerilor. 

Stați lipiţi unii de alții ca sardelele în cutie. Cei mai slabi, bătrânii, copiii se vor aşeza la 


mijloc. Dacă toți sunt la fel de epuizați, schimbaţi-vă ca să staţi pe rând în poziţiile extreme la 
marginile grămezii, grupului. 

Orbit de zăpadă: vezi la #19.8. Paraziţii: vezi la 419.7. 

Igiena obligatorie: fă, sau faceți regulat curăţenie generală în tabără şi în adăpost. 

Taie (nu rade) părul şi barba cât mai scurt; altfel o să porţi ţurțuri de gheaţă. Nu te spăla când 
este foarte frig, ci doar şterge-ți corpul de sudoare cu o cârpă înmuiată în apă caldă. 

Îngrijeşte orice zonă de piele sensibilă. Curăţă dinţii cu o cârpă, sau cu pene de pasăre 
(folosind funingine sau sare în loc de pastă de dinţi), dar nu freca prea apăsat. 

Pe vreme foarte friguroasă previno şi combate bolile prin igienă. Dormi cât mai mult, ca să 
conservi la maxim energia. Mănâncă şi bea pe săturate. 


19 10. ACCIDENTE DE CĂLĂTORIE 
Degeraturi; îngheţ; Boala de tranşee - vezi la 419.9. Epuizarea din cauza căldurii; Insolaţie; 
Arsuri - vezi la 419.6. Orbirea de la soare - vezi la 419.8. 


Băşici la picioare: nu le sparge. Imediat ce pielea începe să se înroşească din cauza unei 
rosături, acoper-o cu un plasture (dacă ai). Băşica poate fi înţepată la margine cu un ac dezinfectat în 
flacără - dar cu atenție şi delicateţe. Stoarce uşor lichidul, să iasă prin găurile făcute de ac. Şterge 
lichidul cu o cârpă moale, curată şi uscată, sau cu vată. Dacă zona cu băşici este şi foarte dureroasă, 
întrerupe călătoria şi odihneşte-te până ce situaţia se îmbunătăţeşte. 

Cum poţi preveni băşicile: câteva zile înainte de a porni la un drum lung pe jos, întăreşte 
pielea şi talpa prin frecare zilnică cu alcool. În cursul călătoriei spală, clăteşte, usucă ciorapii în fiecare 
noapte. Cârpeşte imediat şi cu grijă găurile din ciorapi. Ar fi bine să ai mereu ciorapi de rezervă (curaţi, 
uscați, întregi). Când poti, ţine labele, chiar picioarele, în apă caldă şi sărată. 

Urticaria: iritația pielii produsă de plante vezicante, otrăvitoare. Ea poate fi alinată (chiar dacă 
puţin, totuşi e mai bine decât deloc) mânjind pielea cu ulei din nucă de cocos, sau cu o pastă preparată 
din cenuşă de lemn şi apă. Acoperă zona cu un bandaj. 

Iritaţii, arsuri de la plante: spală bine zona atinsă cu apă şi săpun. Neutralizează cu alcool. 
Dacă ai pus mâna pe o plantă care irită pielea - NU atinge fața, ochii sau alte zone înainte de a te spăla 
bine. Efectele (iritaţie, umflătură etc.) pot împiedica respirația, vederea, urinatul. 

Răul de mare poate fi combătut dacă te concentrezi să faci ceva. Dacă ţi-e rău de tot, nu 
mânca şi nu bea. Întinde-te şi stai liniştit, schimbă mereu poziţia capului. Stai la căldură. Dacă ai, 
înghite pastile contra răului de mare. 

Răni produse de apa sărată: menţine corpul cât se poate de uscat. Nu deschide, nu sparge şi nu 
stoarce rănile, bubele, băşicile, umflăturile. Curăţă-le uşor. Rănile mari vor fi acoperite cu pansament. 
Dacă poţi, unge-le cu vaselină antiseptică. 

Constipaţia: apare din cauza lipsei de hrană şi apă. Nu folosi medicamente purgative, căci fură 
apa din corp. S-ar putea să apară şi urină închisă la culoare (curge mai greu). Nu te speria. După ce te 
salvezi, bea mult lichid şi bagă-ţi un supozitor cu glicerinaa. 

Buzele crăpate, pielea uscată: unge-le cu ulei, salivă, unsoare pentru buze, cremă de protecția 
pielii contra razelor solare. 

Durerea de ureche: poate fi calmată turnând câteva picături de ulei comestibil cald în ureche, 
după care pune un dop de vată sau pânză (vezi şi 419.7). 

Durerea de dinte sau măsea: dacă e o carie, astupă gaura cu puţină vată înmuiată în răşină 
proaspătă, lichidă (de la un conifer). 


19.11. ACCIDENTE PRODUSE DE FOAME 


Intoxicația alimentară: apare când dai de hrană sau când mănânci alimente stricate. Dacă poți, 
consultă imediat un medic. Dacă nu, bea cât mai multă apă sau lapte pentru a dilua toxinele şi a spăla 
interiorul corpului. Vomită băgând degetele pe gât. Acelaşi efect se obţine înghițind apă caldă cu sare. 
După ce vomiti, mai bea lapte. Cam 4 căni. 

Posteşte o zi şi odihneşte-te. 

Otrăvirea - Provoacă voma prin gâdilarea fundului gâtlejului sau introducerea a două degete 
pe gât. Dacă nu ştii ce otravă e de vină, dă-i victimei să înghită mult albuş de ou, cărbune (medicinal) 
sau cretă (substanţe care absorb otrăvurile). Creta o iei din rocă; cărbunele din jăratic. Să bea ceai 
amestecat cu praf de cărbune sau mangal. Apoi fă-i spălături stomacale, dă-i să bea multă apă curată 
sau ceai. E folositoare şi sarea amară (pentru evacuarea otrăvii care a ajuns în intestin). 

Intoxicația cu chimicale: substanțele caustice (acizi, baze) ard mucoasele de la suprafața 
organelor peste care trec: gură, gât, esofag, stomac. NU provoca voma, ci: 


- Neutralizeză acidul - dându-i să înghită două linguri cu oxid de magneziu, bicarbonat, praf 
de cretă, albuş de ou într-un pahar cu lapte, apă. 

- Dacă e o bază (sodă caustică, amoniac) - să ia o lingură de oţet sau zeamă de lămâie într-un 
pahar cu apă, lapte dulce, albuş de ou. 

- Pentru petrol şi parafină - să bea cât mai multă apă. 

Dacă ai cu ce, calmează-i durerile. Aşează-l în poziţia de refacere (fig. 19.1). Du-l urgent la 
medic. 

Înecarea (cu un obiect) - vezi 419.7. 


19.12. PERICOLELE ÎNĂLȚIMII 


Ameţeala: puţini oameni suferă cu adevărat de ameţeală, vertij, rău de înălțime, impulsul de a 
se arunca în gol - chiar aşa de tare cum îşi închipuie ei. Dacă eşti împreună cu persoane care dau astfel 
de semne: 

- încurajează-le şi îmbărbătează-le (excepţie făcând isteria - atunci trebuie să faci pe 
indiferentul şi să nu le arăţi simpatie). 

- Pălmuirea persoanei cuprinse de isterie este o soluţie, dar numai pentru situaţiile extreme. 

Dacă tu însuţi suferi de această boală: 

- Nu privi în jos, în gol, în prăpastie (roagă-ţi tovarăşii să te ajute la mers, la coborâre, să-ți 
poziţioneze ei picioarele pe reazemele din teren). 

- Respiră adânc. 

- Acceptă senzaţia şi luptă cu ea, nu ceda, NU sări în gol. 

* Primul ajutor, dacă o persoană suferă, sau îşi pierde firea datorită ameţelii produse de leşin, 
de rotirea sau înclinarea capului - îndoaie-i gâtul până ce capul îi ajunge între genunchi şi ţine-l aşa 
câteva minute. Leşinul poate fi combătut prin stropirea feţei cu apă sau prin aerisire cu un curent de aer 
rece. 

Cel care a leşinat din cauza răului de înălțime trebuie întins pe spate, cu picioarele mai sus 
decât capul. Desfă-i hainele. Stropeşte-l cu apă rece pe față şi pe piept. Freacă-i membrele - spre inimă. 
Când îşi revine ţine-l la căldură. 

Dacă sunteţi pe o platformă, pe un pervaz sau pe o coamă îngustă, ancorează victima, astfel 
încât să nu se poată rostogoli, aluneca sau arunca singură în gol. 

Sinucigaşul - locul cel mai bun de unde candidatul la sinucidere poate atrage atenția „lumii" 
asupra sorții sale este undeva cât mai sus. O persoană care stă la marginea prăpastiei şi ameninţă că «va 
sări» are mintea deranjată. Este speriată şi ostilă. 

În acest caz cheamă Poliţia, Salvarea, pompierii. Dacă nu poţi face aşa ceva şi vrei saa intervii 
tu, cel puţin nu o face brusc, fără tact, pentru că l-ai grăbi să se arunce. O purtare şi o conversaţie care 
să-i arate simpatie ar putea să liniştească ori să schimbe gândurile victimei. Trage de timp. 

Nu te repezi să-l ajuţi, fără să gândeşti mai întâi. Să nu ajungi într-o poziţie în care victima 
speriată sare în gol - trăgându-te şi pe tine cu ea. Nu uita că «supravieţuire» înseamnă în primul rând 
să-ţi salvezi propria ta piele. Nu te purta egoist ca un cuc care îşi lasă ouăle pe oriunde poate, însă nici 
nu te lăsa impresionat sau chiar omorât de alţii, de nimicuri. 

Răul de altitudine - cauzat de lipsa de oxigen la înălțimi mari, de exemplu la munte, peste 
3000 m. Senzaţii: sufocare, dureri de cap, greață. Cum te vindeci: prin aclimatizare. Coboară la o 
altitudine mai mică. După 1 -2 zile de odihnă victima va putea reîncepe să urce treptat. 

Flebita: la înălțimi mari pot apărea cheaguri de sânge în vase. Semne: dureri, umflături în 
partea de jos a picioarelor şi în abdomen. Pericol: cheagul de sânge ar putea începe să circule prin corp 
şi să înfunde vasele care alimentează plămânii, creierul sau inima. 

Remediul: evită şi combate lipsa de mişcare, care poate provoca stagnarea şi coagularea 
sângelui în venele picioarelor sau abdomenului. Când te odihneşti - ridică des piciorul dureros; mişcă, 
exersează cât poţi de zdravăn toți muşchii de la picior; o dată pe oră roteşte de câteva ori gleznele etc. 


19.13. BOLI INFECȚIOASE 


Într-o situaţie de supravieţuire nu vor apărea boli infecțioase şi contagioase (produse de 
microbi, viruşi), doar dacă le aveai deja sau le iei de la alți oameni pe care îi întâlneşti. Un 
supravieţuitor este mai degrabă expus bolilor transmise prin apă, insecte sau animale. 

În cazul în care n-ai medicamente, tratamentul bolii înseamnă mai mult tratarea simptomelor 
şi ajutarea pacientului să se simtă bine, confortabil. Dar mai bine să previi boala decât s-o vindeci. 

Cum eviţi bolile infecțioase: 

- Fă-ţi toate imunizările adecvate (vaccin, injecții, pastile) înainte de călătorie. 


- Curăţă mereu şi foarte bine apa de băut, mâinile, alimentele, vesela şi tacâmurile; fierbe toată 
apa - chiar şi cea pentru spălatul dinților. 

- Fereşte alimentele de muşte ori paraziți. 

- Deparazitează hainele prin spălare sau afumare. 

- Acoperă bine corpul, să nu ajungă la el insectele; dormi sub o plasă contra ţânţarilor; 
foloseşte substanţe contra insectelor. 

- Acoperă rănile şi nu sta în apa din zonele cu risc de infecție. 

- NU înghiţi apa când înoți sau când te speli pe corp. 

- îngroapă excrementele. 

În cazul apariţiei unei boli, izolează pacientul. Contactele sale cu restul grupului trebuie 
reduse la minim. Fierbe orice obiect atins de bolnav. Acoperă şi fereşte zgârieturile sau rănile de 
pătrunderea microbilor. Spală-te bine după contactul cu bolnavul. Evită să te atingă cu tuşea sau 
strănutul. Excrementele bolnavului trebuie puse într-un loc de unde să nu poată răspândi infecția. 

* Boli universale: 

Pneumonie: simptome: inflamarea plămânilor, febră, frisoane, greutate în respirație, dureri la 
respiraţie, tuse cu flegmă verde-galbenă sau sânge. Primul ajutor: ţine bolnavul la căldură; dă-i să 
soarbă des ceai, apă caldă. 

Leptospiroza: se transmite prin rozătoare şi apă infectată. Se 1a prin tăieturi, zgârieturi, apa de 
băut. Provoacă o formă gravă de icter. Simptome: gălbinare, letargie, febră. Tratament: tetraciclină. 

Hepatita infecțioasă: se transmite prin excremente sau urină. Se ia prin apa de băut sau 
zgârieturi. Simptome: greață, lipsa poftei de mâncare, dureri abdominale, pielea se îngălbeneşte. 
Tratament: odihnă, îngrijire bună. 

Poliomielita: se transmite prin apa de băut. Simptome: paralizie. Tratament: comprese calde 
pe muşchi, îngrijire bună. 

Dizenterie: produsă de un bacii, se transmite prin muşte, apa contaminată, contactul cu 
excremente contaminate. Simptome: excremente cu sânge, brusc temperatură mare. Tratament: 
antibiotice, odihnă, să bea multe lichide. 

Febra tifoidă: Simptome: similare cu dizenteria, plus dureri de cap, dureri abdominale, febră, 
pierderea poftei de mâncare, dureri în membre, delir. Tratament: antibiotice. 

Holera: poate apărea oriunde lipseşte curăţenia. Simptome: vomită, nu are puls la încheietura 
mâinii, pielea rece şi lipicioasă, crampe musculare. Se previne prin vaccinare. 

* Boli tropicale - transmise prin apă: 

Bilharioza: boală a intestinelor sau vezicii urinare produsă de un vierme microscopic care 
trăieşte în Africa, Arabia, China, Japonia, America de sud. Se ia prin apa de băut sau printr-o rană a 
pielii. Simptome: iritarea traseului urinar. Tratament: niridazol sau echivalent. 

Ancilostomiaza: produsă de un vierme intestinal. Se ia prin apa de băut, pătrunde prin piele 
(de obicei la picioare). Simptome: anemie, letargie generală. Tratament: alcapar, mintazol, alte 
medicamente. Ceaiul de ferigă este un viermifug puternic. 

Dizenterie: produsă de amoebe, se transmite prin apa de băut, hrana negătită (nefiartă, nefriptă 
bine). Simptome: oboseală, apatie, febră, excremente solide dar cu miros urât, cu sânge, ori mucus roşu. 
Tratament: multe lichide, odihnă, medicamente specifice. 

* Boli tropicale - transmise de insecte: 

Malarie: se transmite prin saliva femelei de ţânţar anofel (nu numai la tropice) şi numai în 
Africa omoară cam 1 mil. persoane/an. Simptome: febră repetată, dureri puternice de cap, rău, vomă. 
Deşi transpiră, bolnavul se plânge de frig, tremură violent. Slăbiciune, extenuare. Tratament - 
preventiv: medicamente. 

Danga: este transmisă de țânțari. Nu există vaccin sau tratament. Simptome: erupție, dureri de 
cap, febră, dureri foarte mari în muşchi şi articulaţii. Vindecarea completă durează câteva săptămâni. 

Febra galbenă: răspândită în Africa şi America de sud. Simptome: dureri de cap, hemoragie 
nazală, greață, febră. Bătăile inimii slabe. În cazurile grave: dureri în picioare, spate, ceafă. 
Deteriorarea rapidă a ficatului poate duce la icter şi insuficientă renală. Tratament: odihnă şi îngrijire; 
nu există medicamente. Vaccinează-te din timp. 

Tifos: un grup de boli infecțioase transmise de păduchi, purici, căpuşe. Simptome: dureri de 
cap, constipație, leşin, dureri de spate, tuse, urmate de febră, delir uşor, erupție de pete roşii mici. 
Tratament: antibiotice. 


19.14. TRANSPORTUL ACCIDENTAȚILOR 


Urgenţele la transport sunt la fel ca şi la acordarea primului ajutor: mai întâi stopul cardiac, cel 
respirator, apoi hemoragiile mari, după aceea restul. 


Chiar dacă primul ajutor a fost acordat la timp, util şi competent, uneori accidentatul îşi pierde 
viaţa în timpul sau din cauza transportului, adică „se ia un rănit de la locul accidentului, se transportă 
un muribund - iar la spital ajunge un mort". 

Transportul trebuie să fie rapid, prompt şi corect. Regula e ca salvatorul să nu părăsească 
victima pe timpul transportului, ca s-o supravegheze şi eventual să-i mai dea ajutor. 

Pentru transportul unui accidentat spre locul unde va fi îngrijit în siguranță, sau la spital, e 
nevoie totdeauna de improvizații, răbdare, capacitate de descurcare. 

Iată câteva metode pentru transportul unei persoane: 

a. De către o singură persoană: victima e conştientă - vezi fig. 19.11; inconştientă - vezi fig. 
19.12; 

19.11. Ridicarea şi transportul unei victime conştiente 

19.12. Ridicarea şi transportul unei victime inconștiente - cu un inel de pânză 

a - apucă mâna sau piciorul victimei pe partea rănită şi roteşte-te cu ea pe sus; 

b - dacă laţul e prea larg sau strâns, revino în poz. a şi ajustează-]; 

c - ambele mâini ar trebui să fie libere 

b. De către doi salvatori: Scăunelul (format prin împletirea a 2, 3 sau 4 mâini) fig. 19.13; 

19.13. Scăunel din 2/3/4 mâini 

c. Tragerea pe sol a unui cearceaf sau covor pe care este întinsă victima (fig. 19.14); 

19.14. Transportul victimei cu o pătură sau perdea 

d. Pe o targa improvizată din 2 haine şi 2 prăjini (fig. 19.15); 

19.15. Targa din haine şi prăjini 

e. Pe o targa improvizată din funii (mult mai greu de făcut şi de cărat); 

f. În cârcă, pe spate, eventual prinsă şi sprijinită pe un cadru de rucsac, sau pe un inel de 
frânghie (inelul se aşează pe spatele purtătorului, care îşi baga în el ambele braţe - astfel încât funia va 
trece pe la ceafă şi umerii lui, pe la subţiori, peste şezut; victima intră cu picioarele prin inel şi ajunge 
pe şoldurile purtătorului şi cu şezutul sprijinit pe funie - fig. 19.12); 

g. Pe o sanie - se impune un mers încet; 

h. Pe o plută - cu grijă dublă să nu vă răsturnați. 

Nu te autoaccidenta încercând să ridici singur o victimă grea, pentru a o transporta cu metoda 
pompierului (fig. 19.11). Poţi s-o cari singur, dar la ridicare ai nevoie de ajutor. Respectă regulile de 
ridicare a greutăților mari - vezi 43.9. 

Ridicarea victimei şi aşezarea ei pe targa sau în mijlocul de transport se face cu păstrarea: 
capului - gâtului - pieptului - picioarelor, într-o linie dreaptă. 

Dacă rănitul nu este într-o stare gravă, dar trebuie evacuat şi dus într-un loc sigur, se poate 
folosi metoda „b ”. Numărul de mâini din care se formează Scăunelul depinde de greutatea, de forţa şi 
înălțimea victimei şi a purtătorilor. Rănitul va sta în şezut pe scăunelul din 3 mâini, iar cu spatele se va 
rezema pe braţul liber, nefolosit, al unuia din salvatori. Braţul de reazem se sprijină pe umărul celuilalt 
purtător. 

Scăunelul din 4 mâini se foloseşte când victima se poate ţine singură cu braţele de gâtul 
salvatorilor. 

Scăunelul din 2 mâini agățate una de alta cu ajutorul unui sul, inel din cârpe (uşurează efortul) 
se foloseşte când victima e foarte slăbită. În acest caz ambii salvatori susțin accidentatul cu câte un 
braţ. 

Dacă distanţa de deplasare obligatorie este mică, bagă cu mare grijă un cearceaf, o pătură sau 
o prelată sub accidentat, păstrându-i pe cât posibil neschimbată poziția corpului (fig. 19.14). 

Cei grav accidentați trebuie transportaţi cât mai puţin posibil. Dacă însă deplasarea e 
obligatorie, cel mai bine e ca victima să fie dusă pe o targa (improvizată) - în poziţie întinsă sau 
semiîntinsă. 

O targaa bună e cât mai rigidă, de exemplu o scândură lată, o uşă, o scară sau o bancă, peste 
care aşezi o pătură. Poţi improviza o targaa din: 

- O pătură, un cearceaf, o prelată, un covor, o foaie de cort - împăturită în lung, cu capetele 
fixate cu ace de siguranţă, sau capse de birou - şi două prăjini sau ţevi introduse la marginile spaţiului 
creat prin îndoire; 

- Două haine, pulovere, cămăşi şi două prăjini (fig. 19.15); 

- O singură pătură sau prelată în mijlocul căreia se aşează victima întinsă; marginile păturii se 
răsucesc până se fac sul; sunt necesari 6 purtători - trei pe fiecare parte. 

Alte mijloace de transport: 

- Un scaun de lemn cu spătar, purtat de doi salvatori, uşor înclinat pe spate. Pentru încărcarea 
pe targa victima trebuie susținută şi ridicată simultan cu 

toate părțile corpului său, fără a o îndoi în vreun fel. Nu ridica niciodată victima prin apucarea 


de mâini, subţiori şi picioare, lăsându-i corpul să atârne la mijloc. Practic, cei 3 salvatori se aşează toți 
pe aceeaşi parte (preferabil cea sănătoasă) a victimei şi introduc mâinile sub ea astfel: primul - o mână 
sub cap şi alta sub umeri; al doilea - o mână sub piept şi alta sub şale; al treilea - una sub coapse şi alta 
sub pulpe. Toţi trei trebuie să ridice deodată (la un semnal) - în timp ce o a patra persoană împinge 
targa sub victimă, după care cei trei depun cu grijă, încet, victima pe targa. 

Descărcarea victimei de pe targa se face respectând aceleaşi reguli ca la încărcare. Şi nu uita: 

1. Corpul victimei se cară în direcţie longitudinală, în lungul lui (NU transversal, de-a latul), 
cu capul înainte (pentru ca salvatorul din spate să-l poată vedea şi supraveghea); 

2. În funcţie de regiunea corpului vătămată, o victimă va fi aşezată pe targa astfel (vezi şi 
419.1): 

- Cu plagă la abdomen: pe spate, cu picioarele îndoite (cu o haină, o pernă sau o pătură făcută 
sul şi pusă sub genunchi); 

- Cu răni la piept, asfixiat: semişezând (cu o haină, o pernă sau o pătură făcută sul şi pusă sub 
spate); 

- Cu răni la faţă: cu faţa în jos, corpul puţin într-o parte (cu o haină sau o mână pusă sub 
frunte); 

- Cu răni la picioare: cu faţa în sus şi cu ceva moale sub piciorul rănit; 

- Cu răni la gât: şezând, cu capul înclinat şi cu bărbia sprijinită pe piept; dacă însă bănuieşti o 
fractură la coloană sau în zona gâtului - întins pe spate, cu capul fixat într-o menghină făcută din 2 
haine sau pături făcute sul; 

- Inconştientă: culcată pe o parte (pentru ca limba ori voma să nu-i astupe fundul gâtului), cu 
mâinile legate pe sub targa; 

- Cu fractură la coloană: culcată pe spate, pe o targa tare, rigidă, cu o pătură făcută sul sub 
regiunea dureroasă; dacă nu avem astfel de mijloace, victima se aşază cu faţa în jos. 

Dacă nu vine Salvarea, o metodă bună de transport este pe platforma unui camion, cu 
aşezarea, supravegherea şi îngrijirile corspunzătoare - NU înghesui victima într-o maşină mică. 

O targa va fi purtată, susținută de: 

- Doi salvatori - pe teren plat; 

- Trei salvatori - la urcuş (unu în față, doi în spate care ţin targa pe umeri); 

- Trei salvatori - la coborâre (doi în față, unu în spate); 

- 4 salvatori - la trecerea tărgii perpendicular peste un obstacol, gard, şanţ (mai îngust decât 
lungimea tărgii): cei doi suplimentari, aşezaţi de o parte şi de alta, apucă mânerele din faţă, cel care era 
în faţă lasă targa şi trece sau sare obstacolul, cei doi împing şi trec targa peste obstacol până ce poate fi 
apucată de cel care a trecut. Apoi cei doi lasă targa şi trec şi ei peste obstacol, după care preiau 
greutatea de la purtătorul din spatele tărgii, până când şi acesta ajunge dincolo - după care cei doi 
salvatori suplimentari pot fi eliberați. 


19.15. DAI MORTULUI O ULTIMĂ ŞANSĂ 


Continuă să dai victimei primul ajutor, chiar dacă ţi se pare că a murit. Adeseori „moartea" lui 
e numai o aparenţă, o părere, datorită emoţiei sau oboselii tale. 

Cum poți fi sigur că cineva e mort de-a binelea? 

Uneori decesul este foarte greu de stabilit chiar de către medici. De exemplu, persoanele care 
au stat mult timp în frig puternic seamănă cu nişte cadavre ş.a.m.d. 

În unele cazuri semnele de deces luate în parte sunt înșelătoare. De exemplu, buzele albastre 
pot însemna doar înecarea, înfundarea traseului respirator. Pielea ca ceara, paloarea, poate fi cauzată de 
o hemoragie. Lipsa pulsului se poate datora şi faptului că vrei să-l simţi într-un loc greşit /Corect: pune 
buricele degetelor pe partea de jos şi în stânga pieptului victimei, plimbându-le pe o zonă cât mai 
întinsă. Sau pe gât, plimbând degetele între mărul lui Adam şi muşchiul lateral). 

Ca să fii sigur că cineva e mort, nu te mulțumi cu un singur simptom, ci verifică şi adună cât 
mai multe dovezi ale decesului, adică: 

- Lipsa bătăilor inimii; 

- Lipsa pulsului; 

- Buzele albastre; 

- Paloare; 

- Rigiditatea muşchilor; 

- Mişcarea măruntaielor, excreţia,; 

- Gura căscată; 

- Pupilele dilatate; 

- Pupilele nu se mişcă la lumina lanternei; 


- Ochii sticloşi,; 

- Corpul rece; 

- Locul apăsat cu degetul, pe un muşchi, rămâne deformat (nu-şi revine după 

ce retragi degetul); 

- Pete roş-albastre pe piele; 

- Oglinda ţinută la nas şi gură nu se abureşte; 

- Sau - muşcă-l tare de vârful degetului mic al mâinii stângi. 

Până nu există convingerea deplină că persoana e moartă,primul ajutor trebuie continuat cu 
hotărâre: respiraţia artificială, încălzirea, chemarea Salvării (medicului). Sau - alte măsuri, dictate de 
situaţie. 

Şi mai ales - niciodată NU RENUNȚA, NU PIERDE SPERANŢA CĂ VICTIMA POATE FI 
SALVATĂ! 

Toate necazurile şi bucuriile tale sunt cauzate numai de cel pe care-l vezi în oglindă! 
20.1. ÎNTREBĂRI DE AUTOCONTROL 


* De unde vin eu - ca om? Ce sunt eu? încotro mă duc? (cele 3 întrebări fundamentale ale 
omului); 

* De ce vreau să trăiesc, să supraviețuiesc? 

* Ce e important pentru mine, în viața mea? 

* Oare viaţa mea poate fi trăită şi altfel? Ce trebuie să fac pentru asta? 

* La ce şi cui foloseşte viaţa mea? 

* Dacă eu dispar ACUM - cine va suferi? 

* Nu fac cuiva un rău, încercând să scap eu? 

* Oare preţul scăpării mele cu bine nu e prea mare (pentru mine sau pentru alții)? 

* Fac eu munca, serviciul care-mi place şi la care mă pricep? De ce? 

* Ce foloase sau necazuri voi avea dacă: 

- fac, sau nu fac, prostii ori răutăți? 

- mă pregătesc sau nu pentru viitor? 

* Cât de important va mai fi peste 1,5, 10 ani - necazul meu de azi? 

* La ce (îmi) foloseşte ce (vreau să) fac? Cum se încadrează acțiunea asta în planul meu de 
scurtă şi cel de lungă durată? Este ea eficientă? 

* Cum pot să-i ajut pe cei dragi, pe tovarăşii de viaţă, de nenorocire sau de accident? 

* Cum scap dacă mi se strică maşina pe viscol? 

* Ce pericole şi catastrofe naturale sau sociale sunt posibile în locul unde mă aflu şi în care 
trăiesc? Ce măsuri preventive trebuie să iau? 

* Ce vreau să fac eu peste 1 an? dar peste 5 ani? dar peste 15 ani? 

* Va mai exista România peste 10 ani? Ce pot face eu? 

* Ce-am învăţat din această carte? 

* Am făcut oare tot ce puteam pentru a scăpa, pentru a supravieţui? 

* Oare aplic sau am aplicat eu practic ceva învăţat din această carte? 

.. şi multe altele asemănătoare. Întrebări aparent simple, dar dacă eşti sincer cu tine însuți, 
răspunsurile sunt foarte grele: necesită mult efort psihic şi muncă grea. Sunt întrebări la care numai tu 
poţi răspunde. Şi ar fi bine s-o faci din timp! Plus că ar trebui să repeţi procedura de întrebări şi 
răspunsuri după 6-12 luni. 

Nu uita: indiferent câţi vor fi în jurul leşului tău, tot singur o să dai ochii cu moartea. Dacă 
vrei să amâni această întâlnire, nu mai aştepta, nu mai sta pe gânduri - ci ia-ti cât mai repede singur 
măsuri eficiente de prevedere şi de salvare. 

Se povesteşte despre un om foarte cucernic, care respecta rânduielile bisericeşti, se ruga 
regulat, se ferea de păcate, lată însă că peste locul unde trăia el vine o inundație mare şi casa omului 
nostru este cuprinsă de ape. Ga să scape, fu nevoit să urce pe acoperis. 

Curând, pe lângă casă trecu o barcă cu căfiva oameni. Aceştia îl văzură pe cel de pe acoperiş 


şi-i Strigară: hai cu noi în barcă! Dar omul nostru le răspunse: eu nu mă tem, am încredere că 
Dumnezeu mă va ajuta. Auzind asta, cei cu barca plecară în drumul lor. Peste noapte apa crescu şi 
mai mult, urgie mare. 

După câtva timp, pe deasupra celui de pe acoperiş trecu un elicopter. Cei din elicopter» 
strigară omului nostru: hai cu noi, salvează-te! Răspunsul fu acelaşi: nu, mulțumesc, n-am nevoie, pe 
mine mă apară Dumnezeu, eu mă încred în El. 

Ce erau să facă? L-au lăsat şi s-au dus. 

După aceea apele au crescut mal mult, au acoperit casa şi omul nostru s-a înecat. 

Fiind într-adevăr credincios, ajunge el în Rai şi zice, cam nemulțumit, către Sfăntu' Petre: 
Prea Sfinte, cum se face că Dumnezeu m-a lăsat să mor tocmai pe mine, nu m-a ajutat deşi eu am fost 
atât de credincios şi am respectat toate rânduielile Lui? 

Sfăntu' Petru îl ascultă cu atenţie, H cercetează, se uită într-un ceaslov mare şi zice, cam 
mirat: apoi omule, nu înțeleg şi nu ştiu ce s-a întâmplat cu dumneata, doar aleea serie că noi ţi-am 
trimis şi o barcă şi un elicopter să te scape... 

Adevărul e că Dumnezeu îţi dă -dar nu-txi urcă sacii în căruţă. N-ajunge doar să te rogi. Mai 
trebuie să faci şi tu ceva - adică să nu stai cu mâinile în sân. Ajută-te singur, apoi te va ajuta şi 
Dumnezeu! 

Pentru a supraviețui - gândeşte şi acţionează! Şi anume, mai dinainte. Fii atent că viaţa se 
răzbună la fel ca o femeie: nu când te ocupi de ea, ci când o neglijezi. 


20.2. FOLCLORUL DESPRE SUPRAVIEȚUIRE 


Problema supravieţuirii e nu numai vitală, ci şi veche de când lumea. Aşadar nu-i de mirare că 
tot „lumea" a născut reguli - proverbe, pentru ca cei interesaţi să poată beneficia de experienţa atâtor 
generații. Vorba lui Anton Pann: de la lume adunate şi iarăşi la lume date. 

Cunoaşterea şi analiza acestor proverbe este o veritabilă lecţie de viaţă (pe care o neglijăm din 
păcate, până când e prea târziu...). Redăm în continuare câteva din aceste învățături (cele scrise cu litere 
înclinate sunt luate de la Anton Pann) - dintre mult mai multele existente şi cunoscute. 

Şi Biblia e plină cu învățături şi sfaturi extrem de utile pentru supravieţuire. 

Cum să te porți (ca să nu ajungi într-o situaţie critică, la limită): 

kokok 

Câteva din cele 10 (după unii autori, chiar 13) porunci biblice: 
- Munceşte (6 zile), dar şi odihneşte-te (a 7-a zi). 
- Cinsteşte-ţi părinţii şi înaintaşii. 
- Să nu doreşti avuţia altuia. 
- Nu mărturisi strâmb împotriva aproapelui tău. 
- Să nu furi. 
- Nu fi desfrânat. 
- Să nu ucizi. 
- Respectă pământul, apa, aerul, soarele, plantele şi vieţuitoarele. 
Nu fi neglijent sau leneş; păstrează-ţi mintea şi trupul sănătoase şi disciplinate. 
Nu-i înrobi pe ceilalți, inclusiv pe duşmanii tăi. 

* Fii totdeauna atent la ce faci. 

Cine umblă pe drum cu gândul acasă - îşi pierde căciula în târg. 

* Măsoară de două ori înainte de a tăia odată. 

* Vorba multă - sărăcia omului. 

* Nu ameninţa şi nu promite. Doar anunţă şi execută. Ţine-te de cuvânt. 

* Chiar şi maimuţele cad uneori din copac. Nu te speria dacă mai greşeşti. 

* Flămândul n-alege mâncarea, fugarul n-alege cărarea. 

* Nu te uita la cer printr-o ţeava de trestie. 

* Priveşte pădurea, nu te opri la copaci. 

* Viitorul învingător mai întâi învinge şi apoi dă lupta; învinsul mai întâi se apucă de luptă şi 
după aceea caută victoria. 

* înainte de a critica aşchia din ochiul vecinului uită-te la bârna din ochii tăi. 

* Leagă cămila şi n-o vei pierde. 

* Cunoaşte-te pe tine şi pe adversar; vei câştiga orice bătălie. 

* E tare cel care poate învinge pe alții; dar cel care s-a învins pe el însuşi e cu adevărat 








puternic. 
* După victorie, scutul trebuie strâns şi mai tare. 
* Nu sta degeaba - căci degeaba stai. 


* Când trebuie, nu sta pe gânduri şi acționează. Mai bine o dată „na", Decât tot „stai că ţi-oi 
da". 

* Cine se scoală de dimineață, departe ajunge. 

* Istoria tuturor războielor pierdute poate fi rezumată în două vorbe: prea târziu. 

* Toate la vremea lor. Toată graba strică treaba. 

Dacă de dimineaţă ai sădit un pom, nu te aştepta că-ți dă umbră la prânz şi roade seara. 

* Aurul pierdut mai poate fi găsit; timpul pierdut - niciodată. 

* De şapte ori de-ai cădea, de şapte ori să te ridici. 

* Dacă te grăbeşti - reuşeşti doar să faci o potecă bună. 

* Omul înţelept îşi face vara sanie şi iarna car. 

* E cald aici, dar în iad e şi mai cald. 

* Fii conştient că orice clipă a vieţii tale este extrem de importantă şi nu se va mai repeta. 

* Defectul tău este, de fapt, tocmai faptul că nu-ţi corectezi defectul. 

* Scopul trebuie urmărit cu perseverenţă şi hotărâre - nu cu încăpățânare şi fanatism. 

* Dacă treci dincolo de ţel, înseamnă că nu l-ai atins. 

* Lipsa de răbdare pentru amănunte strică cele mai perfecte acţiuni. 

* Planificarea şi imaginarea viitorului sunt cea mai mare realizare a minţii omeneşti; animalele 
nu sunt în stare să facă aşa ceva. 

* Trebuie să-ți propui mai multe, nu mai puţine, căci nu orice faci reuşeşte; în toate există un 
randament şi o pierdere. 

Unde e marfă, trebuie să fie şi ceva pagubă. 

* Lucrurile gratuite sunt cele mai valoroase - şi ele îşi merită toţi banii. 

* Păstrează-ţi cumpătul: De te latră un câine, astupă-i gura cu pâine, N-arunca în el cu 
piatră, Că atunci mai tare latră. 

* Omul până nu pătimeşte, niciodată nu se-nţelepțeşte. 

* Fă-te cu dracu tovarăş până treci puntea. 

* Ce ţie nu-ţi place, altuia nu face. 

* încearcă să eviţi sau să aplanezi conflictele: în certuri cine se bagă, păgubi trebuie să tragă. 

* Este suficient un fir de păr ca să strice vederea şi un singur gând rău ca să distrugă buna 
înțelegere. 

* Pentru o bună înţelegere trebuie să cedezi, să mai dai de la tine. 

* Vorba dulce mult aduce. Tăcerea e de aur. 

* Nu ezita să comunici, să întrebi şi să ceri: Cine cere nu piere. 

* Adaptează- te :fă şi tu ce fac cei din jur. Precum e ţara şi locul, aşa-ți încinge mijlocul, şi te 
poartă-n tot bordeiul, cum vei vedea obiceiul. 

* Dacă te prinzi în horă, trebuie să joci. 

* O minciună bine ticluită serveşte (uneori) mai bine decât un adevăr. 

* Bazează-te mai mult pe ce faci sau ai singur: 

* Cine bea apă din pumni streini, nu se satură niciodată. 

* Cel cu mintea ne-nţeleaptă,/Tocma-n urmă se deşteaptă,/Şi-abia atunci face întrebare:/Cum 
ziceaţi că-i bine oare? 

* La orice călătorie,/Nu pleca fără tovărăşie. 

* Spune-mi cu cin! te-aduni, ca să-ţi spun cine eşti. Nu te întovărăşi cu proşti şi nerozi. 

* Corabia cu doi cârmaci se îneacă. Pruncul cu două moaşe moare cu zile. 

* Nu te încrede în aparente: mulți copaci pe dinafară se văd frumoşi, dar pe dinăuntru sunt 
putrezi, scorburoşi. 

* Lupul schimbă părul dar năravul ba. 

* Corb la corb nu scoate ochii. 

* Nu încărca cât nu poți duce. 

* Pe cât ţi-e pătura, atât te-ntinde. 

* Frate ori nefrate, brânza tot pe bani este. Brânza e gratuită doar în capcana pentru şoareci. 

* Buturuga mică răstoarnă carul mare. 

* în țara orbilor cel cu un ochi este împărat. 

* învăţăm cât trăim şi tot neînvățăți murim. 

Orice fel de meserie,/Nu e rău omul să ştie./Meşteşugul vreme cere J Nu se-nvaţă din vedere. 

* învățătura care intră doar pe urechi şi ochi e ca mâncarea înghițită în vis; ca să rămână, ea 
trebuie să între în corp. 

* întreaga lume e o şcoală. 

* Ochii care nu se văd şi învățătura neprimenită - se uită. 

* Mai bine căşti de la început ochii, decât mai apoi punga. 


muzica. 


* Unde nu e cap - vai de picioare. 
* Capul face - capul trage. 
* Cine încearcă să tragă cu arcul ascultând muzică - nu nimereşte nici ţinta, nu aude nici 


* La pomul lăudat să nu te duci cu sacul. 

* Cine îşi pune mintea cu nebunul, este mai nebun. 

* Se găseşte ac pentru orice cojoc. 

* Bate fierul cât e cald. 

* încetul cu încetul se face oţetul. 

* Cum îţi aşterni aşa vei dormi. 

* Omul sfințește locul. 

* Nu te juca cu focul, nici cu coada ursului. 

* Ce-i în mână nu-i minciună. 

Nu da vrabia din mână pe cioara din copac. 

* Lac să fie, că broaşte destule. 

* încet, încet, departe ajungi. 

* De unde tot iei şi nu pui, curând se isprăveşte. 

* Lăcomia strică omenia. 

* Banul e ochiul dracului. 

* Scumpul mai mult păgubeşte şi leneşul mai mult aleargă. 
* Unde dai şi unde crapă. 

* Caută şi vei găsi. 

* Dacă ai şti că vei muri imediat, dar ai mai putea da un telefon cuiva - cui l-ai da? Ei bine, 


dă-1, ce mai aştepţi? 


Pentru sănătate şi viață: 

* Prin modul de viaţă, obiceiuri, preferinţe alimentare, omul îşi face singur rău: 

* Omul boala singur şi-o caută. 

* Acela care nu previne relele (prin cumpătare, exerciţii fizice etc.) şi aşteaptă să vindece ori 


să se repare boala sau accidentul de-abia după ce acesta a apărut sau s-a întâmplat, e ca omul care 
începe să sape o fântână după ce i s-a făcut sete. 


* Unde nu intră soarele şi aerul pe fereastră, va intra medicul pe uşă. 

* Odihna este secretul oricărui lucru bine făcut. Trebuie să te odihneşti înainte de a fi obosit. 
* Scoală-te şi culcă-te devreme. 

* Stai drept. 

* Zâmbeşte, fii vesel - şi lumea îţi va zâmbi. 

* Respiră corect. În fiecare moment al vieții tale fii atent cum respiri. 

* Respiră numai pe nas. Respirația pe gură e ca şi când ai băga mâncarea pe nas. 

* Cine se închină pântecului, poftelor şi plăcerilor, va avea mulți stăpâni. 

* Mănâncă numai când ţi-e foame. 

* Nu mânca mult: Orice lucru când e mai puţin - e mai cu gust. 

* Cine mănâncă o dată pe zi e înţelept; cine mănâncă de două ori pe zi e om; cine o face de 


trei ori pe zi e ne-om. 


* De la orice masă trebuie să te scoli puţin flămând. 

* După fiecare masă fă o plimbare de cel puţin 15 minute. 

* Nu contează ce şi cât mănânci, ci ceea ce şi cât digeri. 

* Eşti ceea ce mănânci. 

* Oamenii îşi sapă mormântul cu dinţii (nefolosiţi corect). 

* Mestecă bine şi complet mâncarea, nu te grăbi. 

Mâncarea trebuie băută, iar băutura mestecată. Lichidele nu se beau hulpav, ci mai întâi se ţin 


puţin în gură (să se încălzească, să se amestece cu saliva). 


* Din când în când posteşte. 
* Bea apă multă, suficientă, astfel încât urina să-ţi fie incoloră. Dacă urina e colorată, închisă 


la culoare, înseamnă că n-ai băut suficientă apă. 


* Nu bea nici un fel de alcool: 

Fie omul cat de bun,/ Vinul îl face nebun. 

* Murdăria este marna bolilor şi sărăciei, fiica prostiei şi lenei. 

* Freacă-te pe corp în fiecare dimineaţă cu un prosop sau o cârpă aspră şi udată cu apă rece. 
* Spală-te cu apă rece. 

* Spală imediat după folosire ambele capete ale sistemului digestiv (gura, 

anusul). 


* Spălarea mâinilor înainte de masă te fereşte de boli mai mult decât toate 
medicamentele la un loc. 

* Degeaba eşti curat pe dinafară dacă nu eşti curat şi pe dinăuntru. 

* O adevărată doamnă nu miroase - nici măcar a parfum. 


20.3. ȘCOLARIZAREA PENTRU SUPRAVIEȚUIRE 


Istoria omenirii devine din ce în ce mai mult o întrecere între educaţie şi catastrofă (H. G. 

Wells) 

S-ar putea ca unii cititori să spună: cele citite în carte sunt simple, chestiile astea de 
supravieţuire eu le ştiam dinainte, demult! 

Poate le ştiau - dar după ureche. Aspectul important este altul: s-au gândit vreodată serios la 
ele? Au făcut ceva practic pentru a le însuşi temeinic? Au tras oare din cunoştinţele lor concluziile 
evidente şi au luat vreo măsură pentru a nu avea necazuri? Sau le-au neglijat? 

E bine să înveţi şi să ştii ceva temeinic, nu vag. 

Supravieţuirea e o treabă serioasă, în fiecare zi actuală, care admite doar rareori 
„reexaminări". 

Deci, învață temeinic, mereu, toată viața. Oricât ar fi ştiinţa de scumpă - tot e mai ieftină 
decât neştiința! (Grigore Moisil). 

Şcolarizarea înseamnă atât instrucție (acumulare de informaţii, cunoştinţe, îndemânări), cât şi 
educaţie (obţinerea unei atitudini critice, constructive, responsabile şi eficiente). Instrucție ar fi 
asimilarea cunoştinţelor expuse în acest Manual; educaţia ar fi utilizarea lor corectă şi conştientă în 
contextul respectării simultane a regulilor de bun simţ, politeţe, etică, protecția mediului etc. Omul 
educat este faţă de cel needucat ca viul pe lângă mort - zicea Diogene. 

Nu lăsa pe mâine ce poți face azi. Nu aştepta să se întâmple necazul (care vine inevitabil dacă 
te porţi iresponsabil şi inconştient) - şi după aia să te rogi: Doamne, fă te rog ca pentru mine 2x2 să 
facă 5 (aşa cum fac mulţi oameni, care de fapt ştiu că au greşit, ce şi cum, dar speră să dreagă 
busuiocul cu o minune). Adică pregăteşte-tel Degeaba aştepţi şi te bazezi pe noroc sau pe alții. Fii 
cinstit cu tine însuţi şi acceptă realitatea cum e ea de fapt. Adevărata rugăciune e «mulțumesc Doamne» 
sau «Doamne, ajută-!» şi nu «Doamne iartă-mă» sau «Doamne ajută-mă». De ce să te „ierte” 
Dumnezeu? Că ai făcut şi continui să faci păcate? Sau să te „ajute" să scapi teafăr - după ce faci o 
nelegiure? 

Soluţia e simplă: nu mai face păcate, fii cinstit şi n-o să mai fii „silit" sa cerşeşti milă, nici 
ajutor. 

Ține seama de situație şi acţionează cu responsabilitate şi maturitate. Nu „gândi" ca Gigei, 
căruia maică-sa îi strigă: astâmpără-te şi nu mai trage pisica de coadă! La care copilul răspunde: «dar 
nu o trag; eu doar o ţin de coadă»... 

La întrebarea „care e cauza relelor actuale - indiferența sau neştiința?", cineva răspundea: nu 
ştiu şi nu mă interesează... Nu fi nepăsător. Un călugăr îmi spunea: cel mai mare păcat al omului e 
nesimţirea (notaţi numeroasele înţelesuri). 

Când ceva nu-ţi merge, sau nu ştii, nu mai da vina pe alţii: părinţi, profesori, şefi, străini etc. 
Uită-te în oglindă (dacă mai poți): acolo e vinovatul pentru prostia şi soarta ta. Învățătura şi şcoala NU 
este doar pentru copii şi tineri, cum le place să creadă majorităţii oamenilor (care stau prost cu 
gândirea). Învățătura continuă, /a orice vârstă, e cheia care - singură - te mai poate ridica şi salva, pe 
tine şi Țara. 

* Şcoli, cursuri recomandate (multe se pot urma şi la noi în ţară - trebuie doar să le cauţi): 

- De ghizi montani; 

- De înot; 

- De alpinism şi speologie; 

- De arte maţiale; 

- De vânătoare, pescuit; 

- De scufundare (liberă sau cu aparate de respirat); 

- De canotaj şi bărci cu pânze; 

- De prim ajutor; 

- De medicină naturală (automasaj, tratament cu ceaiuri, plante etc); 

- Comandamentul Protecţiei Civile organizează periodic exerciţii şi antrenamente pentru 
populaţie, pentru situații de dezastre sau calamități naturale. 

- Crucea Roşie organizează cursuri de prim ajutor. 

- Asociația Naţională a Salvatorilor Montani din România organizează şcoli Salvamont de 
vară şi de iarnă. 


Astfel de cursuri sau şcoli au durate de aproximativ 1-10 săptămâni. 

Însă - atenţie: orice şcoală şi învăţătură costă banii Sau, în loc de bani - o trudă (dar banii 
sunt tot o trudă - deja depusă). 

Se zice că meseria se fură. De fapt, trebuie să vrei să înveți; dacă nu vrei, nimeni nu-ţi poate 
băga învăţătura în cap. 

Dar nu e nevoie să aştepţi găsirea sau începerea unui curs ori a unei şcoli: învață câte ceva 
singur, mereu, imediat de la cei din jurul tău. Învață toate deprinderile din gospodăria sătească 
tradițională: să coşi, să sapi, să faci focul, să te caţări, să sari, să jupoi un animal, să îngrijeşti un 
bolnav, să găteşti, să împachetezi şi să ridici greutăţi, să negociezi, să te tocmeşti ş.a.m.d. Devino 
policalificat. Fii mereu atent la ce vezi. Învață în orice ocazie, de la orice meseriaş pe care-l întâlneşti. 
Un înţelept zicea: dacă mă întâlnesc pe drum cu trei oameni, de la doi din ei pot învăţa căte ceva. E 
adevărat însă că omul înţelept învaţă mai mult de la un nebun, decât nebunul de la înţelept... 

Sau, fă cât mai repede alt pas: vizitează un spital, un azil de bătrâni sau cimitir. Dacă cele 
văzute acolo te vor face să gândeşti la viitor, la urmările faptelor tale -aceasta va fi o primă lecţie de 
supravieţuire şi de gospodărire a propriei vieți. 

Un drum de 1000 km. Începe cu primul pas. 

* Sporturi recomandate: 

- Cros, jogging; 

- înot; 

- Drumeţie - la munte sau în deltă; 

- Alpinism, cățărare; 

- Arte marţiale: judo, karate, jujitsu, aikido, wushu, taekwondo. 

Şi alte sporturi (de mişcare!) sunt folositoare pentru întărirea corpului şi pentru supravieţuire, 
dar mai puţin decât cele specificate mai sus. Drumeţia cu cortul este sportul cel mai apropiat de 
problematica survival-ului. Cele mai folositoare deprinderi fizice sunt: alergarea, căţăratul (în copac, pe 
stâncă), căderea şi ridicarea în picioare, ridicarea şi căratul greutăților, înotul, autoapărarea. 

Ai doar un singur corp - el ţi-e aliatul cel mai bun şi mai sigur în viața asta. Dacă nu ştii să-l 
foloseşti şi să-l aperi - meriți să devii o victimă. Sportul, mişcarea, se practică, NU se priveşte. El 
trebuie să fie un mijloc de autodepăşire, nu o distracție facilă, adormitoare. 

Dacă ai citit Manualul şi continui să priveşti sportul - înseamnă că nu ai înţeles nimic din 
carte. Mai bine dăruieşte-o sau vinde-o altcuiva, care ar vrea să supravieţuiască - nu să se sinucidă. 

* Cei interesaţi se pot înscrie şi la numeroase asociaţii sau cluburi cu activităţi sportive ori 
parasportive, apropiate de unele aspecte ale survival-ului: 

- Turism, drumeţie; 

- Alpinism; 

- Speologie; -Paraşutism; 

- Vânătoare, Pescuit; 

- Cercetaşii României. 

* în străinătate (vezi pe Internet) se oferă numeroase cursuri şi şcoli speciale pentru survival în 
zone sălbatice, nelocuite: pădure, junglă, deşert ş.a.m.d. sau pentru supravieţuire urbană (autoapărare, 
salvarea din dezastre etc). De asemenea, există cursuri şi pentru activităţi mai speciale, înrudite cu 
supraviețuirea: mersul cu pluta sau barca pe râuri vijelioase (rafting sau boating etc), concursuri de 
traversare a unor ținuturi aride, sălbatice pe jos, cu maşina, cu motocicleta sau cu bicicleta. La un astfel 
de concurs, Aventura Marlboro, au participat cu succes şi câțiva români. 

Cursurile sunt organizate de mici societăţi specializate conduse de experți (militari pensionaţi 
- dar şi profesori de educaţie fizică sau ghizi montani). 

În SUA şi Europa de Vest a apărut în ultima vreme şi a luat un mare avânt un nou fel de şcoli 
(de perfecţionare) pentru cadrele de conducere din întreprinderi: outdoor training (şcolarizare în aer 
liber). 

Concepţia acestui nou tip de educaţie este că orice om pus în condiţii grele, extreme, de viaţă 
şi supraviețuire îşi mobilizează exemplar resursele corporale şi mintale, la un nivel incomparabil mai 
înalt decât o face în mod normal, în viața obişnuită (la birou). Se consideră că respectivii au deja 
cunoştinţele profesionale manageriale necesare, dar nu le aplică suficient de energic şi de eficient - din 
cauză că sunt moleşiți de viața sedentară. Prin aceste „cursuri”, managerii sunt „biciuiţi” să-şi valorifice 
potenţialul (mental - cel corporal fiind mai puţin necesar în munca de birou) - ca să le crească 
performanţele profesionale. 

Programa fiecărei şcoli de acest tip e axată pe câte un sport sau o solicitare extremă: rafiing 
(coborârea unui torent vijelios, periculos, pe o plută sau o barcă pneumatică); bungee jumping 
(aruncarea în gol, legat de o coardă elastică lungă); traversarea unor prăpăstii pe o coardă; cățărarea pe 
Everest; mersul cu picioarele goale pe jăratic (tehnică yoghină de concentrare mentală) etc. 


Foarte adesea se urmăreşte şi un al doilea principiu: învăţarea lucrului în echipă (team-work). 

Programul unui astfel de curs (de obicei cu durata de 2-3 zile, la sfârşit de săptămână, dar şi 
mai lungă - 2 săptămâni) conține, după aplicaţia în aer liber (una-două zile), o zi de discuţii în sala de 
clasă: evaluarea experienţei respective şi comportării cursanților în timpul aplicației, plus comentarii 
competente în legătură cu posibilităţile de aplicare a celor trăite şi învăţate, în activitatea profesională. 
Evident că cel care conduce discuţiile şi analiza trebuie să fie un excelent profesionist în formarea 
cadrelor. În comparaţie cu metodele tradiţionale, această nouă metodă de şcolarizare denumită şi 
„educaţie experienţială" produce efecte educative mai puternice şi mai durabile, privind dobândirea 
capacităţii de stăpânire a unor situații complexe, de inovare, de conducere, de spirit de echipă şi de 
comunicare, dar şi pentru multe alte aspecte ale vieţii moderne. 

Rezultatele concepţiilor divergente de educaţie de la noi şi din vest sunt evidente: ia uitaţi-vă 
în jur, câţi directori, politicieni, colonei, generali români sunt obezi, ineficienți şi câți manageri 
americani sunt slabi şi eficienţi? Preşedintele Rusiei face judo, primul ministru al Japoniei face aikido - 
şi rezultatele țărilor respective se văd. Câţi manageri români (din orice domeniu) sunt creativi, dedicați 
şi interesați (de meserie, nu numai de banii personali ...) şi câţi fac sport - ca cei americani? Deoarece 
nu e nevoie să alergi după bani ca un obsedat; ei vin de la sine - dacă faci ce trebuie (vezi Bill Gates). 

Învăţarea supraviețuirii în natură (survival) pentru civili, trebuie să se bazeze pe experiența 
practică a elevilor - nu (doar) pe audierea unor conferințe. Numai când elevul are un rol activ se obţine 
înțelegerea mai bună şi memorarea mai îndelungată a cunoştinţelor, a atitudinii şi îndemânării necesare. 
Cursul respectiv trebuie să prezinte elevului probleme pe care acesta să le rezolve, nu informații şi 
fapte pe care să le memoreze. Omul reține cam 10% din ce aude, 15% din ce vede, dar 80% din ce 
exersează. 

Cel mai bun învățător e să faci singur. 

Un astfel de curs (de scurtă durată) se poate adresa tinerilor şi adulților sănătoşi care nu au 
pregătire sau preocupări în domeniu. El constă din lecţii teoretice şi practice, urmate de un stagiu de 
trai nemijlocit în sălbăticie şi singurătate. 

În plus (re)descoperirea calităţilor, defectelor şi posibilităţilor proprii şi ale mediului 
înconjurător va stârni respectul elevului pentru el însuşi şi natură, îl va face conştient de lumea în care 
trăieşte. 

Scopul cursului de supraviețuire: verificarea practică şi însuşirea în condiţii reale a principiilor 
pe care se bazează supraviețuirea: 

- Dezvoltă şi consolidează atitudinea de a se descurca („uite că pot să fac"), a încrederii în 
forţele proprii (aceasta se poate transfera şi asupra interacțiunilor umane din viaţa obişnuită). 

- Dă elevului ocazia să rezolve probleme reale prin acţiuni personale de planificare, pregătire 
şi gândire logică bazată atât pe cunoştinţe ştiinţifice cât şi pe inspirație sau improvizație. 

- Conştientizează problema ecologică: elevul devine un participant activ într-un sistem 
ecologic dat. Cu ajutorul cunoştinţelor, îndemânării şi atitudinii sale, elevul va lua din mediul 
înconjurător: spaţiu vital, adăpost, hrană, apă. Pe baza experienţei sale practice, elevul va trage 
concluzii în legătură cu atitudinea corectă şi metodele de utilizare a resurselor disponibile (ale zonei de 
practică; ale întregii planete). 

Programa lecţiilor pregătitoare (teoretice şi practice): pregătirea şi planificarea unei călătorii 
sau a unei expediţii; prevederea şi analiza greutăților şi problemelor ce pot apărea; meteorologie; flora 
şi fauna; găsirea hranei şi apei; amenajarea unui adăpost; aprinderea focului; primul ajutor; 
improvizare; orientare; semnalizare; pericole; reguli de bună purtare. 

Însuşirea cunoştinţelor predate se verifică printr-un examen a cărui absolvire îţi dă voie să 
participi la partea a doua - practică. 

Programa stagiului practic de supravieţuire în natură: 

- Locul: într-o regiune nelocuită (indiferent de altitudine); fiecare elev este condus şi lăsat în 
zona sa (dinainte stabilită de instructor), unde va trebui sa supravieţuiască singur 3-4 zile, până va fi 
„salvat; 

- Când: în orice anotimp; 

-Sarcini: amenajarea unui adăpost; adunarea lemnelor pentru foc; aprinderea focului fără 
chibrituri; amenajarea unui alambic solar; culegerea sau obţinerea hranei; scrierea unui caiet cu 
însemnări; 

- Supraveghere: elevul ţine legătura de două ori pe zi cu instructorul, prin telefon mobil; 

- Dotare sxi echipament: numai trusa minimă de supravieţuire confecționată şi pregătită de 
elev (vezi 42.4) şi hainele cu care e îmbrăcat. Nu se admite nici un adaos de hrană, apă, sac de dormit, 
haine ş.a.m.d. 

Finalizarea cursului: discuţie amănunţită în grup, cu o analiză şi critică a comportării 
individuale în cursul stagiului practic. 


În continuare redăm programa unui curs de bază pentru supra-viețuire, eu durata de 26 zile, 
oferit de una din numeroasele şcoli americane (Outward Bound din Greenwich, Connecticut, SUA) 
pentru tineri de 17-23 de ani. 

Prima săptămână - Pregătire fizică generală: alergare, drumeţie, cățărare, înot etc. 

A doua săptămână - Lecţii de: prim ajutor, căutarea şi salvarea accidentaţilor, cunoaşterea şi 
întrebuinţarea echipamentelor, planificarea şi pregătirea hranei, orientare şi deplasare în diverse feluri 
de teren, pregătirea unei călătorii, protecția mediului. 

A treia săptămână: cursanţii sunt împărțiți în grupe de 8-12 persoane care fac scurte călătorii 
în teren dificil, cu dormit în aer liber etc. Urmează expediţia solo: o şedere de trei zile şi nopți de unul 
singur în sălbăticie, cu minim de echipament (vezi mai sus). 

A patra săptămână: alpinism (cu coardă) şi o călătorie dificilă de 4 zile, cu supraveghere 
minimă din partea instructorilor. 

Învață tu, dar ajută-i şi pe alţii să înveţe: problema educaţiei are două sensuri: să înveţi tu, dar 
şi tu să înveţi pe alții. Şcolarizarea şi ridicarea celor din jur este o sarcină cetățenească de importanță 
majoră, cu consecinţe pe termen lung formidabil de avantajoase pentru ansamblul societăţii - deci şi 
pentru tine (nu doar pentru EI!). 

După ce ai studiat acest Manual, nu păstra ideile şi cunoştinţele numai pentru tine. Transmite- 
le şi altora, nu fi egoist. Discută subiectul; trezeşte-i pe cei din jur. Oricum, tu vei şti mai mult decât 
pricepe majoritatea oamenilor. 

Dacă reuşeşti să faci un bine cuiva - o să-ți fie şi ţie mai bine. O faptă bună înseamnă în 
primul rând să nu faci una rea: de exemplu, să nu profiți de prostia sau de neştiința cuiva! 

Facerea de bine are însă capcanele ei. Adeseori oamenii refuză o schimbare (uneori chiar 
violent), când nu-i văd foloasele. Omul respinge ceea ce nu înţelege. Deci, când vrei să ajuţi un adult, 
nu te lupta direct şi intempestiv cu inerția, inconştiența sau prostia lui, ci ia-l mai pe departe. Nimeni 
nu poate forța pe altcineva să devină deştept sau să facă eforturi pentru a scăpa dintr-un pericol pe care 
el încă nu-l vede; dar poate să creeze victimei condiţii, s-o pună în situaţia de a constata singură că 
gândirea şi învăţătura e bună la ceva, că cine are carte are parte. 

Ridică-i şi pe ceilalți - care nici nu-şi dau seama de existența problemei. Nu te lăsa, nu te 
amăgi că altcineva (autorităţi, şcoală, părinţi) vor face lucrul acesta; educă-i, învaţă-i, ajută-i tu pe cei 
din jur să supravieţuiască cu demnitate: copiii tăi, membrii familiei, vecini, prieteni. 

Din cer nu cade nici o pară mălăiaţă; nu ai decât ceea ce faci. Fiecare om sau popor are soarta, 
conducătorii şi autorităţile pe care le merită, adică pe care-i produce, îi creşte, îi alege şi-i acceptă. 
Societatea civilă eşti chiar tu. Dacă nu faci nimic - nimic obţii; rămâi un milog, o victimă. Primul pas 
pe care îl poţi face ca să îndrepți lucrurile strâmbe din jurul tău - e să te educi tu însuţi, a doua - să-i 
înveţi, să-i educi tu pe alţii. 

Cel mai bun cadou pe care-l poţi face cuiva NU este un lucru sau bani - ci o ocazie, o 
oportunitate, o învățătură. Dă-i un peşte unui flămând - îl saturi o zi; învaţă-l să pescuiască şi îl saturi 
pentru toată viaţa. Când dai ceva de pomană (bani, mâncare etc.) nu faci o fapta cu adevărat bună: e 
doar un surogat de binefacere, o (auto)amăgire. Căci, ce realizezi de fapt? Doar prelungeşti cu o zi- 
două suferinţa şi agonia milogului. Sau, mai rău, îi îmbogăţeşti patronul, exploatatorul din umbră. O 
faptă bună înseamnă să-l ajuţi să nu mai fie milog, leneş sau prost, să se întrețină singur. 

Când se întâmplă un accident sau un dezastru, ajută-i pe toți cei din jur, în primul rând pe 
tineri - ei sunt viitorul. Dacă îți mai rămân forțe şi mijloace, ajută-i şi pe ceilalți. Se zice: cine n-are 
bătrâni, să-i cumpere; dar zicala se referă la vârstnici înţelepţi. De fapt aceştia nici n-au nevoie să fie 
salvaţi - ba chiar te salvează ei pe tine. Din păcate sunt şi bătrâni (foarte mulți!) care şi-au irosit viaţa 
degeaba, negândind şi nepregătindu-se pentru necazuri şi pentru bătrâneţe. Pentru ei n-ar mai merita să 
consumi aiurea resursele disponibile (totdeauna limitate!). Ajutând un tânăr, îndrumându-l, poţi spera 
c-o să-l îndrepți (să-l faci să gândească); în schimb calul bătrân nu mai poate învăţa mersul în 
buiestru... Jar pe cine nu laşi să moară nu te lasă să trăieşti. Poate că atitudinea aceasta nu e 
creştinească, «frumoasă», dar precis e raţională şi eficientă. 

Prea puţin ajuţi cu adevărat un om dacă o faci după ce e bolnav, sărăcit, bătrân sau lovit de 
soartă - trebuia s-o faci înainte, încă de când era copil. În fond, acum adultul nu are decât ce-a căutat, 
cu voia sau fără voia lui. 

Educaţia înseamnă tradiție, părinți, şcoală, sudoare, efort neclintit. Exemplul personal este o 
metodă educativă deosebit de eficientă. Mai ales exemplul părinţilor are un rol deosebit de important în 
educaţia copiilor. Dar ce pot să înveţe tinerii noştri de la părinţii lor nepricepuţi şi iresponsabili sau de 
la profesorii chiulangii, de la poliţiştii sau juriştii corupți sau VIP-urile inconştiente, fanariote? Dintr-o 
inexistentă tradiţie colectivă pentru corectitudine, efort, abnegație şi altruism? De câte ori n-ai 
descoperit că ceea ce ar fi trebuit să ştii de mic, de la părinţi sau din şcoală - eşti nevoit să înveți ca 
adult, cu suferinţă, de la viață? 


Şi totuşi - să nu pierdem speranța. 
20.4. INFORMAREA CETĂȚENILOR 


Ştiinţa înseamnă putere. 

În România au apărut extrem de puţine cărți pe tema supraviețuirii, practic inaccesibile 
marelui public. De altfel în ţara noastră tehnica survival-ului a avut mult timp (oare s-a schimbat ceva 
în ultimii 10 ani?) un caracter special, secret, fiind destinată armatei, poliției şi securității. Chiar 
membrii acestor organisme nu învățau cu toții astfel de deprinderi folositoare, ele fiind rezervate 
puţinor trupe speciale (paraşutişti, vânători de munte, etc). 

Se pare că autorităţile noastre, surde față de interesul public (dar foarte interesate de 
bunăstarea lor proprie), se tem de cetăţenii deştepţi. Conducătorii cred că un român care gândeşte 
independent - duşmanul autorităţilor. Ei ştiu că un om deştept nu se mai lasă manipulat şi jumulit uşor. 
Norocul nostru sunt obligațiile ce decurg din „integrarea euroatlantică”. Altfel, compatrioţii noştri 
incompetenți şi fripturişti, deveniți „autorități” (cu votul şi sprijinul nostru...) s-ar comporta în 
continuare aşa cum au tot făcut-o, neocupându-se de problemele reale, vitale ale țării. Ştiu ei „mai 
bine" ce le trebuie cetăţenilor, adică prostimii: punem et circenses (pâine şi circ). Lor le convine mult 
mai bine să „dea" populaţiei o brumă de instrucție găunoasă (bazată pe o simplă memorizare, pe reflexe 
condiționate - ca la căţeii dresați: citire, socotire, literatură de scandal, cuvinte încrucişate, jocuri de 
noroc, telenovele, talk-show-uri, circ politic de mahala ş.a.m.d.), decât să-i înveţe (cu mult mai mult 
efort) să muncească, să-şi respecte cuvântul, să nu (se) fure. Adică -să gândească, să-şi planifice viaţa. 
Dacă ar ridica prostimea - şi-ar pierde privilegiile. 

Şi asta se petrece la noi tocmai când prin alte ţări cunoştinţele de tehnica supravieţuirii (ca să 
nu vorbim decât de ele) sunt la îndemâna oricui - mai recent revărsate şi pe Internet. Acolo, însuşirea 
lor de către populaţie este sprijinită şi încurajată, chiar impusă cu fermitate de guvernele statelor 
respective, pentru numeroasele avantaje rezultate: scăderea numărului de victime în caz de cala-mităţi, 
reducerea cheltuielilor de tratament, recuperare în situaţiile de criză etc. Plus efectul educativ general. 

De exemplu - orice elveţian face conştiincios în fiecare an câte trei săptămâni de armată o 
concentrare foarte serioasă (inclusiv antrenamente de supraviețuire) până la vârsta de 55 de ani! Ei nu 
vor să intre nici în NATO, nici în Uniunea Europeană, dar au ajuns de mult în secolul XXI - fără să 
cerşească ajutor de la alţii. Ei sunt pregătiți să supraviețuiască în orice situaţie. În schimb tinerii noştri 
chiulesc cât pot (cu sprijinul părinţilor şi al autorităţilor) de la extrem de puţina instrucţie armată 
„obligatorie", iar ceilalți, adulţii, continuă să aştepte căderea perei mălăieţe, să bată pasul pe loc, să-şi 
fure singuri căciula... Să nu gândească. În loc să fie un fel de ultimă redută a luptei cu neştiința şi 
nesimtirea tinerilor, armata noastră a devenit doar o fabrică de generali inutili. Pe de altă parte, noi 
avem cel mai mic număr de studenţi la mia de locuitori din Europa! Iar 60% dintre români nu au acces 
la informaţie, cu toată explozia media. Şi ne mai mirăm de ce se duce de râpa ţara. 

Iată câteva cărţi scrise de români, mai mult sau mai puţin axate pe supraviețuirea şi survival. 

- Supravieţuirea - Ed. Militară, Bucureşti, 1970. 

- Col. Gh. Suman - Muntele, spaţiu de viaţă şi luptă - Ed. Militară, Bucureşti, 1990. 

- Căpitan I. Dumitrescu - Viaţa în Munţi - Tiparul Oltenia, Bucureşti, 1932. 

- Gh. Popescu, Al. Soare, Ovidiu Bârsan - Cunoştinţe generale de protecţia populaţiei în caz 
de dezastre şi în situaţii speciale - Editura Comandamentului Protecţiei Civile - Bucureşti, 1995. 

- FI. Frazzei - Sfaturi pentru drumeţie - Editura Tineretului, Cultură fizică şi Sport, Bucureşti, 
1956. 

- FI. Frazzei - Pledoarie pentru munte - Manual pentru turismul de munte -Editura Medicală, 
Bucureşti, 1998. 

- Comisia Salvamont jud. Braşov - Prevenirea accidentelor turistice în munţi -Braşov, 1975. 

- Iordache Enache - Autoapărarea fizică - Edit. Militară, Bucureşti, 1990. 

- Valerică Dabu - Despre dreptul şi arta apărării - RA Monitorul Oficial, Bucureşti, 1994. 

Poate or mai fi şi altele pe care eu nu le ştiu. Oricum, sunt prea puţine față de importanța 
temei. Dar există şi pot fi consultate cu folos multe cărți din alte domenii, înrudite cu supraviețuirea: 
arte marţiale, drumeţie, vânătoare, pescuit, gospodărie, comunicare, psihologie practică, diverse 
sporturi ş.a.m.d., cum ar fi: 

- Ş. Derlogea, D. C. Ionescu - Aikido, Calea Armoniei - Ed. Apimondia, Bucureşti, 1990. 

- Ş. Derlogea - Taijiquan, Calea Perfecțiunii - Ed. Apimondia, Bucureşti, 1994. 

-N. Steiner, Dan Mânăstireanu - Curs practic de urgenţe medico-chirurgicale (Introducere în 
medicina de dezastre) - Editura didactică şi pedagogică RA, Bucureşti, 1996. 

- Învățăturile lui Neagoe Basarab către fiul său Teodosie, Ed. Minerva, Bucureşti, 1984. 

- L. A. Deac, E. Străinu - Armele mileniului 3 - războiul geoclimatic, Ed. Sophia, Bucureşti, 


2000. 

- Dale Martin - Supravieţuirea în condiţii de primitivism, Ed. Garell Publishing House, 
Bucureşti, 2000. 

- Vezi şi paginile din Internet: www.alpinet.ro. 

În schimb, numărul cărților apărute în străinătate pe tema supravieţuirii este impresionant. În 
ultima vreme au cunoscut o înmulţire şi o dezvoltare spectaculoasă site-urile din Internet cu tema 
survival (poate că legat de isteria apocalipsei, a sfârşitului de mileniu). Bineînţeles, pe primele locuri 
sunt tot cei la care contează omul nu autoritățile: americanii, canadienii, englezii, japonezii; mai recent 
şi nemţii. Nu mai consum spaţiul tipografie cu o listă, oricum incompletă, întrucât cine doreşte le poate 
găsi foarte uşor. 

Această carte trebuie să ajungă în toate casele. 

Citeşte şi dă mai departe! 


Stimaţi cititori, 

Intenţionăm ca în următoarea ediţie a cărţii să adăugăm un capitol de „Adrese utile”. Dacă 
activitatea, întreprinderea, organizaţia Dvs. are legătură cu cele prezentate în carte (de exemplu 
turism, comunicaţii, autoapărare, salvare, şcolarizare, echipamente specifice ş.a.m.d.), vă invităm să 
ne trimiteţi oferta Dvs., informaţia respectivă pe adresa Editurii Amaltea. Va mulțumim. 

Puteţi cumpăra această carte direct de la Editura Amaltea apelând la serviciul „Cartea prin 
poştă" scriindu-ne la CP 9-8 Bucureşti sau comenzi(Oamaltea.ro pentru comenzi prin internet. 


Scanare, OCR şi corectura : Roşioru Gabi rosiorug(2 yahoo.com 
Alte titluri disponibile la : grupul HARTI CARTI la http://groups.yahoo.com/ 
Carte obținută prin amabilitatea lui Cristi Pitulice. 











19.15. Targa din haine şi prăjini 





19.14. Transportul victimei cu o pătură sau perdea 19.13. Scăunel din 2/3/4 mâini 





d 


19.12. Ridicarea şi transportul unei victime inconştiente — cu un inel de pânză 
a - apucă mâna sau piciorul victimei pe partea rănită şi roteşte-te cu ea pe sus; 
b - dacă laţul e prea larg sau strâns, revino în poz. a şi ajustează-l; 

c - ambele mâini ar trebui să fie libere 





19.10. Desprinderea electrocutatului de sursa de curent electric: 
împinge cu coada măturii şi stai pe ziare 





19.9. Atele şi imobilizări pentru fracturi: 
a, c - la mână/antebraţ (folosind o cămaşă); b - la cotul îndoit (atenţie la puls!); d - la braţ; 
e - la omoplat/claviculă; f - la cotul întins (nu îndoi/forţa); g - la şold/coapsă (se poate lega 
şi de piciorul sănătos); h - la pulpă (se poate lega şi de piciorul sănătos); i - la bazin; j - la 
genunchiul întins; k - la genunchiul îndoit (dacă victima nu poate fi dusă la spital, îndreaptă-i cât 
de repede genunchiul); 1 - imobilizarea piciorului cu ajutorul unor geamantane 





19.7. Respirația artificială — metoda Silvestru 





19.6. Respirația artificială — gură la gură 


(2) 

19.4. Garou 19.3. Primul ajutor în caz de şoc psihologic 





19.2. Evacuarea unei victime dintr-un automobil 





19.1. Aşezarea victimei în poziţia pe o parte, de refacere 

18.5. Adăpost tip tranşeu în curte 





18.3. Amenajarea clădirii pentru apărare pasivă: 
a - rezerva de apă; b - nisip; c - robinev/hidrant; d - extinctor; 
E e - topor; f - rangă; g - rucsac de salvare; h - rezerva de apă; 
18.4. Intărirea construcției P it esa ha i x P 
i - camuflaj; j - ieşire de siguranță 

18.2. Efectele bombei atomice în funcţie de 


înălțimea exploziei 18.1. Repartiția energiei unei explozii 
a - explozie în aer: efecte momentane; fără atomice 
urmări radioactive de durată; b - explozie la a - unda de şoc; b - căldură; c - radiaţii 
sol: efecte momentane şi de lungă durata persistente; d - radiaţii momentane 

A 

16.21. Cuier 16.22. Vesela pentru bucătărie: 
a - cană din bambus; b - lingură de lemn; c - jupuirea 
cojii de copac; d - vase din coajă de copac 

16.20. Dispozitive pentru gătit: 
a - cleşte pentru vase sau carne; b, c - suporţi pentru vase 











16.18. Fixarea plasei sub ghiaţă 16.19. Capcana pentru peşti 





16.11. Capcane — laţuri şi declanşatoare 

16.9. Vârfuri de suliță 16.10. Dispozitiv pentru aruncarea suliţei 





fo 


16.6. Tragerea cu arcul 16.7. Praştie 16.8. Praştia — Catapultă 


p 4 $ | 
po 
Di a b 


ec d 
16.4. Ampenajul 16.5. Vârfuri pentru săgeți: 
săgeții a - din cremene; b - din tablă; c - vârf ars; d - din os 
16.2. Legarea corzii 16.3. Săgeată 


de bățul arcului 


r rca 0 


16.1. Confecţionarea unui arc 





16.16. Furci pentru pescuit (cu 2 şi 3 dinţi) 16.17. Plasa pentru 
pescuit 


(II EA 





15.4. Bucla triplă 


15.3. Cădere în apă puţin adâncă 





15.1. Coborârea în rapel cu ajutorul 
frânghiei (metoda Abseil) 








14.8. Salvarea celui căzut de Ă 
Z epe gheaţă 14.9 i pe i, 
în apă „Sari pe maşină 





14.6. Noduri pentru asigurare 14.7. Asigurarea cu o frânghie 

Corect 





q = 


13.15. Traversarea prin vad - schema de asigurare cu frânghii 





13.13. Căţărarea cu 3 noduri Prusik (autoblocante) 13.12. Țăruşi pentru zăpadă 


13.10. Racheta pentru zăpadă 





13.11. Hamac şi acoperiş 

13.7. Steaua Polară 13.8. Crucea 13.9. Orientarea cu ajutorul 
Sudului copacilor şi plantelor 
S 


i 12 12 
1 
13.6. Orientarea cu ceasul (în emisfera nordică) 
a - dimineața; b - după-amiaza 


13.4. Sanie 





13.3. Opincă 

















12.26 

12.13. Schimbarea 
cozii toporului 12.14. Fierăstrăul flexibil 12.15. Patul cu cadre A 










A 

12.10. Cum se ascute 12.11. Cum se doboară 12.12. Cum se taie un 
toporul un copac cu toporul trunchi de copac cu toporul 





Si 


12.7. Unelte din piatră 12.8. Unelte din os 12.9, Topor 





12.6. Cort 
a - bolovan; b - pietricică înfăşurată în pânză; 
c - strat de iarbă sub bolovan 12.5. Adăposturi -colibe 








10.2. Acoperirea capului 


s a S i — metoda arăbească 
12.2. Adăpost - gaură în zăpadă 

10.1. Umbrirea ochilor cu | 

a - funingine sau pământ; b - ochelari din lemn (nu folosi 

metal sau tablă!); c - carton; d - iarbă sau frunze; e -batistă; 
f - păr 








9.1. Traseul pentru cercetarea unei camere fără lumină 8.1. Postura de protecţie contra trăsnetului 





7.10. Sobă din cutie de conserve 
a - cu nisip îmbibat cu benzină etc.; 
b - cu fitil susţinut de o sârmă 


7.9. Vatra cu alimentare automată 
şi reflector de căldură 





7.6. Vatra de foc săpată 7.7. Vatra de foc săpată 7.8. Vatra din pietre — 
simplu în sol în cruce CU COŞ 





7.5. Aprinderea unei cârpe îmbibate | 7.4. Aprinderea focului prin frecarea 
cu benzină, de la scânteia acumulatorului lemnelor 





7.3. Aprinderea focului cu lentila 7.2. Cum aprinzi şi aperi chibritul 
aparatului foto contra vântului 





7.1. Strâmbă-te — ca să nu-ţi îngheţe faţa 6.5. Răsturnarea unei bărci pneumatice 





6.3. Plutitor din pantaloni 
Sau o rochie umflată 


6.4. Plutitor dintr-o cămaşă 








5.1. Culegerea apei de ploaie din copac 4.10. Cum scapi de un taur 








4.9. Lupta cu un lup 

nume, armament, alte echipamente (dacă faci parte dintre cei eliberaţi într-o primă 
tranşă, vei putea contribui la pregătirile pentru eliberarea celorlalţi ostatici). 

Dacă situaţia se prelungeşte (aterizări pe diverse aeroporturi etc.), încearcă 
să-ţi păstrezi calmul şi să-i încurajezi pe ceilalţi pasageri. 

S-ar putea ca pe durata şederii pe aeroport să se întrerupă încălzirea, sau aerul 
condiţionat (din lipsa combustibilului). Într-o zonă de deşert ziua e foarte cald, 
iar noaptea aproape ger. De asemenea, toaletele nu vor funcţiona, apa va lipsi. 
Intr-o astfel de situaţie mulţi oameni se comportă ciudat: unii devin deprimaţi, nu 
mai vorbesc; alţii devin nervoşi, agitaţi. Surprinzător, copiii stau mult mai liniştiţi 
decât ne-am aştepta, pot crea chiar unele legături cu teroriştii. 

Pentru a face faţă situaţiei, găseşte-ţi o ocupaţie care să te facă să uiţi: dezleagă 
cuvinte încrucişate, joacă cărţi, citeşte. Dacă te gândeşti mereu la pericol, fără să 
vrei intri în panică, faci acţiuni necontrolate. 

Încearcă să-ţi păstrezi sănătatea şi forma fizică. Fă exerciţii izometrice (contracţii 
musculare fără deplasarea membrelor). Dormi. Bea cât de multă apă poţi. 

Dacă avionul este atacat de trupele antitero, aruncă-te pe pardoseală şi stai 
acolo. Fă-te mic. Strecoară-te între scaune. Vor fi explozii, împuşcături etc. Nu te 
ridica până nu se anunţă că s-a terminat. După aceea, ieşi cât mai repede din avion. 


Sălbaticii — dacă te atacă, fugi şi te adăposteşte. Nu răspunde decât atunci când 
plouă cu săgeți (otrăvite). Iar în acest caz — trage cu arma spre ei, dar ţinteşte 
deasupra capetelor. Situaţia se înrăutățește mult dacă omori sălbatici, primitivi. 

Când simţi că cineva te urmăreşte în junglă, opreşte-te în mijlocul oricărui 
luminiş sau poiană şi lasă-te văzut, arată în toate direcţiile că ai mâinile goale. 
Dacă prin asta nu te-ai liniştit încă, lasă ceva atractiv, cadouri, în locuri evidente 
şi după un timp du-te să verifici dacă au fost luate sau nu. Când te întâlneşti cu 
sălbaticii arată-le că nu eşti înarmat, întinzând mâinile spre ei. Spune-le prin semne 
ce nevoi ai, s-ar putea să te ducă la satul lor. Alte sfaturi: 

— Acţionează după inspiraţie sau situaţie. Nu te grăbi. Arată-te prietenos, bine 
intenţionat, calm. Zâmbeşte. 

— Încearcă să te vezi cu şeful tribului sau al satului. Spune-i orice ai nevoie. 
O să te înţelegi cu el prin semne şi gesturi. Nu cere, nu pretinde. Dă cadouri, fă 
schimburi. 

— Nu fi prea generos când dai în schimb ori când plăteşti cu obiecte, monede 
sau hrană pentru ceea ce primeşti. Nu e bine să fii mână spartă. Fii corect — încearcă 
să le câştigi încrederea. Respectă promisiunile făcute. 

— Respectă-le obiceiurile — şi colibele, femeile, sau avutul lor. Dacă îi provoci, 
aşteaptă-te la ce-i mai rău. Când nu sunt siguri de tine sau de intenţiile tale, su- 
pravieţuirea va depinde în mod esenţial de felul cum reuşeşti să rezolvi relaţia 
dintre tine şi ei — bazată pe principiul „să-i faci tu (mai repede) acelaşi lucru pe 
care ţi l-ar face şi el ţie”. 

— Încadrează-te. Amestecă-te printre ei, participă la activităţile lor. Nu te 
enerva dacă fac glume pe seama ta. Încearcă să le înveţi limba. Fii atent şi nu 
repeta ga-fele care produc o consternare evidentă. 

— Învață tot ce poţi despre modul lor de viaţă, resursele de hrană şi de apă. De 
asemenea află despre duşmanii lor, despre orice ţi-ar putea fi de folos. 

— Ai grijă să nu ţi se fure avutul. Nu locui în colibele lor (poţi să te molipseşti 
de vreo boală), ci construieşte-ţi una nouă pentru tine, eventual cu ajutorul lor. 

be-ţi apa, găteşte-ţi singur — dar încearcă să faci în aşa fel încât această 


Olare (pentru motive de sănătate) să nu bată la ochi. 


4.6. DACĂ TE LEAGĂ 


"Când nişte sălbatici te leagă de un copac sau un tâlhar îţi intră în casă în 


imp ce dormi şi apoi te leagă de un scaun, ai avea mare nevoie să ştii câte ceva 


n „arta dezlegării”. 

Pentru a te elibera nu e nevoie să fii un superexpert — ca iluzionistul David 

perfield de la TV — ci mai ales să acţionezi dibaci şi preventiv: în timp ce te 
ă, încearcă să te „umfli” pe ascuns, pentru ca legăturile rezultate să fie cât 

ai slabe, cât mai largi. Ţine minte că slăbirea legăturii ori cât de puţin, chiar 

imai cu 15 mm, poate permite eliberarea prin metodele expuse mai jos. 


„Adeseori poţi slăbi legăturile şi mai mult: de exemplu, joacă teatru şi fă-i pe 


zresori să te lege aşa cum vrei tu — nu cum vor ei. Incordează-te contra funiei, 


ablului electric sau sârmei. Sau, nişte spire care se suprapun la legare — pot fi 


ai târziu manevrate să se descalece şi să slăbească legătura. Poţi să scapi mai 
jor când eşti legat, chiar înfăşurat cu o singură funie lungă, decât în cazul mai 


hultor legături cu sfori scurte, aplicate în diverse puncte — glezne, încheieturile 


— Dacă te leagă cu braţele lipite de corp: trage mult aer în piept. Trage mult 
ii în spate. Incordează şi îndoaie braţele contra legăturilor. Încearcă să 


ndoi braţele: simulează dureri insuportabile la subsuori şi pretinzând că te freci 
n locurile dureroase, încrucişează braţele — apoi trage de funie ca s-o slăbeşti 


mai mult, agăţând-o cu un deget în perioada când cel ce te leagă nu-ţi vede 
evra (fig. 4.8): 


© — Îţi leagă mâinile, sau încheieturile mâinilor: încordează-le contra funiei, 


ei, legăturii; ajută-te apăsând vârfurile degetelor şi vice-versa. Folosind astfel 





4.8. Încordează-te şi inspiră când te leagă; relaxează-te şi expiră ca să scapi 





4.7. Apucă-i antebraţul, intră şi roteşte-te — 4.6. Răsturnarea antebraţului — 
contra împingerii din faţă împotriva atacului de sus 





4.5. Blocarea cotului — împotriva | 44. Protejarea capului şi rinichilor 
atacului de jos | când eşti lovit la sol 


pm 





4.3. Dă-i peste cap degetele groase 

4.2. Cum scapi dintr-o apucare 












4.1. Autoapărarea într-o înghesuială: 
a - arcuieşte corpul; b - pluteşte în mulţime 3.10. Metode de împingere 

3.8. Târâşul prin tunel - cu bucla de sprijin la picior 


3.9. Ridicarea corectă a greutăților mari 

w P 
u a B 


Luaţi-ne Aterizează în Nu ateriza 
direcţia aceasta aici 
p A 
Pot să merg a A Radioul 
mái departe Aruncă scrisoarea/ acioni meu 
P pachetul este în ordine 
Am nevoie de Am nevoie de 
ajutor tehnic ajutor medical 


3.7. Codul de semnale Sol - Aer cu gesturi 


Accidentaţi grav — necesită 
evacuare urgentă 


i | Am nevoie de medicamente 
Fo nevoie de hrană şi apă 

N Nu 
A» 

LL e în ordine 


Nu mă pot mişca 


-= Voi merge în direcția aceasta 
Ks Spune-mi ce să fac 


J L Nu înțeleg 


Am nevoie de busolă şi hartă 


Nc că poți ateriza aici 


- Am nevoie de radio/lanternă/baterie 


LI Avionul este grav avariat 


3.6. Codul de semnale Sol-Aer cu marcaje 3.5. Alfabetul Morse 

3.4. Semnalizarea cu oglinda 
a - simplă; b - discul de tinichea găurit — trebuie 
înclinat până ce pata de lumină ajunge în gaură 3.3. Scrierea cu umbre pe sol 


| NA 3.2. Planor din hârtie 


3.1. Zmeu: 
a - speteze; b - sfori; c - tiv 





2.5. Bagajul/rucsacul de salvare 
| - masca de gaze; 2 - raţia intangibilă de alimente; 
3 - farmacie; 4 - mănuşi de protecţie ABC/caiet de notițe, 
pix/planul de salvare/lanternă/chibrituri; 5 - trusa de 
toaletă; 6 - rufe, ciorapi etc.; 7 - haine; 8 - cizme din 
cauciuc; 9 - costum de protecţie ABC; 10 - radio, baterii 
rezervă; 11 - veselă; 12 - diverse; 13 - sac de dormit; 
14 - trusă cu documente 












2.3. Profilul tăişului 
a - prea ascuţit, se ciobeşte; b - corect; 
c - insuficient, se toceşte repede 


12.1. Adăpost sub coroana unui copac 


